T | || Tibald 
Tibaldi Kjeza 


Í| PAGAN INIS 


Marija 
Tibaldi Kjeza 
PAGANINIS 


Iš italų kalbos vertė 
ALGIMANTAS GUDAITIS 


4 


VILNIUS 
„VYTURYS“ 
1990 


MBBK 78U Maria Tibaldi Chiesa 
Ti-03 PAGANINI 
Milano, Garzanti, 1947 


Serija įkurta 1971 m. 


Vertimą recenzavo 
muzikologas docentas 
ADEODATAS TAURAGIS 


4905000000— 119 
T —— 120—90 
M856(08) —90 
© Vertimas į lietuvių kalbą, 
ISBN 5—7900—0281—1 „Vyturio“ leidykla, 1990 


Pirmas skyrius 


JUODOS KATĖS SKERSGATVYJE 


Buvau galvą pametęs dėl smuiko ir mo- 
kiausi be atvangos... 


Paganinis 


Šalia naujo Genujos rajono, kur šauna į debesis įspūdin- 
gi dangoraižių siluetai, yra ir labai senų pastatų, kibte 
įsikibusių į kalvos šlaitus, ramstančių kits kitą abipus 
ankštų gatvikių, vietine tarme vadinamų „karudži“. Ke- 
leivis, klaidžiojantis po šį painų labirintą, ypač vakare, 
turi kuo pasigrožėti. Viršuje namų sienos, tarp kurių 
ant įtemptų virvių plaikstosi džiūstantys skalbiniai, taip 
arti, kad gyventojai, persisvėrę pro atdarus langus, rodos, 
galėtų vienas kitam paspausti ranką. Apačioje nuo kiek- 
vienų durų leidžiasi statūs nuzulinti laiptai, o slidžiu 
grindiniu lyg vaiduokliai slampinėja juodos, pilkos ir rai- 
nos katės žybsinčiomis žaliomis akimis. 

Viena tokia gatvikė vadinasi Juodos Katės skersgatvis. 
Stabtelėkime prie seno namo, pažymėto trisdešimt aštuntu 
numeriu. Tamsios durys, greta keturi langai. Du viršu- 
tiniai aprėminti gėlių ir vaisių ornamentais; tarp jų, raus- 
vame sienos keturkampyje, įrengtas Dievo Motinos altorė- 
lis. Žemiau, po Švč. Mergelės Marijos statulėle, tarp 
kitų dviejų geležinėmis grotomis apkaltų langų, ant sie- 
nos marmurinė lenta su užrašu: „Šiam kukliam namui 
teko laiminga dalia: čia, Genujos garbei ir pasaulio 
džiaugsmui, 1782 metų spalio 27 dieną gimė Nikolas Paga- 
ninis, neprilygstamas dieviško garsų meno meistras“. 

Netoli Juodos Katės skersgatvio stovi Šv. Kryžiaus 
ir Švč. Išganytojo bažnyčia. Ten saugoma krikšto apeigų 
registracijos nuo 1766 iki 1795 metų knyga. Du šimtai 
tryliktame puslapyje išblukęs įrašas Nr. 225 liudija štai 
ką: 

Anno 1782, die 28 octobris, Nicolaus Paganino Antonii 

filii Johannis Baptistae et Theresiase Johannis Bocciardo 
coniugum, natus heri, et hodie a me Praeposito baptizatus; 
suscipientibus Nicolao Caruta (...) et Columba Maria 
Ferramolla uxore!. 

Klebonui, drebančia ranka vedžiojusiam šias eilutes, 
nė į galvą neatėjo, kad žymi istorinę datą ir pirmą kartą 
rašo pavardę, kurios neištrins žiaurus laikas ir nejtrauks 
tamsi užmaršties bedugnė. 

Nikolas Paganinis, kitaip sakant, Nikolo arba Nikola“ 
Paganinis, buvo. antras prekiautojo mandolinomis ir 
paprastos miestietės sūnus. Antonijus uoste turėjo krau- 
tuvėlę, bet laisvu nuo darbo laiku pranašaudavo ir muzi- 
kuodavo. Atrodo, jis iš tiesų savo klientams atspėdavo 
laimingus loterijos numerius. „Bet jam pačiam lošti 
loterijoje,— rašo Paganinio biografė Eliza Polko,— 
kažkodėl nesisekė“. Jis, kaip buvo, taip ir liko skurdžius. 
Antonijus be galo mėgo muziką ir su malonumu tirlindavo 
mandolina“ ar čirpindavo smuiku paprastas, lengvai įsime- 
namas melodijas. Nelabai išrankūs klausytojai karštai 
plodavo. Jiems patikdavo linksmos, nerūpestingos liaudies 
dainelės, nors pats muzikantas retai kada šypsodavosi. 

Antonijus Paganinis manė, kad gyvenimas jam nenusi- 
sekė. Jis norėjo būti muzikantu, ne prekiautoju, norėjo 
skinti šlovės laurus, džiaugtis minios plojimais. Deja, 
širdy liko tik žlugusių svajonių, neišsipildžiusių vilčių 
kartėlis, kuris kuo toliau, tuo labiau gadino jam kraują. 
Nelengva buvo gyventi su šiuo piktu surūgėliu. 

Laimė, jo žmona, Tereza Bočardo, buvo miela, švelni, 
nuolanki moteris. Ji žinojo, kad nepakeis amžinai nepa- 
tenkinto, niurzgaus vyro būdo, ir stengėsi jam neprieš- 
tarauti. Vienintelė jos paguoda buvo religija ir vaikai: 
Karlas, Nikolas, Andžela, Džulija Nikoleta ir Paola Domi- 
nika. Jie visi gimė per pirmuosius dešimt santuokinio 


' 1782 metų spalio 28 dieną pakrikštijau sutuoktinių Antonijaus, 
Johano Batisto sūnaus, ir Terezos, Johano Bočardo dukters, vakar gimusį 
sūnų Nikolą Paganinį; liudininkai — Koruta Nikolas... ir jo žmona Ko- 
lumba Marija Feramola. (Lot.) 

? Paganinis savo vardą rašydavo įvairiai — kartais Nikolo, kartais 
Nikola. 


* Napoleono įsakymu surašius gyventojus, skiltyje „Profesija“ prie 
Antonijaus Paganinio pavardės pažymėta „prekiautojas mandolinomis“. 

gyvenimo metų. Tereza ištekėjo vos tik jai sukako sep- 
tyniolika, 1777-aisiais. 

Ak, kaip seniai ji ėjo prie altoriaus, rodės jai dabar, 
apsivilkusi žydro brokato suknele, žydrų svajonių kupi- 
na širdim! Tada Antonijus turėjo dvidešimt ketverius 
metus, ją mylėjo ir gyvenimas buvo gražus, pilnas vilčių. 
Tačiau prabėgusios dienos neatnešė džiaugsmo, tik vargų. 
Penki vienas už kitą mažesni vaikai, kuriuos reikėjo 
auginti ir maitinti, teikė daug rūpesčių, sielvarto, skausmo. 
Tereza labiausiai mylėjo Nikolą. Jis gimė praėjus dve- 
jiems metams po antro jos vaiko, išgyvenusio vos keletą 
dienų, ir Tereza tikėjo, kad į Nikolo kūną persikėlusi 
mirusio kūdikėlio siela. Dar viena svajonė, nes Tereza 
širdies gilumoje visada jų turėjo... 

Vieną naktį Tereza regėjo stebuklingą sapną, kurį 
vėliau virpančiu iš susijaudinimo balsu pasakodavo na- 
miškiams ir kaimynams. Pasirodęs angelas ir paklausęs, 
kokią malonę ji norėtų gauti iš Dievo, ko ji norėtų Dievą 
melsti. Tereza dangaus pasiuntinį paprašiusi, kad Nikolas 
taptų garsiu muziku. 

Ji labai mėgo muziką ir pastebėjo, kad jos vaikelis 
džyrina smuiku ar tirlina mandolina, — pačią Terezą vyro 
muzikavimas dažnai tik erzindavo. Nuo pat kūdikystės 
Nikolas, vos išgirdęs muziką, „stiebdavosi į ją kaip pumpu- 
rėlis į pirmą saulės spindulį“, anot Polko, o didžiulės 
juodos jo akys keistai spindėdavo. 

Antonijus irgi matė, kokį įspūdį daro muzika sūne- 
liui, pastebėjo puikią jo klausą (kartą šis ketverių metų 
pyplys tėvą pakritikavo, esą jis neteisingai mandolina 
grojąs kažkokią dainelę) ir, kaip vėliau kitas muzikas 
mėgėjas, Listo tėvas, vylęsis, kad jo svajones įgyvendins 
sūnus, pagalvojo: „Gal šis vaikas taps tuo, kuo negalėjau 
tapti aš?“ 

Vertėjo pabandyti. Tr Antonijus berniuką ėmė mokyti 
pirma skambinti mandolina“, paskui griežti smuikeliu. 


* Mandolina, kuria Paganinis mokėsi skambinti, buvo saugoma 
Gajonės viloje. 1898 metais muziko įpėdiniai ją nusiuntė į Turino pa- 
rodą. 1937-aisiais Kremonos parodoje buvo demonstruojamas ir smui- 
kelis. 


Nikolui tada buvo devyneri metai. Jis baisiai apsidžiaugė. 
Deja, netrukus savo kailiu patyrė, kad smuikas — ne žai- 
slas, o griežimas — ne pramoga, kaip buvo manęs iš pra- 
džių, kad labai rimtas, labai varginantis darbas, prie ku- 
rio tėvas negailestingai jį spaudė. 

Reikėjo dirbti be atvangos, daugelį valandų iš eilės 
mokytis teisingai laikyti vaikišką smuikelį ant kairiojo 
peties, pasmakrėje (sunku apsakyti, kaip visa tai berniu- 
kui įgrisdavo!) ir kantriai iš naujo kartoti elementarius 
pratimus. Nikolas labai nusikamuodavo, bet tėvas buvo 
kietas. Kiauras dienas jį laikydavo uždaręs kambaryje, 
neišleisdavo nė žaisti su vaikais. O jei matydavo, kad 
sūnus mažai dirbo, neatliko, kas buvo liepta, jei sužino- 
davo, kad jis, užuot mokęsis, žaidė uoste, džiaugėsi mėly- 
na jūra ir žydru dangum, negailestingai lupdavo. Vėliau 
pats Nikolas su kartėliu pasakojo pirmam savo biogra- 
fui Šotkiui, kaip tėvas jį kankindavo: „Sunku įsivaizduoti 
griežtesnį tėvą už mano,— kalbėjo jis.— Jeigu jam at- 
rodydavo, jog esu nepakankamai stropus, jis mane marin- 
davo badu, ir aš imdavau dvigubai stengtis, kad gaučiau 
pavalgyti. Netrukus nuo tokio gyvenimo man ėmė šlyti 
sveikata”. 

Motina žegnojosi ir aikčiojo, žiūrėdama į mylimo vai- 
kelio išblyškusį veiduką, įdubusius skruostus ir nesveikai 
blizgančias, įkritusias tamsias akis. Kad tik neatsitiktų 
nelaimė! Kai berniukui buvo ketveri metai, jis susirgo 
raudonuke, dėl kurios jį ištiko katalepsijos priepuolis — 
ištisą dieną Nikolas gulėjo be jokio gyvybės ženklo, at- 
šalęs kaip numirėlis. Tėvai, pamanę, kad jis atidavė Die- 
vui sielą, suvyniojo kūnelį į drobulę ir jau buvo beguldą 
į karstą, bet, laimė, berniukas krustelėjo. Raudonuke ser- 
ga kone visi vaikai, ši liga nesunki. Tačiau, matydama, kaip 
ji nukamavo Nikolą, motina pagrįstai nusprendė, kad jos 
sūnus nepaprastai, net liguistai jautrus. Kitos ligos irgi 
nepraeidavo be rimtų komplikacijų. Silpną jo organizmą 
labai nualino skarlatina, kuria jis sirgo būdamas septyne- 
rių metų. Tada jį taip tampė mėšlungis, dusino spazmai, 
kad tik per plauką liko gyvas. 

Bet Tereza, prisiminusi stebuklingą sapną, nusiramin- 
davo: jeigu angelas Nikolui žadėjo smuikininko šlovę, 

vadinasi, berniukas gyvens... Kartais ji sūnų vesdavosi 
už rankutės į bažnyčią, kur karštai melsdavosi už jo svei- 
katą ir ateitį. Bažnyčioje Nikolas kaip pakerėtas klausy- 
davosi vargonų: muzika iš tikrųjų ėmė darytis jo gyve- 
nimo prasme. Tiesa, tėvas negailestingai jį versdavo 
dirbti, ištisas valandas kartoti nuobodžiausius pratimus, 
tačiau kiekvieną dieną vaikas pats vis noriau imdavo smui- 
ką į rankas. „Smuikas man keldavo didelį džiaugsmą,— 
pasakojo jis vėliau Šotkiui,— ir aš mokiausi labai uoliai, 
stengiausi sugalvoti naujas, dar niekam nežinomas pirštų 
padėtis, kad išgaučiau garsus, kurie stebintų žmones“. 
Berniukas jau dabar ima rodyti nepaprastą atkaklumą ir 
nepalenkiamą valią. 

Be abejonės, ligos, nepakeliamas darbas, prastas mai- 
stas, gryno oro ir judėjimo stoka buvo pragaištingi besi- 
vystančiam organizmui ir pakirto Nikolo sveikatą, kuria 
vėliau jis skųsdavosi. Po daugelio metų daktaras Benatis 
savo fiziologiniame esė apie Paganinį teigė, kad perdėtas 
tėvo griežtumas ir nepaprastas berniuko uolumas nuo an- 
kstyvos vaikystės — labiausiai pažeidžiamo, pavojingiau- 
sio žmogaus amžiaus tarpsnio — palaužė ir šiaip neapsa- 
komai jautrų, ne itin stiprų Nikolo organizmą. 

Gana greitai Antonijus suprato, kad negali sūnaus iš- 
mokyti nieko naujo, ir nusprendė jį atiduoti geram moky- 
tojui, kuris padėtų rimtus pagrindus tolimesnei, muziko, 
karjerai. Tasai mokytojas buvo puikus smuikininkas Džo- 
vanis Červetas". 

Per labai trumpą laiką Nikolas padarė tokią pažangą, 
kad garsas apie jo talentą ir meistriškumą pasklido už ku- 
klaus Juodos Katės skersgatvio ribų. Ne tik šeimos draugai 
ir pažįstami, kurie mielai rinkdavosi pasiklausyti, kaip 
jis griežia, bet ir visas miestas jau kalbėjo apie šį nepapras- 
tą vaiką. Sekmadieniais Nikolas pradėjo smuikuoti baž- 
nyčiose. Neretai čia jis susitikdavo su Genujos kompozi- 
toriumi Frančesku Njeku, operų ir kamerinių kūrinių au- 
toriumi. Njekas berniuku susidomėjo, davė jam nemažai 
naudingų patarimų. Nikolas prie šio kompozitoriaus la- 


? Tai tvirtina Džervazonis, Fetisas, Belgranas ir kiti muziko biogra- 
fai, bet pats Paganinis Červeto niekad nevadino savo mokytoju. 


bai prisirišo ir vėliau jį dažnai su dėkingumu minėdavo. 

Būdamas dar vaikas, Nikolas ne vien griežė, bet ir 
kūrė. Parašė sudėtingą sonatą smuikui ir daugiau sunkiai 
įkandamų dalykų, kuriuos pats lengvai atlikdavo. Deja, 
pirmieji jo bandymai neišliko, o būtų labai įdomu su jais 
susipažinti. 

Tikriausiai Njekas Antonijui patarė berniuką atiduo- 
ti kitam mokytojui — smuikininkui ir neblogam dirigen- 
tui Džakomui Kostai, Genujos Šv. Lauryno katedros kapel- 
meisteriui. Frančeskas Njekas buvo jo mokinys ir moky- 
toją labai vertino. 

1793-iaisiais, turėdamas dešimt su puse metų, Nikolas 
per šešis mėnesius gavo iš Kostos maždaug trisdešimt pa- 
mokų. Tuo laiku jis pradėjo nuolat griežti bažnyčiose per 
sekmadienio pamaldas ir iškilmingas šventes. Tada mišios 
būdavo tikri koncertai; juose garsūs muzikantai ir daini- 
ninkai atlikdavo ne tik religinius, bet ir pasaulietinius 
kūrinius. 

XVIII amžiuje Genuja buvo svarbus Italijos muzikinis 
centras. Per iškilmingas religines šventes žmonės plaukte 
plaukdavo į bažnyčias ne tiek melstis, kiek klausytis pui- 
kių atlikėjų. Beveik visuose Genujos ir Ligūrijos maldos 
namuose — arba prie vargonų, arba kitur — būdavo pa- 
likta vietos orkestrui. To meto Genuja išugdė gausią pleja- 
dą muzikų, kurie išvyko į kitus miestus ir dirbo garsiose 
kapelose. Geriausi Genujos muzikai buvo Červetas, Nje- 
kas ir Kosta. Kapelos į savo repertuarą įtraukdavo rinkti- 
nius įžymiausių kompozitorių kūrinius. Čia skambėdavo 
Korelio, Vivaldžio, Porporos, Stradelos, abiejų Skarlačių, 
Tartinio, Hendelio, Durantės, Leo, Dž. B. Somio, padrės 
Martinio, Galupio, Pergolezio, Hasės, Sarčio, Pičinio, Jo- 
melio, Čimarozos ir Mocarto melodijos. Genujos Paga- 
ninio muzikos mokykloje saugomas nepaprastai vertingas 
XVIII amžiaus bažnytinių kūrinių rinkinys. Tada buvo 
mėgstama kamerinė muzika. Miesto aukštuomenė kvies- 
davosi į namus garsius atlikėjus. Daugelis turtingų genu- 
jiečių turėjo nuosavus teatrus, kur buvo statomos dramos 
bei operos, atliekamos oratorijos. Mieste veikė du vie- 
ši teatrai — „Falkonės'“ ir „San Agostino“. Įžymius muzi- 
kantus ir dainininkus kastratus žmonės garbstyte garbs- 

tydavo. O tokiais styginių kvartetais kaip Genujos galėjo 
pasigirti tik nedaugelis Europos miestų. Buvo labai ma- 
dingos trio sonatos, iš kurių vėliau išsirutuliojo sonatos 
smuikui ir fortepijonui. 

Italų muzikologas Marijus Pedemontė, minėdamas Ge- 
nujos smuikininkus bei klavesinistus, daro įdomią pas- 
tabą: „Daugelyje koncertų trūksta solinės smuiko partijos. 
Šį trūkumą, matyt, galima paaiškinti tuo, kad solistas neš- 
davosi partiją namo, ją mokydavosi, bet į koncertą neat- 
sinešdavo, kad niekas nesužinotų, ką joje yra pakeitęs. 
Genujos smuikininkai varžydavosi su kitų miestų virtuo- 
zais ir grieždami nuostabiai improvizuodavo, stengdavosi 
pasipuikuoti nepriekaištinga technika, sublizgėti prieš 
publiką. Įdomu, kad dar iki Paganinio rungėsi ne tiek 
klavesinistai, kiek smuikininkai“. 

Kad pastaba būtų svaresnė, Pedemontė cituoja tas Pa- 
ganinio laiškų vietas, kur kritikuojami Turino ir Romos 
smuikininkai. Taigi XVIII amžiuje Genujos muzikinė ap- 
linka turėjo tvirtą kultūrinį pagrindą ir buvo labai palanki 
jaunojo genijaus raidai. 

1794 metų gegužės 31 dienos laikraščio Avvisi numery- 
je yra tokia žinutė: 


„Pirmadienį, gegužės 26 dieną, Šv. Pilypo bažnyčioje 
kanauninkas Džakomas Čepolina laikė mišias, pritariant 
rinktinei instrumentinei ir vokalinei muzikai. Visus suža- 
vėjo nuostabus koncertas, kurį virtuoziškai atliko vienuo- 
likos metų berniukas, ponas Nikolas Paganinis, įžymaus 
muzikos mokytojo Džakomo Kostos mokinys”. 


1794 metų gruodžio 6 dieną Šv. Eligijaus, auksakalių 
globėjo, atlaidų proga tas pats laikraštis rašo: 


„Buvo malonu klausyti nuostabaus koncerto, kurį vir- 
tuoziškai atliko dvylikos metų berniukas, ponas Nikolas 
Paganinis. Koncertas bus kartojamas pirmadienį, gruodžio 
8 dieną, Šv. Pilypo bažnyčioje per vakarines pamaldas“. 


1795 metų gegužės 30-ąją tame laikraštyje parašyta: 


„Gegužės 26 dieną, trečiadienį, Šv. Pilypo bažnyčioje 
vyko šių Dievo namų įkūrėjo ir globėjo atlaidai. Per šv. 
mišias, laikomas parapijos generalinio vikaro monsinjoro 


li 


Luidžio Antonijaus Skjafino ir kanauninko Madžiskolos, 
buvo atliekami rinktiniai instrumentinės bei vokalinės 
muzikos kūriniai. Visus nepaprastai sužavėjo puikus kon- 
certas, kurį virtuoziškai atliko dvylikametis berniukas 
ponas Nikolas Paganinis, įžymaus muzikos mokytojo 
pono Džakomo Kostos mokinys“. 


Kosta berniuką pakvietė groti Šv. Lauryno katedroje. 
Gidai ir šiandien katedros lankytojams rodo, kur stovėjo 
Nikolas. 

Užlipusį laiptais, kuriuos iš abiejų pusių saugo akmeni- 
niai liūtai, ir pro pagrindines duris į šią nepaprasto gro- 
žio romanišką katedrą įėjusį lankytoją sutinka rūsti bal- 
to ir juodo marmuro harmonija, o tarp korintiškų kolonų 
slaptingoje prieblandoje skendinčiose navose į jį padvel- 
kia tas tolimas laikas, kai po šiais skliautais aidėjo mažojo 
Paganinio smuiko muzika. 

Virpėdamas iš susijaudinimo, Nikolas pasirodo su 
smuiku vienoje rankoje ir stryku — kitoje. Ilgos juodos 
garbanos krinta abipus išblyškusio jo veidelio, kuriame 
spindi didžiulės akys. Nuskamba keletas kūrinių balsui 
ir orkestrui... Vaiką taip veikdavo muzika, kad nepapras- 
tai švelnią ir jautrią jo odą išpildavo prakaito lašeliai, o 
nuo didžiulės nervinės įtampos jis kone alpdavo. 

Bet štai Nikolas brūkšteli stryku per stygas ir atgyja, 
lyg gavęs elektros smūgį. Ištrūkusi iš nelaisvės muzika 
blaškosi po katedrą, kyla vis aukščiau ir aukščiau, nešda- 
masi į neapsakomos palaimos karalystę gležną ir virpan- 
čią berniuko sielą. 

Nikolą apėmusi ekstazė būdavo tokia didelė, kad po 
koncerto jis, visas atšalęs, bejėgiškai susmukdavo, įsmei- 
gęs padėrusias akis į vieną tašką. 


Antras skyrius 
PIRMAS PAGANINIO KONCERTAS 


Reikia pačiam stipriai jausti, kad 
priverstum jausti kitus. 
Paganinis 


1795 metų liepos 25 dieną laikraštis Avvisi išspausdino 
šį skelbimą: 

„Ateinantį penktadienį „San Agostino” teatre koncer- 
tuos Nikolas Paganinis, jaunas genujietis, kurį visi pa- 
žįstame kaip smuikininką virtuozą. Jis ketina vykti į Par- 
mą tobulintis pas įžymų muzikos mokytoją poną Rolą. Ka- 
dangi negali padengti su mokslu susijusių išlaidų, jis drįs- 
ta prašyti savo kraštiečius pagalbos, kviečia visus į kon- 
certą ir tikisi, kad jo griežimas klausytojams suteiks ma- 
lonumo . 

Antonijui Paganiniui iš tikrųjų kažkas patarė daug vil- 
čių teikiantį savo vaiką atiduoti mokytis pas Alesandrą 
Rolą, ir kad būtų padengtos išlaidos, didžiausiame Genu- 
jos teatre buvo surengtas koncertas. 

Liepos 31 dieną berniukas, kuris turėjo beveik trylika 
metų, buvo pasirengęs pirmą kartą gyvenime griežti gau- 
siems klausytojams tikrame teatre. Motina aptaisė jį juo- 
dais aksominiais drabužėliais, meiliai suklostė ilgus juodus 
jo plaukus, susukdama ant piršto, kad jie dailiomis ban- 
gomis kristų abipus veido, pablyškusio labiau nei visada 
iš didelio susijaudinimo, ir kartu su nerimaujančiu tėvu 
palydėjo sūnų į „San Agostino“ teatrą. 

Jau kuris laikas, pasakoja Belgranas, Genuja su entu- 
ziazmu sutikdavo visa, kas buvo prancūzų. Ir per 1794 
metų karnavalą kaip tik tame pačiame „San Agostino“ 
teatre buvo nušvilpti anglų kontradansai, kuriuos scenoje 
šoko baleto trupė, ir publika parteryje pati ėmė šokti pa- 
gal „Karmanjolės“? melodiją. 

Mažasis Paganinis, matyt, tėvo pamokytas, nusprendė 


ê Italų liaudies dainelė, pavadinta Pjemonto provincijos Karmanjo- 
lės miesto vardu. Buvo labai populiari Prancūzijoje per 1789 metų revo- 
liuciją. 

pasinaudoti prancūzų populiarumu ir į programą įtraukė 
savo variacijas „Karmanjolės“' tema. Tai buvo puiki min- 
tis: muzikoje dvelkiantis frondos vėjas ir berniuko vir- 
tuoziškumas sukėlė neregėtą publikos entuziazmą. 

Tai buvo pirmas Paganinio triumfas. Pirmas iš nesu- 
skaičiuojamos daugybės. Gal kaip tik tą vakarą jis sudarė 
slaptą sutartį su kitu koncerto dalyviu, nors nematomu ir 
neapčiuopiamu, bet visur jį lydinčiu,— su Smuiko dvasia? 
Paslaptinga šio nuostabaus instrumento dvasia prisirišo 
Nikolą nenutraukiamais saitais, ir nuo to koncerto Paga- 
ninis priklausė tik jai. Ne sau, ne kitiems, vien jai iki mir- 
ties ir per amžių amžius. Tokios buvo sąlygos tos nebylios 
sutarties, sudarytos 1795 metų liepos 31-osios vakarą, kai 
berniukas mainais už triumfą ir šlovę pardavė Smuiko 
dvasiai savo sielą. 

Viskas aplink mus — paslaptis, net žolės stiebelis ar 
vaiko plaukas. Bet didžiausia paslaptis — muzika, jos esmė 
ir galybė, kilmė ir raida, instrumentas ir kūryba. Magiška 
šviesa, gaubianti Paganinio asmenį, trykšta iš melodingų 
garsų ir visų žmonių, kurie jiems tarnauja. Iš šimtmečių 
glūdumos tie žmonės vis eina ir eina, gyvenimo pakelėse 
sodindami stebuklingas, nevystančias gėles. Šalia jų, šešė- 
lyje, žengia kuklūs auksarankiai meistrai; jie daro instru- 
mentus,kurie išrinktųjų rankose skleidžia dieviškus garsus. 

Paganinio biografė Liliana Dei, nors juokavo, pasakė 
tikrą tiesą: „Muzikas turėtų būti aistringas kaip Betho- 
venas, išmintingas kaip Bramsas, veržlus kaip Listas, 
subtilus kaip Šopenas. Iš mušančio būgną ar griežiančio 
kontrabosu storulio poetai ir moterys tik šaiposi. Plikė — 
romanso priešas, ir nė viena mergaitė nesvajoja bučiuoti 
apvalių nuo pūtimo trimitininko skruostų’. 

Nikolas Paganinis buvo lieknas, su ilgom juodom gar- 
banom, griežė smuiku. Tad nieko nuostabaus, kad minia 
jį nešiojo ant rankų, o moterys naktimis sapnuodavo ir 
sklido kalbos, jog jis susidėjęs su velniu. 

Smuiką du šimtmečiai iki Paganinio pirmas padirbo 
kažkuris Lombardijos meistras. Kas jis, nežinoma. Vieni 
sako, kad Montekjaris, kiti — jų dauguma — Gasparė da 


7 Lui xJ: 
Tas kūrinys neišliko. 

Salo arba Andrėja Amatis. Šis muzikos instrumentas pa- 
mažu išsivystė iš fidelio, artimiausio savo giminaičio, ku- 
riam, deja, nebuvo lemta paragauti saldžių šlovės vaisių. 

Trubadūrų ir menestrelių fidelis, daugelį šimtmečių 
iki XVI amžiaus džiuginęs klausytojus, — dailininkas daž- 
nai jį vaizduodavo muzikantų, vyrų ir moterų, rankose, 
šalia liutnių, arfų, teorbų, rebekų ir kvinternų,— turėjo 
malonų, švelnų, gana žemą balsą, kuris nenustelbdavo nei 
kitų instrumentų skambesio, nei Žmogaus dainavimo. Fi- 
delio forma atitiko jo balsą, proporcijos buvo taisyklin- 
gos, kuklios, linijos tiesios, paprastos. 

Pamažu fidelis ėmė keistis: pasidarė kitokia išvaizda, 
forma, kitokios proporcijos; jis tapo grakštesnis, lengves- 
nis, dailesnis, balsas — aukštesnis, garsesnis, tauresnis. 
Riestą kaklelio galvutę esą sugalvojęs patsai Leonardas 
da Vinčis. Naujagimis buvo valdingo būdo, aikštingas ir 
despotiškas kaip visi virtuozai. Čia jis plonai, spigiai rau- 
dodavo, čia žemais, sodriais tonais ramindavo sielą, ir 
niekas neįstengdavo atsispirti jo kerams: nei meistrai, 
nei smuikininkai, nei klausytojai. 

Meistrai pamėgo naująjį instrumentą, vienas per kitą 
stengėsi jį patobulinti. Garsieji kremoniečiai Amatis, Gvar- 
neris, Stradivarijus (buvo ir daugiau neprilygstamų auksa- 
rankių — Rudžeris, Bergoncis, Montanjana, Gvadanjinis, 
Galjanas, Testoris) sukūrė tobulai skambančius instrumen- 
tus, kurių iki šiol niekam nepavyko pranokti. Šviesus, 
rusvas, tamsus šių smuikų medis padengtas plonyčiu ypa- 
tingo lako sluoksniu; jų forma ir proporcijos idealios. 

Legendos gaubia ir smuikų meistrus. Stradivarijus va- 
dinamas burtininku, Gvarneris savo smuikus ženklina 
kryžiumi ir trimis eucharistinėmis raidėmis I.H.S.*, ku- 
rias išbrėžia vidinėje etiketėje, šalia parašo; todėl jo var- 
dą visada lydės dieviškas titulas „del Džezu“?, skiriantis 
meistrą nuo kitų, ne tokių garsių bendrapavardžių. Bere- 
gint ištisa plejada kompozitorių ima tiesti rankas į šį ne- 
paprastą instrumentą, įgalinantį kurti nuostabią muziką, 
pilną neįprastų efektų ir kūrybinių atradimų. 

è Šios raidės aiškinamos įvairiai. Pagal vieną teoriją, jomis prasideda 
lotyniški žodžiai: Jesus, Hominum Salvator (Jėzus, Žmonių Išganytojas). 


* Jėzaus (it.). 

Matyt, taip lėmė likimas, kad, atsiradus smuikui, iš- 
kilo nauji reikalavimai vokalui ir kompozitoriai ėmė kur- 
ti muziką ne tik instrumentams, bet ir balsui. Gausybė 
meistrų, kompozitorių ir atlikėjų padeda smuikui kilti į 
šlovės viršūnes. Šio tauraus instrumento aukso amžiaus 
priešaušryje muzikos kūrėjai dar nėra pirmame plane, nors 
kiekvienas rašo tik jam būdinga maniera. Tai Džamba- 
tista Jakonelis, pramintas Smuikininku, Mikelandželas 
Rosis, Bjadžas Marinis, Karlas Farina, Markas Učelinis, 
Tarkvinijus Merula. Netrukus pasirodys didinga Arkan- 
dželo Korelio iš Fuzinjano figūra, pažymėta genijaus 
ženklu. Vėliau — kiti talentingi Romos ir Pjemonto mo- 
kyklos kompozitoriai, kurią smuikui: Frančeskas Džemi- 
nianis iš Lukos, Pjetras Lokatelis iš Bergamo, Dž. B. Somis 
ir Gaetanas Punjanis iš Turino, Džovanis Batista Viotis iš 
Verčelio, Džuzepė Torelis iš Veronos ir Dž. B. Basanis iš 
Paduvos. Štai ir venecijietis Antonijus Vivaldis, didžiau- 
sias iš didžiausiųjų, ir Tomazas Antonijus Vitalis iš Bolo- 
nijos, ir Frančeskas Marija Veračinis iš Florencijos. Pa- 
galiau dar vienas didis kompozitorius Džuzepė Tartinis iš 
Istrijos, o po jo — toskanietis Pjetras Nardinis. 

Kiek daug šių vardų gaubia legendos aureolė! Veračinis 
niekaip negalėjo atsigauti po to, kai, audrai sudaužius lai- 
vą, prarado du mylimiausius savo smuikus, kuriuos buvo 
pavadinęs Šv. Petru ir Šv. Povilu. Vivaldis, dėl raudonų 
kaip ugnis plaukų pramintas „raudonuoju kunigu“, kartą 
apimtas įkvėpimo paliko altorių ir nubėgo užrašyti jam 
į galvą šovusios melodijos, o gal nebaigė laikyti mišių 
pajutęs prasidedant nuomarį, kuris jį kankino visą gyve- 
nimą. Negalė kamavo tik muziko kūną; jo siela buvo laisva 
ir neįveikiama, stipresnė už ligas ir mirtį. 

Tartinis, puikus smuikininkas ir talentingas kompozito- 
rius, valdė špagą ne prasčiau kaip stryką, mėgo kautis 
dvikovose ir buvo tokio ūmaus, nežaboto temperamento, 
kad jis atsispindėjo net išraiškingame jo veide ir ugnin- 
game žvilgsnyje. Priverstas užsidaryti Asyžiaus vienuoly- 
ne po to, kai pagrobė ir slapta vedė kardinolo Kornaro 
gražuolę dukterėčią Elizabetą Premacone (ją dėdė atidavė 
į vienuolyną ir tik daug vėliau leido gyventi su savo vyru), 
Tartinis ieškojo paguodos muzikoje. Kartą tame Umbrijos 

vienuolyne jam pasirodė velnias: „Vieną naktį (buvo 1713 
metai — lemtingas skaičius), — pasakojo jis pats, — sapna- 
vau, kad su velniu sudariau sutartį: mainais už sielą jis 
pažadėjo daryti, ką įsakysiu. Iš pradžių viskas ėjosi kuo 
puikiausiai. Naujasis tarnas vykdė kiekvieną mano norą. 
Pirmiausia velniui daviau savo smuiką, norėjau pažiūrėti, 
ar jis sugebės pagroti kokią nors dailią melodiją. Kaip nu- 
stebau, kai nelabasis ėmė griežti neapsakomai gražią so- 
natą — tik sapne galima tokią girdėti. Buvau taip sužavė- 
tas, kad man net kvapą užgniaužė, ir pabudau. Tuoj čiu- 
pau smuiką, norėdamas pakartoti bent dalį sapne skambė- 
jusių garsų, bet deja! Tada sukūriau muziką — geriausią, 
kokią esu parašęs per savo gyvenimą, — ir šį kūrinį pava- 
dinau „Velnio trelėmis“. Bet skirtumas tarp jos ir to, ką 
sapnavau, toks didelis, kad būčiau sudaužęs į šipulius sa- 
vo smuiką ir visiems laikams metęs muziką, jei būčiau 
įstengęs atsisakyti jos teikiamų džiaugsmų“. 

Dar paauglys Paganinis buvo gerai išstudijavęs dau- 
gelio smuiko meistrų kūrinius. Didžiausiųjų kompozito- 
rių nebebuvo: Korelis mirė 1713 metais, Vivaldis — 1741- 
aisiais, Tartinis — 1770-aisiais. 

Skatinamas nepasotinamo garbės troškimo, jaunasis 
genujietis perėmė liepsnojantį pergalės fakelą, kurį šie 
vyrai perdavinėjo vienas kitam iš kartos į kartą. Taip, 
Paganinis galėjo jį paimti ir aukštai iškėlęs vėl nešti į šlo- 
vę: jis ne tik tęs puikias italų smuiko mokyklos tradicijas, 
bet ir jas pakeis, atnaujins. Paganinis laikysis klasikinės 
linijos, tačiau taip kaip jo pirmtakai nekurs ir negrieš. 
Šis virtuozas romantikas valdys minias padedamas ste- 
buklingos jėgos, sklindančios iš arogantiškos jo asmeny- 
bės, kurią visada lydės mėgstančio riziką, narsaus, bet 
lengvabūdžio vyro garsas. 

Paganinis jautė, kad kuo geriausiai save išreikš, bus 
pačiu savimi, pasieks svaiginančias meno viršūnes tik ta- 
da, kai pats ir kurs, ir grieš, ką sukūręs. Jo pirmtakai buvo 
puikūs kompozitoriai, bet taisyklingos kaip graikų skulp- 
tūrų jų muzikos linijos neatitiko Nikolo temperamento. 
Net „velnišką“ sonatą po to, kai sapne pasirodęs nelaba- 
sis dingo kartu su pašėlusiomis trelėmis, Tartinis sukūrė 
ramia, santūria maniera. Muziką Paganinis turėjo ir rašyti, 

ir atlikti kitaip. Jis jautė sieloje virpant naują, dar nepa- 
tirtą pasaulį ir be galo drąsiai parašytus savo kūrinius at- 
likdavo su neprilygstamu virtuoziškumu. Ko tik nepri- 
fantazuos Paganinis, ko tik neišdarinės smuikas jo ranko- 
se! „Reikia pačiam stipriai jausti, kad priverstum jausti 
kitus“. Šie kompozitoriaus žodžiai bus neužmirštami kaip 
ir jo muzika. Čia ir yra visa paslaptis. 

Net individualios Paganinio ypatybės — ekscentriška 
išvaizda, liguistas jautrumas — padėjo jam siekti didžio 
tikslo, įgyvendinti drąsią svajonę. Užaugęs tarp paprastų 
žmonių, tarp judraus Genujos kvartalo balsų ir garsų, savo 
muzikai jis suteiks šio miesto charakterį. Melodijos, ku- 
rios jam nedavė ramybės, veržėsi iš jo širdies ir smuiko 
stygų, turi daug ką bendra su italų liaudies dainomis, per 
kartų kartas atėjusiomis iš amžių glūdumos. Jos tokios 
pat aiškios, paprastos, harmoningos, lengvai įsimenamos 
ir sunkiai pamirštamos. 

Nuostabių savo temų, kurios tarsi kviečia, gundo, vi- 
lioja, trumpus įžanginius taktus Paganinis išdailins, išda- 
bins, pavers dar negirdėta, įmantria, kaprizinga trelių fan- 
tasmagorija, virkdys smuiką, jo rankose skambantį nau- 
jai ir neįprastai. Iš šios medinės dėžutės, iš susuktų ėriuko 
žarnų ir metalinės vielos, iš arklio ašutų Paganinis išgaus 
kerinčius garsus, pavers juos plačia aistringa daina, liūdna 
švelnia melodija, siautulingos linksmybės kvaituliu, šiur- 
pulingu klyksmu, kančios dejone ar pergalės trimitų ai- 
dais. Paganinis mokės virpinti klausytojų širdis. Jo muzi- 
kai nebus abejingų, net didžiausi cinikai slapčia nusibrauks 
ištryškusią ašarą. Visus — ir skeptikus, ir gerbėjus — jis 
sustatys ant svaiginančios bedugnės krašto ir vers išdari- 
nėti kartu su juo akrobatinius virtuoziškų garsų triukus. 

Kad taip būtų, reikėjo dviejų dalykų: atkaklaus darbo 
ir neapsakomos drąsos. Nei darbštumo, nei drąsos Paga- 
niniui nestigo. 


x *xX* 
Šiuo laikotarpiu į smuikininko gyvenimą įeina žmogus, 
kuris vėliau bus vadinamas „Paganinio mecenatu“, — mar- 


kizas Džanas Karlas di Negras. Tada jis dar neturėjo tos 

žavingos vilos, išgarsėjusios nuo 1802 metų, kai ten susi- 
tikdavo menininkai ir garsenybės, kuriuos sykiu su sve- 
timšaliais bei miesto aukštuomene šeimininkas kviesda- 
vosi į elegantiškas vakarones. XVIII amžiaus gale di Ne- 
gras gyveno savo rūmuose Lomelinio gatvėje ir jau tada 
mėgo globoti menus ir menininkus. „Di Negro rūmai, — 
rašo Artūras Kodinjola,— buvo prašmatniausia meno 
žmonių susibūrimo vieta visoje Genujos respublikoje“. 

Galbūt markizas pats klausėsi pirmo mažojo Paganinio 
koncerto „San Agostino“ teatre, galbūt girdėjo kitus pa- 
sakojant apie nepaprastą šio berniuko talentą, šiaip ar 
taip, nusprendė jam padėti. Kai di Negras turėjo dvide- 
šimt šešerius metus, jo dėdė Andrėja di Negras sūnėną 
pavedė auklėti — tada aristokratai laikėsi tokios mados — 
poetui improvizatoriui Frančeskui Džaniui, atbėgusiam į 
Genują iš Romos, kur jis buvo persekiojamas už simpa- 
tiją prancūzų revoliucijai. Mėgdžiodamas mokytoją, jau- 
nasis markizas pats ėmė kurti eilėraščius, žavėtis poezija, 
muzika ir kitais menais. 

Paganinio variacijos „Karmanjolės“ tema markizui 
labai patiko, ir jis įsigeidė jaunąjį muziką globoti. Netru- 
kus (antroje 1795 metų pusėje) Nikolą kartu su tėvu di 
Negras nuvežė į Florenciją ir pristatė žinomam smuiki- 
ninkui Salvatorei Finčiui. Florentietis kaip suakmenėjęs 
klausėsi „Karmanjolės“ variacijų, kurias Nikolas griežė 
„taip virtuoziškai, kad buvo sunku patikėti, jog čia griežia 
vaikas. 

Florencijoje mažasis smuikininkas koncertavo ir teatre; 
karšti aplodismentai tik patvirtino, kad gimtajame mieste 
publika jam plojo ne vien iš patriotizmo. Pajamos už kon- 
certą papildė lėšas, reikalingas kelionei į Parmą. Drauge 
su tėvu Paganinis išvyko į šį miestą pas Alesandrą Rolą, 
garsų smuikininką, kilusį iš Pavijos, dvaro virtuozą, Par- 
mos kunigaikštystės orkestro dirigentą, instrumentinių kū- 
rinių bei kelių baletų autorių. 

Tą dieną, kai Paganiniai atvažiavo pas Rolą, jis sirgo. 
Smuikininko žmona nuvedė juodu į kambarį greta miega- 
mojo ir nuėjo pakalbėti su maestro, kuris nelabai norėjo 
priimti svečių. Nikolas pamatė ant stalo smuiką ir natas. 
Tai buvo ką tik maestro parašytas koncertas. Tėvas sūnui 

mirktelėjo, ir berniukas ėmė griežti naują Rolos kūrinį. 

Išgirdęs sklindančią iš gretimo kambario muziką, ser- 
gantis kompozitorius šoko iš lovos ir, pamatęs, kad griežia 
trylikametis berniukas, negalėjo patikėti savo akimis ir au- 
simis. 

— Aš tavęs, vaikeli, nieko negaliu išmokyti! — sušuko 
jis karštai. — Dėl dievo meilės, važiuok pas Paerį. Čia tik 
veltui praleisi laiką'“. 

Tuo metu, kai Rosinio saulė dar nebuvo patekėjusi, 
Parmos vokietis Ferdinandas Paeris, ryškiausia italų ope- 
ros teatro žvaigždė, skynė laurus ne vien Parmoje (kur 
tarnavo pas menų globėją kunigaikštį doną Ferdinandą 
Burboną), bet ir Venecijoje bei Florencijoje. Kadangi jam 
dažnai tekdavo vykti į kitus miestus, kur buvo statomos 
jo operos, jis nenorėjo savęs varžyti pamokomis. Vis dėl- 
to Paeris priėmė Paganinį labai maloniai (matyt, berniuką 
jam rekomendavo markizas di Negras) ir patarė kreiptis 
į kitą mokytoją, kurį gerai pažinojo ir labai gerbė, nes kaž- 
kada pas jį mokėsi, — į seną Neapolio muziką Gaetaną 
Giretį, puikų violončelistą bei kontrapunkto žinovą. 

Giretis greit berniuką pamilo ir triskart per savaitę 
duodavo jam harmonijos bei kontrapunkto pamokas. Ni- 
kolas mokėsi labai gerai ir, Girečio vadovaujamas, sukūrė 
dvidešimt keturias fugas keturiems balsams. Beje, kurda- 
mas išsivertė be jokio instrumento, naudojosi vien rašalu 
ir plunksna. Tarp kitko, ir Paeris domėjosi talentinguoju 
smuikininku, jautė jam simpatiją. Kai Nikolas gyveno 
Parmoje, kviesdavosi jį dusyk per dieną kartu padirbėti. 
Po kelių mėnesių jis pavedė Paganiniui sukurti duetą, ir 
kai jaunasis kompozitorius parodė savo darbą, Paeris nu- 
švitęs sušuko: 

— Nematau jokios klaidos, forma niekur nepažeista! 

Netrukus juodu išsiskyrė, nes Paeris išvyko į Veneciją 
rašyti operos „Somnambula“. Paganinis visada su didžiau- 
siu dėkingumu prisimindavo nuostabųjį maestro. 

Nikolas išgyveno Parmoje ilgiau kaip metus. Viešnagė 
šiame mieste jam pravertė (jis dusyk koncertavo teatre, 


° Džervazonis tvirtina, kad Paganinis mokėsi pas Rolą. Galbūt Pa- 
ganinis su smuikininku nesutarė, todėl nenorėjo vadintis jo mokiniu. 

griežė Kolorne ir valdovų užmiesčio viloje), bet čia su- 
sirgo plaučių uždegimu ir vos nenumirė. Liga taip nualino 
silpną organizmą, kad gyvybę jam išgelbėjo, vėliau pasa- 
kojo Paganinis daktarui Benačiui, tik dažni kraujo nulei- 
dimai ir vaistai nuo uždegimo. 

Parmoje Paganinis užsidirbo pirmą smuiką — Gvarne- 
rio smuiką. Kartą dailininkas Pazinis, turėjęs tą smuiką, 
jam tarė: 

— Jei pagriešite šį koncertą iš natų, smuikas jūsų! 

Savaime suprantama, Paganiniui tai buvo vieni juokai, 
ir nuostabusis smuikas atiteko jam. 

1796 metais Nikolas grįžo į Genują ir ten susitiko su 
įžymiu smuikininku Kroiceriu, tuo pačiu, kuriam Betho- 
venas dedikavo sonatą opus 47. Vėliau Tolstojus ją dar 
sykį padarė nemirtingą garsiąja savo apysaka. Tada tris- 
dešimtmetis Kroiceris iš Paryžiaus, kur dėstė konserva- 
torijoje, atvyko koncertuoti į Italiją. 1796 metų gruodžio 
3 dienos savaitraštis Avvisi taip aprašo vieną jo koncertą 
Genujoje: „Iškilmių, surengtų ponios Žozefinos Bonapart, 
Prancūzijos ginkluotųjų pajėgų Italijoje vyriausiojo vado 
žmonos, garbei lapkričio 27-0sios vakarą įvyko koncertas, 
kuriame smuikininkas turėjo didžiulį pasisekimą”. 

Žozefina atvyko į Italiją 1796 metų spalio mėnesį, no- 
rėdama išsklaidyti pavyduliaujančio vyro įtarinėjimus. 
Lapkritį ji atvažiavo į Genują, kur jos garbei buvo su- 
rengtas prašmatnus pokylis. 

Genujoje Kroiceris viešėjo pas markizą di Negrą; 
ten susipažino su jaunuoju Paganiniu ir klausėsi, kaip 
jis griežia. Šį susitikimą aprašė poetas Izola pastaboje 
prie eilėraščio, kurį sukūrė 1835 metų liepos 28 dieną 
Paganinio biusto atidengimo di Negro viloje proga. Gar- 
susis prancūzų muzikas atsinešė keletą itin sunkių pjesių, 
ir markizas paprašė jaunąjį Genujos smuikininką jas pa- 
griežti. Nikolas greitosiomis peržvelgė natas ir sutiko; 
jis griežė taip meistriškai ir teisingai, kad „apstulbęs sve- 
timšalis išpranašavo šiam vaikinui nepaprastą šlovę“. 

Nedažnai būna, kad menininkui jo gyvenimo apyau- 
šryje šviesią ateitį pranašautų kitas, jau garsus kolega. 
Tokios pranašystės yra tarsi išankstinis įšventinimas ir 
paprastai neša laimę. 

Kroicerio žodžiai giliai įstrigo keturiolikmečiui Pa- 
ganiniui į širdį. Berniukas, iki šiol panašus į nerangią 
lėliukę, jau plėšė nuo savęs kokoną ir taisėsi sparnus 
aukštam skrydžiui. Florencijoje ir Parmoje, grieždamas 
sausakimšose teatrų salėse, prabangiuose dvarų rūmuose, 
jis pajuto šlovės skonį. Smarkiai išaugo jo dvasiniai po- 
reikiai. Siela buvo kupina didelių ambicijų, norų, siekių. 
Griežta tėvo globa pradėjo jam įkyrėti, bet Antonijus nė 
neketino palikti sūnaus vieno, ir Nikolas klusniai su juo 
važinėjo gastrolių į Milaną, Boloniją, Florenciją, Pizą, 
Livorną''. Visur jį lydėjo sėkmė, kuri vis labiau ir labiau 
aistrino jaunojo smuikininko sielą. 

Sudėtinga politinė situacija nebuvo palanki koncertinei 
veiklai, todėl Nikolas grįžo į Genują. Apie 1799 metus 
jaunasis Paganinis gyveno ir koncertavo tik savo tėvy- 
nėje. Netrukus Genujoje padėtis taip pablogėjo, kad jis 
kartu su šeima išvyko į kaimą — į Polčeveros slėnį, kur 
Antonijus turėjo namelį. Ten buvo ramu. Aistringos pri- 
gimties žmonės visada sugeba išnaudoti laiką ir įvykius; 
tad ir Paganinis šiame užkampyje nuoširdžiai atsidėjo 
darbui ir kūrybai’. 

Kaip tik šiuo metu jis sukūrė garsiuosius kapričus 
ir išmoko taip tobulai valdyti stebuklingąjį instrumentą, 
kuriam paskyrė savo gyvenimą, kad šiandien dar niekam 
nepavyko jo pralenkti. 

„Grįžęs į tėvynę, — sako Paganinis autobiografijoje, — 
parašiau sudėtingą muziką, sunkiausias vietas tol kar- 
todavau, kol galėdavau jas pagriežti be jokių pastangų, 
beje, sukūriau ir daugiau koncertų bei variacijų". 

Kokie gi tie sunkumai, kurių prisigalvojo smuikinin- 
kas? Štai kaip juos aprašo sužavėtas Konestabilė: „...gro- 


I! „Livorne,— rašo Kodinjola, — jis praleido kelis mėnesius, tikriau- 


siai norėdamas, šį kartą be mokytojų, patobulinti savo techniką, kuria, 
matyt, vis dar buvo nepatenkintas. Jis pats pasakoja, kad šiame mieste 
koncertavęs mažai, bet, paprašytas vieno švedų mėgėjo, kuris skundėsi 
nerandąs sunkios muzikos, parašė pjesę fagotui“. 


12 Galimas daiktas, tuo metu Paganinis skaitė ir mokėsi: nėra jokių 
duomenų, kad jis būtų lankęs mokyklą. Tačiau, nors jo laiškuose apstu 
rašybos klaidų, buvo gana puikiai išsilavinęs ir, reikalui esant, galėjo 
pacituoti didžiųjų rašytojų kūrinius ar pasiremti istoriniais šaltiniais bei 
mitais. 

davo vieną natą per tris oktavas, palietęs stryku iš karto 
visas keturias stygas, kurias prispausdavo pirmu, antru, 
trečiu ir ketvirtu pirštais, darydavo stulbinančius šuo- 
lius, įvairius staccati, pizzicati, paprastas ir dvigubas piz- 
zicato treles, išgaudavo įmantriausius akordus...“ XVII 
amžiuje Johanas Jakobas Valteris irgi mėgo tokius prati- 
mus, tik jam stigo drąsos. Paganinis drąsos turėjo per 
akis. Jis atgaivino ir kitą XVII amžiuje pamėgtą išraiš- 
kos priemonę — skordatūrą, kuria žavėjosi italas Bjadžas 
Marinis, vokietis Nikolajus Adamas Štrunkas ir austras 
Frydrichas Ignacas Francas Biberis, išgaudavę smuiku 
neįmanomus garsus. Grynus harmoninius garsus, paprastus 
ir dvigubus, Paganinis irgi mokėsi griežti kuo tiksliau 
ir greičiau, tiesiog Žaibiškai. 

Kad pasiektų užsibrėžtą tikslą, įkoptų į svaiginančias 
šlovės aukštumas, Nikolas grieždavo aštuonias, dešimt, 
dvylika valandų per dieną. Tik visiškai nusikamavęs, 
leisgyvis krisdavo į lovą. Jis visada mėgo kraštutinumus. 
Tiek dvasinis, tiek fizinis santūrumas bei saikas buvo 
svetimi audringai jo prigimčiai. 

Kartą, po trisdešimties metų, Vokietijoje viena gera- 
širdė moteris, nustebinta Paganinio liguistos išvaizdos, 
droviai paklausė, ar smuikas nekenkiąs jo sveikatai. Ma- 
estro liūdnai atsakė: 

— Dabar ne, brangioji ponia, nes didžiąją dalį šio 
neįkainojamo turto jau praradau. Visas mano jėgas surijo 
šis Mažas medinis instrumentas. 

Tai sakydamas, Paganinis meiliai pažiūrėjo į savo 
mylimą smuiką. 

Pamažu berniukas, 1796 metais pieštame portrete atro- 
dąs gana gražus, pavirto jaunuoliu, kurio veide ir visoje 
išvaizdoje atsispindėjo vaikystėje bei paauglystėje pa- 
tirti nežmoniški sunkumai, dvasiniai išgyvenimai, maiš- 
tingos sielos nerimas, nepaprasta minčių įtampa. Visa tai 
paliko pėdsakus — nedailiai sudėtai, prakauliai Nikolo 
tigūrai stigo grakštumo, judesiams ir gestams ramios 
elegancijos, o veidą pernelyg anksti išvagojo raukšlės. 
Bėgant metams, blyški jo oda tapo panaši į numirėlio, 
liesi skruostai įkrito, abipus nosies įsirėžė dvi gilios raukš- 
lės, būdingos patyrusiems daug kančių ir viskuo nusi- 

vylusiems žmonėms; karštligiškai spindinčios akys dar 
labiau sulindo į tamsias akiduobes po išsišovusiais anta- 
kių lankais; aukštoje plačioje kaktoje iškilo aiškiai mato- 
mas „muzikinis gumbas“; lūpos suplonėjo, burnos kerte- 
les aprietė pašaipos raukšlelės; ereliška nosis visai sukum- 
po; iš po ilgų, garbanotų ir susivėlusių plaukų kyšojo 
tarsi fauno didelės, atlėpusios ausys; šiurkščių kampuotų 
bruožų veidas labai derėjo prie liesos, prakaulios figūros; 
ištįsusios rankos ir kojos nerangiai lankstydavosi drabu- 
žiuose lyg už virvutės tampomo žaislinio Žžmogeliuko, 
keldamos keistą įspūdį: šios medinės galūnės atrodė 
nepaprastai lanksčios. Be galo plona ir švelni oda pasidarė 
dar jautresnė ir tuoj pat apsipildavo prakaitu ne tik per 
vasaros karščius, bet ir žiemą, kai jis imdavo klausytis 
muzikos arba griežti. Kiauras dienas, nuo ryto iki vakaro, 
darant tuos pačius judesius, iškrypo Paganinio liemuo: 
anot gydytojo Benačio, siaura ir apvali jo krūtinė viršuje 
įdubo, o kairioji jos pusė nuo smuiko tapo platesnė už 
dešiniąją; perkusija buvo aiškesnė dešiniajame šone, mat 
kadaise Parmoje Paganinis persirgo pleuropneumonija. 
Kairysis petys buvo gerokai aukštesnis, ir Nikolui nu- 
leidus rankas, viena atrodydavo daug ilgesnė. Plaštakos 
ir pirštai buvo kaip visų žmonių, bet galėjo kone dvigubai 
išsitempti, o kairiosios rankos pirštai — žaibiškai padaryti 
neįtikimiausius, fantastiškus judesius. Be abejo, pati gamta 
sukūrė šį nepaprastą smuikininką, kuris įgimtas savybes 
vėliau ištobulino atkakliu, katorgišku darbu. 

Paganinis turėjo puikią klausą, kokia pasigirti gali 
nebent nakties gyvūnai. Jo kairioji ausis, nuolat palinkusi 
prie smuiko stygų, buvo tokia jautri, kad ją imdavo skau- 
dėti, jei šalia kas nors garsiai kalbėdavo. Be to, jis girdė- 
davo tyliausius garsus, sklindančius iš labai toli. Nepa- 
kęsdavo menkiausio falšo. Švelniai palietęs stygas su- 
derindavo smuiką, trenkiant dideliam orkestrui ar kur- 
tinamai dundant mušamiesiems. 

Kita Paganinio organizmo ypatybė — labai didelės 
smegenėlės, glūdinčios po neįprastai išsišovusiu kaukolės 
gumburu. 

Šie bruožai, kurie su amžiumi darėsi vis ryškesni, 
buvo pastebimi dar vaikystėje ir paauglystėje. Tačiau 

svarbiausias Paganinio dvasinio ir fizinio brendimo eta- 
pas — 1799—1800 metai. 

Pajutęs (niekas to negalėjo žinoti geriau už jį patį), 
kad jau įvaldė sudėtingiausią techniką, kad klasikų kū- 
rinių studijavimas nebegali duoti jam nieko nauja, Niko- 
las suprato turįs išsivaduoti iš tėvo globos, palikti šeimą, 
pakeisti aplinką. Tik būdamas laisvas ir nepriklausomas 
jis galėsiąs tobulėti kaip menininkas ir asmenybė. 

Kaip rašo Kodinjola, paskutiniai dveji XVIII amžiaus 
metai Nikolui buvo audringi. 1799-aisiais Genuja įnirtin- 
gai grūmėsi su išorės ir vidaus priešais — vyko kruvinos 
kovos su austrais, žmonės kaip musės krito nuo bado 
ir epidemijų. Genujiečiams į pagalbą atskubėjęs genero- 
las Masena paėmė į savo rankas gynybą, nukreiptą prieš 
generolo Hohencolerno armiją, kuri ilgus mėnesius laikė 
apsiautusi didvyriškai kovojantį miestą. Tuo tarpu, kai 
aštuoniolikmetis Paganinis, viską pasaulyje pamiršęs, 
tobulino savo techniką Polčeveros slėnyje, genujiečiai 
badavo ir kentėjo neapsakomas kančias: duona buvo griež- 
tai normuojama, bulvės valgomos su lupenomis, arkliena, 
šuniena ir katiena tapo delikatesais, žmonės nesibjau- 
rėjo net kirminais bei šikšnosparniais. Gatvėse riogsojo 
šiurpios krūvos lavonų, o gyviesiems kasdien darėsi vis 
sunkiau ir sunkiau. Kaip didžiausia brangenybė buvo 
saugoma kiekviena saujelė miltų, kiekvienas kibiras van- 
dens. Dėmėtoji šiltinė pjovė žmones be gailesčio ir atvan- 
gos. 

Italų poetas ir revoliucionierius Ugas Foskolas, kuriam 
tuomet ėjo dvidešimt antrieji, ugninguų žodžiu drąsino 
kareivius, skatino veikti politinius pabėgėlius, kėlė ūpą 
miestiečiams. Nebijodamas pavojų, šis nutrūktgalvis, anot 
jo biografo de Dono, erzindavo priešus jodamas šuoliais 
ant eiklaus žirgo „tarsi kentauras“. Poeto nejaudino nei 
priverstinė duonos su pienu dieta, nei šiurkščių šiaudų 
guolis: karštas jo kraujas dėl to neatvėso, šis nežaboto 
temperamento vyras ir dabar plykstelėdavo kaip para- 
kas, išvydęs gražią moterį. Kaip tik šiuo kraupiu metu 
poetas sukūrė odę nuostabiajai amazonei Luidžai Palavi- 
čini, aikštingo žirgo išmestai iš balno Sestrio paplūdimyje. 
Odė, parašyta viešpataujant nevilčiai ir mirčiai, skambėjo 

lyg triumfo himnas gyvenimui ir grožiui. Vėliau poetas 
ir muzikas susitiko; bet kol kas juodu kūrė atskirai — vie- 
nas eiles, kitas garsus. 

1800 metų birželio 4 dieną Genuja turėjo kapituliuoti. 
Tuo tarpu, kai Ugas Foskolas ieškojo tėvynės svetur, 
Nikolas Paganinis, kaip ir anksčiau, svajojo pabėgti iš gim- 
tųjų namų. Netrukus, 1800 metų birželio 14 dieną, Bona- 
partas laimėjo Marengo mūšį, užėmė Italiją, birželio 24-ąją 
prancūzai vėl įžengė į Genują. 

Kitais metais Paganiniui galų gale pavyko išsivaduo- 
ti iš tėvo globos!?. Rugsėjo pradžioje jį matome Lukoje. 
Senoji oligarchinė respublika į savo herbą buvo įrašiusi 
nuostabų, pranašišką žodį: Libertas!“. 


Trečias skyrius 


LUKOJE 


Savo kelyje pamatėme mūro siena ap- 
juostus Lukos bokštus, stūksančius virš 
pievų ir laukų... 


Facijus delji Ubertis. 
Kelionių vadovas 


Štai ji, Luka, vidur žalios lygumos, tarp derlių vynuo- 
gynų ir vešlių alyvmedžių giraičių, susiveržusi raudona 
viduramžius menančių sienų juosta, apkaišyta patrankomis 
ir kupliais medžiais. Tokią ją pirmąsyk pamatė devynio- 
likmetis Paganinis rugsėjo 14-ąją, kai, nusipurtęs snau- 
dulį, senasis miestas ruošėsi Šv. Kryžiaus atlaidams. Yra 
žinoma, kad Lukoje saugomas medinis Nukryžiuotasis, 
vadinamas „Šventuoju veidu“. Šis Kristaus atvaizdas, ste- 
buklingai laivu atgabentas iš Palestinos į Italiją, nuo pir- 


13 1800-ųjų gale jaunasis Paganinis atnaujino koncertinę veiklą: 
išliko tų metų gruodžio 5 dieną Modenoje įvykusios akademijos pro- 
grama, iš kurios matyti, kad jis griežė Rodė koncertą, „Lodoiskos“ 
uvertiūrą, variacijas „Karmanjolės“ tema ir Kroicerio koncertą. Gruodžio 
21 dieną Paganinis — vėl Modenoje: šįsyk jis griežė „Ispanišką fančan- 
gą“, kuriame atkūrė įvairių paukščių čiulbėjimą. 

* Laisvė (Iot.). 

mųjų šio tūkstantmečio amžių viliojo į Luką minias tikin- 
čiųjų. Einąs į Romą viduramžių maldininkas manydavo 
privaląs sustoti Lukoje ir pagarbinti relikviją. Tai buvo 
būtinas šventojo kelio etapas. Nuo anų laikų Lukoje 
vykdavo ir dabar tebevyksta iškilmingi Šv. Kryžiaus at- 
laidai. Galimas daiktas, šventės išvakarėse Paganiniui 
teko matyti fantastinį reginį — tradicinę „eiseną su žva- 
kėmis“, kurioje dalyvaudavo miesto gyventojai ir aplin- 
kinių kaimų žemdirbiai. Visi jie laikydavo rankoje de- 
gančią žvakę. Paskui miesto valdžią, kareivių būrius, 
puošniai apsitaisiusius tarnus ir trimitininkus, nešančius 
miesto vėliavas su Šv. Kryžiaus atvaizdu, plati žmonių 
upė tekėdavo nuo Šv. Martyno iki Šv. Frediano bažnyčios. 
Procesija, rašo Ladzareskis, „tarsi ugnies srautas plaukė 
kreivomis gatvelėmis, pro gausybės žibintų apšviestus 
niūrius namus, kurių balkonai buvo papuošti šilkais ir 
brangiais kilimais“. 

Rytojaus dieną, švintant, kurtinanti „didelių ir mažų 
mortyrų bei tvirtovės patrankų“ salvė duodavo ženklą, 
kad atlaidai prasidėjo. Mugė Šv. Mykolo aikštėje su- 
traukdavo margą prekiautojų ir pirkėjų minią, knibždėte 
knibždančią prie krautuvėlių, aplink cirkininkus, šarlata- 
nus, astrologus, pasakorius. Žmonės valgydavo tradicinius 
saldumynus, šokdavo, dainuodavo, grodavo įvairiais ins- 
trumentais. Šioje šventėje muzikai tekdavo didelis vaid- 
muo; čionai paprastai suvažiuodavo iš svetur daug muzi- 
kantų, kurie „mielai grodavo per mišparus, mišias, pro- 
cesiją, eiseną su žvakėmis . 

Paganinis žinojo šią tradiciją ir nusprendė pagriežti 
Lukos katedroje susirinkusiai miniai. Tuo metu jis nau- 
dojosi labai ilgu stryku; jo smuiko stygos irgi buvo gana 
neįprastos. Jis pats „Autobiografijoje“ pasakoja, kad iš 
pradžių visi šaipėsi, bet, priduria, „kai pagriežęs susilau- 
kiau audringų plojimų, kiti smuikininkai neišdrįso siūlyti 
savo paslaugų. 

Lukos miesto archyve saugomas ranka rašytas laik- 
raštukas „Lukos užrašų knygelė“, redaguotas vieno reak- 
cingo rašytojo. 1801 metų pradžios egzemplioriuje yra 
žinutė: „...Šv. Martyno aikštėje stovėjo visas Lukos ba- 
talionas, gana nedidelis, nes daug kareivių buvo dezer- 

tyravę... Šventės rytą į giedotines mišias atvyko miesto 
valdžia su palyda... Mišios ilgai truko, nes prelatas iš 
lengvabūdiškumo leido atlikti dar niekur negirdėtą muzi- 
ką kažkokiam Genujos jakobinui Paganiniui, kuris pradėjo 
iškart po Kyrie eleison ir griežė ištisas dvidešimt aštuo- 
nias minutes. Tasai ponas muzikavo gana meistriškai, bet 
neturėjo nei kriterijaus, nei skonio. Mėgdžiojo paukščius, 
fleitas, trimitus, ragus, kol galų gale jo koncertas pavirto 
opera buffa, nes visi juokėsi ir žavėjosi smuikininko 
meistriškumu bei mokėjimu valdyti instrumentą. Jauni- 
kaitis nesuprato, kad paukščių ir muzikos instrumen- 
tų mėgdžiojimas, nors meistriškas, tėra jaunystės kapri- 
zas, su saiku leistinas per akademijas, tik ne šventoje 
vietoje. Šis koncertas turėjo nepaprastą pasisekimą visų 
pirma tarp jakobinų, kurie tvirtino, kad per Šv. Kryžiaus 
atlaidus dar niekad neskambėjusi tokia muzika ir kiekvie- 
ną, kuris drįstų ją peikti, reikėtų pasodinti į kalėjimą". 

Netrukus Paganinis vėl griežė „per iškilmingas nak- 
tines pamaldas“, ir jo koncertas sukėlė tokį visų entu- 
ziazmą, kad vienuoliai turėjo lipti nuo chorų žemyn ir 
garsiai reikalauti tylos. 

Viename Domeniko Džeminianio laiške, perduotame 
saugoti Paganinio testamento vykdytojui Ladzarui Rebi- 
cui, randame pranešimą: „Pirmą kartą Luka išgirdo Pa- 
ganinį 1801 metų rugsėjo 14 dieną, per Šv. Kryžiaus atlai- 
dus. Spalio mėnesį jis buvo pakviestas griežti į Kapucinų 
bažnyčią, tada koncertas neįvyko, bet didžiulį pasisekimą 
smuikininkas turėjo tų pačių metų gruodžio mėnesį Švč. 
Mergelės Marijos bažnyčioje. Paskui jis koncertavo dvaro 
rūmuose, o po kelių dienų jam buvo suteiktas pirmojo 
respublikos smuikininko titulas. Šios žinios paimtos iš 
Demokratinės valstybės įvykių kronikos“. 

Taigi Paganinis tapo pirmuoju Lukos respublikos smui- 
kininku. Toks greitas talento pripažinimas, savaime su- 
prantama, jam glostė savimeilę. Lukoje jis išgyveno ke- 
lerius metus. Einamos pareigos jam leido per atostogas 
aplankyti Pizą, Livorną ir kitus Toskanos miestus. Kalbė- 
dami apie Paganinio gyvenimo tarpsnį nuo 1801 iki 1805 
metų, biografai paprastai duoda valią fantazijai. Pavyz- 
džiui, jie sukūrė istoriją, jog smuikininkas buvęs uždary- 

tas į kalėjimą ir ilgai sėdėjęs karceryje dėl to, kad, anot 
vienų, nužudęs žmoną, anot kitų — meilužę. Jam buvę 
leista pasiimti į kalėjimą smuiką, ir kadangi visos stygos, 
išskyrus ketvirtą, nutrūkusios, jis ir išmokęs be galo 
virtuoziškai griežti ja viena. Kiti paistė, esą jis stygas 
pasidaręs iš... nužudytos moters žarnų! Buvo ir tokių, 
kurie tvirtino, jog šiuos metus praleidęs katorgoje. Pa- 
ganinis, girdi, todėl šlubčiojąs kaire koja, kad ilgai ji 
buvusi prikaustyta prie grandinės. 

Paganinio gyvenimą Toskanoje galima atkurti gana 
lengvai. Kaip matysime, paslaptis gaubia vien laikotarpį, 
atiduotą meilei, kuri smuikininką buvo atskyrusi nuo 
pasaulio ir sustabdžiusi jo koncertinę veiklą. 

Iš Lukos periodo yra išlikę du labai įdomūs laiškai. 
Štai pirmasis, Bartolomėjo Kviličio rašytas Ladzarui 
Rebicui: 


„Nėra abejonės, kad garsusis smuikininkas ponas 
Paganinis, kai jaunystės metais gyveno Lukoje ir ten kurį 
laiką griežė orkestre, kėlė visų susižavėjimą. Jis kaip 
galėdamas padėjo vargšams, ypač savo profesijos žmo- 
nėms. Paganinis nepavydėjo kitiems muzikos mokytojams, 
gerbė net daug silpnesnius už save ir dažnai labai taktiš- 
kai patardavo jiems taikyti kitokį mokymo metodą, o 
nepatyrusiems muzikantams, kurių tais laikais nestigo, 
buvo pakantus ir niekad nepriekaištavo. Jis mokė griežti 
ne tik smuiku, bet ir kitais styginiais instrumentais. Pa- 
vyzdžiui, ilgą laiką labai sėkmingai pas jį mokėsi griežti 
violončele ponas Andželas Torė. Nereikalaudamas atsily- 
ginti, draugiškai duodavo pamokas muzikui Frančeskui 
Bandetiniui, vėliau tapusiam pirmuoju karališkosios kape- 
los kontrabosistu, padėjo jam įsiminti naują griežimo 
šiuo instrumentu techniką. Muzikai Delepianė ir Džova- 
netis irgi pas jį mokėsi smuikuoti; jiems labai meistriš- 
kai jis net sukūrė pratimus“. 


Taigi Paganinis jau tada laikėsi garsaus savo devizo: 
„Didelių nebijau, mažų neniekinu!“ Skaitant šį laišką, 
krinta į akis Paganinio gera širdis ir dosnumas, nors, kaip 
orkestro muzikantas, jis pats gaudavo gana kuklų atly- 
ginimą. Šis tvirtinimas prieštarauja (beje, priešingi bus 

ir kai kurie kiti faktai; tuo įsitikinti dar tufėsime progos) 
piktam kaltinimui, esą genujietis buvęs šykštuolis ir 
gobšas. 

Skaitant laišką, patraukia dėmesį ir tai, kad dvidešimt- 
metis Paganinis orkestre įgijo patirties. Guvus ir imlus 
smuikininko protas padėjo perprasti kiekvieno instru- 
mento esmę, griežti neįprastu, originaliu būdu. Darbas 
orkestre, kaip jaunajam Šubertui ir Listui, pravertė rašant 
simfoninius kūrinius. Vėliau matysime, kad Paganinis taps 
puikiu dirigentu ir ši veikla turės didelės reikšmės jo 
karjerai. | 

Antrasis laiškas, irgi Ladzarui Rebicui, rašytas Tere- 
zos Kikos Kviliči: 

„Kadangi per mano brolį Bartolomėją Kviličį prašėte, 
kad aš ką nors parašyčiau apie garsiojo smuikininko 
pono Nikolo Paganinio gyvenimą Lukoje, patenkinu jūsų 
pageidavimą. 1811 metais, kai, būdama našlė, pagimdžiau 
sūnų, kviečiau poną Paganinį į kūmus. Jis buvo labai 
delikatus ir iš pradžių atsikalbinėjo, nes pagal mūsų reli- 
giją kūmas su savo krikštavaikiu artimai susigiminiuoja. 
Tačiau, man atkakliai prašant, jis nusileido, palaikė kūdi- 
kį prie šventos krikštinės ir po apeigų, kaip įprasta, no- 
rėjo įteikti dovaną, nors tuo metu pats vos sudurdavo 
galą su galu. Paganinio garbei norėčiau pasakyti, kad 
jis buvo labai gailestingas artimui, gero, pagirtino elgesio 
ir kiek galėdamas šelpdavo bėdoj atsidūrusius vargšus. 

Iš tikrųjų šiltais žodžiais kalba apie Paganinį jo bi- 
čiulė iš Toskanos. Vėl laiške minimas jo dosnumas. 

Tuo tarpu pasakymas „gero, pagirtino elgesio“ prieš- 
tarauja paties smuikininko, atrodo, labai nuoširdžiam 
prisipažinimui. Štai ką jis rašo Šotkiui: 

„Kaip žmogus, turėjęs neramų, kartais net labai audrin- 
gą gyvenimą, prisipažįstu, kad jaunystėje neišvengiau 
klaidų, kaip ir daugelis mano amžiaus vaikinų, kurie, 
ilgą laiką gyvenę beveik kaip vergai, staiga pasijunta 
laisvi, niekieno nevaržomi, galį elgtis kaip tinkami. Su- 
prantama, po ilgo susilaikymo jie trokšta vis naujų ir nau- 
jų malonumų. Gana anksti susilaukiau nepaprastos sėk- 
mės, kuri, tiesą sakant, buvo pernelyg didelė jaunam 

karštos prigimties vyrui. Dažnos kelionės po įvairius 
miestus, didelė, kaip ir kiekvieno italo, aistra menui, ge- 
nujietiškas kraujas — reikia manyti, jis teka truputį grei- 
čiau negu vokiškas, — visa tai ir dar daug kitų dalykų 
mane dažnai suvesdavo su nedorais žmonėmis. Galiu kuo 
nuoširdžiausiai prisipažinti, kad ne sykį buvau patekęs 
į rankas „virtuozams“, mokantiems groti nepalyginti ge- 
riau ir meistriškiau už mane, žinoma, ne smuiku ir ne 
gitara. Kartais per vieną vakarą prarasdavau kelių kon- 
certų honorarus ir per savo lengvabūdiškumą patekdavau 
į tokią padėtį, iš kurios išgelbėti galėdavo tik mano 
smuikas“. 


Šios eilutės iškalbingai byloja apie jauną, dar neturintį 
patirties Paganinį, kuris, staiga pasijutęs laisvas ir sava- 
rankiškas, atsidūrė ant pražūties slenksčio. Būdamas karš- 
takošis, jis stačia galva pasinėrė į meilės nuotykius ir 
kortas. Tikriausiai Lukoje, toli nuo griežto tėvo akių, 
apkvaitęs nuo laisvės, kurios iki šiol dar nebuvo ragaveęs, 
Nikolas puolė į moterų glėbį — ši aistra vėliau jam bran- 
giai atsieis — ir susirgo pavojinga lošimo liga, nuo ku- 
rios, laimė, jį gana greitai išgydė vienas įvykis, smar- 
kiai atvėsinęs kunkuliuojantį kraują ir davęs pamoką 
visam gyvenimui. 

Tuo metu Paganinis turėjo tik vieną kamerinį smuiką, 
puikų instrumentą, turbūt tą patį, kurį Parmoje buvo 
gavęs dovanų iš dailininko Pazinio. Kažkoks kunigaikš- 
tis — jo vardo maestro nenorėjo minėti — seniai geidė 
šį smuiką įsigyti ir kartą net prisispeitęs klausinėjo Niko- 
lą, kiek už jį norįs. Paganinis nė neketino su smuiku skir- 
tis, todėl užsiprašė negirdėtos sumos — dviejų šimtų pen- 
kiasdešimt aukso monetų. Kunigaikštis atsakė suprantąs 
juokus, tačiau šimtą aukso monetų duoti galįs. 

Kaip tik tą dieną Paganinis labai prasilošė ir buvo 
benorįs už pasiūlytą kainą atiduoti smuiką kunigaikščiui, 
bet nelauktai atėjęs draugas pasiūlė vakare kartu nueiti 
į lošimo namus. Visą smuikininko gerą sudarė trisdešimt 
frankų, ir jau buvo užstatyti žiedai, laikrodis, segė ir kiti 
bent kokią vertę turį daiktai. 


„Surizikuosiu šiais apgailėtinais turto likučiais, — nu- 

sprendė jis, — ir jei likimas nuo manęs nusigręš, parduosiu 
kunigaikščiui smuiką ir išvažiuosiu į Peterburgą taisyti 
savo piniginių reikalų koncertais“. 


Jis sutiko su draugo pasiūlymu ir vakare ant lošimo 
stalo metė paskutinius pinigus. Greit iš trisdešimties fran- 
kų liko tik trys, ir smuikininkas jau vaizdavosi vykstąs 
į tolimąją Rusiją. Bet staiga deivei Fortūnai jo pagailo, 
ir jis išlošė šimtą šešiasdešimt frankų. Tačiau Paganinis 
taip išsigando, kad suprato, jog „lošėjas — niekingiau- 
sias pasaulio žmogus“, ir „tai įsikalęs į galvą , nuo to 
vakaro visiems laikams atsikratė šios pražūtingos aistros. 

Netrukus Paganinis už savo meistriškumą gavo dovanų 
dar vieną puikų instrumentą. Kartą vakare jis atsidūrė 
Livorne be smuiko. Gal jį buvo užstatęs, o gal čionai 
atvažiavo šiaip sau, ieškoti pramogų, bet jam buvo pasiū- 
lyta surengti koncertą ir paskolintas brangus smuikas, 
priklausąs turtingam pirkliui, meno mėgėjui Livronui. 
Kai Paganinis virtuoziškai atliko Viočo koncertą, ponas 
Livronas tarė: 

— Daugiau niekieno ranka nepalies šio instrumento. 
Jį tik išniekintų. Smuikas jūsų. 


K x x 


Siuo metu smuikininko gyvenime pirmą kartą pasi- 
rodo moteris. Ją gaubia intriguojanti paslaptis ir neži- 
nomybės skraistė. Paganinis niekad niekam neminėjo jos 
vardo, ir toks kuklus santūrumas leidžia manyti buvus 
gilų jausmą kilniai ir pagarbos vertai moteriai. „Auto- 
biografijoje“ jis prasitaria, kad tuomet dirbęs žemės ūkio 
darbus ir „su malonumu virpinęs gitaros stygas“. Tik vieną 
kartą maestro apie tai kažką pasakojo Fetisui, tačiau 
nesakė, nei kas buvo ta moteris, nei kur juodu susitiki- 
nėjo. Nušvietęs pirmą Paganinio viešnagę Toskanoje, Fe- 
tisas rašo: 

„Nors pačioje jaunystėje Paganinį visur lydėjo sėkmė 
ir triumfas, dėl vienos istorijos, kokių apstu didžiųjų me- 
nininkų gyvenime, smuikas staiga liovėsi jam teikęs pasi- 
tenkinimą kaip anksčiau. Kalta čia buvo aukštuomenės 

dama, kurią maestro beprotiškai įsimylėjo. Meilė pasirodė 
esanti abipusė, ir įsimylėjėliai išvyko į Toskaną — ne- 
žinomoji ten turėjo dvarą. Dama meistriškai skambino 
gitara ir savo pomėgiu užkrėtė Nikolą, kuris šiam in- 
strumentui, kaip kadaise smuikui, atsidavė kūnu ir siela. 
Netrukus, draugės padedamas, sukūrė naują skambinimo 
gitara techniką ir beveik trejus metus stengėsi perprasti 
ne tik šį instrumentą, bet ir agronomijos mokslus, kad 
jau atsirado tokia galimybė nuostabiame širdies damos 
dvare. Tuo laikotarpiu jis parašė dvylika sonatų gitarai 
ir smuikui, kurios sudaro jo 1 ir 3 opusus. Ilgainiui meilė 
išblėsta tiek kaimo lūšnose, tiek rūmuose. Išblėso ir Pa- 
ganinio širdy. Vieną dieną jis vėl paėmė į rankas smuiką, 
nusprendęs pakeliauti po pasaulį. 1804 metų gale, grįžęs 
į Genują, kelis mėnesius atsideda kūrybai”. 


Sprendžiant iš to, ką rašo Fetisas, romanas su aukštuo- 
menės dama truko nuo 1802-ųjų pradžios iki 1804-ųjų 
pabaigos. Tai ir yra tie treji Paganinio gyvėnimo metai, 
kuriuos, kaip minėjome, vis dar gaubia paslaptis. 

Dideliame neišleistų Paganinio darbų rinkinyje yra 
apie dvidešimt kūrinių gitarai!?, smuikui ir gitarai, be to, 
styginiams ir gitarai. Didžioji sonata gitarai susideda iš 
trijų dalių: Allegro risoluto; Romanza più tosto largo, 
amorosamente; Andantino variato, scherzando. Šių dalių 
pavadinimai, kaip matysime, atitinka tris jaunojo Paga- 
ninio meilės nuotykius. 

Kitas natų autografas, užrašytas lapelyje, turbūt iš- 
plėštame iš bloknoto,— trumputis valsas, po kuriuo auto- 
riaus ranka pažymėta: „Šešios sonatinos Nikolo Pagani- 
nio prancūziškai gitarai. Sakau tai atvirai ir labai nuo- 
širdžiai“. Po kelių pėnklinių pridurta: „Nepataikauda- 
mas”. 

Gal mylimieji buvo susipykę, ir šis raštelis — bandy- 
mas susitaikyti? Nežinia... Atskirame lapelyje yra ir „Ma- 
žasis beprotiškas menuetas“. Debesys išsisklaidė, ir kom- 


"5 Du iš šių kūrinių dedikuoti „poniai Didai“; todėl Bonaventūra 
spėja, kad šis vardas yra tos „aukštuomenės damos“. Bet vienoje dedi- 
kacijoje minimas daktaras Borda nukelia šiuos kūrinius į Pavijos laiko- 
tarpį, į 1822 metus; taigi Bonaventūros spėjimas nepasitvirtina. 

pozitorius rašo muziką netverdamas džiaugsmu? Galbūt... 

Toliau, tarp duetų smuikui ir gitarai, randame „Meilės 
duetą“, suskirstytą į šias dalis: „Pradžia“, „Malda“, „Pri- 
tarimas“, „Drovumas“, „Džiaugsmas“, „Kivirčas“, „Susitai- 
kymas“, „Meilės ženklai“, „Žinia apie išvykimą“, „Išsisky- 
rimas”. 

Išvykimo, matyt, būta tokio skubaus, kad kūrinys liko 
nebaigtas. Tikriausiai jis skirtas tai pačiai bičiulei iš Tos- 
kanos. Ta dama labai mėgo skambinti gitara, gal net pati 
atlikdavo šiuos kūrinius, nes viename lapelyje yra nuro- 
dymas: „Patartina ne vien natas groti, bet ir pauzes iš- 
laikyti...”, ir Paganinis, kuriam laikui atidėjęs į šalį smui- 
ką, ėmė rašyti muziką šiam instrumentui, kad jai su- 
teiktų malonumo. Šią jo sielos būseną, ko gero, labai 
atitiktų kitas kūrinys — Penktoji sonata: Cantabile (An- 
dante appassionato, con flessibilità), kuriame harmoningą 
gitaros ir smuiko duetą galima suprasti kaip neišvengia- 
mą damos ir Nikolo sąjungą... 

Per tą aukštuomenės damos meilę gitarai’ ir Paganinis 
išmoko gerai groti šiuo instrumentu; tai jam labai praver- 
tė vėliau. Kaip rašo Konestabilė, būdamas tarp draugų 
Nikolas kartais grodavo abiem instrumentais. Gitarą turė- 
davo pasikabinęs ant kaklo, o smuiką laikydavo ant 
kelių ir tiesiog Žaibiškai juos kaitaliodavo. Ilgainiui gita- 
ra liovėsi jį, kaip virtuozą, dominusi ir jis tik retkarčiais 
rašydavo jai muziką arba stengdavosi ja išgauti melodiją, 
kuri neišeidavo su smuiku. 

Gitara — jos kitaip negu smuiko išdėstytos stygos — 
dar labiau išlavino Paganinio kairės rankos riešą ir plaš- 
taką, liauni jo pirštai tapo nepaprastai miklūs. 

Žinoma, kad romano su aukštuomenės dama laikotarpiu 
Paganinis mokėsi ne tik skambinti gitara, bet ir ūkinin- 
kauti. Kaip jau buvo minėta, dama Toskanoje turėjo 
vilą ir didelį dvarą, kuriame prisiglaudė su širdies drau- 
gu. Spėjama, kad ji buvo keleriais metais vyresnė už Niko- 
lą, kad jos vyras gyveno toli nuo čia ir jai, XIX amžiaus 
diduomenės moteriai, nedaug tereiškė. Visai galimas daik- 
tas, kad ji našlavo. Turėdama aukštą visuomeninę padėtį, 


“* XIX a. pradžioje gitara Europoje buvo nepaprastai populiari. 


nuo nieko nepriklausė ir tvarkė savo gyvenimą kaip tinka- 
ma, nebijojo, kad žmonės gali pasmerkti jos romaną su 
jaunu Genujos muzikantu. 

Ištrūkęs iš negailestingų aistrų nagų — moterų ir lo- 
šimo — vos dvidešimt metų sulaukęs jaunikaitis buvo ma- 
žumą pavargęs. Bičiulė iš Toskanos jį mylėjo galbūt tru- 
putį motiniškai — moterys dažnai taip myli jaunesnius 
už save vyrus — ir globojo kaip perekšlė. Ji Nikolą vertė 
laikytis teisingo režimo, rūpinosi, kad jis sveikai mai- 
tintųsi, daug dirbtų lauke, gerai pailsėtų ir, kas be ko, 
visa tai derino su karščiausios meilės valandėlėmis. 

Romanas, kaip matėme, truko trejus metus. Vėliau Pa- 
ganinis niekad ilgam neprisirišdavo prie vienos moters. 
Ir turbūt niekad nesutiko žmogaus, dariusio jam tiek tei- 
giamos įtakos. Jokios moters, išskyrus savo motiną, jis 
neprisimindavo su tokiu švelnumu ir apgailestavimu kaip 
šios toskanietės. Nuo to laiko šis klajojantis Don Žuanas 
buvo visada vienas, nors meilės nuotykių turėjo gausybę. 
Kaip žmogus širdies gilumoje jis buvo vienišas, o kaip 
menininkas — amžinai sujungtas su savo smuiku. 


Ketvirtas skyrius 


ELŽBIETA BONAPART, BALTOJI ROŽĖ 


Didelių nebijau, mažų neniekinu. 


Paganinis 


Tuo laikotarpiu, kai jaunasis Paganinis griežė Lukos 
respublikos orkestre ir džiaugėsi meilės kilmingajai tos- 
kanietei malonumais, Europoje, taigi ir Italijoje, — visur, 
kur siekė Napoleono ranka,— dėjosi svarbūs dalykai. 
1799 metų briumero 18-ąją, nuvertęs respubliką ir Direkto- 
riją, Napoleonas pasiskelbė pirmuoju konsulu. 1804-ųjų 
gegužės 18 dieną, po ketverius metus trukusios diktatū- 
ros, — Prancūzijos imperatoriumi. 1805-ųjų balandžio 2-ąją 
išvyko su Žozefina į Italiją. Balandžio 23-iąją Milane jam 
buvo uždėtas Italijos karaliaus vainikas. Po iškilmių 
imperatorius su imperatoriene aplankė Genują bei kitus 

Šiaurės Italijos miestus ir 1805 metų liepos 18-ąją grįžo 
į Sen Klu. 

Netrukus Napoleonas savo šeimos nariams ėmė dalyti 
miestus ir provincijas, kunigaikštystes ir sostus. Juozapas 
gavo valdyti Neapolį; Paulina — didžiąją Gvastalijos kuni- 
gaikštyste; Eugenijus Boarnė, Žozefinos ir pirmo jos vyro 
sūnus, buvo paskelbtas Italijos karalystės su sostine Mi- 
lanu vicekaraliumi. Marijai Onai, vėliau pasivadinusiai 
Elžbieta!', teko Lukos ir Pjombino kunigaikštystė. Jos 
valdovė atsidavė Napoleono globai ir paprašė jį kuni- 
gaikščio, tikriau sakant, kunigaikštienės titulo, nes, anot 
vieno istoriko, „Elžbieta žinojo, kad ši „daržo baidyklė 
su uniforma“ gali būti valdovas nebent popieriuje“. 

„Daržo baidyklė su uniforma“ buvo korsikietis kapi- 
tonas, vėliau pakeltas pulkininku, Paskualė Bačokis, kurį 
Napoleonas perkrikštijo Feliče!“, nes Paskualė — kvailio 
sinonimas"? italų komiškajame teatre. Bet, nors buvo pa- 
keistas jo vardas, jis neįgavo daugiau proto. 

Elžbieta, priešingai, garsėjo kaip protinga ir išsilavinu- 
si moteris. Ji labiausiai iš visų buvo panaši į genialųjį 
savo brolį. Nedaug kam žinomoje B. Sanšol-Anro knygo- 
je „Ševaljė Luidžis Andžolinis“, kurioje autorius pateikė 
1803—1821 metų šio Toskanos diplomato ir kunigaikščio 
Kamilo Borgezės (Andžolinis buvo svotas jo ir Paulinos 
vestuvėse) korespondenciją, Elžbieta Bačoki aprašoma 
štai kaip: „Gaila, kad iš Prancūzijos imperatoriaus šeimos 
kunigaikštienę Elžbietą menkiausiai pažinojau, nes ji, kaip 
pasirodė, protingiausia ir labiausiai išsilavinusi. Jos manie- 
ros, elgsena kaip paties imperatoriaus, ir be galo stebė- 
čiausi, jei kitoks būtų jos charakteris. Po gimdymo jos 
formos suapvalėjo, veidas pasidarė skaistus, ji tiesiog 
žyste pražydo...“ 

Šis laiškas iš 1806 metų. Taigi, atrodo, anksčiau Elžbie- 
ta grožiu nepasižymėjo. Šit kaip ją aprašo Masonas: plau- 
kai ir akys juodi, burna didelė, dantys gražūs, pati labai 

''" Mariją Oną greičiausiai perkrikštijo jos brolis Liucijus, labai 
mėgęs keisti savo šeimos moterų vardus. 

18 Felice — laimingas (it.). 

"9 Kai Elžbieta su Feliče važiavo iš Florencijos, minia šaukė jiems 
pridurmui: „Kai tu buvai Feličė, mes buvome Paskualės. Dabar vėl būk 
Paskualė, o mes būsime Feličės!“ 

aukšta ir liesa, tikra lenta, kone hermafroditas, panaši 
į tuos hibridus, „kurių kūną+formuoja protas ir kurie, nej- 
gavę nė vieno patrauklaus priešingos lyties bruožo, pra- 
randa visą savo lyties žavesį“. Prancūzų rašytojo many- 
mu, nei Elžbietos išvaizdoje, nei figūroje, nei veide nebuvo 
nieko moteriško. 

Pažvelgę į oficialų, išdailintą, įsiteikiančio dailininko 
tapytą portretą, saugomą Lukos dailės muziejuje, pama- 
tysime liekną, bet ne tokią jau plokščią figūrą su neoklasi- 
kinio stiliaus mantija ir briliantais nusagstyta diadema 
ant juodų plaukų kupetos, iš po kurios į mus žiūri gana 
griežtų bruožų, šalta moteris, labai panaši į Napoleoną — 
tokių pat ryžtingų, įdėmių akių, tokio pat bejausmio 
veido. 

Elžbieta gimė 1777 metais ir buvo ketvirtas vaikas 
šeimoje. Jos motina Leticija Bonapart ištekėjo labai jauna, 
vos keturiolikos metų, ir pagimdė trylika vaikų, iš kurių 
gyvi liko aštuoni: Juozapas, Napoleonas, Liucijus, Elžbie- 
ta, Liudvikas, Paulina, Karolina ir Jeronimas. 1784-ai- 
siais, mirus vyrui, Leticija, Korsikos gubernatoriaus Mar- 
befo remiama, dukrą įtaisė į Sen Syro koležą, kur mergai- 
tė įgijo kuklų išsilavinimą, pamėgo literatūrą ir išmoko 
manieringai ir nenuoširdžiai elgtis. Kai 1792-aisiais re- 
voliucija šią aristokratų mokyklą uždarė, Napoleonas 
Elžbietą parvežė į gimtąjį Ajačą. Vėliau ji su seserimi gra- 
žuole Paulina nederamu elgesiu pridarydavo šeimai daug 
nemalonumų. Šuniui ant uodegos nuėjo planuojama san- 
tuoka su admirolu Triugė, bet netrukus, 1797-aisiais, ji 
Marselyje ištekėjo už Feličės Bačokio, korsikiečio kapi- 
tono iš geros šeimos, gražaus vyro, bet plikšio ir nevykė- 
lio. Net dabar nesiliauja dariusi nemalonumų garsiajam 
savo broliui: nerodo reikiamos pagarbos ir elgiasi, kaip 
išmano, nepaisydama, ar jam tai patinka, ar ne, piktina jį 
skandalingais poelgiais ir arogantiškais drabužiais; Žo- 
zefinos ji nekenčia, dažnai su ja vaidijasi, dėl niekų, o 
kartais be jokios priežasties ją įžeidinėja. Kūdikis, gimęs 
tuoj po vestuvių (sklido kalbos, kad ji jau buvusi nėščia”), 


20 Masonas knygoje „Napoleonas ir jo šeima" rašo, kad Marselyje 
Bačokis pusę metų gyveno Elžbietos motinos namuose, ir priduria: „Tai 
daug ką paaiškina“. 

gyvas neišliko, antras berniukas, vardu Napoleonas, irgi 
mirė, nesulaukęs nė metų. Tada Elžbieta iš Marselio persi- 
kėlė į Sen Žermeno rūmus, į Paryžių, ir ten atidarė jos 
šeimos vertą saloną, į kurį kviesdavosi jaunus poetus ir 
senus politikus. Paulinos vyras, generolas Leklerkas, rašė 
Liucijui, kad Elžbietos namai yra „tribunolas, kur teisiami 
atėję autoriai“. Nuolatiniai salono lankytojai buvo rašy- 
tojas Šatobrianas, kritikas Laharpas, politikas Fušė ir ne- 
vykėlis Engjeno kunigaikštis, vėliau Napoleono įsakymu 
sušaudytas. Norėdama įsiteikti broliui, Elžbieta kartą su- 
rengė pietus, per kuriuos jį supažindino su garsiąja ponia 
Rekamjė?!. 

Kartą ji sumanė įsteigti moterų literatūrinę draugiją. 
Štai kaip ponia Žiuno aprašo Elžbietos sugalvotą draugijos 
narių apdarą, kuriuo ji pirmoji ir apsitaisė: laurų vainikas, 
auksiniais ir įvairiaspalvio šilko siūlais išsiuvinėtas mus- 
lino šydas, trumpas sijonas, virš jo — ilga berankovė 
tunika, apmuturiuota plačiu šaliu. „Šis apdaras, — pikti- 
nasi ponia Žiuno,— kažkoks žydų, graikų, romėnų (tik 
ne prancūzų!) madų kratinys. Kai taip apsivaurinusi ponia 
Bačoki, niekas nesistebi, nes jau seniai visi priprato prie 
ekscentriškų jos išdaigų, bet juokinga, kad ji šitaip nori 
apibjauroti visas doras krikščiones“. 

Brolis ir sesuo turėjo vieną bendrą bruožą — buvo 
tuščiagarbiai. Todėl Napoleonas pasistengė kuo greičiau 
atsikratyti sesers, kompromituojančios jį ne tik ekstrava- 
gantiškais savo apdarais, bet ir pernelyg laisvu elgesiu. 
Tegul ši amazonė ryškiai raudonu cirko jojikės kostiu- 
mu, šiurpinanti praeivius Bulonės miške, krečia išdaigas 
kuo toliau nuo Sen Klu ir Paryžiaus. Imperatorius Elžbie- 
tą išsiuntė į Toskaną, įsakęs išmokėti jos kelionės išlai- 
doms milžinišką sumą — 150 tūkstančių frankų — ir su- 
daryti palydą iš kamerhero, dviejų dvariškių — damos ir 
kavalieriaus, — dviejų kompanionų, generalintendanto, 
gydytojo, skaitovo, keturių tarnaičių, aštuonių tarnų ir 
dviejų kurjerių. 

1805 metų liepos 14 dieną Elžbieta Bačoki pompas- 
tiškai įvažiavo į Luką, stebindama miestiečius palyda — 


2! Ponios Rekamjė (1777—1849) salone rinkdavosi prašmatniausia 
Restauracijos laikų Paryžiaus visuomenė. 

dvidešimt keturiomis paradinėmis karietomis ir keturiais 
nepaprasto grožio imperatoriaus dovanotais ristūnais. 
Feličė Paskualė Bačokis su prašmatnia uniforma šauniai 
jojo paskui žmonos karietą, o šventiškai išsipusčiusi Bolo- 
nijos, Veronos ir Feraros raitoji garbės gvardija — paly- 
dos gale. 

Gavusi kunigaikštystę, Elžbieta nedelsdama ėmė iš jos 
daryti miniatiūrinį Paryžių. Neregėtai puošniame jos dvare 
visi turėjo laikytis griežto, be galo sudėtingo etiketo iš 
šimto penkiasdešimt trijų punktų — tokio etiketo nerei- 
kėjo laikytis net pačiame Tiuilri. Elžbieta labai rimtai 
žiūrėjo į savo padėtį ir stengėsi elgtis kaip tikra valdovė. 
Ji įsteigė akademiją, suorganizavo labdaros draugijas, 
skatino prekybą ir pramonę, atidarė prancūzų bei italų 
teatrus. Kunigaikštienė turėjo gerą skonį ir net buvo 
praminta Lukos Semiramide pour ses talents et peut-être 
aussi pour la légèreté de ses moeurs *?, anot vieno pran- 
cūzų istoriko. Tuo pat metu Elžbieta stengėsi palikti napo- 
leonišką pėdsaką miesto architektūroje, kuri jai atrodė 
pernelyg viduramžiška — mažai šviesos ir erdvės; todėl 
liepė nugriauti kai kuriuos namus ir bažnyčias (jų vieto- 
je suplanuoti Napoleono aikštę), iš balto Kararos marmu- 
ro iškalti gausybę savo šeimos narių statulų ir biustų. Ji 
paliepė nukalti medalių ir pati nupiešė (argi ne manija?) 
auksu siuvinėto žalio senatorių munduro eskizą. Savo ku- 
nigaikštystėje Elžbieta įvedė Napoleono kodeksą ir pa- 
rodė turinti kietą ranką bei didelių sugebėjimų valdyti. 
Valdovė ne tik dirbo šiuos darbus, nuo kurių taikiems Lu- 
kos miestiečiams, įpratusiems prie monotoniško, tingaus 
gyvenimo net kvapą gniaužė, bet ir pagimdė dukterį, o kad 
labai norėjo sūnaus, tuoj pat ėmėsi mergaitę versti ber- 
niuku, ją pakrikštijusi Napoleonu, mirusio sūnaus vardu. 

Nedideliam, bet prašmatniam dvarui būtinai reikėjo 
deramos rezidencijos, ir Elžbieta nedelsdama tuo pasirū- 
pino: liepė restauruoti ir dekoruoti ampyro stiliumi pui- 
kius miesto rūmus. Buvo taip pat suremontuoti ir apstatyti 
didingi Čybo—Malaspinos rūmai Masoje, kur kunigaikš- 
tienė retkarčiais trumpam atvykdavo. Kad aplinkiniai pa- 


* Dėl savo talentų ir galbūt papročių laisvumo. (Pranc.) 


statai neužgožtų rūmų, buvo nugriauta sena Šv. Petro baž- 
nytėlė ir jos vietoje išgrįsta erdvi Apelsinų aikštė. 

Savaime suprantama, valdovė negalėjo apsieiti be fa- 
vorito. Juo tapo vyriausiasis ginklanešys grafas Bartolo- 
mėjas Čenamis, kuris užmiesty, Lukos gydomųjų vandenų 
kurorte, turėjo ištaigingus namus, vadinamus kunigaikš- 
čio vila. Elžbieta irgi įsigeidė užmiesčio rezidencijos ir 
nusižiūrėjo nuostabią vilą Marlijoj, labai linksmoj vietoj 
į šiaurės rytus nuo Lukos, Matrajos, San Pankracijaus ir 
Picornio kalvų papėdėje. Vila priklausė grafui Orsečiui, 
kuris, tiesą sakant, visai neketino su ja skirtis, bet valdo- 
vė taip tvirtai pareiškė savo norą, kad grafas turėjo nusi- 
leisti ir 1806 metų liepos 5 dieną vilą pardavė. 

Įsigijusi vilą, Elžbieta tučtuojau ėmė ją pertvarkyti. 
Supirko aplinkines žemes, ir, pridūrusi gretimą Vyskupų 
vilą, gerokai išplėtė savo valdas. Dėl sodo ir parko krei- 
pėsi į architektą Morelį, Malmezono parko projekto auto- 
rių; jis padarė keletą eskizų, kuriuos 1812 metais savo 
darbais papildė architektas Butoris. Buvo užsimota parką 
paversti tais laikais itin madingu anglišku sodu su erdviais 
žalių pievų plotais. Tačiau projektą pavyko įgyvendinti 
tik iš dalies, sklype prieš vilos fasadą. Ežerėliui, basei- 
nams, tvenkiniams, fontanams reikėjo vandens, todėl teko 
atgaivinti Fragos, Serkijaus intako, senvagę — dar XVII 
šimtmetyje upelis buvo pakeitęs kryptį. Angliškų pievų 
pakraščiuose sužaliavo retų veislių medžiai, atgabenti iš 
Neapolio karaliaus parkų. Ežerėlyje ėmė plaukioti juodo- 
sios ir baltosios gulbės, parke laigyti merinosinės ožkos, 
elniai, gazelės, o giraitėse ir palei alėjas subolavo šimtai 
marmurinių statulų. Senstelėjusios XVIII amžiaus vi- 
los nebeliko — jos vietoje spindėte spindėjo moderniški 
neoklasikįinio stiliaus rūmai. 

Architektai Bienemė, Ladzarinis, Markelis, Paolinelis 
vilai suprojektavo dar vieną aukštą, pristatė itališką te- 
rasą ir portiką, o antrame aukšte įrengė iškilmių galeriją. 
Salės buvo dekoruotos lipdiniais ir freskomis, apstatytos 
baltais ampyro stiliaus baldais su auksiniais pagražini- 
mais, papuoštos Kararos marmuro statulomis ir iš Pran- 
cūzijos atgabentais gobelenais. 

Tuo tarpu Paganinis, nutraukęs meilės ryšius su kil- 

mingąja toskaniete, keletą mėnesių praleido Genujoje??. 
Garsas apie jį netrukus pasiekė kunigaikštienę Elžbietą; 
ji pasiūlė jaunuoliui grįžti į Luką ir užimti dvaro smui- 
kininko ir orkestro dirigento vietą. Paganinis sutiko, nors 
alga buvo paskirta gana kukli. Elžbieta suteikė jam „kame- 
rinio virtuozo“ titulą ir dvaro gvardijos kapitono laipsnį. 
Taigi dabar, pagal visas garsiojo etiketo taisykles, Ni- 
kolas, apsivilkęs prašmatniu munduru, galėjo dalyvauti 
įvairiose dvaro iškilmėse, į kurias eilinis muzikantas ne- 
turėjo teisės patekti. Žinoma, visa tai Paganiniui nebuvo 
sinekūra. Jis privalėjo diriguoti spektaklius operos teatre, 
du ar tris kartus per savaitę griežti dvare kaip asmeninis 
kunigaikštienės Elžbietos smuikininkas ir kas dvi savai- 
tės rengti dvariškiams didelius koncertus. Be to, kadangi 
Paskualė, tai yra Feličė Bačokis, mėgo griežti smuiku, Pa- 
ganinis turėjo jį mokyti muzikos. Tuo laikotarpiu Elžbie- 
tai jis gana greitai ėmė duoti meilės pamokas. Apie meilės 
ryšius su kunigaikštiene Bačoki Paganinis po daugelio 
metų prasitarė savo sūnui Akilei, šis visa tai išklojo sūnui 
Atilai, o Atila šią paslaptį patikėjo Santei Bardželiniui 
1930-ųjų vasario 23 dienos laiške. 

Elžbieta buvo penkeriais metais vyresnė už Nikolą. Ji 
nepasižymėjo grožiu, tačiau proto ir sugebėjimo patikti 
jai nestigo. Be to, buvo Prancūzijos imperatoriaus sesuo. 
Nikolui, tokiam tuščiagarbiui kaip ji, ryšys su šia mote- 
rimi glostė savimeilę, juoba kad iniciatyvą rodė ne jis ir, 
reikia manyti, meilužei iš karališkosios giminės nebuvo 
ištikimas. Kiek yra žinoma, Elžbieta pati jį viliojo ir sten- 
gėsi laikyti prie savęs. Tai buvo nelengva, nes smuikinin- 
kas nebuvo pastovus, ir netrukus Elžbieta pradėjo jam 
kelti pavydo scenas. 

Meilužiai susitikinėjo tai Lukos rūmuose, tai Marlijos 
viloje, tai Masos rezidencijoje — ten ir dabar turistams 
rodoma terasa, kurioje, „virpėdama iš meilės“, Elžbieta 
kiekvieną naktį laukdavo Nikolo, vogčiomis lyg šešėlis 
slenkančio rūmų pasieniais. Užlipus laiptais į lodžą antra- 
me aukšte, iš kurio kadaise prieš akis atsiverdavo laukų 

2 Genujoje jis davė smuiko pamokas talentingai mergaitei, Kate- 
rinai Kalkanjo, kuri jau po septynerių metų žavėjo publiką virtuozišku 
sr1eZz1mu. 

platybės iki pat jūros, galima įsivaizduoti tuos Paganinio 
susitikimus su Napoleono seserimi. Bet dar labiau tų toli- 
mų laikų atmosfera atgyja Marlijos viloje. 

Išliko kabineto sekretoriaus Frusaro laiškelis, 1808 me- 
tų rugpjūčio 5 dieną rašytas garbės sekretoriui markizui 
Mansi. Jame yra šios eilutės: „Jos šviesybė man paveda 
jums pasakyti, kad ateinantį pirmadienį surengtumėte ne- 
didelį koncertą (Marlijoje) ...tik tenoras, kapelmeisteris 
ir Paganinis, o dainuos ponios Čenami ir Botini“. 

Šiltais vasaros vakarais Marlija buvo ideali vieta to- 
kiems koncertams. Važiuotam iki jos iš Lukos tik valanda 
kelio. Aplenkusi aukštą kvepiančių laurų gyvatvorę, sve- 
čių karieta įsuka į nuostabų parką ir jaukiomis alėjomis 
rieda ligi didelio tvenkinio, aptverto žema pilko akmens 
kolonėlių baliustrada. Tvenkinio pakraščiuose žydi gera- 
nijos, žaliuoja citrinmedžiai, o vandeny, kuriame atsispin- 
di upių dievaičių Arno ir Serkijaus statulos, plaukioja 
baltos kaip sniegas gulbės. Tai seniausia parko dalis, išli- 
kusi neliesta nuo XVIII amžiaus. Šiam amžiui priklauso 
ir tvenkinio viduryje pastatyta grota, kurioje stovi Leda 
su gulbe, iš senumo patamsėjusios Dianos bei nimfų sta- 
tulos ir netoliese trykšta Sirenos fontanas. O štai ir Marli- 
jos stebuklas — miško teatras. Scenos galinę sieną, kulisus, 
suflerio būdelę, ložes sudaro įmantriai apkarpyta kukme- 
džių gyvatvorė; pati scena, parteris, laipteliai apaugę ryš- 
kiai žalia žole. Kulisų tarpuose stovi terakotinės statulėlės, 
vaizduojančios commedia dell' arte? personažus: Panta- 
lonę, Arlekiną, Kolombiną, daktarą Balanconę ir Brigelą. 

Galima įsivaizduoti šį miško teatrą ir jo spektaklius 
pudruotų perukų, dirbtinių apgamėlių, čičisbėjų amžiuje 
ir vėliau, Elžbietos Bačoki laikais. Dar Paryžiuje ji labai 
mėgo sceną, ir Marlijos teatre pati vaidindavo prancūzų 
dramose ir komedijose kartu su dvaro damomis ir kava- 
lieriais. Nakties šventės būdavo labai įspūdingos. Apsi- 
vilkusios ampyro mados šilkinėmis sukniomis, iš kurių 


* Kaukių komedija, XVI—XVII a. paplitusi italų liaudies teatro 
komedijos rūšis; jos atlikėjai improvizuodavo pagal tradicinius siužeto 
matmenis, vaidinimuose kartojosi tie patys veikėjai (Arlekinas, Ko- 
lombina, Pantalonė, Daktaras); būdinga bufonada, liaudies sąmojis, 
tarmiška kalba. 

trumpų rankovių su pūpsniais kyšojo plikos rankos ir pro 
kurių plačias iškirptes bolavo balta kaip sniegas krūtinė, 
susidėjusios įmantrias graikiškas šukuosenas su kaspinė- 
liais ir gėlėmis, lydimos elegantiškų garbintojų, damos 
vaikščiodavo tamsiomis parko alėjomis, tarp žydinčių gė- 
lynų ir mėnesienoje kaip sidabras spindinčių fontanų. 
Vešlūs krūmai paslaugiai slėpdavo vogčiomis besibučiuo- 
jančias poreles, kavalieriai savo išrinktąsias stengdavosi 
nuvilioti į kuo nuošalesnius parko kampelius. 

Koncertai ir puotos vykdavo viloje. Ir dabar prieš ją 
plyti Elžbietos architektų suplanuota didelė dekoratyvi- 
nė pieva, už jos tyvuliuoja ežerėlis, virš kurio, sumerkę 
kasas į žalsvą vandenį, rymo gluosniai svyruokliai. Ore 
tvyrodavo svaigus magnolijų kvapas, ir šalia vyskupijos 
kukliu gebenių apdaru prisidengusi senovinė koplytėlė 
droviai stovėjo vieniša vidur šios geismingos prabangos. 
Kokie kerintys atrodė Paganinio smuiko garsai šių pasa- 
kiškų naktų tylumoj!.. 

Kaip muzikantas, Paganinis Marlijoje ir Lukoje dar- 
bo turėjo apsčiai; ypač buvo naudojamasi jo sugebėjimu 
improvizuoti. Kartą kapelmeisteris, paprašytas sukurti 
koncertą smuikui ir anglų ragui su orkestru, atsisakė, tei- 
sindamasis laiko stoka. Prašymas buvo perduotas Paga- 
niniui, ir jis per dvi valandas šį koncertą ne tik sukūrė, 
bet ir užrašė. O kai vakare su muzikos mokytoju Galiu jį 
atliko, susilaukė, anot Konestabilės, „pašėlusių plojimų“. 
Kitą kartą Nikolas susilažino iš vakarienės dvidešimt ke- 
turiems žmonėms, kad galėsiąs diriguoti operą nuo pra- 
džios iki galo su smuiku, teturinčiu dvi stygas: trečią ir 
ketvirtą. Paganinis lažybas laimėjo. 

Nuostabūs garsai, sklindantys iš mylimo žmogaus smui- 
ko, Elžbietą taip jaudindavo, taip veikdavo nervus, kad 
ji net alpdavo. Viename laiške Paganinis prisimena, kad 
Elžbieta niekad nelaukdavo koncerto pabaigos. Beje, Na- 
poleono sesuo turėjo rimtą varžovę. Paganinis ją vadina 
„brangiausiąja“ ir priduria, kad tą damą seniai mylėjęs, 
tik nedrįsęs jai atverti širdies. Bet paskui supratęs, kad 
ji taipogi „slapta prie jo linksta“, ir tada jų meilė ėmusi 
dar smarkiau liepsnoti. Tačiau savo jausmus jie turėjo lai- 
kyti didžiausioje paslaptyje, nes Elžbieta buvo korsikietė 
ir žinojo, kas yra vendeta. Dėl to, prisipažįsta smuikinin- 

kas, „meilė darėsi tik karštesnė“. Per slaptus pasimaty- 
mus, kai pavykdavo ištrūkti iš Elžbietos griežtos priežiū- 
ros, bučiniai būdavo dar saldesni, o aistringos glamonės 
dar svaigesnės. 

Kartą Paganinis širdies damai pažadėjo per artimiau- 
sią koncertą padaryti „muzikinį. siurprizą“, kuris būsiąs 
tarsi „užuomina“ į jų „draugystę ir meilę“. Ir jis liepė 
pranešti dvarui, jog yra parašęs naują muzikinę pjesę 
„Meilės scena“. Ši žinia taip suintrigavo dvariškius, kad, 
atėjus vakarui, salėje nebuvo kur musei nutūpti. Visi ne- 
kantriai laukė koncerto. Kaip nustebo žiūrovai, kai, įėjus 
Paganiniui, pamatė jo smuiką tik su dviem stygom — sol 
ir cdntino. Viena turėjo reikšti merginos jausmus, antra — 
vaizduoti aistringo jos mylimojo balsą. 

Smuikininkas brūkštelėjo stryku, ir visi išgirdo „švel- 
nų ir jausmingą mylimųjų pokalbį, kur meilūs žodeliai kai- 
taliojosi su pavydo scenomis. Visko čia buvo: ir įsakmaus 
reikalavimo, ir gailaus meldimo, ir pykčio bei džiaugsmo, 
ir kančios bei laimės“. Stygos dejavo ir dūsavo, kuždėjo 
ir raudojo, juokėsi ir džiūgavo. Savaime suprantama, my- 
limieji pagaliau susitaikė, nusiramino ir, „dar karščiau 
kits kitą pamilę, dainavo duetą, kuris baigėsi nuostabia 


koda”. 
Klausytojai audringai plojo „meilės scenos“ autoriui, 


o širdies dama reikšmingai į jį žvilgčiojo. Kunigaikštienė 
Elžbieta, pažėrusi smuikininkui aibę komplimentų (ar ji 
iš tiesų nieko nepastebėjo, ar tik apsimetė? O gal norėjo 
parodyti, kad jai dėl to nei šilta, nei šaltı?), labai meiliai 
pasiteiravo: 

— Taip griežti dviem stygom neįmanoma. Bet jūs grie- 
žėte. O gal tokiam virtuozui būtų gana ir vienos stygos? 

Paganinis nė nemirktelėjęs prižadėjo pamėginti. Idėja 
jam patiko, ir po kelių savaičių jis sukūrė „Napolecną” — 
sonatą vienintelei ketvirtai styg¿i. Rugpjūčio 15-ą'3, im- 
peratoriaus gimimo dieną, maestro ją atliko gausiai, praš- 
matniai publikai. Sėkmė pranoko visas viltis, ir nuo tada 
ketvirtai stygai jis rodydavo ypatingą dėmesį“. 

2 Paganinis taip baigia vieną laišką: „Publikai niekad nepabos- 
davo klausytis kūrinių, parašytų šiai stygai; kadangi šias sonatas 


man tekdavo griežti labai dažnai, aš pasiekiau tokį meistriškumą, kad 
dabar visa tai jūsų neturėtų stebinti“. 

Sonata „Napoleonas“ iki šiol yra tarp visuomenei ne- 
žinomų smuikininko rankraščių, nors verta būti išleista 
ir griežiama koncertų salėse ne vien dėl įdomios savo 
biografijos: tai be galo įspūdingas, reikalaujantis.nepap- 
rasto virtuoziškumo, labai puikus muzikos kūrinys. Ket- 
virta styga išgaunami efektai ne tik pirmą vakarą žavėjo 
Elžbietos dvariškius, bet ir vėliau gniauždavo kvapą Pa- 
ganinio klausytojams. 

Lukos smuikininkui buvo negana kunigaikštienės Elž- 
bietos ir lipšniosios damos. Jis stačia galva puolė į trečią 
meilės avantiūrą, apie kurią pasiklausius nežinia, ar juok- 
tis, ar verkti. l 

Beje, apie šį savo nuotykį pasakojo jis pats. Anot jo, 
kartą „buvęs jaunas, pinigingas, tik mylimos moters sti- 
gę . Savaime suprantama, meilė Elžbietai ir paslaptingajai 
jos varžovei jau buvo išblėsusi... Jis ėmė ieškoti švelnios, 
žavios būtybės, ir galų gale jo žvilgsnį patraukė angeliš- 
kas veidelis viename lange. Geisdamas žūt būt su mergai- 
te susipažinti, Paganinis, visai kaip grafas Almaviva, su- 
sirado Figarą ir paprašė jam padėti. Barzdaskutys sutiko, 
ir Nikolui beliko laukti, svajojant apie saldžius meilės 
malonumus. 

Vieną vakarą, jam rengiantis diriguoti dvare koncertą, 
atėjo „dievų pasiuntinys“. Girdi, sutemus, vienuoliktą va- 
landą, jo lauksiąs ir nuvesiąs ten, kur jis galėsiąs paten- 
kinti savo troškimą. Iš džiaugsmo nesitverdamas kailyje, 
Paganinis nuskubėjo į dvarą, bet nė pats negalėjo atsimin- 
ti, kaip ten dirigavo: šešioliktinės natos jam virto sveiko- 
siomis, presto skambėjo kaip largo, vienu žodžiu, laikas 
slinkte slinko. 

Po koncerto jis „meilės ir vilties sparnais“ nulėkė į su- 
tartą vietą, kur jo laukė Figaras. Juodviem įėjus į namą, 
nepažįstama moteris smuikininką nuvedė į kambarį pir- 
mame aukšte; ten sėdėjo mergaitė. Buvo labai tylu, blausiai 
švietė spingsulė, ir pro atvirą langą sklido nakties vėsa. 
Mergaitė į Nikolą nekreipė jokio dėmesio, tik žiūrėjo į 
mėnulio pilnatį. Moteris šnipštelėjo keletą žodžių eksta- 
zės apimtai gyventojai. Ji ūmai atsigręžė ir, išvydusi Pa- 
ganinį, ėmė taip klykti, kad smuikininko vos neištiko sta- 
bas. Moteris šoko mergaitės tildyti, bet ši rėkė kaip rėkusi. 

Pagaliau iš gatvės Nikolą pašaukė išsigandęs barzdaskutys. 
Tuo tarpu į mergaitės klyksmą atsiliepė kažkieno griaus- 
mingas balsas. Smuikininkas kaip paklaikęs puolė ieškoti 
durų. Spingsulė užgeso, tamsoje pasigirdo artėjantys žin- 
gsniai. Tada, genamas baimės, maestro šoko ant palangės, 
kuri, laimė, buvo gana žemai, stryktelėjo į gatvę ir, nė 
atitokti nespėjęs, atsidūrė namie. 

Rytojaus dieną jis veltui laukė barzdaskučio. Figaras 
dingo kaip vandenyje. Tik vėliau Paganiniui viskas paaiš- 
kėjo. Mergaitė buvo pamišusi: apvilta mylimo žmogaus, 
ji išėjo iš proto ir naktimis žiūrėdavo į spindintį mėnulio 
skritulį, laukdama, kada iš jo išlįs neištikimas mylimasis, 
grįš į žemę, pabučiuos ją ir juodu vėl bus laimingi. Bar- 
zdaskutys ir tarnaitė, matyt, tikėjosi, jog ji Paganinį 
palaikys mylimuoju; deja, vargšelė, apimta siaubo, ėmė 
klykti... 

Kai smuikininkas, išvargintas Elžbietos, kitų meilių 
damų ir vargšės pamišėlės, nusprendė vėl leistis į kelionę, 
pakeisti aplinką, ieškoti naujų meno ir gyvenimo kelių, 
jo niekas negalėjo sulaikyti. Jis paprašė Elžbietą atostogų. 
Kunigaikštienė neprieštaravo, ir Paganinis išvyko. 


Penktas skyrius 


PAULINA BONAPART, RAUDONOJI ROŽĖ 


Mano lūpos saugo mano širdies pas- 
laptį. 
Paulina Bonapart 


Elžbietos Bačoki dvare Paganinis praleido trejus metus. 
Po to jis kurį laiką važinėjo į įvairius Italijos miestus kon- 
certuoti. Tuo metu smuikininkas išsiugdė ryškų, jam vie- 
nam būdingą stilių ir beregint labai išgarsėjo. Ne tik jo 
muzika, bet ir griežimo maniera, poza, gestai buvo nepa- 
kartojami. Nepaprasta, apipinta legendomis maestro as- 
menybė lyg magnetas traukė publiką, kuri, atsidūrusi 
magiškame jo smuiko garsų rate, keldavo neįsivaizduo- 
jamas, siautulingas ovacijas. Paganinis neapsakomai mo- 

kėjo įtikti žmonių skoniui ir kartais, pataikaudamas nela- 
bai nusimanantiems apie muziką klausytojams, imdavo 
rodyti įvairius triukus, neturinčius nieko bendra su menu. 
Stebuklingi smuiko garsai publiką taip užkerėdavo, kad 
jis galėjo daryti su ja, ką norėjo, — būdavo absoliutus jos 
valdovas. Visa tai, matyt, susuko Paganiniui galvą, ir jis 
nepasižyminčius subtiliu muzikiniu skoniu klausytojus 
šerdavo tokiu maistu, koks jiems labiausiai tiko. Antra 
vertus, koncertuodamas maestro elgdavosi pernelyg len- 
gvabūdiškai, siekdavo pigių efektų, teatrališkumo. Reikia 
įsivaizduoti, kaip šis neįžvelgiamo, akmeninio veido džiūs- 
na krintančiais ant pečių plaukais, pabrėžtinai velkantis 
koją, atsainiai iškėblina į sceną; kietai sučiauptos plonos 
lūpos, ciniška šypsena, persikreipusi figūra, nenatūraliai 
laikomas smuikas ir strykas — tikra kaliausė. 

Paganinis visai nesipiktino apie jį sklindančiais įvai- 
riausiais, tiesiog fantastiškais gandais: jie tik kurstė pub- 
likos smalsumą ir į koncertų sales sutraukdavo minias 
žmonių. Tai buvo savotiškas dabartinės amerikiečių re- 
klamos prototipas... Tik vėliau, užsienyje, smuikininkas 
ėmė neigti tas velniškas istorijas ir įžūlius šmeižtus. 

1808—1810 metai — laikotarpis, kai publikos prašo- 
mas Paganinis dar mielai sutikdavo mėgdžioti paukščių 
čiulbėjimą ir smuiku išdarinėdavo įvairiausius triukus. 
Jis žinojo, kad tikrieji muzikos gerbėjai (koncertuose jų 
būdavo mažuma) supranta, ko vertas jo talentas, ir vis tiek 
ateis pasiklausyti minios dievuko. Na, o plačiąją publiką 
reikėjo žūt būt užkariauti ir valdyti bet kokiomis priemo- 
nėmis, kad ir nedaug ką bendra teturinčiomis su menu. 
Svarbiausia, kuo labiau išgarsėti. Kai žmonės visur dėl 
Paganinio ims kraustytis iš proto ir nešioti jį ant rankų, jis 
savo meną išvalys, nušlifuos kaip brangakmenį ir atskleis 
pasauliui tikrąją savo didybę, tikrąjį talentą. 

Kartą, 1808 metais, Paganiniui teko griežti Livorne, 
kur jis jau buvo žinomas iš ankstesniųjų koncertų. Šiame 
mieste maestro taip pat turėjo nuotykį. Dieną jis užmynė 
ant vinies ir persidūrė koją. Kai vakare, smarkiai šlubuo- 
damas, išėjo į sceną, salėje pasigirdo kikenimas. Nikolas 
apsimetė nieko nepastebėjęs ir prisidėjo prie peties smui- 
ką. Kaip tik šią akimirką nuo piupitro nukrito žvakės. 

Dabar griausmingai kvaiojo visa salė. Nė trupučio nesu- 
trikęs Paganinis pradėjo griežti, bet po valandėlės skamb- 
telėjusi nutrūko styga. Vėliau per Paganinio koncertus 
stygos taip trūkinėjo, jog kai kas manydavo, kad jis tyčia 
jas trauko nagu ar kaip nors kitaip. Džefris Pulveris tei- 
singai rašo, kad tokiam smuikininkui kaip Paganinis de- 
monstruoti šių vaikiškų triukų visiškai nereikėjo, kad 
prieš koncertus jis net kuo atidžiausiai apžiūrėdavo savo 
smuiką. Praėjusio šimtmečio pradžioje dar nebuvo plieni- 
nių stygų, ir iš avies žarnų padarytos trūkdavo taip dažnai, 
kad tuo niekas nesistebėjo. Be to, laikui bėgant, Paganinis 
ėmė naudoti nepaprastai plonas stygas, kurios trūkcavo 
dar dažniau. 

Tą vakarą trūkusi styga, galima sakyti, Paganinį iš- 
gelbėjo. Nekreipdamas dėmesio į juoką, triukšmą ir prie- 
šiškai nusiteikusią publiką, jis, lyg niekur nieko, griežė 
toliau. Griežė? Trimis stygomis? Livorniečiai nuščiuvo. 
Jų nuostaba greit virto susižavėjimu, ir smuikininkui nu- 
tilus, sugriaudė audringi plojimai. Matyt, Livorne dar 
niekas nežinojo, kad Paganinis gali griežti ne tik trimis, 
bet ir dviem, net viena styga. Viskas baigėsi tuo, kad, taip 
nesėkmingai pradėjęs koncertą, smuikininkas susilaukė 
negirdėto triumfo. 

Koncertai Paganiniui duodavo nemažai pelno. Jau da- 
bar jis buvo susitaupęs apie dvidešimt penkis tūkstančius 
trankų, į kuriuos gviešėsi tėvas. Kaip tik Livorne Paganinis 
gavo iš-namų pilną priekaištų laišką. Tėvas kaltino Nikolą, 
kad šis pamiršęs šeimą, kuri vos sudurianti galą su galu, 
ir reikalavo atlikti sūnaus pareigą. Nikolas namiškiams 
pasiūlė savo kapitalo procentus. Bet žiauriam tėvui pro- 
centų buvo maža; jis net ėmė grasinti, kad nužudysiąs 
Nikolą, jei negausiąs visų pinigų. Paganinis nusileido ir 
atidavė didžiąją dalį savo santaupų. Ir vėliau jis buvo 
labai dosnus šeimai: mirus tėvui, motinai paskyrė pensiją 
iki gyvos galvos, seserims irgi mielai duodavo gana di- 
deles sumas. 

Tačiau dabar nuo savo šeimos jis jautėsi esąs toli. 
Likimas nubloškė Paganinį į kitokią aplinką, lėmė jam 
visai kitokį gyvenimą. Ir nors maestro niekad neneigė, 
kad kilęs iš prasčiokų, nesigėdijo tėvų, o seseris, ypač mo- 

tiną, švelniai mylėjo, nuo dvidešimties metų jis ėjo fan- 
tastišku savo keliu, kur kiekviename žingsnyje jo laukė 
nepaprasti nuotykiai. 

Kad jis Prancūzijos imperatoriaus sesers meilužis, be 
abejo, truputį susuko Paganiniui galvą. Šiaip ar taip, Na- 
poleonas savo rankose laikė visos Europos likimą. Lukos 
ir Pjombino valdovei Elžbietai Bonapart nestigo nei proto, 
nei energijos, bet ji nebuvo graži, todėl smuikininkui 
greitai nusibodo, ir jis puolė ieškoti naujų meilės nuoty- 
kių. 

Nepalyginti didesnį įspūdį smuikininkui padarė kita 
Bonapartų šeimos atstovė, mylimiausioji imperatoriaus 
sesuo, žavioji Paulina, su kuria 1808 metais Paganinis su- 
sitiko Turine. Ši dvidešimt aštuonerių metų gražuolė buvo 
trejais metais jaunesnė už Elžbietą ir dvejais vyresnė už 
Nikolą. Tačiau kas pastebės nežymų amžiaus skirtumą, 
matydamas tokį dievišką grožį? Paulina dar būdama pa- 
auglė sukdavo vyrams galvą, o nuo penkioliktų metų ėmė 
ragauti meilės malonumų ir mėgavosi jais taip lengvai, 
kad Napoleonas, norėdamas užkirsti kelią gandams apie 
skandalingą sesers elgesį, pasistengė ją Kuo greičiau iš- 
leisti už vyro. Paulina tapo generolo Leklerko žmona, vos 
tik jai sukako septyniolika. 1939 metais buvo parduoti iš 
varžytinių kai kurie Napoleono laiškai. Viename impe- 
ratorius liepia Paulinai, arba Poletei (retkarčiais ją vadin- 
davo ir taip), vykti kartu su vyru į Santo Domingą, kur 
šis turėjo numalšinti negrų sukilimą, ir prašo seserį gerai 
elgtis, kad nekiltų piktų apkalbų. 

Santo Dominge Paulina praleido bene gražiausius savo 
gyvenimo metus. Per geltonojo drugio epidemiją, į kapus 
nuvariusią tūkstančius žmonių, Paulina nebijojo užsikrėsti, 
liko saloje, nepaisydama generolo Leklerko ir dvaro da- 
mų prašymų. Šis epizodas primena kitus istorinius asmenis, 
temperamentu ir papročių laisvumu panašius į Pauliną,— 
Jekateriną II, kuri, negailėdama savęs, slaugė mirštantį 
nuo drugio savo favoritą Lanskojų ir kitą carienės favoritą, 
grafą Orlovą, likusį Maskvoje per 1771 metų maro epide- 
miją. Tai būdingas tokios prigimties žmonių bruožas. 
Vienoje Paganinio užrašų knygutėje, kurią išsaugojo to- 
limas jo palikuonis Milane, parašyta, kad 1835-aisiais jis su 

sūneliu ėjęs į ligoninę ir lietęs „šaltas sergančiųjų cholera 
rankas . 

Generolas Leklerkas mirė Santo Dominge 1803 metų 
žiemą, ir jaunoji našlė grįžo į Europą su sūneliu Dermi- 
du. Kaip rašoma tų laikų memuaruose, „laivo denyje ji 
su savo gražuoliu berniuku buvo panaši į graikų jūrų 
deivę Galatėją. 

Apie Paulinos grožį išliko daugybė prisiminimų. Ka- 
nova ją įamžino marmuro skulptūroje grakščiai gulinčią 
karališkame guolyje, ir tik viena moteris galėjo jai pri- 
lygti grožiu ir formų tobulumu — neprilygstamoji ponia 
Rekamjė, kurią dailininkas Davidas nutapė sėdinčią pu- 
siau gulomis ant sofos. Bet dar įtikinamesni Paulinos 
amžininkių liudijimai, nes moterys itin negailestingos 
savo lyties atstovėms. Žoržetė Diukrė memuaruose rašo: 
„Nesu mačiusi gražesnės būtybės už ponią Leklerk. Net 
pavydas, priekabiai ieškantis trūkumų žmoguje, kuriuo 
visi žavisi, negalėjo rasti nė menkiausios ydelės jos die- 
viškame veide, elegantiškoje figūroje, be galo gracin- 
guose judesiuose. Peikti jos išvaizdą buvo absoliučiai 
neįmanoma, reikėjo arba tylėti, arba kartu su visais Ža- 
vėtis šiuo tobulu grožiu“. Tačiau vieną trūkumą, gana 
nemažą. Paulina vis dėlto turėjo: jos ausų krašteliai buvo 
ne užsirietę, o lygūs. Bet šį defektą nesunkiai paslėpdavo 
atitinkama šukuosena. 

Antras kupinas susižavėjimo atsiliepimas yra kuni- 
gaikštienės d' Abrantes, kuri savo „Atsiminimuose“ rašo: 
„Ši Paulina tokia graži, kad ja žavimės kaip nuostabia 
Veneros ar Galatėjos statula...“ O štai ką sako nežinoma 
amžininkė: „Dievaž, ji, kaip princesė, pernelyg graži... 
Dieviška nuo galvos iki kojų. Kitos seserys dailumo turi 
truputį, o ji daili visa — tikra imperatoriaus šeimos le- 
pūnėlė. Aišku, tik į ją žiūrėdamas Kanova atskleidė nuos- 
tabių savo statulų paslaptį. Kiekvienas šios moters bruožas 
idealus, švelnus jos grožis pilnas neapsakomo grakštumo“. 


„Ji gimusi tam, kad patiktų vyrams,— tvirtina Maso- 
nas, — kad juos viliotų, gundytų, vestų iš proto, kaitintų 
jiems kraują. Žiūrėdamas į jos veidą, imi tikėti, jog tarp 
žmonių protėvių iš tikrųjų būta dievų. Tačiau ji tokia 
moteriška, kad tik galvoja, kaip pasipuošti, kaip tapti 

dar žavesnei“. Štai eilutė iš Napoleono laiško broliui 
Juozapui: „Siunčiu Cabinet des Modes puslapį, atiduosi 
jį Poletei'. 


Apie tą pat ir pilnas rašybos klaidų Paulinos laiškutis 
kavalieriui Andžoliniui: „Kuo skubiausiai atsiųskite ju- 
velyrą, kurį jums minėjau“. Ne veltui ji buvo praminta 
„niekučių karaliene“. 

Skausmas, netekus vyro, greit išblėso meilės ištrošku- 
sioj gražuolės širdy, ir jo vieton įsliūkino nepakeliamas 
nuobodulys. Griežtas brolis jai liepė nustatytą laiką ged2- 
ti, bet Paulina taip kankinosi, kad neištvėrė ir ėmė slap- 
čia linksmintis. Tada Napoleonas nusprendė ją vėl ište- 
kinti, šį kartą už kunigaikščio Kamilo Borgezės, ir šitą 
reikalą sutvarkyti pavedė kavalieriui Andžoliniui. Kuni- 
gaikštis Borgezė buvo išvaizdus vyras, tamsaus gymio, 
garbanotais plaukais, juodais ūsiukais, simpatingas, nors 
jo eigastis ir laikysena — šiek tiek juokingi. 1803 metais 
atvykęs į Paryžių, jis plačiai gyveno, buvo sostinės aukš- 
tuomenės pažiba, o jo arkliai ir fajetonas garsėjo visame 
mieste. Paulinai jis krito į akį, ir netrukus jų ryšiai tapo 
kuo intymiausi: gražuolė nemėgo tuščiai gaišti laiko. 

Borgezė buvo gana šaunus, bet pasileidęs. Jis patiko 
ilgo pasninko iškamuotai našlelei, tačiau, numalšinusi 
geismus, ji įsigeidė naujų meilės nuotykių. Iš kai kurių 
intymios jos korespondencijos vietų matyti, kad tempera- 
mentinga Paulina Borgezę laikė gana prastu partneriu. 
„Ar jam atsiduoti, ar niekam, tas pats galas, — rašo negai- 
lestinga kunigaikštienė d'Abrantes.— Nevedęs jis bent 
turėjo meilužę, o kai vedė, ne tik ją prarado, bet ir žmo- 
nos neįsigijo!"“ Paulinos žodžiai irgi gana žiaurūs: „Medaus 
mėnuo su šituo kvailiu?“ Pasirodo, kunigaikštis nė protu 
nepasižymėjo. Santuoka buvo labai nevykusi. Greit Pauli- 
na visai metė vyrą, kuris ją tik erzino ir sukeldavo neuras- 
tenijos priepuolius. Veltui Napoleonas ragino seserį at- 
likti savo pareigą: ji vėl stačia galva pasinėrė į meilės 
malonumus, ir pažaboti ją buvo nelengva. Borgezė ėmė 
galvoti apie skyrybas, bet turėjo susitaikyti su likimu. 
Pirmasis konsulas, tvirtina Andžolinis, „šito jam niekad 
nebūtų atleidęs“. 

Kurį laiką Borgezės gyveno Romoje, paskui Prancūzi- 
joje, Sen Klu ir mažajame Trianone, o 1805 metais, po 
Napoleono karūnavimo Milane, Paulina iš imperatoriaus 
gavo Gvastalijos kunigaikštystę Parmos ir Pjačencos val- 
stybėje. Galima įsivaizduoti jos nusivylimą. 


„Sakykite, brangus broli, kas per viena ta Gvastalija,— 
rašė ji imperatoriui.— Didelis miestas, ar ne? Ir aš ten 
turėsiu puikius rūmus, daug pavaldinių, armiją, sudarytą 
iš šaunių pulkų ir gražuolių karininkų? Deja, Gvastalija — 
tik nedidelis miesčiukas Parmos ir Pjačencos valstybėje. 
Kaimas! Toks gražus vardas, kas galėjo manyti! Tik akis 
man dumiate su tuo savo kaimu! Kokį velnią aš ten veiksiu? 
Sakote, ką norėsiu? Ne, jūs pats pasakykite, ką... Anuncia- 
tą padarėte Bergo ir Klevo didžiąja kunigaikštiene, davėte 
jai valstybes, tikras valstybes, ministrus, armiją... O man... 
Aš juk vyresnė už ją... Man pakišote nuskurdusį kaimą 
su žviegiančiomis kiaulėmis! Nuolankiai dėkoju! Brangus 
broli, jeigu man neduosite valdyti šalies, didesnės už 
nosinaitę, ir normalių pavaldinių, o ne keturkojų ries- 
tom uodegytėm, aš tikrai iškabinsiu jums akis. Jos būtinai 
reikia ne vien man, bet ir mano vyrui! Jis kvailys. Niekas 
geriau už mane to nežino, bet valstybės galvai proto ne- 
reikia”. 

Šis trumputis epistolinis dialogas — šelmystės ir šmai- 
kštumo perliukas. Napoleonas, matydamas, kad Paulina 
tikrai greičiau iškabins jam akis, negu nusileis, 1808 me- 
tais Gvastaliją pakeitė Turinu. Tačiau ir dabar Paulina 
buvo nepatenkinta, nes norėjo gyventi tik Paryžiuje. 


Vis dėlto balandžio 7 dieną jai teko palikti Nicą, kur 
ji nuomojo vilą, ir važiuoti paskui nemylimą vyrą, atvy- 
kusį jos pasiimti į Pjemonto sostinę. Napoleonas jiems 
padovanojo Šablė rūmus ir seną Sardinijos karaliaus pilį. 
Be to, sudarė nedidelį dvarą: kunigaikštis turėjo šešis 
kamerherus, keturis ginklanešius, keturis adjutantus ir 
sekretorių; Paulina — vieną garbės damą, dvylika kompa- 
nionių ir dvylika pažų. Tai buvo jau šis tas. Blogiausia, 
kad griežtas broliukas jai uždraudė kelti koją iš savo 
valdų be jo leidimo. 

Aikčiojant sužavėtiems miestiečiams, Paulina su 

triumfu įvažiavo į Turiną, o gegužės 13 dieną, per praš- 
matnų pokylį Imperatoriškajame teatre, ji pasirodė visoje 
grožybėje ir iškart pavergė valdinių širdis, įsakiusi vietoj 
prancūziško kontradanso atlikti mėgstamiausią pjemon- 
tiečių šokį — „Moniferiną“. Pasirodė, kad ji moka būti 
ne tik žavi ir elegantiška, bet ir diplomatė. Rugpjūčio 
15-ąją, Napoleono gimimo dienos proga, Turine vyko 
neregėtos iškilmės: Po upėje varžėsi buriuotojai, danguje 
žėrėjo spalvingi fejerverkai, bažnyčiose buvo laikomos 
iškilmingos pamaldos. Paulina taip susuko galvas turinie- 
čiams, kad šie ją pavadino „Borgezių dievaite“. 

Vėliau žmonės jai davė dar vieną meilią pravardę — 
Raudonoji Rožė. Baltąja Rože jau buvo praminta Elžbie- 
ta. 

Štai paskutinis lapelis iš Paganinio užrašų knygutės. 
1840 metų gegužės 18-oji, pirmadienis. Kelios dienos prieš 
mirtį smuikininkas drebančia ranka jame išvedžiojo vos 
įskaitomus žodžius. Vienų prasmė neaiški, bet kiti neke- 
lia jokių abejonių: „Damaskinės rožės... raudonos rožės... 
jos tamsiai raudonos ir atrodo tarsi iš Damasko šilko...“ 
Gal mirties valandą jis galvojo apie Raudonąją Rožę, 
visų gražiausią, kokią buvo nuskynęs gyvenimo kelyje? 
Kas žino. Galbūt. 

Nereikia nė sakyti, kad atvykusiam į Turiną Nikolui 
Paulina įkrito į širdį. Jos dvare jis susidraugavo su Turino 
kompozitoriumi Feliče Blandžiniu, einančiu kunigaikštie- 
nės rūmų kapelmeisterio pareigas. Su Blandžiniu ir Pau- 
lina Paganinis praleido Turine ir Stupinidžo pilyje daug 
nepaprastai malonių valandėlių. 

Koks buvo tas „kuklus prieglobstis Pjemonto kalnų 
slėnyje“, apie kurį užsimena Kodinjola sakydamas, kad 
Paulina ten su smuikininku apsigyveno po to, kai su juo 
užmezgė romaną? Nežinia. Apie savo ryšius su Paulina 
Paganinis niekur neprasitaria, o apie maestro santykius 
su Elžbieta žinių yra gana apsčiai. Tik vieną sykį jis pa- 
kartojo jos devizą: „Mano lūpos saugo mano širdies 
paslaptį“. Turint omeny karštą abiejų temperamentą, 
galima daryti išvadą, kad platoniški jų ryšiai vėliau 
tapo intymus. 

Tačiau yra gerai žinoma, kad Blandžinis, tik keleriais 

metais vyresnis už Paganinį, smuikininkui jautė didelę 
simpatiją ir juo žavėjosi. Jie dažnai sėdėdavo jaukiame 
Blandžinio kambarėlyje ir kalbėdavosi apie savo jaunas 
dienas, viltis, svajones. Turiniečiui gyvenime sekėsi. Tė- 
vai visokeriopai skatino jo polinkį į muziką — geriausi 
mokytojai jį buvo mokę kompozicijos ir groti smuiku, 
arfa bei vargonais. Iš instrumentų jis labiausiai mėgo 
vargonus ir ne tik grojo jais Palestrinos ir Pergolezio kū- 
rinius, bet ir kūrė bažnytinę muziką bei grakščias arijas, 
melodingus duetus, kuriuos pats dainuodavo, švelniu, ma- 
loniu balsu žavėdamas Pauliną Borgezę. Koks nepanašus 
į jį buvo Paganinis su savo aistromis, kurios verždavosi 
iš jo smuiko ir rasdavo atgarsį mcterų širdyse. Tačiau, 
nors ir skirtingi juodu buvo, Blandžinis galėjo suprasti 
genujietį. „Galimas daiktas, — rašo Eliza Polko,— didysis 
smuikininkas daugiau neturėjo tokio nepavydaus gerbėjo 
ir tokio karšto savo šlovės propaguotojo kaip Blandžinis“. 

Šit kaip jis atsiliepė apie Paganinį: „Jokiais žodžiais 
negalima išreikšti įspūdžio, kurį sukelia taurus jo grieži- 
mas. Niekas nedrįso nė svajoti apie tai, ką dabar visi girdi 
savo ausimis. Kai į jį žiūri, jo klausaisi, imi arba verkti, 
arba juoktis, arba galvoti apie antgamtinės jėgas. Su ki- 
tais smuikininkais jis turi bendra tik smuiką ir stryką. 
Jame viskas nauja, viskas negirdėta; iš savo instrumento 
jis moka išgauti tokius efektus, kokių iki šiol nė įsivaiz- 
duoti nebuvo įmanoma; trūksta žodžių nupasakoti, ką 
iš tiesų jauti jo klausydamasis. Kiti smuikininkai grieždami 
stengiasi įveikti didžiausius sunkumus, tik ne Paganinis! 
Šis absoliutus savo instrumento valdovas, šis burtininkas 
grieždamas smuiką staiga paverčia arfa ir kairės rankos 
pirštais pažeria sidabrinę pizzicato trelę. Bet jūs patys 
turėtumėte jį išgirsti ir pamatyti; tikiuosi, kad greit jums 
atsiųsiu šį mūsų laikų stebuklą — Nikolą Paganinį . 

Taip rašė Blandžinis draugams į Paryžių, tiesdamas 
bičiuliui kelią į dar tolimą ateitį. 

Paganinio ryšys su „Borgezių dievaite“ greit nutrūko. 
Šiedvi nepastovios būtybės lengvai užsidegdavo ir dar 
lengviau užgesdavo. Yra duomenų, kad tuo laikotarpiu 
Paganinis susirgo sunkia žarnyno liga. Visa tai labai nesi- 
derino su meilės nuotykiais. Kol ligotas smuikininkas 

gydėsi ir sveiko, Paulina, matyt, susirado kitą kavalierių. 

Rašydamas apie Antonijaus ir Kleopatros meilę, Etorė 
Binjanis prisimena subtilų Oskaro Vaildo esė, kuriame 
autorius įrodinėja, kad ne menas mėgdžioja gamtą, kaip 
tvirtina klasikinė estetika, o gamta — meną. „Kiek žmonių 
mylėjo, žudėsi ir kentėjo vien todėl, kad knygų pusla- 
piuose taip mylėjo išgalvoti, fantastiniai herojai“. Skai- 
tydamas Plutarchą, Binjanis pastebi, jog seniausieji graikų 
gyvenimo aprašymai „sausi ir lakoniški, nepagražinti ryš- 
kiomis spalvomis ir nebūtais dalykais”. (...) „Bet kai Sko- 
po ir graikų portretistų skulptūros ima vaizduoti aistras, 
skausmą, jausmus, kai Euripidas scenoje ima negailestingai 
preparuoti žmogaus sielą, kai Epikūras vietoj seno ide- 
alo — numalšinti vien dvasios troškulį — ima skelbti naują 
intymaus gyvenimo meną, kai į literatūrą, teatrą, poemą, 
lyriką, elegiją įsibrauna fantazija, kai ji įsiskverbia į 
biografijas, istoriją ir patį gyvenimą, stiprūs charakte- 
riai — lyrikos, dramos, istorijos bei epo puošmena ir 
didybė — užleidžia vietą kvapą gniaužiantiems nuoty- 
kiams“. Tipiškiausias pavyzdys — Antonijaus ir Kleopat- 
ros likimas. Meilės galybės, grožio ir meno kupinas jų 
gyvenimas nepakartojamas. Kai į šią kerinčią, 
svaigią ir geismingą sceną ima skverbtis vakaro ir ne- 
gailestingos lemties šešėliai, juodu ryžtasi sukurti naują 
ir paskutinį romaną apie „tuos, kurių nė mirtis neišski- 
ria”. 

Paganinis savo karjerą pradeda ant amžiaus slenksčio, 
paženklinto romantizmo bruožais. Romantiška jo biogra- 
fija yra viena iš fantastiškiausių ir „nepakartojamų“. Pau- 
lina joje — tik trumpas skyrius. Damaskinė rožė tamsiai 
raudonais žiedlapiais vieną akimirksnį aitriu kvapu aps- 
vaigino smuikininką, kai jis neilgam sustojo klaidžiame 
savo kelyje. Dabar, šaukiamas nepermaldaujamo likimo, 
jis vėl leidosi į nežinią ir būtų galėjęs pasakyti kartu 
su poetu: „Aš senas ir liūdnas keleivis, jau pavargau 
ir norėčiau ilsėtis“. Bet ilsėtis jam nebuvo lemta. 


Šeštas skyrius 


AUDRINGAS KONCERTAS 
IR AUDRINGAS ISVYKIMAS 


Su kitais smuikininkais jis turi bendra 
tik smuiką ir stryką. 


Feličė Blandžinis 


Kuo aukščiau kilo Napoleonas, kuo daugiau kraštų 
užkariaudavo, tuo geresnes vietas gaudavo jo šeimos 
nariai: Liudvikas tapo Olandijos karaliumi, Jeronimas — 
Vestfalijos, Juozapas atsisėdo į sostą Ispanijoje, Karoli- 
na — Neapolyje. Elžbietai teko Luka. Bačokis mokėjo 
tik smėliu nusausinti žmonos parašą po jos išleistais dek- 
retais, O ji, valdydama savo kunigaikštystę, parodė ne- 
eilinius sugebėjimus ir iš tikrųjų būtų galėjusi pateisinti 
1939 metais Florencijos laikraštyje Nuovo Giornale iš- 
spausdinto straipsnio žodžius: „Napoleonui, kuris ne vi- 
sada teisingai vertino savo artimųjų gabumus, reikėjo 
Elžbietą paskirti didelės šalies valdove, ir jis būtų turėjęs 
ištikimą ir protingą sąjungininką“. 

Elžbieta didelės valstybės neturėjo, todėl svajojo apie 
didžiąją Toskanos kunigaikštystę. Galų gale brolis, gero- 
kai padirginęs jai nervus (tarp Lukos ir Paryžiaus plaukė 
ištisa korespondencijos upė!), 1808 metais seseriai davė, 
ko ji norėjo. Florencija, kur po Ferdinando mirties per 
kelias dešimtis metų pasikeitė nemažai visokio plauko 
valdžių — Prancūzijos respublika, Aretino sanfedistai, 
kartoneziečiai, austrai, lenkai ir „operetinė Etrūrijos ka- 
ralystė, gyvavusi septynerius metus“, — naująją kunigaikš- 
tiene sutiko su grynai toskanišku skepticizmu. 

Žinoma, ištroškę reginių žmonės labai laukė jos atvyks- 
tant, bet jiems teko nusivilti: iškilmingo įvažiavimo į 
miestą nebuvo. „Nekantri, kaip ir didysis jos giminaitis, 
Elžbieta naktį paliko Luką ir šuoliais, dažnai keisdama 
arklius, auštant atbildėjo į Florenciją. Toskanos sostinė 
dar saldžiai miegojo, o kai pabudo, didžioji kunigaikš- 
tienė jau valgė pusryčius prabangioje Pičio rūmų salėje. 
Žmonės suplūdo į aikštę priešais rūmus ir ėmė skanduoti 

įvairius sveikinimus bei linkėjimus naujajai valdovei — 
minia mėgsta parėkauti, jei yra progos,— paskui visi 
išsiskirstė kas sau. 

Liaudis nerodė nepasitenkinimo, kad ją valdo italų 
kilmės kunigaikštienė (anot Anro, pats Napoleonas įsakė 
surasti dokumentus, rodančius jo šeimos toskanišką kil- 
mę), o aristokratija reagavo visai kitaip. Veltui Elžbieta 
rengė prašmatnias šventes Pičio rūmuose ir ant Impe- 
ratoriaus kalvos, veltui skyrė Florencijos aukštuomenės 
damas ir kavalierius savo dvariškiais: didikai ieškojo 
įvairių dingsčių išsisukti nuo pakvietimų — kas išvyk- 
davo į kaimą, kas leisdavosi į kelionę, kas apsimesdavo 
sergąs... 

Elžbietai visa tai buvo labai nemalonu, ir ji darė viską, 
kad prisiviliotų neklusnius didžiūnus. Florencijoje, kaip 
anksčiau Lukoje ir Masoje, ji rengė prabangius pokylius, 
spektaklius ir koncertus. Kad būtų dar didesnis įspūdis, 
kunigaikštienė vėl pasikvietė keliaujantį Paganinį, užmer- 
kusi akis į smuikininko neištikimybę ne tik su seserimi 
Paulina, bet ir su daugybe kitų žavių būtybių, patekusių 
į jo kerų tinklą. Paganinis kvietimą priėmė ir antroje 
1808 metų pusėje?“ atvažiavo į Toskanos sostine. Jis buvo 
ten iki 1812 metų pabaigos, retkarčiais išvykdavo kon- 
certuoti į Čezeną, Riminį, Boloniją, Ferarą, Parmą, Pja- 
čencą. 

Florencijoje nespėjęs nė kojų apšilti, Paganinis daly- 
vauja šventėje, kuri buvo surengta Prancūzijos ir Ispani- 
jos taikos sudarymo proga. Jis griežia viešuose bei pri- 
vačiuose koncertuose ir visur sutinkamas su dideliu entu- 
ziazmu. Kartą Paganinį pasikvietė Elžbietos dvariškis po- 
nas de Fabris. Maestro žadėjo pagriežti Haidno sonatą. 
Fortepijonu pritarti turėjo viena dama. Galima įsivaizduo- 
ti, kaip visi laukė koncerto: salė buvo sausakimša, svečiai 
nekantravo, jaudinosi. Bet laikas bėgo, o Paganinis vis 


26 Stai ištrauka iš dokumento, saugomo kunigaikščių Bačokių ar- 
chyve, Lukoje: „... po keturiasdešimt penkis skudus per mėnesį — 
broliams Paganiniams, dvidešimt penkis skudus — tenorui, aštuonio- 
lika skudų — kapelmeisteriui ponui Pučiniui (Džakomo Pučinio seneliui), 
po penkiolika skudų — abiem smuikininkams“. Iš dokumento matyti, 
jog Paganinis Elžbietos dvare buvo su broliu. 

nesirodė. Jau niekas nesitikėjo, kad jis ateis, bet staiga 
maestro įbėgo uždusęs, atsiprašė už pavėlavimą, nedels- 
damas išsiėmė iš futliaro smuiką ir pakėlė stryką. Susi- 
rūpinusi pianistė skambtelėjo la, bet jis sušuko: 

— Pradėkime, pradėkime, negaiškim laiko — ponai 
ir taip ilgai laukė! 

Ir brūkštelėjo stryku per stygas. 


„Paganinis,— rašo Konestabilė,— grojo taip virtuoziš- 
kai, kad visus sužavėjo ne vien Haidno sonatos grožiu, 
bet ir gausiomis savo kūrybos fioritūromis“. 


Baigęs pirmą sonatos dalį, Paganinis per pauzę paste- 
bėjo, kad smuiko ir fortepijono la skiriasi beveik visu 
tonu. Koncerto klausęsis įžymus muzikas Pikjantis vėliau 
savo memuaruose rašė: 


„Dėl šio skirtumo Paganinis turėjo akies mirksniu 
sudaryti visiškai naują, labai kaprizingą pirštuotės siste- 
mą; todėl iškilo daugybė kitų sunkumų, prie kurių reikėjo 
žaibiškai prisitaikyti. Tačiau jis griežė taip virtuoziškai, 
nė per plauką nepažeisdamas intonavimo tikslumo, kad 
niekas nieko nepastebėjo. 


Paganiniui būdavo malonu demonstruoti šiuos kone 
antgamtiškus triukus, kuriuos publika laikė velnio išmo- 
nėmis. Pasakojama, kad sykį Rola smuikininkui davė 
naują savo koncertą, kai šis jau ėjo į sceną. Maestro paė- 
mė natas ir išsiblaškęs padėjo ant piupitro atbulai. Tada, 
lyg niekur nieko, kuo ramiausiai ėmė griežti, skaitydamas 
natas iš atvirkščio lapo. O juk šį kūrinį matė pirmą kartą! 
Taip buvo ir kitą sykį, griežiant bažnyčioje. Jis pakėlė 
nukritusias natas ir padėjo ant piupitro atbulai, bet atli- 
ko kūrinį iki galo be jokios klaidelės. 

Gyvendamas Florencijoje, Paganinis dažnai važiuoda- 
vo koncertuoti į kitus miestus. Apie vieną tokį koncertą, 
įvykusį Feraroje, profesorius Gordidžanis papasakojo 
Šotkiui linksmą istoriją. Gordidžanis buvo įsimylėjęs dai- 
lią baleriną — Antonijetę Palerini. Kartą ji išvažiavo iš 
Milano į Ferarą šokti. Paskui ją patraukė ir profesorius. 
Galima įsivaizduoti, kaip jis nudžiugo, sužinojęs, kad 
drauge su juo į Ferarą vyksta Paganinis. 

Kelionė atrodė neapsakomai trumpa ir buvo labai ma- 
loni: su tokiu protingu žmogum kaip Paganinis „laikas 
niekam neprailgdavo“. Vos bičiuliams atvykus į Ferarą, 
prisistatė impresarijus ir su garsiuoju smuikininku išėjo 
tartis dėl rytdienos koncerto. Na, o Gordidžanis ėmė 
teirautis, kur gyvena jo dieviškoji šokėja, ir baisiai nu- 
džiugo, sužinojęs, kad ji apsistojo tame pačiame viešbu- 
tyje, net gretimame numeryje. Jis paėmė maestro gitarą 
ir pradėjo skambinti įvairius motyvus iš baletų, kuriuo- 
se Antonijetė turėjo didžiausią pasisekimą. Po keturių 
ar penkių dalykėlių už sienos pasigirdo tylus, švelnus 
balselis. Apkvaitęs iš laimės, įsimylėjėlis vėl įniko vir- 
pinti stygas ir vėl išgirdo tą patį mielą balselį. Tokį jį, 
priglaudusį prie durų ausį, ir užtiko Paganinis. 

— Ką čia dabar veiki? — paklausė jis. 

Sutrikęs Gordidžanis kažką suvapėjo, bet „negailestin- 
gasis Orfėjas“, įsmeiges į jį nuožmų juodų akių žvilgsnį, 
ėmė juoktis. Gordidžanis ranka užspaudė Paganiniui bur- 
ną, mMaldaudamas, kad dėl dievo meilės nutiltų, bet šis 
barbaras pareiškė tylėsiąs tada, kai draugas jam paaiškin- 
siąs, ką čia veikiąs. Gordidžanis viską prisipažino. 

— Gerai, kad nuo manęs nieko neslėpei,— tarė Paga- 
ninis, — aš pažįstu Palerini ir tave jai pristatysiu. 

Tai sakydamas, ištempė bičiulį iš kambario ir pabeldė 
į šokėjos duris. Saldesnis už medų balselis pakvietė įeiti. 
Balerina sutiko Paganinį kaip seną draugą ir nepaprastai 
maloniai pasisveikino su Gordidžaniu. Vėliau, kai jie šne- 
kučiavo, ji užsiminė apie kažkokį keistuolį, kuris už sienos 
skambinąs gitara ir dainuojąs. 

— Ir šis keistuolis,— gyvai įsiterpė Gordidžanis,— 
turėjo laimės išgirsti žavingą aidą, kuriam lygaus grožiu 
nėra visame pasaulyje. 

Palerini pervėrė Gordidžanį „tokiu kerinčiu žvilgsniu", 
kad jam net skruzdės perbėgo per nugarą. Visi kiek paty- 
lėjo, tada pratrūko kvatoti. Juokui nutilus, maestro pasiū- 
lė eiti į miestą pasivaikščioti, o kai jie grįžo ir Antonije- 
tė pakvietė abu muzikus vakarienės, Gordidžanis iš laimės 
pasijuto esąs devintame danguje. 

Rytojaus dieną, smuikininkui išėjus į repeticijas, mūsų 
poetas irgi nusprendė parepetuoti — su savo išrinktąja. 

Šokėja jam pasirodė dar žavesnė negu vakar, tik bėda, 
kad kai kas sutrukdė vos prasidėjusį jų duetą. Staiga pla- 
čiai atsidarė durys ir įbėgo susivėlęs, niūrus kaip debesis 
Paganinis. 

— Ji mane siutina! — piktai sušuko jis.— Nori su- 
žlugdyti koncertą, bet jai neišdegs! 

— Kas atsitiko? — paklausė Gordidžanis ir Palerini 
vienu balsu. 

— Nežinau, kas Markolini šovė į galvą, bet ji nebe- 
nori dainuoti,— paaiškino smuikininkas.— Tiesiog neži- 
nau, ką daryti! 

Staiga jis atsisuko į gražiąją Antonijetę ir tarė didin- 
gu, teatrališku balsu: 

— Štai ji! Štai kas mane išgelbės! 

— Kas? Aš? — paklausė Palerini.— Brangusis maestro, 
ar nejuokaujate? Man siūlote dainuoti? Savo koncerte 
vietoj garsiosios Markolini! Apsijuoksiu prieš visą mies- 
tą... Ne! Ne ir dar kartą ne! 

— Taip! Taip! — karštai sušuko abu vyrai. 

Ji spyriojosi. Paganinis iš kailio nėrėsi ją įkalbinėda- 
mas, Gordidžanis jam pritarė, ir galų gale Antonijetė su- 
tiko. Po koncerto smuikininkas draugams pasiūlė kartu 
pavakarieniauti ir parepetuoti. Dainelė buvo parinkta 
trumputė ir labai nesudėtinga, kaip tik silpnam, bet nepap- 
rastai maloniam šokėjos balsui. Paganinis smuiku pri- 
tarė, o Gordidžanis klausėsi, retkarčiais linktelėdamas 
galvą. Kadangi Antonijetę ėmė juokas, trukdąs dainuoti, 
Paganinis pradėjo nervintis. Vos tik ji prasižioja, tuoj 
pat prapliumpa kvatoti. Dainuojant ir juokiantis, baigėsi 
diena, nusileido saulė ir su ja išblėso artistų drąsa. Jiems 
pasidarė neramu: juk Palerini scenoje nebuvo dainavusi, 
o Markolini turėjo daugybę draugų... Dabar Antonijetė 
graužėsi taip lengvabūdiškai sutikusi. Bet jau buvo po 
laiko... Vyrai paliko ją vieną persirengti koncertui. 

Įėjęs į savo kambarį, Paganinis akies mirksniu užsi- 
movė juodas kelnes, apsiavė batus, kaklą apsimuturiavo 
plačiu šaliku, apsivilko fraku ir apsiaustu, nušluostė nuo 
smuiko dulkes; tada visi trys sėdo į karietą ir išdardėjo 
į teatrą. 

Salė buvo sausakimša. Po uvertiūros Paganinis išėjo 

į sceną ir, kaip visada, padarė publikai „didžiulį įspūdį”. 
Vargšė Antonijetė virpėjo kaip epušės lapas, nors Gordi- 
džanis su maestro visaip ją drąsino ir ramino. Pagaliau 
smuikininkas paėmė baleriną už rankos ir nusivedė į 
sceną. 


Užgrojo orkestras. Antonijetė pradėjo dainuoti, ir iš 
virpančio balselio buvo matyti, kaip ji bijosi publikos, 
kuri ją sutiko gana palankiai. Po truputį Palerini įsidrąsi- 
no, bet dainelė baigėsi, ir Paganinis išvedė baleriną iš 
scenos. Staiga šaižus švilpimas lyg botago kirtis perliejo 
vargšę merginą. Pabalęs iš pykčio, smuikininkas atsisuko, 
o Antonijetė, netekusi jėgų, krito Gordidžaniui į glėbį, 
karštomis ašaromis vilgydama jam rankas. Ak, kaip smar- 
kiai plakė jųdviejų širdys... Poetas skubiai nulydėjo vargšę 
raudančią baleriną į jos kambarėlį ir ėmė ją meiliausiais 
žodžiais guosti. Koncertui baigiantis, įėjo Paganinis ir 
tarė: 

— Brangioji Palerini, dėl to, kas atsitiko, kaltas aš. 
Tai unikalus atvejis, nes iki šiol dar niekas jūsų neįžeidė 
ir niekas neįžeidinės ateity. Kadangi tik per mane dabar 
kenčiate, manau turįs kuo skubiausiai ir negailestingai 
už jus atkeršyti. Būkit maloni — pastovėkit valandėlę 
už kulisų, kol pagriešiu paskutinę dalį. Norėčiau, kad 
matytumėte savo akimis, kaip Paganinis moka būti dėkin- 
gas draugams... 

Antonijetė ir Gordidžanis bandė smuikininką atkal- 
bėti nuo kerštingų užmačių, bet jis nekreipė į juos dėmesio 
ir, eidamas į sceną, sušuko: 

— Ateikite ir klausykitės! 

Susidomėję, kaip Paganinis keršys, juodu sustojo už 
kulisų. Per paskutinę koncerto dalį smuikininkas turėjo 
mėgdžioti gyvūnų balsus. Prieš pakeldamas stryką, 
maestro paprašė publiką rimtai nežiūrėti į šį dalyką — 
jis griešiąs tik šiaip sau, kad būtų linksmiau. Ir pradėjo 
smuiku mėgdžioti gaidžio giedojimą, žiogų čirpimą, šuns 
lojimą, durų girgždėjimą ir kitokius garsus. Klausytojai 
karštai plojo šioms maestro išdaigoms, nors, anot Gordi- 
džanio, „jos labai kontrastavo su tuo, ką jis buvo grie- 
žęs anksčiau“. Bet... kurgi kerštas? 

Staiga Nikolas atsisuko į pasislėpusius už kulisų drau- 

gus ir reikšmingai į juos žvilgtelėjo. Tada nuėjo prie pat 
rampos ir kilstelėjo stryką; salėje beregint stojo kapų 
tyla. Žiūrovai laukė ko nors nepaprasto... 

Paganinis brūkštelėjo stryku iš dešinės į kairę, suvir- 
pindamas kvintos mi, paskui šoktelėjo iš kairės į dešinę 
ant ketvirtos stygos, išgaudamas sol. Geriau nė pats asi- 
las nebūtų subliovęs. 

— Čia tam, kuris švilpė! — sušuko smuikininkas griau- 
smingu balsu. 

Įsižeidusi publika padūko švilpti, rėkti, trypti, bet 
Paganinis, nekreipdamas dėmesio į minios reakciją, dar 
kelissyk pamėgdžiojo ilgaausio bliovimą ir ramiai nužin- 
gsniavo už kulisų. Dėkinga Palerini puolė jam ant kaklo 
ir garsiai pabučiavo į žandą... Už tokį atlyginimą Gordi- 
džanis būtų sutikęs ištisą vakarą kentėti publikos paty- 
čias!.. Tačiau viskas buvo kur kas rimčiau, negu jiems 
atrodė: minia nė nemanė nusiraminti. Vieni pasiutėliai 
grasino lipsią į sceną ir susidorosią su įžeidėju, kiti smar- 
kiai daužė duris į užkulisius. Orkestro muzikantai šauk- 
dami išsilakstė, ir trijulė liko viena, apsupta iš visų pusių. 
Paganinis prisidengė smuiku tarsi skydu ir karingai iškėlė 
stryką. Gordidžanis stovėjo šalia, pasiryžęs apginti maes- 
tro ir leisgyvę iš baimės Antonijetę. Tik kai išėjęs į sceną 
teatro administratorius paaiškino, kad Paganinis nieko 
nenorėjęs įžeisti, kad gyvūnų balsų mėgdžiojimas esąs 
įtrauktas į koncerto programą ir asilo bliovimas skirtas 
tam, kuris nušvilpė dainininkę, įsisiautėjusios minios pyk- 
tis atlėgo. 

Dairydamiesi į šalis, herojai išsmuko iš teatro pro 
slaptas dureles ir, draugų būrio lydimi, grįžo į viešbutį. 
Kai puikus vynas nuplovė apmaudą ir pyktį, šio vakaro 
įvykis jiems tik juoką kėlė. Gražiosios Antonijetės akys 
vėl suspindo iš džiaugsmo, ir visi nusiramino. Vėliau paaiš- 
kėjo, kad miestiečius įsiutino štai kas: aplinkinių kraštų 
gyventojai ferariečius pravardžiavo asilais ir, apie juos 
kalbėdami, visada pašaipiai subliaudavo. Kaip Paganinis! 

Paganinio biografas Artūras Kodinjola linkęs manyti, 
kad ši komiška istorija — vienas iš pramanų, apraizgiu- 
sių smuikininko asmenį. Tačiau paraštėje yra maestro 
sūnaus Akilės pastaba: „Paganinis greit nuėjo nuo sce- 

nos, nesuprasdamas, kodėl jo pokštas taip supykdė pub- 
liką. Vėliau jis sužinojo, kad tik šiame krašte buvo galima 
mirtinai įžeisti žmones asilo bliovimu '. Taigi savo pasta- 
ba Akilė patvirtino, jog šis įvykis tikras. Matyt, apie jį 
buvo girdėjęs iš tėvo. 


x ** 


Paskutinis vakaras Florencijoje buvo ne mažiau skan- 
dalingas negu vakaras Feraroje. Kaip žinome, Lukoje 
Elžbieta suteikė Paganiniui rūmų gvardijos kapitono laips- 
nį. Jis turėjo teisę tam tikromis aplinkybėmis nešioti 
uniformą, bet ne per koncertus: smuikininkui ir orkestro 
dirigentui karininko apranga nederėjo. Paganiniui tai bu- 
vo puiki proga susikivirčyti su Elžbieta, su kuria, matyt, 
norėjo nutraukti meilės ryšius. Jis negalėjo pakęsti, kad 
kas varžytų jo laisvę ir savarankiškumą, todėl jau seniai 
ieškojo dingsties ištrūkti iš kunigaikštienės glėbio ir 
dvaro. 

Tuo tarpu Napoleono žvaigždė pradėjo leistis. Gal 
iš tiesų praėjusią vasarą Europos danguje pasirodžiusi 
kometa nulėmė jo likimą? 1811 metais Nikolas dar galė- 
jo sukelti furorą sonata „Napoleonas“, „stulbinti pačius 
muzikos profesorius“, anot Gervazonio, „nes šiam virtuo- 
zui, šiam XIX amžiaus stebuklui šiandien nėra lygaus pa- 
saulyje“. Bet netrukus iš programų ėmė dingti kai kurie 
vardai ir kūriniai. Atsarga gėdos nedaro... 

Rusijos kampanija baigėsi panišku bėgimu, sudavusiu 
mirtiną smūgį Bonaparto kariuomenei; milžiniškas jo 
imperijos rūmas ėmė braškėti ir nesulaikomai griūti. Gal- 
būt Paganinis nusprendė laikytis toliau nuo sesers žmo- 
gaus, kurio laukė neišvengiama pražūtis? Toks paaiškini- 
nimas, nors ir labai suprantamas, jam garbės nedarytų; 
tad verčiau šią prielaidą atmeskime, juoba kad ji nėra 
pagrįsta jokiais dokumentais. Neginčytinas kitas faktas — 
jį mini visi biografai, pradedant Fetisu, kuriam šią istori- 
ją apsakė pats smuikininkas. Kartą, vakare per koncertą, 
maestro ant dirigento pakylos pasirodė su gvardijos kapi- 
tono uniforma. Kaip žinome, tai jam buvo griežtai už- 

drausta. Elžbieta išbalo ir liepė pasakyti smuikininkui, 
kad jis nedelsdamas nusivilktų uniformą ir apsirengtų 
juodu kostiumu. Paganinis „valdovei atsakė,— rašo Ko- 
nestabilė,— jog įsakyme, suteikiančiame jam garbingą 
kapitono laipsnį, nebuvo padaryta jokių išlygų, todėl 
uniformos jis nenusivilks“. 

Elžbieta pakartojo įsakymą, bet Paganinis nenusileido. 
Jis net tyčia ėmė vaikščioti po salę, erzindamas kuni- 
gaikštienę. Kai koncertas baigėsi ir prasidėjo šokiai, maes- 
tro pasijuto nejaukiai. Jis pamatė, kad Elžbieta tyliai 
duoda kažkokius nurodymus, ir „tarėsi regįs, — rašo Ko- 
nestabilė, — žmones, kuriems pavesta jį sekti“. 

Kad išvengtų kalėjimo ar dar didesnio blogio (galimas 
daiktas, epizodas su uniforma perpildė pavyduliaujan- 
čios, išdidžios kunigaikštienės kantrybės taurę), smuiki- 
ninkas, negaišdamas laiko, dar tą pačią naktį slapta išvyko 
iš Florencijos. 


Septintas skyrius 


„RAGANOS“ 


Kai jūsų klausiausi, prieš mane stovėjo 
Homeras. 


Foskolas — Paganiniui 


Visi žino, kaip buvo parašytas Mocarto Reguiem. Skur- 
do ir nuolatinių skriaudų pribaigtas, kūrybinės ugnies 
nualintas trisdešimt penkerių metų kompozitorius vieną 
dieną priešais save pamatė juodais drabužiais apsivilku- 
sią niūrią žmogystą. Nepažįstamasis Mocartą paprašė su- 
kurti Reguiem ir, šiam sutikus, išėjo. Kitą kartą atėjęs 
paliko penkiasdešimt dukatų — pusę sulygtos sumos. 

Tai atsitiko 1791 metų liepos mėnesį, paskutinę Mo- 
carto vasarą. Tuo laikotarpiu jis be poilsio rašė „Užbur- 
tąją fleitą”, iš kurios daug tikėjosi. Deja, premjerą publika 
priėmė labai šaltai, ir kompozitoriui tai buvo baisus smū- 
gis. Nors paskui žiūrovų susidomėjimas opera augo sulig 
kiekvienu spektakliu, Mocartas nebeatsigavo. Juodžiau- 

sia depresija laikė kompozitorių savo gniaužtuose; jis 
dažnai alpdavo, negaluodavo. Būdamas toks ligonis, kan- 
kinamas liūdnų minčių apie artėjančią mirtį, Mocartas 
ėmė skubiai kurti Reguiem. Štai ką rugsėjo mėnesį jis 
rašė savo libretistui Lorencui de Pontei: „Nebeturiu jėgų, 
o tas nepažįstamasis dieną naktį stovi man prieš akis 
ir vis prašo, nekantriai reikalauja užsakyto kūrinio... Jau- 
čiu, kad atėjo paskutinioji. Mirštu, kaip reikiant nepasi- 
naudojęs savo talentu. O gyvenimas toks gražus! Ir sektis 
pradėjo! Bet nuo likimo nepabėgsi. Kiekvienas gyvena 
tiek, kiek jam skirta. Reikia su tuo susitaikyti. Bus taip, 
kaip Dievas norės. Darbas eina į galą. Tai mano laidotuvių 
giesmė, ir turiu ją baigti“. Žmogystą juodais drabužiais 
buvo atsiuntęs grafas Valzegas, kuris norėjo, kad Mocar- 
tas sukurtų Reguiem jo žmonos mirties metinėms. Bet 
sergantis kompozitorius, egzaltuotos vaizduotės veikia- 
mas, buvo tikras, kad pas jį apsilankė gedulingas likimo 
pasiuntinys. Jis neklydo: Reguiem — paskutinis jo kūri- 
nys. Netrukus, 1791 metų gruodžio mėnesį, kompozitorius 
mirė, nespėjęs jo baigti. 

Jį baigė vidutinių gabumų kompozitorius Ziusmairas. 
1813 metais „La Skalos“ teatre buvo pastatytas jo bale- 
tas „Benevento riešutmedis“. Libreto autorius Vigano pasi- 
naudojo liaudies legenda apie seną stebuklingą riešutme- 
dį — nux maga, aplink kurį raganos naktimis šokdavu- 
sios ratelį. Ziusmairas labai mėgo tokius kraują stingdan- 
čius siužetus, tačiau baleto muzika nebuvo kraupi. 

Paganinis matė spektaklį, ir linkusią į groteską jo vaiz- 
duotę apstulbino pragariško šokio scena. Parėjęs namo, 
kol neišblėso įspūdis, jis parašė „Raganas“. Šis kūrinys 
vėliau nepaprastai išgarsėjo, nes labiausiai iš visų atitiko 
maestro asmenybę ir charakterį, Netrukus Paganinis 
jį atliko Milane, ir garsas apie koncertą pasklido net už 
Alpių. Leipcigo Gazzetta Musicale Milano koresponden- 
tas 1814 metų balandžio 6 dieną taip rašė apie šį nepap- 
rastą įvykį: 


„1813-ųjų spalio 29 dieną ponas Paganinis iš Genujos, 
Italijoje visų laikomas geriausiu mūsų epochos smuiki- 
ninku, „La Skalos“ teatre surengė akademiją. Jis atliko 

Kroicerio Koncertą smuikui e-moll ir savo Variacijas 
ketvirta styga. Salė buvo sausakimša. Visi norėjo pama- 
tyti ir išgirsti šį burtininką, visi buvo užkerėti jo muzikos. 
Be jokios abejonės, Paganinis — didžiausias pasaulio smui- 
kininkas. Jo griežimo maniera nepakartojama. Jis išdari- 
nėja tokius triukus, groja tokius pasažus, kokių iki šiol 
dar nė vienas muzikantas nesugebėjo atlikti. Maestro 
griežia (ypatinga maniera) sudėtingiausius pasažus dviem, 
trimis, keturiais balsais; jis imituoja pučiamuosius ins- 
trumentus; chromatinę gamą aukščiausiame registre prie 
pat ramstuko atlieka taip švariai, kad sunku patikėti; 
drąsiausius pasažus griežia tik viena styga ir tuo pačiu 
metu kitomis stygomis skambina žemus pizziccato; atrodo, 
jis groja iš karto keliais instrumentais. Maestro Variacijos 
ketvirta styga (publikai primygtinai reikalaujant, jas 
pakartojo) visus nepaprastai sužavėjo. Niekas nebuvo 
girdėjęs ko nors panašaus. Šio virtuozo griežimo manie- 
ra unikali. Jis dar daugsyk džiugino klausytojus — per 
šešias savaites surengė vienuolika koncertų „La Skaloje“ 
ir „Karkano“ teatre. Didžiausią pasisekimą pelnė jo va- 
riacijos, pavadintos „Raganomis . 


Kaip tik šiuo metu Paganinis galvojo apie gastroles 
anapus Alpių: garbės troškimas jį skatino išbandyti laimę 
užsienyje, užkariauti tenykštės publikos simpatiją, gurkš- 
telėti svaiginančio triumfo gėrimo už Italijos ribų. Bet 
viską sugadino sveikata, smarkiai sušlubavusi prieš pen- 
kerius metus Turine, ir jis kol kas turėjo atsisakyti ilgos 
kelionės po svetimas šalis. 


**xX* 


Sergantį Nikolą kankino depresija ir hipochondrija. 
Jis labai jautriai reaguodavo į tokią sielos būseną, „vien 
pagalvojęs apie tai, — rašė Džefris, — maestro užmiršdavo 
net savo fizines kančias“. Turbūt ir meilės nuotykių jis 
ieškodavo vengdamas vienatvės, norėdamas užsimiršti, 
išblaškyti liūdesį ir niūrias mintis. Vieną tokį nuotykį 
Nikolas už vaišių stalo papasakojo savo biografui Šotkiui 
ir kitiems draugams. Duodame jam žodį: 

„Kartą Milane mane kamavo bjauri nuotaika, aš nesvei- 
kavau, nieko nenorėjau, viskas man atrodė nemiela. Širdy 
buvo tuščia, nyku ir liūdna. Vieną dieną sutikau draugą 
ir iš jo sužinojau, kad į Milaną atvyko gražioji Rozina, 
mano kraštietė. Išgirdęs šią naujieną, persimainiau: dingo 
apatija, gyslose sukunkuliavo kraujas. 

— Kur ji gyvena? 

— Nežinau, bet po vakarienės galėsiu pasakyti. Ateik 
į Servio kavinę, mes susitarėme ten susitikti. 

Išsiskyrėme. Vakaras buvo dar toli, laikas taip prailgo 
laukiant, kad, norėdamas kuo greičiau jį prastumti, bas- 
čiausi iš gatvės į gatvę, iš kavinės į kavinę, tiesiog nesi- 
tvėriau savo kailyje. Po vakarienės bandžiau numigti, 
bet miegas neėmė: akyse stovėjo Rozina. Jau seniai ją 
pažinojau ir mylėjau, ir kaip tik dabar, kai man taip rei- 
kėjo moters glamonių, gražuolė atvyko į Milaną, ir aš 
visai pagrįstai laukiau malonumų, kurių seniai nebuvau 
turėjęs. Argi galėjau užmigti su tokiomis mintimisė Nu- 
drožiau į Servio kavinę, bet draugo ten dar nebuvo. Nu- 
siminęs ėmiau žaisti biliardą, išgėriau gal kibirą kavos, 
vis žvilgčiojau į savo ir kavinės laikrodį ir nenuleidau 
akių nuo durų. Galų gale atėjo draugas. Metęs pradėtą 
partiją, nubėgau jo pasitikti. 

— Kur gyvena? 

— Čia pat, Paserelos gatvėje. 

— Koks namo numeris? 

— Nežinau. 

— Koks aukštas? 

— Trečias. 

— Sudie! 

Palikęs nustebusį draugą, puoliau pro duris ir nukū- 
riau į Paserelos gatvę. Bėgau iš vieno namo į kitą, bet Rozi- 
nos niekur nebuvo. Jau ėmiau abejoti, ar apskritai ją rasiu. 
Žiūriu — dar vienas namas, kuriame nebuvau. Vėl blyks- 
telėjo viltis! Paknopstom užlipau į trečią aukštą, pasibel- 
džiau, bet niekas neatsiliepė. Truktelėjau rankeną, durys 
atsidarė, ir patekau į prieškambarį. 

— Ar galima įeiti? — sušukau kelissyk. 

Tyla. Patraukiau pirmyn, įkišau galvą į kambarį, bet 
ten nieko nebuvo. Tada tyliai pravėriau dar vienas duris 

ir atsidūriau prieblandoje skendinčiame miegamajame. 
Stovėjau, nežinodamas, ar eiti toliau, ar pasukti atgal, ta- 
čiau staiga išgirdau silpną balsą. Jei ten būtų buvęs vyras, 
nebūčiau pasilikęs, bet tokį balselį galėjo turėti tik labai 
jauna moteris. Iš tiesų pusiau paslėptoje už užuolaidų 10- 
voje gulėjo graži dama. 

— Jūs gydytojas? — paklausė ji. 

Aš patvirtinau ir įsidrąsinęs priėjau arčiau. Kaip tikras 
gydytojas daviau atitinkamus klausimus, tikrinau pulsą, 
žodžiu, stengiausi kuo geriau atlikti naują savo vaidmenį. 
Čiupinėdamas pulsą, nejučia vis labiau ir labiau spaudžiau 
grakščią jos rankutę. Poniai, matyt, kilo įtarimas, ir ji, 
įdėmiai mane nužvelgusi, staiga sušuko: 

— Nežinojau, kad ponas Paganinis — dar ir gydytojas! 

Supratęs, kad mane atpažino, ir nenorėdamas išsiduo- 
ti, ko čia atėjau, ėmiau sakyti, jog medikas esu nevykęs, 
todėl nusipelniau bausmės, bet kai ją kažkur pamačiau, 
man galvą taip apsukęs nepaprastas jos grožis, kad nebe- 
galėjau tverti ir tik iš didelės meilės ryžausi šiai avan- 
tiūrai... Būčiau ir toliau suokęs, bet išgirdau kažkieno 
žingsnius. Žavioji ponia skubiai ištraukė ranką, o aš ženg- 
telėjau atgal. Į miegamąjį įėjo senas vyriškis. Jis sustojo 
prie lovos, įbedė į mane akis ir paklausė ligonę: 

— Čia ponas gydytojas? 

Jai patvirtinus, žmogelis pasiūlė man kėdę, pats atsi- 
sėdo ir ėmė mane klausinėti, ką aš manąs apie ligonę ir 
jos ligą. Kad pakliuvau, tai pakliuvau! Juk apie mediciną 
nutuokiau tiek, kiek kiaulė apie pipirus; vėliau, sveikatai 
visai pašlijus, norom nenorom mediciną perpratau, bet 
dabar sėdėjau prieš žmogų, matyt, gerai nusimanantį apie 
ligas ir gydymą. Jis rodė man daugybę receptų, vardijo 
lotyniškus ir graikiškus vaistų pavadinimus, žodžiu, buvo 
pusė daktaro! Savaime aišku, leidau jam kalbėti, pats tik 
linkčiojau galvą. Bet galų gale vis tiek turėjau pasakyti 
savo nuomonę. Čia pat, ant staliuko, gulėjo tuščia recep- 
tų kortelė. Mano inkvizitorius užsidėjo akinius ir prikišo 
nosį, norėdamas pažiūrėti, ką prirašysiu. Tai bent įkliuvau! 
Reikėjo kaip nors išsisukti. 

— Žinote,— tariau nė nemirktelėjęs,— geriausia kol 
kas vaistų neduoti... Gal organizmas pats įveiks negala- 

vimą. Jei rytoj ligonei nepagerės, tada ir imsimės gydymo! 

Tai išgirdęs, senukas vos nepuolė man ant kaklo. 

— Pone, jūs puikus gydytojas! Man nepatinka, kai kiti, 
dorai neįsigilinę į ligą, neperpratę nei ligonio tempera- 
mento, nei jo ypatybių, iš karto šoka rašyti receptų! 

Žmogelis vėl ima žerti man komplimentus, kviečia pa- 
būti. Sėdėjau kaip ant adatų. Neduok dieve, užeis kas nors 
iš pažįstamų ar, blogiausia, tikrasis gydytojas! Tačiau se- 
nis, nieko neįtardamas, leidosi nuobodžiai pasakoti apie sa- 
vo paties ligas. Galų gale laikrodis išmušė septynias. Aš pa- 
šokau. Deja, šeimininkas nė neketino manęs išleisti: jis dar 
nebuvo apsakęs visų savo negalavimų, norėjo papasakoti, 
kaip jį gydė kiti daktarai, ir sužinoti mano nuomonę. Bet aš, 
jau su skrybėle rankoje, ėmiau teisintis, kad manęs laukia 
sunkiai serganti ponia, ir prižadėjau apsilankyti kitą dieną. 
Jis pasiūlė ateiti ketvirtą valandą po pietų, nes visą dieną 
nebūsiąs namie,— matyt, labai magėjo dar su manim pa- 
plepėti. Aš mielai sutikau. Būčiau nepagailėjęs didžiausių 
turtų, kad tik jis mane paleistų. Vėl skubiai pačiupinėjęs 
ligonei pulsą, nusišluosčiau nuo kaktos prakaitą ir leidausi 
į kojas. Prieškambary sutikau tarną. 

— Ponas daktaras? — paklausė jis. 

— Taip. 

— Ar gavote raštelį, kurį jums palikau vaistinėje? 

— Kaipgi, gavau! 

Tarnas atidarė duris, ir aš galvotrūkčiais puoliau bėgti 
laiptais žemyn. Labai jau nusibodo vaidinti daktarą. Be 
abejo, ši dama buvo ne Rozina, bet man ji atrodė dar gra- 
žesnė ir meilesnė už ją! 

— Na kaip, ar matei savo kraštietę? — paklausė drau- 
gas, užviręs šią košę. 

— Jos ne, bet mačiau kitą. Tik paklausyk, kokį nuo- 
tykį turėjau! 

— Nėr kada, turiu aplankyti vieną ligonę! 

— Kuriame name? 

Jis pasakė. 

— Ten jau buvo gydytojas! — tariau. 

— Koks gydytojas? 

— Aš! 

— Tu? 


— Eime, papasakosiu... 

Nudrožėme į kavinę ir ten, siurbčiodamas migdolų 
pieną, apsakiau savo nuotykį. 

— Ką dabar ketini daryti? — paklausė draugas. 

— Rytoj vėl ten eisiu. Jeigu ligonė jausis geriau, man 
bus garbė, o jei blogiau — gydysi tu ir, žinoma, nugydysi! 

Palydėjau jį iki Katedros laiptų. Draugas palinkėjo 
man sėkmės ir atsisveikino. Mano nuotaika vėl buvo 
kuo puikiausia, ir aš, pasivaikščiojęs po miestą, nudrožiau 
į „La Skalą'. 

Kitą dieną, kokią aštuntą valandą, nuėjau aplankyti 
savo ligonės. Buvo atsikėlusi ir, kai mane pamatė, bandė 
dėtis šventuole. Bet aš pasakiau, jog, kartą tapęs gydytoju, 
nenoriu taip greit mesti šios garbingos profesijos, todėl 
turiu pačiupinėti jos pulsą. Kai ėmiau jai už riešo, įėjo 
tarnaitė, ir dama, kad nesukeltų įtarimo, nesipriešino. 
Nuo to.ryto ją lankiau kasdien, savaime suprantama, kai 
namie nebūdavo senojo plepio. Ligonė darėsi vis šnekesnė 
ir prisipažino kartą mane mačiusi per koncertą. Ji esanti 
našlė ir atlydėjusi į Milaną savo tėvą, kuris čia turįs daly- 
vauti teisme. Kartu su grįžtančia sveikata sklėidėsi ir mei- 
lės žiedelis. Tuomet pirmą ir gal paskutinį kartą pasijutau 
labai skolingas dievui Eskulapui . 

Šotkis sako, kad ši istorija visus labai pralinksminusi. 
Galimas daiktas, pasakodamas nuotykį, Paganinis davė 
valią fantazijai, kaip ir grieždamas smuiku. Tačiau šis 
vaizdus maestro gyvenimo epizodas rodo jį tokį, koks jis 
buvo iš tikrųjų. Beje, kai kurios čia paminėtos kavinės ir 
gatvės dar ir šiandien tebėra Milane, nepaliestos griovėjų 
kirtiklio ar.laužtuvo. Yra. ir. daugiau detalių, būdingų 
tam laikotarpiui ir miestui. Šiaip ar taip, istorija labai 
atitinka linkusio į avantiūras smuikininko charakterį, ir 
galbūt ji iš tiesų atsitiko. 


Kx ** 


Šotkis mini dar vieną smuikininko gyvenimo epizodą 
iš Milano laikų. Šįsyk veikėjai buvo rimtesni nei Rozina, 
gražioji ligonė ir plepusis senis. Šią istoriją biografui pa- 


pasakojo ponas Alesandras Amatis, kuris savo ruožtu ją 
perskaitė bičiulio užrašuose. Be Paganinio, čia veikia poe- 
tas Vinčencas Montis, rašytojas Ugas Foskolas ir jo draugė, 
grafienė F., „turtinga ir, svarbiausia, išsilavinusi bei pro- 
tinga moteris“. Tai atsitiko, matyt, dar prieš 1815 metus, 
nes paskutinis Foskolo laiškas, išsiųstas iš Milano savo 
šeimai, pažymėtas 1815-ųjų kovo 31 dienos data. 

Kadangi tada, kai dėjosi šie įvykiai, laikai buvo sun- 
kūs — siautėjo austrų policija, buvo pašlijusi ekonomi- 
ka,— reikia manyti, ši istorija atsitiko dar anksčiau, tik- 
riausiai tuomet, kai Paganinis kūrė „Raganas“. Tasai ma- 
estro koncertas, apie kurį kalba Foskolas, turbūt įvyko 
1813-ųjų gale „La Skaloje“ ar „Karkane“ arba 1814-ųjų ge- 
gužės—birželio mėnesiais Karališkajame teatre. Vėliau 
smuikininkas paliko Milaną ir ten grįžo tik 1816 metais, 
kai Foskolas jau buvo emigravęs į užsienį. 

Ugas Foskolas ir Vinčencas Montis Paganiniui jautė 
didelę simpatiją ir nepaprastai juo žavėjosi. Bet smuiki- 
ninkui kur kas labiau patiko „Kapų“ dainius negu „Iliados“ 
vertėjas ir galingųjų šlovintojas Montis. Konestabilė ra- 
šo, kad Ugas Foskolas ir Paganinis „buvo panašūs ne tik 
išore, bet ir talentu“. „Man dažnai atrodydavo,— rašo 
jis, — kad, klausydamasis Paganinio, skaitau vieną iš pas- 
kutinių Jakopo Orčio laiškų“. Jo muzikoje, kaip ir Fosko- 
lo kūriniuose, buvo justi didžios aistros, liūdna rimtis ir 
pyktis. Savo smuiku Paganinis tarsi kartojo kai kuriuos 
didžiojo poeto kūrinius. 

Būtų įdomu žinoti, kokie Paganinio kūriniai grafienei 
priminę „Kapuose“ aprašytus graikų istorijos ir poezijos 
faktus. Galbūt ji (kaip matysime, ir Foskolas) turi ómeny 
vieną iš epinės bei herojinės tematikos koncertų. Tiesą 
sakant, Paganinio muzikoje daug rapsodiškumo; todėl iš 
kokios nors jo improvizacijos ir galėjo padvelkti Homero 
bei Foskolo dvasia. 

Taigi Foskolas tuo metu rėžė sparną aplink grafienę 
F”, Poetas jautė turįs varžovą ir labai pavyduliavo. 

27 Tikriausiai turima galvoje Lučjetė Fontanėli Batalja, kurią Fos- 
kolas karštai mylėjo. 1813 metų lapkričio 7 dieną grafienė antrąkart iš- 
tekėjo (pirmas vyras, Batalja, žuvo prie Smolensko per Rusijos kampa- 


niją) už karo ministro generolo Fontanelio. Gal jam pavyduliavo Fosko- 
las? 

Kartą jį pagavo toks šėlas, kad užsimiršęs ėmė savo my- 
limąją visokiais žodžiais plūsti. Po šios scenos grafienė 
jį pametė. Foskolas puolė į neviltį, valandos jam pavirto 
šimtmečiais, o pavydo kančios dar labiau aitrino nelaimę. 
Graužiamas minties, kad negražus jo elgesys iš tikrųjų 
gali pastūmėti grafienę į kito vyro glėbį, Foskolas jai pa- 
rašė laiškutį, maldaudamas viską užmiršti ir jam atleisti. 
Laiškučio gale pasisiūlė rytojaus dieną ateiti pas ją pietų 
su sąlyga, kad juodu būsią vieni. Grafienė sumanė atsiker- 
šyti ir pasikvietė daugiau svečių, tarp jų ir Vinčencą Mon- 
tį su Paganiniu. Foskolui buvo pasakyta ateiti ketvirtą 
valandą, o kitiems — trečią. Poetas tikėjosi būti vienas; 
tad reikia įsivaizduoti, kaip jis nustebo, pamatęs tiek sve- 
čių. Ypač jį suerzino Montis, mat su juo seniai pykosi. 
Foskolas sustojo ant slenksčio ir įsiutęs ketino sprukti, 
tačiau sidabrinis žaviosios grafienės balselis suskambo 
„kaip Orfėjo daina“, ir „prijaukintas liūtas“ norom neno- 
rom turėjo įeiti. 

Paganinis stovėjo terasoje su milaniečiu, kuris vėliau 
aprašė šį vakarą. Foskolas, iš tolo lenkdamas vietą, kur 
„aistringai gražbyliavo“ Montis, irgi nuskubėjo į gryną 
orą. Išvydęs Paganinį, jis nušvito ir, stipriai spausdamas 
jam ranką, sušuko: 

— Vakar buvau jūsų koncerte. Jūs — Dievas! Kai 
jūsų klausiausi, prieš mane stovėjo Homeras. Per pirmą 
grandiozinę koncerto dalį mačiau, kaip graikų laivai plau- 
kia prie Trojos krantų. O tauriausių jausmų kupinas Ada- 
gio — argi ne Achilo pokalbis su Briseide?.. Kada išgirsiu 
širdį veriančią raudą prie Patroklo kūno? 

Foskolas krestelėjo rudaplaukę galvą ir įsmeigė į smui- 
kininką žalsvas akis. Pašaipiai šyptelėjęs plonomis lūpo- 
mis, Paganinis greitai atsakė: 

— Kai Paganinis tarp smuikininkų ras savo draugą 
Patroklą! 

Po šių žodžių jie buvo pakviesti prie stalo. Paganinis 
įėjo į valgomąjį su Foskolu, kuris, vis dar supykęs ant šei- 
mininkės, kalbėjo vien su smuikininku, tarsi kambary 
daugiau nieko nebūtų buvę. Reikia manyti, kad maestro 
suprato ir užjautė poetą, nes tikriausiai pats, turėjęs daug 
meilės nuotykių, ne kartą išgyveno tokias kančias. 

Milane Paganiniui nepaprastai sekėsi. Kritikai jį vadi- 
no geriausiu pasaulio smuikininku. Per 1813 metų lapkri- 
čio 11 ir 19 dienos koncertus „La Skaloje“, paskui per 
septynis koncertus „Karkano“ teatre sužavėta publika 
jam sukėlė iki tol negirdėtas ovacijas. Laikraštis Corriere 
Milanese rašė, kad „jis tobulai išreiškia Žmogaus sielos 
būseną“, vadino jį „gamtos stebuklu“. Firma „Rikordis ir 
Artarija“ išspausdino Paganinio portretą, kurį fanatiški 
smuikininko gerbėjai grobstyte grobstė. Gegužės ir birže- 
lio mėnesiais Paganinis griežė dar dešimtyje koncertų 
Karališkajame teatre. Koncertai buvo rengiami per operos 
sezoną, ir maestro pasirodydavo tuo metu, kai vykdavo 
koks nors spektaklis. Dar neatėjo tas laikas, kai Listas iš- 
drįs publikai pasirodyti vienui vienas ir išdidžiai sakys: 
Le concert c'est moi“. 

Tačiau būtent Paganinis pradėjo solinius virtuozų in- 
strumentalistų koncertus. Kiti į jo programą pagal tradi- 
ciją įtraukti vokaliniai ar instrumentiniai „numeriai buvo 
tik nevertas dėmesio priedas. Ir Paganinis, šis despotiškas 
herojus ir nepakenčiąs prieštaravimų viešpats, jau galėjo 
sakyti: „Ponai, koncertas — tai aš“. Jis buvo naujo sti- 
liaus ir naujos epochos pradžia. 


Aštuntas skyrius 


TOLI GRAŽU NE ANGELIŠKOS 
ANDŽELINOS?" ISTORIJA 


Mergina, kuri gyveno palaidai... 
Paganinis 


1824 metais išėjusioje knygoje „Rosinio gyvenimas“ 
Stendalis taip aprašė Paganinį: „Paganiniui, geriausiam 
Italijos ir tikriausiai šiaurės kraštų smuikininkui, dabar 
trisdešimt penkeri. Šis dar jaunas, skvarbių juodų akių, 
karštos širdies ilgaplaukis vyras tokį didį meistriškumą 


2 Koncertas — tai aš! (Pranc.) 
3 Andželina itališkai reiškia „angelėlis“. 

pasiekė ne ilgus metus atkakliai mokydamasis konserva- 
torijoje, o sėdėdamas kalėjime, į kurį pateko per Meilės 
klaidą. Daugybę dienų ir naktų jis praleido vienutėje, 
sukaustytas grandinėmis ir visų užmirštas. Didžiausia jo 
paguoda buvo smuikas, kuriuo grieždamas išliedavo sa- 
vo širdgėlą ir ilgainiui tobulai įvaldė šį jausmų reiškimo 
būdą...“ 

Taigi Stendalis pakartojo Italijoje ir už jos ribų pla- 
čiai paplitusią legendą apie Paganinį. Iš pradžių, kaip jau 
buvo minėta, smuikininkas neprotestavo, išgirdęs šiuos 
gandus“?, nes tokios „novelės“ kurstė žmonių smalsumą 
ir jį garsino ne blogiau kaip pasakos apie slaptus jo ryšius 
su velniu. Tačiau šie gandai taip pasklido ir išaugo, kad 
ėmė jam labai kenkti. Tada Paganinis suskato juos viešai 
neigti — ir pats, ir jo draugai rašė straipsnius, kuriuose 
ryžtingai pareikšdavo, jog visa tai didžiausios nesąmonės. 

„Daugybė dienų ir naktų“ kalėjime — gryni tauška- 
lai. Bet juk dažnai būna, kad tiesos grūdelis, riedėdamas 
stačia įkalne žemyn, sukelia ištisą melo ir prasimanymų 
griūtį. Tiesos grūdelis — devynios dienos karcerio, nei 
daugiau, nei mažiau,— jas Paganinis iš tikrųjų praleido 
Genujos tvirtovėje 1815 metais, nuo gegužės 6-osios iki 
gegužės 15-osios, dėl vienos gana nemalonios istorijos, 
susijusios su Andželina Kavana, anaiptol ne angeliuku, 
kaip galėtum spręsti iš jos vardo. 

1814 metų pavasarį smuikininkas koncertavo Milane, 
Karališkajame teatre. Netrukus, spalio mėnesį, pradėjo 
susirašinėti su jaunu talentingu Genujos advokatu, dide- 
liu muzikos mėgėju ir puikiu oratoriumi, Luidžiu Džermiu, 
kuris neseniai buvo išrinktas į Sardinijos karalystės par- 
lamentą. Vėliau Džermis tapo artimiausiu Paganinio bi- 
čiuliu. Štai ką maestro jam rašė: 


„Gerbiu jus labiau nei ką nors kitą, ir jeigu jums teko 
per mane kentėti, tai, tikiuosi, suteiksiu ir džiaugsmo, ku- 
ris mums padės užmiršti praeitį. 


3% Tačiau 1824 metų liepos 26 dienos laiške advokatui Džermiui 
jis rašė: „Siunčiu ištraukos iš Stendalio knygos „Rosinio gyvenimas“ 
kopiją. Tai absurdiškas tvirtinimas, ir aš norėčiau, kad man padėtum su- 

Paganinio laiškus Džermiui, motinai ir draugams, iš 
viso apie tris šimtus, surinko ir išspausdino Artūras Kodi- 
njola. Iš jų galima atkurti žingsnis po žingsnio smuikininko 
gyvenimą nuo 1814 iki 1840 metų. 

Pirmas laiškas, pažymėtas 1814-ųjų spalio 12 diena, 
išsiųstas iš Novio, ir Paganinis kreipiasi į Džermį dar pa- 
garbiai, vadina jį „didžiai gerbiamu ponu advokatu“. 
Jis prašo Džermį paimti už jį pinigus iš „San Agostino“ 
teatro administratoriaus pono Migonės, kuris jam neišmo- 
kėjęs honoraro už penkis koncertus, įvykusius rugsėjo 
mėnesį. Koncertai turėjo didžiulį pasisekimą. Štai ką rug- 
sėjo 10 dieną rašė Gazzetta di Genova: 

„Vakar vakare ponas Paganinis koncertavo „San Ago- 
stino” teatre... Jis stebėtinai lengvai ir grakščiai atliko 
sudėtingiausius dalykus, kurie kitiems būtų neįkandami. 
Maestro griežė be galo tobulai, švelniai; ekspansyviai, 
neprarasdamas saiko, lyg burtininkas išgaudavo iš instru- 
mento nebūdingus smuikui garsus — idealiai mėgdžiojo 
fleitą, gitarą, paukščius, ir taip toliau. Žodžiu, Paganinis 
iš smuiko. išviliojo viską, kas yra švelniausia ir sunkiausia 
harmonijos šventovėje. Ar keturios stygos, ar viena — uż- 
burtam jo strykui tai neturi jokios reikšmės. Antroje kon- 
certo dalyje jis tik ketvirta styga išgavo nuostabius gar- 
sus, kaip Rafaelis ir Mikelandželas teptuku išgaudavo 
šviesą ir spalvas. Paganinis ne šio pasaulio būtybė — gal 
angelas, gal velnias, — bet geniali”. 


Štai kaip rugsėjo 21 dieną tas pats laikraštis atsiliepė 
apie antrą koncertą: 

„Neprilygstamasis Paganinis pirmadienį surengė antrą 
koncertą, o rytoj surengs dar vieną, kuriame išgirsime 
naują jo kūrinį — „Raganas“. Šis nepaprastas žmogus, 
galima sakyti, buvo visur: danguje jis girdėjo giedant 
angelus, ore — žmones, o „Benevento riešutmedy' — ra- 
ganas. Belieka, kad jis mus nuvestų į pragarą ir supažin- 
dintų su velnių muzika. Jam tai pavyktų geriau negu 
Tasui, Dantei, Vergilijui ir Orfėjui, kuriuos jau nurungė 
stebuklingu savo smuiku“. 


Poetas Alesis Paganiniui dedikavo eilėraštį. Advokatas 
Džermis — sonetą. Žodžiu, vien liaupsės ir aplodismentai. 

Moterys, kaip žinia, šlovei neabejingos, todėl garsenybės, 
kad ir kokios negražios būtų, lengvai laimi jų palankumą. 
Ne išimtis buvo ir Paganinis. 

Trisdešimt dvejų metų smuikininkas dar nebuvo toks 
liesas ir paniuręs kaip vėliau. Pažvelgę į jo portretą, pieštą 
apie 1814-uosius, matome skaistų, vyrišką, išraiškingų 
bruožų veidą, ilgą, bet nepanašią į lenktą paukščio snapą 
nosį, nes skruostai su juodomis tankiomis žandenomis 
dar apvalūs. Šiame portrete smuikininko žvilgsnis rimtas, 
įdėmus ir skvarbus, lūpos dar gana putlios, ne tokios pa- 
šaipios kaip vėlesniuose jo atvaizduose. Smakras su duo- 
bute, kurią, anot senovės romėnų, pirščiuku įspaudusi 
Venera,— ženklas, kad žmogus keistas ir užgaidus. 

Šį kartą smuikininko užgaida buvo Andželina Kava- 
na — mergaitė, patekusi į magišką jo šlovės orbitą. „Gal 
angelas, gal velnias...“ Matyt, jis buvo greičiau velnias 
negu angelas tarp 1814 metų birželio mėnesio koncertų 
Milane ir rugsėjo mėnesio koncertų Genujoje. 

Genuja, kaip ir visi jūros uostai, — rašo Džefris Pulve- 
ris, — turėjo blogą vardą. Ankštose, kreivose ir purvinose 
gatvelėse, į kurias padorūs žmonės stengdavosi neužklysti, 
stoviniuodavo laisvo elgesio moterys. Tikriausiai vienoje 
iš tokių gatvikių Paganinis ir sutiko dvidešimtmetę An- 
dželiną, siuvėjo Ferdinando Kavanos dukterį. Kas buvo 
per mergšė, matyti iš smuikininko bylos, nes ši gana neš- 
vanki istorija baigėsi teismu*!, kuris vyko uždaromis du- 
rimis. Dalis kaltinimo ir gynimo medžiagos — ją 1920 metų 
gruodžio mėnesį paskelbė Kodinjola — atskleidžia vieną 
iš nemaloniausių Paganinio gyvenimo puslapių, apie kurį 
gal nė kalbėti nereikėtų. Bet yra tiek daug fantastiškų 
prasimanymų apie tariamus smuikininko nusikaltimus ir 
ilgą jo kalinimą belangėje, jog verčiau papasakoti tiesą 
ir įrodyti, kad jokio nusikaltimo jis nepadarė ir sėdėjo 
ne daugybę metų, o tik kelias dienas ir per klaidą. Per klai- 
dą, per Meilės klaidą, anot Stendalio, tik žodį „meilė“ 
reikėtų rašyti mažąja raide, mat Paganinį su Genujos 
siuvėjo dukra siejo eilinis, trumpalaikis nuotykis, netu- 
ris nieko bendra su kilniais jausmais. 


*! Teismo medžiaga saugoma Genujos istoriniame archyve. 

Kuklumu ir dora Andželina tikrai nepasižymėjo. Nieko 
gera ji negalėjo išmokti nei iš palaidai gyvenusios moti- 
nos, nei iš tėvo, kuris išvijo ją iš namų „sakydamas, kad 
galinti pati užsidirbti duoną“. Andželina nesnaudė — nau- 
dojosi jai suteikta laisve. Išeidavo iš namų „viena tiek 
dieną, tiek naktį“, „leisdavo laiką įvairiose pasilinksmi- 
nimo įstaigose kartu su visokiais svetimšaliais ir kariš- 
kiais“, kartais per karnavalą, apsirengusi vyriškais dra- 
bužiais, „kelias naktis iš eilės siausdavo nederamose vie- 
tose“ arba „naktimis į tėvų namus slapta vedžiodavosi 
vyrus“. Taip ji gyveno dar prieš pažintį su Paganiniu, taip 
gyveno ir vėliau. 

Smuikininką, aišku, sugundė jos jaunumas, graži iš- 
vaizda, ir jis padarė ją savo meiluže: tai nebuvo sunku, 
žinant Andželinos įpročius. Neteisybė, kad Paganinis ją 
suvedžiojo žadėdamas vesti, kaip įrodinėjo siuvėjas Kava- 
na kaltinamajame akte. Įsigilinus į teismo medžiagą, kuo 
puikiausiai matyti, kaip siuvėjas neriasi iš kailio šanta- 
žuodamas Paganinį, iš kurio reikalavo apvalios sumos 
už padarytą Andželinai skriaudą. 

Tikri yra šie faktai: Andželina tapo smuikininko mei- 
luže 1814 metų rudenį ir netrukus pastojo. Bet dėl jos 
bėdos sunku kaltinti vien Paganinį, nes Andželina susi- 
tikinėjo ir su kitais vyrais. Tiesa, spalio mėnesį juodu 
buvo nuvykę į Parmą, po to mergina gyveno kaime, 
pas savo sesers žindyvę. Ten Andželina praleido gana 
sunkią žiemą, nes ją priglaudusi šeima buvo labai ne- 
turtinga. Atėjus pavasariui, tėvas ją parsivežė į Genują, 
ir gegužės 6 dieną, remiantis Kavanos pareiškimu, kuria- 
me jis kaltino Paganinį, kad pagrobęs dukterį ir išprie- 
vartavęs, maestro buvo areštuotas. 

Žinoma, mergina buvo kalta, bet geras diegas ir Paga- 
ninis, kuris, norėdamas išeiti į laisvę, raštiškai įsipareigojo 
sumokėti Kavanai tūkstantį du šimtus lirų. Matyt, taip 
padaryti Nikolą įkalbėjo tėvai ir draugai. Tarp tų, kurie 
stengėsi užglaistyti smuikininko ir siuvėjo koniliktą, mi- 
nimas ir Džermis. 

Gegužės 15 dieną Paganinis buvo paleistas ir savo 
ruožtu padavė į teismą siuvėją Kavaną, reikalaudamas 
anuliuoti sutartį, kurią pasirašyti buvo priverstas, ir kom- 

pensuoti jam padarytą skriaudą. Paskui smuikininkas išvy- 
ko į Milaną. Gegužės 13 dieną, dar prieš pasirašydamas 
įsipareigojimą, jis buvo pasisiūlęs iškart sumokėti šešis 
šimtus lirų, bet ne Andželinai ar jos tėvui, o tarpininkui 
Džovaniui Batistai Roverei. Gegužės.20 dieną smuikininkas 
jį raštu įspėjo, kad neduotų Kavanai pinigų „tol, kol teis- 
mas nepaskelbs nuosprendžio”. 

Tuo tarpu Andželinos nėštumas ėjo į pabaigą. Vaikas 
gimė 1815 metų birželio 24 dieną ir netrukus mirė. 


„Visai galimas daiktas, — rašo Kodinjola,— jog, kūdi- 
kiui dar negimus, smuikininkas jam pajuto meilę, nes 
su Kavanos šeima susitarė, kad vaiką augins viena jo sesuo, 
o lėšų auklėjimui duos jis pats. Paganinis turįs ne tik 
išmokėti du šimtus lirų, tvirtina Ferdinandas Kavana savo 
kaltinime, bet ir padengti gimdymo išlaidas, dosniai atsi- 
lyginti Andželinai. Naujagimiui mirus, tėvo ir dukters 
Kavanų elgesys įskaudino ir supykdė Paganinį; jis padavė 
juodu į teismą, kad jį pažemino priversdami pasirašyti 
sutartį . 


Netrukus Paganinis Džermiui rašė: 


„Milanas, 1815 m. liepos 15 d. 
Brangus bičiuli, 
iš jūsų laiško negaliu suprasti, kas man rašo — advo- 
katas ar draugas. Visų pirma jūs gerai žinote, kad niekam 
nesu skolingas. Argi galima tikėti mergina, kuri gyveno 
palaidai prieš susipažindama su manim, kuri pati man pa- 
siūlė savo paslaugas, kuri savo noru paliko tėvų namus? 
Jums nėra paslaptis palaidas šios moters elgesys. Jūs 
puikiai žinote, kiek nemalonumų nepelnytai iškenčiau 
per ją ir policiją; kad, norėdamas atgauti laisvę, kurią 
be priežasties iš manęs atėmė, buvau priverstas pasirašyti 
įsipareigojimą, neteisėtą visais atžvilgiais, nes tai, kas 
jame išdėstyta, neturi jokio pagrindo. Man galvoj netelpa, 
kad, visa tai žinodamas, jūs mane raginate nusileisti ir 
būti kilniam. To man neduoda daryti iškankinta mano 
siela ir sąžinė, kurios nesijaučia nei kaltos, nei kam nors 
įsipareigojusios. 
Norėčiau jus paklausti, ar darėte žygių, kad atimtu- 

mėte neteisėtai iš manęs išplėštus šešis šimtus lirų? Ma- 
nau, pasistengsite tesėti savo pažadą. Neabejodamas, 
kad jums pavyks atimti šiuos pinigus, prašau juos perduo- 
ti mano tėvui, juoba kad dabar jis pats mane sušelpė ir 
jam esu skolingas. Be to, norėčiau paklausti, ar jums 
neatėjo į galvą, kad jei kūdikis, kaip rašote laiške, gimė 
negyvas ar mirė tuoj po gimdymo, ši aplinkybė irgi būtų 
mano naudai, nes tai galėjo atsitikti todėl, kad vaikas 
buvo neišnešiotas. Tuo atveju neatitiktų laikas, kuriuo 
remiantis man reiškiamos pretenzijos. Antra vertus, įs- 
tatymas neduoda teisės į vyrą moteriai, kuri tik tvirtina, 
kad šis jos vaiko tėvas. 

Šiuo atžvilgiu įstatymas apdairus. Nutylėdamas tėvys- 
tės klausimą, jis skatina moterų drovumą, o jei tokias 
motinas gintų ar joms nuolaidžiautų, jos prarastų gėdą. 
Tikriausiai juoksitės, kad jums, advokatui, kalbu apie 
jurisprudencijos dalykus, bet turėtumėte suprasti, jog, 
manim dėtas, kiekvienas stengtųsi kuo geriau išmanyti 
savo teises ir tartis su žmogumi, kuris nuoširdžiai trokšta 
padėti ir žino, koks yra reikalas. 

Su didžiausia pagarba ištikimas jūsų draugas 


Nikolas Paganinis” 


Negalima sakyti, kad Paganinis buvo neteisus, bet laiš- 
kas labai nemalonus: šaltas, priekabus, piktas. Žinoma, 
smuikininkas buvo suirzęs, tačiau apmaudu, kad jis taip 
ardosi dėl kelių šimtų lirų ir negražiai kalba apie moterį, 
beje, dar mergiūkštę. Bet Paganinis užsispyrė ir nė nemanė 
nusileisti. „Kadangi, laikydamasis Paganinio nurodymo, — 
rašo Kodinjola,— Roverė neįteikė jam patikėtų pinigų 
Kavanai, šis padavė maestro į teismą, reikalaudamas trijų 
tūkstančių lirų. Procesas truko ilgai ir baigėsi 1816 metų 
lapkričio 14 dieną“*. Nuosprendis buvo ne Paganinio 


3? Štai koks nuosprendžio tekstas: „Šviesiausiojo Genujos senato 
posėdis. Ieškovas — Ferdinandas Kavana, jo duktė Andželina Kavana, 
jų advokatas Čoka; atsakovas — Nikolas Paganinis. Išnagrinėjęs bylos 
medžiagą, senatas nustatė, kad Nikolas Paganinis suvedžiojo Andželiną 
Kavaną — žadėdamas ją vesti, išviliojo iš tėvų namų, nusivežė į Parmą, 
o kai ji tapo nėščia, ją pametė. Todėl senatas nusprendė: dėl padarytos 
Andželinai Kavanai skriaudos Nikolas Paganinis turi jai sumokėti nus- 
tatytą trijų tūkstančių lirų sumą, be to, teismo išlaidas, ir t. t.“ 

naudai, ir jis turėjo sumokėti Andželinai jos tėvo reika- 
laujamą sumą. l 

„Man visai negaila trijų tūkstančių lirų, — rašė Nikolas 
motinai lapkričio 28-ąją,— tik negaliu nusiraminti, pagal- 
vojęs apie tuos sukčius — Figarį ir Čoką“. Čoka buvo 
Kavanos advokatas ir, savaime suprantama, Paganiniui 
nekėlė simpatijos. 

Andželinai viskas baigėsi kuo puikiausiai. O finalas 
išėjo kaip kokiame farse. 1816 metais, keli mėnesiai prieš 
senato nuosprendį, ji susirado vyrą, kur kas labiau tinkan- 
tį jos būdui negu smuikininkas. Įdomiausia, kad šis irgi 
vadinosi Paganinis. Tik jo vardas buvo ne Nikola, o Džo- 
vanis Batista. Bet Andželinai jis vis tiek patiko — į tokį 
nedidelį skirtumą ji nekreipė dėmesio. 


Devintas skyrius 


STRYKŲ DVIKOVA 
IR DAUG MEILĖS BATALIJŲ 


Laisvė — didžiausias vyro gėris. 
Paganinis, 1820 m. sausio 31 d. 


1815 metų vasario 25 dieną Paganinio rašytame laiške 
Džermiui yra šios eilutės: 

„Lafonas antrąsyk griežė vieno pianisto koncerte „La 
Skaloje“, bet ten nebuvo nė trijų šimtų klausytojų; vis 
dėlto jis labiau patiko antrą kartą. Nuostabųjį „La Skalos“ 
teatrą, kuriame amžinai vyksta operų ir baletų spektakliai, 
manau, turėsiu kito mėnesio 8 dieną“. Lafono smuikas 
sužadino karštą norą vėl išgirsti Paganinį. Lafonas ne sykį 
stengėsi pasiklausyti, kaip aš griežiu, bet jam kol kas 
nepavyko. Verčiau tegul palaukia mano akademijos“. 

Laiško tonas ne itin kilniadvasiškas ir gana karingas; 
matyti, kad smuikininkas nekantrauja pulti į mūšį ir su- 
triuškinti varžovą publikos akyse. 


3 1815 metais Paganinis griežė „La Skaloje“, bet ne liepos 8-ąją, 
o liepos 16-ąją. 

Šarlis Filipas Lafonas, gimęs 1781-aisiais Paryžiuje, 
metais anksčiau už Paganinį, buvo laikomas geriausiu 
Kroicerio mokiniu. Jis turėjo didžiulį pasisekimą Angli- 
joje, Vokietijoje, Olandijoje ir nuo 1805 iki 1815 metų 
Rodė vietą caro rūmuose Peterburge. Paskui grįžo į Prancū- 
ziją, kur buvo paskirtas pirmuoju Liudviko XVIII kape- 
los solistu. Šios pareigos davė galimybę jam keliauti, 
ir 1815 metais atvykęs į Milaną, jis surengė du koncer- 
tus, apie kuriuos Paganinis kalba laiške Džermiui. 
1816-aisiais vėl atvyko į Milaną, ir šįsyk maestro su juo 
susitiko. Konestabilė gana kandžiai rašo: 


„Kai Paganinis sužinojo, kad Lafoną lydi nepaprastai 
žavi Žmona, jis panūdo su ja susipažinti ir prancūzų muzi- 
kantą aplankė. Vėliau abu smuikininkai tapo artimais 
draugais. Lafonas nekantravo vėl susitikti su Milano pub- 
lika ir nusprendė — arba iš mandagumo, arba vildamasis 
susilaukti triumfo, kaip mano kai kas, arba tikėdamasis 
užsidirbti daugiau pinigų — prašyti Paganinį, kad šiame 
koncerte palaikytų jam kompaniją. Su tokiais pasiūlymais 
genujietis paprastai sutikdavo nenorom. Todėl iš pradžių 
jis atsisakė, bet kai šio reikalo ėmėsi žavioji Lafono 
žmona, maestro neįstengė atsispirti jos kerams ir nusilei- 
do“. 


Visai galimas daiktas, kad taip ir buvo. Mes jau matė- 
me, kaip Paganinis mėgo lakstyti paskui sijonus. Maes- 
tro sutiko griežti kartu su Lafonu 1816 metų vasario 11-ąją. 
Prieš kelias dienas — vasario 2-ąją — prancūzų smuiki- 
ninkas koncertavo „La Skaloje“ sykiu su „Žaviąja žmo- 
na”, „visos Rusijos imperatorės pirmąja dainininke“. Po 
keleto mėnesių Paganinis jos klausėsi „La Skalos“ teatre. 
Anot maestro, ji dainavusi neblogai, tik tarimas buvęs 
prastas, „nes ji prancūzė“. Apie Lafoną maestro pasakė 
trumpai drūtai: „Griežia gerai, bet nestebina“. 

Stebinti Paganinis mokėjo kaip niekas kitas. Lafonas, 
kuris apie šias viešas varžybas kelissyk pasakojo Fetisui, 
nelaikė savęs nugalėtu. Bet Fetisas žinojo, kad klausyto- 
jai nesvyruodami įteikė pergalės laurus Paganiniui. Fe- 
tiso manymu, Lafonas „buvo labai neatsargus". Jo stilius, 
rašo Fetisas, buvo puikus, klasikinis, garsas lygus ir stip- 

rus, „bet fantazijos originalumu, poetiškumu, gebėjimu 
meistriškai įveikti techninius sunkumus jis nė iš tolo 
neprilygo konkurentui. 

Prancūzas genujiečiui riteriškai užleido pirmą vietą afi- 
šose. Genujietis prancūzui paliko teisę sudaryti programą. 
Pirmas į sceną išėjo Paganinis. Jis pagriežė savo koncer- 
tą. Tada vieną savo kūrinį pasmuikavo Lafonas. Paskui 
išėjo abu drauge ir atliko Kroicerio Koncertą dviem smui- 
kams. Galima įsivaizduoti, kokiom ovacijom virtuozus 
sutiko įsiaistrinusi publika. Lafonas pradėjo rūpestingai 
derinti savo instrumentą ir, atsisukęs į Paganinį, norėjo 
pagroti jam la, bet šis tik atsainiai patraukė pečiais ir, 
nieko nelaukęs, brūkštelėjo stryku per stygas. Iš pradžių, 
kaip Paganinis pasakojo Fetisui, kol abu smuikai griežė 
kartu, genujietis tiksliai laikėsi savo partijos. Tačiau soli- 
nėse vietose duodavo valią „itališkai fantazijai“ ir laisvai 
improvizuodavo, orkestro akompanimento fone kurdamas 
visai naują muziką. Publika šias improvizacijas sutikdavo 
audringais plojimais, bet neatrodė, kad jos patiktų jo 
„Mmielajam varžovui“. Koncertą baigė Lafonas savo Va- 
riacijomis rusiška tema, o Paganinis savo „Raganomis'“. 
„Laiono,— sako maestro Fetisui,— garsas gal buvo gražes- 
nis negu mano (atkreipkite dėmesį į „gal“, tarstelėtą iš 
gailesčio!), tačiau publikos plojimai man liudijo, kad šioje 
kovoje pralaimėjimo nepatyriau . 

Aišku, Paganinio rapsodinis įkarštis, ypač Sinfonia 
concertante Adagio kadencijoje dviem smuikams ir 
fantastinė garsų bei efektų įvairovė, kai jis virtuoziškai 
griežė „Raganas“, nustelbė Lafoną. Tai buvo neginčijama 
originalumo, laisvos improvizacijos, romantizmo pergalė 
prieš tradicijų varžymą, santūrų klasikinį griežtumą. Be 
abejo, negalima nesižavėti smuikavimo akrobatika, bet 
didžiausias Paganinio nuopelnas ne tas, kad jis įveikdavo 
neįsivaizduojamus sunkumus ir įvaldė žmogaus proto 
nesuvokiamą techniką, o kad sugebėjo nustelbti Lafoną 
ir bet kurį kitą smuikininką savo individualybe, aistra 
ir nežemiška sielos galia. Publiką jis mokėjo ne tik stebin- 
ti, bet ir patraukti, užburti, valdyti. Rosinis — maestro 
netrukus jį sutiks savo kelyje, — kuris kaip niekas kitas 
mokėjo iš visko pasijuokti, sakys: 

„Gyvenime verkiau tik tris kartus. Pirmąsyk, kai su- 
žlugo pirmoji mano opera, antrąsyk, kai man irstantis 
iškrito į vandenį triufeliais įdarytas kalakutas, ir trečią- 
syk, kai išgirdau griežiant Paganinį . 


Paskutiniuose žodžiuose justi, kad ironijos nebėra nė 
žymės. 

Neperdedant galima teigti, jog Paganinio dvikovos 
su Lafonu garsas plačiai nuskambėjo ne tik Italijoje, bet 
ir už jos ribų. Tai buvo nauja pakopa, į kurią maestro 
žengė lipdamas aukštyn šlovės laiptais. Toli gražu ne 
paskutinė. 


1816 metų kovo 7 dieną Paganinis surengė „La Skaloje“ 
dar vieną koncertą. Po to griežė Parmoje, Feraroje ir, ke- 
tindamas apsilankyti Vienoje, patraukė link Venecijos. 
Liepos 30-ąją smuikavo Paduvoje, rugsėjo 1-ąją — Trieste. 
Čia jis šiek tiek užtruko ir surengė dar keturis koncertus. 
Apie viešnagę Trieste išliko keletas įdomių prisiminimų: 
pirmą vakarą jo pasiklausyti susirinko penki šimtai žmo- 
nių, bet smuikininkas taip užbūrė publiką, kad per kitus 
koncertus žiūrovų buvo trigubai daugiau. Ypač didelį 
įspūdį darė Variacijos ketvirta styga, dėl jų žmonės tie- 
siog iš proto kraustėsi. Kaip jis patiko salėje sėdinčioms 
moterims, matyti iš vienos damos laiško, rašyto savo 
draugei į Veneciją: „Ponas Paganinis mus visus sužavėjo. 
Tai žmogus, pažymėtas genijaus ženklu. Man taip patiko, 
kad nė apsakyti negaliu”. 

Trieste Paganinis susitiko su Elžbieta Bačoki, kuri, 
žlugus Napoleonui, neteko didžiosios kunigaikštienės 
sosto. Ji pasitraukė iš politikos ir apsigyveno rojaus 
kampelyje — „Miurato“ viloje. Vietiniai aristokratai kaip 
įmanydami stengėsi paguosti ištremtą Napoleono seserį. 
Jos namuose dažnai buvo rengiami vakarėliai, vaidinimai, 
svečiai maldavo liežuviu, kits kitą truputį apkalbėdavo. 
Apie ką šnekučiuodavo Paganinis su Elžbieta, vaikščio- 
dami ūksmingomis nuostabaus sodo alėjomis? Tc niekas 
nežino. Gal prisimindavo laimingus laikus, kurie dabar 
atrodė tokie tolimi, nors buvo prabėgę tik keleri metai. 

Spalio mėnesį Paganinis atvyko į Veneciją ir ten išbuvo 
iki kitų metų liepos. Kaip tik šiame mieste maestro tada 

sutiko moterį, kuriai jo gyvenime buvo lemta suvaidinti 
gana svarbų vaidmenį. Ne tiek kaip meilužei, kiek kaip 
vienintelio jo sūnaus motinai. Antonija Bjanki, kukli 
„San Samuelės“ teatro statistė, buvo labai graži ir smui- 
kininkui beregint krito į akį. Matyt, kartą jis davė mer- 
ginai vilties, kuri turbūt jai atrodė kaip neįgyvendinama 
svajonė. 

— Mokykitės dainuoti ir galėsite dalyvauti mano kon- 
certuose. 

Visai galimas daiktas, kad jo viešnagė Venecijoje už- 
truko dėl šios merginos. Kiek vėliau tapytame portrete 
jos grožis atrodo vulgarokas, bet šiaip ji iš tiesų žydinti 
ir patraukli: taisyklingų bruožų veidas, tamsūs, glotnūs, 
ant pakaušio pakelti plaukai, šviesios su jais kontrastuo- 
jančios akys, goslios ryškios lūpos, gulbės kaklas ir balti 
pečiai, tarsi išplaukiantys iš juodo suknelės aksomo. Bjanki 
veido išraiška nemaloni, ir, matysime, dėl bjauraus jos 
būdo Paganinis turės daug nemalonumų. 

Tikriausiai jų ryšys buvo intymus iš pat pirmos dienos. 
Tai liudija kai kurios laiškų Džermiui (jam maestro pati- 
kėdavo visus savo džiaugsmus ir bėdas) nuotrupos. 

Štai ištrauka iš vieno tokio laiško, rašyto Romoje 
1818 metų lapkričio 7 dieną: 


„Vis galvoju apie tą ponią iš Venecijos. Bet laiškai iš 
ten tokie, kad nė girdėti apie ją nebenoriu. Ji metė muzi- 
ką. Sako, manęs nebemylinti, mano draugystės jai visai 
nereikią, ir todėl esanti labai patenkinta. Dabar ji gyvena, 
rodos, pas seserį Brešoje“. 


Iš prierašo aišku, kaip Paganinis buvo susierzinęs. 


„Mane, kaip ir anksčiau, — skundžiasi jis, — purto net 
mintis apie vedybas. Man reikia ne meilės laiškų, o pagar- 
bos. Laisvė — tai turtas“. 


Paskutinis sakinys, jau su rinforzando, pasikartoja 
kitame laiške, rašytame draugui į Palermą 1820 metų 
sausio 31 dieną. Jame maestro vėl kalba apie Bjanki ir 
vedybas: „Laisvė — didžiausias vyro gėris“. 

Paganinis kartojo šiuos žodžius norėdamas įtikinti vei- 
kiau ne kitus, o pats save, nes tuomet smarkiai buvo apsu- 

kusi jam galvą viena aštuoniolikmetė, kuri visaip stengė- 
si smuikininką nutempti prie altoriaus: vedybų maestro 
bijojo kaip velnias kryžiaus. Šiame laiške, kelios eilutės 
žemiau, vėl skaitome kupinus pasipiktinimo žodžius apie 
„tą venecijietę“** (galbūt Antoniją Bjanki): 


„Iki šiol vis šelpiau pinigais tą damą iš Venecijos, 
kad ji mokytųsi dainuoti; maniau, visada bus man ištikima. 
Bet čia, Palerme, viena moteris, kuri gyveno Milane tada, 
kai ten gyvenau aš, ir buvo įsitikinusi, kad su minėta 
venecijiete galutinai išsiskyriau, man viską išdėjo apie 
jos elgesį. Pasirodo, ta dama rėžė sparną aplink tokį 
dailininką ir net eidavo pas jį. Venecijietę ten matė ir 
jai dėl to prikaišiojo ne tik mano pažįstama iš Palermo, 
bet ir namų, kur gyveno dailininkas, šeimininkė. Juodu 
slapčia susitikinėjo ilgiau kaip metus. Tasai dailininkas, 
kažkoks ponas Karlonis, mano draugas, iki šiol 
saugo jos portretą“. 


Po tokios išraiškingos pradžios Paganinis taip baigia 
laišką: 

„Pagaliau aš laisvas ir patenkintas, ypač kai galvoju 
apie brangų savo Džermį . 


Taigi Paganinis visą laiką šelpė pinigais venecijietę, 
kad ji mokytųsi dainuoti. Tai labai svarbi detalė: jei ma- 
estro ją šelpė, galima neabejoti, kad juos siejo kažkas 
daugiau negu platoniška meilė ar grynai fizinis potraukis. 
Smuikininkas, kaip matyti iš jo laiško (ten jis rašo apie 
kitą moterį) ir iš jo elgesio panašiose situacijose, mote- 
rims, kurios jį „pamylėdavusios“, visada duodavęs pinigų 
„pagal išgales“. Bet kažin, ar jis būtų ilgus metus davęs 
pinigų kokiai nors merginai, kad ta mokytųsi dainuoti, 
jeigu prie jos nebūtų labai prisirišęs. 

Apie tai galima spręsti ir iš to, su kokiu piktumu jis 
kalba apie varžovą: mano draugas! Kadangi Pa- 
ganinis Bjanki nemetė, nors toji jam buvo neištikima — 
tai nepalyginti blogiau negu smuikininką taip skaudinę 


3 Tuo laikotarpiu Venecijoje Paganinis buvo užmezgęs meilės ryšį 
su ponia Laurete, apie kurią žinoma tik tiek, kad maestro nutraukė su 
ja santykius 1818 metais. 

šalti ir nemalonūs jos laiškai, — vadinasi, šią merginą 
iš tikrųjų mylėjo. Gana keista, ar ne, žinant, kaip dažnai 
maestro kaitaliodavo moteris. Matysime, kad ir vėliau 
jis daug kartų jai atleis, kol galų gale, netekęs vilties, 
pames. Turbūt tokia buvo Bjanki taktika — meilužį įžei- 
dinėti ir kaitinti jo savimeilę neištikimybe. Paganinio 
tipo vyrus ne visada labiausiai traukia mylinčios ir ištiki- 
mos moterys. Nuo 1816 metų rudens kuklios „San Samu- 
elės“ teatro statistės pozicijos vis stiprėjo, kol pagaliau 
ji tapo visų pripažinta smuikininko meiluže ir buvo ja 
rekordinį laiką — nuo 1824-ųjų iki 1828-ųjų. Nė su viena 
moterimi Paganinio ryšys netruko taip ilgai. Vis dėlto 
būtų didelė klaida, jei teigtume, kad iki 1824 metų Paga- 
ninio širdį turėjusi tik viena Bjanki. Jis siųsdavo šiai 
moteriai pinigų, galbūt retkarčiais su ja matydavosi, bar- 
davosi, priekaištaudavo jai dėl neištikimybės, bet pats 
ištikimas tikrai nebuvo. | m m 

Kiek vardų, kiek moterų šio laikotarpio Paganinio 
laiškuose! Ir apie kiekvieną jis kalba susižavėjęs, kiek- 
vienai randa meiliausių žodžių, gražiausių epitetų ir po- 
sakių. Kad kuo greičiau suartėtų su mylimąja, šis ugningo 
temperamento vyras kartais atsidurdavo prie pat šiurpą 
jam keliančios bedugnės krašto — vedybų. Bet Nikolui 
visada pavykdavo laiku išsisukti, ir netrukus jis vėl karštai 
įsimylėdavo kokią nors žavingą Ievos dukterį! Kai kurios 
Paganinio. erotinio temperamento pusės gana donžuaniš- 
kos — jį traukia labai jaunos moterys, jis skuba su jomis 
suartėti, greitai persisotina. Antra vertus, maestro buvo 
nepaprastai naivus, nors tai visiškai nesiderino su kaskart 
gausėjančiais jo meilės nuotykiais ir gebėjimu šaltai pro- 
tauti, apie ką galima spręsti iš jo laiškų bei poelgių. Jis 
naivus, be to, absoliučiai nuoširdus tada, kai, nieko negal- 
vodamas, iš visos širdies atsiduoda jį apėmusiai aistrai. 
Tai būdinga daugeliui menininkų. Ir nieko donžuaniško 
čia nėra. Paganinis nemoka mylėti šaltai, su išskaičiavi- 
mu, kaip „Sevilijos padaužos, arba Akmeninio svečio“ 
herojus, juk jis ir smuiku griežti šaltai nemoka. Dėl to ir 
lydi jį tokia sėkmė tiek meilėje, tiek mene. į 


3 Tirso de Molinos pjesė, pirmaš legendos apie Don Žuaną litera- 
tūrinis variantas. (Vert. past.) 

„Kai moterys klausosi mano smuiko garsų, jos negali 
sulaikyti ašarų...',— rašė jis Džermiui po daugelio metų — 
1830-aisiais, kai su liūdesiu prisipažino esąs , „nebejaunas, 
nebegražus, net... bjaurus“. 


Įsivaizduokite, kas dėjosi 1816 metais, kai jis dar 
nebuvo bjaurus, kai ugningai griežė ir karštai mylėjo! 
Kad ir kur jis pasirodydavo, kad ir kur jį, nors labai trum- 
pam, nublokšdavo klajūno likimas, visur moterys be ato- 
dairos puldavo jam į glėbį. 

Peržvelkime bent tas, kurios minimos 1816—1818 metų 
laiškuose. Bylinėdamasis su Andželina Kavana, Paganinis, 
matyt, susirado kitą moterį, nes laiške ištikimajam Džer- 
miui, rašytame iš Turino 1818-ųjų vasario 25 dieną, jis 
prašo pasiųsti „tai damai“ dvidešimt luidorų ir „viską 
laikyti kuo didžiausioje paslaptyje, kad apie tai niekas 
niekada nesužinotų“. 

Ta dama, ko gero, buvo ponia Tadėja Pratolongo, kurią 
laiškuose Nikolas vadina „miela, žavinga, nuostabia“. 
Tačiau Paganinis greitai su šia moterimi išsiskyrė — gal 
kitos gražuolės išstūmė ją iš maestro širdies, o gal jos 
pretenzijos buvo pernelyg didelės. 1818 metų rugpjūčio 
16 dieną iš Florencijos advokatui Džermiui jis rašė: 

„Brangus bičiuli, 

poniai Tadėjai Pratolongo aš visada sakydavau, jog 
būsiu labai dėkingas, kad ji mane taip nuoširdžiai priima 
savo užmiesčio viloje, ir, man rodos, jai tikrai dosniai 
atsilyginau pagal išgales, tiek savo amatu, tiek pinigais: 
visa tai jūs žinote. 

Daug kitų moterų irgi gviešėsi į Mano širdį ir į mano 
pinigus, bet aš sugriaudavau jų viltis, kaip ir šiuo atveju: 
iškart imdavau jų neapkęsti. Bet ponia Tadėja labai ski- 
riasi nuo kitų; todėl paprašykite ją išmesti mane iš gal- 
vos, nes pareiga ir religija man liepia gyventi kuo tyliau 
ir ramiau. 


Šis laiškas — miniatiūrinis šedevras. Aišku, ne stiliaus 
grynumo, ne taisyklingos kalbos, o paganiniško išraiškin- 
gumo atžvilgiu. Finalas nuostabus: pareiga, religija, tyla 
ir ramybė! Matykit, koks jis taurus. Maestro gudrus. 
Ponios Tadėjos žvaigždė nusileido visiems laikams. 

1817 metų kovo mėnesį, surengęs „La Feničės' teatre 
du koncertus, Paganinis liepos pradžioje iš Venecijos par- 
vyko į Genują „derėtis su Kavanomis“, anot Kodinjolos. 
Matyt, dėl mieste sklidusių kalbų apie šią istoriją jis čia 
nekoncertavo. Tačiau nuotaiką jam taisė ponia Tadėja, 
kuri tuomet dar buvo „nuostabi“. 

Gruodžio mėnesį smuikininkas nuvyko į Turiną, ke- 
tindamas ten surengti koncertą Karališkajame arba „Karin- 
jano” teatre. Bet Karališkajame teatre buvo operos sezo- 
nas, o „Karinjanas“ tokiam koncertui nelabai tiko, nes 
ložės jame priklausė aristokratams ir teatro administra- 
cija negalėjo jų tvarkyti savo nuožiūra. Paganinis labai 
nekantravo. 

„Šiandien pradėjau po truputį repetuoti, mano pirštai 
degte dega“, — rašė jis Džermiui gruodžio 24 dieną. Maes- 
tro bandė rasti kokį nors teatrą Milane, bet nesėkmingai 
ir galų gale liko laukti gavėnios Turine. 


„Man čia baisiai nuobodu,— skundėsi jis draugui ki- 
tame laiške.— Karališkajame teatre šlykšti muzika; kar- 
tais nueinu pas poną Ciną, kurį genujiečiai labiausiai mėgs- 

Pagaliau atėjo gavėnia, ir vasario 12-ąją Paganinis 
surengė koncertą „Karinjano“ teatre. Po dviejų dienų 
Gazzetta Piemontese štai ką apie jį rašė: 


„Ponas Paganinis sukūrė naują stilių, kuris vargu ar 
turės pasekėjų, nes maestro peržengia bet kokias ribas 
to, ką galima padaryti laikantis meno taisyklių. Labai 
dažnai jo smuikas pavirsta fleita arba ima suokti kaip pui- 
kiai išdresuota kanarėlė; tarsi juokaudamas jis griežia 
sudėtingiausius pasažus; maža to, būdamas kompozitorius 
ir atlikėjas, tyčia stengiasi išsigalvoti dar didesnių, tiesiog 
neįmanomų sunkumų, kad paskui galėtų didžiuotis juos 
įveikęs“. 

Laukiant gavėnios, smuikininkui nedavė ramybės mo- 
terys su savo intrigomis. Joms, beje, neblogai sekėsi, 
nes maestro, neturėdamas ką veikti, nuobodžiavo. 1818 
metų sausio 31 dieną Džermiui jis skundėsi: 


„Beveik visos moterys linkusios apsimetinėti, nes iš 


patirties žino, jog taip darydamos galės valdyti vyrus, 
bet labai retai man teko matyti, kad viename asmenyje 
sutartų grožis ir kuklumas, paprastumas ir gudrumas, 
aistra ir šaltumas, angeliškas veidelis ir velniška širdis. 
Kaip tik tokia yra viena jaunutė mergaitė, su kuria mane 
supažindino bičiulis, pats tapęs jos klastingumo auka. 

Laimė, žinojau apie mano širdžiai gresiantį pavojų ir, 
lankydamasis pas tą naująją Eleną, sugebėjau atsispirti 
jos akių strėlėms, nešančioms sielai nerimą ir mirtį. Pri- 
sipažįstu taipogi jums, bičiuli, kad, išvydęs tą gundan- 
čią būtybę, nugrimzdau į didelį liūdesį ir negaliu atsikraty- 
ti slogių minčių, per kurias man nė gyvenimas nebemie- 
las. Mane apėmusi krizė siaubinga, ir bus geriau, jei vi- 
siems laikams paliksiu tuos namus ir nė kojos į juos dau- 
giau nekelsiu". 


Viena bėda ne bėda: vasario 15-ąją, per antrą koncer- 
tą, Paganinis atsisakė bisuoti „Variacijas“, ir supykęs 
gubernatorius paliepė atšaukti trečią koncertą. „Mano 
žvaigždė šiame dangaus skliaute labai prieštaringa“, — 
rašė smuikininkas draugui į Genują. Tuo tarpu Džermis, 
matyt, atsiuntė jam laišką, pilną protingų patarimų, kaip 
elgtis su klastingomis moterimis, nes Nikolas vasario 
25-ąją jam atsakė: 

„Dėkoju už įspėjimą saugotis žmogiškų pagundų; ži- 
nokite, dėl šventos ramybės pas tą ponią nebevaikštau 
ir tikiuosi būti nuo jos kuo toliau“. 


Aišku, jis buvo dar ne visai tikras, kad galės atsispir- 
ti toms pagundoms. Bet kovo 11-ąją staiga prisipažįsta: 


„Tegul viso pasaulio sirenos eina po velnių, aš trokštu 
tik viena — kad nenutrūktų mūsų draugystė. Šioje kara- 
lystėje, tikiuosi, mano smuiko daugiau niekas neišgirs, 
noriu išsiblaškyti ir šeštadienį važiuosiu į Pjačencą, kur, 
kaip žinote, esu laukiamas“. 

Atsikeršydamas už patirtus nemalonumus, jis sukuria 
Kvartetą smuikams pagal Karegą ir apie tai praneša irgi 
mėgstančiam griežti advokatui: „Ten yra labai ekstra- 
vagantiškas mMenuetas ir jaudinantis trio“. 

Tačiau į Pjačencą maestro atvyko tik balandžio gale 

ir, kaip visada, nuoširdžiai dėl to teisinosi Džermiui balan- 
džio 25 dienos laiške: 


„Turine nieko neveikiau, nes įsižiūrėjau tokią trylikos 
ar keturiolikos metų mergaitę. Ji protestantė, iš inteligen- 
tų šeimos. Prašiau Tėvą jos rankos, ir jis neprieštaravo, 
tik pirma ji turinti baigti mokslą, taigi dar būsią laiko 
apie tai pagalvoti“. 


To protestanto Tėvo iš tiesų negalima kaltinti. Antra 
vertus, Paganinis nė kiek nenusiminė, kad jį pavarė. Nes- 
pėjęs nė kojų apšilti Pjačencoje, beregint susiranda pa- 
guodą. 


„Apsistojau,— rašo jis Džermiui,— pas draugus; jų 
namuose gyvena labai malonios vienuolės, kurios auklėja 
žavingas mergužėles. Vieną susitinku ant laiptų; tik bėda, 
kad šis atvejis retas ir sunkus. Viešpatie, kaip 
malonu!..“ 


Iš paskutinio sakinio galima spręsti, jog ta mėrgužė- 
lė ant laiptų buvo sukalbamesnė už aną vaikelį iš Turino. 
Belieka Paganinį užjausti, kad „šis atvejis retas ir 
sunkus. 

Pjačencoje visi trys smuikininko koncertai susilaukė 
nemenkos sėkmės. 


Susirašinėjimas su Džermiu nutrūksta iki 1818 metų 
liepos 1-osios. Tos dienos laiške, išsiųstame iš Bolonijos, 
Paganinis draugui praneša, kad buvo Parmoje ir ten su- 
rengė akademiją, bet ja nelabai patenkintas, nes „lijo 
ir sirgo jos šviesybė“. Iš Parmos maestro nuvyko į Kre- 
moną, kur filharmonijos draugija jį išrinko nariu kores- 
pondentu ir apsiėmė padengti dviejų vakarinių koncertų 
išlaidas. Beje, į antrą koncertą dėl blogo oro susirinko 
nedaug žmonių. Po Kremonos atėjo Mantujos eilė. Šiame 
miešte Paganinis surengė tris akademijas. Gegužės 30 die- 
ną Gazzetta di Mantova rašė apie didžiulį žiūrovų entu- 
ziazmą. 

„Kadaise mano smuikui plojo taip, lyg būtų buvę de- 
šimt smuikų,— neslėpdamas pasitenkinimo sako Pagani- 
nis, — o dabar jis patinka kaip visas šimtas. Aš turiu savo 
stilių“. 

Bolonijoje Paganinis surengė vieną koncertą ir ketino 
surengti antrą. 


„Praėjusio ketvirtadienio koncerte,— pasakoja smui- 
kininkas,— buvo man labai palankus kavalierius Krešen- 
tinis; jis atėjo pas mane, į tualeto kambarį, ir pakvietė 
pietų į savo kompaniją. Neatsisakiau ir smagiai pralei- 
dau laiką su ponia Kolbran ir dar viena dama, kuri, nors 
diletantė, bet graži kaip Ebė, mane sužavėjo dainuodama 
duetą. Ponas Barbaja, Neapolio teatrų impresarijus, mane 
pasikvietė ponios Kolbran vardu, žadėdamas visus teatrus 
nemokamai, kad tik atvykčiau rugsėjo gale. Dabar dar 
dusyk koncertuošiu; kokį mėnesį praleisiu Venecijoje, 
tada vyksiu į Neapolį, griešiu Florencijoje... Įžymusis 
Radikatis, geriausias Bolonijos smuikininkas, akompanuo- 
ja puikiai; užvakar jis atliko vieną Haidno kvartetą, o 
aš — kitą, taip, kaip jis parašytas; negražu girtis, bet 
iš Mano smuiko sklido kerai, kurių nė aprašyti nemoku. 

Taigi Bolonijoje Paganiniui visi buvo labai palankūs, 
jautė didelę simpatiją. 

„Atleisk, kad toks bjaurus mano būdas,— atsiprašo 
jis laiško prieraše,— bet tie ponai niekad manęs nepalieka 
vieno”. 


Kavalierius Krešentinis, apie kurį rašo Paganinis, buvo 
garsusis dainininkas Džerolamas Krešentinis, tuo. metu 
baigęs savo karjerą ir dėstęs dainavimą. Dainininkę Kol- 
bran ir impresarijų Barbają sutiksime dar kartą ir tada 
apie juos pakalbėsime plačiau. Alesandras Radikatis buvo 
geras Turino smuikininkas ir kompozitorius. Įdomi Paga- 
ninio pastaba, kad atlikęs kvartetą „taip, kaip jis parašy- 
tas“. Tai gana retas atvejis, nes maestro mėgo duoti valią 
fantazijai grieždamas ne tik savo, bet ir svetimus kūrinius. 

Tarp draugų, paminėtų liepos 1-osios laiške, yra ir mo- 
teris, kaip visada maestro širdy trumpam nustelbusi kitas 
moteris. 

„Drauguži,— maldauja jis gerąjį Džermį rugpjūčio 4 
dieną, kelionės į Florenciją išvakarėse,— patariu ir jums 
kuo skubiausiai išvykti, nes ne tik turiu šį bei tą papasako- 
ti apie būsimą savo laimę, bet ir labai jūsų pasiilgau“. 

Toliau: 


„Esu devintame danguje. Bet vis tiek trokštu kuo grei- 
čiau jus pamatyti“. 


Ir laiško gale: 


„Einu dėtis daiktų. Esu labai patenkintas ir viliuosi, 
kad greitai susitiksime“. 


Šis audringo, karšto temperamento vyras, kai įsimylė- 
davo, būdavo nepaprastai geros nuotaikos. Šįsyk nuotai- 
ką jam taisė Bolonijos mergužėlė Marjetė, arba Marina 
Banti. Tik bėda, kad švelniems jos jausmams nepritarė 
ne vien griežtas tėvas, bet ir sesuo su svainiu. Spalio 10 
dienos laiške iš Florencijos Paganinis taip aprašo savo 
ryšius su žaviąja Marina—Marjete: 


„Pirmiausia sužinojau, kad tėtušis nenuleidžia nuo jos 
akių ir jai neduoda nei popieriaus, nei rašalo. Bet, tarnai- 
tės padedama, ji gavo lapelį popieriaus ir štai ką man 
parašė: 


„Mano vieninteli, 


plunksna negali išreikšti džiaugsmo, kuris mane apė- 
mė, kai gavau jūsų laiškutį. Jums išvažiavus, patyriau 
tokį sielvartą, kokį gali patirti tik be galo karštai mylinti 
moteris. Dėl Dievo meilės, prašau jus kuo skubiau atvyk- 
ti į Boloniją. Juk galiu tikėtis tokios didžios laimės iš 
brangaus savo mylimojo? Ak, kokie nuostabūs abu jūsų 
laiškai, bet aš tiek nedaug turiu laiko, kad nemoku rašyti 
kitaip. Tik būkite man ištikimas, brangusis, ir neabe- 
jokite, kad viskas klosis gerai. Savo ruožtu turėsiu įveik- 
ti tūkstančius kliūčių, todėl trokštu, kad kuo greičiau 
grįžtumėte. Tikiuosi, jog suprantate, ką noriu pasakyti. 
Mano svainis ir sesutė iš kailio nersis, kad mums sukliu- 
dytų, bet jiems nepavyks. Sudie. Sudie, mano gyvenime, 
mano saule. Sudie. Jūsų mylimoji 


Marina Banti”. 


„Su didžiausiu malonumu perskaičiau mielą tavo laiš- 
kutį. Išbučiavau kiekvieną raidelę, nes rašė jas brangiau- 
sio mano turto tankutė. (Ar tau patinka toks sakinys?) 

Boloniją, į kurią skrenda visos mano mintys, pamatysiu 
po Neapolio. Man galvoje dabar tik Bolonija; palaimin- 
gas bus miestas, jeigu dangus leis ten susijungti su sal- 
džiausiąja Marjete. Kaip malonu girdėti, kad tu stropiai 
mokaisi dainuoti (kai kadaise mokėsi dainuoti Krešenti- 
nis, jo tėvas jį vis bardavo, kad per daug dirba)“. 


Taigi Paganinis buvo taip įsimylėjęs, kad net galvojo 
apie vedybas. Deja, ir dabar jis tik plykstelėjo it degtukas 
ir tuojau užgeso, vos vėl atvažiavęs į Boloniją. Džermis, 
kaip visada, ne tik gavo išklausyti draugo prisipažinimus, 
bet ir, maestro prašomas, turėjo sukti galvą, kaip geriau 
tai merginai pranešti apie išblėsusią draugo meilę. 


„Brangus bičiuli,— rašė jam Paganinis iš Romos lapkri- 
čio 4-ąją,— žinokite, aš tikrai pasikeičiau. Per tą savaitę, 
praleistą Bolonijoje, panelei tapau toks abejingas, kad nė 
nemanau jos vesti. Ji mane dievina, bet apie žmoną galvoti 
man dar anksti; todėl būkite malonus — patarkite, kokiais 
žodžiais jai visa tai pranešti . 

Atvėsus jausmams, sugedo Paganinio nuotaika. 


„Bičiuli, — skundžiasi jis, — man niekas nemiela šiame 
pasaulyje. Paguoskite bent jūs mane, nes jūsų žodis — tik- 
ras balzamas mano sielai. 


N. Paganinis” 


Savaime suprantama, bloga smuikininko nuotaika ilgai 
netrukdavo. Dažniausiai jis būdavo gerai nusiteikęs, lai- 
mingas. Štai ištrauka iš dar vieno laiško, kuriame po dvie- 
jų mėnesių jis pasakoja kantriajam Džermiui savo įspū- 
džius: 

„Bičiuli, negali nė įsivaizduoti, kokia sunki man vie- 
natvė; todėl pakeičiau nuomonę apie vedybas ir mielai 
imčiau į žmonas gražią merginą. Turtas neturi jokios reikš- 
mės, svarbu, kad ji man patiktų ir užpildytų slogią tuštumą 
mano širdy. Vakar vakare mačiau žaviąją anglę ir užside- 
giau kaip parakas. Bet, sužinojęs, kad ji žydė, tik atsidu- 
sau ir vos neapsiverkiau, nes supratau, jog santuoka su ja 
neįmanoma... Ponia iš Bolonijos, iš paskutinio mano laiš- 
ko patyrusi, kad jos vienintelio jausmai atšalę, klausia, 

kodėl. Patark, kaip jai pasiaiškinti. Jokiu būdu nenoriu 
prisipažinti, jog apie ją nebegalvoju, bet kažką sakyti vis 


. v è ~ . 4i 


Anglijos žydės vesti neįmanoma, Marinos nebemyli. 
(„Kaip gaila, — skundėsi vargšelis kitame laiške.— Ji tokia 
gera, tik nelabai graži“.) Su „atšalusiais jausmais“ Pagani- 
nis baigia 1818 metus. Netrukus jis pradės viską iš naujo. 


xK x x 


Nors moterims Paganinis buvo neištikimas, savo motiną 
jis, reikia pasakyti, labai mylėjo. Laiškuose vis ją mini, 
rūpinasi jos sveikata, teiraujasi, ar jai netrūksta pinigų. 
Bet apie tėvą, mirusį 1817 metais, beveik niekad nekalba. 
Matyt, prie jo nebuvo itin prisirišęs. Paskaitykime kelias 
ištraukas iš laiškų motinai: 

„Venecija, 1816 m. spalio 16 d. 

Brangi mamyte, 

„„ aš visada pasiruošęs įvykdyti jūsų norus. Iš pinigų 
likučio, apie kurį kalbate, nepragyvensite; todėl noriu 
jums paskirti mėnesinę pensiją — galėsite nusipirkti bū- 
tinų produktų ne tik sau, bet ir visai šeimai. Pasakykite, 
kiek lirų per dieną jums reikia, ir aš atsiųsiu. Labai noriu, 
kad jūs ir sesutės būtumėte laimingos . 

` Ir toliau: 

„„ Brangioji mama, nepasitikėkite giminėmis. Jie sten- 
gsis gudrumu gauti iš mūsų naudos... Žinokite, aš padary- 
siu viską, kad būtumėte patenkinta”. 


„Verona, lapkričio 18 d. 

Mieliausioji mama, 
mano nuotaika puiki, bet ji bus dar puikesnė, jeigu 
jūs sočiai valgysite; pirkite gerą „Monferato” vyną, gerus 
produktus, būkite visi linksmi, tada ir aš būsiu patenkintas. 
Man pinigų užtenka, ir galiu pasiųsti tiek, kiek reikia”. 


1813 metų sausio 7 dieną Nikolas, susigraužęs dėl mo- 
tinos ligos, Džermiui rašė: 


94 


„Ak, kaip man liūdna, kad ji vis dar serga. Dabar para- 
siau laišką, tiesa, ne savo ranka, bet jį padiktavo mano 
širdis. Pasakykite jai, kad gaus jį paštu. 

Sužinojęs, jog motina pasitaisė, labai apsidžiaugia ir 
sušunka: 

„Man smagu, kad brangiausio-sio-sio-sio-sio-sioji ma- 
no mama pasveiko, ir noriu, kad džiaugtųsi visi, dideli ir 
maži!“ 

1820 metais paskirs jai trijų tūkstančių lirų rentą iki 
gyvos galvos ir perkraustys į namą Sarcano aikštėje, daug 
patogesnį už tą, kuriame iki šiol gyveno. 


„Dabar,— rašo jis Džermiui iš Neapolio 1820 metų rug- 
sėjo 5 dieną, — aš visada turėsiu kur apsistoti, jei kada 
nors atvažiuosiu jos aplankyti ir pavalgyti minestronės““, 
kurią tik ji moka taip skaniai išvirti“. 


Kitame laiške, rašytame iš Romos 1825 metų vasario 
3 dieną, vėl skaitome: 


„Brangus bičiuli, 

tu be galo geras mano motinai... už tai esu tau labai 
dėkingas ir niekad to nepamiršiu. 

Prašau tave kartu su mano motina paskaičiuoti, kiek 
ji turi sumokėti už visus metus į priekį, kad neprarastų 
namo, kuriame dabar gyvena; žiūrėk, kad ji ne tik turėtų 
viską, ko jai gali prireikti, bet ir patenkintų savo norus. 
Pasakysi, kiek šimtų ar tūkstančių jai pasiųsti, ir aš būti- 
nai tai padarysiu”. 


Tarp daiktų, saugomų Paganinio šeimoje, Milane, yra 
senoviška šlikė su kutu. XIX amžiuje tokią kepuraitę ne- 
šiojo kone visi namiškiai, nes žiemą patalpos beveik nebu- 
vo šildomos. Prie tos šlikės prisegta kortelė, kurioje Niko- 
lo Paganinio sūnaus Akilės ranka parašyta: „Šita kepurėlė 
pasiūta iš Nikolo motinos Terezos Bočardo Paganini vestu- 
vinės suknelės skiautės“. 

Noras turėti visada šalia kaip talismaną?’ motinos ves- 


3% Tiršta sriuba iš ryžių ir daržovių. (Vert. past.) 
Y Vėliau smuikininkai iš tikrųjų šią kepurėlę laikė talismanu ir 
stengėsi užsidėti, tikėdami, kad ji atneš laimę. 

tuvinės suknelės skiautę labiau nei poelgiai, laiškai ar 
žodžiai rodo buvus jautrią Paganinio širdį. Ir tasai, kuris 
Paganinį laiko piktu, žiauriu, vien naudos besivaikančiu 
žmogum, tegul pagalvoja apie tą seną, išblukusią šlikę ir 
tada gal pakeis savo nuomonę. 

Paganinio šlovė jau peržengė tėvynės sienas. Ir tai, 
kad 1816— 1817 metais į Italiją atvyko su juo susitikti du 
muzikai iš užsienio — vokietis ir lenkas, — daug ką sako. 

Pirmasis — Liudvigas Šporas, geriausias Vokietijos 
smuikininkas ir žinomas kompozitorius. Jis tarnavo Braun- 
šveigo hercogo dvare, Kaselyje. Sunku įsivaizduoti skir- 
tingesnius žmones kaip šiuodu smuikininkai. Vokietis — 
pedantiškas flegmatikas, storas, šviesiaplaukis, rausva- 
žandis ir putlus lyg kūdikis. Paganinis — juodas, liesas, 
nervingas, staigių judesių, nuo nevaldomų aistrų ir jausmų 
pernelyg anksti raukšlių išvagotu veidu. 

Štai ką rašo Šporas „Autobiografijoje“: 


„Šįryt mane aplankė Paganinis, ir aš susipažinau su 
žmogum, apie kurį, atvykęs į Italiją, kone kasdien girdė- 
davau keisčiausių istorijų. Joks kitas instrumentalistas 
italams nedaro tokio įspūdžio kaip Paganinis. Klausinėja- 
mi, kodėl maestro daro tokį įspūdį, muzikos neišmanantys 
žmonės atsako, kad jis esąs burtininkas ir išgaunąs iš savo 
smuiko garsus, kokių niekas niekad nėra girdėjęs. Spe- 
cialistai, nors pripažįsta, kad Paganinio technika tobula, 
tvirtina, esą jo frazuotė prasto skonio, be to, jis darkąs 
kantileną, ir apskritai laiko jį šarlatanu. Kodėl jis taip žavi 
plačiąją publiką ir pelnė neprilygstamo smuikininko šlovę? 
Todėl, kad tai tik triukai, kuriais senų senovėje mūsų pro- 
tėvius stebino garsusis Šeleris, važinėdamas po Vokietijos 
kaimus ir miestelius. Paganinis smuikuoja virtuoziškai, 
bet kaip cirkininkas: atlieka pizzicato be stryko, tik kaire 
ranka, o variacijas groja viena styga, nuėmęs kitas tris; 
jis išgauna iš smuiko jam nebūdingus garsus, pavyzdžiui, 
mėgdžioja fagotą ar senos moters balsą““. Kadangi Šelerio 
niekad negirdėjau, man buvo įdomu pasiklausyti Paganinio 
ir susipažinti su nepaprasta jo griežimo maniera, nes esu 


3 Tai vienas iš įspūdingiausių efektų, kuriais Paganinis stulbindavo 
publiką grieždamas „Raganas“. 

įsitikinęs, kad jis vertas daugiau, negu apie jį buvo kal- 
bėta. Čia sklinda gandai, esą jis išmokęs taip virtuoziškai 
griežti kalėjime, į kurį buvęs pasodintas ketveriems me- 
tams už tai, kad pykčio pagautas nužudė kažkokią mote- 
Iį; be to, jis esąs bemokslis, nemokąs nei skaityti, nei ra- 
šyti . 

Matome, kad Šporą labai glumina akrobatiškas Pagani- 
nio stilius, nes maestro iš tiesų nepaprastai mėgo išdari- 
nėti nebūtus dalykus — visokius pizzicati be stryko, groti 
variacijas viena styga ir kitokias įmantrybes, kurios pado- 
riems žmonėms tik siaubą keldavo. Smuikininkas, šitaip 
siautėjąs muzikoje, tikrai gali ir nužudyti žmogų, ir sėdėti 
kalėjime, ir būti beraštis. Tačiau maestro pasiklausyti ver- 
tėjo ne vien iš paprasto smalsumo, bet ir kaip varžovo. 

Šporo nelaimei, Paganinis retkarčiais pasišaipydavo 
iš publikos, ypač iš savo kolegų. Pavyzdžiui, per repetici- 
jas, grieždamas kadenciją, smuikininkas staiga nutildavo 
ir orkestrantams, manantiems, kad jau viskas, kuo ramiau- 
siai sakydavo: „Ir taip toliau, ponai“. Muzikantai turėda- 
vo sukti galvą iki pat vakaro. Šporas irgi suko galvą net 
keturiolika metų, iki 1830-ųjų vasaros, kai Paganinis at- 
vyko koncertuoti į Kaselį. Kaip matysime, ir tada abiejų 
smuikininkų santykiai buvo gana šalti. 

Tuo laikotarpiu Venecijoje Šporas liko it musę kandęs. 
Smuikininkai susitiko dar kartą, bet, kaip anksčiau, Paga- 
ninis griežti atsisakė. Veltui vokietis jį maldavo kartu su 
visu pulku muzikos mėgėjų, kuriems irgi magėjo pasi- 
klausyti burtininko. Paganinis atsiprašinėjo, tvirtino, kad 
jam skaudą ranką, kad neseniai pargriuvęs, paskui pridūrė, 
kad juodu būtinai dar susitiksią Romoj ar Neapoly ir tada 
jis būsiąs labai laimingas galėdamas kolegai pagriežti. 
Šporas jį tebeprašė, bet maestro apsisuko ir išėjo. 

„Taip ir išvyksiu, negirdėjęs šio nuostabaus žmogaus!“ 

— rašė nusiminęs vokietis. Tiesą sakant, nieko kita jam 
nebeliko daryti. 


x ** 


Lenkas — tai Juzefas Lipinskis, gimęs 1790 metais ir 
laikomas vienu geriausių Lenkijos smuikininkų. Pagani- 

nis apie jį užsimena laiške Džermiui, rašytame iš Boloni- 
jos 1818-ųjų liepos 1 dieną. 

„Ak, tiesa,— rašo maestro lyg šiaip sau, su būdingu 
jam viliūgišku atsainumu,— iš Lenkijos į Italiją atvyko 
manęs pasiklausyti toksai Lipinskis. Susirado mane Pjačen- 
coje ir sekioja iš paskos kaip šešėlis. Jis mane dievina. 


Ir toliau: 


„Lenkas nuostabiai atliko tris mano kvartetus. Dabar 
grįžta į tėvynę ir ten, pasak jo, kelerius metus mokysis 
griežti mano maniera. Jis nė girdėti nenorįs apie kokį nors 
kitą mokytoją“. 


Lipinskis buvo turtingas ir galėjo keliauti iš Lenkijos 
į Italiją vien dėl Paganinio. Pirmą kartą išgirdęs maestro 
koncerte Pjačencoje, lenkas įsitikino, kad jis genialus mu- 
zikas, ir kėlė ovacijas kartu su šėlstančia minia. Tačiau, 
smuikininkui griežiant vieną Adagio, plojo tik jis. Publi- 
ka smalsiai į jį pažiūrėjo ir pristatė Paganiniui. „Maestro 
buvo labai malonus jaunajam kolegai ir daug muzikavo 
su juo kitas dienas po koncerto“. 

Griežti gerą muziką su puikiais muzikantais Paganiniui 
būdavo nepaprastai malonu. Laiškuose jis dažnai užsimena 
apie tokius koncertus. Genujiečiui labai patikdavo smui- 
kuoti kvartete. Ypač prie širdies jam buvo Bethoveno kvar- 
tetai, net paskutiniai, kurie iš pradžių jį stulbino ir trikdė. 
Bet vėliau maestro juos suprato ir pamėgo, nors bukapro- 
čiai jo amžininkai šiuos kūrinius laikė pamišėlių muzika. 

Grįžęs į Lenkiją, Lipinskis sukūrė Tris kapričus smui- 
kui ir paskyrė juos Paganiniui, tuo išreikšdamas jam pagar- 
bą ir dėkingumą. Deja, vėliau, 1829 metais, kai Paganinis 
atvažiuos į Lenkiją, gerus jų santykius ir abipusę sim- 
patiją sugadins nesutarimai bei piktos paskalos, ir graži 
šių talentingų smuikininkų draugystė iširs. 


Iš vieno laiško matyti, kad 1818 metų rugpjūčio mė- 
nesį, po viešnagės Bolonijoje, Paganinis atvyko į Floren- 
ciją ir, nepaisydamas operos ir baleto sezono, ketino ten 
koncertuoti. 


„Brangus bičiuli, — rašė jis Džermiui rugpjūčio 11 die- 


ną,— pagaliau aš čia, jaučiuosi gerai ir noriu surengtį 
koncertus (ši Publika jų taip laukia) „Pergolos“ teatre. 
Pirmasis įvyks ateinančios savaitės pradžioje, kai baigsis 
operos ir baleto spektakliai ir iš Sjenos tikriausiai bus 
grįžęs Didysis Kunigaikštis. 

XIX amžiaus pradžios Florencijos publika iš tiesų buvo 
nusipelniusi didžiosios raidės, kurią rašė Paganinis savo 
laiške, nes rugpjūčio vidury, per pačius vasaros karščius, 
ji eidavo į teatrą, beje, ne tiek į operos ir baleto spektak- 
lius, kiek į smuikininko koncertus. Griežė Genujos burti- 
ninkas, ir iš teatro archyvų galima sužinoti, kad rugpjūčio 
25 dienos koncertas sutraukė „aibę publikos“. Tiesą sa- 
kant, žmonės manė, jog koncertas bus vienintelis, nes rug- 
pjūčio 22 dienos Gazzetta di Firenze numeryje Paganinis 
įdėjo gudrų skelbimą: 

„Ponas N. Paganinis, smuikininkas, keliaudamas į Ne- 
apolį, užsuko į Florenciją ir turi garbės pranešti Publikai, 
kad rugpjūčio 25 dieną „Pergolos“ teatre surengs vieninte- 
li koncertą, kuriame dalyvaus ir ponia Tereza Čekoni“. 


Florencijoje Paganinis susitiko su Salvatore Finčiu, ku- 
ris jį atsiminė dar iš tų dienų, kai 1795-aisiais trylikametis 
smuikininkas pirmą kartą atvažiavo į šį miestą. 

„Dabar einu griežti kvartetų su smuiko mokytoju ponu 
Finčiu“,— pridurta rugpjūčio 11 dienos Paganinio laiško 
prieraše. 

Iš Florencijos Paganinis nuvyko į Pistoją, kur kon- 
certavo „teatre, apšviestame taip, kad buvo šviesu kaip 
dieną“. Apie šį koncertą rašė Džermiui spalio 1-osios lai- 
ške: „Išleidau trisdešimt cechinų, gavau trisdešimt septy- 
nis“. 

Rugsėjo mėnesį jis vėl atvažiuoja į Florenciją, ir 19- 
osios dienos Gazzetta di Firenze mums praneša, kad. 
visų prašomas, Paganinis nusprendė surengti antrą aka- 
demiją. 

Rugsėjo 23-iąją smuikininkas su triumfu pasirodė Pi- 
zoje, o spalio pradžioje žavėjo Sjenos publiką. 

„Brangus bičiuli,— rašė jis Džermiui, — praėjusį sekma- 
dienį, kai buvau Sjenos teatre, žiūrovai mane pažino ir 

ėmė prašyti akademijos; tačiau šiuo metu dauguma sjenie- 
čių yra išvykę į kaimą, todėl atsisakiau. Pirmadienio rytą, 
kai ketinau grįžti į Florenciją, atėjo dviese ir įteikė ke- 
turiasdešimt cechinų. Surengiau koncertą tos pačios dienos 
vakarą. Neįmanoma aprašyti sjeniečių ovacijų; turėjau 
pažadėti dar vieną koncertą ir surengiau jį savo sąskaita 
sekmadienį . 


Prieš palikdamas Florenciją, Paganinis spalio 10-ąją dar 
sykį smuikavo „Pergolos“ teatre ir trečią valandą nakties 
skubiai iškeliavo į Sjeną, kad suspėtų į antrą akademiją 
kitos dienos vakarą. Tai buvo paskutinis jo koncertas 
Toskanoje šį sezoną. Maestro nedelsdamas išvyko į Romą. 


Dešimtas skyrius 
NUOTYKIAI IR NESĖKMĖS NEAPOLYJE 


Tikras sutapimas būna retai... 
Paganinis 


Roma atvažiavusiam čia pirmą kartą Paganiniui padarė 
didžiulį įspūdį. 1814 metų lapkričio 4 dieną Džermiui jis 
rašo: „Šis miestas stebina lakiausią vaizduotę“. 

Norėdamas susipažinti su miesto meniniu gyvenimu ir 
praleisti laiką iki savo koncerto, jis ima lankyti teatrus. 

„Ardžentinos“ teatras, — rašė smuikininkas į Boloniją 
savo bičiuliui maestro Anibalei Milcečiui“?.— Majeris 
kuria dieviškai, bet Romos publika nemėgsta moksliškos 
bei filosofinės muzikos, tik valsus, atliekamus fleita su 
gitara. 

„Valės“ teatras. Maestro Kordela nevertas, kad apie 
jį kalbėčiau . 

Kompozitoriaus Džakomo Kordelos opera „Mainai“, 
tuo metu statoma Romoje, vėliau buvo visų užmiršta. 


3 Garsusis Paganinis, rašo Pankoldis, Bolonijoje labai susidraugavo 
su kavalierium Milcečiu, violončelistu diletantu, kurį švelniai vadino 
„tėvu“. Jų draugystė nenutrūko iki pat smuikininko mirties. 

Genujiečio atvykimą pažymėjo oficialioji spauda. 
Diario di Roma paskelbė žinutę: „Jau kelios dienos, kai 
Romoje vieši šviesiausiasis smuiko Profesorius Paganinis. 
Nekantriai laukiame, kada jis teiksis mus žavėti nepakar- 
tojamu savo menu“. 


Bet prasidėjo smarkios liūtys, ir Paganinis Džermiui 
skundėsi, kad Romoje reikia „keisti batus dešimt kartų 
per dieną”. Įkyrėjo jam ir dvasininkai. 


„Šviesiausiasis kavalieriau Tėve,— rašė jis Anibalei 
Milcečiui 1819 metų sausio 22-ąją, tris mėnesius pralei- 
dęs Romoje,— negalėdamas čia surengti akademijos, nes 
dvasininkai nenori, kad griežčiau penktadienį, o kitos 
dienos man netinka — tada atidaryti visi teatrai, nuspren- 
džiau važiuoti į Neapolį, bet daug gerbiamų žmonių sten- 
giasi gauti reikalingą leidimą ir prašo mane pasilikti; taigi 
pažiūrėsim, ar jiems pavyks perkalbėti jo šviesybę kar- 
dinolą vikarą Litą“. 


Leidimą koncertuoti penktadienį Paganinis gavo ne 
iš kardinolo Litos, o iš kardinolo Albanio. Bet prieš kon- 
certą smuikininkas nukako į Neapolį ir kovo 31 dieną 
ten griežė „Fondo“ teatre. Balandžio 1-ąją apie tai rašė 
laikraštis Giornale del Regno delle Due Sicilie: 


„Publika buvo negausi, bet rinktinė. Tikri dieviškojo 
harmonijos meno gerbėjai susirinko pasiklausyti įžymiojo 
artisto, kuris pirmą kartą atvyko į šį kraštą skinti naujų 
laurų... Klausytojų entuziazmas vakar vakare buvo ne- 
paprastas, ypač tų, kurie labiau nei kiti suprato, kaip 
sunku įveikti nuolat iškylančius sunkumus". 


Balandžio 20-ąją Paganinis griežė koncerte, kurį vy- 
riausybė surengė jo šviesybei „Apolo“ teatre, „iliuminuo- 
tame taip, kad buvo šviesu kaip dieną”, o liepos 27-ąją 
smuikavo Neapolio „San Karle“. Didžiulė neseniai restau- 
ruoto teatro salė (jis sudegė 1816 metais) nebuvo sausa- 
kimša, kaip Paganinis tikėjosi. 

„Kas negirdėjo pono Paganinio „Fondo“ teatre,— ra- 
šė Giornale del Regno delle Due Sicilie 1819 metų liepos 
29 dieną, — galėjo patenkinti savo smalsumą šeštadienio 
vakarą „San Karlo“ teatre. Visi, kurie mėgsta gerą muziką, 

sugužėjo į šią antrą akademiją. Bet tikrųjų muzikos 
gerbėjų niekada nėra per daug; tad publika buvo negausi, 
tačiau rinktinė. Paganinis griežė prieš operos ir baleto 
spektaklius. Jis atliko vieną iš gražiausių Kroicerio kūri- 
nių ir pakartojo Variacijas ketvirta styga, susilaukusias 
karščiausių aplodismentų per pirmą akademiją. Nors 
„San Karlo“ teatro akustika, atrodo, nelabai tinka smui- 
kui, kurio švelnus garsas per silpnas tokiai didžiulei sa- 
lei, bet įžymusis artistas sugebėjo įveikti šiuos sunkumus 
ir pelnė publikos ovacijas. Šis, antras, bandymas nė kiek 
nesumenkino pono Paganinio šlovės, apgaubusios jį per 
pirmą koncertą”. 


Pats Paganinis štai ką rašė Džermiui apie Neapolį 
ir neapoliečius: 


„Neapolis, 1819 m. liepos 20 d. 
Brangus bičiuli, 


žinodamas, kaip karštai jus myliu, galite įsivaizduoti, 
kaip džiaugiuosi, išgirdęs, kad jau pasitaisėte; aš jau- 
čiuosi gerai, tik mane smarkiai iškankino baisi kaitra, 
kuri, beje, jau atlėgo. 

Man nėra nieko maloniau kaip pagyrimai ir aplodis- 
mentai, kurių prisiklausiau per tris koncertus karališ- 
kuosiuose teatruose. Publika čia reikli ir pagrįstai di- 
džiuojasi savo muzikiniu išprusimu. Jums tik pasakysiu, 
kad pirmą vakarą, kai griežiau „San Karlo teatre, žiūrovai 
sulaužė valdžios įsakymą nerodyti nei pritarimo, nei ne- 
pasitenkinimo tol, kol nepradės ploti jo didenybė. Jo 
didenybės ženklo publika nelaukė ir sukėlė man tokias 
ovacijas, kad turėjau išeiti į sceną tris sykius iš eilės. 

Gyvenu labai saikingai; todėl nesibaiminkite nei dėl 
mano sveikatos, nei dėl ramybės, nei dėl pinigų. Neapo- 
lis — žavus miestas. Puikus klimatas, nuostabūs vaizdai, 
geras maistas ir vynas, didingos palmės, linksmi parkai 
it Hesperidžių sodas, lipšnios moterys, bet Paganinis gy- 
vena beveik kaip stoikas, beveik kaip atsargus genu- 
jietis“. 

Genujietiškas atsargumas, kuriuo pasigyrė Paganinis, 
niekad ilgai netrukdavo. Neapolyje jis irgi porą kartų 

beprotiškai įsimylėjo. Pirmiausia jam apsuko galvą vieno 
garsaus advokato duktė. 


„Neapolyje,— kaip visada pasakojo jis Džermiui,— 
susipažinau su neapsakomai miela aštuoniolikmete; ir iš 
veidelio, ir iš balso ji tikras angelas, išauklėta kaip kokia 
princesė, žodžiu, tokia gražuolė, kad visi ją įsimyli. Ir 
dainuoja dieviškai, o jos pavardė... atspėk... Katalani. 
Ji — garsiausio ir turtingiausio Neapolio advokato duktė. 
Mergina sutiktų už manęs tekėti, tik nežinau, ar leistų 
tėvas, mat neapoliečiai nemėgsta tekinti savo dukterų 
toli nuo namų. Žiūrėsim. Aš irgi gerai pagalvosiu prieš 
žengdamas tokį žingsnį. Laisvė — didžiausias vyro gėris“. 


Mergaitės tėvas neleido dukteriai tekėti už Paganinio, 
ir tuo viskas baigėsi. Netrukus smarkiai sušlubavo smui- 
kininko sveikata, ir jis gydėsi pats patentuotais vais- 
tais, kuriais visada pasikliaudavo labiau negu gydytojais. 

1820 metų gegužės 29 dieną maestro rašė, kad turi 
„kokius du mėnesius labai saugotis (taip patarė geriausi 
Sicilijos gydytojai)“. Sicilijoje Paganinis buvo tų metų 
sausio mėnesį. 

Toliau jis priduria: 

„Turiu pasveikti, nes noriu nuvykti į Vokietiją, Ber- 
lyną, Rusiją, Prūsiją, Prancūziją ir Angliją; paskui galbūt 
vesiu, ir žmona man pagimdys berniuką arba mergaitę. 
Neapolio advokatas (tikras mulkis) mano patikėtiniams 
atsakė nesutinkąs, mat jis įsitikinęs, kad iš jo dukters 
padarysiu artistę. Dedu galvą, kad išleis ją už kalabro“. 


Liepos 7-ąją jis vėl rašo Džermiui: 
„Brangus bičiuli, 


šv. Januarijus išklausė tavo maldas, bet stebuklas 
įvyko ne iki galo. Toliau pamatysi, kodėl vėluoju. Visai 
pagrįstai skundiesi, kad negauni iš manęs jokios žinios; 
tačiau paskutinis tavo laiškas, kurio data liko plunksnos 
smaigalyje, prasilenkė su manuoju, kurį, tikiuosi, jau 
gavai. Aš, žinoma, tinginys, bet prašau nesekti mano 
pavyzdžiu; priešingai, padaryk man gėdą — rašyk kuo 
dažniau; tavo laiškai tokie linksmi, kad man iškart pasi- 
taiso nuotaika juos skaitant. O dabar atsakau į klausimus. 

Ketinu vykti į Vokietiją. Galbūt rudenį užsuksiu pas 
tave. Dabar meilė man nerūpi. Pradedu vertinti vyrus, 
matyt, ateinu į protą. Nors moteris kai kada niekinu, jos 
mano gyvenime vis dar vaidina nemažą vaidmenį, nes 
teikia labai smagių valandėlių. 

Nepaprastai džiaugiuosi kartu su tavim, kad taip gerai 
pradėjai griežti mano kvartetus; už tai galiu tik dar la- 
biau tave girti. Kad griuvau, tai griuvau! Trisdešimt de- 
vynios pakopos! Baisu net pagalvoti! Kad bent būtų buvę 
ne tokie statūs laiptai!“ 


Savaime suprantama, kūlversčia nusiritus per trisde- 
šimt devynias pakopas, smuikininkui „meilė nerūpi“. Bet 
vos tik pasijunta gerėliau, jis vėl ima suktis apie moteris. 
Ir jau rugpjūčio 9-ąją viename iš iškalbingų savo laiškų 
maestro draugui prisipažįsta: 


„Užvakar bažnyčioje pamačiau itin malonią mergužė- 
lę, ir ji man krito į akį. Po viskam sekiau paskui ją iki 
namų, kad sužinočiau, kur gyvena. Pasirodo, jos tėvas — 
notaras. Ką man patartum? Vesti ją ar likti viengungiu? 
Tiesą sakant, labai norėčiau vesti...“ 


Bjauri votis kojoje ir „beveik nepakeliama“ kaitra 
kamavo Paganinį iki rugsėjo pradžios; vėliau jis, kaip 
matysime, kartu su Rosiniu išvyko į Romą. Bet kovo 
mėnesį maestro — vėl Neapolyje ir birželio 22-ąją siun- 
čia Džermiui ilgą kaip romanas laišką: 


„Brangus bičiuli, 


pagaliau nusprendžiau pasielgti pagal širdies dėsnius 
bei savo padėtį ir vesti. Man iš tikrųjų įkrito į akį viena 
maloni mergaitė. Ji iš garbingos šeimos, graži ir griežtai 
išauklėta. Nors kraičio neturi, aš ją išsirinkau ir būsiu 
su ja laimingas! Matyt, taip Dievo skirta, ir esu didžiai 
patenkintas. Smagiai bėgs mano dienos gausiame vaiku- 
čių būry. 

"Tuo tarpu labai reikia liudijimo, kad esu nevedęs; tad 
prašau tave, geriausią savo draugą, kuo greičiau jį man 
gauti. Būk toks malonus, paimk pirmiausia metrikus iš 
Sv. Išganytojo bažnyčios klebono — jų ieškoti reikia apie 
1780-uosius metus, paskui rask kokį nors žmogų, kuris 

mane pažįsta, pavyzdžiui, poną Karlą Šakalugą, markizą 
Krozą ar kitą, kuris tau atrodys tinkamiausias, ir su juo 
nueik į arkivyskupijos kanceliariją liudyti, kad aš neve- 
dęs; ten rasi tokį poną Nočetį Džo Batą; kreipkis į jį advo- 
kato Domeniko Solario, geriausio jo draugo, vardu ir 
paprašyk viską padaryti kuo skubiau. Tasai 
advokatas Solaris dabar yra Neapolyje ir brūkštelėjo 
ponui Nočečiui raštelį (gausi jį kartu su mano laišku), 
kuriame prašo suteikti tau kuo didžiausią 
pagalbą. Padaryk viską greitai ir gelbėk mane, nes 
delsimas man pražūtingas. 

Atleisk, bičiuli, už trukdymą, bet tai niekai palyginti 
su tuo, ko dar ketinu prašyti. 

Čia tebegalioja prancūzų civilinis kodeksas ir, įfor- 
minant santuoką, jo laikomasi; todėl man reikia tėvo 
mirties liudijimo. Jis mirė prieš kokius ketverius su puse 
metų Šv. Išganytojo bažnyčios parapijoje; dar tikslesnę 
datą galėsi sužinoti iš mano motinos, kurią rasti nesunku. 
Be abejo, žinai, kad būtinas ir motinos sutikimas. Tau ne 
paslaptis, jog maniškė neraštinga, ir man būtų nemalonu, 
jeigu apie tai suuostų inteligentiška gražiosios mano su- 
žadėtinės šeima; todėl būk toks geras — pasakyk moti- 
nai, kad, eidama pas notarą, apsirištų dešinės rankos nykš- 
tį ir, paprašyta pasirašyti, atsakytų, jog negalinti, nes jai 
ant piršto — pūlinys. Taigi bus ir ožka sveika, ir vilkas 
šotus. Jeigu tai vyktų tavo kontoroje, esu tikras, kad vis- 
kas išeitų labai tikroviškai.Ir dar vienas dalykas: pagal 
prancūzų įstatymus reikia įrodymų, kad neturiu giminių 
iš tėvo pusės. Pasistenk juos gauti, juk žinai, kaip tai daro- 
ma. O dabar visų sunkiausia. Jausčiausi gana nesmagiai, 
jei iš metrikų paaiškėtų, jog jau turiu per keturiasdešimt. 
Ar negalėtum paprašyti Šv. Išganytojo bažnyčios kleboną, 
kad jis įrašytų kitus metus ir truputį mane pajaunintų — 
man tai būtų labai malonu; pagalvok, kaip visa tai padaryti, 
ir jeigu tau pasiseks, suteiksi man didelį džiaugsmą. 

Oi, kiek rūpesčių užkroviau, mielasis! Tačiau būtų keis- 
ta, jei kreipčiausi į ką nors kitą, o ne į tave — juk tu ne 
tik geriausias mano draugas, bet ir puikiausiai išmanai, 
kaip visa tai sutvarkyti. Išlaidų nebijok — duosiu pinigų, 
kiek reikės. Tu mane pažįsti ir gali įsivaizduoti, kaip net- 

veriu savo kailyje, dirginamas neapsakomai jautrių nervų 
ir egzaltuotos vaizduotės. Todėl, jei nenori, kad mirčiau 
iš meilės ir ilgesio, stenkis viską padaryti 
kuo skubiau ir padėk išsipildyti mano norams ir 
saldžiam likimui, kuris manęs laukia. 

Sudie, brangus bičiuli. Kai pamatysi mano Venerą, 
pats pripažinsi, kad Paganinis visur vengia vidutinišku- 
mo. 

Nuoširdus (sic!) tavo draugas 


Nikolas Paganinis 


P. S. Kai gausi liudijimą, jog esu nevedęs, nedels- 
damas siųsk jį man, nors visa kita dar nebūtų padaryta. 
Nepamiršk žyminio ženklo ir reikalingų pažymų — šiaip 
ar taip, čia dvi skirtingos valstybės; paskubėk, nes degu 
taip, kad daugiau negaliu kęsti. 

P. S. Iškart atsakyk į šį laišką. 


Paganinis, kuris visada karštai įsimylėdavo lyg pirmą 
kartą (atkreipkite dėmesį į retintus žodžius), matyt, iš tiesų 
tikėjo, jog tapo nuoširdus, ir kuo nuoširdžiausiai vėl ke- 
tino vesti, kad gautų dievinamą gražuolę. 


„Mano mylimoji Karolina Bankjeri,— rašė jis Džermiui 
liepos 10-ąją,— yra Terezos Ruis ir Romualdo Bankjerio 
duktė. Aš vis labiau ir labiau žaviuosi draugiškais ir filo- 
sofiškais tavo pamokymais, išdėstytais laiške, ir nors drau- 
gai, kuriems visa tai skaitau, tik juokiasi, mano širdis 
kupina dėkingumo, nes matau, kaip tu susirūpinęs dėl 
mano žmonos. Kokie malonūs žodžiai! Visur regiu dan- 
gaus ženklus, kad Viešpats nori man padėti. Grožis, išsi- 
lavinimas — vertybės pagal mano skonį. Dangus pildo 
Paganinio troškimus. Aš radau tą, apie kurią svajojau. Tu, 
motina ir visi kiti, kai ją pamatysite, aikčiosite iš susiža- 
vėjimo ir kartu su manimi dėkosite Dievui, kad jis sukūrė 
tokią tobulo kūno ir tobulos sielos būtybę. Baigiu, nes jau 
vyksta paštas. Laukiu dokumentų. Lik sveikas!“ 

Deja, kitas laiškas mus staiga numeta nuo aukščiausių 
meilės viršūnių į baisaus nusivylimo bedugnę. Laiškas 
išsiųstas iš Parmos 1821 metų lapkričio 17 dieną ir taip 
pat adresuotas Džermiui: 

„Nuostabusis bičiuli, 


jaučiuosi labai nusikaltęs, kad iki šiol neparašiau. Tik 
jums prisipažįstu, jog ta būtybė — tikra sans-souci““: 
todėl viskas pasikeitė, ir aš jos atsikračiau per keturias 
dienas, prailgusias kaip ketveri metai. Dabar ji pas vieną 
kaimietę, kuri tvirtins, jog visą tą laiką nenuleidusi nuo 
jos akių; taigi jie tikriausiai patikės tuo, ko nebuvo. Aš 
prižadėjau grįžti į tėvynę ir tai padarysiu su didžiausiu 
malonumu“. 


Prierašas dar gražesnis: 


„Atsikratęs vienos, tuoj pat susiradau kitą, kaip jau 
žinote. 

Su Karolina Bankjeri atsitiko beveik tas pat, kas su 
Kavana. Matome, kad meilėje smuikininkas ne itin griež- 
tai laikėsi garsiojo devizo: „Paganinis nekartoja“. Kaip 
ir Kavana, neapolietė, neatsispyrusi aistringiems nekan- 
traus sužadėtinio prašymams, pabėgo iš gimtųjų namų 
ir nusitrenkė su juo į Parmą. Iš tiesų lemtingas miestas 
visoms Paganinio Andžolinoms ir Karolinoms. 

Viskas dėjosi kaip 1816 metais: bėgimas iš namų, kar- 
šta meilė, nuobodulys, persisotinimas. Praėjus porai dienų, 
nerimstančioje smuikininko širdyje aistra bei susižavėji- 
mas užleido vietą abejingumui ir pasidygėjimui. 

Tačiau pasidygėjimas nebuvo toks didelis, kad maestro 
bodėtųsi visomis moterimis. Anaiptol. Vos tik atsikrato 
vienos, randa kitą. Turbūt Antoniją Bjanki. Tačiau ir šita, 
iš visų Nneapoliečių gudriausia, buvo negailestingai at- 
stumta. Matysime toliau. 


**x* 


Kalbant apie donžuaniškus Paganinio žygius, būtų 
įdomu nustatyti, kada ir kaip jis susipažino su to meto An- 
elijos Don Žuanu — Džordžu Gordonu Baironu. 

Baironas gyveno Italijoje nuo 1817-ųjų iki 1823- 
iujų — išpradžių Venecijoje, paskui Ravenoje, Pizoje (pas- 


9 iengvabūdė, vėjavaikė. (Pranc.) 

kutiniais mėnesiais Genujoje),— keliaudamas iš miesto 
į miestą su savo meilužėmis (vėliau liko tik Gvičoli), gy- 
vūnais (arkliais, šunimis, beždžionėmis, katėmis, ibiais, 
ereliais, sakalais, papūgomis — kuo daugiau jų turėjo, 
tuo daugiau norėjo). Sklido kalbos, kad jis, kaip ir Pa- 
ganinis, susidėjęs su pragaro jėgomis. Kartą Anglijoje, 
jam įėjus į puotos salę, visos damos klykdamos išbėgiojo, 
lyg pamačiusios velnią. Apkaltintas intymiais ryšiais su 
savo seserimi, jis visiems laikams paliko tėvynę. 

Baironas buvo neapsakomai gražus vyras: baltas kaip 
dramblio kaulas veidas, juodi garbanoti plaukai, didelės 
juodos svajingos akys, grakščiai išlenkti antakiai, klasi- 
kinis profilis. Be to, jis raišavo — tikras šlubis iš pragaro. 
„Skeltanagis“,— pašaipiai sakydavo jis apie save. „Jam 
labiau patiko,— rašo Morua „Šelio gyvenime“ ,— laikyti 
save velniu negu luošiu“. 

Baironui, kaip ir Paganiniui, velniška šlovė nepapras- 
tai padėjo išgarsėti. Juodu visur lydėjo tiesiog nesveikas 
žmonių smalsumas. Ir smuikininkas, ir poetas turėjo dar 
vieną bendrą bruožą: abu mėgo darbais ir žodžiais paro- 
dijuoti garsiąją romėnų poeto Propercijaus eilutę: 

Nec tecum, nec sine te vivere possum“!. 

Baironas iš tiesų sakydavo: 

— Moterys baisios tuo, kad neįmanoma gyventi nei su 
jomis, nei be jų. 

Paganinis irgi buvo tokios pat nuomonės. Be to, abu, 
kartą moterimi pasisotinę, imdavo ja bodėtis. 

Įdomu, kad Baironas, kaip ir Paganinis, jautė silpnybę 
vidurius paleidžiantiems vaistams ir piktnaudžiavo mag- 
nezija. Tiesą sakant, šie jų gyvenimo ypatumai ne itin 
poetiški. Žinoma, lordo ir smuikininko išvaizda labai sky- 
rėsi. Vienas be galo elegantiškas, rafinuotų manierų, kitas 
perkaręs, neproporcingai sudėtas, atsainiai, net ekstra- 
vagantiškai apsirengęs; vieno veidas bejausmis, šaltas, 
pašaipus; kito — išdžiūvęs, negražus, iškreiptas mįslingos 
grimasos. 

Bet kai susidūrė skvarbūs šių vyrų žvilgsniai, gal juodu 
liovėsi vaidinę — tapo tokie, kokie buvo iš tikrųjų, kits 


*! Nei su tavim, nei be tavęs gyventi negaliu. (Lot.) 

kitą suprato, ir ta didelė abipusė simpatija gal abu genijus 
suartino. Jeigu taip atsitiko, jų pokalbiai buvo gana įdo- 
mūs. Kartą juodu, — pasakoja Luji Eskiudjė,— vieną gied- 
rą 1824 metų kovo dieną vaikštinėjo po užmiesčio parką. 
Smuikininkas buvo penkeriais metais vyresnis už poetą, 
gimusį 1788-ųjų kovo mėnesį, bet „Don Žuano“ autorius 
atrodė nepalyginti skeptiškesnis ir labiau nusivylęs negu 
„Raganų“ kūrėjas. 

— Jūs toks liūdnas, Baironai,— tarė Paganinis.— Kas 
jums pasidarė? Kadaise buvote toks žavus, elegantiškas, 
ekscentriškas kavalierius! 

— Mielas bičiuli, — atsakė lordas,— bėgdamas nuo 
paties savęs, nuo įaudrintos savo vaizduotės ir dvasios 
kančių, pasinėriau į malonumus ir orgijas, bet dabar toks 
gyvenimas man tapo nepakeliamas, nuobodus, beprasmiš- 
kas ir tuščias... 

— O moterys? 

— Moterys nusibodo, kaip ir visa kita. Šaltos Albiono 
gražuolės mane tik nervino, ir savo eilėse jas išdėjau gana 
atvirai. Italės patiko dėl elegantiško laisvumo, aistringu- 
mo, švelnumo, bet dabar jos man taip kokčios, kad nesu- 
sigundyčiau nė pačia hurija... 

— Bet menas, poezija, šlovė puikiausiai gali atstoti... 

— Per poeziją, mielasis, aš įsigijau daugybę priešų 
ir patyriau vien įžeidinėjimus; kiekvienas eilėraštis, kiek- 
vienas vadinamasis šedevras sukeldavo tik piktą pavydžių 
vidutinybių murmėjimą... Šlovė, palikuonių pripažinimas!.. 
Visa tai įgyjama tokių nemalonumų kaina, kad verčiau 
likti nežinomam! 

— Baironai, šiandien jūs nežmoniškai niūrus, net baisu! 

— Ir jūs toks būsite, kai geriau pažinsite gyvenimą... 
Dabar dar labai trokštate minios plojimų, populiarumo, 
sėkmės, meilės; tačiau kai darbo ir genialumo kaina visa 
tai pasieksite, kai šių tariamų vertybių turėsite lig sočiai, 
jos labai greitai jums nusibos ir sieloje liks tik baugi tuš- 
tuma. Tada liūdnai palinguosite galvą ir prisiminsite mano 
žodžius: „Ar buvo verta taip stengtis, kad nusiviltum ir 
nieko nebenorėtumė“ 

Eskiudjė rašo, kad Baironas su Paganiniu susitiko Flo- 
rencijoje 1824 metų kovo mėnesį, bet ši data netiksli, 

nes 1823-iųjų liepos 13-ąją, penktadienį, Baironas iš- 
vyko į Graikiją ir 1824 metų balandžio 19-ąją mirė Mi- 
solungyje. Kada juodu susitiko? Gal anksčiau, 1818-ųjų 
rugpjūtį? Baironas tada viešėjo Venecijoje, bet galėjo už- 
sukti į Florenciją. Antra vertus, Paganinis Florencijoje 
daugiau nebuvo, nebent kelias dienas 1822-aisiais. Tų 
metų rugpjūtį jis gydėsi Pavijoje. Nors nelabai įtikima, 
bet maestro galėjo į Florenciją atvykti gegužės—rugpjū- 
čio mėnesiais ir tada susitikti su lordu Baironu, tuo laiko- 
tarpiu gyvenusiu Pizoje. Gal juodu susitiko ne tik kitu me- 
tu, bet ir kitoje vietoje, o gal prancūzų rašytojas, nors tuo 
sunku patikėti, visa tai išlaužė iš piršto. 


Vienuoliktas skyrius 
ROMOS KARNAVALAS 


Paganinis visur vengia vidutiniškumo. 
Paganinis — Džermiui, 
1821 m. liepos 22 d. 


Paganinio korespondencijoje Rosinis pirmą kartą mini- 
mas 1817 metų gruodžio 20 dieną. Laiške iš Turino smui- 
kininkas rašo: „Karališkajame teatre per šį karnavalą 
eina Rosinio opera „Aurelianas Palmyroje“. Galimas daik- 
tas, tuo metu Paganinis kompozitorių jau pažinojo ar 
bent matė. Laiškuose jis apie tai neužsimena. 

Jų susitikimas laiškuose minimas tik po metų. Paga- 
ninis viešėjo Bolonijoje 1818-aisiais, nuo birželio iki 
rugpjūčio, ir susipažino su miesto muzikine visuomene. 
Tai buvo dainininkas kastratas Džerolamas Krešentinis, įo 
mokinė Izabela Kolbran, impresarijus Domenikas Barba- 
ja, smuikininkai Radikatis ir Dantis, violončelistas Palmje- 
ris, altistai Sartis ir Pankaldis, padrė Stanislajas Matejis 
(kuris jam įteikė Bolonijos Filharmonijos akademijos 
diplomą) ir violončelistas mėgėjas kavalierius Anibalė 
Milcetis. Jie dažnai rengdavo draugiškus koncertus, kaip 
kartą Paganinis, kai griežė Haidno kvartetą „taip, kaip jis 

parašytas“ ir iš jo smuiko „sklido kažkokie kerai, kurių 
nemokėjo apsakyti“. 

Kai kada draugiški koncertai buvo rengiami banki- 
ninko Penjalvero namuose. „Autobiografijoje“ Paganinis 
rašo: „Improvizavau klavesinu su Rosiniu Bolonijoj, pas 
Penjalverą'“. Konestabilė tvirtina, jog Paganinis su Rosi- 
niu susitikinėjo 1814 metais, o iš tikrųjų — 1818-aisiais. 
Juk Paganinis 1818 metų rugpjūčio 20 dieną iš Floren- 
cijos pasiųsto laiško Džermiui prieraše mini susitikimą su 
Rosiniu: 


„Kadangi Bolonijoje maestro Rosinis nemokėjo akom- 
panuoti klavesinu valsui in ela mi, kurį Genujoje visi 
laiko jo kūriniu, aš supratau, jog tą valsą parašė ne jis, o 
maestro Romanis, dabar gyvenantis Florencijoje”. 


Rosinis, gimęs 1792-aisiais, buvo dešimčia metų 
jaunesnis už Paganinį ir 1817-aisiais turėjo dvidešimt 
penkerius, o smuikininkas — trisdešimt penkerius metus. 

Nors buvo skirtingo amžiaus, abu iškart pajuto vienas 
kitam didelę simpatiją. Ir nenuostabu, nes kai kurie jųd- 
viejų temperamento bruožai buvo labai panašūs: abu be 
galo nuoširdūs, neapsakomai lakios vaizduotės, o apie 
įgimtą, gaivališką jų muzikalumą nereikia nė kalbėti. 
„Jis baisiai protingas',— rašė Listas apie Rosinį, su kuriuo 
jį nuo pirmos pažinties dienos siejo artima draugystė. 
Tą pat Listas būtų pasakęs ir apie Paganinį, jei būtų jį pa- 
žinojęs. Nei genujietis, nei pezarietis neieškojo kišenėje 
žodžio, mėgo kandžiai pasišaipyti, turėjo įgimtą humoro 
jausmą. Juodu suartino ir neregėtas, kone antgamtiškas 
muzikalumas. 


Barbaja, dar anksčiau atkreipęs dėmesį į Kolbran, 
netrukus užmetė tinklą ant daug Žžadančio operų kompo- 
zitoriaus Rosinio ir stebuklingojo smuikininko Paganinio, 
kurį suviliojo kuo gražiausiais pasiūlymais. Barbaja žino- 
jo, ką darąs: savo uoslę jis pradėjo lavinti dar Milano 
kavinėse, kur tarnavo oficiantu. Paskui jis tapo šeiminin- 
ku, išrado „barbajatą“, gėrimą, pataisytą iš pieno su šoko- 
ladu, dėl kurio visi tiesiog iš proto kraustėsi, ir nepapras- 
tai išpopuliarėjo. Vėliau pasidarė impresarijumi, visaga- 
liu Neapolio teatrinio pasaulio valdovu. Būtent jis per ke- 

lis mėnesius (stebuklas!) atstatė sudegusį „San Karlo“ 
teatrą, be galo nudžiugindamas karalių Ferdinandą IV. 


„Iėjęs į naująjį „San Karlą“ — rašo Stendalis,— 
Neapolio karalius pirmą kartą per dvylika metų pasijuto 
iš tikrųjų esąs karalius“. 


Sklido kalbos, kad Barbaja panelei Kolbran neabe- 
jingas ne tik kaip dainininkei, bet ir kaip moteriai. Ji at- 
vyko iš Ispanijos, kur mokėsi pas vieną italų maestro, 
ir Bolonijoje ėmė mokytis pas Krešentinį. 1818 metais 
jai buvo trisdešimt septyneri, taigi vienuolika metų dau- 
giau negu Rosiniui. Tačiau nei amžiaus skirtumas, nei at- 
viras ryšys su Barbaja ir tikriausiai slaptas su pačiu ka- 
ralium Rosiniui nesukliudė jos vesti po ketverių metų, 
kai dainininkės grožis ir balsas buvo nebe tie. Bet nuo 
1807-ųjų iki 1821-ųjų Italijos publika ją dar garbino 
kaip dievaitę ir keldavo jai audringas ovacijas. 

Per 1818— 1819 metų operos sezoną Rosinis viešėjo 
Neapolyje, ir Paganinis vėl su juo susitiko. 1825-ųjų 
vasario 3 dienos laiške Džermiui jis rašė: 


„Visi liaupsina maestro Merkadantę, bet jei pamatytum 
paskutines Rosinio operas Neapolyje, kiti kompozitoriai 
tau nedarytų nė menkiausio įspūdžio“. 


Neapoliečiai buvo baisūs patriotai ir tyčia nesižavė- 
davo jokiu kitu muziku, tik kilusiu iš Neapolio, bet Rosi- 
niui padarė išimtį. Jie karštai plodavo ne vien jo komiško- 
sioms operoms, kuriose įžvelgdavo garsiausių XVIII am- 
žiaus savo kompozitorių tradicijas,— jų nesuglumino nė 
„Mozės Egipte“'*? iškilmingumas. Po garsiojo choro Dal 
tuo stellato soglio („Nuo dangiško savo sosto“) be 
galo jautrūs neapoliečiai pratrūko ploti, visi kaip vienas. 


„Kai salėje sugriaudė plojimai,— rašo Stendalis,— 
pamaniau, kad griūva teatras. Dar niekad nemačiau tokio 
pasisekimo... Ir dabar, kai prisimenu tą maldą, akys su- 
drėksta nuo ašarų“. £ 


* 1818 metais ši opera patyrė nesėkmę vien todėl, kad buvo 
aiškiai matyti statistai, turį sukelti bangas „Raudonojoje jūroje“. 1819- 
aisiais, kai Rosinis, norėdamas išgelbėti sceną, pridūrė garsiąją „Maldą', 
opera susilaukė triumfo. 

Sparnuotos maldos melodija, operos „Pelenė“ daina 
Non piū mesta accanto al fuoco („Prie židinio“), Tankredo 
arija Di tanti palpiti („Kaip virpa širdis“) paskatino smui- 
kininką parašyti tris garsiuosius kūrinius. Rosinio operos 
tarsi gaivus šaltinis, trykštančios jo fantazijos vaisius, 
išjudino galingą Paganinio vaizduotę, nes kiekviena tikro 
ir nuoširdaus įkvėpimo sukurta muzika rasdavo atgarsį 
genujiečio širdy. 

1820 metų sausio mėnesį Rosinis vėl atvyko į Neapolį 
ir susitiko su Paganiniu. 

Spalio 27 dieną smuikininkas Džermiui rašė: 


„Rašau keletą eilučių, norėdamas padėkoti už visa, ką 
man sakai, ir pranešti, jog po dviejų savaičių būsiu Ro- 
moje. Čia griežti nenoriu, nes manęs dar ims ir nesupras 
koks nors asilas, nebuvęs pernai šešiuose koncertuose. 
Galbūt iškeliausiu kartu su Rosiniu, kuris ten turi rašyti 
operą“. 


Nauja opera, kurią Rosinis ketino statyti „Apolo“ te- 
atre Romoje, vadinosi „Matilda di Šabran“. Jai libretą 
paskubom sueiliavo Romos poetas Džakomas Feretis, „Pe- 
lenės“ libreto autorius. 

Nors vėliau „Matilda” dar ilgai turėjo nemažą pasise- 
kimą (ją labai mėgo primadonos, nes šioje operoje galėjo 
pademonstruoti savo vokalinius duomenis), Rosiniui ji ne- 
patiko — girdi, tai kažkoks hibridas,— ir kai jis atvažiavo 
į Paryžių, nenorėjo šio savo kūrinio įtraukti į Italų teatro 
repertuarą. 


„Bet,— rašo lordas Derventas,— mums „Matilda di Ša- 
bran” turi didžiulę reikšmę: ta fantastinė, beveik die- 
viška, beveik velniška figūra, kurios profilį matome por- 
tretuose ir karikatūrose, yra idealus romantizmo muzikoje 
simbolis. Įgimtas humoro jausmas ir gera itališka šir- 
dis parodė mums šį žmogų, apstulbinusį ir pakerėjusį 
visą žemyną, kitokioje šviesoje. Rosiniui greitai rašant 
„Matildą“, vienas jo bičiulis, tamsaus veido, liesas it šaka- 
lys ilgšis, pavarde Paganinis, linksmino draugų būrelį 
smuikuodamas iš ką tik prirašytų lapų, kurie krito nuo 
kompozitoriaus stalo ant grindų; jis griežė išsyk dvi ar 
tris partijas, mėgdžiojo bosus, parodijavo orkestro efek- 

tus ir išdarinėjo sudėtingiausias variacijas tol, kol visiems 
ėmė suktis galva, žiūrint į ilgus jo pirštus, lakstančius 
stygomis tarsi pelytės po grendymą. Paganinio draugystė 
Rosiniui buvo labai naudinga: tą dieną, kai turėjo įvykti 
generalinė repeticija, nuo širdies smūgio staiga mirė diri- 
gentas, ir smuikininkas tris vakarus dirigavo operą, o kai 
susirgo orkestrantas, jis net pagriežė smuiku sunkų anglų 
rago solo“. 


Konestabilė aprašo dar vieną įdomų atvejį. Kadangi 
repeticijoms Paganinis turėjo tik pusdienį, jam pavyko 
orkestrą suvaldyti gudrumu: sunkiausiose vietose pirmojo 
smuiko partiją jis transponavo oktava. Šitaip tik per 
vieną repeticiją iš orkestro išgavo nepaprastą darną ir 
susiklausymą. Pasisekimas — galima sakyti, asmeninis 
smuikininko, kaip dirigento, pasisekimas — buvo didžiu- 
lis. Rosinis, labai baiminęsis dėl savo operos, vakare 
pats matė šį stebuklą ir iš džiaugsmo brangiam bičiuliui 
prisiekė per amžius būsiąs dėkingas. 

Kodinjola cituoja straipsnį, pasirodžiusį Romos laik- 
raštyje Notizie del giorno po pirmo „Matildos di Šabran“ 
spektaklio. Straipsnis baigiamas šiais žodžiais: 


„Kad ir kiek sykių vėliau klausytume „Matildos di 
Sabran”, tai, ką matėme ir girdėjome dabar, nebepasikar- 
tos; mes vieninteliai, kuriems teko laimė matyti ir girdėti, 
kaip, skatinamas tikros, nesavanaudiškos draugystės, ope- 
rą diriguoja garsusis Paganinis, kurio strykas — galingas 
tarsi griaustinis, švelnus tarsi lakštingala, meistriškas, 
nepakartojamas tobulo virtuozo strykas”. 


xK kx X 


Masimo d'Adzeljo prisiminimuose yra vienas labai 
linksmas puslapis, kur aprašyti tie patys asmenys, daly- 
vavę Romos karnavale: 

„Romoje buvo Paganinis ir Rosinis, o „Tordinonoje“ 
dainavo panelė Liparini. Aš dažnai leisdavau vakarus su 


jais ir kitais savo bendraamžiais. Artinosi karnavalas. 
Kartą vakare svarstėme, kaip jį sutiksime, ką veiksime, 

kokį maskaradą surengsime. Galop nutarėme dėtis aklais 
elgetomis ir prašyti išmaldos. Net dainelę parašėme: 


Akli esam ir gyvenam 

Tik iš išmaldų kuklių. 

Tokią linksmą dieną, manom, 
Gėda nesušelpt aklų. 


Rosinis tuoj pat sukuria dainelei muziką; mes repetuo- 
jame ir pagaliau nutariame pasirodyti publikai užgavė- 
nių ketvirtadienį. Buvo nuspręsta vilktis kuo elegantiš- 
kiausiais drabužiais, tik prisidengti sulopytais elgetų skar- 
malais. Rosinis su Paganiniu, brązgindami gitarų stygas, 
turėjo vaizduoti orkestrą, be to, sumanė apsitaisyti kaip 
moterys. Rosinis medžiagos skiautėmis taip juokingai pas- 
torino ir šiaip gana apvalią savo figūrą, kad į jį žiūrėdami 
kvatojome susirietę. O Paganinis, liesas ir ilgas it kartis, 
iš veido panašus į savo smuiko galvutę, su moterišku 
apdaru atrodė dar liesesnis ir aukštesnis. Neperdedu, bet 
jie tikrai sukėlė furorą iš pradžių keliuose namuose, paskui 
Korse“* ir pagaliau karnavalo naktį. 

Rosiniui, kuris iki šiol bastėsi iš miesto į miestą, iš 
teatro į teatrą, tai buvo savotiškas atsisveikinimas su 
nerūpestingu klajūno gyvenimu; atsisveikinimas su užku- 
lisiais ir repeticijų salėmis, su orkestrais ir dainininkais, 
su linksmomis vakarienėmis po pasisekimų ir po nesėkmių, 
su visu tuo pasauliu, kuriame dar buvo gyvos XVIII am- 
žiaus tradicijos. Jam teko atsisveikinti su šlove, piktais 
liežuviais, gražiomis moterimis, rietenomis su autoriais, 
aktoriais, žiūrovais, nes, nė metams nepraėjus, jis vedė, 
surimtėjo ir atsidūrė anapus Alpių, tarp kitų žmonių, la- 
bai nepanašių į jo tėvynainius... 

Trys draugai, linksminęsi tą karnavalo naktį, netru- 
kus išsiskyrė, ir kiekvienas nuėjo savo keliu. Masimas 
d'Adzeljas toliau kovojo už Italijos nepriklausomybę, 
o Rosinis su Paganiniu pasinėrė į karštligišką koncertinę 
ir teatrinę veiklą. Dabar gana ilgai nematysime rausva- 
žandžio pilvūzo Rosinio šalia sudžiūvusio ilgšio Paganinio. 


* Pagrindinė Romos gatvė. (Vert. past.) 

Dvyliktas skyrius 


TUŠČIAI PRABĖGE 
DVEJI LIŪDNI METAI 


Stebuklas, kad aš dar gyvenu... 
Paganinis — Džermiui, 1823 m. 


Viename laiške Džermiui, rašytame 1823 metų lap- 
kričio 26 dieną, yra nelinksmas sakinys: „... beveik dveji 
metai tuščiai prabėgo liūdint...“ Šiuo slogiu laikotarpiu 
kamuojamas depresijos smuikininkas nieko neveikė, nes 
negalavo. Įvairios ligos prikaustydavo jį prie lovos, ir 
jis turėdavo gydytis — kantriai, ilgai, dažniausiai pri- 
mityviai ir neefektingai. 

Neseniai profesorius Pjeras Beris išspausdino įdomų 
esė, pavadintą „Paganinio liga“ (galėjo parašyti „ligos“, 
nes, deja, jų buvo daug). Štai ištrauka: 


„Didysis ligūras (net iš stiliaus matyti, iš kur jis kilęs) 
laiškuose sąmojingai, sausai, be perifrazių aprašo savo 
ir kitų gyvenimą, o kartais labai įspūdingai vaizduoja ne 
vien garsiausius, bet ir paprastus to meto gydytojus, 
kurių šlovė baigėsi sykiu su jų praktine veikla. Medicinos 
garbei reikia pasakyti, kad nuo XIX amžiaus vidurio šis 
mokslas padarė didelę pažangą, tačiau Paganinio laiškai 
mums duoda itin vertingų žinių, koks buvo Ars curandi“* 
prieš šimtą su trupučiu metų“. 


Jei sveikata gerėdavo ar blogėdavo, laiškuose atsis- 
pindėdavo Paganinio tikėjimas ar nusivylimas gydytojais 
ir medicina. 


„Įdomu pažiūrėti, — rašo toliau Beris,— kaip kaitalio- 
josi ligonio iliuzijos ir viltys — įvairūs daktarai jas kurs- 
tydavo, deja, ne visada turėdami dorų tikslų, — kaip stro- 
piai ir kantriai laikydavosi nesibaigiančio ir dažniausiai 
beprasmiško gydymo šis nervingas, neramus, irzlus, 
nenustygstantis, keistas, darbais apsikrovęs žmogus, šis 
savo Meno ponas ir vergas, kuris, įtrauktas į svaiginančios 


** Gydymo menas. (Lot.) 

sėkmės verpetą, daugelį metų be atvangos bastėsi iš vienos 
šalies į kitą“. 

Retkarčiais vargšas Paganinis taip piktindavosi medi- 
kais ir jų vaistais, kad jam net pritrūkdavo kantrybės. 
„Laimingas tas, kuriam lemta keliauti į aną pasaulį be 
daktarų ',— rašė jis. 

Norint atsekti pirmuosius smuikininko ligų požymius, 
reikia grįžti truputį atgal. Jau Fetisas minėjo, kad 1808 
metais Turine maestro buvo susirgęs žarnyno liga“?. Bet 
turbūt tik Neapolyje jo sveikatai pirmą kartą iškilo rimta 
grėsmė. Minėtame 1819 metų liepos 20 dienos laiške 
Džermiui kai kurie sakiniai gana įtartini: 


„Gyvenu labai saikingai; todėl nesibaiminkite nei dėl 
mano sveikatos, nei dėl ramybės, nei dėl pinigų. Neapo- 
lis — žavus miestas. Puikus klimatas, nuostabūs vaizdai, 
geras maistas ir vynas, didingos palmės, linksmi parkai 
it Hesperidžių sodas, lipšnios moterys, bet Paganinis 
gyvena beveik kaip stoikas, beveik kaip atsargus genu- 
jietis“. 

Iš tikrųjų toks atsargumas mums atrodys gana keistas, 
jei turėsime galvoje smuikininko temperamentą ir nesai- 
kingą gyvenimą. Toliau jis draugui duoda net labai išmin- 
tingą patarimą: „Saugokite sveikatą, leiskite savo 
ruožtu jums patarti: meskite Bakchą. Šio dievo 
reikia bijoti ne mažiau kaip... Veneros”. 

Taigi pirmas patarimą davė Džermis. Paganinis tik 
atsilygino jam tuo pačiu. Galimas daiktas, iš kitų maes- 
tro laiškų arba iš pažįstamų bei draugų Džermis sužinojo, 
kad Neapolyje smuikininkui striuka arba kad jis serga. 

Priverstas saugoti sveikatą ir „gyventi beveik kaip 
stoikas“, Paganinis guodėsi kurdamas muziką. 


„Ponas Bolaskas,— pranešė jis Džermiui, — tau perduos 
kitus kvartetus: vienuoliktą, dvyliktą ir tryliktą. Griežk 
juos tol, kol galų gale patiks. Paskutiniojo finalą jau 
girdėjai pirmuosiuose mano kvartetuose be gitaros, tačiau 


45 Fetisas rašo: „Turine Paganinis susirgo sunkia žarnyno liga, kuri 
taip pakirto jo sveikatą, kad vėliau dažnai jam tekdavo atidėti keliones 
ir koncertus". 

jie nebuvo išspausdinti, ir aš pabūgau, kad galiu tą finalą 
užmiršti“. 


Prieš išvykdamas į Romą, Neapolį ir Palermą, Paga- 
ninis viešėjo Milane pas Alesandro Rolos sūnų, maestro 
Antonijų, kurį vadino „mažuoju Rola”. Smuikininkas jam 
leido publikuoti keletą savo kūrinių, tarp jų šešis kvar- 
tetus op. 4 ir 5, kuriuos 1820-aisiais išleido Rikordis““. 

Tuo metu, kai Paganinis Džermiui rašė apie kvartetus, 
jis, matyt, jautėsi neblogai, nes važiavo į Palermą, kur 
1820-ųjų sausį ir vasarį surengė kelis koncertus „Karo- 
lino“ teatre. Po to grįžo į Neapolį. Maždaug šiam laiko- 
tarpiui priklauso Fetiso papasakotas epizodas: 


„Atvykęs į Neapolį, Paganinis sužinojo, kad kai kurie 
vietiniai muzikai nusiteikę prieš jį. Jie abejojo sklindan- 
čiais gandais apie stebuklingus jo sugebėjimus ir nutarė 
jam surengti išbandymą ir pasijuokti. Tam tikslui paprašė 
jauną, ką tik baigusį konservatoriją kompozitorių Daną 
parašyti smuikui kūrinį, pilną didžiausių techninių sunku- 
mų, manydami, kad Paganinis neįstengs jų įveikti. Genu- 
jietį pakvietė į namus, kur buvo susirinkusi žinomų muzi- 
kų draugija — smuikininkas Onorijus de Vitas, kompo- 
zitorius Dana, smuikininkas bei dirigentas Festa ir vio- 
lončelistas Čandelis. Vos Paganinis įžengė pro duris, jam 
įteikė natas ir paprašė jas pagriežti ekspromtu. Supratęs, 
kad jam spendžiamos pinklės, maestro žvilgtelėjo į natas 
ir atliko kūrinėlį taip, lyg jį būtų griežęs ne pirmą sykį. 
Tai pamatę, vakaro dalyviai sumišo, paskui, aikčiodami 
iš nuostabos ir susižavėjimo, pripažino, kad jam niekas 
negali prilygti“. 


46 Tai žinome iš dviejų skelbimų, kurie buvo išspausdinti Gazzetta 
di Genova 1819 metų gruodį ir 1820 metų birželį. „D. Rikordžio leidyklos 
leidžiamą „Šiuolaikinės muzikos biblioteką“ galima užsiprenumeruoti 
Genujoje, Lukolio gatvėje, pas knygų pirklį Ričį. Rinkinyje tarp šiuolai- 
kinių autorių bus ir Paganinis. Ponas Rikordis, Milano konservatorijos 
leidėjas, įsigijęs garsiojo smuikininko Nikolo Paganinio penkis darbus, 
įspėja, kad pradėjęs spausdinti šiuos žmonių taip mėgstamus kūrinius 
nelaukdamas, kol baigsis jų prenumerata. Štai pavadinimai ir kainos: 
Dvidešimt keturi kapričai smuikui solo — 9 fr.; Šešios sonatos smuikui 
ir gitarai — 3 fr.; kitos šešios sonatos smuikui ir gitarai — 3 fr.; Trys 
kvartetai smuikui, altui, violončelei ir gitarai — 12 fr.; kiti trys kvarte- 
tai idem — 12 fr.” 

Ne tik Fetisas, bet ir Šotkis su Konestabile pasakoja 
apie šį epizodą, įdomų ir tuo, kad čia minimas violonče- 
listas Gaetanas Čandelis, kuriam, kaip matysime, Pagani- 
nis davė vertingų patarimų. Konestabilė rašo: 


„=. Šiame išbandyme, be Onorijaus ir Danos, dalyvavo 
Džuzepė Festa ir Gaetanas Čandelis, geras Paganinio drau- 
gas, kuris vėliau Neapolyje lankėsi Didžiajame konserva- 
torijos archyve, kimšte prikimštame vertingiausių muzi- 
kos kūrinių. Jis pasakojo, kiek dirbo, kad suprastų ne 
tik Paganinio kapričus, bet ir kai kurias nuostabias jo 
variacijas, kurių neturėdamas pasikliovė vien savo atmin- 
timi ir kuo teisingiausiai jas pagriežė, tuo didžiai nuste- 
bindamas jų autorių”. 


Ir toliau: 


„Štai ką man apsakė advokatas Karlas Pankaldis: „Kar- 
tą Paganinis sunkiai susirgo Neapolyje, kur gyveno įžy- 
mus to miesto smuikininkas Onorijus. Jis Paganinio ne- 
mėgo, nes dar nebuvo jo girdėjęs. Genujietis išsinuomojo 
porą kambarių ant įlankos kranto, kur nepaprastai tyras 
oras. Kadangi jo sveikata ėjo vis blogyn, Onorijus pasklei- 
dė gandus, esą jis sergąs džiova. Tada namo šeimininkas, 
kaip ir visi tamsuoliai paniškai bijojęs šios ligos, nes 
laikė ją baisiai pavojinga, išmetė savo įnamį gatvėn 
kartu su lova ir visais daiktais. Šį nežmonišką poelgį, 
per kurį maestro vos nenumirė, atitaisė jo draugas vio- 
lončelistas Čandelis; tai sužinojęs, jis nuskubėjo į tuos 
namus, aptalžė šeimininką lazda ir garsųjį smuikininką 
pervežė į gerą butą; ten rūpestingai slaugomas, jis greitai 
pasitaisė ir ėmė rengti koncertus, kurie Onorijui padarė 
tokį įspūdį, jog tasai savo namuose šalia Šv. Januarijaus 
paveikslo pakabino Paganinio portretą, uždegė prieš juos 
dvi žvakes ir negesino jų, kol buvo gyvas“. 

Štai dar viena, mūsų jau minėta istorija, kurią Kodinjo- 
la laiko prasimanymu: 

„Laiškuose iš Neapolio užsimenama apie vieną įvykį, 
kuris atrodo gana keistas, nes smuikininkas tame mieste 


buvo populiarus. Jeigu tikėsime tuo, ką pats maestro 1820 
metų liepos 7 dieną rašo Džermiui, iš tiesų jam atsitiko 

nelaimė viešint Pietų Italijos sostinėje — jis kūlversčia 
nusirito žemyn per trisdešimt devynias pakopas“. 


Galimas daiktas, nežmoniškas šeimininko elgesys su 
Paganiniu yra grynas melas. Tačiau jis liudija, kad tuo 
metu jau sklido gandai apie pašlijusią muziko sveikatą. 

Kalbant apie Nikolo sveikatą, dera prisiminti dar vie- 
ną epizodą: 1819 metų balandžio mėnesį Paganinį pakvie- 
tė griežti Austrijos pasiuntinys kunigaikštis Kaunicas savo 
rezidencijoj Romoje surengtame pokylyje. Gyvendamas 
Amžinajame mieste, Paganinis keletą kartų koncertavo 
kunigaikščio rūmuose, kuriuose tada buvo įsikūrusi Aus- 
trijos pasiuntinybė ir dažnai vykdavo muzikos vakarai. 
Pokylyje turėjo dalyvauti kunigaikštis Meternichas, pirmą 
kartą atvažiavęs į Romą kaip tik 1819 metų kovo pabaigo- 
je, bet sunegalavo ir liko namie. Rytą jis nukako pas 
kunigaikštį Kaunicą ir pareiškė norįs pasiklausyti garsiojo 
smuikininko. Maestro štai ką rašo apie tai savo „Auto- 
biografijoje“: 

„Aš pasiėmiau pasitaikiusį po ranka smuiką. Kai pa- 
griežiau pirmą kūrinį, jo šviesybė buvo labai patenkintas 
ir kitą vakarą vėl atėjo. Ministro žmona man pasakė: „Be 
jūsų vakaras būtų labai nuobodus“. Ir tuoj pat Meternicho 
vardu maloniai mane pakvietė į Vieną. Aš jai daviau žodį, 
kad pirmas miestas, kurį aplankysiu, išvykęs iš Italijos, 
bus Viena. Tą kelionę į Austriją teko ati- 
dėti dėl mane užgriuvusių visokių, dak- 
tarams nežinomų ligų. 


1819 metų liepos 20 dienos laiške Džermiui iš Neapolio 
Paganinis rašo apie savo ketinimą aplankyti Austriją: 


„Surengsiu dar porą koncertų ir sezono pradžioje nu- 
važiuosiu į Palermą. Iš ten per visą Italiją trauksiu į Vieną 
(kunigaikščio Meternicho kvietimu), paskui vyksiu į Pa- 
ryžių ir Londoną; šios kelionės bus puiki proga dorai 
patinginiauti, kas man labai patinka, nes artimiausiu laiku 
tokios galimybės neturėsiu. Štai kokie mano planai, bran- 
gus bičiuli; kad tik, duok Dieve, gyvenčiau . 


Paskutiniai žodžiai skamba liūdnai: „Kad tik, duok 
Dieve, gyvenčiau“. Čia tas pats laiškas, kuriame smui- 

kininkas draugui rašo, kad gyvenąs „beveik kaip stoikas, 
beveik kaip atsargus genujietis', ir pataria jam saugotis 
Bakcho ir Veneros. Tačiau nors gyveno stoiškai ir buvo 
atsargus, kelionės į užsienį kol kas turėjo atsisakyti. 

Gydymosi būdus Paganinis pirmą sykį mini po dešim- 
ties mėnesių, gegužės 29 dienos laiške iš Neapolio, kuria- 
me Džermiui praneša, kad „ėmė gydytis Rubo būdu“ 
ir turi būti „labai atsargus“, nes taip patarė geriausi Si- 
cilijos daktarai. Vadinasi, jis vėl sirgo, jeigu kreipėsi 
į geriausius Sicilijos daktarus. 

„Aišku, jis bando pataisyti sveikatą Rubo būdu,— rašo 
profesorius Beris.— Šie vaistai, pagaminti iš vaistažo- 
lių sulčių, dabar labai madingi, nes vėl imta uoliai tyrinė- 
ti narkotikus ir mūsų krašto gydomąsias žoles“. 


Sirgdamas smuikininkas vėl ieško nusiraminimo kū- 
ryboje. 


„Brangus bičiuli,— rašo jis Džermiui iš Neapolio rug- 
pjūčio 2 dieną, — kadangi ponas karo komisaras Paolas 
Parėja vyksta į Genują, aš naudojuosi maloniu jo pas- 
laugumu ir perduodu tau kvartetą, kurį parašiau markizui 
Krozai. 

Kol kas tik tu gali su juo susipažinti. Šį darbą sukūriau 
sveikdamas ir esu juo labai patenkintas. Gali pasidaryti 
jo kopiją arba palikti tokį, koks yra, kaip nori. Aš tikiu, 
jog pas tave jis nedings”. 


Po kelių dienų, rugpjūčio 9-ąją, išsiųstame laiške Pa- 
ganinis priduria: 

„Manau, ši muzika visiems patiks, jeigu bus gerai at- 
likta. Prirašyk vieną žodį prie Rečitatyvo. Ten turi būti 
Andante sostenuto con sentimento. Trūksta žodžio 
sostenuto”. 


Neapolio vasara buvo karšta, ir smuikininką labai ka- 
mavo „beveik nepakeliama kaitra“, o čia dar ant kojos 
ėmė tvinkti votis ir pakilo temperatūra. Pasitaisęs maestro 
vėl ėmėsi darbo: persikėlė į Romą ir ten dirigavo „Matil- 
dą di Sabran”, surengė kelis koncertus. Po to grįžo į Neapo- 
lį, įsimylėjo Karoliną Bankjeri, lapkritį ją išsivežė į Par- 
mą, kur po keturių dienų pametė. 

Kodinjola rašo: 


„Dėl šio blaškymosi, reikia manyti, kaltas ne vien 
audringas smuikininko temperamentas, bet ir jį užpuo- 
lusios ligos. Paganinio ketinimą vykti į Vieną, apie kurį 
maestro kalbėjo laiške Džermiui, sužlugdė ūmai pablogė- 
jusi sveikata, ir jis turėjo gyventi Parmoje iki 1822 metų 
pavasario". | 


Balandžio vidury Paganinis atvažiavo į Milaną ir 30 
dieną Džermiui rašė: 

„Brangus bičiuli, labai džiaugiuosi, kad tu, kaip rašai 
21 dienos laiške, esi sveikas ir drūtas. Aš jaučiuosi geriau, 
nors, žinoma, kol visai pasitaisysiu, praeis nemažai laiko”. 


Ir toliau: 


„Pirmiausia vyksiu pas feldmaršalą Piną, prie Komo 
ežero, kur tikiuosi visai pasveikti; pagaliau laikas kraus- 
tytis iš šito viešbučio, nes čia ne tik greit ištuštės mano pi- 
niginė, bet ir pribaigs mane. Įsivaizduok, po to, kai sulygo- 
me dėl kainos, jie — todėl, kad esu ligonis, — pareikalavo 
dar penkiasdešimt lirų už papildomus lovos baltinius ir 
pakėlė visų paslaugų kainas. Už du mėnesius, nors beveik 
nieko nevalgiau ir negėriau jokio vyno, iš manęs išlupo 
keturis šimtus lirų, neskaitant pinigų, neva išleistų vais- 
tams ir kavai. Tokia pat sąskaita pateikta mano motinai 
ir svainiui. 

Vadinasi, sunerimusi motina atvažiavo iš Genujos jo 
slaugyti ir netrukus kartu su juo iškeliavo į Paviją“", kur 
jis uoliai gydėsi, nieko neveikė ir dėl to išgyveno didelę 
depresiją. Smuikininkas atidavė save į profesoriaus Siro 
Bordos, Pavijos universiteto dėstytojo, rankas. Daktaro 
išvada, matyt, nežadėjo nieko gero, nes Paganinis iškart 
sutiko likti Pavijoj ir labai rimtai gydytis. Bet kiek liūdesio 
jo laiške Džermiui, rašytame rugpjūčio 24 dieną: 


„Mieliausias bičiuli, iki gyvo kaulo įgriso 
šitas gydymas! Vien masažų padaryta penkiasdešimt 


* Ji buvo su juo ir 1823 metų rudenį. 

penki! Pirmieji trisdešimt — drachma, dešimt kitų — ketu- 
ri dinarai, dar penkiolika — penki dinarai, ir jokio pagerė- 
jimo! Profesorius Borda negali atsistebėti matydamas, kiek 
daug nuodų mano organizme, pasirodo, senų seniausiai 
susikaupusių. Vienas Dievas žino, kiek dar laiko truks 
ši mano būsena. Bet yra vilties visiškai pasveikti, taigi 
nereikia nukabinti nosies. 

Man labai neramu, kad mano pulsas beveik visada 
dažnas, karštligiškas. Tačiau kai skaitau malonius tavo 
laiškus, jaučiuosi beveik sveikas ir net dėl kosulio nesi- 
jaudinu. 

Brangusis, prašau manęs nelankyti — nereikia, ver- 
čiau keliauk į kaimą, pas savo motinėlę, nes žinau, kad 
tau būtų labai skaudu matyti, kaip aš kankinuosi. 

Pavija tarsi išmirusi: mokinių nebėra; nedaug tėra ir 
ponų, su kuriais nepanorėjau susipažinti. Visi išvažiavo 
į užmiestį; teatrai uždaryti. Kai pasveiksiu, karštai tave 
apkabinsiu; mudu keliausime, muzikuosime ir smagiai 
gyvensime“. 


Taigi Borda rado „organizme nuodų“, be to, seniai 
susikaupusių. Profesorius Beris aiškina, kad masažuoja- 
mas su gyvsidabrio tepalu ligonis gavo baisų stomatitą, 
ir priduria: „Arba profesorius Siras Borda įtarė esant 
sifilį, arba gyvsidabrio tepalu gydė plaučių katarą“. 

Žodis „sifilis“ netrukus pasirodys viename Paganinio 
laiške, ir nėra abejonės, kad maestro irgi sirgo šia baisia 
liga, per kurią — mat tuo metu dar nemokėta jos gydyti — 
vos trisdešimties sulaukęs Šubertas atsigulė į kapą, Bet- 
hovenas apkurto, Donicetis ir Šumanas išprotėjo. Plau- 
čių liga, kaip matysime, irgi smuikininką ėdė, pamažu 
alino jo organizmą, kol galų gale jis pradėjo kosėti krau- 
jais ir numirė. Taigi galima suprasti, kodėl vargšas ken- 
čiantis, prislėgtas, nusiminęs Paganinis nenorėjo, kad drau- 
gas matytų, koks sukiužęs jo kūnas ir palūžusi dvasia. 
Tik motina galėjo būti šalia, ji viena. 

Gyvendamas Pavijoje, smuikininkas bendravo su tokio 
Džakomo Mandzino sūnumi; jo tėvui adresuotas laiškas 
yra be datos, tačiau iš turinio matyti, kad jis rašytas maž- 
daug tuo metu: 

„Šį laišką jums perduos gailestingųjų seserų Karalie- 
nė ponia Fadžini. Kaip jums atsidėkoti už tokią puikią 
rekomendaciją?.. Tiesiog nesmagu, kad jūsų giminaičiai 
taip manimi rūpinasi, ypač mylimas jūsų sūnus. Man 
daugiau nieko nereikia, aš puikiausiai įsitaisęs, kiekvieną 
rytą mane lanko profesorius Borda, jau pradėjau gydytis, 
viskas klojasi kuo geriausiai; manęs aplankyti ateina 
daug studentų, atvykusių iš kitur. Būsiu laimingas, jeigu 
turėsiu garbės pabučiuoti ranką šviesiausiajai poniai 
grafienei Pino ir pagroti duetą su ponu generolu; prašau 
jiems perduoti didžiausią mano pagarbą. Mylėkite mane, 
ir aš visada jus mylėsiu — jūsų 

Nikolas Paganinis. 


P. S. Daviau draugui Alesandrui Rolai išbandyti pluoš- 
telį savo kantinų. Jos nepaprastai jam patiko. Sudie“. 


Kodinjola taip aiškina: „Gal ta moteris (ponia Fadži- 
ni) buvo ponia Dida, kuriai Paganinis tuomet nusiuntė 
du menuetus su labai meiliomis dedikacijomis? Data me- 
nuetuose nepažymėta, bet daktaro Bordos pavardė pirmoje 
dedikacijoje liudija, kad jie išsiųsti, kai smuikininkas 
gydėsi”. 

Pirmajame menuete, gitarai, parašyta: „Negaliu kvė- 
puoti. Gelta (sic) taip mane nukamavo, kad daktaras Borda 
draudžia griežti. Pakentėkite (sic) dar kelias dienas. 
Ar aš patenkintas? Pakentėkite, dienos greit bėga, aš 
sustiprėsiu ir įrodysiu, jog esu klusniausias jūsų tarnas 
ir ištikimiausias draugas — Nikolas Paganinis’. 

Dida, kuriai dedikuotas „Menuetas gitarai“, — ne ta 
„aukštos kilmės“ toskanietė, kurią Paganinis mylėjo bū- 
damas dvidešimties metų, o ponia iš Pavijos laikotarpio, 
gailestingųjų seserų Karalienė. Kadangi maestro sirgo, 
ji buvo jam tik draugė. Kitą ponią (o gal tą pačią?), kuri 
norėjo „gražios ir, svarbiausia, geros gitaros“, Paganinis 
sutiko 1824 metų sausio mėnesį Vilanuovoje, kai ten sve- 
čiavosi pas generolą Domeniką Piną. 

Laiške iš Vilanuovos Paganinis rašo: 


„Viena Ponia mane prašo gražios ir, svarbiausia, geros 
gitaros; jei tokia yra, atsiųsk ją čionai; jei ne, pasakyk 

mano broliui, kad jis paklaustų mano perrašinėtoją, kokia- 
me Pjemonto krašte gyvena tasai (neprisimenu jo pavar- 
dės) puikus gitarų meistras. Norėčiau užsisakyti vieną 
instrumentą, skambų ir gerai padarytą. Labai prašau pasi- 
domėti . 


Generolą Piną Kodinjola vadina „aukštu Napoleono 
laikų kariškiu“. Štai ką jis rašo: 

„Turbūt nepakenks prisiminti, ypač turint galvoje Pa- 
ganinio politines simpatijas, kad Borda (1761—1824) bu- 
vo išvystęs gana pavojingą veiklą prieš Austriją. Šį Džo- 
akino Pračio draugą, pasiryžusį „veikiau atsižadėti tėvų 
negu politinės veiklos“, tuo metu persekiojo policija ir 
net suteikė jam malonumą patupdydama į karcerį'. 


Iš 1821-ųjų liepos 3 dienos laiško Džermiui sužinome, 
kad Paganinis draugavo su Burbonų policijos sekamu 
patriotu, jaunu advokatu Domeniku Solariu““, gimusiu 
1799 metais Kjavaryje. 


„Kaip gaila, — rašė maestro, — kad išvyko mūsų advo- 
katas Solaris, kuris savo talentais ir puikiomis maniero- 
mis mus visus pakerėjo. Ką padarysi!“ 


Jeigu Paganinis susitikinėjo su šiais patriotais ir su 
jais draugavo, kaip matyti iš laiškų, politinės jo pažiūros, 
reikia manyti, buvo artimos jų pažiūroms. Todėl keistai 
atrodo sakinys 1820 metų gegužės 9 dienos laiške iš Neapo- 
lio Džermiui: 

„Čia kai kurie vadinamieji Neapolio karbonarai gana 
piktai kritikuojami, bet, man regis, jiems reikia gero 
botago”. 


Šis sakinys nuvainikuoja legendą, esą Paganinis pats 
buvo karbonaras. Kodinjola teisingai mano, jog ši legen- 
da atsirado lygiai taip kaip ir prasimanymai apie smui- 
kininko antgamtines jėgas ir ryšius su velniu. 

Nuo 1820-ųjų, kai rašytas šis laiškas, praėjo dveji 
metai (1821-aisiais Paganinis labai sunkiai sirgo ir kanki- 


48 1833 metais bus manoma, kad Solaris, Madzinio šalininkas ir 
draugas, priklauso „Jaunosios Italijos“ organizacijai. 

nosi), ir maestro, bendraudamas su kilniais patriotais, 
per tą.laiką galėjo persiimti kilnių laisvės idealų, kurie, 
be abejonės, būtų pakeitę jo nuomonę apie Neapolio kar- 
bonarus. 

Bet grįžkime į Paviją ir pamatysime, kad 1823 metų 
liepą, maždaug dešimt mėnesių po to, kai buvo pradėtas 
gydymas, Borda Paganiniui rekomendavo gerti asi- 
lės pieną. 


„Garsusis Borda,— rašė ligonis Džermiui birželio 7 die- 
ną,— man liepė gerti asiliukės pieną, o vyno į burną 
neimti. Kosulys vis dar mane vargina, bet jis dings, kai 
bus pradėtas didelis neigiamas gydymas“. 


Tačiau kosulys didėjo, ir — deja! — nauja priemonė, 
kaip ir visos kitos, pasirodė esanti neigiama tikrąja šio 
žodžio prasme. Bet gydytojas pacientą ramino sakydamas, 
kad šis kosulys plaučiams nekenkiąs: 


„Borda,— rašė Paganinis Džermiui po kelių dienų, 
liepos 18-ąją,— sako, jog kosulys mano plaučių visai 
negadina, todėl, jei gersiu vilkės, ak ne — asilės pieną 
ir atsisakysiu vyno, netrukus galėsiu keliauti, griežti bei 
linksmintis“. 


Taigi Borda Paganiniui leido keliauti į Milaną pasi- 
klausyti dainininkės Katalani koncerto. 


„Teatras buvo sausakimšas,— rašė Nikolas,— nuobo- 
džiavau baisiausiai. Dainininkės balsas stiprus ir lanks- 
tus — tai puikus instrumentas; bet jai stinga saiko ir mu- 
zikinės filosofijos. 

Tame pačiame laiške Paganinis išreiškia viltį užsukti 
į Komą, pas generolą Piną, pasveikti ir vėl imti į rankas 
smuiką. 

„Ketinu sekmadienį važiuoti pas poną generolą Piną,— 
rašė jis.— Ten elgsiuosi protingai ir truputį pasmuikuo- 
siu, kad neatprasčiau ir geriau patenkinčiau viso Milano 
norą. 


Bet po dešimties dienų kitame laiške draugui davė 
žinią apie naują nemalonumą: 

„Milanas, 1823 m. birželio 28 d. 
Brangus bičiuli, 


nors sprok iš pykčio. Lietūs, kruša, kad juos kur ga- 
las! Praeitą sekmadienį sunegalavo skrandis ir mane su- 
griebė reumatas; dėl to kelionę į Komą teko atidėti. 

Borda mane apžiūrėjo, ir dabar jaučiuosi geriau. Man 
net rodos, jog esu visai sveikas. Baisiai nekantrauju, kada 
galėsiu vykti tenai, kur manęs laukia gražuolė asiliukė 
ir žavinga karvė. Ponas generolas jas man parūpino. 

Nutarta išleisti mane į tą nuostabų kaimą ateinantį 
antradienį. Noriu sustorėti“. 


. v v o œ 


kaip šakalys žmogus buvo panašus į gyvas virvines ko- 
pėčias, ir galima įsivaizduoti, koks jis pasidarė po „nei- 
giamo gydymo“ — griežtos dietos ir kitų daktaro Bordos 
priemonių! Taigi kol kas jokių vilų ant Komo ežero kran- 
to, tik Pavija, tuščia, išmirusi Pavija kaitrų 1823 metų 
rugpjūtį. Paganinis tai tikisi išgyti, tai puola į neviltį, 
sutinka su visokiais gydymo būdais, su visomis dietomis, 
sutinka daryti, ką lieps daktarai. Jau metai, kai jis čia 
kamuojasi. Kai kas manė, kad jis miręs! Galų gale argi 
čia gyvenimas? Tik savo bėdų patikėtiniui jis atveria šir- 
dį: 

„Pavija, rugpjūčio 7 d. 

Brangus bičiuli, 


ką tik gavau tavo laišką ir nedelsdamas sėduosi rašyti 
atsakymo. Mano sveikata nekokia, bet viskas bus gerai. 
Nuostabusis Borda, lyg susitaręs su tavim, tvirtina, kad 
mano liga nepaprasta, beveik negirdėta. Vadina ją laten- 
tiniu sifiliu. Bet reikia džiaugtis, kad likau gyvas. Stebuk- 
las! Aš pasveiksiu, būtinai pasveiksiu, tik reikia laiko... 
Taigi būkime kantrūs ir laukime. Norėčiau tau pasakyti 
daug daug malonių žodžių. Mano motina geria minerali- 
nius vandenis ir turės juos gerti visą rudenį, todėl čia dar 
pabus. Iš Pavijos niekam nesu parašęs nė eilutės; tik- 
riausiai visi mano, jog esu miręs, bet, kaip matai, esu dar 
gyvas. Tavo bičiulis 


Paganinis” 

Rugsėjo mėnesį — nauji negalavimai, nauji gydymo 
būdai, naujos bėdos. Laiške Džermiui Paganinis net ne- 
žino, kokią datą rašyti, — taip jam bloga. Jis viešėjo kai- 
me, bet grįžęs mano, jog iš to buvo mažai naudos. 


„Milanas, 1823 m. rugsėjo 2 ar 3 d. 
Brangus bičiuli, 


vėl čia atvažiavau iš kaimo — Borda iškvietė. Užvakar 
man nuleido kraują, nes kažkoks valgis, užuot maitinęs 
organizmą, perėjo į kraują. Dėl baisios kaitros lioviausi 
gėręs pieną, bet vos tik atvės, vėl juo gydysiuosi; po 
kokių trijų mėnesių Borda nuspręs, ar sergu tuberkulio- 
ze. Kosulys vis dar smarkus, tačiau skrepliai neblogi; 
taigi tikėkimės, jog viskas bus gerai. Labai prastai ma- 
tau. Atleisk, kad toks trumpas laiškas. 

Akys man taip nusilpsta, kad negaliu įžiūrėti raidžių; 
todėl nepyk už tokią rašyseną“. 


Sifilis tyliai ir klastingai ardo smuikininko sveikatą. 
Paganinis vis labiau niursta, jaučia, kaip senka jėgos... 
Nejaugi galas? Juk jam dar tik keturiasdešimt... 

Ne, likimas ne toks žiaurus. Netikėtas susitikimas, 
laimingas atsitiktinumas išgelbsti praradusį viltį vargšą 
maestro nuo pražūties. Jis apsidžiaugia ir nedelsdamas 
pasakoja apie tai Džermiui: 


„Milanas, 1823 m. lapkričio 26 d. 
Brangus bičiuli, 


laimingas tas, kuriam lemta be daktarų palikti šį pasau- 
lį. Aš gyvas tik per stebuklą. Mane išgelbėjo vienas ameri- 
kiečių gydytojas. Anot jo, Borda mane gydė gyvsidabriu 
ir penkis kartus nuleido kraują tik tam, kad nustatytų 
kosulio priežastį. Aš dabar galvoju, nejaugi vien dėl 
tyrimų reikėjo daryti tokius bandymus, lyg jis mano kū- 
ną būtų nusipirkęs. Borda amoralus, nemokša ir gudrus. 
Paskutiniu metu jis man duodavo didelius kiekius opiumo; 
dėl to, nors kosulys apmalšo, aš visai netekau jėgų ir ne- 
galėjau ne tik ant kojų pastovėti, bet ir puoduko šokolado 

per parą suvirškinti; atsirado dusulys, ėmė pūsti pilvą, 
ir odos spalva pasidarė kaip negyvėlio. 

Laimė, vienoje kavinėje susipažinau su minėtuoju 
amerikiečiu, kuris mane labai išgąsdino sakydamas, jog 
po mėnesio būsiu po žeme, jei neklausysiu jo patarimų, 
Italijos daktarai šios ligos dar neperpratę, bet Amerikoje 
ji gerai žinoma: mano kosulys esąs dėl nervų išsekimo. 
„Kad taip, — tariau jam, — aš jūsų valioj!“ Jis davė man 
piliulių, pats sutaisė visokių arbatų, liepė valgyti geros 
veršienos kotletus ir gerti gerą vyną. Per kelias dienas 
ašlyg iš naujo užgimiau ir dabar jaučiuosi kuo puikiausiai. 

Milane visi tik ir kalba apie šį amerikietį, padariusį 
tokį stebuklą. Kosulys jau praeina. 

Savaitės gale važiuosiu į Vilanuovą, pas generolą Piną, 
liepė amerikietis. Bordos visi nekenčiame, nes jis ne tik 
sugadino man sveikatą, bet ir ištuštino piniginę per šiuo- 
du tuščiai prabėgusius, liūdnus metus“. 


Staigiai atsigavęs Paganinis lapkričio gale išvyko į 
Vilanuovą, į generolo Pino vilą prie Komo ežero. 

Kaimo ramybė, poilsis, sveikas kalnų oras baigė daryti 
amerikiečio pradėtą stebuklą, ir balandžio 23-iąją smui- 
kininkas pasirodė Milano publikai „La Skalos“ teatro 
scenoje. 


Tryliktas skyrius 


GRIŽIMAS Į MENĄ IR Į GYVENIMĄ. 
SŪNUS AKILĖ 


Turiu sūnų ir prašau Dievą jį man iš- 
saugoti. 


Paganinis 
Taigi 1824-ųjų balandžio 23 dieną, beveik po trejų metų 


pertraukos (paskutinis koncertas surengtas 1821-ųjų spa- 
lio 11-ąją „Fondo“ teatre, Neapolyje), Paganinis vėl pasiro- 

dė publikai „La Skalos“ scenoje. Nesunku įsivaizduoti, 
kaip šio įvykio laukė publika ir kritika. Daugelis bijojo, 
kad po ilgos ligos nusilpęs Paganinis nesugebės griežti 
kaip pirma. Nors, žinant, koks genujietis išdidus, savimy- 
la ir tuščiagarbis, reikėjo tikėtis, kad jis niekad neis į 
sceną, jei nebus visiškai tikras savo sugebėjimais. Taip 
atsitiko ir šį kartą. Balandžio 26 dienos Gazzetta di Milano 
numeryje skaitome: 


„Niekam ne paslaptis, jog sunki liga ilgai kankino 
įžymųjį profesorių, ir visi labai nekantriai laukė jo kon- 
certo, kad sužinotų, ar jis neprarado ankstesnės savo jė- 
gos ir meistriškumo. Bet vos tik nuskambėjo pirmieji 
taktai, žmonės su palengvėjimu atsiduso. Jis pranoko 
pats save...“ 


Po to Paganinis surengė du koncertus Pavijoje, ir jam, 
be abejo, buvo malonu pasirodyti šiame mieste kaip įžy- 
miam smuikininkui, nes taip ilgai jis čia buvo tik visų 
gailimas ligonis. Kitą triumfą, po tiek negandų ir kančių 
suteikusį jam ypač daug džiaugsmo, jis patyrė gimtajame 
mieste, „San Agostino“ teatre, liepos 14 dieną“. 


„Kai menas,— rašė Gazzetta di Genova birželio 
15-ąją, — kartu su gamta pasiekia tokį tobulumą, toliau 
kelio nebėra. Tai įrodė Rafaelis, Kanova ir kiti nemirtingos 
šlovės gaubiami italai; mes taip pat turėsime laimės klau- 
sytis muzikos meno stebuklo, mūsų tėvynainio Nikolo 
Paganinio“. 


„Perduok linkėjimus Sivoriui“,— prašo Paganinis Džer- 
mį laiške iš Milano birželio 12-ąją, likus dviem dienoms 
iki koncerto. Šio laikotarpio maestro laiškuose Sivorio 
vardas labai dažnai minimas. 


„Sivoris man atsiuntė ilgą laišką, — praneša Paganinis 
1823 metų birželio 18 dieną, — kuriame įkalbinėja parašy- 
ti koncertą mažajam Kamilui, mat nori, kad šis ateinančių 
metų sausio mėnesį jį pagriežtų savo koncerte. Šeštadienį 
jam atsakysiu ir... duosiu vilčių“. 


4 Dar vieną koncertą Paganinis surengė liepos 18 dieną „La Ska- 
loje”. 

Tų pačių metų lapkričio 26-ąją: 


„Sivoriai niekad neateis į protą. Apie jų naivumą suži- 
nojau, kai Genujoje jiems parašiau dar šešis cantabile, 
menuetus ir valsą; tai sunkūs ir naudingi dalykai tiek 
smuiko įvaldymo, tiek Kamilo sielos ugdymo požiūriu, 
bet nei vaikas panoro juos turėti, nei tėvai daugiau mane 
prašė sonatinos bei duetų smuikui ir gitarai!“ 


Paskui, 1824 metų vasario 2-ąją, iš Vilanuovos prie 
Komo ežero: 


„Kaip berniukui sekėsi per koncertą?“ 


Vėliau Paganinis vėl berniuku domėsis. Pavyzdžiui, 
1824 metų lapkričio 27 dieną iš Triesto jis rašys: 


„Man būtų malonu sužinoti, kaip sekasi Kamilui Sivo- 
riui”. 


Būdamas užsienyje, Paganinis irgi ne sykį teirausis 
apie mylimą savo mokinį. 

Kamilas Sivoris atėjo į šį pasaulį Genujoje 1815 metais. 
Apie jo gimimą pasakojama įdomi istorija. Jo motina 
buvusi Paganinio koncerte ir taip susijaudinusi, kad turė- 
jusi išeiti nesulaukusi pabaigos. Tą pačią naktį ji prieš 
laiką pagimdžiusi sūnų. Kaip matome, Paganinio įtaka 
Sivoriui prasidėjo dar prieš gimstant... 

Berniuko pomėgis griežti pasireiškė labai anksti. Bū- 
damas pusantrų metukų, jis jau žaidė smuikininką vieną 
pagaliuką įremdamas į pasmakrę, o kitu lyg stryku per 
jį braukydamas. Pirmas jo mokytojas buvo Agostinas 
Delepianė iš Genujos, irgi mokęsis pas maestro, kai šis 
gyveno Lukoje. 1822 metais Paganinis paėmė mažąjį Si- 
vorį į savo globą. Jis pats apie tai pasakojo Šotkiui: 


„Vos tik berniukui sukako septyneri metai, aš jam 
daviau pirmąsias pamokas ir išmokiau griežti gamą. Po 
trijų dienų jis jau smuikavo įvairius dalykėlius ir aplinkui 
visi šaukė: „Paganinis padarė stebuklą!“ Iš tikrųjų po 
dviejų savaičių vaikas turėjo klausytojų. 


Dvylikos metų, po pirmo koncerto Genujoje, Sivoris 
išvyko į Londoną, kur susilaukė didelio pasisekimo. Pary- 

žiuje jį taip pat labai palankiai sutiko publika bei kritika 
ir net švelniai vadino „Paganiniuku“. 

Paganinis mokiniui paskyrė keletą kūrinių. Kamilo 
įpėdiniai saugo maestro rankraščius, laiškus, ir norėtųsi, 
kad vieną gražią dieną jie būtų prieinami visiems. 

1824 metais maestro vėl davė pamokas Kamilui ir kar- 
tais mielai akompanuodavo gitara, kai berniukas grieždavo 
publikai. 

Tuo metu Paganinis vėl svajojo apie gastroles užsie- 
nyje ir ketino pradėti žiemą gydytis sifilį „Frančesko 
ir Marianos Polinių"? nuoviru“, kaip rašo profesorius Beris. 

Tačiau šiam planui nebuvo lemta išsipildyti. Tuo tarpu 
Paganinis nuvyko į Veneciją ir ką tik cituotame laiške 
kalba, kad ten surengęs du koncertus ir ketinąs smuikuo- 
ti Paduvoj, Brešoje ir Bergame. Bet apie šiuos koncer- 
tus nėra išlikusių žinių, net neaišku, ar Paganinis tikrai 
juos surengė. Tą pat galima pasakyti ir apie koncertus, 
kuriuos, kaip jis rašė Džermiui, ketino surengti liepos 
mėnesį Udinėje. 

Maždaug tuo tarpu Venecijoje Paganinis sutiko 1816— 
1817 metų savo meilę — Antoniją Bjanki, kuriai kažko- 
dėl vis dar buvo neabejingas. Jis vėl su ja suartėjo. Gal 
iš šio laikotarpio (o ne iš 1826 metų, kai Paganinis kojos 
nebuvo iškėlęs iš Pietų Italijos) išliko prisiminimai, ku- 
riuos Pankaldis perdavė Konestabilei. Pankaldis pasako- 
jo, kad tuomet su žmona gyvenęs Venecijoje ir buvęs 
pakviestas į vakarą pas advokatą grafą Parukinį. Visi 
laukę Paganinio, turinčio atvykti iš Triesto. Žinodamas, 
jog maestro atplauks laivu, Pankaldis pasitikęs jį priep- 
laukoje ir gondola parsigabenęs į namus. Su Paganiniu 
buvusi Bjanki. Iš Triesto smuikininkas išvažiavęs tuoj 
po koncerto ir paskubom ant juodos liemenės užsivilkęs 
„geltoną striukę“. Vakare, visus privertęs gana ilgai jo 
laukti, galų gale atėjęs pas grafą Parukinį, kur jau buvusi 
daugybė nepaprastai elegantiškų svečių, nekantraujančių 
pamatyti garsųjį smuikininką. Antonija vilkėjusi vakarine 


5 Ponia Mariana, rašo profesorius Beris, yra dvigubai nusipelniu- 
si: medicinai, nes sukūrė efektingą vaistą, ir muzikai, nes atvėrė savo 
namų duris jaunajam Beliniui, kai šis atvyko į Milaną išbandyti sparnų 
aukštesniam skrydžiui. 

suknele, o maestro buvęs su ta pačia „geltona striuke“ 
ir dėl to didžiai nustebinęs Pankaldį bei kitus svečius... 
Jis pristatęs damoms Antoniją ir paprašęs ją padainuoti. 
Bet pats, paprašytas ką nors pagriežti, atsisakęs ir Pankal- 
džiui taręs: „Grafas iš manęs pasijuokė: mes turėjome 
susitikti nedideliame draugų būrelyje, o jis užsimanė 
mane parodyti publikai. Šįvakar negrosiu — neturiu nuo- 
taikos”. Ir jo perkalbėti nepavyko. 

1824-ųjų lapkritį Paganinis atvežė Bjanki į Triestą 
ir ištesėjo pažadą, kurį buvo davęs jai prieš kelerius 
metus: ji dainavo jo koncerte. 

1824-ųjų lapkričio 15 dieną per koncertą Triesto Didžia- 
jame teatre Bjanki atliko kavatinas iš Rosinio operų, o 
Paganinis jai pritarė smuiku. 

Nikolas ir Antonija viešėjo pas kompozitorių genu- 
jietį Agostiną Samengą, kuris, nebijodamas prietarų, 
priėmė abudu. Paganinis rašė: 

„Garsusis profesorius ponas Samengas, sužinojęs, kad 
čia atplaukiau kartu su dainininke Bjanki, maloniai pasi- 
kvietė mudu, ir du mėnesius pas jį gyvenome ir valgėme 
kaip kokie karaliai“. 


Iš Triesto laikotarpio yra kelios įdomios istorijos. 
Didžiajame teatre buvo statomas Mejerbero „Kryžiuotis 
Egipte“. Savaime suprantama, Mejerberas atėjo į pirmą 
Paganinio koncertą Naujajame teatre (dabar Verdžio 
teatras). Kai smuikininkas baigė griežti garsiąsias savo 
Variacijas ketvirta styga, iš devynioliktos pirmo aukšto 
ložės pasigirdo balsas: 

— Tikras dangaus angelas! 

Sušuko Mejerberas, kuris nepaprastai žavėjosi Paga- 
niniu ir artimai su juo draugavo. 

Tomis dienomis Liublianos filharmonijos draugija pas 
smuikininką atsiuntė delegaciją su garbės diplomu. 

„Į koncertą, — rašė Paganinis Džermiui,— atėjo manęs 
pasiklausyti svarbiausi tos draugijos nariai, kurie kartu 
su muzikos mėgėjais, atvykusiais iš kitų miestų, susėdo 
į jiems paskirtas vietas“. 

Bet ne visi Paganinio atžvilgiu buvo taip gerai nusitei- 
kę kaip Mejerberas ir tie muzikantai. Pavyzdžiui, garsus 

smuikininkas Džuzepė Jelis abejojo Nikolo antgamtiniais 
sugebėjimais. Anot jo, tokių akrobatinių triukų atlikti 
neįmanoma. „Kažkuris Paganinio draugas,— rašė A. B. 
laikraštyje Piccolo, — papasakojo jam apie Jelio abejones. 
Smuikininkas tik šyptelėjo ir nieko neatsakė. Bet kitą 
dieną, išdalijęs muzikantams Mocarto kvarteto natas, 
maestro pasiėmė pirmo smuiko partiją, ją apvertė, padėjo 
ant piupitro ir pagriežė ekspromtu nė karto nesuklysda- 
mas”. 

Tame pačiame Nikolo laiške Džermiui yra dar viena 
gana linksma istorija apie Jelį: 


„Turėsi gardaus juoko, kai tau papasakosiu, kaip kitas 
garsus smuikininkas, toksai ponas Jelis, vietinis vokietis, 
tą vakarą teatre atsakė minėtam Benešui. Pasiklausęs 
mano griežimo, Benešas jam tarė: „Dabar visi galime 
rašyti testamentą!“ — „Ne,— atsakė Jelis,— ne visi. Aš 
jau miręs”. 


„Pjemonto smuiko muzikos istorijoje“ aprašytas irgi 
Trieste atsitikęs įdomus įvykis: 


„Kartą Paganinis sėdėjo už stalo didelėje draugijoje. 
Nors pietūs buvo tik įpusėję, jis staiga pašoko ir ėmė lyg 
paklaikęs šaukti: „Gelbėkite mane, ponai, gelbėkite nuo 
šitos dvasios! Kada ji liausis mane persekiojusi? Štai vėl 
grasina tuo pačiu kruvinu durklu, kuriuo ją nužudžiau... 
Ji mane mylėjo... ir buvo nekalta... dieve, dieve! Argi 
dveji metai kalėjimo galėjo išpirkti mano kaltę? Mano 
kraujo ji trokšta, mano kraujo iki paskutinio lašo!“ Tai 
sakydamas, jis griebė nuo stalo peilį ir ėmė juo badyti 
orą. Išsigandę ir sutrikę stalo kaimynai skubiai atėmė iš 
jo peilį. Maestro greit nusiramino ir ėmė valgyti bei 
gerti, lyg nieko nebūtų atsitikę. Tik vėliau visi sužinojo, 
kad šitaip jis norėjo pasišaipyti iš tų, kurie pasakodavo 
apie jį nebūtus dalykus. Tikriausiai dėl šio įvykio atsi- 
rado tiek daug norinčių patekti į koncertą, kad jį teko 
kartoti kitos dienos vakarą. 

Gal taip buvo, o gal ne, tačiau kaip tik tuo metu išėjo 
Stendalio knyga „Rosinio gyvenimas“, kurioje autorius 
rašė, jog Paganinis už moters nužudymą ilgus metus sėdėjo 
kalėjime. Supykęs maestro prašė Džermį parašyti strai- 

psnį ir paneigti šį bjaurų šmeižtą. Visai galimas daiktas, 
kad, netekęs kantrybės, jis suvaidino sceną, vertą Žiau- 
riojo Makbeto ir Banko šmėklos. Tačiau, be abejonės, 
rašo Liliana Dei, vakaro dalyviams padarė įspūdį smui- 
kininko beprotiško pykčio priepuolis, o ne jo aiškinimas. 
Šį sykį Paganinis nebuvo „atsargus genujietis“. 


Gana neatsargus jis buvo ir su Antonija Bjanki, kurią 
vežiojosi į Boloniją ir Romą. Juoba kad jos ne tik nebe- 
mylėjo, bet ir nebegerbė. Tai matyti iš vasario 3 dienos 
laiško Džermiui, kuriame rašo apie kitą moterį, dainininkę 
Leticiją Kortezi,— tais metais Italijos publika dėl jos iš 
proto kraustėsi: 


„Tik dvi dienas užtrukau Florencijoje. Kodėl? Kad pa- 
matyčiau dievišką būtybę. Ji puikiai išauklėta, labai graži 
ir visai neblogai dainuoja. Tai Kortezi. Jei būtų galima, no- 
rėčiau su tokia moterim sujungti savo gyvenimą, tik 
nežinau, ar man tai pavyks. 


Ir pridūrė: 
„Visiškas atitikimas pasitaiko retai... 


Taigi nereikia turėti iliuzijų, kad maestro ryšiai su 
Bjanki buvo rimtesni negu su kitomis moterimis, kurias 
jis pasisotinęs negailestingai atstumdavo. Smuikininkas 
iki šiol jos nepametė tik todėl, kad prisipažino laukianti 
nuo jo vaiko. 

Sužinojęs, jog Antonija taps motina, Paganinis su ja 
daugiau nesiskyrė, nors juodu buvo pradėję nesutarti. 
„Visiškas atitikimas pasitaiko retai“,— galvojo jis, bet 
į viską mojo ranka, kad tik sulauktų to, apie ką seniai 
svajojo,— vaiko gimimo. 

Paganinis ir toliau koncertavo kartu su Bjanki. Du kon- 
certus surengė per Kalėdas Bolonijoje — „Korso“ teatre, 
kelis vasario mėnesį Romoje — „Ardžentinos“ ir kituose 
teatruose, nors Šventųjų metų atmosfera nebuvo itin pa- 
lanki pasaulietinės muzikos akademijoms. 

„Aš irgi dalyvauju procesijose, giedu litanijas, nes 
dabar Šventieii metai“,— skundėsi jis Džermiui sausio 
22 dienos laiške. Paskui maestro vis dėlto gavo leidimą 

griežti, nors nelemtieji gandai Amžinajame mieste tru- 
putį jam pakenkė. Jis net prašė draugą atsiųsti liudijimą, 
kad niekad nesėdėjęs kalėjime; antraip galįs iš popie- 
žiaus negauti apdovanojimo. 


„Tai, ko tave prašau, man labai svarbu,— rašė jis Džer- 
miui 1825 metų kovo 27 dieną, — nes žinok, kad jo švie- 
sybė kardinolas valstybės sekretorius, kuriam jau aštuo- 
niasdešimt ketveri, buvo mano koncerte pas markizą 
Džuzepę Origą ir prisipažino niekad gyvenime nepa- 
tyręs tokio malonumo kaip tą vakarą. Jis norėjo mane 
apdovanoti jo šventenybės ordinu, bet, išgirdęs gan- 
dus, esą aš išmokęs griežti kalėjime, nusprendė susi- 
laikyti. Taigi dabar tu man turėtum pagelbėti ir įkal- 
bėti jo šviesybę mūsų gubernatorių man duoti liudijimą, 
paneigiantį šiuos prasimanymus ir patvirtinantį, jog esu 
gimęs iš doros, teisėtos santuokos. Tada galėčiau gauti 
viską. Žinoma, šis ordinas — nedidelis daiktas, bet už 
Italijos ribų labai vertinamas”. 


Tuo metu smuikininko sveikata buvo gana gera. 

„Jaučiuosi puikiai, — rašė jis Džermiui vasario 
3-iąją.— Liesas buvau visada, bet mano širdy tuščia“. 

Deja, širdy buvo tuščia... Bjanki jam nieko nereiškė! 

Netrukus Paganinis išvyko į Neapolį ir, pablogėjus 
sveikatai, vėl kreipėsi į gydytojus. 


„Jaučiuosi šiaip sau,— rašė jis Džermiui balandžio 
12-ąją, — bet greit galėsiu tau pranešti vietinių daktarų 
nuomonę apie mano kosulį, kuris nepraeina. 


Tame pačiame laiške jis prisipažino, kad, grįžęs iš 
kelionės po užsienį, neatsisakytų užimti Genujoje sta- 
tomo naujo, „Karlo Feličės“, teatro direktoriaus vietos. 

Neapolyje Paganinis griežė koncerte, kurį „Fondo“ te- 
atre surengė Barbaja. Jame dalyvavo Bjanki ir kiti dai- 
nininkai. Balandžio 22-ąją jis iškeliavo į Palermą ir ten 
„Karolino“ teatre grojo keturiuose koncertuose — gegu- 
žės 22-ąją, birželio 17-ąją, liepos 8-ąją ir rugpjūčio 16-ąją. 
Pasisekimo susilaukė didžiulio, ir kiekvieną kartą salė 
buvo sausakimša. 

Liepos 23 dieną, tarp trečio ir ketvirto koncerto, Paga- 
niniui gimė sūnus, kurį jis pavadino Akile turbūt pokalbiui 
su Ugu Foskolu prisiminti arba tiesiog Homero herojaus 
garbei. Be Akilės, berniukas gavo dar du skambius var- 
dus — Čiro ir Alesandro; tai rodo, kad maestro labai 
didžiavosi sūnumi. 

Paganinis jautėsi nepaprastai laimingas, matydamas 
šį ką tik prasiskleidusį žiedelį: juk tai buvo jo gyvenimo 
tęsinys, nemirtingumo garantija, kuri jam reiškė nepaly- 
ginti daugiau negu jo darbai ir šlovė. 

Kurį laiką Nikolo santykiai su Bjanki, matyt, buvo šil- 
tesni ir švelnesni. 

„„„galbūt šį pavasarį vešiuosi ją gastroliuoti į užsie- 
nį „— rašė maestro Džermiui būdamas geros nuotaikos, 
mat vėl gydėsi kažkokiais stebuklingais vaistais ir labai 
jais tikėjo?!. 

„Pono Lerua vidurius laisvinantys vaistai,— rašė jis 
draugui, — puikiausiai gydo bet kokį negalavimą ir įro- 
do, jog gydytojai — didžiausi neišmanėliai. 


Laiškas Džermiui išsiųstas iš Neapolio gruodžio 6 die- 
ną. Neapolyje, Sicilijoje ir, matyt, Maltoje smuikininkas 
išgyveno visą žiemą, „norėdamas,— sako jis,— pirmuo- 
sius šalčius praleisti ten, kur švelnus klimatas“. 

Viduržemio jūros klimatas buvo švelnus, bet, deja, ne- 
galima to pasakyti apie jo santykius su Bjanki. 


„Tarp kitko, žinok, kad Bjanki, kuri vis dar gyvena su 
manim, turi didelį trūkumą. Kad kiek, puola į isteriją. Pa- 
vyzdžiui, vakar vakare, supykusi, kad nesivedžiau jos pas 
vieną pirklį, kur ketinau su reikalais užtrukti ne ilgiau kaip 
penkiolika minučių, ji griebė mano futliarą ir ėmė jį 
daužyti į grindis, kol tas subyrėjo į šipulius. Laimė, tar- 
nas paėmė, tikriau sakant, išplėšė jai iš rankų smuiką ir 
jį išgelbėjo; instrumentas per stebuklą liko sveikas, tik 
išsiderino. 

O štai kas atsitiko užvakar. Nuėjome su Bjanki į svečius 


?! Beris rašo: „Lerua vidurius laisvinantys vaistai pagaminti iš stiprių 
narkotinių augalų ir vimdomųjų druskų. Kai pagalvoji, kad Paganinis 
piktnaudžiavo šiuo siaubingu „Kraujo valytoju“, nesistebi, kad kai kurie 
biografai laiko juos viena iš ankstyvos jo mirties priežasčių . 

pas ponus Spanjuolius. Šių namų šeimininkė ir jos sūnus 
mane pasikvietė, norėdami supažindinti su vienu fanatišku 
smuiko muzikos mėgėju, ir Bjanki mus didžiai nustebino, 
pareikalavusi, turbūt iš pavydo, kad eičiau kartu su ja na- 
mo. Kai paklausiau, kodėl, ji man taip smarkiai skėlė per 
ausį, kad visiems buvo labai nesmagu. Manėm, nusprogs 
rėkdama ir nebesitikėjom jos nuraminti“. 


Visai galimas daiktas, kad po tokių scenų Paganinis 
būdavo „išsiderinęs“, kaip ir jo smuikas. Tačiau dabar, gi- 
mus vaikui, atsikratyti Bjanki buvo gana sunku. Maestro 
negalėjo jos pakęsti, bet nemetė. 


„Bjanki dainuoja kaskart geriau ir vyks su manim į di- 
delį turnė po Europą,— rašė jis Džermiui 1826 metų ba- 
landžio 6 dieną, — kai atsikratysiu to prakeikto kosulio“. 


Abiejų — ir moters, ir kosulio — jis negalėjo pakęsti, 
abiejų jam buvo sunku atsikratyti... 

Paganinis dar sykį nežinia kuriam laikui atidėjo kelionę 
anapus Alpių ir vėl ėmė ieškoti nusiraminimo kūryboje: 
per šią, Neapolio, žiemą jis parašė tris koncertus smuikui 
ir orkestrui, tarp jų Koncertą su „Kampanela“?* finale. 
Jie, kaip ir pirmoji sūnaus šypsena, jam buvo šviesos 
spindulys tamsos karalystėje. 

Likimas genijui žiaurus, negailestingas: jis verčia 
smuikininką brangiai mokėti už tuos nepaprastus gabu- 
mus, kuriais jį apdovanojo. Jei žingsnis po žingsnio pa- 
seksime maestro gyvenimą, matysime, kad, jam kylant 
į šlovės viršūnę, vis labiau ir labiau šlyja jo sveikata, 
kad svaiginančią jo sėkmę ir triumią temdo sunkių ligų 
virtinė. Po aktyvios kūrybinės ar koncertinės veiklos 
visada ateina krizė, kuri silpną, nualintą jo organizmą 
galutinai pribaigia. 

1827 metų gegužės 7 dieną Džermiui jis rašė: 


5? Campanella (it.) — varpelis. (Vert. past.) 

*3 Štai ką jis rašo iš Neapolio laiške Džermiui 1826 metų rugpjūčio 12 
dieną: „Rugsėjo mėnesį pažadėjau surengti savo kūrinių koncertą „San 
Karlo” teatre; baigiu jį rašyti". Ir gruodžio 12-ąją: „Po Kalėdų „San Karlo“ 
teatre surengsiu akademiją. Grosiu pirmą koncertą, kurio neapoliečiai 
dar negirdėjo, paskui antrą koncertą, su „Kampanela“; „Lenkiškas va- 
riacijas“ baigiu instrumentuoti". 

„Drauguži, 


taip persišaldžiau, kad vos galo negavau, bet, daktarų 
apmaudui (jie mane laiko nepagydomu ligoniu), labai 
greit pasitaisysiu, kai nukris karštis ir atsiras apetitas“. 


Štai kokią kainą maestro sumokėjo už tris koncertus 
smuikui ir orkestrui, kuriuos sukūrė Neapolyje 1826 me- 
tais, rugpjūtį —gruodį, ir penkias akademijas, surengtas 
Romoje 1827-ųjų vasarį ir kovą, nors tuo laikotarpiu jo 
sveikata buvo labai prasta?*. Bet Paganinis dar sykį vienu 
šuoliu atšoko nuo bedugnės krašto ir keliavo toliau. 

Gavęs iš popiežiaus Leono XII „Auksinio pentino 
ordiną“, Paganinis kartu su Bjanki ir Akile birželį išvyko 
į Florenciją, kur to pat mėnesio 26 dieną ir liepos 12-ąją 
„Pergolos“ teatre surengė du koncertus, įtraukęs į pro- 
gramą ką tik parašytus kūrinius — Koncertą su „Kampa- 
nela“, „Karo sonatą“ ketvirta styga ir „Lenkiškas varia- 
cijas“. Per akademiją dainavo Džulija Grizi ir Bjanki. 
Maestro, kaip rašė Gazzetta di Firenze 1827 metų birželio 
30 dienos numeryje, vėl „patvirtino esąs ne tiek geriau- 
sias, kiek vienintelis pasaulio smuikininkas, kuris geba 
iš instrumento išgauti tokius kerinčius garsus“. 


Florencijoje mažajam Akilei atsitiko nelaimė, dėl ku- 
rios tėvas ėjo iš proto. Žaisdamas berniukas susilaužė ko- 
jytę. Kad būtų buvęs didesnis, nebūtų buvę taip baisu. 
Bet dvejų metukų, nepaprastai žvalų ir judrų berniuką 
labai sunku išlaikyti lovoje, kol suaugs kaulas. Antraip 
jis visam gyvenimui gali likti šlubas. 

Tomis dienomis į Florenciją atvyko advokatas Pan- 
kaldis su klarnetistu Adučiu ir išgirdo, kad Paganinis 
„dusyk apgavo publiką sakydamas, jog negalįs griežti ir 
nebeišeinąs iš namų“. Pankaldis pas jį apsilankė kartu su 
Adučiu. Bjanki juos priėmė kaip brangiausius svečius 
ir papasakojo, kas atsitiko Akilei. Chirurgas sakęs, kad 
berniukas greit pasveiksiąs, jei bent kelias dienas neju- 
dinsiąs kojytės, įtvertos į medinį luobą. Tačiau kas su- 


5t 1826 metų balandžio 26 dienos laiške jis rašė: „Neapolio garsenybė 
daktaras Kalizis nori mane žūt būt išgydyti. Gyvenu kaime netoli miesto, 
gydausi Robo preparatais bei siera ir esu įsitikinęs, kad po dviejų ar trijų 
mėnesių būsiu sveikas“. 

gebės išlaikyti tokį judrų vaiką? „Tėvas!“ — sušuko Pa- 
ganinis ir, pasisodinęs sūnų ant kelių, ėmė jį glamonėti 
ir kalbinti. Nuo šios akimirkos maestro išsėdėjo krėsle su 
Akile ant kelių daugiau kaip savaitę, kad tik sūnus neju- 
dėtų, kaip to reikalavo chirurgas. Tuo metu Paganinis be- 
veik nieko nevalgė, labai sulyso, jo akys įkrito ir prigeso. 
Draugai iš pradžių juo žavėjosi, paskui ėmė įtikinėti, jog 
taip sėdėti nereikią, nes Akilė jau taisąsis, maestro turįs 
pagalvoti ir apie save — gerai pavalgyti, išgerti vyno, 
pasivažinėti karieta... 

— Taip, taip! — sušuko Paganinis.— Mielai pasivaži- 
nėsiu karieta, bet su Akile! Ar galima su juo? 

— Žinoma! — tarė Adučis.— Apačioje laukia karieta, 
patogi, didelė... Važiuokime už miesto visi — ir ponia An- 
valgysime sviesto, jautienos, išgersime po stiklinę gero 
vyno... 

Paganinis pamažu atsitokėjo, vėl sublizgo išraiškingos 
jo akys. Jis padavė Akilę moterims, atsistojo ir svyruoda- 
mas žengė keletą žingsnių. Kad pakeltų jam ūpą, Adučis 
ėmė pasakoti anekdotus. Nikolas persirengė, užsidėjo 
skrybėlę, vėl paėmė ant rankų Akilę, lėtai „kaip sraigė“ 
nulipo žemyn ir sėdo į karietą. Gryname ore jis iš karto 
pasijuto geriau. Už miesto, sūrinėje, maestro neprašomas 
ragavo jautienos, sviesto, suvalgė rostbifą, nuėjęs į kar- 
vidę išgėrė didelį puoduką pieno ir lyg iš naujo užgimė. 
Po kelių dienų visai pasitaisė ir surengė florentiečiams 
žadėtą koncertą. 

Reikia pasakyti, kad nedaug yra tokių vyrų, kurie dėl 
vaiko taip aukotųsi, negailėtų savęs. Iš tikrųjų dabar Paga- 
niniui nebuvo pasaulyje nieko brangesnio už mažąjį Akilę. 
Argi galima užmiršti, kaip smuikininkas sėdėjo lyg prikau- 
stytas krėsle su vaiku ant kelių, bijodamas net krustelėti, 
kad nesujudėtų ir greičiau išgytų sūnelis, sėdėjo padė- 
rusiomis akimis, išsekęs, leisgyvis, visko atsižadėjęs, viską 
pamiršęs, susisielojęs tik dėl dievinamo sūnaus sveikatos... 

Liūdna, kad tokios geros širdies žmogus nerado moters, 
kuri „visiškai atitiktų“. Deja, tai „retas dalykas“. Liūdna, 
kad nė viena moteris, išskyrus nebent motiną, nebuvo jam 
artima, nesirūpino juo taip kaip jis mažuoju Akile, nepa- 

lengvindavo jam kančių, kai, bėgant metams, sunkios li- 
gos vis dažniau ir dažniau negailestingai jį kamuodavo. 
Labai, labai liūdna. 

Tėvui už tokią meilę Akilė atsilygins su kaupu. Pradėjęs 
vaikščioti, jis mažomis kojytėmis visada tipens paskui 
plačius pavargusio tėvo žingsnius. Ir niekad jo nepaliks. 
Nuo trejų iki penkiolikos metų Akilė, kiek jėgos leis, sten- 
gsis jam padėti, slaugys jį ir ramins, atstos lengvabūdę 
žmoną, kuri gyvens toli nuo šeimos, pamiršusi ir vaiką, ir 
vyrą. Ketverių metukų Akilė jau kalbės vokiškai, vėliau iš- 
moks angliškai (šios kalbos žeidė be galo jautrią Pagani- 
nio klausą, ir jis nenorėjo jų mokytis, nors turėjo puikią 
atmintį) ir vertėjaus tėvui per keliones po užsienį. 

Žinoma, Akilės ūmus būdas ir kaprizai gadins kraują 
smuikininkui, kuris jį vežiosis iš šalies į šalį, iš miesto į 
miestą. Bet jo šypsena, bučiniai ir meilumas su kaupu atly- 
gins Paganiniui už kantrybę ir pasiaukojimą, kurių reikia 
auginant vaiką be motinos, ir duos nusivylusiai moterimis 
ir jų apviltai vienišai jo širdžiai šilumos ir meilės, be kurių 
žmogui nepaprastai sunkų gyventi, dirbti ir kurti. Tegul 
bus palaimintas mažasis Akilė už paramą, suteiktą tėvui — 
didžiam menininkui, kuris iš tikrųjų buvo vargšas, labai 
nelaimingas žmogus. 


Keturioliktas skyrius 


VIENOS UŽKARIAVIMAS 


Perituris sonis non peritura gloria““. 


Įrašas medalyje, 
kuriuo Viena 
apdovanojo Paganinį 


1827 metų vasarą Paganinis iš Florencijos nukako į 
Boloniją. Jis pamažu traukė į šiaurę — vis dar norėjo išmė- 
ginti laimę anapus Alpių. Tik ligos trukdė ir gydytojai 

5 Dingsta garsai, bet nedingsta šlovė. (Lot.) 

draudė. Maestro jautė, kad sveikata nepasitaisys, ir nekrei- 
pė dėmesio į gydytojų patarimus, skubėjo, kol ne vėlu. Ta- 
čiau nusprendė dar sykį kreiptis į medicinos pasaulio gar- 
senybes — Tomazinį ir Valoranį, todėl iškeliavo į Boloniją, 
kur šiuodu specialistai gyveno. 

Bolonijoje maestro išbuvo apie mėnesį — nuo rugpjū- 
čio vidurio iki rugsėjo vidurio. Ir kaip atpildą už naujas 
varginančias procedūras, už naują gydymą jis sutiko „tė- 
tušį” Milcetį bei kitus senus draugus, su kuriais nebuvo 
matęsis nuo 1818 metų, ir užmezgė pažintis su naujais, 
įdomiais žmonėmis. 

„Paganinis,— rašo Pankaldis,— subūrė iš draugų kvar- 
tetą. Smuiku griežė Dantis, altu — Sartis ir aš, violonče- 
le — kavalierius Palmjeris. Maestro nepaprastai mėgo Bet- 
hoveną, ir mes kasdien grodavome kokį nors jo kūrinį. 
Mums tai būdavo geriausios pamokos”. 


Rugsėjo 22-ąją Nikolas patraukė į Milaną, iš ten neil- 
gam išvažiavo į Genują. Paganinio giminės (jie visą laiką 
smuikininkui darė daug nemalonumų bei rūpesčių ir melžte 
melžė iš jo pinigus), be abejo, Bjanki sutiko labai meiliai, 
netverdami iš smalsumo ir nekvaršindami sau galvos dėl 
to, kad Nikolas gyvena su ja nesusituokęs. Motina (tai 
matysime iš nuoširdžių jos linkėjimų Bjanki laiške, rašy- 
tame sūnui po kelių mėnesių) buvo jai atlaidi ir gera. Be 
to, Antonija talentingo savo mokytojo dėka dabar iš tik- 
rųjų buvo puiki dainininkė. Per Paganinio koncertus ji 
turėdavo didelį pasisekimą ir publika jai plodavo ne vien 
iš pagarbos smuikininkui. 

Taip buvo ir lapkričio 9-osios vakare, per koncertą 
„Falkonės“ teatre, ir lapkričio 16-ąją „San Agostino” teat- 
re. Tėvynainiai kėlė audringas ovacijas didžiajam smui- 
kininkui, kuris, kaip jie buvo girdėję, ketino parodyti 
užsieniui, ką sugeba italai. 

Gruodžio 3 dieną nenuilstamasis Nikolas surengė kon- 
certą Milano „La Skaloje“. Gruodžio 8-ąją, 9-ąją ir 12-ąją 
koncertavo kartu su Bjanki Turine, „Karinjano“ teatre. 
„La Skaloje“,— rašė Paganinis Džermiui,— Bjanki daina- 
vo rondo taip meistriškai, kad susilaukė karštų plojimų“. 
Antrasis koncertas „La Skaloje“ buvo atšauktas, nes smui- 

kininkas negalėjo griežti „todėl, kad jam tvinko kairės 
rankos nykštys“, bet, laimė, kažkokiu tepalu per tris die- 
nas pirštą išsigydė. 

Tuo tarpu Paganinis rengėsi keliauti į Vieną; jis norėjo, 
kad sykiu su juo ten vyktų Ladzaras Rebicas ir liepė pa- 
ruošti patogią karietą. 


„Čia man ruošia patogią karietą, ir kitą savaitę su 
Bjanki išvažiuosiu į Vieną, — pranešė jis Džermiui 1828 
metų sausio 2 dienos laiške.— Iš ten parašysiu mielajam 
Rebicui apie kelionę po Europą. Tu ramiai tvarkyk savo 
reikalus ir paprašyk jį, kad manęs neužmirštų“. 


Truputį toliau tame pačiame laiške randame gana reikš- 
mingą frazę: 


„Bjanki pagaliau nusiramino, nes įforminau dokumentą, 
pagal kurį ji gaus šimto milaniškų skudų pensiją per me- 
tus iki gyvos galvos“. 


Vadinasi, Bjanki keldavo scenas ir dėl kitos priežas- 
ties, ne vien dėl to, kad ji pavyduliavo, beje, visai pagrįs- 
tai, jei turėsime galvoje nepastovų Paganinio tempera- 
mentą. Gal ji stengėsi žūt būt apsirūpinti pinigais, kol 
Paganinis jos dar nemetėė Tai suprantama ir atleistina. 
Bet tai tik dar kartą įrodo, kad Antonijos ir smuikininko 
santykiai sugedo, kad juodu kasdien vis labiau ir labiau 
tolo vienas nuo kito. Trumpučius santarvės laikotarpius 
beregint užgriūdavo ginčų ir skandalų lavina, ir Bjanki 
tada pademonstruodavo tokį „vokalą“ (o kartais... smūgį!), 
kuris nė kiek nenusileisdavo „La Skaloje“ jos padainuotam 
rondo. Tačiau Paganinis jau buvo nusprendęs ją vežtis 
į Vieną ir dabar nieko kita negalėjo daryti. 

Paskutinis koncertas Pavijoje sausio 4 dieną, „tenki- 
nant ponų studentų pageidavimą , paskutinis priminimas 
gerajam Džermiui, kad atsiųstų „greituoju paštu" kažko- 
kių piliulių receptą, kurį parašė nežinia kelintas gydy- 
tojas — daktaras Džuzepė Antonijus Garibaldis, Genujos 
universiteto docentas, mokslininkas ir politikas; pagaliau 
jis sėdi karietoje ir leidžiasi kelionėn — į Vieną! 

1828 metų Viena išgyveno pereinamąjį laikotarpį: Na- 
poleono epochos atgarsiai beveik nutilo, liautasi bijoti 
užkariautojo, ir Europoje ėmė rastis naujų idėjų, prana- 
šaujančių būsimus sąjūdžius. 

Menas nedrąsiai siekė naujovių ir laisvės. Ramus, do- 
ras, sentimentalus bydermejerio stilius rado čia labai pa- 
lankią dirvą. Literatūroje ir muzikoje vyravo susidomė- 
jimas tuo, kas keista, paslaptinga. Prieš metus mirė Betho- 
venas; Šubertą pažinojo ir mėgo tik artimiausi jo draugai, 
kurie nė patys nenumanė, koks jis didis. Kaip atsvarą 
vokiečių kompozitoriams Barbaja labai sėkmingai iškėlė 
milžiną Rosinį — jo operos nuo 1822 metų viešpatavo 
Vienos scenose. Meternichas buvo įsitikinęs, kad jam labai 
pavyko perkelti italų operą į Vienos sceną. Kaip reaguos 
vieniečiai, išgirdę Paganinio muziką? Apie jį čia jau se- 
niai sklido garsas, ir žmonių smalsumą kaitino įvairios 
paskalos apie jo asmeninį gyvenimą, nusikaltimus ir su- 
tartį su pačiu velniu. 

Kovo 16-ąją maestro įvažiavo į Vieną, o 29-ąja pusę 
dvyliktos turėjo prasidėti pirmas jo koncertas. Bet jau 
devintą valandą Reduto salė buvo sausakimša; susijau- 
dinusi publika nekantriai laukė pasirodant didžiojo smui- 
kininko. 

Salėje sėdėjo įžymiausi meno, literatūros, mokslo ats- 
tovai. Ten buvo Maizederis — Vienos smuiko mokyklos 
galva, Jozefas Bėmas — talentingas smuiko dėstytojas, 
vėliau mokęs Joachimą; buvo Janza, Slavikas, Leonas de 
Sen Liubenas, Štrebingeris — visi smuikininkai, nekantra- 
vę pagaliau išgirsti Italijos burtininką. Atėjo pasiklau- 
syti ir poetas Grilparceris, ir Jozefas fon Špaunas, Ester- 
hazių šeima ir daug kitų įžymybių. 

Bet labiausiai spindėjo akys už akinių stiklų tokiam 
storuliui su apskrita duobute smakre ir juokingu pilvuku 
virš trumpų kojyčių — Francui Šubertui, tyros kaip kriš- 
tolas sielos žmogui, kuris niekad niekam nepavydėjo ir ne- 
linkėjo pikta. Jis žavėjosi Paganiniu ir dabar nuoširdžiai 
troško išgirsti neprilygstamojo virtuozo muziką. Neturtin- 
gas kaip Biblijos Jobas, gaunąs už savo kūrinius menkus 


144 


skatikus, kuriuos leidėjai jam mokėdavo iš pasigailėjimo, 
jis tais metais, draugų prašomas, ryžosi surengti koncertą. 
Šis įvyko kovo 26-ąją, taigi trys dienos prieš pasirodant 
genujiečiui. Pasisekimas buvo didžiulis tiek publikos en- 
tuziazmo, tiek kasos įplaukų atžvilgiu. Aštuoni šimtai 
guldenų! Pasakiška suma Šubertui, įpratusiam iš geros 
savo pamotės kaulyti skatikų. Kompozitorius išsimokėjo 
skolas ir įsigijo fortepijoną, apie kurį iki šiol nė svajoti 
nedrįso. Paganiniui atvykus į Vieną“, Šubertas dar šį tą 
turėjo iš šio turto ir nudrožė pirktis bilieto į burtininko 
koncertą. Smuikininkas jam taip patiko, kad jis įsigeidė 
jo pasiklausyti dar kartą. 

Štai ką apie tai pasakoja Bauernfeldas „Prisiminimuose 
apie Šubertą“: 


„Man nepavyko gauti penkių guldenų, kurių reikalavo 
šis koncertuojantis piratas. Žinoma, Šubertui buvo priva- 
lu jo pasiklausyti, bet jis visiškai nesutiko antrąsyk eiti į 
koncertą be manęs ir labai įsižeidė, kai nesiryžau imti 
man siūlomo bilieto. 

— Kvailystė! — sušuko jis.— Aš kartą jo jau klausiau- 
si ir labai apgailestavau, kad šalia nebuvo tavęs! Pati- 
kėk, kito tokio Žmogaus niekad nematysi! Pinigų dabar 
turiu kaip šieno! Na, eime! 

Tai taręs, čiupo mane už parankės ir nusivedė. Klau- 
sėmės velniškai dieviško smuikininko, žavėjomės nuos- 
tabiu jo Adagio, mus stulbino šėtoniškas jo menas, juo- 
kino neįtikėtinai besiranganti demoniška jo figūra, pana- 
ši į tampomą už virvučių, perkarusią, juodą marionetę. 
Po koncerto Šubertas, kaip visada, pakvietė mane į res- 
toraną, ir šio įvykio proga išgėrėme butelį puikaus 
vyno“. 


Pats Šubertas taip atsiliepė apie Paganinį laiške An- 
zelmui Hiūtenbreneriui: „Per Adagio girdėjau giedant an- 
gelą . 

Kai tik velniškai dieviškas smuikininkas 
išėjo į sceną, salėje įsiviešpatavo kapų tyla. Tikriausiai, 
rašo Liliana Dei, įsiganiusius vieniečius pritrenkė nepap- 


56 Paganinio triumfas greit užtemdė kuklią Šuberto sėkmę. 

rastas jo liesumas. Tarsi pati giltinė išniro priešais žmones, 
apsivilkusi juodais, ant griaučių tabaluojančiais drabu- 
žiais. Išblyškęs ir sukritęs, ilgų juodų plaukų apgaubtas 
maestro veidas atrodė neapsakomai pavargęs. Valandėlę 
jis stovėjo kaip įbestas ir įdėmiai apžiūrinėjo salę. Paskui 
nusileido laiptukais ir nuėjo prie dirigento pulto. Ir tuomet 
tylą staiga sudrumstė audringų, nesulaikomų plojimų au- 
dra. Paganinis dar nepalietė stryku smuiko stygų, bet 
keista jo išvaizda, akmeninis veidas, užgesęs žvilgsnis 
publiką tartum užbūrė: visi jautė, kad prieš juos stovi 
nepaprastas žmogus, galįs padaryti stebuklą. 

Kai smuikininkas, lyg timptelėtas už virvutės, staiga 
nerangiai nusilenkė, rodės, net girgžtelėjo jo kaulai. 
Maestro veidas nušvito, atgijo, ir lūpas iškreipė keista, 
į pašaipią grimasą panaši šypsena, ir vėl suspindusios 
skvarbios, žvitrios akys sužiuro į minią. Jis atstatė į prie- 
kį dešinę koją, įrėmė į pasmakrę smuiką, brūkštelėjo 
stryku per stygas ir ūmai visas taip persimainė, kad pub- 
liką tartum elektros srovė supurtė. 

Smuikininko akys žaibavo, tamsūs vyzdžiai smigo tai 
į vieną, tai į kitą orkestro muzikantą, valdingai juos traukė 
į Maestro nustatytą muzikos ritmo orbitą. Smuikas saky- 
tum įaugo į petį, tapo jo kūno, kairės rankos dalimi. Stry- 
kas buvo tarsi dešinės rankos tęsinys, o riešas toks lanks- 
tus, kad atrodė išniręs. Kairės rankos pirštai nesužiūrimai 
lakstė per stygas, iš kurių tryško stulbinantys fejerverkai, 
margos girliandos trumpučių natų, kurios blykčiojo, spro- 
ginėjo, geso lyg įvairiaspalvės kibirkštys. O kai, drebin- 
damas riešą, maestro pirštais smarkiai spausdavo stygas, 
bekraštė, laisva ir galinga, aistros ir taurių jausmų kupina 
melodija virpindavo orą ir žmonių širdis, kartais skambė- 
davo švelniai švelniai, lyg dangaus garsai, kartais tragišku 
patosu šiurpindavo nustėrusius klausytojus. Ak, kokia 
nuostabi būdavo tada smuiko aimana, kokia liūdna ir 
graži tarsi Skopo biustai. 

Sunku aprašyti, kokį entuziazmą sužadino Paganinis. 
Pakvaišusi publika sukėlė negirdėtas ovacijas, o laikraš- 
čiuose ir žurnaluose kaip iš gausybės rago pasipylė genu- 
jietį šlovinantys straipsniai ir eilėraščiai, jo garbei buvo 
sukurta net trijų dalių poema. 

Po pirmo koncerto buvo surengtas antras, trečias, 
ketvirtas — keturiolika koncertų per nepilnus keturis mė- 
nesius! Be vieniečių, jo pasiklausyti atvykdavo žmonės 
iš provincijos, iš tolimiausių vietų. Apie neregėtą smui- 
kininko sėkmę rašė Triesto, Berlyno, Leipcigo ir kitų 
miestų laikraščiai. Suprantama, laiškuose draugams Paga- 
ninis neslėpė nei savo pasididžiavimo, nei pasitenkinimo, 
Pavyzdžiui, gegužės 15-ąją jis Samengui gyrėsi: 


„Žinokite, kad aš čia jau per pirmą koncertą susidūriau 
su publika, nusimanančia apie muziką ir mylinčia tuos, 
kurie ją puikiai atlieka. Surengiau penkis didelius kon- 
certus didžiojoje salėje, o užvakar šeštą koncertą impe- 
ratoriaus dvaro teatre. 


Gal ir negražu, bet norėčiau jums papasakoti, kaip pub- 
lika mane garbstė ir kaip mano koncertai buvo liaupsinami 
ne tik vietinėje, bet ir užsienio spaudoje. Užteks, jei pa- 
sakysiu, kad man iš tiesų labai smagu susilaukus tokių 
vieningų pagyrimų, apie kuriuos galėjau tiktai svajoti. 
Šįvakar griešiu pas kunigaikštį Meternichą. Rytoj vėl 
didžiojoje salėje — labdarybės koncerte“. 


Mylimam Džermiui birželio 11 dieną Nikolas pranešė: 

„Iš Vienos laikraščių sužinosi apie mano pasisekimus... 
Surengiau devintą koncertą Italų operos teatre, ir kai tik 
buvo iškabinta afiša, žmonės beregint išpirko visus bilie- 
tus į ložes ir parterį; taigi turiu būti Vienoje šį bei kitą 
mėnesį ir griežti dar penkiuose ar šešiuose koncer- 
tuose. 

Parašiau du Adagio dvigubomis stygomis. Klausantis 
vieno, norisi verkti, klausantis antro (jį pavadinau „Mal- 
da“), apima sielvartas. 

Čia vertinama tikroji muzika, ir geriausi atlikėjai bei 
kompozitoriai yra išvykę mokytis kuo toliau nuo miesto 
triukšmo, į kaimus. Parašiau sonatą ketvirtai stygai (tai 
variacijos Haidno himno Got erhālte Franz den Keiser 
(„Dieve, saugok imperatorių“) tema; ją šiomis dienomis 
orkestruosiu . 

O liepos 5-ąją, po trylikto koncerto, patyrusio neregė- 
tą triumfą, Paganiniui išsprūsta pagyrūniški žodžiai; jis 

ištaria juos jam visai nebūdingu tonu, nes apie save ir 
savo meistriškumą visada kalbėdavo gana santūriai, nors 
puikiai žinojo, ko yra vertas. 


„Niekad nedings noras manęs klausytis, — rašo jis.— 
Kaip tu manai, kiek Paganinių yra pasaulyje?“ 


Vienos publikos entuziazmas Paganinį labai įkvėpė, 
išjudino kūrybines jo galias. Parašęs minėtus Adagio ir 
sonatą ketvirtai stygai, jis ėmėsi dramatinio kūrinio. 


„Dabar baigiu rašyti, — pranešė jis Džermiui liepos 
5-osios laiške,— dramatinę muziką, kurią reikės griežti 
dideliam orkestrui pritariant sol styga“'. Tai dramatinė 
sonata „Audra“: pirma dalis — preliudas „Prieš audrą“, 
antra — „Audra prasideda“, trečia — „Aliarmas jūroje”, 
ketvirta — „Malda“, penkta — grave „Audra“, šešta — 
„Didžiausias pavojus“, septinta — „Nusiraminimas“, aš- 
tunta — finalas. Šį kūrinį grosiu kartu su savo trečiu 
didžiuoju koncertu, kuris dar nebuvo atliktas, per atsisvei- 
kinimą su vieniečiais'“. 

„Audrą' maestro rašė siaučiant tikrai audrai šeimoje — 
Antonija Bjanki nuolat gadino jam kraują. Gyvenimas 
su dainininke pasidarė neįmanomas ir nepakenčiamas vi- 
sais atžvilgiais. Bjanki ėmė nežmoniškai pavyduliauti, Pa- 
ganiniui sukėlus furorą tarp vieniečių ir, savaime supran- 
tama, Vienos moterų širdyse. 

Austrijos sostinė ėjo iš proto dėl smuikininko. Šis pa- 
mišimas kartais įgaudavo net komišką formą. Davę valią 
fantazijai, kompozitoriai rungtyniavo tarp savęs kurdami 
įvairias variacijas Paganinio temomis: Štrausas parašė 
Valsą d Ia Paganini; Liklis — „Atsisveikinimo valsą“ pir- 
mo, antro ir trečio Paganinio koncertų temomis; F. Gru- 
beris — šokius d la Paganini; Jozefas Laneris — pirmą 
ir antrą Vienietiškus quodlibet Paganinio Pirmojo koncerto 
temomis; Georgas Michoicas — Capriccio ir Scherzo Pa- 
ganinio temomis; Panis — Variacijas „Kampanelos“ te- 
ma; Švarcas — Galopą su varpeliais; Fišhofas — Maršą 


?7 Vėliau maestro pakeitė sumanymą, nes „Audra“ parašyta ne 
ketvirtai stygai. 

à la Paganini; Karlas Černis — Rondo su varpeliais for- 
tepijonui... Visų nė neišvardysi. 

Visose vitrinose pasirodė smuikininko portretai, lito- 
grafijos, karikatūros. Konditeriai kepė pyragaičius d la 
Paganini, lipdė Nikolo biustus iš marcipano ir ledinukų. 
Kepėjai kepė smuiko formos bandeles, restoranuose ir 
kavinėse stalai buvo dengiami staltiesėmis su smuikininko 
atvaizdu ir klientams siūloma pjausnys, kotletas arba 
kepsnys d la Paganini. Batsiuviai siuvo batus, o kepuri- 
ninkai — skrybėles d la Paganini. Ne tik vyrai, bet ir mote- 
rys mėgdžiojo genujiečio manierą rengtis: kaspinai, ša- 
likai, kaklaraiščiai d Ia Paganini, lazdos su išpjaustyta 
bumbule maestro galvute, pakabučiai, smeigtukai su jo 
portretu, įtaisytu tarp brangakmenių ir aukso; net ant 
nosinių, sagų, pypkių, futliarų, tabakinių, cigarų dėžu- 
čių, naktinių lempelių pasirodė stebuklingojo smuikininko 
veidas arba figūra. Dingo damų ir dvaro freilinų įmantrios 
šukuosenos: dabar jų plaukai laisvai krito ant kaklo ir pe- 
čių — visai kaip Paganinio. Biliardo žaidėjai sugalvojo 
specialų smūgį d la Paganini. 

Tiesa, po aštunto koncerto Paganinio triumfui staiga 
iškilo pavojus — horizonte pasirodė keturkojis varžovas. 
Egipto paša padovanojo Austrijos imperatoriui puikią 
žirafą, kurią atgabenus vieniečiai, niekad nematę tokio 
žvėries, ėmė plūste plūsti į Šėnbruno parką. Baiminda- 
masis, kad gali būti tuščia salė, maestro atidėjo koncertą. 
Bet susidomėjimas žirafa greit atslūgo, o žavėjimasis Pa- 
ganiniu toliau augo. Paryžiaus La Revue Musicale kuo 
rimčiausiai rašė: 

„Iš Vienos pranešama, jog visi neteko amo dėl Pagani- 
nio; jis tapo toks madingas, kad, anot Osservatore Aus- 
triaco, žaibiškai nuvertė nuo sosto Egipto pašos neseniai 
atsiųstą žirafą . 


„Maestro gali tik didžiuotis tokiu palyginimu! — su- 
šunka Kodinjola su humoru. O štai dar vienas gana juo- 
kingas anekdotas: žirafa padarė madingas geltonas su ru- 
domis dėmėmis pirštines, imituojančias egzotiškojo žvė- 
ries kailį. Jos varžėsi su pirštinėmis d Ia Paganini: ant 
kairės rankos buvo išsiuvinėtas smuikas, ant dešinės — 

strykas. Kartą maestro užėjo į krautuvę nusipirkti poros 
pirštinių: 

— A Ja žirafa? — paklausė jį pardavėjas. 

— Ne, ne, geriau iš kito žvėries, — atsakė maestro Pa- 
ganinis, manydamas, kad pardavėjas turi galvoje odos 
rūšį. 

Tada pardavėjas nusišypsojo ir pasiūlė: 

— Tai gal à la Paganini? 

Vienos svetainėse buvo pasakojama daugybė kitų juo-- 
kingų istorijų. Sostinės vežikai dabar prašydavo ne pen- 
kių guldenų, o vieno „paganinerlio“, mat penkis guldenus 
kainavo pigiausias bilietas į virtuozo koncertą. Kartą, neto- 
li viešbučio užkluptas smarkaus lietaus, smuikininkas pa- 
šaukė vežiką: 

— Kiek? — paklausė jis atvažiavęs. 

— Penki guldenai. 

— Ką? Penki guldenai už tokį trumpą kelią? 

— Paganinis irgi prašo penkių guldenų, o griežia tik 
viena styga. 

— O tu ar galėtum pavažiuoti vienu ratu? 

Juodu paplepėjo, pajuokavo, ir smuikininkas, suži- 
nojęs, kad vežikas — italas, davė jam bilietą į savo koncer- 
tą. Žmogelis atėjo į teatrą, visus labai stebindamas savo 
drabužiais, ir sąžiningai plojo tėvynainiui. Kitą rytą jis 
užsuko pas genujietį, į viešbutį, ir tarė: 

— Esu neturtingas, turiu keturis vaikus. Leiskite man 
pavadinti karietą „fiakru à la Paganini”. 

— Po šimts! — geraširdiškai nusijuokė Paganinis.— 
Rašyk ant jos, ką tik nori! 

Praėjus kelioms dienoms, vežikas buvo garsus beveik 
kaip pats smuikininkas. 

Kita istorija labai miela ir jaudinanti. Kartą maestro 
gatvėje pamatė smuiką čirpinantį berniuką. Jis prisiminė 
tolimą vaikystę, praleistą Juodos Katės skersgatvyje, 
pirmuosius bandymus griežti. Nikolas vaiką pasišaukė 
ir sužinojo, kad šis džirina gatvėse norėdamas uždirbti 
keletą skatikų motinai ir sesutėms. Tada maestro paėmė 
skurdų berniuko smuikelį ir ėmė griežti. Netrukus aplink 
juos susibūrė didžiulė minia žmonių ir į kepurę, su kuria, 
baigęs improvizuotą koncertą, Nikolas apėjo žmones 

ratu, pasipylė monetų lietus. Tą vakarą mažasis gatvės 
smuikininkas nuėjo namo laimingas ir, be abejo, visą 
gyvenimą prisiminė šį įvykį kaip nuostabų sapną. 

Garsūs šmaikščiu sąmoju vieniečiai nepraleido progos 
pavaizduoti smuikininką scenoje. Pakeistu, bet visai su- 
prantamu Čelebrinio““ vardu jis tapo svarbiausiu gana 
linksmo farso „Tariamasis virtuozas“ veikėju. Farsui 
tekstą parašė Maizelis, o muziką — Francas Glezeris. Ši 
linksma komedija turėjo nepaprastą pasisekimą An der 
Wien teatre, ir vieniečiai nuoširdžiai juokėsi iš savęs 
pačių, klausydamiesi tokios sostinės įvykių ataskaitos: 
„Trys šimtai neregėtos ekstazės aukų guli ligoninėse; 
ir juos teko operuoti. Daugiau kaip keturiasdešimt kritikų 
sunkiai susirgo smegenų uždegimu, parašę recenzijas apie 
jo koncertus“ (t. y. apie Čelebrinio—Paganinio koncertus), 
ir taip toliau. Kadangi gera parodija niekad nekenkia 
originalui, rašo Džefris Pulveris, smuikininko populiaru- 
mas dėl to tik padidėjo. 

Gegužės 11-ąją, per šeštą koncertą, kurio klausytis 
sugužėjo daug žmonių, smuikininkas padarė išimtį iš tai- 
syklės ir, užuot griežęs vien savo kūrinius, atliko Rodė 
koncertą, pagražindamas variacijomis. 


„Buvau nusprendęs,— pasakoja jis vėliau Šotkiui,— 
daugiau negriežti kitų kompozitorių kūrinių ir juos išme- 
čiau. Bet Vienoje turėjau pakeisti savo nusistatymą. Griež- 
ti kitų autorių kūrinių nemėgstu. Ne todėl, kad nemokė- 
čiau perskaityti, kas pakišta man panosėn, o kad noriu 
pabrėžti savo paties ypatybes; už tai neturėčiau būti pei- 
kiamas, nes, regis, to geidžia ir mano klausytojai”. 


Reikia pasakyti, kad jo teisybė: ši tokia egocentriška, 
despotiška, valdinga asmenybė geriausiai atsiskleisdavo 
tik būdama kūrėjas ir atlikėjas vienu metu. Neprilygsta- 
mas virtuozas klausytojams pateikdavo išsiveržusias iš 
įkaitusių jo smegenų melodijas, kurias paskui be palio- 
vos šlifuodavo, dailindavo, modeliuodavo pagal nežemiš- 
kos savo fantazijos užgaidas. Paganinio vaizduotė, kūrv- 


58 Celebre — garsus (it.). 

binė jėga geriausiai atsiskleisdavo tik jam interpretuo- 
jant patį save, stebuklinguoju „Gvarneriu“ pripildant 
garsus to, ko sklidina jo širdis, kas nebetelpa jo sieloj 
ir dainos sparnais skrieja į pasaulį. 

Vien savo kūrinius Paganinis atlikdavo tik per soli- 
nius koncertus. Tačiau kvartete — jis labai mėgo griežti 
su draugais — mielai imdavosi ir kitų kompozitorių kū- 
rinių. Ypač Bethoveno. 

Vienoje jis klausėsi dviejų jo kvartetų, kurių anksčiau 
nebuvo girdėjęs, ir štai ką rašė Džermiui minėtame birže- 
lio 11-osios laiške: 


„Klausiausi dviejų naujų Bethoveno kvartetų, kuriuos, 
atėję pas mane į svečius, atliko keturi puikūs muzikantai; 
netrukus pats turėsiu malonumą juos griežti; bet ši muzika 
labai ekstravagantiška . 


Nuo tada jis vis griežė ir griežė šiuos kvartetus, į ku- 
riuos Bonos genijus buvo sudėjęs visus įkvėpimo turtus. 
Jų sudėtingumas, naujumas, drąsa iš pradžių Paganiniui 
atrodė ekstravagantiški, bet pamažu maestro juos taip 
perprato, kad šie kūriniai tapo jam kaip savi. 1829 metais 
jis su pasitikėjimu Džermiui rašė: 

„Tikiuosi, kad tau nepaprastai patiks paskutiniai Bet- 
hoveno kvartetai, kai juos atliksiu aš. 


Patiko, neapsakomai patiko jam šie kvartetai, sukurti 
didžiojo kompozitoriaus, kuriuo jis žavėjosi, kaip ir Šu- 
bertas. 

Gegužės mėnesį, sekdamas vieniečiais (jie pamėgo 
savo genijų, deja, po to, kai jis pagaliau baigė kančias 
lovoje, kurioje knibždėte knibždėjo blakės), Paganinis 
nuėjo į keletą koncertų „Augartene“. Kartą ten išgirdo 
Septintąją simfoniją. Sėdėjo bijodamas krustelėti, o muzi- 
kai nutilus jo akys buvo pilnos ašarų. 

— Mirė,— vos girdimai sušnibždėjo jis. 

Šlovė ir muzika, triumfas ir koncertai turėjo atvirkš- 
čiąją medalio pusę. Seni šmeižtai pasiekė Vieną anksčiau 
už smuikininką, ir netrukus viename laikraštyje atsirado 
garsioji istorija — kad jis išmokęs griežti kalėjime, kur 
sėdėjęs už žmogžudystę. Paganinis nemokėjo vokiškai, 

tad kreipėsi į majorą Kamilą Vakanį, kad šis jo vardu 
parašytų protestą į Theaterzeitung. Vakanis parašė, ma- 
estro pasirašė, ir protestas buvo išspausdintas ne tik šiame, 
bet ir daugelyje kitų laikraščių: 


„Thealerzeitung direktoriui 


Paganinis, reikšdamas begalinį dėkingumą už tai, ką 
parašė šio mėnesio 5 dieną Theaterzeitung išspausdinto 
protesto autorius, ryšium su pirmu savo koncertu, sureng- 
tu apsišvietusiai ir didžiai gerbiamai Vienos Publikai, 
mano turįs tai Publikai paaiškinti, kas buvo tvirtinama 
viename šio laikraščio straipsnyje, sukurptame remian- 
tis melagingais gandais, skleidžiamais nieko neišmanančių 
žmonių. 

Taigi jis privalo tiesos ir savo orumo vardan pareikš- 
ti, kad niekad ir niekur, dėl jokios priežasties negyveno 
kitaip, negu dera laisvam žmogui, gerbiamam piliečiui 
ir ištikimam įstatymų vykdytojui. Tai gali paliudyti, jei 
reikia, visos valdžios, kurioms esant jis gyveno laisvas, 
neteršdamas nei savo, nei savo šeimos, nėi Meno garbės; 
jis nusprendė toks pasirodyti apsišvietusiai ir gera linkin- 
čiai Vienos Publikai, kuri yra pirmoji, pagerbusi jį savo 
dėmesiu už Italijos ribų. 


Viena, 1828 m. balandžio 10 d. 
Nikolas Paganinis” 


Savaime aišku, šis protestas paveikė tik protingus 
žmones, bet kalbų nenutildė. Netrukus pamatysime, koks 
bus prasimanymų mastas Vokietijoje. 

Daug nemalonumų Paganiniui teikė sveikata. Liepos 
5-ąją Džermiui jis rašė: 

„Surengčiau keturioliktą akademiją, jei ne sveikata; 
dabar grosiu jei ne ateinančią, tai kitą savaitę, nes to labai 
trokšta jos šviesybė kunigaikštienė Luiza, kuriai turėsiu 
pranešti, kada pasveiksiu . 

Marijai Luizai, be abejo, labai magėjo pamatyti ir 
išgirsti buvusį savo mošų Elžbietos ir Paulinos meilužį; 
po kelerių metų ji virtuozą prisimins ir pasikvies griežti 
į Parmą, į prašmatnųjį savo dvarą. 

Nenuostabu, kad Paganinis vėl pasijuto blogai — jam 
sveikatą ėdė ne tik nervinis ir fizinis pervargimas nuo 
daugelio koncertų, surengtų per tokį trumpą laiką, bet 
ir nesiliaujančios scenos, kurias Bjanki keldavo. namie. 
Laiškai Džermiui gana iškalbingi, rodo, kad smuikininkas 
su dainininke greit skirsis. 


„Birželio 11 d. 


Bjanki turiu vyti lauk, nes ji mane pribaigs, bet apie 
tai parašysiu vėliau; rytoj, nors gyvename skyrium, suren- 
gsiu dešimtą koncertą Italų operos teatre ir visą pelną, 
kaip paskelbta spaudoje, skirsiu jai“. 


„Liepos 5 d. 


Bjanki seniai su manim negyvena; ši bjaurybė netei- 
singa, ir aš nė akyse nenoriu jos matyti; apsiraminęs 
papasakosiu daugiau. 


Pagaliau iš Prahos spalio 20 dieną: 


„Su Bjanki baigta. Norėdamas pasilikti brangųjį Aki- 
lę, kurį labai myliu už jo jautrumą ir protą, kreipiausi į 
Vienos teismą, ir man buvo pasiūlyta sutikti su Bjanki 


gyvos galvos šimtą skudų kasmet. Rugpjūčio pradžioje 
Bjanki iš Vienos išvyko į Milaną“. 

Keletas incidentų, galinčių maestro „pribaigti“, mums 
yra žinomi. Kartą ji užklupo Paganinį rašant komplimentą 
vienos artistės albume (Polko manymu, pianistės Blahet- 
kos); pavyduolė griebė albumą su autografais ir sudraskė 
į skutelius. Verčiau apie šiuos incidentus nekalbėti: net 
dabar, kai prabėgo tiek laiko, nemalonu juos minėti. 

Šalims susitarus dėl sumos, kuri turėjo būti išmokėta 
Bjanki, Vienos teismo sprendimu vaiką pasiėmė tėvas. 
Štai ištrauka iš teismo nutarties: 


„Ieškovas, tenkindamas atsakovės reikalavimą, perda- 
vė jai Arnšteino ir Eskeleso banko vekselį, žiruotą Vienoje 
1828 metų liepos 28 dieną. 

Ieškovui prašant atiduoti jam vaiką A. Čirą Alesandrą 
ir iškilmingai pasižadėjus jį globoti, aukščiausiasis teis- 

mas patvirtino Nikolo Paganinio ir Antonijos Bjanki susi- 
tarimą, kad jų nesantuokinį sūnų Akilę Alesandrą Čirą 
globos ir auklės tėvas Nikolas Paganinis”. 


Vėliau Paganinis sakė sūnui nenorįs, kad jis susitiki- 
nėtų su motina, kuri jį pardavusi. Žodis žiaurus, ta- 
čiau bent iš dalies atitinka tikrovę. 

Nesunku įsivaizduoti, kaip rietenos, scenos, skandalai 
ir bylinėjimasis sukrėtė Paganiniui nervų sistemą, jautres- 
nę negu jo smuiko stygos. Maestro buvo tarsi gyvas nu- 
luptas. Labai įspūdingai apie tai rašo Konestabilė: 

„Esu įsitikinęs, kad tai ir daug kitų priežasčių smarkiai 
pakenkė kompozitoriaus sveikatai, kuri, jam gyvenant 
Vienoje, buvo labai silpna; ją pataisyti stengėsi daktaras 
Benatis — jaunas mokslininkas, ilgą laiką tyręs smuikinin- 
ko organizmą; jis pastebėjo, kad maestro, pagriežęs kokį 
muzikos kūrinį, atrodydavo kaip žmogus po apopleksijos 
priepuolio: jį taip išpildavo šaltas prakaitas, kad turėdavo 
apsivilkti kailiniais, dingdavo pulsas, ir, ko nors paklau- 
stas, jis tylėdavo arba atsakydavo trumpai ir beveik visada 
ne tai, ko reikėdavo. Naktį po koncerto negalėdavo užmig- 
ti ir ilgai būdavo didžiai susijaudinęs“. 

Taigi Nikolas dar sykį kreipėsi į mediciną ir gydėsi 
pas to meto įžymybes — jaunąjį daktarą Benatį ir garsųjį 
Marencelerį. Smuikininkas išbandė ir Hanemano homeopa- 
tines priemones, bet paskui jų atsisakė. Paganinis pradėjo 
suprasti, kad jo liga nepagydoma. 

Ir turbūt su liūdesiu, užjausdamas kitus ligonius, su- 
rengė koncertą Šv. Morkaus ligoninės naudai. 

Gegužės 23 dieną imperatorius Pranciškus I paskyrė 
smuikininką savo kamervirtuozu, o Viena jį apdovanojo 
subtilaus Jozefo Lango darbo aukso medaliu, kuriame 
buvo lotyniškai parašyta: Periluris sonis non peritura 
gloria („Dingsta garsai, bet nedingsta šlovė“). Turbūt 
liūdesys įsismelkdavo smuikininkui į širdį skaitant pirmuo- 
sius žodžius, nes tikrai, vos tik jis nukeldavo stryką nuo 
stygų ir nuleisdavo ranką, dingdavo stebuklingi jo instru- 
mento garsai, kurie žavėdavo ir užburdavo minias klausy- 
tojų. Ateis diena, kai liga jį įveiks ir jo smuikas nutils 
amžinai. Jis tai žinojo. Todėl dabar svarbiausia nepasi- 

duoti, laikytis iš visų jėgų, tarsi plieno stygą įtempti 
savo valią. Tačiau plieno styga anksčiau ar vėliau irgi 
nutrūks. Anksčiau ar vėliau... Bet ne dabar. Gydytojai 
konfidencialiai šnibždėjo naują adresą: 

— Karlsbadas. 

Vėl suspindo vilties žiburėlis, ir liepos 24-ąją, surengęs 
paskutinį koncertą Reduto salėje, toje pačioje, kur griežė 
ką tik atvykęs į Vieną, jis išvažiavo gydytis į Karlsbadą. 


Penkioliktas skyrius 


PRAHOJE 


Tiesa taps spyna, pakabinta melui ant 
lūpų. 


Paganinis, 1829 m. 


Karlsbade Paganiniui taip pat prasidėjo bėdos ir nema- 
lonumai. Spalio 20-ąją iš Prahos Džermiui jis rašė: 


„Drauguži, 


Karlsbade man labai nesisekė. Buvau pradėjęs gydy- 
mosi vandeniu kursą, bet jį nutraukiau dėl baisaus seilių 
liaukų uždegimo, kuris prasidėjo po to, kai man ištraukė 
kairiosios pusės krūminį dantį. Atsirado pūlinys, ir nuo 
jo ėmė gesti kaulas. Nepagelbėjo net keturiasdešimt aš- 
tuoni kompresai, kuriuos man dieną naktį dėjo pusantro 
mėnesio. Kad tu žinotum, kaip kankinuosi! 


Vienos gydytojai įkalbėjo mane atvažiuoti konsultuotis 
pas vietinius chirurgus. Pasikviečiau keturis garsiausius 
profesorius, ir jie surengė konsiliumą. Sėdėjau ant kėdės 
lyg statula ir nė nekrustelėjau, kai jie mane badė didžiau- 
siomis adatomis, pjaustė peiliais, karpė žirklėmis. Chirur- 
gai labai stebėjosi mano kantrybe“. 


Karlsbade Paganinis surengė tik du koncertus, nes 
kurortinis sezonas ėjo į pabaigą ir mieste beveik nebuvo 

likę užsieniečių. Spalio mėnesį išvyko į Prahą. Ten, atrodo, 
pasijuto geriau. 


„Štai jau kelios dienos,— rašė jis Džermiui,— man 
geriau, ir reikia tikėtis, jog pūlinio sugadintas kaulas 
nes vietinė publika nekantrauja pasiklausyti mano smuiko; 
tikiuosi surengti akademiją lapkričio gale“. 


Tačiau jo viltys buvo bergždžios. Sausio 10-ąją drau- 
gui jis pranešė: 

„Per stebuklą išgijau paskutinėmis lapkričio dieno- 
mis, po to, kai man padarė dar vieną nepaprastai skaus- 
mingą operaciją ir išėmė keturis gabaliukus kaulo iš 
apatinio žandikaulio. Pasveikęs vietiniame teatre suren- 
giau šešias akademijas, įskaitant vieną labdaringą kon- 
certą vargšams,— gruodžio 1-ąją, 4-ąją, 9-ąją, 13-ąją, 
16-ąją ir 20-ąją . 


Kažkoks nemokša dantistas Paganiniui ištraukė ne tik 
keturis gabaliukus kaulo, bet ir visus apatinio žandikaulio 
dantis. Galima įsivaizduoti, kiek fizinių ir dvasinių kančių 
atsiėjo vargšeliui ši operacija. 

Tarp kitko, Konestabilė rašo, kad, gyvendamas Pra- 
hoje, Paganinis sirgo balso stygų uždegimu. Tai buvo 
ne kas kita, kaip persimetusi į gerklę plaučių tuberku- 
liozė, kuri visą gyvenimą smuikininką ėdė, kol pagaliau 
jį nuvarė į kapus. 

Vis dėlto, vos tik pasijutęs geriau, maestro vėl pradėjo 
koncertuoti. Bet Prahą užkariauti buvo daug sunkiau negu 
Vieną. Dar nuo Mocarto laikų vyko įnirtingos varžybos 
tarp šių miestų muzikų. Todėl triumfas, kurio Paganinis 
susilaukė Austrijos sostinėje, čia jam buvo prasta reko- 
mendacija. Publika ir kritikai rinkdavosi į jo koncertus 
iš anksto priešiškai nusiteikę, galima sakyti, norėdami 
įsitikinti, jog austrai ėjo iš proto dėl žmogaus, kuris to 
visai nenusipelnė. Antra vertus, nereikia pamiršti, kad 
Čekija pelnytai didžiavosi šlovingomis smuiko mokyklos 
tradicijomis; todėl jos tautinis išdidumas irgi statė šerį 
prieš svetimšalį smuiko dievuką. 

Kažkoks anoniminis autorius išliejo tulžį paskvilyje, 

išspausdintame Hamburgo laikraštyje Literarische Blūtter 
der Börsen Halle. Šiame straipsnyje, pompastiškai pava- 
dintame „Įspėjimas“, jis maišė su purvais Paganinį ir įspė- 
jo visus, norinčius jo klausytis: „Buvau kartą Paganinio 
koncerte; jis manęs daugiau nematys”. 

Tačiau kitas sakinys, kuriame su ironija rašoma apie 
Vienos publikos žavėjimąsi genujiečiu, atskleidžia auto- 
riaus išankstinį nusistatymą: „Kas per viena ta Campa- 
nella, dėl kurios vieniečiai kraustėsi iš proto?..“ 

Be to, Prahoje, kaip ir visur, ėmė sklisti tie patys šmei- 
žikiški prasimanymai apie kalėjimą, žmogžudystę ir smui- 
kininko ryšius su velniu. Kad priešiškai buvo sutiktas 
Paganinis, matyti iš Šopeno laiško, rašyto šeimai 1829 
metų rugpjūčio 22 dieną: „Draugai norėjo, kad koncer- 
tuočiau Prahoje, bet aš nenoriu gadinti, ką pasiekiau 
Vienoje (čekai blogai sutiko net Paganinį), todėl susilai- 
kysiu. 

Paganinis savo ruožtu Džermiui skundėsi: 


„Kad tu žinotum, kiek čia turiu priešų, tiesiog nepati- 
kėtum. Aš niekad nedarau pikta, bet tie, kurie manęs 
nepažįsta, vaizduoja mane kaip didžiausią niekšą, šykš- 
tuolį, gobšą, ir t. t., ir t. t. Jei taip, aš jiems atkeršysiu ir 
dar labiau pabranginsiu bilietus į koncertus, kuriuos su- 
rengsiu kitose Europos šalyse“. 


Vis dėlto Paganinis sužavėjo ir Prahos publiką, savo 
menu nuginklavo visus jį koneveikusius priešus. Osser- 
vatore triestino sausio 17 dienos numeryje išspausdino 
savo Prahos korespondento straipsnį, kuriame yra kele- 
tas gana įdomių sakinių: 


„Šio mėnesio pradžioje pirmąkart išgirdome kava- 
lierių Nikolą Paganinį. Ir nekantraujantys muzikos „sir- 
galiai“, kurie jau prieš kelis mėnesius išpirko bilietus 
į ložes bei parterį ir visą vasarą sėdėjo mieste, nesiryž- 
dami išvykti, kad nepraleistų šio malonumo, buvo labai 
patenkinti ir nustebinti. 

Teatras buvo pilnas. Bet ne sausakimšas — tikriausiai 
dėl bilietų, kurie čia kainavo dusyk brangiau negu Vieno- 
je. 

.. Štai pagaliau atsiveria durys ir įeina Paganinis že- 
mai, kone nuolankiai lankstydamasis. Tai aukšto ūgio, 
truputį gunktelėjęs nuo ligų žmogus; išraiškingų bruožų, 
protingas, baltas kaip drobė jo veidas nejučia primena 
Hofmano naktis. Visi nepaprastai susikaupę klausėsi 
Allegro maestoso. Nusileidus uždangai, publika, nors plo- 
jo, Maestro į sceną nekvietė — matyt, negalėjo atsigauti 
ir laukė kitų dviejų koncerto dalių, kad perprastų, ką 
girdėjo. Uždangai vėl pakilus ir nuskambėjus Adagio 
cantabile, smuikininko maniera klausytojams pasidarė 
suprantamesnė, ir po Rondo allegretio jis buvo karštais 
plojimais iškviestas į sceną... Tada maestro pagriežė 
„Karo sonatą“ ketvirta styga (ją labiau tiktų pavadinti 
popuri) ir šiuo nuostabiu virtuoziškai atliktu savo kūriniu 
galų gale įkaitino flegmatiškų čekų kraują ir buvo — 
rečiausias atvejis šiame teatre — iškviestas du kartus iš 
eilės: po šios sonatos ir po Larghetto cantabile bei Variaci- 
jų Rosinio tema (iš operos „Pelenė )“. 


Šis pirmo Paganinio koncerto aprašymas yra pabrėžti- 
nai sausas; čia neliaupsinami genialiojo smuikininko 
nuopelnai, bet sužinome, kad ilegmatiška Prahos publika 
ne iš karto užsidegdavo — reikėdavo pamažu ją įkaitinti. 
Inteligentija pamatė, jog Paganinis iš tiesų didžiai talen- 
tingas, unikalus vifttuozas, pasiekęs tokį meistriškumą 
atkakliu, pasiaukojamu darbu. 

Smuikininko priešų ir pavyduolių apkalbos, pikti strai- 
psniai spaudoje sukėlė gyvą tikrųjų muzikos gerbėjų 
reakciją; jie nuoširdžiai žavėjosi neprilygstamojo geni- 
jaus virtuoziškumu ir jautė jam nuoširdžią simpatiją. 


Per tris mėnesius, Paganinio praleistus Prahoje, aplink 
jį susibūrė nedidelis ratelis draugų, kurie, geriau smuiki- 
ninką pažinę, dar labiau prie jo prisirišo. Tarp jų buvo 
senas maestro bičiulis profesorius Džovanis Gordidžanis, 
tas pats, kuris aprašė Feraroje atsitikusią linksmą istori- 
ją apie Palerini ir asilo bliovimą. Iš naujų draugų pami- 
nėtini Miuleris ir Šotkis. Profesorius Miuleris į Prager 
Unterhaltungsblūtter parašė pirmo Paganinio koncerto 
recenziją, kur yra frazė: „Niekas nesitikėjo, kad klausy- 

tojai smuikininkui pajus tokią karštą simpatiją“. Šotkiui 
Paganinis leido rašyti savo biografiją, pateikęs reikiamą 
medžiagą’. Prahos universiteto profesoriaus Julijaus Mak- 
similiano Šotkio vardas buvo geriausia garantija, kad 
knyga rimta ir joje išdėstyti faktai tikri. 


„Nekantriai laukiu pasirodant savo biografijos, — rašė 
Paganinis po kelių mėnesių, 1829 metų kovo 10-ąją, iš 
Berlyno į Prahą vienam draugui, — ne todėl, kad ja pasi- 
girčiau, o kad nutildyčiau piktus liežuvius, kuriems labai 
malonu (nors mano meno jie neįstengia arba nemoka su- 
menkinti) mane juodinti, prasimanytais kaltinimais terš- 
ti mano garbę. 

Perduokit profesoriui linkėjimus ir pasakykit, kad visi 
mano draugai nekantriai laukia knygos. Jai išėjus, aš at- 
gausiu gerą vardą, bus atkeršyta už šmeižtus, ir tiesa 
taps spyna, pakabinta melui ant lūpų“. 


Knyga išėjo 1830 metais. Tai ne biografija tikra šio 
žodžio prasme, o rinkinys įvairių žinių, dokumentų, 
straipsnių ir istorijų, susijusių su Paganinio gyvenimu. 
Knyga parašyta gana chaotiškai, netvarkingai, joje stinga 
chronologinio nuoseklumo ir logikos, gausu klaidų, spra- 
gų, hiperbolinių pagyrimų. Tačiau ji tikra saugykla duo- 
menų ir faktų, kuriais galima neabejoti, nes juos yra pa- 
teikęs pats smuikininkas ir jo amžininkai. l 

Knygoje tarp Vienos laikotarpio dokumentų yra vie- 
nintelis išlikęs Paganinio motinos laiškas. Būdama neraš- 
tinga, ji, matyt, padiktavo jį kam nors iš savo artimųjų 
ar kokiai draugei. Kai kas abejojo laiško autentiškumu, 
bet jis iš tiesų atrodo parašytas ad hoc®... Šiaip ar taip, 
štai jis: 


* Šotkio knygoje yra Paganinio laiško faksimilė: „Julijui Maksi- 
milianui Šotkiui. Aš, žemiau pasirašęs, duodu ponui profesoriui Šot- 
kiui leidimą publikuoti mano biografiją ir prašau jį padaryti viską, kas 
įmanoma, kad būčiau apgintas nuo priešų apkalbų ir šmeižto. 


Nikolas Paganinis 
Praha, 1829 m. sausio 12 d.“ 


€ šiuo atveju. (Lot.) 

Sonata „Napoleonas“ smuikui (ketvirta styga) ir orkestrui 


„Varšuvos sonata“ smuikui ir orkestrui 


vila 


„Gajonės 


Paganinio kapas Parmoje 


„Brangus sūnau, 


pagaliau, praėjus beveik septyniems mėnesiams po 
to, kai pasiunčiau jums žinutę į Milaną, ponas Anjinas 
atnešė jūsų laišką, rašytą šio mėnesio 9 dieną, ir man buvo 
didelė paguoda ir džiaugsmas, kad esate sveikas ir gerai 
jaučiatės; labai apsidžiaugiau sužinojusi, jog po kelionės 
į Paryžių ir Londoną ketinate apsilankyti Genujoje ir ap- 
kabinti mane. Žinokite, aš kasdien meldžiu Aukščiausiąjį, 
kad jis išpildytų mudviejų troškimus. 

Sapnas išsipildė: kaip Viešpats sakė, taip įvyko — jūs 
tapote garsus, ir, Dievo padedamas, menas atnešė jums 
sėkmę bei turtų; parvykęs čia, tėvynainių mylimas ir ger- 
ilsėsite, o to reikia jūsų sveikatai. 

Labai patiko jūsų portretai, kuriuos atsiuntėte su laišku, 
ir aš žinau, ką apie jus kuo smulkiausiai rašė mūsų laik- 
raštis; patikėkite, man, motinai, šios naujienos suteikė 
daug džiaugsmo. Brangus sūnau, nepamirškite manęs ir 
dažniau rašykite: tuomet gal ilgiau gyvensiu ir kada nors 
tikrai turėsiu laimės jus apkabinti. Mes gyvename gerai, 
ir visos šeimos vardu dėkoju už atsiųstus pinigus. Tauso- 
kite sveikatą ir padarykite taip, kad jūsų vardas taptų 
nemirtingas. Saugokitės blogų orų svetimose šalyse ir 
žinokit, jog turit motiną, kuri jus labai myli, kasdien už 
jus meldžiasi Aukščiausiajam ir nori tik viena — kad 
būtumėt sveikas ir laimingas. Apkabinkite už mane mie- 
liausiąją savo draugę ir pabučiuokite mažąjį Akilę. My- 
lėkite mane, ir aš jus mylėsiu iš visos širdies. 

Visada karštai jus mylinti motina 
Tereza Paganini 
Genuja, 1828 m. liepos 21 d.“ 


Labai nuoširdus, šiltas Prahos teatro direktoriaus laiš- 
kas, kuris paneigia daug prasimanymų apie genujiečio 
šykštumą ir godumą: | 


„Ponui profesoriui Šotkiui 


Atsakydamas į jūsų paklausimą dėl Paganinio biogra- 
fijos, aš, nenusikalsdamas tiesai, su malonumu pranešu, kad 
finansiniuose reikaluose, kurių turėjau su įžymiuoju vir- 

tuozu, jam norint surengti šešis koncertus šiame teatre, 
jis elgėsi kaip pagarbos vertas žmogus, nesiderėjo dėl 
honoraro, visiškai pasikliovė manim ir buvo labai drau- 
giškas, nuoširdus. Jo prisiminimas man visada bus bran- 
gus ir didelį malonumą teiks mintis, kad mano žodis bent 
kiek padėjo pažinti poną kavalierių Paganinį kaip didžiai 
gerbiamą žmogų, su kuriuo bendrauti nėra taip sunku, 
kaip kažkodėl manoma. 
Janas N. Hipankas 
Teatro direktorius ir impresarijus 
Praha, 1829 m. sausio 12 d.“ 


Kas nori pažinti smuikininką geriau kaip jo draugai 
iš Prahos 1828—1829 metų žiemą, Šotkio knygoje ras labai 
gyvų, tikroviškų puslapių, kur autorius vaizduoja Paga- 
ninį ne kaip koncertantą, o visai kitu atžvilgiu, pateikia 
mums labai raiškų fizinį ir dvasinį jo portretą: 

„Maestro toks liesas, kad liesesnis ir būti negali; jo 
veidas išblyškęs, net gelsvas, ir kai jis linkčioja, visas 
taip keistai juda, kad, rodos, kojos beregint atitrūks nuo 
liemens ir iš nugriuvusio žemėn kūno liks tiktai krūva 
kaulų . 


Neįžvelgiama, bejausmė kaukė, kuria Paganinis atsi- 
tverdavo nuo publikos, jį gaubianti paslaptinga, šlovės 
ir legendų sukurta aureolė dingsta, ir mes matome, kad 
jo elgesys, kalba, įpročiai, silpnybės, jausmai kaip visų 
žmonių. 

Su draugais jis niekad nebuvo nei paniuręs, nei san- 
tūrus, nei užsidaręs, nei pasipūtęs. Priešingai, buvo malo- 
nus, nuoširdus, mėgo juokauti, krėsti pokštus. Labai džiau- 
gdavosi, kai pasitaikydavo proga su bičiuliais vakarie- 
niauti tratorijoje, kur mokėjo sutaisyti kokį nors savo 
mėgstamą itališką valgį. Jis patikdavo visiems. Buvo 
sąmojingas, linksmas pašnekovas, mielai pasakodavo sma- 
gias istorijas bei nuotykius iš savo gyvenimo ir pats dau- 
giausia kvatodavo. Tada Nikolas atsipalaiduodavo, val- 
gydavo, gerdavo, nepaisydamas daktarų draudimų, ir 
modavo ranka į visus pavyduolius bei jų šmeižtus, į aikš- 
tingas meilužes bei jų užgaidas. Tarp draugų, kurie jį 
nuoširdžiai mylėjo, jis atgydavo, užmiršdavo savo bėdas, 

kančias, ligas, nemalonumus ir bent keletą valandų galė- 
davo džiaugtis gyvenimu. 

Šotkio dėka Gordidžanis mums pateikė kelis kasdie- 
ninio Paganinio gyvenimo aprašymus. Kartą jis nuėjo pas 
maestro, į viešbutį, kviesti jo kartu vakarieniauti. Kaip 
visada, kambaryje velnias galėjo koją nusilaužti: čia gu- 
lėjo vienas smuikas, ten — kitas, ant lovos — trečias, iš 
žaislų krūvos kyšojo ketvirtas. Natos, monetos, beretė, 
laiškai, laikrodžiai, batai — viskas labai vaizdingai buvo 
suversta kambaryje. Kėdės, stalas, net lova stovėjo neži- 
nia kur. Šio chaoso vidury kiūtojo Paganinis. 

Ant galvos jis buvo užsimaukšlinęs juodą naktinę 
kepuraitę, kaklą apsimuturiavęs geltonu šaliku, liesus 
pečius prisidengęs ilgu tamsiai rudu apsiaustu, kuris gai- 
liai kadaravo ant prakaulios jo figūros. Paganiniui ant 
kelių sėdėjo Akilė; Gordidžaniui įėjus, berniukas buvo 
labai blogai nusiteikęs, nes tėvas padarė, ko vaikas ne- 
galėjo pakęsti — nuplovė jam rankas! 

Būnant su šiuo trimečiu pypliu, reikėjo turėti neregė- 
tos, begalinės, dieviškos kantrybės. Smuikininkas jos turė- 
jo. Kai mažylis imdavo žliumbti, tėvas neprarasdavo savi- 
tvardos, užstodavo jį, draugams sakydamas: 

— Vargšelis nuobodžiauja. Nebežinau, nė ko griebtis. 
Jau sužaidėme visus žaidimus. Rytą fechtavomės, paskui 
nešiojau jį ant nugaros, sutaisiau jam šokolado... Tiesiog 
nebežinau, ką čia dar sugalvojus! 

Tikrai juokingai atrodė Paganinis, kai apsiavęs šlepe- 
tėmis fechtavosi su vaiku, jam siekiančiu vos ligi kelių. 
Akilė švaistėsi kardu, o turintis trauktis tėvas šaukė: 

— Liaukis, liaukis, brangusis! Aš jau sužeistas. 

Bet mažylis nusiramindavo tik tada, kai jo priešininkas 
nuvirsdavo ant lovos ir imdavo šaukti, kad esąs nebe- 
gyvas. 

— Eime pietauti, — pasiūlė Gordidžanis, dvikovai pasi- 
baigus. 

— Kelinta dabar valanda? — paklausė smuikininkas. 

— Dvylikta. Judinkis. Mūsų laukia italai. Jie ką tik 
atvyko. 

— Kas? 

i Neapoliečiai. Vienas groja mandolina, kitas rašo 
eiles. 

— Puiku! Muzika ir poezija šiandien galės apsikabinti 
kaip tikros seserys. 

Tuo tarpu Paganinis nuprausė ir aprengė Akilę, bet 
pats buvo nepasiruošęs. Jis ėmė ieškoti visur išblaškytų 
savo daiktų. Kur kaklaraištis? Kur batai? Kur švarkas? 
Viskas išslapstyta... Kas tai padarė? Akilė! Berniukas ne- 
tvėrė iš džiaugsmo, matydamas, kaip tėvas žirglioja po 
kambarį apžiūrinėdamas kiekvieną kertę ir klausdamas: 

— Kur nukišai mano daiktus? 

Bet išdykėlis dėjosi nieko nesuprantas ir akis išpūtęs 
tik galvą purtė. Galų gale, išvertęs visus kampus, tėvas 
rado batus po pagalve, kaklaraištį bate, švarką skrynioje, 
liemenę stalčiuje. Aptikęs kokį nors daiktą, Paganinis 
triumfuodamas kratė jį virš galvos ir šniaukė tabaką. Vėl 
ieškojo, o berniukas vaikščiojo paskui ir raičiojosi iš 
juoko, kai tėvas žiūrėjo ten, kur nieko nebuvo paslėpta... 

Pagaliau maestro apsitaisė. Užrakino duris, bet kam- 
baryje paliko išmėtytus žiedus, pinigus ir brangiausius 
savo smuikus — Gordidžanį tai labai nustebino,— nu- 
trenktus ant stalo ir kėdžių, net nepaprašęs, kad juos 
kas pasaugotų. Paganiniui jie mažai terūpėjo. Laimė, top- 
telėjo Gordidžaniui, kad smuikininkas gyvena viešbu- 
tyje, kurį laiko padorūs žmonės... 

Spaudė šaltukas, ir Paganinis apsivilko plačius sun- 
kius kailinius. Bijodamas, kad neperšaltų Akilė, paėmė 
jį ant rankų ir, prisispaudęs prie krūtinės, apsiautė kaili- 
niais. Norėdamas įkvėpti gryno oro, vaikas retkarčiais 
iškišdavo įraudusį veiduką... Tai buvo tarsi gaivus pava- 
sario rytas surukusios žiemos glėby... 

Žengdamas sparčiais žingsniais, Paganinis greit priėjo 
tratoriją, tačiau, nors kelias buvo trumpas, užduso — 
ne juokai nešti tokį sunkų vaiką! 

Smuikininkas su didžiausiu malonumu kibo į risotto“! 
ir kitus itališkus valgius, kuriuos galėjo sukramtyti, bet 
daugelio labai mėgstamų patiekalų turėjo atsisakyti — 
jie buvo per kieti išlikusiems, vos besilaikantiems jo dan- 
tims. Po pietų, kuo puikiausiai nusiteikęs, maestro pasako- 
jo įvairiausias istorijas, prisiminė įdomius nutikimus iš 


ŝ! Valgis, pataisytas iš ryžių. (Vert. past.) 

savo gyvenimo, su dideliu istorijos išmanymu kalbėjo 
apie garsiuosius genujiečius. Vakarop Paganinis su drau- 
gais ėmė lošti kortomis, o Gordidžanis linksmino Akilę. 
Devintą valandą visi palydėjo smuikininką į viešbutį. 

Gandus, kad Paganinis buvęs šykštus ir labai įtarus, 
paneigia ne tik ši istorija, bet ir pasakojimas Prahos „Juo- 
do arklio“ viešbučio šeimininko Hiubšo, kuris esą ne 
sykį pataręs smuikininkui laikyti užrakintus pinigus ir 
geriau saugoti vertingus daiktus. Bet maestro nekreipęs 
į tai dėmesio ir toliau elgęsis, kaip buvo įpratęs. 

Akilė, be abejo, labai vargino, alinte alino garsųjį 
savo tėvelį, kuriam koncertai ir šiaip kainuodavo daug 
nervų. Ar gali žmogui rūpėti tvarka namie, kai jis taip 
nuvarytas! 

Dabar Paganinis galvojo tik apie sūnų: jis buvo švie- 
sos spindulys jo gyvenime, jo būties prasmė ir tikslas. 
Maestro jį neapsakomai lepino, užvertė žaislais, o kartą 
net padovanojo jam mažytį smuikelį ir išmokė griežti 
keletą paprastų, tylių melodijų. 

Nors tėvas sūnų dievinte dievino ir viską jam leido, 
Akilė buvo geras vaikas. Žinoma, kartais jis ožius varinė- 
davo, bet tėvą mylėjo ir buvo jam dėkingas. Vaikas augo 
doras ir gero būdo. Paganinis taip prisirišo prie sūnaus, 
kad nerasdavo vietos, jeigu jo nebūdavo šalia. „Naktį, 
kai pabundu,— sakydavo jis,— pirmiausia imu galvoti 
apie jį... Jeigu Akilės netekčiau, negalėčiau gyventi . 

Kartą Gordidžanis Paganinį rado viešbutyje vieną, 
baisiausiai nuliūdusį. 

„Padaviau jam smuiką, — pasakojo jis, — maestro nusi- 
šypsojęs jį paėmė ir ėmė griežti dieviškus akordus, bet 
visa tai neilgai truko. Garsai vis žemėjo, šiurkštėjo, pa- 
galiau virto gailiu, tačiau be galo melodingų lamento, 
tokiu nuostabiu, kad atsiklausyti negalėjau. Muzika nu- 
tilo, bet man rodės, kad ją vis dar girdžiu. Tačiau Paga- 
ninis buvo giliai nugrimzdęs į savo mintis. Tuo tarpu 
dangus apsiniaukė ir taip smarkiai trenkė griaustinis, kad 
vos neatsidarė durys ir langas. Tada Paganinis mane 
ėmė klausinėti: „Kas čia dunda?.. Kur aš esu?.. Kur mano 
sūnus?.. Kur jis?.. Kur?..“ Vis kartojo ir kartojo šiuos klau- 
simus, nors aš kaip įmanydamas jį guodžiau. Tik kai 

nubėgęs atsinešė ir uždegė lempą, man pavyko jį nura- 
minti. Šiaip taip Nikolą įkalbėjau važiuoti kartu į teatrą, 
kur šįvakar jis turėjo koncertuoti. Mums pakilus, atsi- 
darė durys ir ant slenksčio pasirodė jo sūnelis; beregint 
dingo niūrūs vaizdai, piešiami egzaltuotos maestro ianta- 
zijos, jis atsitokėjo ir linksmas nuvažiavo su manim į te- 
atrą . 


Konestabilė teisingai mano, kad tikroji priežastis, dėl 
kurios Paganinis stengėsi kuo daugiau ir greičiau uždirbti 
bei sutaupyti pinigų, buvo noras sudaryti vieninteliam 
savo sūnui puikias gyvenimo sąlygas. 

Taigi ar reikia stebėtis, kad Paganinis buvo taupus? Jis 
tiktai stengėsi aprūpinti savo senatvę, kurios, deja, nesu- 
laukė, ir sūnų, kurį mylėjo labiau už viską gyvenime. 

Prahoje smuikininkas profesoriui Šotkiui sakė: 


„Tik dabar turiu susitaupęs šiek tiek pinigų, bet nerei- 
kia pamiršti, kad paskutiniu metu nesirgau jokia sunkia 
liga, kuri iš manęs būtų iščiulpusi paskutinį skatiką. O jei- 
gu vėl susirgsiu ir negalėsiu koncertuoti? Iš ko tada gyven- 
siu? Antra vertus, turiu pagalvoti ir apie sūnaus ateitį bei 
vargšus namiškius, kuriems ir toliau norėsiu padėti”. 


Išlikę dokumentai patvirtina, jog Nikolas buvo labai 
dosnus motinai, broliui, seserims ir iš anksto pasirūpino, 
kad jiems tektų dalis jo turto. 

Kitas Prahos laikotarpio epizodas liudija, kad smuiki- 
ninko širdis buvo gera. Gordidžanis jį pasakoja laiške 
profesoriui Šotkiui: 


„Brangus bičiuli, 


visi sako, kad Paganinis šykštus, visi labai trokšta, kad 
jis toks būtų, bet aš turiu neginčijamų įrodymų, jog yra 
priešingai. Vienas italas, pažinojęs smuikininką dar tėvy- 
nėje, šiam atvykus į Prahą, jį susirado, norėdamas atnau- 
jinti seną pažintį. Dėl šmeižto, kurio pasaulyje nestinga, 
tasai italas atsidūrė sunkioj padėty. Negaliu tvirtinti, kaip 
smuikininkas tai patyrė, bet gerai žinau, kad prieš išvyk- 
damas įteikė tautiečiui voką ir štai ką pasakė: „Jūsų 
draugystė man buvo tokia maloni, kad norėčiau jums ką 
nois padovanoti atminimui. Kadangi nežinau, kas jus 

galėtų nudžiuginti, prašau iš šios dovanėlės išsirinkti, kas 
patiks. Jei atsisakytumėte, mane labai nuliūdintumėte,— 
pridūrė, šiam ėmus prieštarauti.— Juk tai gėlės“““. Voke 
buvo šimtas sidabrinių florinų. Iki širdies gelmių sujau- 
dintas italas prašo neužmiršti šio kilnaus poelgio ir, jei 
galima, apie jį papasakoti knygoje; tai būtų bent šiokia 
tokia jo padėka didžiajam smuikininkui. 


Džovanis Gordidžanis' 


Paganinis buvo tarsi sudėtinga, sunkiai išsprendžiama 
lygtis: pirma, menininkas; antra, žmogus su ydomis ir 
dorybėmis, su prieštaravimais ir kraštutinumais. Nereikia 
pamiršti, kad jo būdą labai veikė suirusi nervų sistema, 
nualinta klajokliško gyvenimo ir dažnų koncertų. Maestro 
nebuvo nei dangaus, nei pragaro esybė, nors jo muzikos 
klausantiems žmonėms gal atrodė panašus kartais į angelą, 
o kartais į velnią. Jis buvo tik žmogus. 


Šešioliktas skyrius 


VOKIETIJOJE 


„„. liepsnos ir žaibų stulpas...“ 
Gėtė apie Paganinį. 1829 m. 


Sausio vidury smuikininkas paliko Prahą ir per Sak- 
sonijos Šveicariją, šį kupiną žavesio kraštą, didingus kal- 
nus, ramybe dvelkiančius slėnius ir apsnigtus miškus, atvy- 
ko į Drezdeną. Galima įsivaizduoti, kaip saldu buvo ke- 
liauti 1829 metais, nors ir „gera karieta“, su trejų metų 
vaiku, pačiame viduržiemyje, kuris čia, šiaurėje, nepaly- 
ginti šaltesnis negu pietuose. Be to, sveikata Paganinis 
negalėjo girtis. Jis baisiai šalo, ir tai atsiliepė visų pirma 
jo plaučiams. Maestro pradėjo kosėti, kartais kosėdavo 
taip ilgai, jog visas net pamėldavo. Jo sekretorius vėliau 


6€ Originai2 žodžių žaismas: fiori (gėlės) ir fiorini (gėlytės arba 
florinai). 

pasakojo, esą naktimis Paganiniui užeidavę baisūs kosulio 
priepuoliai ir jis imdavęs kraupiai šaukti, lyg kas jį būtų 
smaugę. Pagalvojus, kad nuo 1829 metų sausio iki 1831-ųjų 
vasario smuikininkas Vokietijoje ir Lenkijoje surengė apie 
šimtą koncertų, nuolat važinėdamas iš miesto į miestą, 
galima tik stebėtis jo ryžtu ir ištverme. 

Iš tiesų tik nepaprasta fizinė ir dvasinė energija smui- 
kininkui padėjo ištverti tokį gyvenimo būdą. Be abejo, 
sėkmė, karšta muzikos žinovų ir bevardės minios parama 
jam kėlė ūpą ir teikė didžiulį pasitenkinimą, o visa tai 
žmogui labai gelbėja įveikti gyvenimo sunkumus, siekti 
tikslo. Paganiniui, kaip ir Listui, reikėjo kontakto su pub- 
lika, bet jis neturėjo tokios sveikatos kaip didysis vengras 
ir brangiai mokėjo už likimo jam teikiamus džiaugsmus: 
kur eidavo, visur palikdavo kruvinus savo kūno ir sielos 
pėdsakus. 

Vokietijoje Paganinis tikėjosi ne mažesnio triumfo kaip 
Vienoje. Nuotaikos šalyje buvo itin palankios viskam, 
kas dvelkė nuotykiu, keistenybėmis, paslaptingumu: fan- 
tastinė stebuklingojo smuikininko figūra, rodės, įkūnijo 
vaiduokliškus Hofmano ir Žano Polio personažus. Gėtė 
vėl išvilko į dienos šviesą poną Velnią, ir nebuvo jokio 
pagrindo abejoti, kad Paganinis, kaip daktaras Faustas, 
pasirašęs su juo sutartį. Vienoje kažkoks žmogus tvirtino 
aiškiai matęs raguotąjį su raudonais drabužiais, sto- 
vinti smuikininkui už nugaros, maskatuojantį tarpkojy 
uodega ir vedžiojantį muzikanto ranką su stryku; jie buvę 
panašūs kaip du vandens lašai. O vienas Leipcigo muzikinio 
laikraščio kritikas išsijuosęs skiedė, kad maestro pats esąs 
velnias, ir kuo rimčiausiai tikėjosi pamatyti skeltą jo ka- 
nopą ir puolusio angelo sparnus... 

Veltui smuikininkas maldavo Šotkį: 


„Mano garbė,— rašė jam iš Berlyno,— jūsų rankose. 
Koks aš laimingas, kad radau žmogų, kurio vien vardo 
užtenka apginti mane nuo bjauraus šmeižto“. 


Šmeižtas gajus tarsi pasakų gyvatė, prieš jį bejėgis ir 
Šotkio vardas, ir jo knyga. Nuodingi jo dantys smuikininką 
visur pasiekdavo ir skaudžiai geldavo. Po trejų metų Pa- 
ganinis iš Mančesterio Džermiui rašė: „Žinai, man labai 

skaudu, kad visi — ir turtingi, ir vargšai — skleidžia gan- 
dus, jog aš parsidavęs velniui“. 

Pirmas Vokietijos miestas, kuriame, kaip minėjome, 
apsistojo Paganinis, buvo Saksonijos sostinė — Drezdenas, 
garsus nuostabiu Operos teatru ir puikiu orkestru. Sakso- 
nijos karalius su karaliene iškart pakvietė smuikininką į 
dvarą, kur jis griežė rinktinei auditorijai. Pagal paprotį, 
įsigalėjusį dar XVIII amžiuje, maestro už koncertą gavo 
auksinę tabakinę su šimtu dukatų. 

Sausio 23 dieną Nikolas koncertavo sausakimšame 
teatre. Susilaukė tikro triumfo, o laikraščiai nėrėsi iš kailio 
jį girdami. Merkur rašė, kad Paganinis — „fantazijos ir po- 
ezijos karalystės valdovas“ ir „gali sau leisti viską, nes 
jam nieko nėra neįmanoma“. Jį buvo galima „pavadinti 
muzikos Šekspyru“: dar niekas taip nemokėjo suderinti 
gryniausio humoro su rafinuočiausiu koketavimu, didžiau- 
sios kančios su karščiausia aistra. 

Vasario 12-ąją Paganinis atvyko į Leipcigą, kur po ke- 
turių dienų turėjo koncertuoti. Bet koncertas neįvyko. 
Teatro direkcija, norėdama gauti solidžią sumą už salės 
nuomą, reikalavo, kad maestro angažuotų visą orkestrą, 
bet jam užteko pusės, nes orkestras būtų nustelbęs smuiką. 
Paganinis nepriekaištavo dėl jam siūlomo repertuaro, 
nesakė nė pusės žodžio dėl dainininkės, bet dėl muzikantų 
skaičiaus buvo nepalenkiamas. Kadangi direkcija irgi ne- 
nusileido, jis nusprendė negriežti ir išvyko į Berlyną. 

Ten smuikininkas sutiko gerą savo draugą Mejerberą, 
kuris prūsų sostinėje buvo labai populiarus. Kompozitorius 
surengė jam puikų priėmimą. Jis išgyrė Paganinį karaliui 
Frydrichui Vilhelmui III, dvare visiems žinovams saky- 
damas: „Ten kur baigiasi mūsų vaizduotė, prasideda Pa- 
ganinis“. Spontinis, devintus metus ėjęs dvaro generalinio 
muzikos vadovo pareigas, irgi labai palankiai atsiliepė 
apie smuikininką. Gegužės 30-ąją maestro Džermiui rašė: 


„Paskui tau parašysiu daugiau ir apie Spontinį, kuris 
mane labai myli, ir apie Mejerberą, kurio draugišką ranką 
čia visur jaučiu”. 

Nors sveikata buvo nekokia („Man skauda akis ir pras- 
tai jaučiuosi“, — rašė jis generolui Fontanai Pinui; „Tru- 

putį skauda akis, bet kol kas laikausi ,— Kamilui Vaka- 
niui; „Jaučiuosi nekaip“, — Džermiui), Paganinis Berlyne 
surengė dvylika koncertų. Pirmasis įvyko kovo 4-ąją, O 
paskutinis — gegužės 13-ąją. Visur jis buvo sutiktas su to- 
kiu triumfu, kad nusprendė atidėti kelionę į Londoną ir 
pavažinėti po didžiausius Vokietijos miestus. 

Berlyno spauda kaip susitarusi šlovino smuikininką. 
Relštabas Wiener Theaterzeitung kovo 15-osios numeryje 
rašė, kad per koncertą „visus apėmė tokia egzaltacija, 
kokios jis dar nebuvo matęs jokiame teatre ir jokioje 
koncertų salėje“. Nesuklysime pasakę, kad iš daugybės 
virtuozų būtent Paganiniui sekėsi iki apkvaišimo įaudrinti 
klausytojus — anksčiau tai pavykdavo nebent operos dai- 
nininkams. Anot lordo Dervento, Paganinio žvaigždė už- 
tekėjo tada, kai teatrų scenose sklandė „paskutinės plunks- 
nelės“ nuostabių lakštingalų, kurios buvo pasiekusios 
tobulumo viršūnę ir šlovę XVIII amžiuje. Pirmą kartą 
tokių pašėlusių ovacijų susilaukė instrumentininkas — 
iki tolei ši monopolija buvo dainininkų, žavinčių publiką 
subtiliausiu instrumentu — žmogaus balsu. Tai įvyko 
todėl, kad smuikas buvo neatskiriama genujiečio kūno ir 
sielos dalis („Paganinis ir jo smuikas — tas pats asmuo ' ,— 
rašė Berlyno kritikas): instrumentas genialiojo muzikanto 
rankose kalbėjo kaip gyvas, stebuklingų jo stygų garsai 
virpančiais pirštais vėrė duris į klausytojų širdis, jaudino 
juos tarsi žodžiai, tariami žmogaus lūpų. Ši pergalė simbo- 
lizavo naujos eros pradžią: nuo šiol instrumentininkai 
bus galingas balso virtuozų varžovas. 


„Niekad nebuvau girdėjęs taip verkiant, — rašė Relš- 
tabas.— Rodės, plyš širdis, draskoma nepakeliamo skaus- 
mo... Nemaniau, kad muzikoje gali būti tokių garsų. Smui- 
kas kalbėjo, skundėsi, dainavo... Po koncerto damos, norė- 
damos geriau matyti tą, kuriam plojo, taip persisvėrė per 
galerijos turėklus, kad vos neiškrito, o vyrai net ant kėdžių 
sulipo ir sukėlė neįsivaizduojamas ovacijas. Pirmą kartą 
mačiau Berlyno publiką taip elgiantis'. 


Toliau: 
„Paganinis — tai geismas, pašaipa, beprotybė, nepa- 
keliamas skausmas... Jo kūriniai — laukinio, neramaus gy- 

venimo vaisius... Po pirmo programos numerio jam buvo 
atnešti kailiniai, išblyškęs kaip drobė maestro jais apsi- 
siautė, nusišluostė nuo kaktos prakaitą ir bejėgiškai sudri- 
bo ant kėdės“. 


Pasisekimas ir toliau nemažėjo: kiekvienas koncertas 
buvo tikras maestro triumfas. Sėkmė smuikininkui teikė 
įkvėpimo, ir jis parašė naują kūrinį; apie jį kalbėjo Džer- 
miui balandžio 3-iosios laiške: 

„Aš lengvai ir greitai parašiau variacijas God save the 
King!“* tema savo smuikui, kad įtikinčiau tuos, kurie ne- 
tiki”. 


Balandžio 29 dieną Paganinis griežė naują kūrinį sau- 
sakimšame Operos teatre ir visas pajamas atidavė Prū- 
sijoje kilusio potvynio aukoms. Koncerto klausęsis ka- 
ralius buvo labai patenkintas šiuo poelgiu ir netrukus 
smuikininką paskyrė savo pirmuoju garbės koncertmeis- 
teriu“*. 

Gėtės ir Celterio korespondencijoje yra daug įdomių 
smulkmenų apie Paganinio viešnagę Berlyne. Ne pro šalį 
priminti, kad Frydrichas Celteris buvo nepaprastai kon- 
servatyvus muzikas. O Gėtė, nors labai mėgo ir pats kūrė 
muziką, šioje srityje neturėjo nei fantastinio įžvalgumo, 
nei dieviškos intuicijos kaip literatūroje. Sekdamas Cel- 
teriu, poetas muzikoje buvo didelis retrogradas, šlovino, 
kas sena, nesuprato nei Bethoveno, nei Šuberto. Smuiki- 
ninkas jį tik stebino. Celteris pripažino, kad Paganinis 
sugeba daryti neįsivaizduojamus dalykus, kad „pats yra 
smuikas, galįs gluminti, sukrėsti, net sužavėti“, bet maestro 


6 „Dieve, saugok karalių!“ (Angl.) 


6* Štai karaliaus Frydricho Vilhelmo laiškas: „Prieš Jums išvykstant 
iš mano sostinės, nusprendžiau atsidėkoti už malonumą, patirtą per Jūsų 
koncertus. Gamta Jus apdovanojo nepaprastu talentu, kurį labai origina- 
liai išlavinote. Sklindantys iš kelių stygų garsai eina tiesiai į širdį, žadin- 
dami dar nepatirtas emocijas. Aš Jus paskyriau savo pirmuoju garbės 
koncertmeisteriu ir leidžiu naudotis šiuo titulu“. Netrukus, išvykęs iš 
Berlyno, smuikininkas parašė kunigaikščiui Radvilai laišką, kad šis, 
turėdamas didelę įtaką karaliui, išprašytų jam bajoro titulą, kurio jam 
reikią ne dėl tuštybės, o kad padarytų galą piktiems gandams; prašymas 
nebuvo patenkintas. 

jam buvo panašus į „dirbtinę austrę, kurią įmanoma praryti 
tik su pipirais ir citrina!“ 

Gegužės viduryje Paganinis išvyko į Varšuvą, kur buvo 
pakviestas dalyvauti Rusijos imperatoriaus Nikolajaus 
vainikavimo Lenkijos karaliumi iškilmėse. 

Kelionė buvo ilga, varginanti. Gegužės 13-ąją jis at- 
važiavo į Vroclavą, kur surengė koncertą „Leopoldinos“ 
salėje, o gegužės 15-ąją jau buvo Frankfurte prie Oderio; 
čia apsistojo generolo Zielinskio žmonos pilyje. Kunigaikš- 
tienė Zielinska, didelė menų gerbėja, buvo labai aukštos 
kilmės dama, faktiška Silezijos kaimo bajorų valdovė. Ši 
neaiškaus amžiaus moteris visada rengdavosi kaip vyras, 
tik vakare rudą peruką pakeisdavo baltu ir apsivilkdavo 
iškilmių drabužiais. Ji be galo mėgo muziką ir su džiaugs- 
mu ruošėsi priimti stebuklingąjį smuikininką. Nors ma- 
estro atvyko vienuoliktą valandą vakaro, jo garbei su- 
organizavo mieste sutiktuves su puikiu orkestru. 

Grįžęs naktį į pilį, Paganinis sėdo prie vaišių stalo kartu 
su generoliene ir miesto įžymybėmis. Baigiantis puotai, 
parko alėjoje suskambo trypiančių žirgų Žvangučiai. Tai 
buvo ženklas išvykti. Smuikininkas mielai dar būtų viešė- 
jęs šioje svetingoje pilyje, bendravęs su malonia, simpa- 
tinga jos šeimininke, bet reikėjo skubėti. Kažkodėl susi- 
jaudinęs, net susigraudinęs, jis norėjo išvažiuoti slapta, 
su niekuo neatsisveikinęs. Stengdamasis, kad nepamatytų 
kunigaikštienė, maestro išėjo iš puotos salės ir greitai nu- 
sileido laiptais. Tačiau šeimininkė pastebėjo, kad smuiki- 
ninko nebėra, pasivijo jį prie paradinių durų, paėmė iš 
tarno jo kailinius ir pati apsiautė jais didįjį genujietį, 
tardama nuoširdžius atsisveikinimo žodžius. Ir amžinasis 
klajūnas vėl leidosi kelionėn, vis dar jausdamas mielų 
rankų prisilietimą, girdėdamas palydint skubiai ištartus 
žodžius, dilginančius jam širdį tarsi skausmingas aidas. 

Gegužės 19-ąją Paganinis surengė koncertą Poznanėje, 
o 23-iąją griežė Varšuvoje. 

Pilnutėlėje teatro salėje tarp miesto įžymybių, muzikų, 
meno gerbėjų buvo ir aukštas, išblyškęs, subtilių veido 
bruožų, aristokratiško profilio jaunuolis — devyniolika- 
metis Šopenas. Susižavėjęs Paganinio grojimu, jis parašė 
keletą variacijų fortepijonui, jas pavadino Souvenirs de 

Paganini“? ir visą gyvenimą širdy nešiojo šio koncerto 


prisiminimą ir fantastiškus smuikininko kerus. 

Į koncertą atėjo ir Lipinskis““, tas pats smuikininkas, 
kuris prieš vienuolika metų iš Lenkijos buvo atvykęs į 
Italiją susipažinti su Paganiniu ir važiavo paskui jį į Vene- 
ciją, Veroną, Milaną bei kitus miestus, kol galų gale rado 
maestro Pjačencoje ir išreiškė jam pagarbą kone kaip 
Dievui. Kitas jų susitikimas nebuvo toks džiaugsmingas: 
jį užtemdė laikraščiuose prasidėjusi polemika. Vienas 
žurnalistas, tikriausiai blogai supratęs, kas yra patriotiz- 
mas, ėmė aukštinti Lipinskį ir juodinti Paganinį. Tada pa- 
sipylė straipsniai, kurie, priešingai, gyrė italą ir peikė 
lenką. Pagaliau Lipinskis spaudoje pareiškė neturįs nieko 
bendra su Paganiniui primestais kaltinimais. Genujietis šių 
tauškalų per daug neėmė į širdį, bet nuo to laiko smuiki- 
ninkų santykiai sugedo ir jų draugystė nutrūko. 

Per du Varšuvoje praleistus mėnesius Paganinis smui- 
kavo dešimtyje koncertų ir turėjo ne mažesnį pasisekimą 
kaip Vienoje ir Berlyne. Birželio 14-ąją jis griežė dvare, 
dalyvaujant Rusijos imperatoriui, kuris jam padovanojo 
žiedą su briliantais. Išvykimo dieną, liepos 19-ąją, šešias- 
dešimties muzikantų būrys kelyje už miesto sustabdė Pa- 
ganinio karietą ir pakvietė smuikininką į jo garbei sureng- 
tą puotą. Juzefas Elsneris, Lenkijos muzikų seniūnas bei 
konsčrvatorijos direktorius (Šopeno mokytojas), pakėlė 
taurę į svečio sveikatą ir nuo savęs bei savo kolegų jam 
padovanojo auksinę tabakinę. Didžiai sujaudintas maestro 
negalėjo ištarti nė žodžio ir ją pabučiavo. Po to draugai 
palydėjo smuikininką į karietą ir jis išvažiavo. 

Varšuvoje irgi nebuvo apsieita be sensacijų. Laikraščiai 
išspausdino žinutę apie smuikininko santuoką su dvidešimt 
vienerių metų gražuole freilina iš Florencijos; esą ji įsi- 
mylėjo Paganinį klausydamasi jo muzikos, trejus metus 
sekiojo iš paskos ir galų gale pavijo jį Varšuvoje; ištekė- 
jusi už jo, atsinešianti šimtą trisdešimt aštuonis tūkstančius 


6 Prisiminimai apie Paganinį. (Pranc.) Šis kūrinys buvo išspausdin- 
tas 1872 metais Warszaw Echo Musyczne priede. Šopenas aprašė savo 
įspūdžius, patirtus per Paganinio koncertą, laiške iš Vienos tėvams 1830 
metais. 

6 Lipinskis buvo dvaro orkestro Varšuvoje direktorius. 


173 


trankų kraičio! Genujos laikraštis Nuovo Poligrafo šią 
žinutę persispausdino, ir Džermis nedelsdamas parašė 
draugui, kuris jam atsakė gana liūdnai: 


„Netiesa. Aš vis dar nevedęs ir jau dveji metai, kai 
neliečiu moterų ir negeriu vaistų . 


Matyt, patirties pamokytas, maestro saugojosi ir vie- 
nų, ir kitų. Bet labai greitai jis vėl ims gerti vaistus ir 
vėl įsipainios į meilės istorijas. 

Tuo tarpu Paganinis toliau gastroliuoja po Vokietiją 
ir tame pačiame laiške Džermiui, spalio 16-ąją išsiųstame 
iš Leipcigo, rašo: 

„Kadangi mane pasikvietė tie Vokietijos kunigaikš- 
čiai’, turiu griežti savo kūrinius ir rodyti, ką sugebu. 
Ne tiek dėl pinigų, kuriuos taupau, kiek dėl garbės. Frank- 
furte prie Maino per labai trumpą laiką surengiau šešis 
koncertus, ir ponai žurnalistai išsijuosę mane giria. Čia 
griežiau vakar vakare, ir žurnalistams tiesiog žodžių trūks- 
ta. Koncertavau ir Darmštate, kur pats hercogas mane 
apipylė malonėmis, o minia garbstyte garbstė; aplink mane 
visada daug žmonių, jie ateina prie viešbučio tik pažiūrėti 
į Mano numerio langus, dainuoja serenadas, ir t. t., ir t. t. 
Surengiau dar du koncertus Meisene, o užvakar griežiau 
Halėje. 

Šįryt išvyksiu ir koncertuosiu šiuose miestuose: rytoj, 
17-ąją, Magdeburge, 20-ąją — Halberštate, 23-iąją — Mag- 
deburge, 25-ąją — Desau, 30-ąją — Veimare, lapkričio 
2-ąją — Erfurte, 6-ąją — Niurnberge, 9-ąją ir 11-ąją — 
Štutgarte, 13-ąją — Karlsrūhėje, 16-ąją — Braunšveige. 

Pas mane daugybė žmonių, norinčių gauti kokį suve- 
nyrą — kas stygos galiuką, kas bučinį. Akilė puikiai kalba 
vokiškai ir man vertėjauja“. 


Toliau matysime, kad maestro, nors nuolat buvo ap- 
gultas abiejų lyčių gerbėjų ir per trumpą laiką surengė 
gausybę koncertų, rado laiko ir kūrybai. 


„Parašiau,— praneša jis,— pirmą dalį Koncerto d-moll 
ir Adagio es-moll su tamtamu gale, bet tos prakeiktos 


“ Kaip tik dėl to jis atidėjo numatytą kelionę į Rusiją. 

akademijos neleidžia man parašyti rondo, nors melodiją 
jau turiu. 


Tuo tarpu pinigų vis daugėjo, ir gegužės gale Paganinis 
paskyrė Džermį svarbiausiu savo patikėtiniu su dideliais 
įgaliojimais; jis buvo labai patenkintas, kad jo santaupas 
tvarkys geriausias draugas. 


„Džiaugiuosi,— rašo jis, — kad turiu tokį ištikimą drau- 
gą, kuriam be baimės galiu pavesti kuklias savo san- 
taupas . 


Šiame laikotarpyje neapsakomai daug įvairiausių įvy- 
kių — susitikimų ir istorijų. Grįžęs iš Varšuvos į Berly- 
ną, Paganinis nuo liepos 24-osios iki 28-0sios surengė 
tris koncertus Vroclave, kur vėl turėjo nepaprastą klau- 
sytoją — Robertą Šumaną, atvykusį iš Heidelbergo. 

Smuikininko paveikslas giliai įstrigo Šumano atmin- 
tin, ir jis atgaivino jį savo „Karnavale“, tarp margos mi- 
nios, fejerverkų ir akinančių šventiškos nakties žiburių. 
Genujietis Šumanui darė įspūdį ne tik kaip virtuozas, bet 
ir kaip kompozitorius; tegul tai įsidėmi visi, kurie apie 
Paganinio kūrybinius sugebėjimus kalba iš aukšto, su 
panieka. Šumanas, šis be galo rafinuoto muzikinio skonio 
kompozitorius, nuodugniai išstudijavo 24 kapričus, kai 
kuriuos iš jų pritaikė fortepijonui ir štai ką rašė apie 
smuikininką: 

„Pats Paganinis turi vertinti save labiau kaip kompozi- 
torių negu kaip genialų virtuozą. Nors dabar jo kūryboje 
galima su kai kuo ir nesutikti, tačiau kapričuose smuikui 
(kokie jie gaivūs, kokie lengvi nuo pradžios iki galo!) 
žėri tiek deimančiukų, kad fortepijonas galėtų tik paryš- 
kinti jų spindėjimą, o ne jį nustelbti". 


Frankfurte Paganinis per šešias savaites surengė šešis 
koncertus ir dalyvavo iškilmėse, kuriomis gimtasis Gėtės 
miestas pažymėjo poeto aštuoniasdešimtmetį. Smuikinin- 
kas ten atvyko rugpjūčio 27-ąją, švenčių išvakarėse, ir 
dalyvavo teatro spektaklyje, kur buvo atliktos kai kurios 
scenos iš „Fausto“. Paganinis, nelabojo bendras, tikriau- 
siai su malonumu klausėsi Mefistofelio dialektinio mono- 
logo ir stebėjo, kaip savo kerais velnias apraizgo daktarą 

Faustą. Kai kurie teatre sėdėję rašytojai netgi tvirtino, 
kad smuikininką palaikę dramos personažu (galima įsi- 
vaizduoti, kuriuo!), išėjusiu iš už kulisų. 

Frankfurte maestro jautėsi ypač gerai: rado ne tik 
butą pagal savo skonį, bet ir malonią namų šeimininkę, 
kuria taip pasitikėjo, kad, išvykdamas koncertuoti, jai 
palikdavo mažąjį Akilę. Tai buvo negirdėtas daiktas, 
nes baisiai įtarus Nikolas iki šiol niekam nepatikėdavo 
brangiausiojo sūnelio. 

Koncertai turėjo nepaprastą pasisekimą, ir maestro 
piniginė gerokai pastorėjo. Spauda irgi išsijuosusi gyrė 
smuikininką, ne mažiau kaip Vienos ir Berlyno laikraščiai. 
Dešimtmetis smuikininkas Anri Vjetanas, tuo metu viešė- 
jęs Frankfurte, klausėsi Paganinio ir visam gyvenimui 
įsiminė „magnetines grandines“, kuriomis burtininkas 
laikė sukaustęs publiką. 

Konestabilė rašė, kad būtent Frankfurte „kažkas bandė 
sužinoti, ar jis nemūvi užkeikto žiedo, kuris grojant duodąs 
jo pirštams magišką impulsą — panašiai manė ir neapolie- 
čiai, klausydamiesi Mocarto!..“ 

Rugsėjo 11-ąją, per paskutinį koncertą, nuo ovacijų, 
rodės, plyš ausų būgneliai. Salė plojo ir šaukė, griaudė 
varinės dūdos, dundėjo timpanai. Sujaudintas Paganinis 
per spaudą atsidėkojo Frankfurto piliečiams šiais žo- 
džiais: 

„Menininkas labiausiai trokšta, kad žiūrovai jį sutiktų 
kuo šilčiau, su kuo didesniu entuziazmu; tada jis žino, 
kad jo pastangos nebuvo tuščios. Šį malonų jausmą pa- 
tyriau Frankfurte, kurio šaunieji gyventojai nepašykštėjo 
man pagyrimų per visus šešis koncertus”. 


Frankfurte Paganiniu labai susidomėjo dirigentas 
Karlas Gūras, kuris įdėmiai klausėsi genujiečio koncertų 
ir vėliau parašė įdomų straipsnį apie jo meną. 

Iš Frankfurto smuikininkas išvyko į Darmštatą, Main- 
cą ir Manheimą, kur griežė su didžiausiu pasisekimu. Po 
to atsidūrė Leipcige ir nusprendė suvesti senas sąskaitas 
su publika versdamas ją ploti tol, kol įskaus delnai. Kaip 
matysime, jam tai pavyko. 

Spalio pradžioje atvažiavęs į Leipcigą, Paganinis susi- 

pažino su Frydrichu Šiucu, kuris po metų išleido nedide- 
lę knygutę, pavadintą „Kavalieriaus Paganinio gyveni- 
mas, būdas ir menas'; joje ypač apstu žinių apie smui- 
kininko veiklą per jo dviejų savaičių viešnagę Leipcige. 
Šiucas rašo, kad impresarijus Remis, palaikomas teatro 
intendanto, dvaro maršalo barono fon Liutichau, sudarė 
su smuikininku sutartį trims koncertams, numatytiems 
surengti spalio 5-ąją, 9-ąją ir 12-ąją; bilietų kainos buvo 
nustatytos trigubos, o pajamos turėjo tekti vienam Pa- 
ganiniui, nes salę ir orkestrą jis gavo nemokamai. Pasise- 
kimo smuikininkas susilaukė, kaip visada, neregėto, o 
spauda lyg susitarusi giedojo jam himnus. 

Ir čia vienas itin lakios vaizduotės žurnalistas sukurpė 
sieros garais atsiduodantį straipsnį, kuriame išdėstytus 
tauškalus galima pateisinti nebent tuo, kad Leipcigas nuo 
seno garsėjo Metistofelio išdaigomis Auerbacho vyno 
rūsyje. Žurnalistas pasakojo, kad viešbutyje Hôtel de 
Pologne jis sutikęs nepaprasto grožio moterį; liūdesio 
apniauktame jos veide spindėjo žydros kaip dangus akys, 
o lūpose žaidė vos pastebima švelni šypsena. Vyras šia 
dama susidomėjo ir ėmė visur jos ieškoti. Vakare, kai 
turėjo įvykti priešpaskutinis Paganinio koncertas, jis nuėjo 
į teatrą, tikėdamasis ją ten rasti. Iš tiesų, smuikininkui 
virkdant ketvirtą stygą, žurnalistas pajuto už nugaros 
kažkieno kvėpavimą. Jis atsigręžė ir išvydo savo nepažįs- 
tamąją. Moteris buvo labai išblyškusi, sėdėjo nė nekruste- 
lėdama, o jos skruostais ritosi ašaros. Žurnalistas nesu- 
sivaldęs tyliai šūktelėjo. Paganinis, kuris stovėjo visai 
arti, atsisuko, pažvelgė į jo pusę ir keistai nusišypsojo. 
Bet ne damai ir ne žurnalistui. Šalia paslaptingosios gra- 
žuolės ložėje sėdėjo dar vienas žmogus, susisupęs apsiaus- 
tu. Smuikininkas, be abejo, jį pažino... Kai, sugriaudėjus 
plojimams, tasai žmogus paėmė damą už rankos ir išsivedė 
iš salės, žurnalistą net šiurpas supurtė. Tačiau jis nuėjo 
jiems iš paskos. Prie teatro durų stovėjo karieta, pakin- 
kyta pora juodų kaip anglis arklių. Nepažįstamieji sėdo 
į ją, ir žirgai nulėkė, garsiai žŽvengčami ir svaidydami 
iš paklaikusių akių liepsnas. Žurnalistas lyg nesavas grįžo 
į salę ir išklausė antrą koncerto dalį. Po koncerto jis išsmu- 
ko pro tas pačias duris, pro kurias buvo išėjusi paslaptin- 

goji porelė, ir jam net „kraujas gyslose sustingo: ten, 
kur prieš valandą jis matė karietąų, vietos buvo 
taip mažai, kad jokia karieta negalėjo 
išsitekti!“ 

Leipcigo Musikalische Zeitung 1829 metų keturiasde- 
šimt antrame numeryje išspausdintas straipsnis yra tikras 
kontrastas šiems prasimanymams: 


„Mūsų nuomone, Paganinio išvaizda nei baisi, nei 
atstumianti, o veikiau patraukli. Jis iš tikrųjų išblyškęs 
ir atrodo kaip ligonis, bet nepaniuręs. Smuikininko vei- 
das truputį apsiniaukia tik tada, kai jis nėra susijaudinęs. 
Jo akys labai malonios. Kalba gyvai, nors santūriai, kaip 
tikras vyras. Mandagus, paslaugus, bet per daug neima 
į galvą, kokį pats daro įspūdį. Maestro elgiasi laisvai, 
kukliai, tačiau suprasdamas savo vertę, kaip ir dera jo 
padėties žmogui... 

Prieš grodamas kiekvieną kūrinį, jis tarsi daro pauzę, 
kad susikauptų, ir tik po to, brūkštelėjęs stryku per stygas, 
parodo, ką gali; maestro — ne burtininkas ir, žinoma, 
ne šarlatanas, o absoliutus savo instrumento valdovas . 


Leipcige pas Paganinį atėjo deputacija iš Magdebur- 
go ir paprašė atvykti į jų miestą. Jis sutiko ir nuo spalio 
17-osios iki 24-osios surengė ten tris koncertus. Per antrą 
koncertą užėjo labai smarki audra, ir žurnalistams tai 
buvo puiki dingstis kurti fantastiškus prasimanymus. Spa- 
lio 20-ąją Paganinis griežė Halberštate, paskui grįžo į 
Magdeburgą, o 26-ąją smuikavo Desau publikai; jo pasi- 
klausyti atėjo pats hercogas su šeima. Leipcigo laikraš- 
tis Komet rašė: 


„Prieš mus, apsivilkęs senamadišku kostiumu, išmetęs 
priekin per kelį sulenktą dešinę koją, pakėlęs virš galvos 
stryką, stovi aukštas liesas žmogus. Pernelyg platūs dra- 
bužiai dengia vien kaulus ir sielą. Raumenų yra lygiai 
tiek, kiek reikia, kad nesugriūtų leisgyvis kūnas, kuria- 
me virte verda nežabotos aistros. Ilgų juodų plaukų, 
garbanotų žandenų fone boluoja pailgas blyškus ramus 
veidas. Jo bruožų rimtis nepaprastai kontrastuoja su rudų 
akių Žžvitrumu. Iškili aukšta kakta rodo esant taurią pri- 
gimtį ir jautrumą, ereliška nosis — drąsą, o kietai su- 

čiauptos lūpos — gudrumą, užsispyrimą ir polinkį pašiepti. 
Kartais šaltą, rimtą jo veidą apniaukia liūdesys, kartais 
jis būna tragikomiškas, galima sakyti, geraširdis ir šė- 
toniškas tuo pat metu. Dailūs jo, tikro genijaus, bruožai 
ir graži galva iš pirmo žvilgsnio kelia didelę simpatiją . 


Toliau buvo Veimaras; ten Paganinis, kuriam kelio- 
nės ir sėkmė, matyt, suteikė jėgų („Minios plojimai jam 
buvo kaip gyvybės dvelksmas“, — rašo Džefris Pulveris), 
griežė spalio 30 dieną sausakimšame dvaro teatre, prita- 
riant Humelio diriguojamam orkestrui. 

Koncerte dalyvavo Gėtė ir štai ką apie jį rašė: 


„Vakar vakare klausiausi Paganinio. Ką galiu pasakyti 
apie šį liepsnos ir žaibų stulpą? Tik tiek, kad nepatyriau 
malonumo, žodžiu, to, kas mano sąmonėje glūdi tarp 
jausmo ir proto... Švystelėjo kažkas tarsi meteoras, kad 
nė susivokti nespėjau”. 


O Celteris savo ruožtu poetui prisipažino: 


„Jis man iš karto priminė Mozę, rodantį triukus Egip- 
to faraonui; net oda pašiurpo klausantis!“ 


Kitus du mėnesius Paganinio veikla buvo itin aktyvi. 
Nuo lapkričio 2-osios iki gruodžio 18-osios jis beveik 
kasdien griežė Erfurte, Gotoje, Rudolštate, Koburge, Bam- 
berge, Rėgensburge, Niurnberge, Braunšveige, Miunchene, 
Tegernzė miestelyje, Augsburge, Štutgarte, Karlsrūhėje, 
Frankfurte prie Maino. 

Nors be atvangos koncertavo ir važinėjo iš miesto 
į miestą, Paganinis rasdavo laiko ir kūrybai. Šiuo laiko- 
tarpiu parašė variacijas „Venecijos karnavalas“, koncertus 
d-moll ir f-moll, Sonatą su variacijomis ketvirtai stygai. 
1829 metų gruodžio 12 dienos laiške Džermiui iš Karlsrū- 
hės jis sako: 

„Variacijos nuostabios venecijiečių dainelės Mamma, 
mamma cara („O mama, o brangioji mama“) tema yra ge- 
riausia, ką esu sukūręs. Negaliu tau nė apsakyti . 


Kitame, vasario mėnesio, laiške Džermiui iš Frankfurto 
prie Maino rašo: 

„Baigiau Koncertą d-moll ir pradėjau dar vieną — 
f-moll; tai bus mėgstamiausias mano kūrinys, bet neturiu 
kada jo baigti, nes reikia instrumentuoti kitą; teks jį 
pasiimti į Paryžių, kur vyksiu ateinančio mėnesio pradžio- 
je. Parašiau ir Sonatą su variacijomis ketvirtai stygai — 
ją taip pat reikia instrumentuoti . 


Antras laiškas parašytas poilsio valandėlę, tačiau, be 
abejonės, Paganinio minimi kūriniai sukurti anksčiau; 
kompozitorių vėl bus paveikusi visur jį lydinti sėkmė. 

Matėme, kad Paganinis neaplenkdavo net mažų mies- 
telių. Labai mėgstanti muziką Vokietijos publika visur 
plūste plūsdavo į jo koncertus. Dideliuose miestuose, 
kad patenkintų visus, kurie nori jo pasiklausyti, smui- 
kininkas surengdavo du ar net kelis koncertus. Pavyz- 
džiui, Niurnberge, kur jis buvo pramintas „naujuoju Or- 
fėju“ ir kur, nors šlapdraba drėbė, abu jo koncertai şu- 
traukė begalę žmonių; taip buvo ir Miunchene — ten 
jis surengė tris akademijas ir grojo dvare. 


„Per tris koncertus Miuncheno teatre,— rašė jis Džer- 
miui gruodžio 12 dieną laiško iš Karlsrūhės prieraše,— 
mane apvainikavo laurų vainiku; griežiau ir Tegernzė 
miestelyje, našlaujančios karalienės rezidencijoje; valdo- 
vė su mieliausiomis princesėmis man buvo nepaprastai 
maloni”. 


Dar prieš tai jam laiške gyrėsi: 


„Mano muzika daro tokį įspūdį, kad veda iš proto 
aukščiausius asmenis, kilmingiausias damas. Negaliu pa- 
kartoti, ką man perdavė karalienė per savo asmeninį 
patikėtinį . 


Tikriausiai čia minima karalienė buvo Frederika Vil- 
helmina Karolina fon Baden, Bavarijos karaliaus Maksi- 
miliano Juozapo našlė. Ji pasikvietė smuikininką į savo 
pilį, prabangią Bavarijos karalių rezidenciją. Maestro 
atvažiavo į pilį tarp antro ir trečio koncerto mieste. Jam 
griežiant, lauke pasigirdo tylūs balsai, tapsėjimas. Kara- 
lienės pasiųstas žmogus pažiūrėti pranešė, kad ten stovi 
daugiau kaip šimtas kaimiečių, kurie, sužinoję apie Paga- 
ninio koncertą, atėjo čionai jo pasiklausyti. Žmonės prašė 


180 


valdovę palikti duris atviras, kad jie galėtų girdėti die- 
viškus garsus, sklindančius iš smuiko. Geroji karalienė 
įsakė suleisti kaimiečius į salę. Pasijutę laimingi, jie su- 
gužėjo vidun ir ramiu, santūriu elgesiu parodė esą verti 
valdovės jiems suteiktos malonės. 

Apie karalienės jausmus Paganiniui galime tik numa- 
nyti iš nekuklios pastabėlės jo laiške Džermiui. Bet įdo- 
miausia štai kas — nuo to laiko Bavarijos mokyklose 
buvo įvestas privalomas muzikos mokymas; taigi smui- 
kininko viešnagė Miunchene paliko gražų pėdsaką. 

Išvykęs iš Miuncheno, Paganinis lapkričio 28-ąją ir 
30-ąją griežė Augsburge; ten laikraščiai su pasitenkinimu 
rašė, kad smuikininkas išplatino daug bilietų veltui; taigi 
„Čia niekas negalėjo jo apkaltinti šykštumu . 

Paganiniui keliaujant iš Augsburgo į Štutgartą, atsitiko 
nemalonus įvykis, sukrėtęs jo nervų sistemą, kurią nesi- 
baigiančios kelionės ir įtemptas darbas buvo labai nuali- 
nę. Šaltą tamsią gruodžio naktį kelyje apsivertė maestro 
karieta, ir kai jis galų gale pasiekė Švabijos sostinę, buvo 
kone ligonis. Smuikininkas norėjo koncertą atidėti, bet 
nusprendė groti. Jis jautėsi blogai ir tikriausiai todėl 
publikai nepadarė reikiamo įspūdžio. Gruodžio 5-ąją, pa- 
gerėjus sveikatai, jis griežė Viurtembergo karaliui bei jo 
dvariškiams. Tik gruodžio 7-ąją, per trečią koncertą, atsi- 
revanšavo ir sužavėjo ne vien publiką, bet ir spaudos 
atstovus. Po penkių dienų Štutgarto laikraštis Morgen- 
blatt, išvardijęs garsiausius smuikininkus virtuozus, 
padarė išvadą: 

„Smuiko muzikoje su Paganiniu prasidėjo visiškai 
nauja epocha . 

Traukdamas į šiaurę, smuikininkas porą dienų pabuvo 
Karlsrūhėje, kur surengė koncertą ir gavo, kaip rašė Džer- 
miui, „jo didenybės erchercogo garantuotus šimtą pen- 
kiasdešimt aukso luidorų“. Tada nukako į Manheimą ir 
pagaliau grįžo į Frankfurtą, baisiai išvargęs, bet laimin- 
gas, kad gali vėl apkabinti sūnelį. Maestro džiaugsmas 
buvo toks didelis, kad jis pajėgė gruodžio 18 dieną griežti 
koncertų draugijoje Museum, kuri jį išrinko garbės nariu. 
Smuikininkui tai suteikė didžiulį malonumą. 

Taip baigėsi pirmieji Paganinio metai Vokietijoje. 

Septynioliktas skyrius 
ANTRIEJI METAI VOKIETIJOJE 


Klausydamos mano muzikos, moterys 
negali sulaikyti ašarų. 

Paganinis—Džermiui, 

1830 m. rugpjūčio 30 d. 


Gruodžio 12 dienos laiške Džermiui iš Karlsrūhės Pa- 
ganinis rašė ketinąs greitai palikti Vokietiją. Jis rengėsi 
per Nyderlandus keliauti į Paryžių, o pavasarį aplankyti 
Londoną. Bet šiuos planus teko atidėti. 1830 metų pavasarį 
ir vasarą įsiplieskė revoliucinis sąjūdis prieš Karolį X; 
taigi atmosfera koncertinei veiklai buvo nelabai palanki. 
Laimė, priverstinė viešnagė Frankfurte Paganiniui nenusi- 
bodo: miestas jam patiko, nestigo abiejų lyčių gerbėjų. 
Beje, kai kurios buvo tokios jaunos ir gražios, kad smui- 
kininkas gana dažnai neatsispirdavo jų pagundoms. Ir, 
žinoma, apie savo meilės nuotykius pasipasakodavo Džer- 
miui. Rugpjūčio 30-ąją jis rašė, kad piršosi „angeliško 
grožio mergaitei“, ir pridūrė: 

„Tai pasiturinčio pirklio duktė. Tačiau, turėdamas gal- 
voje, kad ji per daug jauna ir graži, be to, nemėgsta, tik- 
riau sakant, nesupranta muzikos, bijau, kad merginos 
jausmas nenuoširdus; todėl greičiausiai šio sumanymo 
atsisakysiu”. 


Antra vertus, horizonte pasirodė kita, dar žavingesnė 
garbintoja. 


„.-. Šiai neseniai ištekėjusiai už barono gražuolei dvide- 
šimt metų; ji — garsaus, galima sakyti, garsiausio Vokie- 
tijos juristo pono Fojerbacho, Ansbacho miesto burmis- 
tro, daugelio ordinų kavalieriaus, asmeninio Bavarijos 
karaliaus patarėjo duktė“. 


Dvidešimtmetė baronienė vadinosi Elena ir be galo 
mėgo muziką, ne taip kaip pirklio duktė. Ji buvo daili, 
puikiai išauklėta, turėjo gražų, įtaigų balsą. 

„Ji išmano geografiją kaip aš smuiką,— pasakojo 
maestro Džermiui.— Prieš trejus metus ištekėjo už baro- 

no, bet ne iš meilės, labai mėgsta muziką ir neblogai dai- 
nuoja; atvyko manęs pasiklausyti iš Niurnbergo ir paprašė 
vyrą ją vestis ir į antrą koncertą. Apkvaitusi nuo muzikos, 
ji su manim susipažino ir taip įsimylėjo mane, kad vietos 
negali rasti ir tikriausiai pasidarys galą, jeigu jos nepa- 
guosiu . 

Paganinį visa tai labai jaudino; jis vėl ėmė planus 
kurti ir, kaip visada, dvejoti. | 

„Ji pasiryžusi mesti šeimą ir gyventi su manim,— rašė 
maestro Džermiui, neslėpdamas pasitenkinimo, — bet 
kadangi jos tėvas — žinomas Vokietijoje žmogus ir asme- 
ninis jo didenybės patarėjas, aš turiu šios laimės atsisa- 
kyti dėl religijos ir savo garbės . 


Tačiau gražioji Elena nė nemanė trauktis ir toliau kai- 
tino neryžtingajam smuikininkui kraują aistringais laiš- 
kais. Netrukus vieną tokį laišką perskaitysime ir mes, nes 
Paganinis neištvėręs perrašė jį ištikimajam Džermiui. 

Kad jaunos damos ir jaunutės freilinos dėl jo ėjo iš 
galvos, tai labai glostė maestro savimeilę. Bet jis puikiai 
suprato, kokia šio žavėjimosi dalis tenka jam kaip vyriš- 
kiui ir kokia — kaip pasaulinio garso virtuozui. Draugui, 
kuriam viską prisipažindavo, rašė: 


„Iš tiesų, klausydamos mano muzikos, moterys negali 
sulaikyti ašarų. Bet aš nebejaunas ir nebegražus; net labai 
bjaurus pasidariau”. 


Tačiau veidrodis negailestingai įspėjo — būk atsargus: 
vokiečių moterų karštis gali greitai ataušti... O kas tada? 
Verčiau kol kas susilaikyti ir palaukti, ką patars Džermis... 
Tuo tarpu mielame, svetingame Frankiurte pramogų ne- 
trūksta. 


„Rytoj būtinai turiu eiti į balių pas jo šviesybę Austri- 
jos ministrą ir tikiuosi šokti valsą su žaviausia dama. Šios 
gražuolės labai romantiškos. 

Po keturių dienų jis vėl rašo: 


„Šiandien 15-oji; žinai, baliuje buvau, bet nešokau; 

ai L ž > : + sis š 

tačiau būtinai šoksiu per pokylį pas Rusijos ministrą atei- 
nantį pirmadienį. 

Trečiadienį, 24-ąją, koncertuosiu teatre, nes visos da- 
mos taip nori dar sykį manęs pasiklausyti, kad tiesiog 
iš proto kraustosi...“ 


Paganinis šoka! Iš tiesų sunku įsivaizduoti smuiki- 
ninką kojas kilnojant... Bet dėl romantiškų Frankfurto 
gražuolių verta truputį pasistengti... 

Koncertas, kurį jis, damų prašomas, surengė, kaip vi- 
sada turėjo didžiulį pasisekimą; po to, iki balandžio pa- 
baigos, maestro ne kartą griežė Frankfurto publikai. Iš 
smuikininko užrašų knygutės aišku, kur ir kada jis kon- 
certavo 1830 metų pavasarį: gegužės 12-ąją grojo Kob- 
lence, 14-ąją — Bonoje, 16-ąją — Kelne, 19-ąją — Diusel- 
dorfe, 20-ąją ir 22-ąją — Elberfelde, 25-ąją — Kaselyje, 
28-ąją — Getingene, 30-ąją — vėl Kaselyje; birželio 3-iąją, 
5-ąją ir 6-ąją — Hanoveryje, 8-ąją — Celėje, 12-ąją, 
16-ąją ir 19-ąją — Hamburge, 25-ąją ir 28-ąją — Bremene. 
Kaip matome, Paganinis netinginiauja. Tačiau jis nesi- 
džiaugia, skundžiasi Džermiui, kad 1830 metais per mažai 
dirbęs. Tikriausiai tokia karštligiška koncertinė veikla 
jam tapo būtinybe: kažkokia jėga be paliovos jį stūmė 
pirmyn, kiekviena tuščiai praleista diena ar didesnis 
tarpas tarp koncertų nepaprastai slėgė. 


Į Kaselį Paganinis atvyko Šporo kviečiamas, bet buvo 
nelabai patenkintas tuo, kaip publika sutiko pirmą kon- 
certą, ir nedelsdamas Šporui apie tai rašė: 


„Vakarykščio koncerto pajamos nesudarė nė pusės tų 
pusantro tūkstančio talerių, kurie man buvo garantuoti 
atsiųstame į Frankfurtą kvietime. Todėl prašau mane at- 
leisti nuo antro koncerto, paskirto ateinantį sekmadienį, 
nes čia, Matyt, nelabai domimasi užsienio artistais. Būtų 
be galo malonu griežti Jo Didenybei, jeigu jis panorėtų 
man suteikti tokią garbę, ir aš visada jums būsiu dėkin- 
gas, kad mane pakvietėte į Kaselį . 


Tai buvo, Kodinjolos žodžiais tariant, „pinigų kauliji- 
mas d la Paganini. 30 dieną, kaip smuikininkas norėjo, 
įvyko antras koncertas, ir Šporas maestro už tai atsikerši- 
jo, autobiografijoje pripasakodamas apie jį negražių da- 
lykų. Bet ir apie kitus muzikus rašydamas jis pasirodė 

esąs didelis trumparegis (pavyzdžiui, Bethoveno IX sim- 
foniją laikė blogesne už kitas aštuonias, o paskutinių 
metų kompozitoriaus kūriniai buvę, anot jo, tiesiog „bai- 
sūs ir visai be skonio!'); taigi nereikia kreipti dėmesio 
į jo Žodžius. 

Visai kitokį įspūdį Paganinis padarė Heinei, kuris jo 
klausėsi Hamburge. Duodame žodį poetui: 

„Esu įsitikinęs, kad tik vienas žmogus teisingai nupiešė 
Paganinio portretą — kurčias dailininkas Lyzeris, kuris, 
apimtas įkvėpimo, keliais pieštuko brūkštelėjimais taip 
gerai perteikė smuikininko bruožus, jog, žiūrint į piešinį, 
ima ir baimė, ir juokas. „Mano ranką vedžiojo velnias“, — 
sakė man kurčiasis dailininkas paslaptingai kikendamas 
kalbėdamas apie genialius savo šaržus. Šis dailininkas 
buvo labai įdomus tipas: nors kurčias, jis labai mėgo 
muziką ir, sako, sėdėdamas netoli orkestro, suprasdavo 
ją iš muzikantų veidų, o iš jų pirštų spręsdavo apie atli- 
kimo kokybę; jis net rašydavo kritinius straipsnius apie 
koncertus į vieną labai rimtą Hamburgo laikraštį. Tarp kit- 
ko, nereikia stebėtis. Muzikantų pirštų judesiai — tai re- 
gimi ženklai, ir juose kurčiasis dailininkas sugebėjo ma- 
tyti garsus. Juk kai kuriems žmonėms garsai — irgi tik 
ženklai: juos girdėdami, jie mato spalvas ir formas. 

„Iš tiesų pats velnias vedžiojo mano ranką,— įtikinėjo 
mane kurčiasis dailininkas, kai stovėjome prie Alsterio 
paviljono, kur ketinome netrukus klausytis pirmo Paga- 
ninio koncerto.— Taip, drauguži, teisybę Žmonės šneka: 
jis pardavė velniui sielą, kad taptų geriausiu pasaulio 
smuikininku ir uždirbtų milijonus, o svarbiausia — kad 
pabėgtų iš prakeiktos katorgos, kur kankinosi daug metų... 
Matai, bičiuli, būdamas kapelmeisteriu Lukoje, įsimylėjo 
teatro primadoną, o kai ta su kažkokiu kunigėliu jį apga- 
vo, iš pavydo, kaip Italijoj įprasta, neištikimą mylimąją 
nudūrė, dėl to pateko Genujoje į katorgą. Ten, jau sa- 
kiau, parsidavė velniui, jo padedamas, ištrūko laisvėn, 
tapo geriausiu pasaulio smuikininku ir šįvakar iš mūsų 
išlups po du talerius... Žiūrėkit, žiūrėkit! Štai ir jis pats 
eina ta alėja, lydimas dviveidžio savo tarno!“ 

Iš tikrųjų prie mūsų artinosi patsai Paganinis. Vilkėjo 
tamsiai pilku apsiaustu, siekiančiu kulkšnis, todėl atrodė 

labai aukštas. Ilgos nešukuotų juodų plaukų garbanos 
krito jam ant pečių abipus blyškaus, numirėliško veido, 
kuriame kančia ir genialumas buvo įspaudę neišdildomą 
žymę. Greta šokčiodamas ėjo linksmas, juokingas storu- 
lis rausvo, bet surukusio it pergamentas veido, apsitem- 
pęs šviesiai pilku švarku, kuriame blykčiojo plieninės 
sagos; sveikindamasis ar atsakinėdamas į pasveikinimus, 
jis vergiškai nuolankiai lankstėsi į visas puses ir susi- 
rūpinęs iš padilbų baugiai žvilgčiojo į niūrią, susimąs- 
čiusią Žmogystą, rimtai žingsniuojančią šalia jo. Kurčia- 
sis dailininkas atkreipė mano dėmesį į platų ritmingą 
Paganinio žingsnį. „Ar jums neatrodo,— tarė jis,— kad 
genujietis eina lyg sukaustytas geležiniais pančiais? Kator- 
goje įprato taip vaikščioti ir nebegali atprasti. Žiūrėkite, 
žiūrėkite, su kokia panieka bei ironija jis žvilgčioja į savo 
palydovą, kai šis jam duoda banalius klausimus; tačiau 
be jo apsieiti negali: juk tai pats šėtonas, su kuriuo smui- 
kininką saisto krauju pasirašyta sutartis. Neišmanėliai 
iš tiesų tiki, kad jo bendrakeleivis — komedijų rašyto- 
jas ir anekdotų rinkėjas Haris iš Hanoverio; girdi, maestro 
ji pasisamdęs tvarkyti pajamų. Žmonės nežino, kad nela- 
basis paėmė tik pono Georgo Hario kūną, o nelaiminga 
vargšo žmogelio siela tol bus užrakinta kartu su visokiu 
šlamštu skrynioje Hanovery, kol velnias ims lydėti savo 
šeimininką įgavęs kitokį, gražesnį pavidalą, pavyzdžiui, 
juodo pudelio...“ 

Ponas Georgas Haris, kurį dailininkas Lyzeris palaikė 
velniu, buvo Paganinio sekretorius; prieš tai jis tarnavo 
Hanoverio dvaro pasiuntinybėje. Vokietijoje smuikinin- 
kas taip dažnai koncertuodavo, kad jam būtinai reikėjo 
pagalbininko. Iš pradžių, pirmaisiais 1829 metų mėnesiais, 
jo reikalus tvarkė bičiulis Rebicas. Jam išvykus — dėl 
to labai apgailestavo ne tik Paganinis, bet ir daug damų 
bei freilinų,— maestro pasikvietė sekretoriauti tokį Ku- 
riolį?“, atsargos jaunesnįjį leitenantą ir teatro impresari- 


6 1830 metų rugpjūčio 30 dienos laiške Paganinis Džermiui rašo: 
„Rebicas! Negaliu jo užmiršti, Akilė irgi tik apie jį kalba. Mane palikęs, 
Rebicas prarado gražiausias savo gyvenimo akimirkas. Vokietijos gra- 
žuolės, kurios man ant kaklo kariasi, jam būtų suteikusios daug saldžių 
valandėlių. Berlyne, Varšuvoje, visur panelės mane klausinėja, kur 
jis dingo”. 

jų, bet šiuo ponu nepasitikėjo ® ir greit jo atsikratė. Haris 
su Paganiniu išbuvo kelis mėnesius“? ir 1830 metais parašė 
apie jį nedidelę knygutę „Paganinis kelionės karietoje 
ir savo kambary“, kurioje pasakojo apie Nikolo įpročius 
asmeniniame gyvenime. 

Tasai trenktas Heinės bičiulis, kurčiasis dailininkas, 
paliko keletą nepaprastai išraiškingų Paganinio eskizų. 
Jis lyg apsėstas sekiojo paskui smuikininką ir piešė jį 
apsivilkusį fraku, nuogą, be odos, vaizdavo kaip giltinę, 
bet visuomet su smuiku rankoje. Keistos jo ilgų pirštų 
linijos, skrybėlė, gerbėjos, nusilenkimai klausytojams, 
vaistų buteliukai, pašaipi šypsena buvo puikus siužetas 
Lyzerio piešiniams. Kas be ko, visi jie truputį atsiduoda 
pragaru. 

Heinei neužteko matyti vien Paganinio atvaizdus ir 
net jį gyvą — jis norėjo pasiklausyti jo griežimo. Per 
koncertą poetas sėdėjo šalia seno kailių pirklio ir vėliau 
taip aprašė smuikininką, kuris lempų šviesoje jam padarė 
nepalyginti didesnį įspūdį negu dieną: 

„Pagaliau scenoje pasirodė tamsi, lyg iš paties pra- 
garo išėjusi figūra. Tai buvo Paganinis juodais iškilmių 
drabužiais: juodas frakas, juoda klaikiai sukirpta lieme- 
nė — turbūt to reikalavo požemių pasaulio dvaro etiketas. 
Juodos kelnės baugiai kadaravo ant plonų kojų. Maestro 
rankos atrodė dar ilgesnės, kai jis, vienoje laikydamas 
smuiką, o kitoje — žemyn nuleistą stryką, kurio galas 
beveik lietė grindis, lankstėsi publikai. Jo judesiai buvo 
kampuoti tarsi medinuko ir sykiu miklūs lyg kokio žvė- 
ries, todėl jam linkčiojant publiką ėmė juokas; bet šio 
žmogaus veide, kuris rampos šviesoje atrodė dar blyš- 
kesnis, atsispindėjo toks liūdesys, toks nusižeminimas, 
kad juoką užgniauždavo neapsakomas gailestis. Iš ko jis 
išmoko taip lankstytis — iš automato ar iš šuns? O ką 
reiškė tasai maldaujamas žvilgsnis? Taip žiūrėti gali tik 
ligonis, stovįs ant mirties slenksčio, arba kandžią pa- 
šaipą slepiąs gudrus šykštuolis. Galų gale kas jis? Gyvas 


6 1830 metų vasario 15 dienos laiške yra toks sakinys: „Į Paryžių 
mane ketina lydėti toksai Kuriolis, su kuriuo gastroliuoju Vokietijoje; 
bet šiuo ponu nepasitikiu, todėl norėčiau jo atsikratyti“. 

'** Su Hariu iš Hanoverio Paganinis susipažino birželio pradžioje. 

žmogus, kuris it sužeistas gladiatorius stengiasi meno 
arenoje pralinksminti publiką paskutinėmis konvulsijo- 
mis? O gal pakilęs iš karsto numirėlis, vampyras su 
smuiku rankoje, norįs iščiulpti jeigu ne kraują iš širdžių, 
tai bent pinigus iš kišenių? Tiek klausimų knibždėjo mūsų 
galvose, kol Paganinis be paliovos lankstėsi į visas pu- 
ses. Bet šios mintys beregint dingo, vos tik nuostabusis 
maestro prisidėjo prie smakro smuiką ir ėmė griežti“. 

Salėje įsiviešpatavo kapų tyla: virpėdami iš nekan- 
trumo, klausytojai smuikininką ryte rijo akimis. Kailių 
pirklys išsitraukė iš ausų nešvarius vatos kamščius, „kad 
geriau girdėtų brangią muziką, kainavusią net du tale- 
rius“. Poetas klausėsi savaip: sulig kiekvienu stryko brūkš- 
telėjimu jam prieš akis tarsi kaleidoskope kaitaliojosi 
nepaprastai ryškūs garsiniai vaizdai — žmonės, peizažai, 
įvykiai, fantastiniai reginiai. 

Muzikantui brūkštelėjus per stygas stryku, scena pa- 
virto šviesiu, jaukiu rokoko stiliaus kambariu: veidro- 
džiai, veidrodėliai, paauksuoti amūriukai, kiniškas por- 
celianas, girliandos, nėriniai, vualiai, kaspinėliai, blizgu- 
čiai, netikri perlai — tipiška primadonos svetainė. Smui- 
kininkas irgi pavirto rausvažandžiu, garbanotu dabita 
trumpomis violetinio atlaso kelnaitėmis; švytintis iš lai- 
mės, jis grojo žavingai riestanosei panelei su šelmiškais 
apgamėliais ir pudruotu peruku, ant plonyčio it širšės 
liemens seginčiai pūstą sijoną. Rankoje ji laikė ritinį 
popieriaus, siūbavo į taktą ir judino rausvas lūpytes tarsi 
dainuodama. Bet jos balso nebuvo girdėti, tik iš jaunojo 
Paganinio smuiko garsų galėjai atspėti, ką ji dainuoja ir 
ką jis pats jaučia. „O, tik lakštingala vakaro sutemose gali 
suokti tokias melodijas, kai spurdančioje jos širdelėje 
rožių kvapas pažadina svaigų pavasarinį ilgesį! Ak, kaip 
buvo saldu klausytis tų palaimingų garsų, kurie lyg dru- 
geliai plazdėjo, bučiavosi, tolo vienas nuo kito, vėl juok- 
damiesi apsikabindavo ir susilieję nykdavo, kvaisdami 
iš laimės...“ 

Staiga Paganinis puola ant kelių prieš savo mylimąją... 
Kas tai? Ko jis taip nustebo? Kurčiojo dailininko pasako- 
jimas atgyja poeto mintyse, ir jis tariasi matąs po lova 
pasislėpusį kunigėlį... Išblyškęs kaip drobė genujietis 

čiumpa varžovą, muša, spardo, išmeta pro duris, paskui 
išsitraukia durklą ir nusmeigia neištikimą gražuolę... 

Smuikininkui baigus pirmą koncerto dalį, per salę 
nuūžė plojimų audra. Paganinis lankstėsi vos ne iki žemės, 
o jo veide, akyse atsispindėjo nuolankumas ir sielvartas 
tarsi maldaujančio atleisti didžiausio nusidėjėlio. 

— Nuostabu! — sušuko kailių pirklys, krapštydamasis 
ausis.— Vien šis dalykas vertas dviejų talerių! 

Kai Paganinis vėl pradėjo griežti, poeto akis aptraukė 
migla. Maestro figūra skendėjo šešėlyje, iš kurio gailiai 
aidėjo graudi muzika. Tik retkarčiais palubėje kabanti 
lemputė apšviesdavo smuikininką blyškia šviesa. Jis vil- 
kėjo marškinius geltonais ir raudonais dryžiais, o jo ko- 
jos buvo sukaustytos sunkia grandine. Kaip matome, kur- 
čiojo dailininko kalbos vis dar veikė Heinės vaizduote... 
Dabar jis regėjo smuikininkui už nugaros pašaipiai išsi- 
viepusią Žmogystą seno ožio veidu; ji ilga plaukuota 
ranka vedžiojo Paganinio stryką... O muzika priminė šiur- 
pulingą puolusių angelų giesmę, joje vis nuskambėdavo 
sarkastiškas ožiasnukio juokas... Smuikas verkė, raudojo, 
dūsavo — tokių kraupių garsų šioje žemėje niekas dar 
nebuvo girdėjęs ir niekas negirdės, nebent Juozapato 
slėnyje, kai sugaus paskutinio teismo trimitai ir nuogi 
numirėliai išlįs iš kapų, laukdami savo likimo... Ūmai 
iškankintas muzikantas taip smarkiai patraukė .stryką per 
stygas, kad grandinės subyrėjo ir baisusis jo padėjėjas 
dingo... 

— Kaip gaila! Nutrūko styga! — sušuko kailių pirk- 
lys. 

Ar tikrai nutrūko styga? Poetas to negalėjo pasakyti. 
Bet muzika staiga pasikeitė, ir jis dabar vos atpažino smui- 
kininką, kuris, apsivilkęs juoda vienuolio sutana, persi- 
juosęs virve, basas stovėjo ant stūksančios jūroje uolos 
po ant kaktos užsmauktu gobtuvu. Saulė jau buvo nusi- 
leidusi, ir saulėlydžio gaisai raudonai nudažė plačias 
bangas iki pat horizonto. Kuo labiau raudo vanduo, tuo 
blausesnis darėsi dangus... Rodės, kraujo jūra banguoja 
po blyškiu tarsi lavonas dangaus skliautu, kuriame mir- 
gėjo juodos it anglys žvaigždės. 

Retkarčiais, kai iš plačios sutanos rankovės vienuolis 
iškišdavo pliką prakaulią ranką ir imdavo mosuoti ore 
stryku — tada jis būdavo panašus į raganių, stebuklinga 
lazdele valdantį gamtos stichijas,— iš jūros gelmių išsi- 
verždavo šiurpus staugimas, kruvinos bangos baugiai kil- 
davo iki pat dangaus ir krisdavo; tuomet atrodydavo, kad 
visas pasaulis smenga į prarają... Sutelkęs galingą savo 
valią, vienuolis stengėsi sudaužyti septynis antspaudus 
ant geležinių indų, į kuriuos Saliamonas buvo sugrūdęs 
nugalėtus demonus. Išmintingasis karalius sumetė indus 
į jūrą, ir poetas niūriuose riaumojančio smuiko akorduo- 
se tarsi girdėjo uždarytų dvasių balsus... Pagaliau, džiū- 
gaudami, kad atgavo laisvę, išniro patys demonai. Tai 
buvo šlykščios pabaisos: krokodilai su šikšnosparnio spar- 
nais, šliužai su elnių ragais, beždžionės su kriauklėmis 
vietoj kepurių, ruoniai su ilgomis patriarchų barzdomis, 
žali kupranugarių snukiai; išsproginusios šaltas akis bai- 
dyklės spoksojo į vienuolį ir artinosi prie jo, pasispirda- 
mos ilgais plaukmenimis... Vienuolis atsmaukė gobtuvą, 
ir garbanoti plaukai it juodos gyvatės ėmė raitytis aplink 
galvą... Reginys buvo toks klaikus, jog poetas užsikimšo 
ausis ir užsimerkė, kad neišprotėtų... 

Muzikai nutilus ir dingus kerams, plepusis kailių pirk- 
lys tarė: 

— Štai kaip griežiama ketvirta styga... Aš irgi smui- 
kuoju ir žinau, ką reiškia valdyti šį instrumentą! 

Laimė, kad pertrauka greit baigėsi, nes muzikalusis kai- 
lių pirklys dar būtų postringavęs apie meną. 

Paganinis grįžo į sceną, lyg niekur nieko įrėmė į pas- 
makrę smuiką ir, brūkštelėjęs stryku per stygas, vėl ėmė 
kerėti poetą. Dabar smuikas gaudė ramiai, didingai lyg 
vargonai katedroje, ir erdvė aplinkui ėmė plėstis, pasidarė 
bekraštė, neaprėpiama žvilgsniu, suvokiama vien dvasia. 
Šios erdvės centre sukosi akinamas rutulys, kurio viduje 
stovėjo milžiniškas, išdidus ir nuostabus žmogus, griežian- 
tis smuiku. Tai buvo Paganinis. Spindintis, gražus kaip Die- 
vas, jis savo instrumento garsais valdė pasaulius, ir nuo jo 
sklido neapsakoma ramybė... Aplink šį Žmogų-saulę iškil- 
mingu dangaus sferų ritmu sukosi visata... Poetui atrodė, 
kad jis mato begalinę virtinę piligrimų baltomis tunikomis. 


190 


Jie apstojo plačiu ratu didįjį smuikininką ir, pritariant 
smuikui, giedojo choralą, skambantį tarsi dangaus muzi- 
ka... Tokių garsų ausys negirdi, apie juos gali svajoti vien 
širdis, besiilsinti prie mylimosios krūtinės... 

Štai kaip vaizduotės padedamas poetas skrido dainos 
sparnais, auf Flūgeln des Gesanges, anot jo paties. 

Seniai praėjo tas laikas, dingo tie garsai, tos svajonės. 
Bet nuostabūs žodžiai, kuriuos parašyti poetą įkvėpė Paga- 
ninio muzikos burtai, bus gyvi amžinai ir bylos apie ne- 
prilygstamojo smuikininko galybę. 


x Æx X 


Zvilgtelėkime dabar į smuikininką kaip į paprastą žmo- 
gų, pažiūrėkime, koks jis kasdieniniame gyvenime. Geor- 
gas Haris mums išsaugojo daug įdomių smulkmenų, paro- 
dė maestro „kelionės karietoje ir savo kambary”. Haris 
buvo šalia Paganinio tada, kai šis nepaprastai daug koncer- 
tavo, kai jį lydėjo neregėta sėkmė, ir padėjo jam atsiginti 
nuo abiejų lyčių gerbėjų, kurie, kaip visi fanatikai, ne- 
turėjo nei saiko, nei gėdos. 

Jei Paganinis būtų priėmęs visus kvietimus, rašo Haris, 
jam būtų tekę pusryčiauti mažiausiai šešis kartus per dieną, 
o vakarieniauti dar dažniau. Vienoje bei Vokietijoje jį 
kviesdavosi ne tik garsenybės ir aristokratai, bet ir nežino- 
mi Žmonės, norį jo garbei surengti prašmatnią puotą. Ta- 
čiau nei pusryčiai, nei vakarienės Paganinio neviliojo, nes 
dėl sveikatos jis turėjo laikytis griežtos dietos. Antra ver- 
tus, nemėgo ilgai sėdėti už stalo ir blogai jausdavosi, jei 
pavalgęs nenusnūsdavo. „Tada,— rašo Konestabilė,— jis 
būdavo vangus visą dieną“. Todėl maestro tepriimdavo 
kelis kvietimus. Atėjęs į svečius, Paganinis tik paragau- 
davo įvairių valgių ir vynų, bet dėl to jo nuotaika nesu- 
gesdavo. Pažeidęs įprastinį režimą, jis ne iš karto pasi- 
jusdavo sergąs, tačiau kitą dieną labai kentėdavo. 

Svečiuose Paganinis dažniausiai būdavo nekalbus (iš- 
skyrus tuos atvejus, kai susitikdavo su artimais draugais) 
ir taip išsiblaškęs, kad vėliau negalėdavo atsiminti, ką val- 

gęs. Jis mėgo tik itališkus patiekalus, pavyzdžiui, ravio- 
lius'!, farinatą'?, tirštą genujietišką sriubą, milanišką rizo- 
tą. Tačiau per oficialius pietus šie skanumynai nebūdavo 
patiekiami... 

Po pietų ar vakarienės Paganinis stengdavosi kuo grei- 
čiau išeiti, nepaisydamas, kad įsižeis šeimininkas. Jis nė 
nebandydavo slėpti, kad vaišės jam veikiau kankynė negu 
malonumas. Apskritai aukštuomenės salonuose maestro 
nuobodžiavo: tarp svetimų žmonių, smalsiai tarsi kokį žŽvė- 
Iį jį apžiūrinėjančių (prisiminkite Egipto pašos žirafą), jis 
būdavo visai kitoks nei tarp artistų ir muzikantų'*, kurie 
galėjo jį suprasti, buvo jam artimi. Na, o kiti žmonės Paga- 
niniui nieko nereiškė — jie svetimi, ir jis svetimas. Ma- 
estro labai džiaugdavosi sutikęs italus: tada bent prisišne- 
kėdavo gimtąja kalba. Niekas jo taip neerzindavo, kaip 
tauškalai apie muziką aukštuomenės salonuose. Kad nuo 
jų išsisuktų, jis prasimanydavo visokiausių dingsčių, pa- 
vyzdžiui, prašydavo atnešti ko nors išgerti; kartais mėgin- 
davo dingti visiems iš akių, nulįsti į kokį kampą, bet daž- 
niausiai tiesiai sakydavo, kad svečiuose norįs nuo muzikos 
pailsėti. Jis nepakentė mėgėjiško dainavimo ar grojimo, 0 
jeigu klausydavosi, tai tik iš mandagumo, nusigręžęs nuo 
akis varginančios šviesos, abejingai žiūrėdamas į kilimų 
ar tapetų raštą. Galų gale atlikėjus vis tiek pagirdavo, kad 
neįsižeistų. Maestro gyvenime su kaupu buvo rimtos mu- 
zikos, tad mėgėjai jo visai nedomino. Nereikia jo už tai 
smerkti. 

Kasdieniniai koncertai jį baisiai iškamuodavo. Tik nuo- 
vargiu galima paaiškinti vieną Hario pastabą, kuri visiškai 
nesiderina su nuostabiu Paganinio jautrumu ir kai kuriomis 
jo laiškų vietomis. Anot Hario, Paganinis buvo visai abe- 
jingas jį supančiam grožiui — gamtai, paminklams, pa- 


"l Itališki koldūnai (Vert. past.) 

"* Ligūrijos valgis iš pupų miltų, kepamas orkaitėje, alyva išteptame 
moliniame puode. (Vert. past.) 

3 Patiekalas iš ryžių. (Vert. past.) 

"t Konestabilė rašo: „Jaunuolius, kurie atnešdavo jam savo parti- 
tūras ar norėdavo sužinoti jo nuomonę apie savo balsą, dainavimo 
metodiką, ir smuikų meistrus bei jų savininkus, kurie klausdavo, ką 
jis manąs apie instrumentų kokybę, kuo teisingiausiai įvertindavo . 

statams. Biografui stengiantis atkreipti į juos smuiki- 
ninko dėmesį, šis tik burbtelėdavo: Bien joli'?, bet nė 
galvos nepasukdavo. 

Pas smuikininko ainius Milane yra išlikusi Konestabilės 
rašytos garsiojo jų senolio biografijos pirmo leidimo kopi- 
ja (Perudža, 1851 metai), kurios paraštės išmargintos Paga- 
ninio sūnaus Akilės pastabomis. Kai kurios vertos dėmesio. 

Dešimtame skyriuje Konestabilė rašo: „Kadangi ap- 
linka, nors ir kokia graži, jam neteikė jokio malonumo, 
nereikia stebėtis, jog maestro mielai plepėdavo su bendra- 
keleiviu, jeigu jo nekamuodavo kosulys, ir kai šis paro- 
dydavo vaizdingą kraštą, gražią lygumą ar dailų pastatą, 
atsakydavo vien iš mandagumo: „Labai gražu! — bet 
kartais nė galvos nepasukdavo“'*. Šia vieta Akilė pikti- 
nasi: „Netiesa! Stebiuosi, kad galima spausdinti tokias 
kvailystes“. Energingas Akilės protestas prieš šį kaltinimą 
abejingumu gamtos grožiui ir meno kūriniams labai 
reikšmingas. Juk jis sekiodavo paskui tėvą kaip šešėlis 
ir niekas geriau už jį smuikininko nepažinojo. Kai Pa- 
ganinis mirė, Akilė buvo penkiolikametis paauglys, taigi 
nebe vaikas. Tarp kitko, ir pačiam Konestabilei Geor- 
go Hario tvirtinimas atrodė neįtikimas. Jo manymu, 
Italijoje Paganinis tikriausiai „rodė daugiau dėmesio“ 
gamtos grožiui, bet nereikia stebėtis, jei Vokietijoje, kur 
maestro visą laiką kentėjo nuo ligų ir atšiauraus kli- 
mato, jis abejingai reaguodavo į gražumą. 

Argi šis nelaimingas, amžinai negaluojantis, kartais 
mirštgyvis Žmogus, važiuojantis iš miesto į miestą, ne- 
spėjantis atsigauti po dažnų koncertų, į kuriuos įdėdavo 
visas savo kūno ir dvasios jėgas, argi šis Žmogus dar 
galėjo turėti ūpo grožėtis peizažais ir paminklais? 

Keliaudamas jis vežiodavosi labai kuklų bagažą: seną 
lagaminą, skrybėlių dėžutę, smuiko futliarą, į kurį dėdavo 
viršutinius drabužius ir labai plonos drobės marškinius, 
mat jo oda buvo baisiai jautri, ir, savaime aišku, pasiimda- 
vo pinigus bei brangenybes. Šiuos daiktus jis visada turė- 
davo po ranka ir jų neišleisdavo iš akių. Prieš kelionę 


"* Labai gražu. (Pranc.) 
7% Konestabilė turi galvoje Harį ir cituoja jo žodžius. 

maestro išgerdavo žolių arbatos arba puoduką šokolado, 
o ankstų rytą nė kąsnelio neimdavo į burną. Labiausiai jis 
rūpinosi smuiku, kurį laikydavo sename futliare ir taip 
akylai saugodavo, kad pats nešdavo iš viešbučio į karietą 
ar iš karietos į viešbutį ir niekam neleisdavo jo nė pirštu 
paliesti. 

Paganinis taip bijojo šalčio, kad visada aklinai uždary- 
davo karietos dureles ir langus. Net esant dvidešimt dviem 
laipsniams šilumos sėdėdavo su kailiniais, susigūžęs kam- 
pe, užsimerkęs, snūduriuodamas. Karietai išvažiavus į lygų 
kelią (maestro negalėjo pakelti kratymo), jis atgydavo ir 
mielai plepėdavo su bendrakeleiviu apie tolimąją Italiją, 
švelnų jos klimatą. Ten, sakydavo, visi gimę dainuoti, 
skambinti gitara ant mėlynos jūros krantų. O čia, kur be 
kailinių neįmanoma gyventi, argi pavirpinsi gitaros sty- 
gas sugrubusiais nuo šalčio pirštais? Italijoj muzikos 
pilna visur: žemėje, jūroje, medžiuose, skurdžių lūšnose 
ir turtuolių rūmuose. Žmonės neturi duonos, bet dainuoja. 
Jie nelaimingi, bet vis tiek dainuoja... Melodija gimsta 
ugnyje. O Italijos žemė, oras, dangus — tai ugnis ir 
liepsna... 


Vargšas Paganinis! Matyt, jam buvo nesaldu gyventi 
šiaurės šalyse... Tačiau jis turėjo Akilę ir reikėjo uždirbti 
daug pinigų, kad, jam mirus, sūnui nereikėtų vargo var- 
gti... Paganinis dažnai jausdavo, kaip šalti mirties pirštai 
liečia iškankintą, sunykusį jo kūną, ypač tada, kai paūmė- 
davo ligos, kai, varstomas sopulių, gulėdavo paslikas. Per 
ilgas keliones blogais keliais nuo nepaliaujamo kratymo 
karietoje jam imdavo taip raižyti vidurius, kad, pageltęs 
it vaškas, jis sėdėdavo susirietęs, perkreipta iš skausmo 
burna. Kartais, surėmus pilvą diegliams, kiauras dienas 
nieko neimdavo į burną ir atsigaudavo tik per postovius, 
po ilgo miego. Atvykęs į viešbutį, Paganinis prašydavo 
ne gražaus, o ramaus numerio ir, nė nepažvelgęs, ar pa- 
togi lova, krisdavo į ją, norėdamas atsigauti po kelionės. 
Kartais plačiai atverdavo kambario langus, kad, anot jo, 
atsigaivintų „oro vonia . 

Paganinio miegą dažnai pertraukdavo baisus kosulys. 
Išgąsdintas klaikaus dūstančio maestro riksmo, Haris 

šokdavo iš lovos ir bėgdavo į jo kambarį teikti pagalbos, 
bet rasdavo jį vėl miegantį. 

Rytą būdavo labai sunku maestro prikelti. Anot Hario, 
nežadintas Paganinis snausdavo iki vakaro. 

Pailsėjęs jis visada būdavo linksmas, lyg naujai užgi- 
męs. Tik laukiant koncerto jam imdavo gesti nuotaika. Visą 
gyvenimą Paganinis nervinosi prieš eidamas į sceną. Ret- 
karčiais kiaurą dieną drybsodavo numeryje ant sofos. 
Prieš repeticiją išimdavo iš futliaro smuiką, atidžiai jį 
patikrindavo, sustyguodavo ir atsargiai padėdavo į vie- 
tą. Jei maestro rimtas, tyli ir tik sklaido orkestro partijų 
lapus ar šniaukia tabaką, vadinasi, jis susinervinęs. Gal 
teisingai rašo Konestabilė, jog Paganinis jaudindavosi 
dėl to, kad „kaskart stengdavosi groti vis geriau“. Be 
abejo, smuikininkas žinojo, kiek daug iš jo tikisi klau- 
sytojai, ir norėjo ne tik jų neapvilti, bet ir pranokti pats 
save. 

Haris rašo, kad visą laiką, kai keliavo su juo po Vokie- 
tiją, jam neteko matyti Paganinio griežiančio kitur negu 
koncertų salėje. Maestro sakydavo, jog per savo gyvenimą 
prisigriežęs lig valiai. Išimtį darydavo tik prieš pat kon- 
certą, kurdamas muziką arba instrumentuodamas. Bet ir 
tada naudodavo surdiną, kad negirdėtų kaimynai. 

Pasakojama, jog vienas melomanas anglas pusę metų 
važinėjo paskui smuikininką, vildamasis išgirsti jį grie- 
žiant ir perprasti garsiąją jo „paslaptį“. Viešbučiuose jis 
apsigyvendavo gretimame numeryje ir kiauras valandas 
tūnodavo prie maestro durų, prikišęs akį prie rakto skylu- 
tės. Deja, Paganinio kambary visada būdavo kapų tyla. 
Galų gale vieną dieną anglui net kvapą užgniaužė: maestro 
išėmė iš futliaro smuiką, prisidėjo prie peties, perbėgo 
pNštais per stygas, lyg tikrindamas kai kurias pozicijas, 
ir padėjo instrumentą į vietą. Galutinai nusivylęs, šis ne- 
kuklus žmogus turėjo grįžti į tėvynę nepatenkinęs savo 
smalsumo. 

Vienas dailininkas, apsigyvenęs viešbutyje greta Paga- 
ninio, taip pat girdėjo, kaip smuikininkas naktį šaukė, bet 
dieną jo numeryje buvo visiškai tylu. 

Legendai, kad Paganinis niekad namie negrieždavęs, 

prieštarauja jo laiškai”. Bet kartais, jeigu jausdavosi labai 
pavargęs ar bijodavo, kad jo kas nesiklausytų, jis kurį 
laiką galėjo ir negriežti, mat buvo gana pavydus ir įtarus. 
Maestro, be abejo, sugebėjo mintyse mokytis savo par- 
tijas ir lavinti kairės rankos pirštus bei dešinės riešą ne- 
liesdamas stryku stygų. 

Kaip jau minėjome, per repeticijas Paganinis atlikdavo 
tik tas vietas, kur reikėjo groti kartu su orkestru. Solines 
partijas palikdavo koncertui. Atėjęs į koncertų salę ar 
teatrą, pirmiausia klausdavo dirigentą, ar orkestre užtenka 
pučiamųjų, timpanų ir būgnų, kuriuos visada naudodavo 
kūriniuose smuikui ir orkestrui. 

Kol muzikantai derindavo instrumentus, maestro dairy- 
davosi po salę ir, pastebėjęs pašalinį, liepdavo neprašy- 
tam svečiui nedelsiant išeiti. Orkestrui būdavo labai griež- 
tas: daugelį vietų versdavo kartoti kelis sykius, jeigu kuris 
nors muzikantas klaidingai sugrodavo bent vieną natą. 


Turėdamas neapsakomai jautrią klausą, jis pajusdavo 
menkiausią netikslumą, o dėl kai kurių klaidų net krūpčio- 
davo. Jei kas ne taip grodavo, kaip jis norėdavo ar, neduok 
dieve, ne laiku pradėdavo, jis taip supykdavo, kad, neįs- 
tengdamas tvardytis, tarsi įgeltas šokdavo į orkestrą ir, 
žaibuodamas akimis, imdavo paskutiniais žodžiais plūs- 
ti išsigandusius muzikantus. O jeigu orkestras grieždavo 
darniai, maestro nušvitęs šaukdavo: 

— Bravo! Visi jūs tikri virtuozai! 

Audringose vietose, kai grodavo visi instrumentai, 
jis reikalaudavo, kad orkestras trenktų kuo garsiau, ir 
sakydavo: Parlez plus fort, messieurs!'š arba: Courage, 


7T Kodinjola rašo: „Haris tvirtina, kad, keliaudamas su Paganiniu, 
nors labai artimai su juo bendravo, niekad jo nepastebėjo grojant, net 
tuomet, kai kambaryje maestro būdavo vienas. Jis daro išvadą, kad 
Paganinis vienas niekad nesmuikuodavo. Šį prasimanymą paneigia pats 
genujietis beveik visuose savo laiškuose Džermiui; antra vertus, muras 
žinoma, kad laikotarpis, praleistas Austrijoje ir Vokietijoje, Paganiniui 
buvo bene vaisingiausias. Laiškuose, rašytuose 1828 metų birželio 1 die- 
ną ir liepos 5-ąją, 1829-ųjų balandžio 3-iają ir spalio 16-ąją, 1830-4ių 
vasario 11-ąją, minima gana daug maestro parašytų veikalų, apie kuriuos 
Haris, save laikęs geru jo draugu, turėjo žinoti; iš tiesų rašyti smuikui, 
bent retkarčiais juo negriežiant, labai sunku". 

messieurs!"? Pavyzdžiui, taip buvo Hanoveryje per „Karo 
sonatos“ repeticijas. 

Po repeticijos smuikininkas muzikantus pagirdavo, 
o dirigentui duodavo patarimų ir, padėkojęs už bendra- 
darbiavimą, atkreipdavo jo dėmesį į kai kurias vietas. 
Eidamas namo, pasiimdavo natas, kad jų kas nenusirašy- 
tų, nors būdavo atsinešęs tik orkestro partijas. Savo parti- 
ją mokėdavo atmintinai ir niekam jos nerodydavo. Pui- 
kiai atsimindavo ne tik muziką, bet ir veidus: net pro- 
bėgšmais matyto Žmogaus niekuomet neužmiršdavo. Var- 
dus ir pavardes maestro išsaugodavo atmintyje labai ilgai, 
bet aplankytų miestų pavadinimai greit išdulkėdavo jam 
iš galvos, likdavo tik vienas kitas. 

Prieš koncertą smuikininkas ilgai ilsėdavosi tamsiame 
kambaryje; užtraukęs užuolaidas, išsitiesęs lovoje miego- 
davo arba apie ką nors mąstydavo. Paskui skubiai vilkda- 
vosi juodą fraką, ant lieso kaklo pasirišdavo platų krak- 
molytą kaklaraištį, kurį susegdavo segtuku su briliantais. 
Užkandęs („Saikingai valgydamas ir gerdamas dar niekas 
nenumirė ',— sakydavo jis) sėsdavo į karietą ir važiuodavo 
į koncertų salę. Įėjęs į tualeto kambarį, klausdavo: „Ar 
daug publikos?“ ir, išgirdęs teigiamą atsakymą, sušukdavo: 
„Nuostabu! Dar yra puikių žmonių!“ Prieš tai buvęs rimtas 
ir susimąstęs, jis iškart pralinksmėdavo, imdavo juokauti. 
Kartais, smuikininkui pasakojant smagią istoriją ar anek- 
dotą, jam būdavo pranešama, kad laikas eiti į sceną. Tada 
jis susikaupdavo ir žiūrovams pasirodydavo persimainęs 
kaip Protėjas, anot Konestabilės. 

Nors Paganinis griežė publikai nuo ankstyvos vai- 
kystės, visada būgštavo eidamas į sceną, tačiau niekad 
nesuglumdavo, jeigu per koncertą kas nors atsitikdavo. 
Kartą, kai nutrūko keli ašutai, jis sustojo, pasitaisė stryką 
ir, lyg niekur nieko, grojo toliau. Kitą sykį didžiojoje 
Hamburgo teatro ložėje žiūrovai ėmė garsiai ginčytis dėl 
vietų ir maestro, jau prisidėjęs smuiką prie peties, ramiai 
laukė, kada įsigalės tyla. 

Ne visada prieš koncertą Paganinis būdavo gerai nusi- 
teikęs. Tuomet, keistai sunerimęs, tualeto kambaryje 

kartodavo kai kurias įrašytų į programą kūrinių vietas 
ir dar labiau nervindavosi, jeigu jos neišeidavo pagal jo 
norą. Vieną tokį nelemtą vakarą Hariui jis tarė: 

— Šiandien negriežčiau nei Londone, nei Paryžiuje. 

Tačiau, baigiant antrą kūrinį, maestro pasitaisydavo 
nuotaika, ir tada jis klausdavo: 

— Dabar išeina geriau, ar ne? 

Turėdamas, kaip jau minėjome, fenomenalią atmintį, 
jis grieždavo be natų. O jeigu ką nors pamiršdavo, tik 
probėgšmais žvilgtelėdavo į partiją. Kartais vien orkes- 
tro akompanimentą išgirdęs viską atsimindavo. 

Orkestro muzikantai Paganiniu labai žavėjosi. Smui- 
kininkui atėjus į repeticiją, salėje nuščiūdavo kalbos, ir 
visi smalsiai į jį sužiurdavo, laukdami kažko nepaprasta. 
Per pertraukas jam duodavo įvairius klausimus, į kuriuos 
jis mielai atsakinėdavo. Kartą senas Kelno orkestro muzi- 
kantas, kalbėdamas su Paganiniu, pašniaukė tabako, ir šis, 
norėdamas senukui padaryti malonumą, išsitraukė kapšą 
ir įbėrė jam gerą žiupsnį puikiausio prancūziško tabako. 

Muzikantas padėkojo, bet per pertrauką nemačiom 
paėjo į šalį ir išpylė tabaką į šiukšlių dėžę. 

— Ką žinai,— paaiškino jis draugams, kinkuodamas 
galvą, — gal čia kokios velnio žolės... 

Smuikininkas mėgo pasirodyti publikai iškilmingai 
ir truputį melodramatiškai. Iš pradžių jis versdavo žiūro- 
vus keletą minučių laukti, tada plačiais žingsniais eidavo 
į sceną ir nevikriai lyg robotas lankstydavosi. Niekam 
nėra tekę matyti, kaip jis derina smuiką. Maestro mokėjo 
sukinėti stygų kuolelius nepastebimai ir galėjo griežda- 
mas keisti instrumento derinimą, klaidindamas net salė- 
je sėdinčius specialistus. 

Per pertrauką Paganinis mielai išgerdavo gaivinančio 
gėrimo ir neskubėdavo grįžti į sceną, nors publika au- 
dringomis ovacijomis primygtinai jį kviesdavo. Po koncer- 
to, kaip jau matėme, būdavo visiškai išsekęs. Plastančia 
širdimi, purtomas drebulio, apsipylęs šaltu prakaitu, iš- 
balęs, jis be jėgų sudribdavo į krėsla ir sėdėdavo įsmei- 
gęs į vieną tašką plačiai atmerktas akis. Šiek tiek atsipei- 
kėjęs, prisiversdavo atsistoti, išeidavo iš teatro ir šyp- 
sodamasis lankstydavosi laukiančiai jo prie karietos ir 

Jį garbstančiai publikai. Grįždavo į viešbutį ir, puikiau- 
siai nusiteikęs, sėsdavo vakarieniauti kartu su gausia 
kompanija, dėkodavo už tostus, kalbas, gėles. 

Iš laiškų matyti, kaip smuikininkui patikdavo jo garbei 
kuriami eilėraščiai ar prozos dalykai, Juos nusirašydavo 
į raudonas knygutes, kurias užvesdavo kiekvienų metų 
pradžioje; jose maestro žymėdavo savo pajamas ir išlai- 
das, be to, deja, kone kasdien, įvairias „laisvinamąsias“, 
„vimdomąsias“ priemones, kartais abi drauge. 

Dažnai į smuikininko tualeto kambarį būdavo atneša- 
mos puokštės gražiausių gėlių; apsidžiaugęs it vaikas, 
jis pats pamerkdavo jas ir tol nenurimdavo, kol neras- 
davo siuntėjo ar siuntėjos. Jei būdavo moteris, bučiuodavo 
jai ranką ir labai maloniai dėkodavo. Kartais gražiosios 
damos meiliai ir koketiškai jį prašydavo parodyti stebuk- 
lingąjį savo smuiką. Jis neprieštaraudavo ir kantriai, lyg 
pasakodamas kūdikiui apie naują žaislą, aiškindavo, ką 
reiškia kiekviena styga, kam reikia ramstuko ar surdinos, 
juokaudamas kalbėdavo apie smuiko sielą“?; jam būdavo 
smagu matyti damas aikčiojant iš nuostabos, kai jis taip 
atlauždavo kairiosios rankos nykštį, kad nagas liesdavo 
riešą, arba kai imdavo lankstyti per alkūnes rankas, kurios 
sukinėdavosi tarsi sujungtos šarnyru. Hamburge gerbėjų 
kartais tiek prigužėdavo, kad kambaryje nelikdavo vietos, 
bet jeigu jos per ilgai užsibūdavo, pavargęs smuikininkas 
nutildavo, ir damos nė žodžio negalėdavo iš jo išpešti. 

Apskritai Nikolas nemėgo priiminėti svečių viešbuty 
ar namie, nes jo kambaryje būdavo baisi netvarka, be to, 
jis turėdavo nusivilkti padėvėtus drabužius („Man senas 
rūbas kaip senas draugas“, — sakydavo) ir apsirengti juodu 
kostiumu, sutvarkyti išmėtytus daiktus, tualeto reikme- 
nis, nukraustyti nuo kėdžių natas ir knygas. Visa tai jį 
gerokai vargino. 

Kai lankytojų prisirinkdavo itin daug ir jie užsisėdė- 
davo, Paganinis eidavo pas Harį ir, pasiskundęs nuovargiu, 
prašydavo daugiau nieko neleisti. Tada jo kambario durys 
keletą valandų būdavo uždarytos. 


* Smuiko siela— pagaliukas, įstatomas tarp viršutinės ir 
apatinės dekos, kad stygos nesugniuždytų smuiko dėžutės. 


Paganinis su malonumu eidavo į teatrą, jeigu ten gro- 
davo gera muzika, ir retai praleisdavo Mocarto ar savo 
draugo Rosinio operas. Jam patiko Bethoveno „Fidelijus“, 
bet labiausiai jis žavėjosi „Don Žuanu“. Kai pasklisdavo 
gandas, kad vakare operoje bus Paganinis, bilietų kaipmat 
nebelikdavo. Smuikininkas nepaprastai mėgo italų senąją 
bažnytinę muziką ir būdavo laimingas, jei galėdavo jos 
pasiklausyti. 

Georgas Haris gina Paganinį nuo kaltinimų šykštumu. 
Šmeižikai net jo pavardę iškreipė pramindami jį Paganien- 
te*!. Bet jis nebuvo nei šykštus, nei smulkmeniškas: šias 
piktas apkalbas išsklaido gausios jo dovanos godiems 
šeimos nariams ir dosnios aukos labdaros draugijoms. 
Paganinis dažnai rengdavo labdaros koncertus ir visuomet 
duodavo nemokamus bilietus artistams bei muzikos moky- 
klų mokiniams. Tiesa, mažmožiams pinigų dažnai iš tikrų- 
jų gailėdavo — matyt, taip buvo pripratęs nuo vaikystės, 
kai skurdo ir turėjo taupyti kiekvieną skatiką. Pavyzdžiui, 
jis nemėgo leisti pinigų aprangai, todėl pirkdavo drabu- 
žius pas sendaiktininkus ir atkakliai su jais derėdavosi. 
Bet Akilei pirkdavo gražiausius drabužėlius. 

Damos žinojo šią smuikininko silpnybę ir, norėdamos 
jam įtikti, vaiką glamonėdavo ir apipildavo dovanomis. 

Kartą Berlyne maestro gerbėjos paprašė duoti joms 
porai valandų Akilę. Paganinis sutiko, tačiau kai damos 
ilgai neatvežė vaiko, ėmė baisiai panikuoti. Nors ir kaip 
šalia esantys žmonės tėvą ramino, jis įsikalė į galvą, kad 
Akilei kažkas atsitiko, ir tiesiog iš proto ėjo. Pagaliau sū- 
nus grįžo. Tėvas su neapsakoma meile jį apkabino ir dau- 
giau niekur neleido. Tą vakarą jis be paliovos, labai susi- 
jaudinęs kalbėjo tik apie savo Akilę. 

Berniukas buvo nepaprastai gražus: švelnus pailgas 
veidelis, didžiulės tamsios akys, ilgos kaštoninės garba- 
nos. Jis buvo protingas ir muzikalus, bet muzikos niekad 
nesimokė. Tėvas dėl to nesikrimto: pernelyg daug jam 
pačiam kainavo muzika. 

1830 metų vasarą Salmo-Kyrburgo hercogas Frydri- 
chas IV, Acheno, Bacholto ir Gėmeno valdovas, Pagani- 


*! Paga niente — nieko neužmoka. (It.) 

niui suteikė barono titulą. Kadangi šis titulas buvo pavel- 
dimas, smuikininkas labiau džiaugėsi dėl Akilės negu dėl 
savęs. Jis ne kartą ketino vesti, kad sūnus turėtų motiną. 
Tačiau, būdamas protingas ir įžvalgus, be abejo, matė 
ne tik gerąsias santuokinio gyvenimo puses, bet ir jame 
slypinčius pavojus. Todėl žengti šio žingsnio nesiryžo. 


x x X 


Tačiau kartą Vokietijoje maestro vos nepasidavė pa- 
gundai. Ta pagunda buvo nuostabi, reto grožio, didžiai 
išsilavinusi moteris — baronienė Elena fon Fojerbach, 
apie kurią jau esame kalbėję. Nuo 1829 metų gruodžio 
iki 1830 metų rugpjūčio ji be atvangos laidė Paganiniui 
į Širdį meilės strėles — karštus, aistringus laiškus. 


„Jos laiškus, — rašė Nikolas Džermiui,— kurių turiu 
daugiau nei du tuzinus, puikiausiai galima spausdinti, o 
jausmingumu jie pranoksta Eloizos ir Abelaro korespon- 
denciją. Jie visi pas mane, Frankfurte; jei nori, atsiųsiu 
nuorašus. 

Vedęs šią jauną moterį, turėčiau puikią žmoną, o 
Akilė — gerą motiną. Tuo tarpu perskaityk bent šį laiš- 
ką, kurį įdedu . 


Ir Džermis perskaitė laišką, tipišką romantinio epis- 
tolinio stiliaus pavyzdį, kurį pateikiame su rašybos klai- 
domis, mat ne tik vokietė, turinti rašyti prancūziškai, jų 
privėlė, bet ir Paganinis perrašydamas, nes prancūzų 
kalbą gana prastai mokėjo. 


„Elena. Lettera 19 


Ansbach Ie 7 Aoūt 1830 
Mon très cher Nicolò, 


les jours, les heures s'écoulent, craintive j'en compte 
les minutes, m'abandonant à l'esperance que du moins la 
prochaine puisse m'amener quelques lignes de votre main, 
mais c'est bien en vain que j'attends. Espérer c'est donc 
désespérer, aimer c'est souffrir! Oh mon âme puisse-je 
vous ouvrir ce coeur, vous dire ce que sens pour vous. Ne 

me croyez pas trop faible femme, hėlas, mille fois je me 
reproche comme grand pėchė les sentimens gue je vous 
porte, mais comment sy opposer? effacer votre image, 
quelle peine superflue! fuir Nicolò c'est serait fuir la vie. 
Sans lui il faut mourir. 

C'est dans toutes mes occupations que se mêle la pen- 
sée à votre adorable personne, que je brode, que je chante 
ou parle; oui, même dormante je suis auprès de vous, mais 
vous ne me rendez pas toujours heureuse, souvent de dou- 
tes les plus terribles me poursuivent et puis je pleure com- 
me pauvre enfant, quiqu'il y a des heures où je suis très, 
très gaie, je plaisante alors, je ne suis plus la même et ce 
sont là les heures ou j'ose m'imaginer il pense à moi! Que 
vous savez bien me dominer, que je suis votre prisonnière 
pour toujours! Bientôt le temp de ma liberté ira s'envoler; 
mon mari reviendra et l'oiseau retournera dans sa cage. 
Mais ne pensez pas sur cette plainte que j'ai usé de ma li- 
berté, fréquentant la société, la promenade ou les plaisirs 
de l'été. Non mon ami, je ne goutais rien de cela, toujours 
je choisis les promenades, où je ne trouvois nulle person- 
ne, jamais je ne sortais de chez moi sans être accompagné 
toujours, et ainsi je pense avoir bien suivis les regles don- 
nés de mon mari. 

Mais divine cher Nicolò, de quelle manière pourtant 
j'ai employé ma liberté si delicieuse? Eh bien! au licu de 
dormir ie chantais et jour et nuit je pensais à vous, trop 
adoré ami. Nicolò et la musique, voilà les deux charmes 
de ma vie; je suis assurée de la fidelité de la dernière, mais 
pour le premier, pour ce Nicolò? 

J'apprends que vous vous servez des eaux de Baden- 
Baden. Comment les trouvez vous? Votre santé vaut-il 
mieux? Les plaisirs de ce charmant lieu Baden-Baden n'i- 
ront-il point m'effacer de votre mémoire? Pardonnez si 
certaine amie s'inquiète, mais pensez aussi cher Nicolò 
de quelque part l'on est si cruel si mechant à ne point vou- 
loir même tracer le moindre petit mot affable, quoique ce 
petit mot puisse avoir la force à détruire dans une âme 
crainte et ratie (sic), ces tourmens de l'enfer. 

Vous vous amusez et moi je me meurs, vous oubliez et 
moi je ne fais que conserver le plus fidèlement votre chère 

image. Qu'elle grande difference que dans les humeurs! 
Sy mpathie, divine sy mpathie c'est toi maintenant que j'im- 
plore, va le trouver cet homme qui oublie, va je t'en con- 
jure, entoure-le des plaisirs les plus bruyans. Il ignore 
peut-être qu'il ait jamais été una pauvre Héléne au monde, 
approche donc toi (pour) lui faire sentir un des milles sou- 
pirs que renferme un coeur malheureux mais fidel jus- 
qu'au tombeau. 

Mon Nicolo, pourquoi ce long et terrible silence? Je 
ne veux vous prier de m'écrir; que votre coeur vous dicte 
bientôt quelques lignes et si même je ne les devrais qu'à 
l'aide de la sympathie, je m'en contenterais, je veux re- 
trouver le repos tant que je puis. Je vous ai adressé plu- 
sieurs lettres mais encore la reponse me manque aussi le 
portrait... mais silence, je suis accoutumée à me taire et 
encore plus à souffrir. Cependant n'attendez point que je 
vous oublie, je ne tiens vos traits en peinture, la gra- 
vure de l'amour est plus durable que toutes les cou- 
leurs du monde. Dans ma lettre, envoyée à Francfort, je 
vous ai proposé de venir me voir: malgrè cela vous con- 
tinuez à observer votre silence diplomatiques sans songer 
combien il a déjà rendu malheureux; je ne puis croire que 
cela soit votre dessein. Vous vous êtes amusé aux eaux de 
Ems, de Visbad, à Franfort, le temps vous vole et c'est bien 
naturel que l'on trouve ennuyeux qu'une plume doit être le 
raporteur entre deux âmes separées tandis que la présence 
vous offre partout des conversations agréables et cela de 
vive voix. Je vous excuse sans cesse, mais malgré cela je 
ne puis gagner quelque repos. Je vais vous dire mainte- 
nant, mille tendres adieux mon très cher ami! ne voulant 
trop abuser de votre patience je termine cette lettre, sans 
pouvoir terminer la vivacité des mes sentimens qui conti- 
nuellement vous cherche. Amusez vous beaucoup, pourvu 
qu'à travers les distrations de votre vie, la fantasie vous 
presente quelque fois l'image de votre plus sincère 
amie. Eh bien! Attendons de la sympathie mon assistance, 
de Dieu qu'il me soulage en me gardant votre amitié, votre 
souvenir et de Nicolò, qui fait expérer encore et ne 
point désespérer son 


Hélène, son amie pour toujours. 

P. S. Ami! mon bien aimé! mon Nicolò persistez dans 
votre silence si vous voulez ma mort. Le dėsir d'aprės vous 
me tue, me consume“ 3? 


82 „Elena. Devynioliktas laiškas. 
Ansbachas, 1830 m. rugpjūčio 7 d. 
Brangus mano Nikolo, 


bėga dienos, valandos, ir aš su baime skaičiuoju minutes, vildamasi 
bent ateity sulaukti iš jūsų keleto žodelių, tačiau mano viltys bergždžios. 
Tikėtis — vadinasi, nusivilti; mylėti — vadinasi, kankintis! Ak, mielasis, 
kad galėčiau jums atverti širdį, pasakyti, ką jaučiu! Nelaikykite manęs 
silpna moterim; deja, nesiliauju sau priekaištavusi dėl savo jausmo 
jums, nes tai didelė nuodėmė, bet nieko negaliu padaryti. Ištrinti jūsų 
paveikslą iš savo širdies? Ne, tai ne mano jėgoms! Bėgti nuo Nikolo — 
vadinasi, bėgti nuo gyvenimo. Be jo reikia numirti. 

Kad ir ką veikčiau: siuvinėčiau, dainuočiau, kalbėčiau, galvoju tik 
apie dieviškąjį savo Nikolo; net sapne esu su jumis, bet ne visada laimin- 
ga. Kartais. mane apninka baisios abejonės, tada verkiu it vargšas vai- 
kelis, nors būna ir tokių valandų, kai esu labai, labai linksma, juokauju; 
tuomet mane sunku atpažinti. Tų nuostabių valandėlių susilaukiu, kai 
drįstu vaizduotis, jog apie mane galvojate! Jūs darote su manim, ką no- 
rite! O, kad būčiau jūsų visada! Netrukus mano laisvė baigsis: grįš vyras, 
ir paukštytė vėl bus uždaryta į narvelį. Nemanykit, kad naudojausi 
laisve, žmonėjausi, eidavau pasivaikščioti, mėgavausi vasaros malonu- 
mais. Ne, mielasis: jei vaikštinėdavau, tai tik ten, kur nieko negalėdavau 
sutikti, be to, neidavau iš namų viena ir, manau, elgiausi, kaip liepė 
vyras. 

Ar žinote, brangus Nikolo, kaip naudojausi trokštama laisve? Ogi, 
užuot miegojusi, dainuodavau ir dieną naktį galvodavau apie jus, mano 
dievaiti! Nikolo ir muziką — štai ką gyvenime labiausiai myliu. Pastaro- 
ji man ištikima, tuo neabejoju, o kaip pirmasis, tasai Nikolo? 

Girdėjau, kad gydotės Baden Badeno vandenimis. Ar padeda? Kaip 
jaučiatės? Gal jau geriau? Ar nepamiršote manęs? Juk šiame žavingame 
kampely tiek daug visokių pramogų. Atleiskit, jei viena jūsų draugė neri- 
mauja, bet, brangus Nikolo, labai žiauru, kai tau nenorima rašyti nė žo- 
delio, nors galbūt jis numalšintų tas pragaro kančias, kurias kenčia nuodė- 
minga ir pražuvusi (sic!) siela. 

Jūs linksminatės, o aš kankinuosi, jūs užmirštate, o aš ištikimai sau- 
gau širdy brangų jūsų paveikslą. Kokios skirtingos mūsų nuotaikos! 
Simpatija, dieviškoji simpatija, surask tą užmirštantį žmogų ir suteik 
jam saldžiausių malonumų. Turbūt tas žmogus nežino, jog pasaulyje 
gyvena nelaiminga Elena; todėl prisiartink prie jo, kad jis išgirstų bent 
vieną šios vargšės, bet iki grabo lentos ištikimos širdies atodūsį. 

Mano Nikolo, kodėl tokia ilga ir baisi tyla? Neprašau, kad man 
rašytumėte. Tegul jūsų širdis padiktuoja keletą eilučių, ir jeigu jas gau- 
siu tik simpatijos dėka, vis tiek būsiu patenkinta, nes noriu bent truputį 
nusiraminti. Parašiau jums kelis laiškus, bet iki šiol negavau nei atsaky- 
mo, nei portreto... ak, ko čia dabar aimanuoju, juk esu pratusi tylėti, 
o dar labiau — kentėti. Tačiau nesitikėkite, kad jus užmiršiu. Nors jūsų 
portreto neturiu, bet meilės graviūra patvaresnė už geriausias 
pasaulio spalvas. Laiške, kurį jums pasiunčiau į Frankfurtą, pasiūliau 

Argi įmanoma atsispirti moteriai, rašančiai tokius jaus- 
mingus laiškus? 

Ir Paganinis vėl stačia galva pasinėrė į pilną pavojų 
ir klastos meilės nuotykį. Po koncertų Bremene jis išvyko 
gydytis į Baden Badeną. Vėliau patraukė į Ansbachą, o 
kad jo niekas nepažintų, atvažiavo ten vidurnaktį. Tai 
buvo pagrįstas atsargumas, nes kaip tik iš Baden Badeno 
smuikininkas rugpjūčio 4 dieną Džermiui rašė: 

„Net tuomet, kai atvykstu. į miestą, kuriame nesu 
buvęs, mane visi pažįsta ir renkasi aplinkui, lyg būčiau 
Befana“*. Neįmanoma keliauti incognito, nebent su kau- 
ke”. 


„Tiesiog vidury gatvės” išlipęs iš karietos, pasakojo 
smuikininkas Džermiui, jis nuėjęs į viešbutį ir ten pasiva- 
dinęs „išgalvota jo didenybės Prūsijos karaliaus archi- 
tekto pavarde“. 


Virpėdama iš meilės, Elena maestro laukė, kaip Elžbie- 
ta Bonapart, Masos rūmų terasoje, ir jis praleido tris 
dienas „jos lankomas“ ir „per stebuklą niekieno neatpa- 
žintas . 


„Šios ponios jausmai,— prisipažino Paganinis drau- 
gui,— padarė man tokį įspūdį, kad aš ėmiau ją gerbti 
ir mylėti. Ji prisipažino tėvui trokštanti tapti mano žmo- 


mane aplankyti. Bet jūs diplomatiškai tebetylite, neimate į galvą, jog 
dėl to labai kankinuosi. Negaliu patikėti, kad tai darote tyčia. Jūs links- 
minatės Frankfurte, Emso, Vysbadeno kurortuose, neturite laiko, ir aš 
suprantu, jog labai nuobodu plunksna palaikyti ryšius dviem toli viena 
nuo kitos esančioms širdims, kai aplinkui tiek daug malonių pašnekovių. 
Atleidžiu jums, bet vis tiek negaliu rasti ramybės. O dabar, brangus bi- 
čiuli, sakau daugybę švelniausių sudie! Nenoriu piktnaudžiauti jūsų 
kantrybe ir laišką baigiu, bet su juo nesibaigia mano jausmai, nuolat 
klausiantys, kur jūs. Linkiu smagiai leisti laiką, tik norėčiau, kad links- 
mindamasis bentretkarčiaisprisimintumėte nuoširdžią savo draugę. 
Tikiu, kad man padės simpatija, kad Dievas neapleis ir išsaugos jūsų 
draugystę bei atminimą; tikiu, kad Nikolo neatims paskutinės vil- 
ties iš 

Elenos, savo draugės iki pat mirties. 


P. S. Drauguži! Mylimasis! Mano Nikolo, tylėkite ir toliau, jei gei- 
džiate mano mirties. Taip noriu jus matyti, kad nebegaliu gyventi, gęs- 
tu kaip žvakė“. 

83 Senė, atnešanti vaikams dovanų krikštynų naktį. 

na, įkalbėjo jį padėti išsiskirti su vyru ir pareiškė ne- 
norinti mano turtų, tik rankos! 

Ką apie visa tai pasakysi?.. Labai sunku rasti moterį, 
kuri mylėtų kaip Elena! Žinoma, kai moterys klausosi 
mano muzikos, negali sulaikyti dšarų, bet aš nebejau- 
nas, nebegražus, net bjaurus pasidariau. Brūkštelėk kele- 
tą žodžių, ką apie visa tai manai. Ji galvoja, kaip rašo; 
jos kalba ir balsas labai įtaigūs. O geografiją išmano 
kaip aš smuiką“. 


Viską apsvarstęs, smuikininkas ir šį kartą parodė kul- 
nus. Išvyko, kaip ir atvyko, naktį, grįžo į Baden Badeną. 
Matyt, jį vėl aplankė smuiko siela ir priminė, ką jie ka- 
daise buvo sutarę: menas, svarbiausia, menas iki grabo 
lentos. Nuo moterų reikia bėgti kaip nuo maro, neužsi- 
būti jų glėby, nors ir kokios gražios, jaunos, karštos, 
kilmingos ir išsilavinusios kaip Elena jos būtų, nors iš- 
manytų geografiją kaip jis smuiką. Moterys jo gyveni- 
me — tik efemeriški epizodai, ne daugiau. Todėl pirmyn! 
Nereikia sustoti. 

Po trumpos meilės pauzės maestro vėl patraukė meno 
ir šlovės keliu. 

„Negaliu tau apsakyti, kokie kerai sklido iš mano 
smuiko per sausio 15 dienos koncertą“, — rašė Pagani- 
nis Džermiui iš Karlsrūhės 1831 metų sausio 8-ąją. Smui- 
kininkas ten griežė ir vasario pradžioje, kai grįžo iš Frank- 
furto, kur tris savaites užtruko dėl raudonuke sergančio 
Akilės. Kai berniukas pasveiko, jis nedelsdamas išvyko 
į Strasbūrą, ketindamas iš ten traukti į Paryžių. 


„Dabar,— rašė maestro draugui, — koncertams nelabai 
tinkamas metas; tačiau gyvenimas toks trumpas, kad pasi- 
stengsiu negaišti laiko . 

Aštuonioliktas skyrius 


PARYŽIUJE 


Koks žmogus, koks smuikininkas, koks 
virtuozas! Dieve, kiek kančios, skausmo 
ir aimanų šiose keturiose stygose! 


F. Listas, 1831 m. 


Paganinio koncertai Strasbūre 1831 metų vasario 14-ąją 
ir 17-ąją susilaukė didžiulio pasisekimo, ir smuikininkas 
įsitikino, jog Prancūzijos publika jam rengs ne menkesnes 
ovacijas negu italai, austrai ir vokiečiai. Per pirmą aka- 
demiją Paganinį buvo surėmę smarkūs vidurių skausmai, 
bet, anot Anderso, visa tai tik „pakėlė nuostabaus maestro 
stryko prestižą ; sunku patikėti, nors, tiesą sakant, tokiam 
be galo jautriam žmogui kaip Paganinis nebuvo nieko 
neįmanoma. 


„Negaliu tau nė apsakyti, — rašė jis Džermiui vasario 
19 dieną, — kaip nuoširdžiai mane sutiko Strasbūro muzi- 
kos mėgėjai. Tiek per pirmą, tiek per antrą koncertą 
buvau scenoje apvainikuotas laurų vainiku. Vieną tokį 
vainiką, kurį nupynė nepaprastai mielos, be to, puikiai 
grojančios arfa merginos, uždėsiu ant galvos brangiam 
savo Džermiui, kai grįšiu ir galėsiu jį karštai apkabinti. 


Išsiuntęs šį laišką, Paganinis netrukus per akinamai 
baltu sniegu užklotus Vogėzus išvyko į Paryžių. 

Dar 1828 metais generolas Fontana Pinas smuikininkui 
kurstė savimeile. 


„Kai pasveiksi,— rašė jam generolas, — ko iš visos 
širdies tau linkiu, nedelsdamas keliauk į Paryžių ir nuste- 
bink visus muzikus, kurie netiki, kad yra toks Paganinis! 
Ta proga noriu tau papasakoti linksmą istoriją. Šiomis 
dienomis sutikau prancūzą, neseniai atvažiavusį iš Pary- 
žiaus. Kai užvedžiau kalbą apie Pageninį, jo nemirtingumą, 
žinai, ką tas galvijas man atsakė? Girdi, viename tenykš- 
čiame laikraštyje skaitęs, kad garsusis smuikininkas pasis- 
tengė kuo greičiau išsinešdinti iš Prancūzijos sostinės. 
Laikraštyje buvo parašyta maždaug taip: „Išgirtasis Pa- 

ganinis savaitę viešėjo Prancūzijos sostinėje ir tuo metu 
klausėsi geriausių virtuozų. Pamatęs, kad jie pranašesni, 
tuoj pat išvyko, nes pabūgo su jais varžytis“. Prakeikti 
mulkiai! Drožk kuo greičiau ten ir parodyk netikėliams, 
ko esi vertas. Tik šito lapelio ir trūksta tavo laurų vaini- 
kui“. 


Gavęs šį laišką, smuikininkas tikriausiai užsidegė įro- 
dyti paryžiečiams, kad nebijo rungtis su jokiais virtuo- 
zais. 

Paganinio leidėjas Antonijus Pačinis dar anksčiau 
Paryžiuje buvo išspausdinęs jo 24 kapričus. Smuikininkai 
vienas per kitą juos išpirko, bet nesugebėjo įkąsti šių, anot 
jų, neįminamų mįslių. 

Feličė Blandžinis, kaip jau matėme, irgi ruošė dirvą, 
laiškuose draugams į Paryžių maestro vadindamas „šių 
laikų stebuklu“. 


Be to, rašytojas Enberas de Lafalekas 1830 metais 
išspausdino „Pasakojimą apie garsųjį smuikininką Nikolą 
Paganinį“. Turbūt, rašo Kodinjola, jis „gavo žinių iš Pa- 
ganinio vaikystės bičiulio Ladzaro Rebico, kuris artimai 
draugavo su Prancūzijos sostinės artistais, rašytojais ir 
muzikos kritikais“. Tvirtindamas, kad „galįs pasakyti tiesą 
apie jį ir jo talentą“, biografas didįjį smuikininką pavaiz- 
davo pernelyg romantiškai. 

Paganiniui atvažiavus į Prancūziją, pasirodė dar vienas 
biografas — K. E. Andersas, išspausdinęs knygą „Nikolo 
Paganinio gyvenimas ir keletas žodžių apie jo paslaptį“. 
Bet ir Andersas, nors ir geriausių ketinimų turėjo, neįs- 
tengė atskirti grūdų nuo pelų ir tik dar labiau paskleidė 
legendas bei absurdiškus prasimanymus, padariusius 
smuikininkui daugybę nemalonumų iš pradžių Prancūzi- 
joje, paskui Anglijoje. 

Paganinis atvyko į Paryžių vasario 24 dieną ir tą pat 
vakarą pasirodė Italų teatre, kur ėjo Rosinio opera „Ote- 
las“. Dezdemonos partiją dainavo Marija Malibran. Smui- 
kininkas taip norėjo šią operą pamatyti, kad nepaisė 
kelionės nuovargio ir, galima sakyti, nė neprisėdęs nu- 
dardėjo į spektaklį. Ir nenusivylė. 

Be abejo, ši opera nebuvo vienas iš geriausių Rosinio 

kūrinių. Parašyta pagal silpną, blankų markizo Berijo 
libretą, kuriame Šekspyro dramos kontūrai, veikėjų cha- 
rakteriai buvo beveik neatpažįstami. Bet viską atpirko 
paskutinio veiksmo Dezdemonos ir Emilijos scena. Ken- 
čianti Otelo žmona girdi plaukiančio po langais gondoli- 
ninko dainą ir dūsauja: „Koks jis laimingas! Grįžta nu- 
vargęs po darbų į mylimosios glėbį. O aš niekad negalėsiu 
grįžti...“ 

Paskui ji sėdasi prie arfos ir užtraukia „Dainą apie 
gluosnį'. Rosinio muzika čia pasiekia svaiginančias įkvė- 
pimo viršūnes: nuostabi melodija plazdena, linguoja tarsi 
gluosnio šakos pučiant švelniam vėjeliui, melodija pap- 
rasta ir gaivališka kaip liaudies daina, kurios negalima 
klausytis abejingai. 

Malibran tuomet buvo dvidešimt dveji metai. Ji žavėjo 
klausytojus ne tik nuostabaus tembro balsu, „Daina apie 
gluosnį ', kurią dainavo kaip niekas iki tolei, bet ir nepap- 
rastu grožiu. Luidžio Pedracio tapytame portrete, kaban- 
čiame „La Skalos“ teatro muziejuje, ji pavaizduota su 
Dezdemonos rūbais. Ovalus išraiškingas veidas, lygiai su- 
šukuoti plaukai, didelės susimąsčiusios akys tarp šelmiškai 
ant smilkinių užraitytų garbanėlių, putli gaivi burna, 
dailūs pečiai, kurių švelnų baltumą paryškina juodo ak- 
somo suknelė plačia iškirpte. Bet dar iškalbingesnės ilge- 
singos Alfredo de Miusė eilės: 


„Ces pleurs sur tes bras nus quand tu chantais le Saule, 
N'ėtais-ce pas hier, ô påle Desdemone?““... 


Taip, vakar ir daugiau niekad. Po šešerių metų Malibran 
mirė ir amžinai nutilo skambus metalinis jos balsas, už- 
geso jos proto ugnis ir grožio šviesa. Laimingi tie žmo- 
nės, kurie ją matė ir girdėjo, kaip Miusė ir Paganinis. 

Smuikininką ji sužavėjo. Jis labai nudžiugo, sutikęs 
dainininkę kitą dieną pas muzikos kūrinių leidėją bei 
mecenatą Eženą Trupenasą, buvo toks laimingas ir ap- 
kvaitęs, kad Malibran įkalbėjo jį padaryti, ko maestro 
niekad ar beveik niekad nedarydavo: griežti svečiuose. 


*! Verkei ir vilgei ašarom plikas rankas, 
Tik vakar buvo tai, ar ne, o Dezdemona?.. (Pranc.) 

Padainavusi ariją, gražioji moteris iškvietė smuikininką 
pasirungti. 

— Ponia,— atsikalbinėjo Paganinis,— jūs tokia graži, 
taip nuostabiai dainuojate, esate visais atžvilgiais už mane 
pranašesnė, kad aš nedrįstu paimti nuo žemės jūsų pirš- 
tinės. 

Vis dėlto dainininkės iššūkis maestro pakurstė savi- 
meilę ir jis pasiuntė tarną į viešbutį atnešti stebuklingojo 
smuiko. Gavęs instrumentą, taip talentingai improvizavo 
Malibran padainuotos arijos tema, kad gražuolė prisipa- 
žino nugalėta, bet, užuot supykusi, varžovą karštai išgyrė, 
nors salėje buvo dar vienas smuikininkas, de Berijo, kuris 
itin virtuoziškai griežė jos širdies stygomis. Vėliau ji iš- 
tekėjo už jo, o ne už apžavėto Paganinio ar ją įsimy- 
lėjusio Belinio. 

Pas Trupenasą Paganinis susitiko su senu draugu — 
Rosiniu. Ir vėl atsidūrė greta šiedvi priešingybės: Nikolas, 
aukštas, liesas it kartis, ir Džoakinas, dar labiau suapva- 
lėjęs, dar pilvotesnis. Tokius šiuos draugus matome ir 
Danhoizerio paveiksle, kur dailininkas juos pavaizdavo 
svečiuose pas kitą jauną stebukladarį — su juo netrukus 
susidursime — Ferencą Listą. Be Rosinio ir Malibran, Pa- 
ganinis ten susitiko su įžymiais dainininkais — bosais 
Tamburiniu ir Lablašu, tenoru Rubiniu bei kitais roman- 
tiškojo Paryžiaus atstovais. Apie 1830 metus Prancūzijos 
sostinėje tarsi susitarę gyveno daugybė talentingų gar- 
senybių, kurios išleido į pasaulį naują stilių ir palaimino 
naują literatūros ir meno epochą. Maestro staiga pasijuto 
kaip namie, par inter pares“?, todėl nesigailėjo pagriežęs 
svečiuose rinktinei publikai dar prieš viešus koncertus. 

Tik po kelių dienų smuikininkas pasirodė sostinės 
klausytojams. Jis norėjo gauti kuo geresnę salę ir nes- 
kubėjo. Suprantama, maestro jaudinosi, bijojo apvilti 
ilgo laukimo įkaitintus paryžiečius. Vasario 27 dieną jis 
vėl pasirodė visuomenei — konservatorijos salėje klausėsi 
koncerto, kurį dirigavo Habenekas. Programoje buvo jo 
dievaičio Bethoveno Penktoji simfonija. 

Dieną Nikolas, laikydamas už rankos Akilę, vaikščiojo 


Š lygus tarp lygių. (Lot.) 

po miestą ir rodė sūnui gatves, aikštes, paminklus. Žmo- 
nės smalsiai žiūrėjo į aukštą liesą vyrą, šalia kurio, steng- 
damasis neatsilikti, tipeno berniukas. Kai kurie praeiviai 
meiliai šypsojosi. 

Paryžiuje smuikininkas rado dar vieną seną draugą — 
Ferdinandą Paerį, su kuriuo buvo susipažinęs Parmoje 1796 
metais, kai iš veido dar buvo panašus į Akilę. Paeris labai 
nudžiugo sutikęs garsųjį smuikininką ir pasisiūlė jį prista- 
tyti karaliaus rūmams. Koncertas turėjo įvykti kovo 2 die- 
ną, bet smuikininką kamavo „baisus kosulys“, ir akademiją 
teko atidėti. 

Tuo tarpu Rosinis negaišo laiko ir kiek galėdamas sten- 
gėsi draugui padėti. 


„Rosinis — tikras draugas,— rašė Paganinis Džer- 
miui,— jo dėka pasirašiau gerą sutartį su Grand Opéra”. 


Paryžiaus Opėra vos prieš kelias dienas, tikriau sakant, 
nuo kovo 1-osios, paėmė į savo rankas muzikos mėgėjas 
daktaras Veronas. Jis buvo labai įdomus žmogus. Kartą, 
dar studijuodamas universitete, pardavė už dvidešimt pen- 
kis frankus puikų skeletą ir už šiuos pinigus draugų, poetų 
ir artistų kompanijai surengė prašmatnias vaišes. Vėliau, 
1829 metais, praturtėjęs iš kažkokio naujo vaisto, kurio 
buvo bendrasavininkis, įsteigė La Revue de Paris — ro- 
mantinės pakraipos literatūrinį Žurnalą, mielai spausdi- 
nusį jaunųjų rašytojų Sent Bevo, Merimė, Hofmano, 
Skribo, Balzako kūrinius. Liudvikas Pilypas, po 1830 metų 
liepos revoliucijos pakeitęs Karolį X, negailestingai ap- 
karpė dotacijas teatrams, ir Karališkoji muzikos akade- 
mija, kurią visi vadino Opėra, buvo šešeriems metams 
atiduota naujajam impresarijui bei direktoriui daktarui 
Veronui su teise ją eksploatuoti savo nuožiūra ir rizika. 

Naujai iškeptam direktoriui buvo nelengva užkariauti 
tuometinio padėties viešpačio, buržuazinės publikos, sim- 
patijas ir vėl privilioti užsieniečius į didžiausią Paryžiaus 
teatrą. Tačiau Veronas nenuleido rankų ir, nieko nelaukda- 
mas, ėmėsi darbo. Jis įtraukė į repertuarą pilną šėtoniškų 
efektų (anuomet tai buvo itin madinga) Mejerbero operą 
„Roberas Velnias“ pagal Skribo libretą bei keletą demo- 
niškų baletų, pavyzdžiui, „Gundymas“ ir „Šlubas velnias“. 


211 


Savo šiurpiomis scenomis „Roberas Velnias“ turėjo nu- 
stelbti „Odeone“ einantį Vėberio „Stebuklingąjį šaulį“ su 
pragarišku jo Samueliu ir užtemdyti Berliozo „Fantastinės 
simfonijos“ raganų puotą. Tačiau, norint pastatyti Mejer- 
bero operą, reikėjo labai ilgai repetuoti. O kaip prasimany- 
ti pinigų? 

Siūlydamas Paganinį, Rosinis daktarui Veronui metė 
gelbėjimosi ratą. Ar gali būti dar kas nors patrauklesnis 
už šį velnio bendrą — stebuklingąjį smuikininką? Tai pui- 
kus preliudas. Idėja griežti Opėra teatre įkrito į širdį ir Pa- 
ganiniui: didžiulė, prabangi salė labai tiko tam grand 
coup““, kurį jis seniai ketino suduoti Paryžiaus publikai. 
Tačiau Nikolas abejojo, nervinosi, be to, sirguliavo. Kovo 
5 dieną dar nebuvo paskyręs pirmo koncerto datos. 

Bet vieną rytą Balzakas, atėjęs į teatrą, pas Veroną, 
rado jį salėje klausantį Paganinio repeticijos ir sužinojo, 
kad smuikininkas grieš kovo 9-ąją. O kovo 8-ąją Cou- 
rrier de thėūtre išspausdino skelbimą: „Rytoj koncertuos 
garsusis Paganinis. Į šią iškilmingą šventę suplauks gau- 
sybė rinktinės publikos. Tai bus tikras smagurių vakaras“. 

Neįmanoma aprašyti, kaip ši žinutė įelektrino muzikos 
mėgėjus ir smalsuolius. Prieš koncertą pilnutėlė Opėra salė 
ūžė it bičių avilys. Pasiklausyti genujiečio susirinko visos 
muzikinio, literatūrinio bei meno pasaulio garsenybės, 
įžymiausi aristokratijos ir buržuazijos atstovai, prašmat- 
niausia sostinės visuomenė, žodžiu, tout Paris“', kuris, ap- 
rimus politinėms audroms, pirmą kartą susirinko po vienu 
stogu. 

Ko tik šį vakarą čia nebuvo! Teofilis Gotjė, Alfonsas 
Karas, Hugo su žmona, dabita šmaikščialiežuvis kritikas 
Žiulis Žanenas, dailininkas Eženas Delakrua. Turbūt ir Žorž 
Sand išlindo iš savo palėpės, kurioje rašė romanus; tada 
ji dar nekreipė dėmesio į de Miusė, kuždantį damoms į au- 
sis: Je ne suis pas tendre, je suis excessif’. Žinoma, čia sė- 
dėjo ir Rosinis, Pačinis, Trupenasas, poetas Alfredas de 
Vinji, kritikas Sent Bevas, rašytojai Emilis de Žirardenas ir 


8& lemtingas smūgis. (Pranc.) 
87 visas Paryžius. (Pranc.) 
* Aš ne švelnus, o pašėlęs. (Pranc.) 

Šarlis Nodjė, kompozitoriai Kerubinis, Oberas, Adamas, 
Halevi, smuikininkas Bajo, septyniolikametė aktorė Raše- 
lė su motina — be abejo, tą vakarą visi atėjo pasiklausyti 
Genujos burtininko. Publika nekantravo, jaudinosi, bet 
labiausiai nenustygo dvidešimtmetis gražuolis rusvais il- 
gais plaukais — vengras Ferencas Listas. 


Po Bethoveno „Egmonto“, kurį atliko Habeneko 
diriguojamas Karališkosios akademijos orkestras, ir po 
arijos, kurią dieviškai padainavo tenoras Adolfas Nuri, 
į sceną išėjo Paganinis. Klausytojai pratrūko ploti, šū- 
kauti, trypti, o muzikantai iškėlė savo instrumentus, svei- 
kindami jau per repeticijas juos pavergusį maestro. 

Užteko pirmųjų dešimties taktų, kad visi suprastų, kas 
per vienas Paganinis: jo strykas tarsi burtų lazdelė jau lai- 
kė publiką savo valdžioje. Po koncerto D-dur salėje nu- 
griaudėjo tokie aplodismentai, kad rodės, jog išbyrės lan- 
gai. Paskui maestro atliko Karo sonatą Figaro arijos Non 
più andrai (iš Mocarto „Figaro vedybų“) tema. Čia jis pa- 
rodė, kad ketvirta styga iš tiesų galima griežti virtuoziškai. 
Viena jauna poniutė sušuko: „Ką? Tik viena styga? Bet aiš- 
kiai girdžiu visas keturias!“ O Bajo šnipštelėjo Malibran: 
„Ak, ponia, nuostabu, galima išeiti iš proto jo klausantis“. 

Ir koncertui, ir sonatai pritarė orkestras. Bet trečią kū- 
rinį — variacijas Paizielo Nel cor più non mi sento („Kai 
širdis apmiršta“) tema — maestro atliko solo. Kone ant- 
gamtinis smuikininko virtuoziškumas buvo deramai įver- 
tintas: per salę nuūžė plojimų audra, šaukdama ir trypdama 
kojomis publika kvietė ir kvietė maestro į sceną. 

Kitą dieną laikraščiai rašė vien apie smuikininko trium- 
tą. Journal des Débats puslapiuose Kastil Blazas pažėrė 
tokius ditirambus: 


„Laimė,— rašė jis, — kad šis burtininkas — mūsų amži- 
ninkas! Tegul ir jis pats džiaugiasi, nes jeigu būtų taip 
griežęs prieš šimtą metų, būtų buvęs sudegintas ant laužo 
kaip raganius... Beje, ir šiandien nesu visiškai tikras, kad 
jis toks nėra... 

Tartinis sapne matė demoną, grojantį šėtonišką sonatą: 
tikriausiai ten buvo Paganinis. Bet ne, Tartinio velniukas 
su savo dvigubom trelėm, įmantriom moduliacijom ir grei- 

tais adagio — tik vargšas mokinukas palyginti su mūsų 
virtuozu. Drovus, naivus, kvailokas velniukas...“ 

Toliau jis taip aprašo Paganinį: 

„Penkių pėdų ir šešių colių aukščio, o iš fizionomijos — 
tikras drakonas; ištįsęs, blyškus, ryškių bruožų veidas, ilga 
nosis, erelio žvilgsnis, ilgi juodi plaukai, susiraitę ant apy- 
kaklės; liesas — vien kaulai ir oda; raukšlės ant skruostų 
tarsi emblema — taip jos panašios į smuiko ar kontraboso 
efus; šelmiškos, bet genijaus akys; jos įdėmiai žvelgia į 
muzikantus, kai šie ne laiku įstoja; griežiant alkūnės tarsi 
sulenda į žastą ir pradingsta, o riešas toks lankstus, kad ly- 
ginti jį galima nebent su nosinaite, pririšta prie lazdos ga- 
lo...“ 

Savo liaupses jis baigia šiais žodžiais: 

„Viską parduokime, viską užstatykime, kad galėtume 
nueiti jo pasiklausyti, sakė vienas muzikos mėgėjas iš Pro- 
vanso, parodijuodamas seną smuklės dainelę. Tegul tie, 
kurie niekad nebuvo koncerte, eina pirmieji, tegul moti- 
nos atsineša žindomus kūdikius, kad po šešiasdešimt metų 
jie galėtų pasigirti girdėję jį griežiant...“ 

Broliai Eskiudjė, irgi lyriškai nusiteikę, taip apibūdino 
smuikininką: 


„Jis kupinas Bairono ironijos, Hofmano fantastikos, 
svajingos, Lamartino melancholijos, Dantės pragaro kai- 
tros”. 


Revue de Paris rašė: 


„Paganinis — ne šiaip virtuozas, o menininkas plačiau- 
sia šio žodžio prasme; jis kuria ne tik muziką, bet ir savo 
instrumentą, manierą, efektus; net sunkumus susikuria ir 
įveikia. Jo nė lyginti negalima su ankstesniaisiais smui- 
kininkais”. 

Visiškai taip manė Listas ir beveik tokiais pat žodžiais 
kalbėjo apie jį jau pasiekęs šlovės viršūnę. Kai Paganinis 
atvyko į Paryžių, Listas ką tik buvo išgyvenęs sunkią krizę: 
nelaiminga meilė jaunutei aristokratei jį buvo nubloškusi 
į tokią nevilties bedugnę, sukėlusi tokią depresiją, kad 

vargšą jaunikaitį apniko mintys apie savižudybę. Listas, 
kaip ir Paganinis, buvo liguistai jautrus žmogus. 1830 metų 
liepos revoliucija grąžino jam norą gyventi, o patrankų 
griausmas įkvėpė sukurti „Revoliucinę simfoniją“. Listas 
vėl ėmė koncertuoti, rašyti muziką, duoti pamokas, vėl 
pasinėrė į meilės nuotykius, tiesa, ne tokius tragiškus; jis 
vėl dažnas svečias visuomenėje, salonuose, koncertų salė- 
se. Listas, žinoma, buvo ir Opėra teatre kovo 9-osios vaka- 
re. Paganinio griežimas jį taip sukrėtė, kad jis ilgai nega- 
lėjo atsigauti. Praėjus kelioms dienoms po koncerto, Listas 
savo draugui Pjerui Volfui rašė: 


„Jau dvi savaitės, kai mano protas ir pirštai dirba tarsi 
apsėsti; Homeras, Biblija, Platonas, Lokas, Baironas, Hugo, 
Lamartinas, Šatobrianas, Bethovenas, Bachas, Humelis, 
Mocartas, Vėberis — visi susispietę aplink mane. Juos 
studijuoju, mąstau, ryte ryju; be to, keturias penkias 
valandas per dieną sėdžiu prie fortepijono (tercijos, 
sekstos, oktavos, tremolo, kadencijos, ir t. t.) Ak, jei 
neišeisiu iš proto, vėl būsiu pianistas! Taip, pianistas, 
toks, kokio tu nori, kokio šiandien reikia. 

„Aš irgi menininkas!“ — sušuko Mikelandželas, pirmą- 
kart pamatęs šedevrą... Nors tavo draugas mažas ir kuklus, 
jis nesiliauja kartojęs šių didžiojo vyro žodžių, grižęs iš 
paskutinio Paganinio koncerto. Koks žmogus, koks smui- 
kininkas, koks virtuozas! Dieve, kiek kančios, skausmo ir 
aimanų šiose keturiose stygose!“ 


Po kelių dienų: 


„Bičiuli, šias eilutes brūkštelėjau būdamas kaip pakvai- 
šęs: nepakeliamas darbas, bemiegės naktys, beprotiškas 
geismas (pats žinai, koks) man sumaišė protą; vaikščiojau 
iš kampo į kampą (tarsi žiemą poste šąlantis sargybinis), 
dainavau, deklamavau eiles, mosavau rankomis, šūka- 
vau — kliedėjau, ir tiek. Šiandien ir siela, ir žvėris (anot 
išmintingų de Mestro žodžių) truputį nusiramino, bet šir- 
dyje vulkanas neužgeso — patyliukais verda, kunkuliuo- 
ja... iki kolei?” 


Iki tolei, kol jis taps ne menkesniu virtuozu kaip Paga- 
ninis,— taip Listas prisiekė pats sau. Atkaklaus darbo, ge- 

ležinės valios dėka jis pasiekė, ko troško. 

Vengrų pianistas stengėsi perprasti Paganinį ne tik kaip 
virtuozą, bet ir kaip kompozitorių. Listas transkribavo for- 
tepijonui „Kampanelą“, o vėliau ir neapsakomai sudėtingus 
penkis kapričus. Galima teigti, kad jis pradėjo naują for- 
tepijono technikos erą: Paganinis — kompozitorius ir atli- 
kėjas — jam atvėrė dar nematytus horizontus. 

Nereikia perdėti Paganinio įtakos vengrų pianistui: 
Listas būtų tapęs Listu ir be genujiečio. Tačiau kai kurių 
susitikimų, ypač jaunystėje, kai žmogaus sąmonėje tarsi 
vaške stiprūs įspūdžiai visam gyvenimui palieka žymes, 
reikšmė, be abejo, labai didelė. Taigi ir šis abiejų muzikų 
susitikimas jaunesniajam buvo nepaprastai vaisingas. 


xK *x* 


Po pirmo koncerto įvyko dar šeši, ir visi turėjo tokį 
didelį pasisekimą“?, kad balandžio 6 dieną Paganinis Džer- 
miui net suglumęs rašė: 


„Trūksta žodžių, koks buvo mano triumfas! Šitokia 
sėkmė per visus iš eilės koncertus ir dar tokiu liūdnu 
metu!" 


Per antrą koncertą, kovo 12 dieną, Nikolas įtraukė 
į programą „Kampanelą“, Variacijas maldos (iš Rosinio 
operos „Mozė') tema ir Ketvirtąjį koncertą d-moll, kurį 
atliko pirmą kartą. Kastil Blazas apie jį rašė: „Šis darbas 
gana originalios formos ir turi nemažai vaizdingų efektų“. 

Pirmuosius septynis koncertus lydėjo didžiulė sėkmė. 
Aštuntąjį smuikininkas surengė Italų teatre, nes Opėra 
išsinuomojo Nacionalinė gvardija labdaringam baliui. Pa- 
prašytas šiame vakare dalyvauti, maestro atsisakė ir dėl 
to buvo negailestingai puolamas. Kodinjola teisingai rašo: 


„Nereikia pamiršti, kad tuomet Paryžiuje susiklostė 
itin kebli politinė padėtis — vos pusmečiui praėjus nuo 
„šlovingųjų liepos dienų“, senosios monarchijos šalininkai 

8 Kodinjola rašo: „Be to, paryžiečių susidomėjimą smuikininku 


pakurstė vienaveiksmė Oto Rombako komedija „Paganinis Vokietijoje“, 
kuri buvo statoma, kai Paganinis koncertavo“. 

nė nemanė pasiduoti, ir virš Prancūzijos sostinės kybojo 
kontrrevoliucijos grėsmė; todėl Paganiniui mestas kaltini- 
mas atrodė labai rimtas. Būtų buvę pusė bėdos, jeigu jis 
būtų buvęs vienas. Deja, nežinia iš kur pasklido gandas, 
kad smuikininkas kitą dieną po 1831 metų karbonarų 
revoliucijos epilogo atsisakė griežti italų pabėgėlių nau- 


dai”. 


Iš tikrųjų Paganinis atsisakė ne iš šykštumo ar blogos 
valios — griežti baliuje jam neleido orumas. Konestabilė 
tai suprato ir įtikinamai parodė, jog tie, kurie maestro 
prašė ką nors pasmuikuoti šioje labdaros šventėje, „nepa- 
galvojo, kad toks menininkas kaip Paganinis, nenorėdamas 
žeminti savo meno, niekad nesutiks groti baliuje, kur 
žmonės renkasi ne muzikos klausytis, o šokti”. Savo meno 
garbę jis taip saugojo, kad „visada atsisakydavo kvieti- 
mo, jeigu jo smuikui būdavo skiriamas antraeilis, o ne pag- 
rindinis vaidmuo”. 

Paganinis pats apie tai rašė laikraštyje Moniteur Uni- 
versel, pareikšdamas, jog surengsiąs koncertą „Prancūzi- 
jos sostinės vargšų naudai”. 

Tasai labdaringas koncertas įvyko balandžio 7 dieną; 
publikos susirinko nelabai daug, ir kasos pajamos sudarė 
apie tris tūkstančius lirų, o per kitus koncertus Paganinis 
uždirbdavo nepalyginti daugiau”. 

Kovo 16-ąją maestro griežė karaliaus rūmuose, ir La 
Gazzetta di Genova rašė: 


„Trečiadienį artistai turėjo garbės pietauti su karaliu- 
mi ir jo šeimos nariais. Vakar rūmuose įvyko profeso- 
riaus Paganinio koncertas“?! 


90 Paryžiuje per pusantro mėnesio Paganinis uždirbo 125 000 frankų. 


9! Apie šį vakarą, kuriame dalyvavo Liudvikas Pilypas, jo šeimos 
nariai ir geriausi Italų teatro artistai, Bolonijos laikraštis La Farfalla 
išspausdino linksmą istoriją; vėliau ją atpasakojo Konestabilė. Ar ji 
tikra, ar ne, nustatyti nepavyko. Štai ji: 


„Gal ne visi žino, kad Paganinis garsųjį savo Gvarnerio smuiką ne- 
šiojosi futliare; jame jis laikė ir pinigus, ir įvairius mažmožius, ir trupu- 
tį plonų marškinių. Į kelionę maestro paprastai imdavo tik skrybėlių 
dėžutę ir krepšelį su natomis, todėl tą futliarą juokais vadino savo „nese- 
seru”. Smuikininkas per koncertą taip prakaituodavo, kad turėdavo keisti 
marškinius kokius du ar tris kartus. Taigi ir dabar pasiteiravo pirmąjį 


217 


Paryžiuje maestro griežė balandžio 12 dieną ir penk- 
tadalį šio koncerto pajamų atidavė našlaičiams. Tą vakarą 
tarp publikos buvo vienas. nepaprastas klausytojas — 
jaunas norvegų smuikininkas Ulė Bulis, kuris paliko tokį 
vaizdingą šio koncerto aprašymą, kad čia jį pateikiame 
visą: 


„Kiek atsimenu, Paganinis grojo savo Koncertą h-moll 
su „Kampanela“, dvi variacijas iš Haidno garsiojo „Austrų 
tautinio himno“ ir Perpetuum mobile. Smuikininkui pasi- 
rodžius, publika visada imdavo ploti (ši scena ir dabar man 
prieš akis, lyg ją būčiau regėjęs šiandien). Pamatę besiar- 
tinantį jo šešėlį, klausytojai, kaip paprastai, sukėlė ovaci- 
jas, tačiau koks buvo jų nustebimas, kai į sceną išėjo ne 
Paganinis, o juodai apsirengęs Žmogus su piupitru, kurį 
pastatė šalia dirigento. Ant sienos vėl sujuodavo šešėlis, 
ir publika vėl ėmė ploti. Deja, tai buvo scenos darbininkas 
su livrėja; jis atnešė žvakes, pastatė ant piupitro, uždegė ir, 
visiems juokiantis, išėjo. Paskui, nešinas natomis, vėl atėjo 
juodai apsirengęs žmogus. Ir šįsyk žiūrovai palaikė jį 
smuikininku! Galų gale išniro dar vienas šešėlis — dabar 
iš tikrųjų Paganinis. Bet šįkart publika tylėjo. Maestro 
prisiartino prie rampos ir, kietai sučiaupęs lūpas, nenorom 
nusilenkė — matyt, buvo nepatenkintas, kad klausytojai 
taip šaltai jį sutinka. Jis nežinojo, kas dėjosi prieš jam 
pasirodant. Habenekas kilstelėjo dirigento lazdelę, bet 
maestro papurtė galvą. Jis perdėjo stryką į kairę ranką, 
o dešinę įsikišo užantin ir, išsitraukęs porą tamsiai žalių 
pirštinių, jas taip pat įspraudė į kairiąją. Vėl papurtęs 


tenorą, kur būtų galima persivilkti. Išgirdęs šį nelemtą klausimą, sutrikęs 
tenoras sušvebeldžiavo: „Ką jūs kalbate?.. Juk čia rūmai!.. Visur pilna 
damų!..“ Bet maestro atkirto: „Kas bus, tas bus, bet aš nebegaliu kęsti, 
turiu persivilkti, ir gana, nes nebepajėgiu toliau griežti“. Tai pasakęs, 
jis ėmė ieškoti auksu tvaskančiuose rūmuose nuošalios vietelės ir pa- 
matė didelį balkoną, užtrauktą plačia užuolaida. „Esu išgelbėtas!“ — 
šūktelėjo, apsidžiaugęs radiniu, ir, pasiėmęs iutliarą su marškiniais, 
nedelsdamas smuko už tos išganingos užuolaidos. Tuo tarpu Italų 
teatro artistai, pastatyti sargybon prie balkono, kurį didysis smuiki- 
ninkas trumpam pavertė tualeto kambariu, baiminosi, kad dvartarniai 
jų neaptiktų ir nebartų. Bet viskas baigėsi laimingai; nušvitęs, besi- 
šypsantis Paganinis greit išėjo iš slėptuvės, maloniai padėkojo ap- 
stulbusiems sargybiniams ir lyg niekur nieko pasirodė prašmatniai 
rūmų publikai“. 

galvą, ėmė dar giliau raustis frako kišenėje. Šį kartą išsi- 
traukė didelę baltą nosinaitę, ją irgi įbruko į kairę ranką, 
bet vis dar buvo nepatenkintas. Trečiąsyk net persikrei- 
pęs ėmė grabalioti užantyje, ištraukė rudą dėžutę, pažiū- 
rėjo į ją, linktelėjo galvą ir nusišypsojęs pridėjo prie kitų 
daiktų, kuriuos laikė kartu su smuiku. Tada įsikišo į ki- 
šenę nosinaitę, paskui pirštines, išsiėmė iš dėžutės akinius, 
valandėlę galvojo, tarsi svarstydamas, ką veikti toliau, 
galop, paėmęs stryką į dešinę ranką ir linktelėjęs, užsidė- 
jo akinius ir patenkintas apsidairė. Kaip jis pasikeitė! 
Šviesiai mėlyni akiniai atrodė it dvi vaiduoklio kauko- 
lės akiduobės. Treptelėjęs koja, Paganinis davė orkes- 
trui ženklą pradėti. Buvo paskelbta, jog tai paskutinis 
jo koncertas Paryžiuje šį sezoną, ir klausytojai tarsi nujau- 
tė, kad daugiau nematys liesos, kampuotos šio Žmogaus 
figūros, suvargusio jo veido, nebegirdės stebuklingo jo 
smuiko kerų. 

Neįmanoma, — rašė toliau Ulė Bulis,— kaip reikiant 
įvertinti Paganinio griežimo manieros, nežinant, kas yra 
italų bel canto. Pastos ir Malibran, Tamburinio ir Rubinio 
amžininkas varžėsi su šiais dainininkais grieždamas melo- 
dijas, kurias jie dainavo, stulbindamas juos dar labiau 
negu publiką. Iš tiesų jo stilius buvo toks nepakartojamas, 
o muzika tokia turtinga naujų, neapsakomo grožio epizo- 
dų, tokia keista ir originali, kad to meto smuikininkai 
tik galvas kraipė . 


Prieš išvykstant iš Paryžiaus, Paganiniui atsitiko dar 
vienas gana nemalonus dalykas. 

Kartą, eidamas pro estampų krautuvėlę, smuikininkas 
pamatė vitrinoje litografiją, vaizduojančią Paganinį kalė- 
jime. Jis sustojo ir šypsodamasis ėmė ją apžiūrinėti. 
Netrukus aplink maestro susirinko būrelis žmonių, kurie 
ėmė jį lyginti su jauno smuikininko atvaizdu graviūroje 
ir stebėtis, kad originalas labai pasikeitęs nuo to laiko, 
kai sėdėjo kalėjime. 

Įsižeidęs Paganinis nuėjo pas Fetisą; tas jam padėjo 
sukurti ilgą laišką žurnalui Revue Musicale. Jame smui- 
kininkas aprašė šį įvykį ir pridūrė, kad šmeižtas jį perse- 
kiojąs jau penkiolika metų. Vieni paistė, esą jis nužudęs 

varžovą savo meilužės namuose; kiti pliurpė, jog nudūręs 
pačią meilužę. Kartą viename Paduvos viešbutyje, prie 
bendro pietų stalo, už kurio sėdėjo dar bene šešiasdešimt 
žmonių, kažkas ėmė porinti, jog Paganinis taip virtuoziškai 
griežiąs todėl, kad aštuonerius metus be paliovos lavinęsis 
kalėjime, į kurį patekęs už varžovo nužudymą. Smuikinin- 
kas pertraukė fantazuotoją ir paklausė, ar jis negalėtų 
pasakyti, kur tai atsitikę. Visi valgytojai į jį sužiuro ir, 
aišku, atpažino... Sutrikęs pasakorius atsakė neprisimenąs, 
jis, girdi, tikriausiai bus apsirikęs... 

Kitą kartą Vienoje, Paganiniui baigus griežti savo 
„Raganas“, kažkoks blyškaus veido klausytojas įsijautęs 
tvirtino nė kiek nesistebįs genujiečio antgamtiniais suge- 
bėjimais, nes aiškiausiai matęs raudonai apsiren- 
gusį velnią su ragais ir uodega, stovintį už smuikininko 
ir vedžiojantį jo ranką. Jie buvę taip panašūs, kad negalį 
būti jokios abejonės dėl maestro kilmės... 

Aprašęs šias istorijas ir pridūręs, kad ir pagal jas išei- 
tų neblogos litografijos, maestro paneigė jam primestus 
kaltinimus; girdi, jis šešiolika metų (iš tiesų tik vienuo- 
lika — nuo 1801-ųjų iki 1812-ųjų, be to, su pertraukomis) 
dirigavęs orkestrui Toskanoje ir, jeigu aštuonerius metus 
būtų sėdėjęs kalėjime, meilužę nužudyti būtų turėjęs anks- 
tyvoje vaikystėje. Laišką baigė taip: 

„Vienas smuikininkas, pavarde D...is (Paganinis darė 
užuominą į Duranovskį), 1798 metais gyvenęs Milane, 
užmezgė ryšius su dviem įtartinais tipais, kurie jį prikal- 
bino vykti su jais naktį į kaimą, nužudyti tenykštį kleboną 
ir pagrobti jo turtus. Bet vienam plėšikui pristigo drąsos, 
ir paskutinę akimirką jis išdavė savo bendrus policijai, 
kuri užklupo D..į ir jo sėbrą nusikaltimo vietoje. Abu 
žudikai gavo po dvidešimt metų katorgos. Bet generolas 
Menu, pasidaręs Milano gubernatorium, po dvejų metų 
smuikininką išleido. 

Štai iš kur atsirado visi prasimanymai apie mane! 
Tasai smuikininkas, kurio pavardė, kaip ir mano, baigiasi 
galūne „is“, tapo Paganiniu. Vietoj klebono buvo nužu- 
dyta mano meilužė ar varžovas, o į kalėjimą sėdau aš. 
Bet reikėjo kaip nors paaiškinti, kur išmokau taip griežti; 
todėl man buvo nuimtos grandinės, kad turėčiau laisvas 

rankas. Nejaugi privalau nusileisti ir ramiai kęsti šiuos 
užgauliojimusė Vis dėlto turiu vilties, jog, man mirus, 
šmeižtas paliks savo auką ir tie, kurie taip žiauriai keršija 
už tai, kad man sekasi, duos ramybę mano palaikams““*. 
Dailininkas Bulanžė, litografijos „Paganinis kalėjime“ 
autorius, teisindamasis nusiuntė į Revue Musicale laišką, 
kuriame rašė, kad tas vakaras, kai jis klausėsi Paganinio 
muzikos, buvęs „viena gražiausių akimirkų“ jo gyvenime, 
kad „nuostabi maestro galva, spindinti dieviška meno 
šviesa“, jam padariusi didelį įspūdį. Žiūrėdamas į išblyšku- 
sį smuikininko veidą, jis pagalvojęs apie tragišką likimą, 
apie tai, kad ta niūri legenda galbūt tikra, ir, prisiminęs 
įmestą į kalėjimą Tasą, pajutęs įkvėpimą ir nupiešęs Pa- 
ganinį, griežiantį vienutėje smuiku. Bet tai padaręs be 
piktų kėslų ir niekieno nekurstomas. Paskui pridūrė: 


„Būtų juokinga užsipulti žmogų, kuriuo žavisi visas 
pasaulis; nesmagu, kad mano litografijoje jis įžvelgė blo- 
gus ketinimus. 


Savaime suprantama, po šių laiškų daugelis žmonių 
dar labiau ėmė tikėti, kad Paganinis sėdėjo kalėjime ir 
ten pasirašė sutartį su velniu. 

Balandžio 28 dieną smuikininkas paliko Prancūzijos 
sostinę ir išvyko užkariauti Anglijos. 


92 Fetisas „Visuotinėje muzikų biografijoje“ (Biographie universelle 
des musiciens) rašo, kad Paganinis, kai reikėjo pasirašyti šį laišką (jį 
kuriant dalyvavo Pačinis), paprašė išbraukti kursyvu išskirtą paskutinį 
sakinį: jis nenorėjo būti šmeižto auka iki mirties! Bet paskui nusileido. 

Devynioliktas skyrius 
ANCGLIJOJE IR AIRIJOJE 


Kiek daug jis nuveikė su paprasto me- 

džio gabalu!.. 
Iš Paganinio—Džermio laiškų. 
1832.1X.17. 


1831 metų balandžio 6 dieną Paganinis Džermiui rašė: 


„Su Laportu, Londono Didžiojo teatro impresarijumi, 
čia atvykusiu dėl manęs, užvakar pasirašiau sutartį, ku- 
rioje įsipareigojau nuo ateinančio mėnesio pradžios su- 
rengti ne mažiau kaip aštuonis koncertus per šešias savai- 
tes; pasibaigus sezonui, vyksiu į Škotiją ir Airiją“. 


Tą pačią dieną smuikininkas išsiuntė laišką tokiam 
ponui Gisleinui, kuriame pranešė ketinąs koncertuoti Duė 
ir Lilio miestuose. Nežinia, ar Paganinis ištesėjo pažadą““, 
bet jis griežė Valansjene, Kalė ir Bulonėje. Valansjeno 
damos jam padovanojo porą pirštinių, ant kurių išsiuvi- 
nėjo lauro šakelę, saulę, stebuklingąjį smuiką ir auksi- 
niais siūlais — maestro pavardę bei koncerto datą: „Pa- 
ganinis — 1831 m. gegužės 8 d.“ 

O Bulonės damos savo politinio bei literatūrinio laik- 
raščio Anotateur 1831 metų gegužės 5 dienos numeryje 
perskaitė šias eilutes: „Galbūt tai tik sapnas? Kas tasai 
žmogus, kurio vien pasirodymas sukelia ovacijas? Kam 
jis priklauso? Žemei? Dangui? Ar mums nežinomam pasau- 
liui?” Iš tikrųjų koncertas buvo nuostabus. Kažkas apie 
smuikininką pasakė Ruso žodžiais: „Tai skaisčiai deganti 
ir niekad negęstanti ugnis“. Kiti lygino jį su Kamoenso 
aprašytu Audrų viršukalnės gigantu, kuris, siaučiant sti- 
chijai, skelia iš uolų žiežirbas... 

Audra iš tiesų įsišėlo aplink Paganinį, vos tik jis at- 
vyko į Angliją. Mat bilietų į pirmą koncertą kainos buvo 


33 1832-ųjų balandžio 18 dienos laiške Džermiui, apibendrindamas 
pastarųjų metų savo koncertinę veiklą, Paganinis rašo, kad, „prieš išvyk- 
damas į Londoną“, surengė provincijoje penkis koncertus, įskaitant 
vieną, skirtą vargšams. Tikriausiai tie koncertai įvyko Duė ir Lilyje. 

dusyk aukštesnės nei paprastai, net galerijoje, kur jos 
niekad nesikeisdavo. Paganinis lupdavo už koncertus ne 
tik užsieny, bet ir tėvynėje. Retkarčiais dėl to kildavo 
nesusipratimų, bet tokio atkirčio kaip Londone jis dar 
niekur nebuvo susilaukęs. Visi žino, kokie anglai konser- 
vatyvūs, kaip įsikibę į savo tradicijas, perukus, mantijas. 
Todėl visai suprantama liguista jų reakcija į Paganinio 
sąlygas. Tiesą sakant, jei anglai kartais ir nusižengdavo 
tradicijai, tai tik dėl dainininkų, pavyzdžiui, Farinelio 
bei kitų, bet kad tokias pretenzijas reikštų instrumenti- 
ninkas a mere instrumental performer“*, anot Times, buvo 
negirdėta. 

Įsiliepsnojo polemika, ir Times piktai užsipuolė Lapor- 
tą, kurį gynė Courier. Athenaeum dėjo į šuns dienas Pa- 
ganinį, o „Paganinio draugai“ atsikirtinėjo Observer pus- 
lapiuose. Ginčas taip toli nuėjo, kad buvo vainojamas 
artistų ir impresarijų šykštumas, kraštutinis nacionaliz- 
mas, pataikavimas užsieniečiams. Gegužės 21 dieną Times 
rašė: 

„Džonas Bulis — kantrus padaras, bet jo kantrybė irgi 
turi ribas: kai jos peržengiamos, jis visada parodo ryžtą; 
Džonas Bulis supyksta negreit, bet supykęs ilgai neatsilei- 
džia. Yra žinoma, jog kol kas užsakytos tik dvi vietos”. 


Buvo paskelbta, kad koncertas Karališkajame teatre 
įvyks gegužės 28 dieną. Matydamas, kad reikalai klostosi 
prastai, Paganinis nusprendė apsimesti sergąs (tiesą sakant, 
jam nereikėjo apsimesti) ir koncertą atidėti. Smuikininkui 
dar būnant Paryžiuje, jo draugai Rosinis, Pačinis, Paeris 
ir vėl pradėjęs jį gydyti daktaras Benatis, matydami, 
koks maestro pavargęs ir sumenkęs, visiškai nenorėjo 
leisti jo į Angliją: bijojo, kad jam nepakenktų kelionės 
sunkumai ir skvarbus Londono rūkas. Tačiau buvo pava- 
saris, ir Paganinis jų neklausė. Taigi, galimas daiktas, 
Londone jis vėl ėmė negaluoti. Antra vertus, nemalonu- 
mai netaisė jam sveikatos, kuri visada daugiau ar mažiau 
priklauso nuo dvasinės būsenos. Todėl koncerto išvakarė- 
se maestro parašė Laportui laišką: 


** vien instrumentu griežiąs. (Ang!) 

„Pone, 


kadangi jaučiuosi labai blogai, prašau publikai man- 
dagiai pranešti, jog rytdienos koncertas neįvyks. 


Nuolankus jūsų tarnas 
Nikolas Paganinis” 


Tuo tarpu „Paganinio draugai“ perėjo į puolimą; gegu- 
žės 24 dienos Observer puslapiuose jie suvertė visą kaltę 
impresarijui (girdi, jis nustatęs tokias aukštas kainas, 
norėdamas pasipelnyti) ir taip gynė Paganinį: 


„Kaip gali ateiti mintis, kad užsienietis, vos atvykęs 
į Angliją, ryšis tokiam poelgiui, kuris piktina žmones? 
Juk jis pats — tai aišku kaip dieną — suinteresuotas, kad 
tauta, visų pagrįstai laikoma uoliausia menų globėja, 
jam būtų kuo palankiausia“. 


Gegužės 29 dieną Observer pareiškė, kad Paganinis 
„išsprendė ginčą su Laportu“ ir bilietų kainos bus „kaip 
į visus koncertus“. 


„Padvigubintos kainos,— baigė straipsnį laikraštis,— 
abiejų klaida, ir jie tai suprato; tačiau kaltesnis Laportas, 
nes jis geriau pažįsta Džoną Bulį . 


Panašiai, teisindamasis, kad nežinojęs Anglijos papro- 
čių, maestro parašė ir Times direktoriui birželio 1-ąją, 
dvi dienos prieš naują koncerto datą. 

Laukdama koncerto, anglų publika gaudė gandus ir iš 
smalsumo nesitvėrė kailyje. Dar prieš smuikininkui at- 
vykstant, Times persispausdino Paganinio laišką iš Pary- 
žiaus Revue Musicale; taigi Londone irgi visiems buvo 
žinoma istorija apie nužudymą, kalėjimą ir sutartį su 
velniu; šie prasimanymai darė kur kas didesnį įspūdį negu 
Paganinio bandymai juos paneigti. Londoniečiai tvirtino, 
kad maestro smuiko stygas pasidaręs ne iš žmonos grobų, 
o iš „paskutinio popiežiaus žarnų“. „Bepigu jam stebuk- 
lus rodyti“, — pridurdavo jie. 

Tiesą sakant, anot Lilianos Dei, 1831 metų Londonas 
buvo gana prastas miestas. Nepasižymėjo nei prabanga, 
nei dvasiniu gyvenimu. Vienas to meto kronikininkas rašė: 

„Anglijos padėtis siaubinga. Londonas — žiauraus karo, 
svetimšalių antplūdžių nusiaubtos šalies sostinė; mes tik 
laukiame pranešimų apie mūšius, gaisrus ir kitas nelai- 
mes...“ 

Viljamo IV valdymo pradžia buvo audringa, kraštą nio- 
kojo maištai ir neramumai. Paskui viskas aprimo ir sos- 
tinė ėmė ruoštis karūnacijai. Paganinis atvyko kaip tik 
tuo sunkiu metu; tad nenuostabu, jog spauda ir publika 
sukilo prieš aukštas bilietų kainas. 

Tada Londonas atrodė gana nepatraukliai. Policininkai 
mėlyna uniiorma nesirūpino nei gatvių švara, nei vežimų 
bei karietų eismo reguliavimu; todėl ekipažų susidūrimai 
ir vežėjų kumštynės buvo įprasta. Niekas nesistebėjo, 
kad gatvės pilnos gyvulių — jie būdavo vedami iš vieno 
miesto krašto į kitą, ypač turgaus dienomis — ir lengvo 
elgesio moterų, kurios šioje puritonų citadelėje „atvirai 
ir begėdiškai siūlėsi praeiviams, nekreipdamos dėmesio į 
policiją...“ Tačiau palyginti su kitomis Europos sostinė- 
mis „vagysčių pasitaikydavo retai, nes vagys būdavo 
greit sučiumpami ir baudžiami...“ 

Taigi šiuo atžvilgiu Paganinis skųstis negalėjo, bet 
tylos pasigedo — Londonas jam atrodė labai triukšmin- 
gas. „Pienininkės,— rašė Džefris Pulveris,— sargai, pre- 
kiautojai lovos baltiniais, kaminkrėčiai, žuvies pardavė- 
jai, gatvių šlavėjai, šimtai prekininkų, siūlančių, ko širdis 
geidžia — nuo katienos iki šluotų,— skalambijo varpe- 
liais ir rėkavo net užkimę. Geležiniais ratlankiais aptrauk- 
ti vežimų tekiniai, riedėdami grindiniu, kėlė neapsakomą 
triukšmą. Iš tiesų Londonas atrodė vieta tyčia nervams 
gadinti, nors tuomet dar nebuvo automobilių. Prastuo- 
menė: nemokėjo nei skaityti, nei rašyti, gyveno skur- 
džiai ir nelabai nutuokė apie sielos ir kūno švarą; vaidin- 
gas žmonas vyrai kartais parduodavo iš varžytinių. Pasi- 
turinčios klasės gyveno paauksuotuose namuose, proto 
pertekliumi nesiskundė, bet įpėdiniais rūpintis mokėjo. 
Miesto gatvėmis važinėjo koks šimtas omnibusų, o gy- 
ventojų skaičius artėjo prie pusantro milijono". 

Teatrų Anglijoje buvo penkiolika, ir londoniečiai 
eidavo į Italų operą ploti Lablašui, Rubiniui, Garsijai, 
Tamburiniui, dainininkėms Grizi, Malibran, Pastai, į dra- 


8. Paganinis 2 


mos teatrus — Edmundui Kynui, Elenai Try ir kitiems 
populiariems to meto aktoriams. Ryškiausios literatūros 
pasaulio žvaigždės buvo Čarlzas Dikensas, Džordžas Bo- 
rou, Bulveris-Litonas, Vordsvortas, muzikos padangėje 
žėrėjo Mošelesas, Krameris, Benediktas, Bišopas, Sterndei- 
las, o Terneris ir kiti dailininkai dėjo pamatus romantiz- 
mui, tapydami rūko ir fantastinės šviesos iškreiptus pei- 
zažus. 


Birželio 3-iąją Karališkojo teatro salė buvo sausakim- 
ša: pasiklausyti genujiečio susirinko artistai ir muzikantai 
profesionalai, daugiausia smuikininkai. Kitą dieną Obser- 
ver juokavo: girdi, kai Didysis Kondė puolė Leridą, krei- 
pėsi pagalbos į smuikininkus, kurie smagiai grieždami 
ėjo pulko priešaky ir kėlė kareiviams ūpą, o per Paga- 
ninio koncertą smuikininkų tiek prigužėjo, kad jie būtų 
įstengę paimti Leridą vieni... Čia susirinko visi filharmo- 
nijos orkestro veteranai — Spanjoletis, Dragonetis, Lindlė- 
jus, Moris. Jie įsitaisė ložėje, prie pat scenos, kad geriau 
matytų, kaip Paganinis griežia. Anot Observer, jie plojo 
garsiausiai, nes geriau už kitus galėjo įvertinti smuiki- 
ninko meną. Tiesą sakant, visa publika kėlė audringas 
ovacijas — tokių Paganinis dar niekad ir niekur nebuvo 
susilaukęs. Burtininko strykas beregint pavergė miestą, 
iki šiolei taip priešiškai nusiteikusį. Per antraktą Moris 
iškėlė virš galvos savo smuiką ir pareiškė, kad jį sude- 
ginsiąs arba parduosiąs už kelis skatikus. Džonas Krame- 
ris, su palengvėjimu atsidusęs, tarė: 

— Ačiū Dievui, kad aš pianistas! 

Lindlėjus, kuris truputį mikčiojo, sulemeno: 

— Tai v-v-velnias! 

Dragonetis, garsusis kontrabosistas, burbtelėjo: 

— Tai didis žmogus! 

Dainininkai, net tokia garsenybė kaip bosas Lablašas, 
visai nublanko prieš Paganinį. Publikai didelį įspūdį darė, 
kad maestro griežė be natų. To anglai dar nebuvo regėję. 
Athenaeum rašė, jog „tai atrodė kaip improvizacija”, 
ir pridūrė: „Tikėsimės, kad jis susilauks pasekėjų, jei 
apskritai atsiras toks drąsuolis, kuris per ateinančius sep- 
tynerius metus išdrįs griežti smuiku solo”. 

Mošelesas štai ką pasakė: 

„Nei Zontag, nei Pasta čia nepadarė tokio įspūdžio. 
Jeigu tas pratisas garsas, kuris įsismelkia į sielos gelmes, 
bent vieną akimirką būtų praradęs pusiausvyrą, jis būtų 
pavirtęs bjauriu katės kniaukimu. Bet pusiausvyros ne- 
prarado. Plonos jo instrumento stygos — tik jomis maestro 
galėjo išgauti šias natas, treles, kadencijas — būtų sutrū- 
kusios kito smuikininko rankose“. 


Neregėtai smuikininko sėkmei nebuvo abejingi ir laik- 
raščiai. Jie spausdino gražiausias recenzijas, kurios su 
kaupu atpirko paikus prasimanymus ir piktus šmeižtus, 
užplūdusius jų skiltis prieš koncertą. Recenzijose daug 
dėmesio buvo skiriama ne tik muzikos analizei, bet ir, 
savaime suprantama, velniui. Athenaeum“? rašė, kad Pa- 
ganinis „atrodęs kaip pats Samuelis, o griežęs kaip pats 
velnias!“ Ir pridūrė: „Kalbama, jog airiškos melodijos 
tokios liūdnos todėl, kad arfos, kuriomis jos grojamos, 
padirbtos iš kukmedžio. Įdomu, iš kokios medžiagos su- 
meistruotas Paganinio smuikas. Vienas pokštininkas mums 
sakė, kad iš šėtonmedžio. 

Observer kritikas rašė štai ką: 

„Paganinis vienintelis ir nepakartojamas. Be jokios 
abejonės, tai didžiausias mūsų ir visų kitų laikų muzikos 
stebuklas”. 


Paganinis žadino įkvėpimą ir anglų poetams. Li Han- 
tas jo garbei sukūrė odę, o nežinomas poetas jam paskyrė 
puikų eilėraštį, šlovinantį nuostabų jo griežimą ketvirta 
styga. 

Sujaudintas tokio šilto londoniečių priėmimo per pirmą 
ir kitus koncertus, Paganinis išsiuntė Džermiui ilgą laišką, 
kuriame gyvai aprašė visus šio laikotarpio įvykius. 


a T z k 
„Londonas, 1831 m. birželis (ir liepa). 
Brangus bičiuli, 
jei nepatingėsi perskaityti angliškų laikraščių, pama- 


tysi, kokias audringas, beprotiškas ovacijas kėlė šaltieji 


9% Džefris Pulveris teigia, kad šį straipsnį sukūręs garsusis Henris 
Čorlėjus; vėliau jis sudėjęs apie Paganinį eilėraštį „Atsisveikinimas 
su žmogum, kuriam lygaus niekad nematysime“. 

anglai per pirmą mano koncertą Didžiajame italų operos 
teatre birželio 3 dieną. 

Jei šį laišką rašyčiau ištisus metus, vis tiek negalėčiau 
tau papasakoti nė mažos dalelės to, kas buvo. Teatras — 
parteris, ložės, galerija — atrodė it šėlstanti jūra: taip 
visi šaukė, plojo, mojavo skarelėmis, mėtė aukštyn skry- 
bėles. Anglai apie mane kalba tokius dalykus, kad net 
nesmagu pačiam juos kartoti; perskaityk, jei galėsi, ir 
pamatysi. Šis neregėtas triumfas, kaip visi vieningai pri- 
pažįsta, yra juoba malonesnis, kad man smuiku pavyko 
išsklaidyti blogą įspūdį, kurį publika iš pradžių apie mane 
buvo susidariusi dėl labai brangių bilietų į koncertus. 

Kai pagriežiau, visi užmiršo, ką neseniai pliauškė, ir 
puolė taip mane šlovinti, kad kiekvienas kritikos žodis 
skambėjo kaip panegirika. Parteryje, ložėse, galerijoje 
žiūrovai lyg pagal įsakymą sulipo ant kėdžių, ir aš net 
ėmiau baimintis, kad kuris nors nenuvirstų. Londonie- 
čiai mane garbsto ne vien teatre: gatvėse, aikštėse, visur, 
kur tik pasirodau, žmonės eina man iš paskos, stabdo, 
renkasi aplinkui. Pakartosiu vieną sakinį iš Times. Tu 
greičiausiai nepatikėsi nė puse to, ką tau rašau, o aš ne- 
pasakoju nė pusės to, kaip yra. Didžiausi ponai vienas 
per kitą mane kviečiasi, ir aš nė nežinau, pas kurį pirmiau- 
sia eiti. Apie pajamas negaliu pranešti nieko gera: kol 
kas įvyko tik vienas koncertas iš šešių, kuriuos įsiparei- 
gojau surengti pagal sutartį, pasirašytą su godžiu ir suktu 
impresarijumi — prancūzu Laportu. Poryt įvyks antras. 
Kaip visada, tave informuosiu apie piniginius reikalus, 
nes tai svarbiausia. 

Laišką pradėjau prieš dvidešimt dienų, per tą laiko- 
tarpį surengiau tris koncertus tame pačiame teatre, kur 
griežiau pirmą sykį. Prie to, ką pasakiau, daugiau nieko 
negaliu pridurti, nebent tai, kad plojimai kaskart darosi 
garsesni, publika gausesnė, o pajamos didesnės. Nekalbu 
nei apie šlovę, nei apie londoniečių palankumą — trūksta 
žodžių visa tai aprašyti. 

Karaliaus pakviestas, griežiau rūmuose ir dabar laukiu 
žiedo: pas mane buvo atėjęs jo auksakalys pamatuoti 
piršto, ir aš jam atkišau dešinės rankos smilių. 

Visose krautuvėse pasirodė galybė portretų, kuriuos 


piešė įvairūs dailininkai. Kam geriau, kam prasčiau pavy- 
ko atvaizduoti mano fizionomiją, bet vienas portretas 
iš tiesų į mane panašus, tik jo parduotuvėse dar nėra. Ma- 
čiau ir juokingų karikatūrų. Vienoje aš keistai persikrei- 
pęs griežiuų, o mano piupitras skendi liepsnose. Kitoje 
laikau apkabinęs dailią moterį; matyt, tai užuomina į 
gandus, kad aš įsimylėjęs gražiausią Anglijos merginą. 
Trečioje griežiu smuiku su viena styga, o apačioje juo- 
kingas užrašas, ketvirtoje karikatūroje esu nupieštas 
su Lablašu, kuris skambina varpeliu,— tai jis darė per 
vieną mano koncertą. Juokiuosi iš jų net susirietęs, bet 
neprieštarauju — tegul sau piešia į sveikatą. 

Liepos 4 dieną šiame teatre surengiau aštuonis koncer- 
tus, bet pelno daugiausia gavau iš penkto. Žmonių prisi- 
rinko kaip amaro. Koks šimtas klausytojų stovėjo už ku- 
lisų ir daugiau kaip du šimtai susėdo orkestro duobėje 
ant muzikantų kėdžių, kurių kiekvieną pardaviau už gi- 
nėją; orkestrą teko perkelti į sceną. Tokio antplūdžio 
į teatrą Londonas dar nebuvo regėjęs. Koncertavau ir 
su kitais artistais įvairiose salėse ir tenkinausi trečdaliu 
pelno. 

Griežiau per Lablašo, geriausio Londono smuikininko 
Spanjolečio ir kapelmeisterio Heiveso koncertus. Griežiau 
veltui Didžiajame teatre per koncertą filharmonijos orkes- 
tro Muzikantų našlių labui, ir t. t., ir veltui per koncertą 
Londono našlaičių labui. Pirmadienio rytą griešiu pono 
Torio koncerte ir gausiu savo trečdalį. Vakare koncer- 
tuosiu Sityje, už keturių mylių nuo Londono, kur išsirū- 
pinau kokių 800 vietų London tavern salę. Ten surengsiu 
tris ar keturis koncertus — bilietas pusė ginėjos. Penkta- 
dienį koncertuosiu devintą sykį Didžiajame teatre. Kai 
griežia Paganinis, visi bėga jo klausytis. 

Aš jau perdaviau pinigus mūsų konsului ponui Hitui, 
netrukus turėsiu šešis tūkstančius svarų sterlingų. 

„Brangus Džermi, ištraukime iš skurdo mano seserį 
Dominiką ir jos šeimą. Surask jai gerą butą, pasirūpink 
baldais, lovomis, nupirk drobės patalynei, marškiniams, 
kartūno ar kitokios medžiagos drabužiams, kojinių, batų, 
skarelių — ko tik Žmogui reikia, kad galėtų pasiturimai 
gyventi, paskirk jai šimtą penkiasdešimt frankų per mėne- 


sį, jei tau atrodys, kad tiek užteks vaikams išlaikyti. Iš- 
leisk jiems kokius aštuonis ar dešimt tūkstančių frankų. 
Jei turi patikimą, apsukrų draugą, gali visa tai pavesti 
jam. Gavau motinos laišką, kuriame ji prašo, kad savo 
lėšomis leisčiau į mokslus sūnėną Karlą; jei man pritarsi, 
aš taip ir padarysiu. Todėl, būk malonus, surask padores- 
nį koledžą ir patvarkyk, kaip tau atrodys geriau; aš su- 
tiksiu su viskuo, ką pasiūlysi. Po kelių dienų brūkštelėsiu 
porą žodžių ir dabar tikrai dažnai rašysiu brangiajam savo 
Luidžiui. 

Paryžiuje neturėjau kada nė nusičiaudėti, o čia irgi 
negaliu atsikvėpti. Dirbu nesigailėdamas sveikatos, kad 
paskui be rūpesčių galėčiau pailsėti su tuo, kurį taip my- 
liu. Tegul dangus tave saugo tavo 


Paganiniui. 


P. S. Akilė laimingas gyvena Paryžiuje pas mano drau- 
gą Pačinį ir siunčia tau karščiausius linkėjimus, o aš — 
švelnų pabučiavimą. Primink apie mane draugams. Sudie“. 


Rūpinimasis seserimi ir jos vaikais — dar vienas Niko- 
lo kilnumo įrodymas. Matyt, jis negalėjo džiaugtis nei 
savo sėkme, nei turtais, jeigu jo artimieji skurdo. Nerei- 
kia pamiršti, kad čia minimos sumos tais laikais iš tikrųjų 
buvo gana didelės. 

Kitame laiške, rašytame rugpjūčio 16 dieną ir cituota- 
me Grovo „Muzikos žodyne“, Paganinis skundžiasi, kad, 
nors griežė Londono publikai bent trisdešimt kartų, nors 
yra įvairiausiai atvaizduotas graviūrose ir piešiniuose, 
anglų susidomėjimas juo neatslūgsta: vos tik jis išeina 
iš namų, miestiečiai jį apstoja, lydi, kalbina angliškai 
(Paganinis nesuprato nė žodžio angliškai, todėl, anot Li- 
lianos Dei, atrodė „įtartinas kaip kurčnebylis su savo 
gimine“), čiupinėja ir net bando įžnybti, kad įsitikintų, 
ar jis tikrai turi kūną. Taip elgėsi, rašo jis, ne tik pras- 
čiokai, bet ir aukštesniųjų klasių atstovai... 

Naudodamasis tokia sėkme, Paganinis Londone išbuvo 
apie du mėnesius ir publikai pasirodė iš viso aštuoniolika 
kartų. Po pirmųjų šešių ar septynių koncertų jis vis griež- 
davo „paskutinį“, „tikrai paskutinį“ kartą, rengdavo 

atsisveikinimo vakarus, ir taip toliau; dėl to laikraščiai 
Jį traukdavo per dantį, nežinodami, kaip komentuoti šiuos 
koncertus, besikartojančius it don Bazilijo „labanakt“... 

Pinigai maestro iš tiesų byrėjo kaip iš gausybės rago, 
nes jis ne tik koncertavo, bet ir davė Londono muzikos 
mėgėjams keletą pamokų, už kurias jie dosniai atsilygino. 
Dėl klimato jo sveikata buvo nekokia, net prastesnė nei 
visada, bet tarp koncertų, pamokų, vizitų, pusryčių, vaka- 
rienių jis rado laiko ir meilei. The Lady's Magazine apie 
tai rašė: 

„Aplink Operos teatrą sklinda gandai, kad Paganinio 
širdį pagrobusi viena panelė, kuriai jis pasiūlęs savo 
ranką. Tai panelei, sako, tik šešiolika metų”. 


Turbūt čia ta pati persona, su kuria dar ne kartą susi- 
tiksime ir kuri Paganiniui pridarys nemalonumų — Šar- 
lotė Votson. Ir amžius atitinka, nes kai po dvejų metų, 
1834-aisiais, kils skandalas, Šarlotei kaip tik bus aštuo- 
niolika. 


New Monthly Magazine išspausdino linksmą istoriją, 
atsitikusią Paganiniui viešint Londone. Per vienus iškil- 
mingus pietus Menšn Hause buvo pasiūlytas tostas į lor- 
do kanclerio sveikatą. Lordas atsistojo padėkoti, svečiai 
pratrūko ploti, ir tada į salę įėjo Paganinis. „Jis, žinoma, 
nusprendė, kad plojimai šiame pasaulyje gali būti skirti 
tik jam, todėl užlipo ant kėdės ir pradėjo griežti. Lordui 
Brouhemui teko atsisėsti...“ 

Eskiudjė aprašo kitą gana keistą sceną. Esą birželio 
21 dieną lordo Houlendo salone, kai smuikininkas dvi 
valandas iš eilės laikė prikaustęs svečių dėmesį, šeimi- 
ninkas liepė užgesinti visas žvakes. Tamsoje viena mo- 
teris ėmė improvizuoti klaikią legendą apie tėvažudystę, 
kur visko buvo su kaupu — siaubo, fantastikos, šmėklų. 
Paganinis tuo pat metu pritaikė jai muziką, tokią kraupią, 
tokią šiurpulingą, kad kai kurios damos apalpo... Neži- 
nia, ar ši istorija tikra, nes Eskiudjė teigia, kad legendos 
autorė buvusi Anė Radklif, o Anė Radklif mirė 1823 me- 
tais... Tikriausiai kita moteris improvizavo arba deklamavo 
Anės Radklii sukurtą legendą. 


Dar viena, šįsyk gana nemaloni, istorija atsitiko Čeltna- 

me. Liepos vidury Paganinis ten du kartus koncertavo, 
o po savaitės ketino koncertuoti trečią sykį. Bet tą va- 
karą mieste buvo rengiamas balius. Bijodamas, kad susi- 
rinks mažai žmonių, maestro pareikalavo dviejų šimtų 
svarų sterlingų iš anksto. Tačiau salė buvo pilnutėlė, ir 
galima įsivaizduoti, kaip pasipiktino klausytojai, sužinoję, 
kad smuikininkas negrieš, kol negaus rankpinigių. Minia 
patraukė prie jo viešbučio ir ėmė piktai šūkauti. Valdžios 
atstovas veltui stengėsi nuraminti įtūžusius žmones saky- 
damas, kad Paganinis blogai jaučiasi. Galų gale, po ilgų 
derybų, smuikininkas sutiko važiuoti į teatrą. Buvo dešim- 
ta valanda vakaro, visi klausytojai sėdėjo savo vietose 
ir nė nemanė skirstytis. Paganinis užgrojo tokią graudžią 
melodiją, kad publikai pyktį lyg ranka nuėmė. „Kiaurą 
vakarą, — rašė The Lady's Magazine,— salėje griaudėjo 
plojimai. Niekas neįstengė atsispirti Orfėjo galybei!“ 

Kiti laikraščiai šį įvykį nušvietė truputį kitaip. Pavyz- 
džiui, vienas tvirtino, jog Paganinis į teatrą nėjęs todėl, 
kad impresarijus nesilaikęs sutarties sąlygų. Sunku pasa- 
kyti, kaip buvo iš tikrųjų, nes, anot Džefrio Pulverio, tais 
laikais Žurnalistai kurpdavo straipsnius dažniausiai iš 
gandų. 

Rugpjūčio pradžioje smuikininkas surengė tris koncer- 
tus Norviče, ir abatas Džonas Edmundas Koksas mums 
paliko susitikimo šiame mieste su Paganiniu įspūdžius, 
iškalbingai liudijančius, koks malonus maestro būdavo su 
tais, kuriems jautė didelę simpatiją. Kadangi abatas Kok- 
sas mokėjo prancūziškai, muzikantas jį paprašė truputį 
jam pasekretoriauti. Koksas labai apsidžiaugė, kurį laiką 
kartu su Paganiniu važinėjo, gyveno su juo viename 
viešbutyje, taigi matė maestro ne tik per koncertus, bet 
ir poilsio metu. 

„„. Kai Paganinis nusiimdavo santūrumo kaukę,— rašo 
jis, — kuria dangstydavosi tarp svetimų žmonių (jam rodės, 
kad jie taikosi iš jo išpešti kuo daugiau naudos sau), jo 
tariamo griežtumo ir niekingumo nelikdavo nė ženklo. 
Smuikininkas buvo nepaprastai linksmas, malonus žmo- 
gus, ir jeigu kas nors parodydavo jam dėmesį ar patenkin- 
davo kokį jo norą, jis niekad nešykštėdavo kuo nuošir- 
džiausių padėkos žodžių. 

Scenoje maestro beveik visada atlikdavo tik savo 
kūrinius, o namie, nes neišleisdavo iš rankų smuiko““, 
dažnai virkdydavo savo Gvarnerį, grieždamas geriausių 
kompozitorių kūrinių ištraukas; jis taip originaliai in- 
terpretuodavo kai kurias visiems žinomas vietas, kad 
jos skambėdavo visai kitaip nei atliekamos kitų smuiki- 
ninkų. Vieną rytą, kai aš kažką jo pavedimu rašiau, jis 
ėmė groti nuostabaus Bethoveno koncerto pirmąją temą. 
Muzika mane taip sujaudino, kad nebegalėjau rašyti. 
Tai pastebėjęs, maestro paklausė, ar aš žinąs, ką jis grie- 
žia. Kai papurčiau galvą, jis prižadėjo pagriežti, jei galės, 
visą koncertą prieš mums išsiskiriant. Tai taręs, išėjo, 
o aš vėl įnikau rašyti ir greit jo pažadą užmiršau. Vakare, 
prieš Paganiniui išvažiuojant, atėjo su juo atsisveikinti 
keletas žmonių ir vienas ponas, kurio anksčiau nebuvau 
matęs. Jo pavardės sužinoti man nepavyko. Smuikininkui 
davus ženklą, jis atsisėdo prie fortepijono ir, išsitraukęs 
iš vidinės ilgo redingoto kišenės sulamdytas natas, ėmė 
skambinti. Aš iškart atpažinau muziką ir prisiminiau 
maestro pažadą. Niekad nepamiršiu jo žvilgsnio ir šypse- 
nos liūdname, sulysusiame, blyškiame veide, kurio kiek- 
vienas bruožas bylojo apie didelę šio žmogaus kančią; 
niekad nepamiršiu, kaip jis tą vakarą griežė — taip nuo- 
širdžiai ir jausmingai, kad mes klausėmės lyg pakerėti...“ 


Rytojaus dieną Paganinis atsikėlė dar su tamsa, gerokai 
anksčiau negu buvo numatęs išvykti, sėdo į puikią karie- 
tą, išsinuomotą Londone, ir, draugams nė nenujaučiant, 
išdardėjo iš Norvičo. Abatas Koksas nusprendė, kad maes- 
tro norėjo išvengti nemalonių atsisveikinimo ceremoni- 
jų, ir iki mirties vis prisimindavo šį taurų, tokį žmonišką 
artistą, nors ir „neabejingą auksui“. 

Rugpjūčio 5-ąją Paganinis vėl griežė Londono Kara- 
liškajame teatre. Buvo tryliktas jo koncertas. Keturiolik- 
tą ir penkioliktą maestro surengė rugpjūčio 17-ąją ir 
20-ąją. Neskaitant koncertų kituose miestuose, vien Lon- 
done jis susižėrė dešimt tūkstančių du šimtus svarų ster- 
lingų. 


% Sie žodžiai prieštarauja tam, ką rašė Haris. 

Nuo rugpjūčio 30-osios iki rugsėjo 3-iosios Dubline 
vyko muzikos festivalis, ir Paganinis sutiko jame daly- 
vauti, nors buvo pakviestas į karaliaus vainikavimo iškil- 
mes. Atsisakęs jis nieko neprarado, nes taupumo sume- 
timais prašmatnių iškilmių nebuvo ir ceremoniją žmonės 
net vadino „pusiau karūnacija“. O Dubline Paganinis 
susilaukė didžiulio pasisekimo. Pagal sutartį jis turėjo 
gauti penkis šimtus ginėjų, ir laikraštis Harmonicon 
pasisakė prieš tokią sumą, laikydamas ją pernelyg didele 
Airijai, kur daug žmonių badavo. Bet ne tik Paganinis 
užsiprašė tokių pinigų. Anot Pulverio, aukščiausia kaina 
buvo sumokėta ir Henriui Filipsui bei Džonui Brehemui. 

Į Airiją Paganinis plaukė garlaiviu, šiurpiai pavadintu 
„Skrajojantis olandas“. Kur jis apsistojo, išlipęs į sausu- 
mą, buvo nežinoma, todėl beregint pasklido įvairūs gan- 
dai. Tikriausiai maestro troško, kad jo niekas nepažintų 
ir įkyrūs smalsuoliai, norėdami įsitikinti, ar jis turi gyvą 
kūną, jo nečiupinėtų ir nežnaibytų. 

Vakare, prieš koncertą, pilnut pilnutėlis teatras ūžė 
kaip bičių avilys. Ložėje sėdėjo pats lordas leitenantas 
su palyda. Kai dirigentas Džordžas Smartas smuikininką 
palydėjo į scenos vidurį, sugriaudėjo audringi plojimai. 
Paskui įsiviešpatavo tyla ir maestro, kaip paprastai, 
ėmė ramstyti į pažandę smuiką. Matyt, tai darė pernelyg 
ilgai, nes kažkas, netekęs kantrybės, iš galerijos sušuko: 

— (Gerai, gerai, mes visi jau pasiruošę! 

Publika ėmė juoktis. Nustebęs smuikininkas prancū- 
ziškai paklausė dirigentą, kas atsitiko. Šis bandė paaiškin- 
ti, bet Nikolas, matyt, nepatikėjo ir, labai supykęs, pasi- 
traukė nuo scenos. Kad ir kaip Smartas prašė, jis atsisakė 
tą vakarą griežti, ir nieko nepešę žmonės turėjo eiti 
namo. 

Buvo nelengva smuikininką įkalbėti, kad jis vėl pasi- 
rodytų Dublino publikai. Galų gale maestro nusileido, 
rugsėjo 3-iąją surengė koncertą ir susilaukė tikro trium- 
fo. Tačiau, nors ir užbūrė klausytojus, sutramdyti jų 
vis tiek neįstengė: po „Kampanelos“ kažkas kuo drau- 
giškiausiai nusiteikęs sušuko: 

— Bravo, ponas Paganini! Gurkštelėk, brangusis, vis- 
kio ir pagriežk dar kartą! 

Sužavėtas Airijos vicekaralius smuikininkui padovano- 
jo nepaprastai dailią brangenybę. Spalio pradžioje Pagani- 
nis griežė Korke ir Limerike. 

Išvykimą iš Airijos sudrumstė nemalonus įvykis, kurį 
aprašė Dublino laikraštis Morning Post. Kaip visada kuo 
šilčiausiai apsivilkęs, smuikininkas įsitaisė karietoje, vežė- 
jas pliaukštelėjo botagu, bet karieta — nė iš vietos, mat ją 
iš visų pusių apstojo elgetų minia. Prilindęs prie durelių 
vienas pavargėlis ėmė kaulyti išmaldos, girdi, negražu iš- 
važiuoti nedavus vargšams bent poros skatikų iš tos krū- 
vos, kurią jis susižėręs Airijoje... Paganinis iškrapštė iš 
piniginės keletą monetų, sviedė į minios vidurį ir, pasinau- 
dojęs sąmyšiu, nudardėjo. 


Penkiasdešimt koncertų Paganinis surengė įvairiuose 
Anglijos miestuose. Spalio mėnesį jam plojo Edinburgas, 
paskui, kaip žinoma, gruodžio 8-ąją jis griežė Braitone, o 
Bristolyje, kur vienas laikraštis išspausdino piktą protestą, 
raginantį miestiečius boikotuoti koncertą, paskelbtą to- 
kiais sunkiais laikais, kai krašte viešpatauja neapsakomas 
skurdas, gruodžio 10-ąją Žmonių lyg tyčia į koncertą pri- 
gužėjo tiek, kad visiems neužteko vietų. 

Netrukus, sausio mėnesį, Paganinis gavo liūdną žinią: 
1832 metų gruodžio 11 dieną Genujoje mirė jo motina. Per- 
nykščius metus irgi buvo užtemdęs šeimos gedulas — tada, 
spalio 15-ąją, mirė Nikolo brolis Karlas. Kartu su praneši- 
mu apie brolio mirtį sužinojęs, kad jau senokai sergančios 
motinos sveikata negerėja, Paganinis tarsi nujautė lemtin- 
gą baigtį ir 1831 metų sausio 27 dieną iš Frankfurto Džer- 
miui rašė: 


„„„„vargšo brolio mirtis, sunki motinos liga ir tai, kad 
pernai tedirbau vos du mėnesius, mane be galo slegia...“ 


Šių dienų laiškuose draugui yra daug tokių liūdnų 
sakinių: 

„Parašyk, kaip jaučiasi mama“, „Perduok karščiausius 
linkėjimus mamai“, „Neužmiršk parašyti apie motiną. Mel- 
džiu Dievą, kad ją man išsaugotų, tu irgi padėk jai kuo ga- 
lėdamas". 

O 1831 metų balandžio 6-ąją jis siunčia iš Paryžiaus pra- 
šymą, pilną švelnaus rūpesčio: 


„Turiu tau padėkoti, kad rūpiniesi mano motina, kuriai, 
tikiuosi, bus į sveikatą šiltos pavasario dienos, ir meldžiu 
tave, padaryk viską, kad ji pasitaisytų; jeigu kaimo oras 
gali mamai padėti, būtų gerai kur nors jai nupirkti namelį, 
pavyzdžiui... nežinau. Verčiau paklausk gydytoją Truką“. 


Galima įsivaizduoti, kaip Paganinis kentėjo, sužinojęs, 
kad daugiau neregės motinos. Jis neabejojo esąs mylimiau- 
sias sūnus, ir, aišku, pirmiausia jį, genijaus žyme pažen- 
klintą Dievo išrinktąjį, o ne kitus vaikus ji norėjo matyti 
savo mirties valandą. Bet likimas lėmė kitaip. Paganiniui 
staiga pasirodė, kad atšiauri Anglijos žiema tapo dar žvar- 
besnė, rūškana diena dar labiau apsiblausė, ir jis pasijuto 
esąs vienišas menkas šapelis, blaškomas baugiose tamsy- 
bėse toli nuo gimtųjų namų. 

Nusiminęs jis Džermiui rašė: 

„Mančesteris, 1832 m. sausio 15 d. 

Brangus bičiuli, 


mano širdis nujautė! Suprasi, kodėl taip ilgai nerašiau. 
Didžiai liūdėjau netekęs tėvelio, karštas ašaras liejau mirus 
mamytei; tačiau, nuolankiai sutikdami likimo smūgius ir 
neprarasdami vilties pasimatyti su artimaisiais Rojuje, gal- 
vokime apie tuos, kurie pasilieka Dievo garbei ir šlovei“. 


Šiuos žodžius būtų buvę ne pro šalį priminti tiems, kurie 
vėliau, kaltindami Paganinį erezija, kaip įmanydami trukdė 
palaidoti jo kūną. 

Toliau, ten kur jis pasakoja apie savo triumfą, laiško 
tonas ramesnis: 


„Mano smuikas sukelia tokį entuziazmą, kad nuspren- 
džiau surengti dar šešis koncertus, už kuriuos gauto pelno 
du trečdaliai teks man. Grįšiu vasario 20-ąją tiesiai pas 
brangųjį Akilę, mylimiausią savo sūnelį; dabar jis gerai 
įtaisytas, bet kai vėl bus su manim, niekur jo daugiau nelei- 
siu, nes jis didžiausias mano džiaugsmas“. 


Paskui Paganinis domisi kitu „džiaugsmu“ — vila, kurią 
Džermis siūlėsi jam nupirkti. 

„Papasakok, kaip atrodo ta grožybė, kurią man nori 
nupirkti. Sakai, turėčiau ten pailsėti bent porą metų, patai- 
syti sveikatą ir atsikratyti keliančių liūdesį nepatogumų. 
Tiesiog liguistas potraukis, kurį jaučiu magiškai harmoni- 
jai, man baisiai kenkia, bet, grįžęs į tėvynę ir gyvendamas 
šalia tavęs, tikiuosi, prailginsiu savo dienas“. 


Virš smuikininko nusklendė mirties angelo šešėlis, ir 
jis suvirpėjo, pajutęs plačių jo sparnų dvelksmą. Kone kas- 
dieniniai koncertai pribaigė nuolatinių ligų negailestingai 
kamuojamą jo kūną. 


„Kad žinotum,— rašė jis toli gyvenančiam draugui,— 
kiek surengiau koncertų, išvykęs iš Londono į Airiją. Grie- 
žiau Dublino festivalyje, kituose Airijos miestuose, Škoti- 
joje, Anglijoje. Šešiasdešimt penki koncertai nuo 1831 me- 
tų rugpjūčio 30-osios iki 1832 metų sausio 14-osios. Bet 
penkias savaites neėmiau į rankas smuiko, nes sirgau”. 
Taigi maždaug per tris mėnesius surengiau šešiasdešimt 
penkis koncertus, aplankiau trisdešimt miestų kartu su dai- 
nininke Pjetralija, kurią rekomenduosiu impresarijui 
F. Granarai, kad ją angažuotų ateinančiam pavasariui, 
nes ji norėtų grįžti į Italiją. Su mumis keliaudavo ir toksai 
ponas Čanketinis, klavesinistas; o mano sekretorius, 
jaunas, puikiai išauklėtas anglas, visada važiuodavo vie- 
nas, pirma manęs, ir iš anksto susitardavo dėl koncertų. 
Turėjau ir durininką; jis kvailelis, bet tarnavo labai 
gerai. Londone išsinuomojau prašmatnią karietą. Negali 
nė įsivaizduoti, kiek pinigų surijo ši kelionė; vėliau tau 
pateiksiu išsamią ataskaitą ir papasakosiu tokių dalykų 

Tas, kuris šiandien nebuvo Anglijoje, negali įsivaizduo- 
ti, kaip pasikeitė ši šalis. Atvykęs į Londoną prieš dvylika 
metų, lengvai būčiau susikrovęs didelį turtą, o dabar sunku 
pažinti šį kraštą — toks skurdas visur. Betrūko tik genujie- 
čio, kad žmonės iš jo išbristų! Juokiesi?.. Dabar čia jau nie- 
kas neklausia, ar girdėjai Paganinį, o klausia, ar jį matei. 
Tiesą sakant, man nemalonu, kad visa Anglija vienu balsu 
tauškia, esą aš susidėjęs su velniu. Laikraščiai tiek daug 


*7 Gruodžio 1 dieną Šv. Baltramiejaus ligoninėje Londone jam vėl 
buvo padaryta operacija, tikriausiai žandikaulio. 

apie mane rašo, kad savo straipsniais tik dar labiau kursto 
kone liguistą žmonių smalsumą. Sudie. 


Paganinis 


P. S. Perduok linkėjimus poniai Kamilai. Ką veikia Ber- 
nis ir Gvarnerijus? Atleisk už tokią bjaurią rašyseną — aš 
blogai jaučiuosi. Rytoj trauksiu į Lydsą, kur koncertuosiu 
antradienio vakare. Ketvirtadienį, penktadienį ir šeštadie- 
nį vėl griešiu čia, Mančesteryje. Pirmadienį, 23-iąją, 24-ąją 
ir 25-ąją koncertuosiu Liverpulyje, 26-ąją, 27-ąją, 28-ąją — 
Birmingeme, 30-ąją — Česteryje, paskui dar trijuose ar 
keturiuose miestuose, kur daug studentų; apie juos dar pa- 
rašysiu. Jeigu išeis, vasario 28-ąją vyksiu į Londoną susi- 
tikti su sūnum, kaip jau tau minėjau“. 


Apie šiuos koncertus nėra išlikę nieko įdomaus. Tiesa, 
Birmingemo miestiečiams nepaprastą įspūdį padarė ne tik 
smuikininko griežimo maniera, bet ir jo garbanos. Jie net 
dainelę sudėjo, kurią dainavo visas miestas:. 


It's well worth a guinea 
To hear Paganini 
To see how he curls his hair”. 


Dailininkas Morinas nupiešė ekspresyvų, keistos kom- 
pozicijos maestro portretą, kuriame išryškino garsiąsias 
garbanas. Portreto apačioje Paganinis parašė: „Muzika ir 
poezija yra seserys . 

Vasario gale Paganinis vėl buvo Londone ir rengėsi va- 
žiuoti iš Anglijos — nebegalėjo ilgiau tverti. Ir dar sykį 
guodėsi Džermiui: 


„Londonas, 1832 m. vasario 29 d. 
Brangus bičiuli, 
tau nereikia keliauti, kad pažintum pasaulį. Aš jį pažįs- 
tu — tai laterna magica. 
Ketvirtadienį būsiu Paryžiuje; ten praleisiu pusantro 
mėnesio, paskui vėl su džiaugsmu vyksiu į Londoną pasi- 


* Verta užmokėti ginėją, kad išgirstum Paganinį, kad pamatytum, 
kaip jis garbanoja plaukus. (Angl.) 

matyti su sūnumi, bet į Anglijos šiaurę nevažiuosiu: man 
reikia šiltesnio klimato. Todėl rugpjūtį per Prancūzijos 
miestus trauksiu į tėvynę: noriu truputį pailsėti tarp tikrų 
draugų. Pasirūpinau, kad sesuo Nikoleta gautų rentą nuo 
dvidešimties tūkstančių šešių šimtų lirų ir namelį Polčeve- 
roje. Perduok jai linkėjimus ir pasakyk, jog labai apsi- 
džiaugiau sulaukęs iš jos žinutės. Būtų gerai kuo nors 
paremti, jei, tavo manymu, to reikia, ir kitą seserį — Do- 
miniką; pasakyk jai, kad padėkos laišką, kurį ji išsiuntė 
lapkričio mėnesį, gavau tik vakar”. 


Šis laiškas, kaip ir kiti, liudija, kad Paganinis buvo 
dosnus. Kitą jaudinančią istoriją iš smuikininko viešnagės 
Anglijoje papasakojo rašytojas Džordžas Augustas Sala. 
Tuomet jis buvo dar pyplys, mažiausias dainininkės Sala 
vaikas. Našlė Sala gyveno Braitone, dainavo dviejuose 
Paganinio koncertuose, kuriuos maestro surengė šiame 
mieste, ir savo ruožtu prašė jį pagriežti per jos benefisą. 
Dainininkė labai sunkiai vertėsi, ir paprastai garsūs muzi- 
kantai tokią paslaugą jai darydavo veltui. Na, o Paganinis 
užsiprašė dvidešimt penkių ginėjų — vargšei moteriai tai 
buvo dideli pinigai. Štai kaip D. A. Sala aprašo šią istoriją 
Blue Bells Annuals puslapiuose: 


„Aš Paganinio bijojau... bet dar labiau išsigandau, kai 
motina nunešė jam dvidešimt penkias ginėjas... To meto 
artistai — Pasta, Blasis, Kurionis ir Breihemas — užjausda- 
mi našlę, dažniausiai su džiaugsmu atiduodavo jai pelną, 
kurį gaudavo už menkas savo paslaugas, bet Paganinis, 
apie kurį žmonės kalbėjo, kad jis baisus šykštuolis, ne- 
nuleido nė penso ir reikalavo atiduoti, kiek buvo su- 
tarta. 

— Kai eisite pas Paganinį, ponia Sala, veskitės vaiku- 
tį — gal, jį pamatęs, jis suminkštės, — patarė seras Čar- 
lis D. 

Šeimoje buvau mažiausias, todėl motina mane išmaudė, 
sušukavo, aprengė, uždėjo kruopščiai išlygintą apykaklę, 
kurioje būtų tilpę du tokie kaklai kaip mano, ir, paėmusi 
už rankos, nusivedė į viešbutį. Mums atėjus, garsusis smui- 
kininkas valgė didžiulį pusiau žalią avienos muštinį... Deli- 
kačiai užsiminusi apie savo šeimą, motina ėmė po vieną 

dėti ant stalo iš pradžių soverenus, paskui šilingus — Paga- 
ninio atlyginimą... Regis, ir dabar matau kaip gyvą šitą 
žmogų, liesą ir kampuotą jo figūrą, juodas it silfo garbanas, 
krintančias ant kaklo ir pečių, lyg drobė baltą veidą, tan- 
kius antakius, ilgas plaukuotas plaštakas su išpampusiomis 
venomis. Matau, kaip jis kilsteli antakius ir į monetų krū- 
velę įbeda degantį — bent man taip atrodė — žvilgsnį, kaip 
godžiai ištiesia kaulėtus pirštus ir sužeria pinigus arčiau 
savęs. Jų buvo viso labo dvidešimt penkios ginėjos... Atsi- 
menu, kad, susipylęs pinigus į kišenę, jis baigė valgyti muš- 
tinį ir vienu atsikvėpimu išgėrė didelį puoduką juodos 
kavos... Nuliūdusi motina atsistojo, ketindama pasiša- 
linti. 

— Eik šen, vaikeli, — pamojo man didysis smuikinin- 
kas pirštu, tokiu plonu, kad jo būtų galėjusios pavydėti 
visos „Makbeto“ raganos.— Še tau pinigėlį, nusipirksi 
saldainių. 

Paganinis įgrūdo man į delną sulamdytą popierėlį ir, 
nieko nelaukęs, smuko — būtent smuko — į savo kambarį. 
Jis davė penkiasdešimties svarų banknotą. 

Prietaringi žmonės plepėjo, kad Paganinis parsidavęs 
žmonių giminės priešui, niekingi paistė, kad esąs godus 
šykštuolis ir beširdis, pikti tauškė, kad Genujoje nužudęs 
žmogų ir tik per stebuklą išvengęs kartuvių. Tačiau aš Ži- 
nau, kaip jis pasielgė su mano motina, ir nuo tada nespren- 
džiu apie žmogų iš jo išvaizdos ar kalbų apie jį“. 


Kas žino, galbūt tą dieną, matydamas berniuką su iš- 
krakmolyta apykaklaite ir našlaujančią jo motiną, Pagani- 
nis prisiminė save ir savo motiną... Išleisdama sūnelį į pir- 
muosius jo koncertus, ji irgi jam uždėdavo švarią apykak- 
lę... Paskui liko našlė, paseno ir nebegalėjo rašyti laiškų 
mylimiausiam savo sūnui, klajojančiam po pasaulį šlovės 
ir kančių keliais. 

Dvidešimtas skyrius 


ŠARLOTĖ VOTSON 


Pasaulis — tai Jaterna magica. 
Paganinis — Džermiui. 
1832 m. vasario 29 d. 


Pasaulis — tai laterna magica, rašė Paganinis ir vėl lei- 
dosi į kelione, vėl stebėjo miestus ir žmones. Dabar jis 
koncertavo Lydse, Liverpulyje, Vinčesteryje, užsuko į 
Londoną pasiimti Akilės (atvykusį iš Paryžiaus maestro 
sūnų globojo auklėtojas, pavarde Voltersas), paskui griežė 
įvairiuose pietinės Anglijos miestuose ir pagaliau, kovo 
6-ąją, žavėjo Sautamptono publiką. Po dviejų dienų sėdo į 
laivą ir išplaukė į Prancūziją. 

Kai smuikininkas atvažiavo į Paryžių, miestui ne muzi- 
ka rūpėjo. Baisi choleros epidemija šluote šlavė Prancūzi- 
jos sostinės gyventojus. Tačiau Paganinis nepabūgo, nors 
didelis žarnyno skausmas jam tikriausiai kėlė susirūpini- 
mą. Jis nusprendė surengti labdaringą koncertą. 


„Visi bėga iš Paryžiaus, išsigandę choleros, — rašė jis 
Džermiui balandžio 18-ąją.— Policija jau išdavė daugiau 
kaip šimtą trisdešimt tūkstančių pasų. Pagal oficialius duo- 
menis, choleros aukų yra vienuolika tūkstančių. 

Ateinantį penktadienį Grand Opėra surengsiu koncertą 
ligonių naudai. Prekybos ir viešųjų darbų ministras buvo 
labai patenkintas mano pasiūlymu ir įsakė duoti teatrą ne- 
mokamai; impresarijus man pasiūlė orkestrą ir visą perso- 
nalą... 

Rosinis, drebindamas kinkas, išvažiavo; aš nebijau nie- 
ko ir tik noriu būti naudingas žmonėms . 


Prieš išvykdamas iš Paryžiaus, Rosinis vis dėlto pasima- 
tė su draugu. Balandžio 12-ąją jis surengė pobūvį, kuriame 
dalyvavo ir Paganinis. Vienas nežinomas to pobūvio daly- 
vis rašė: 

„Rosinis Paryžiuje surengė didelį soirėe“?, į kurį atėjo 
ne tik Paganinis, bet ir daugiau garsių smuikininkų — La- 


92 pobūvį (pranc.). 


fonas, Berijo, Bajo. Svečiai iš kailio nėrėsi, norėdami ma- 
estro suriesti į ožio ragą. Genujiečiui buvo duota pagroti 
be galo sunkių dalykų, ir jis nepaprastai lengvai juos įvei- 
kė, labai nustebindamas svečius. Pagaliau buvo pakišta 
muzikinė tema, sudaryta iš trijų taktų, kurių kiekvieną pa- 
rašė minėti smuikininkai. Maestro šia tema turėjo impro- 
vizuoti sonatą, „sujungdamas visas tris pasiūlytas mintis“. 
Jis tai atliko taip meistriškai, jog Rosinis čia pat sukūrė 
sonatą, pavadino ją „Improvizuota mozaika“ ir padavė 
Fetisui, kad tas išspausdintų. 

Kitą panašią užduotį pasiūlė Kastil Blazas. Nuo natų 
puslapio atkirpo siaurą juostelę su paskutinėmis kiekvie- 
nos eilutės natomis ir įteikė Paganiniui. Iš šių natų maestro, 
negalvodamas ir „nepanaudojęs jokios kitos natos“, sukūrė 
„nuostabų polonezą“. | 

Šis kūrinėlis buvo toks puikus ir mielas, kad visi svečiai 
juo susižavėjo. Rosinis net pakėlė taurę šampano į virtuozo 
sveikatą. Dėkodamas už tostą, smuikininkas pagriežė 
„Šampano maršą“, kurio temą sudarė tik natos C-H-A-G-E, 
įeinančios į žodį champagne. O kai buvo atnešta kava, 
maestro tuoj pat pagriežė adagio, sudarytą tik iš natų 
C-A-F-E, užtemdydamas visa, ką buvo parodęs iki šiolei. 
Tada Rosinis sušuko: 

— Man visada sekėsi improvizuoti, ir net esu kažką šia- 
me žanre sukūręs, bet tik ne iš atskirų natų! Riesdavau nosį, 
jei pavykdavo improvizuoti iš atskirų taktų! Ką čia dar 
sugalvojus, ponai, kad. priremtume prie sienos maestro? 
Pasukime galvas! 

Į tai Kastil Blazas atsakė: 

— Atimkime iš Paganinio smuiką, sutraukykime sty- 
gas, sulaužykime strykus — jis vis tiek išgaus stebuklingus 
garsus iš siūlo, įtempto tarp lazdos galų! 

Paganiniui nereikėjo dukart sakyti. Jis paėmė šilkinę 
savo lorneto virvutę, ištempė ją virš punšo dubens, ir kom- 
panija išgirdo „Punšo ariją“, kurią autorius paskyrė Ro- 
siniui. 

Bet nepalyginti didesnį stebuklą negu su šilkine lorneto 
virvute maestro padarė balandžio 22-osios vakarą. Opéra 
salė buvo sausakimša: noras pasiklausyti garsiojo smui- 
kininko nustelbė baimę užsikrėsti cholera. Čia Paganinis 

susilaukė tokio triumfo, kokio nebuvo turėjęs per visą lau- 
rais nuklotą savo gyvenimą. 

Tačiau tuo vakaru stebuklai nesibaigė. Gegužės mėnesį 
Paganinis surengė dar devynis koncertus ir birželio 3-iąją 
su pelnytu pasididžiavimu Džermiui rašė: 


„Pernai paryžiečiai per mane užmiršo karą, o dabar — 
cholerą. Grand Opėra (Karališkojoje akademijoje) visuose 
aštuoniuose koncertuose žmonių buvo galybė. Dar prieš 
tai vieną koncertą surengiau Italų teatre. Paryžiuje, kaip 
ir kitur, dedasi stebuklai”. 


Šiame laiške Paganinis pirmą kartą pareiškia norą iš- 
spausdinti savo kūrinius ne Paryžiuje, kaip jam buvo pa- 
tariama, o tėvynėje: 


„Visi muzikantai prašo, kad išspausdinčiau savo kūri- 
nius, ir nekantriai laukia mano metodo, kad išmoktų griežti 
ar bent elgtis su smuiku. Tai padarysiu Genujoje, kur įstei- 
gsiu spaustuvę ir iš ten savo muziką platinsiu po Europą. 
Artistai norėtų, kad likčiau čia, bet mane traukia pas tave 
ir į Kolumbo tėvynę. 


Apie tai jis dar kalbės savo laiškuose vėliau. 

Iki šiol nežinomas Paganinio gyvenimo epizodas, apra- 
šytas neskelbtame Ženevos gyventojos Ogiustos Buasjė, 
rašytojos Valeri Buasjė motinos, laiške. Ogiusta Buasjė, 
vėliau tapusi grafiene Gasparen, tuomet gyveno Paryžiuje 
ir buvo jaunojo Listo mokinė. Štai kas laiške rašoma: 


„Paryžius, 1832 m. kovo 27 d. ...Edmonas (Valeri brolis) 
vakar nuėjo į aklųjų prieglaudą ir klausėsi šių nelaimin- 
gųjų koncerto. Kai kurie gana neblogi muzikantai. Pagani- 
nis irgi ten buvo. Vienas smuikininkas taip puikiai griežė, 
kad maestro jį net pabučiavo. Po koncerto aklieji surengė 
garsiajam virtuozui pagerbtuves. Edmonas su juo ir minia 
smalsuolių apžiūrėjo visą prieglaudą“. 


Šis gana patetiškas epizodas iškalbingai byloja apie 
jautrią Paganinio širdį. 

Bet likimas smuikininko neglostė. Paryžiuje prie visų 
bėdų — žarnyno uždegimo, sifilio, kosulio, gerklės džio- 
vos, skaudamų dantų ir gendančio žandikaulio — prisidėjo 

dar viena: sunegalavo prostata. Iš tiesų viso pasaulio ligos 
Jį apniko. Maestro organizmas, matyt, buvo nepaprastai 
atsparus, o nervai plieniniai, nes jis dar įstengė laikytis, 
nepasiduoti, dar sugebėjo be poilsio koncertuoti ir kurti 
ateities planus. Deja, neilgai. Paganinio triumfas Paryžiuje 
per choleros epidemiją, 1832 metais, buvo jo veiklos, šlo- 
vės, galybės viršūnė. Netrukus smuikininko saulė ėmė 
leistis. 


x *x* 


Birželio 17-ąją Paganinis grįžo į Londoną ir liepos 
6-ąją smuikavo Covent-Garden teatre. Nuo liepos 10-osios 
iki 24-osios surengė keturis koncertus priemiestyje, o lie- 
pos 27-ąją bei rugpjūčio 3-iąją, 10-ąją ir 14-ąją vėl griežė 
Londone. Nors sezonas ėjo į pabaigą ir siautė cholera, tea- 
tras buvo pilnas, turbūt todėl, kad bilietai kainavo gana 
pigiai. 

Paganinis buvo nepatenkintas antromis gastrolėmis 
Londone ir rugpjūčio 17-ąją Džermiui rašė: 


„Man ima darytis nuobodu; laukiu nesulaukiu, kada ga- 
lėsiu atsigauti tėvynėje. Kad tu žinotum, kaip ta Anglija 
įkyrėjo! Dabar jau tikrai pažįstu pasaulį. Šįmet vėlai atvy- 
kau į Londoną. Sezonas jau baigėsi, bet surengiau vienuoli- 
ka koncertų Covent-Garden teatre, nors paprastai tuo laiku 
jis uždarytas. Tik mano smuiko dėka teatras visada būdavo 
sausakimšas, nes, anot žmonių, Paganinio muzika tapo kaip 
niekad stebuklinga...“ 


Palikęs Angliją '**, maestro atvažiavo į Paryžių ir pir- 


10 Kaip tik tuomet dailininkas Džordžas Patenas nutapė garsųjį 
smuikininko portretą, dabar esantį Milane, pas jo įpėdinius. Sužavėtas 
Paganinis jam rašė: 

„Dailininkui Dž. Patenui.— Didžiai gerbiamas bičiuli, portretas, kurį 
nupiešėte, taip į mane panašus, kad nebežinau, kaip jums apsakyti savo 
pasitenkinimą. Nekantriai laukiu kopijos, ir ši dovana bus vertingas prisi- 
minimas mano įpėdiniams, o Italija galės žavėtis britų genijaus kūriniu. 

Teikitės priimti didžiausią mano pagarbą, dėkingumą ir draugystę. 
Nuoširdus jūsų bičiulis 

N. Paganinis 
Paryžius, 1832 m. lapkričio 10 d.“ 

moje spalio pusėje surengė dešimt koncertų Ruane, Eve- 
ne ir Havre. 

Ruane spalio 17-ąją aktorius Valmoras išėjo į sceną ir 
smuikininko garbei padeklamavo eilėraštį, o jo bičiulė 
Marselina Debord Valmor greitosiomis sukūrė šį lyrišką 
posmelį: 


Tous les baisers du ciel sont dans ton harmonie... 

Oui, d'une flamme à part cette âme fut formée, 

Oui, Dieu la soupira, ce fut sa bien-aimée, 

Oui, mille oiseaux d'amour murmurent dans ton sein!?!.., 


Tik moteris sugebėjo matyti, kad Paganinis ne pragaro, 
o veikiau dangaus esybė... 

Tačiau jo likimą, regis, iš tiesų persekiojo pragaro jė- 
gos. Spalio 23-iąją, grįžęs iš Paryžiaus, jis vėl smarkiai 
sunegalavo. 


„Štai jau du mėnesiai, — rašė jis Džermiui 1833 metų 
sausio 22 dieną, — kai negaliu paimti į rankas nei plunks- 
nos, nei stryko. Du kartus buvau persišaldęs, bet dabar jau- 
čiuosi geriau. Šaltis čia nežmoniškas. Dėl blogų židinių, 
kurie pridūmydavo pilnus kambarius, kokius šešis sykius 
keičiau butą. Dabar įsikūriau neblogai". 


Galų gale jis surado patogų butą viename viešbutyje. 
Bet ir čia nepasijuto geriau ir praleido žiemą nieko neveik- 
damas, slegiamas niūrių minčių. 


„Jau keturi mėnesiai nematau ir neimu į rankas smui- 
ko,— prisipažino jis vasario 28-ąją,— bet šiandien noriu 
truputį pagriežti“. 


1833 metų balandžio 12 dienos laiškas Džermiui dar 
liūdnesnis: 

„Kadangi pusę metų negriežiau, negaliu tau apsakyti, 
kaip man sunku vėl įsielektrinti taip, kad manęs klausytų- 
si žmonės!.. Ak, kada aš galėsiu pailsėti!“ 


' Tavo muzikoje — dangaus bučinių saldumas... 
Taip, ši siela iš ypatingos ugnies, 
Taip, ji Dievo geidžiama ir numylėta, 
Taip, pulkai meilės paukščių čiulba tavyje... 

Ir vėliau, liepos 16-osios laiške iš Londono, jis dar sykį 
su kartėliu prisimena šį laikotarpį: 


„Per tą klaikią žiemą Paryžiuje pusę metų nesveika- 
vau“. 


Nesveikavo! Labai jau švelniai pasakyta! Juk ir anks- 
čiau jis nesveikuodavo, bet griežė. Galima įsivaizduoti, 
kaip sunkiai maestro pakėlė tą šaltą ir drėgną Paryžiaus 
žiemą, užsidaręs tarp keturių sienų, nuliūdęs, prislėgtas. 
Vienintelė jo paguoda buvo Akilė, kurį nuolat jis mini lai- 
škuose. Dar nė aštuonerių metų neturįs, berniukas rūpes- 
tingai jį slaugė dieną ir naktį. Sujaudintas Paganinis Džer- 
miui rašė: 

„Tai mano paguoda. Kai man užeina kosulio priepuolis, 
brangusis vaikelis atsibunda ir kaip įmanydamas ramina. 
Kad tik Dievas man jį išsaugotų kartu su tavim. Rytoj su 
juo eisiu pas ministrą”. 


Kadangi Akilė buvo nesantuokinis vaikas, Paganinis 
visą laiką norėjo jį įteisinti. Jis tikėjosi, kad jam padės Sar- 
dinijos ministras markizas Brinjolė Salė, Karolio Alberto 
pasiuntinys Liudviko Pilypo dvare. Markizas labai mylėjo 
smuikininką, bet šis reikalas pasirodė esąs toks sunkus, jog 
vaiką įteisinti pavyko tik gerokai vėliau. 

Liepos 16-osios laiške Džermiui Paganinis rašė, kad per 
„pikta linkinčių žmonių intrigas“ jis visą žiemą ir pavasarį 
nieko negalėjęs padaryti. 


„Tačiau, — pridūrė jis, — aš ne tik pasipriešinau jų už- 
mačioms ir juos sugėdinau, bet ir savo galingojo 
smuiko dėka susilaukiau tikro triumfo... Reikės čia at- 
važiuoti kitais metais. O kol kas ketinu rugsėjo mėnesį 
keliauti į Peterburgą ir praleisti Rusijoje žiemą. Ką į tai 
pasakysi? Aš nesušalsiu, nes namai ten gerai šildomi, ka- 
rietos užsidaro labai sandariai, be to, sibirietiški kaili- 
niai... 


O intrigos buvo tokios: 1833 metų pavasarį airių 
aktorė Harietė Smitson, kuri prieš kelerius metus suža- 
vėjo Berliozą Šekspyro moterų vaidmenimis ir vėliau, 
po daugybės kančių, negandų ir dramų, už jo ištekėjo 

(deja, nelaimingesnę santuoką sunku įsivaizduoti), norė- 
dama išbristi iš skurdo, surengė savo benefisą. Šopenas, 
Listas, Hileris sutiko jame dalyvauti. Paganinis atsisakė. 
Laiške, išspausdintame 1833 metų gegužės 9 dienos Times 
numeryje, jis rašė, kad tik dėl blogos sveikatos atmetęs 
kvietimą dalyvauti ir kitame koncerte, surengtame tuo 
metu Paryžiuje vargstančių Anglijos artistų naudai. Iš 
tikrųjų jau buvo pusmetis, kai jis nekoncertavo ir nega- 
lėjo „vėl įsielektrinti taip, kad jo klausytųsi žmonės”. 
Paganinis už jokius pinigus nebūtų sutikęs griežti bet 
kaip; tad nereikia stebėtis, kad jis nenorėjo pasirodyti 
Paryžiaus publikai būdamas blogos formos. Kai L'Epogue 
littėraire (o vėliau Harmonicon ir Times) smuikininką 
ėmė piktai pulti, jis pasijuto nepelnytai įžeistas. Nejaugi 
nedėkingasis Paryžius užmiršo, kiek labdaros koncertų 
Paganinis surengė anksčiau, kad dabar netiki, jog jis 
tikrai negali griežti? 

Įdomu, kad po kelių mėnesių, kai Paganinis pirmąsyk 
susitiko su Berliozu, kuris vedė Smitson netrukus po kon- 
certo, kompozitorius ant smuikininko visai nepyko, matyt, 
suprato jį geriau negu kai kurie žurnalistai. 

Balandžio 20-ąją Paganinio savijauta tiek pagerėjo, 
kad jis nusprendė vykti į Angliją trečią kartą. Gal ir 
nebūtų ten keliavęs, bet, kaip rašė Džermiui: „Jie būtų 
surengę teismą, kuris man būtų atsiėjęs pernelyg bran- 
giai, nes tokie šio pasaulio įstatymai...“ 

Organizuoti koncertus maestro pavedė impresarijui. 
Anksčiau jis to nedarydavo, todėl susilaukė piktos kriti- 
kos. Bet vėliau, kai visi pamatė, jog tai labai patogu, smui- 
kininku pasekė kiti. 

Londonas Paganinį sutiko nesvetingai. Pirmiausia ma- 
estro turėjo atremti Times kaltinimą dėl to, kad atsisakė 
griežti Paryžiuje surengtame koncerte Anglijos artistų 
naudai, o paskui duoti atsakymą į atvirą laišką, kurį parašė 
toksai Moskatis; šis tvirtino, kad dar 1817 metais Romoje 
smuikininkas kortomis pralošęs svetimus pinigus. Moska- 
tis spalvų nepašykštėjo. Anot jo, Paganinis atvykęs į Romą 
pusnuogis, todėl vienas jaunas artistas pasiskolinęs iš Mos- 
kačio pinigų ir davęs juos smuikininkui, bet šis viską pra- 
lošęs dar tą pačią naktį!.. 

Gindamasis Paganinis rėmėsi faktais. Jis teigė, kad tuo- 
met bankininkas Torlonija jam mielai teikdavęs kreditą, 
kad gaudavęs daug pinigų už koncertus ir nelošdavęs nak- 
timis. Tačiau Moskatis nė nemanė trauktis. Paganinis davė 
ryžtingą atkirtį, tvirtindamas, kad su jokiu Moskačiu nie- 
kad nebuvęs pažįstamas, ir savo ruožtu kaltino šmeižiką, 
kad jis norįs per Times pigiai išsireklamuoti kaip „kalbų 
mokytojas“. Times suprato užuominą ir pareiškė, jog ateity 
nieko veltui nespausdinsiąs. Publikacijos šiame laikrašty- 
je ir tada brangiai kainavo. Supykęs Moskatis atsiuntė dar 
vieną laišką, pasirašytą L. V., kuriame sakėsi esąs de Berijo 
draugas, ir kėlė į dienos šviesą kitas šlykščias paskalas. 
Šįsyk Paganinis nesiteikė jam atsakyti, bet galima įsivaiz- 
duoti, kaip jį visa tai nervino. Jis buvo gimęs griežti smui- 
ku, o ne tuščiai ginčytis laikraščių puslapiuose. Deja, tuo 
viskas nesibaigė. Kaip matysime, maestro priešai puolė jį 
kaip šunų ruja, ir vėliau jis ne kartą turėjo imtis plunks- 
nos ir gintis nuo piktų kaltinimų. 

Trečią sykį viešėdamas Anglijoje, Paganinis vėl apsi- 
lankė Škotijoje ir per penkias savaites surengė penkiasde- 
šimt du koncertus. Tuomet ypatingos sėkmės nesusilaukė 
nei Londone, kur teatrus buvo apėmusi didelė krizė, nei 
kituose miestuose. Jis grįžo į Paryžių neapsakomai pa- 
vargęs. 

Nervų įtampa, pervargimas netruko duoti vaisių. Smui- 
kininkas taip sunkiai susirgo, kad, nesitikėdamas pasveik- 
ti, lapkričio 24 dieną draugui rašė: 


„Brangus Džermi, 


aš taip negaluoju, kad nežinau, ar išsikapstysiu. Baisiai 
kosiu, man nuleido kraują, neišmanau, nė ką tau sakyti. 
Būčiau laimingas, kad atvyktum į Paryžių. Tavo 

Paganinis” 

Laimė, jam pavyko išsikapstyti greičiau, nei jis tikėjo- 
si, ir gruodžio 14-ąją apie tai parašė Džermiui: 

„Štai ir pasitaisiau. Lapkričio 24-ąją, kai keverzojau tau 
laišką, gydytojai ir chirurgai manė, kad gyventi man likę 
ne daugiau kaip aštuonios ar devynios valandos. Ačiū Die- 
vui, viskas gerai baigėsi. 

Tikiuosi, kad poilsis prailgins mano dienas. Žiema čia 

labai šalta, ir manau, kad bus protingiau, jei liksiu Paryžiu- 
je, užuot keliavęs į Italiją. Mat galiu atkristi; tada labai 
gailėčiausi, kad paskubėjau. Radau puikų butą su langais 
į pietus, pačiame miesto centre. Mano adresas: Lafito gat- 
vė Nr. 10. 

Rašyk dažniau. Gavau kitus tavo laiškus, tarp jų laišką 
iš Londono, ir patvarkiau, kad iš muitinės paimtų didįjį 
altą. Tiesą pasakius, nors kviečiau tave į Paryžių, nesitikė- 
jau išgyventi, kol atvyksi. Bet dabar vėl tikiuosi tave apka- 
binti ir atiduoti tau sūnų, kuris žino, kad tu antrasis jo tė- 
vas“. 

Kitame laiške Džermiui Paganinis irgi minėjo altą — 
prašė jį atsiųsti — ir 1833 metų balandžio 12 dieną rašė: 


„Gavau baronienės Rotšild sutikimą išsiųsti didįjį altą 
į Austrijos pasiuntinybę Londone; todėl labai greit galėsi 
jį gerai supakuoti ir, užrašęs Austrijos pasiuntinybės adre- 
są, išsiųsti sausumos keliu, kad spėčiau jį gauti. Būtų puiku, 
jei įdėtum kokį nors stryką iš tų, kurie vadinami d la Paga- 
nini”. 


Paganinis iš mažumės griežė altu ir visada mėgo šį in- 
strumentą. Dabar ketino juo griežti per koncertą, matyt, 
norėdamas publikai pasiūlyti kažką nauja. 

Gruodžio 22 dieną, pasijutęs geriau, jis nuėjo klausyti 
Berliozo koncerto. Štai ką apie tai pasakoja kompozitorius 
savo „Memuaruose ': 


„+ publikai išsiskirsčius, pamačiau hole manęs laukian- 
tį ilgaplaukį žmogų; skvarbus žvilgsnis, pavargęs, iškan- 
kintas genijaus veidas sakyte sakė, kad jis gigantas tarp 
gigantų. Anksčiau nebuvau šio žmogaus matęs, bet jo iš- 
vaizda mane tiesiog sukrėtė. Jis mane sustabdė, pasisveiki- 
no ir apibėrė karščiausiais pagyrimais, kurie tarsi ugnis 
įkaitino man širdį ir protą. Tai buvo Paganinis”. 


Abu muzikai susidraugavo. Berliozas jau seniai ža- 
vėjosi Paganiniu ir 1831 metais labai graužėsi, kad negali 
nuvykti į Paryžių klausyti jo koncertų. O Paganiniui taip 
patiko prancūzo „Fantastinė simfonija“, kad prašė kom- 
pozitorių jam parašyti simfoninį kūrinį su soline alto parti- 
ja — jis norėtų ją pagriežti savo didžiuoju Stradivarijaus 

altu. Berliozas sutiko ir ėmėsi darbo. Vos tik parašė pirmą 
dalį, Paganinis įsigeidė jos pasiklausyti. Ir nusivylė. Soli- 
nėje alto partijoje buvo pernelyg daug pauzių. 

— Ne, netinka. Čia per dažnai reikia tylėti. Aš turiu 
griežti be pertraukų, — tarė Paganinis. 

Berliozas atkirto: 

— Tai, ko jūs norite, yra koncertas altui. Tada verčiau 
pats jį sukurkite. 

Paganinis nieko neatsakė ir su Berliozu apie tai daugiau 
nekalbėjo. Kompozitorius pradėtą kūrinį perdirbo ir pada- 
rė iš jo „Haroldą Italijoje“. 

Smuikininko sveikata taisėsi. Vasario 17-ąją Džermiui 
jis rašė: 

„Brangus bičiuli, 


kasdien jaučiuosi vis geriau ir geriau, tik, bėda, jau 
kuris laikas užkietėję viduriai, todėl dar labiau nei pirma 
tingiu kurti muziką. Bet dėl mūsų draugystės tu man, 
tikiuosi, atleisi. 

Pagaliau atsirado didysis altas, kuris Londono muitinė- 
se buvo dingęs, kaip į vandenį įkritęs. Gausiu jį balandžio 
pradžioje, mat iš Paryžiaus išvyksiu kovo 10 dieną ir trauk- 
siu per Briuselį bei kitus miestus“. 


Kovo 9-ąją draugui jis pranešė apie jam nutikusią bėdą, 
tačiau, laimė, viskas baigėsi gerai: 


„„.. Riekdamas Pjačencos sūrį, persipjoviau didįjį kairės 
rankos pirštą. O vakar vakare, kaip tyčia, ketinau truputį 
padirbėti prieš koncertus minėtuose miestuose. Ačiū Die- 
vui, žaizda nesupūliavo, ir, tikiuosi, pirštas užgis, nes gerai 
nuleidau kraują ir užlipdžiau pleistrą. Bet iki koncerto 
griežti negalėsiu . 

Pirštas užgijo, ir Nikolas vėl iškeliavo. 

Daugelis biografų klaidingai tvirtina, jog belgai Pagani- 
nį priėmė labai šaltai. Kad tai netiesa, matyti iš Marko Ba- 
tistinio straipsnio. Maestro Džermiui rašė, kad griežęs Am- 
jene, Duė, Valansjene ir Monse. Pastarajame mieste publi- 
kos susirinko tiek daug, jog ne visiems užteko vietos. Po 
koncerto Paganinis buvo apvainikuotas laurų vainiku ir 
kažkoks poetas jo garbei paskaitė eiles. 

Kovo 15 dieną smuikininkas atvažiavo į nekantriai jo 
laukiantį Briuselį. Bilietai į Théâtre de la Monnaie tris kon- 
certus buvo parduoti iš anksto. Pirmą vakarą susirinko 
miesto grietinėlė, smuikininką savo apsilankymu pagerbė 
pats karalius su karaliene. Pasisekimas buvo didžiulis; tik 
laikraščiai rašė, kad maestro atrodė pavargęs nuo ilgos ke- 
lionės ir dažnų koncertų. Tačiau spauda nepasigailėjo dai- 
nininkių — mis Vels ir mis Votson,— kurios koncertavo 
su Paganiniu per paskutines jo gastroles Anglijoje ir vos 
nesudaužė jam smuiko. Apie tai maestro, nelabai skaityda- 
masis su žodžiais, Džermiui rašė: 

„Dar tau nepasakojau, kad, koncertuojant Anglijoje, 
tos prakeiktos poniutės mano dainininkės, važiuodamos 
į teatrą, atidavė smuiką vežėjui, užuot jį pasidėjusios prie 
kojų. Smuikas nukrito ant grindinio ir buvo smarkiai su- 
gadintas, todėl jį atidaviau taisyti vienam garsiam mei- 
strui. Tikiuosi, jis viską padarys kaip reikiant“. 


Smuiką meistras sutaisė kuo puikiausiai, bet ištaisyti 
netikusius dainininkių balsus buvo nepalyginti sunkiau, 
ir Belgijos publika atvirai parodė, ką apie juos mano. Tur- 
būt Paganinis nuolaidžiavo bent vienai iš jų — Šarlotei 
Votson — dėl asmeninių priežasčių, mat ši dainininkė, nors 
ir prastą balsą turėjo, buvo jauna ir graži. 

Grįžę prie Belgijos spaudos, pamatysime, jog Le Libéral 
kritikavo Paganinį dėl nepakankamo lankstumo (gal čia 
bus pirmieji smukimo ženklai?), bet pripažino, kad jis netu- 
ri pasaulyje lygaus, kai griežia „tuo savo smuiku, tuo pra- 
garo instrumentu, kuris tai dirgina nervus, tai spaudžia aša- 
ras, tai kelia šiurpą, bet visada žavi“. Laikraštis Indėpen- 
dant išspausdino Fetiso straipsnį. Jame autorius negai- 
lestingai kritikavo dainininkes bei orkestrą ir gyrė Paga- 
ninį, nors, anot jo, jis labai pavargęs ir galėtų groti geriau. 
| "Kovo 7-ąją smuikininkas buvo kuo puikiausios formos 
ir susilaukė karštų pagyrimų laikraščiuose Courrier des 
Pays Bas ir Le Libėral. Publikos ir šį kartą susirinko labai 
daug. Jos entuziazmas buvo neapsakomas, ypač po „Mozės 
maldos“. Na, o abi dainininkes — mis Votson ir mis Vels — 
kritika dėjo į šuns dienas, esą jos Paganiniui tik kliudan- 
čios. Le Libėral rašė: „Didžiausią pasigėrėjimą Paganinis 

teikia tada, kai griežia vienas — nedera brilianto statyti 
į švininį žiedą. 

Trečiame koncerte publikos buvo ne taip gausu, tačiau 
Belgijos spauda apie Paganinį neparašė nė vieno kritiško 
ar nemalonaus žodžio. 

Karalius smuikininkui padovanojo tūkstantį frankų, ir 
šis, palikęs Briuselį, su triumfu pervažiavo visą kraštą. Tai- 
gi gandus apie tariamą belgų priešiškumą ir Paganinio ne- 
sėkmę, matyt, skleidė jo priešai. Belgijos publika buvo ne- 
patenkinta vien dainininkėmis. 

Kovo 18-ąją Antverpene Paganinis buvo paskelbtas 
„smuikininkų karaliumi“; kritika ir čia pliekė tik abi an- 
gles. Po keturių dienų Gente koncertas susilaukė didžiausio 
triumfo. Per rytines repeticijas maestro, patenkintas orkes- 
tru, pagriežė keturis numerius iš savo koncertinės progra- 
mos — negirdėtas daiktas! Naktį jo gerbėjai po viešbu- 
čio langais atliko serenadą. Jis išėjo į balkoną ir padėkojo. 

Kovo 24-ąją Briugėje salė buvo sausakimša, o po dviejų 
dienų Gazette de Bruges pasirodžiusi koncerto recenzija 
nešykštėjo gražiausių žodžių nepaprastam svečiui. Kaip 
matome, pasakojimuose apie Paganinio fiasko Belgijoje 
nėra nė kruopelės teisybės. 

Po koncerto Briugėje smuikininkas Diunkerke sėdo į 
laivą ir trečią kartą išlipo į Anglijos krantą, bet tokio pasi- 
sekimo kaip anksčiau nesusilaukė ir buvo labai nepaten- 
kintas šiomis gastrolėmis. Birželio 19-ąją iš Londono 
Džermiui jis rašė: 

„Tvirtai nusprendžiau grįžti į tėvynę ir keletą mėne- 
sių pailsėti. Pavargau nuo koncertų. 

Dabar labiau už viską man rūpi Akilės įteisinimas. Šeš- 
tadienio vakarą būtinai trauksiu į Paryžių. Nereikėjo šįmet 
vykti į Londoną; papasakosiu vėliau, kai susitiksime“. 


Iš šio laikotarpio kupinas meilės Paganinio laiškutis 
sūnui: 
„Liverpulis, 1834 m. gegužės 6 d. 
Brangus ir mylimas sūneli, 


tos kelios dienos, kurias praleidau toli nuo tavęs, man 
pavirto ilgiausiais metais. Tik vienas Dievas žino, kaip 

buvo sunku su tavim skirtis! Bet mano Akilė tokios silpnos 
sveikatos, kad atsisakiau malonumo dalytis su juo kelionės 
vargus ir palikau jį Londone pas mieląją ponią Votson ir 
jos sūnų Gijomą. 

Gavau mašinėlę, kurią atsisveikindamas pamiršai man 
įduoti. Ačiū, kad atsiuntei. 

Kiekvieną dienelę apie tave galvoju, su tavim kalbuosi, 
tave glamonėju. Tikriausiai sekmadienį laimingas tave iš- 
bučiuosiu ir pasakysiu, ką išreikšti mano plunksna neįsten- 
gia. Tikiuosi, kad elgiesi gerai ir netingi mokytis. Nekant- 
riai lauksiu tos valandėlės, kai galėsiu priglausti tave prie 
širdies. 

Karštai tave mylintis tėtė 
Paganinis” 


Labai įdomų pranešimą apie trečią Paganinio viešnagę 
Anglijoje randame paskutinio koncerto recenzijoje, kuri 
buvo išspausdinta Athenaeum puslapiuose. Štai kas joje 
sakoma: 


„Tikslus, be galo virtuoziškas jo griežimas altu, kai jis 
atliko pasažus dviem stygom, sudėtingiausius flažoletus 
ir arpeggio, nepaprastai visus stebino”. 


Vadinasi, smuikininkas nepamiršo Berliozo patarimo 
ir sukūrė Sonatą didžiajam altui, kurią griežė per paskutinį 
koncertą Londone. Šios iki šiol dar nepublikuotos sonatos 
rankraštyje pažymėta data: „Londonas, 1834 m. balandis“. 

Birželio 26-ąją Nikolas išvyko. Bet, nespėjus įkelti ko- 
jos į Bulonę, jam ant galvos užgriuvo nauja audra, kilusi 
dėl mis Votson, kurią jau turėjome progos sutikti. 

Londone Paganinis gyveno Votsonų šeimoje ir, galimas 
daiktas, aštuoniolikmetė Šarlotė jam krito į akį: mergina 
buvo nelaiminga, nes tėvas metė motiną ir ėmė gyventi su 
mis Vels, kita dainininke, kuri, kaip minėjome, irgi neturė- 
jo pasisekimo Belgijoje. Tikriausiai visa tai ir pastūmėjo 
vargšelę į trisdešimt ketveriais metais už ją vyresnio smui- 
kininko glėbį. Antra vertus, Paganinis, nors ir silpnos svei- 
katos ir nebe pirmos jaunystės, buvo garsus, genialus ir... 
turtingas. Jis pasisiūlė duoti mis Votson Paryžiuje dainavi- 
mo pamokas ir, ko gero, iš pradžių tikrai ketino nesavanau- 

diškai merginai padėti, kad ji galėtų nutraukti ryšius su na- 
mais ir nepriklausyti nuo pasileidusio tėvo bei jo meilužės, 
kuri, reikia manyti, dainininkei nebuvo itin švelni. Kad Pa- 
ganinis Šarlotę buvo įsimylėjęs, rodo ne tiek šis pasiūly- 
mas, kiek tai, jog 1839 metais, po plačiai nuskambėjusio 
skandalo, jis, kaip matysime, atnaujino su ja ryšius ir, jeigu 
ne aplinkybės, paskui ją būtų važiavęs į Ameriką, kur mer- 
gina pabėgo nuo piktų liežuvių, ir ten ją būtų vedęs. 

Štai kaip klostėsi įvykiai 1834 metų birželį. Šarlotė suti- 
ko su smuikininko pasiūlymu, slapta pabėgo iš namų ir, 
lydima maestro sekretoriaus Frančesko Urbanio, išplaukė 
pas meilužį į Bulonę. Sužinojęs, kad duktė pabėgo, misteris 
Votsonas puolė jos vytis, pasigavo lipančią iš laivo jau 
Prancūzijoje ir parsigabeno namo. 

Paganinis buvo toks garsus, kad šis įvykis beregint at- 
sidūrė visuomenės dėmesio centre. Norėdami tokiu skaniu 
kąsniu prisivilioti kuo daugiau skaitytojų, laikraščiai išpū- 
tė skandalą. Gardžiuodamiesi pikantiškomis detalėmis, 
Annotateur Boulonais ir Sunday Times Šarlotę tyčia dve- 
jais metais pajaunino. Šią tariamai nepilnametę mergaitę 
Paganinis suviliojęs brangenybėmis, kaip Metfistofelio su- 
gundytas Faustas — Margaritą. Nesunku įsivaizduoti, su 
kokiu godumu kiti Anglijos laikraščiai pasičiupo šį šmeižtą 
apie merginą bei klastingą šėtono tarną Paganinį ir spaus- 
dino jį, išgražindami fantastiniais prasimanymais. 

Įtūžęs Paganinis nusiuntė Annotateur redaktoriui 
laišką: 

„Pajūrio Bulonė, 1834 m. liepos 2 d. 

Pone, 


kadangi buvau apkaltintas, kad pagrobiau šešiolikmetę 
mergaitę, jaučiuosi labai įžeistas ir, nors man labai nemalo- 
nu, turiu pranešti, kaip viskas buvo iš tikrųjų. 

Nutraukęs nuo V. raidės šydą, kuriuo rūpestingai už- 
dengėte mano šmeižiką, nors Paganinio pavardę rašėte 
nesivaržydami, aš parodysiu kai kuriuos nepatrauklius jo 
bruožus... 

Ponas Votsonas, mis Vels, jo sugyventinė, ir mis Vot- 
son, jo duktė, sudarė su manim sutartį, pagal kurią turėjo- 
me sykiu koncertuoti. Šios sutarties, kuri pono Votsono 
visai nesužlugdė, nes jis jau seniai buvo bankrutavęs, aš 

laikiausi ne tik sąžiningai, bet ir pasiaukojamai. Kai kelia 

vome į Londoną, vienas mokėjau už viešbučius, nors išlai- 
das turėjome dalytis pusiau. Paskaičiavęs pamačiau, kad 
ponas Votsonas man skolingas penkiasdešimt svarų ster- 
lingų. Jų grąžinti nereikalavau. Kai kreditoriai ketvirtą 
kartą per pastaruosius penkerius metus jį pasodino už gro- 
tų, aš paklojau keturiasdešimt penkis svarus, kad jį išleistų. 
Pagal sutartį pajamos už paskutinį koncertą turėjo priklau- 
syti man, tačiau, išėjęs iš kalėjimo, jis paprašė perrašyti jas 
dukters vardu, kad kreditoriai negalėtų jų konfiskuoti. 
Pasilikau tik penkiasdešimt svarų, o duktė jam atidavė 

šimtą dvidešimt — visą gryną pelną. 

Štai kokie, pone, buvo mano santykiai su Votsonu, 
kurio praeitis — apie ją sužinojau, deja, per vėlai — iškal- 
bingai liudija, kas jis per paukštis. Juk šis žmogus jau 
penkiolika metų verčia skursti teisėtą žmoną, išvijo iš 
namų sūnų, kuriam mirus motina tik džiaugėsi, esą vaikui 
nebereikės raudonuoti iš gėdos dėl tėvo, nederamai elgiasi 
su dukra ir-jos akyse palaidai gyvena su svetima moterimi, 
o jūs tikite šio nedorėlio, apie kurio darbelius čia užsimi- 
niau tik probėgšmais, šmeižikiškais tauškalais ir net juos 
vadinate „oficialia informacija...“ 

Jis mane kaltina dukters pagrobimu ir tvirtina, esą 
ji atvykusi pas mane, į Bulonę, dėl to, kad aš ją suvedžio- 
jęs. 

Matydamas, jog mergina turi muzikai didelių gabumų, 
apie kuriuos tėvas nieko neišmano, pasisiūliau mokyti ją 
dainuoti ir patikinau, kad po trejų metų ji pati galės savo 
talentu užsidirbti duoną, gyventi savarankiškai, būti nau- 
dinga šeimai ir, svarbiausia, padėti vargšei motinai. Mano 
pasiūlymas, kartais su didžiausiu dėkingumu priimamas, 
kartais atmetamas, galų gale liko neįgyvendintas. Išvykęs 
iš Anglijos, parašiau Votsonui laišką ir vėl išreiškiau 
norą padėti jo dukteriai. Mis Votson, kuriai ne šešiolika, 
o aštuoniolika, jau pradėjo dainuoti teatre ir galėjo susi- 
laukti sėkmės. Bet tėvui jos ateitis nerūpėjo; jam buvo 
geriau, kad ji gyventų namie, kur už dalyvavimą kon- 
certuose ją ne girdavo, o bjauriai iš jos tyčiodavosi, kur 
ji kaip kokia vergė turėdavo dirbti juodžiausius darbus 
ir aklai klausyti mis Vels, tėvo meilužės. 

Galų gale, pavargusi nuo tokio gyvenimo ir nuolatinių 
skandalų, ji ryžosi jų atsikratyti, prisiminė mano pasiūly- 
mą ir atvyko savo iniciatyva prašyti užtarimo tą, 
kurio pamokymai ir geri norai teikė jai vilčių susilaukti 
gražesnės ateities. 

Taigi aš nepagrobiau mis Votson, kap mane drįsta klas- 
tingai kaltinti jos tėvas. Jeigu būčiau turėjęs šį nedorą 
ketinimą, būčiau tai padaręs kuo lengviausiai, nes, kol 
Votsonas sėdėjo kalėjime, iš kurio per gerą savo širdį jį 
ištraukiau, mis Vels kasnakt eidavo jo lankyti ir kalinio 
duktė likdavo namie viena. 

Drįstu tvirtinti, jog mis Votson buvo tikra rasianti 
užtarėją, kurio ieškojo, ir pagalbą, kurią tėvas atsisakė 
suteikti...“ 


Toliau Paganinis vėl kaltina Votsoną ir įtikinėja, kad 
merginos atžvilgiu turėjęs kuo doriausių ir kilniausių keti- 
nimų. 

Annotateur atkirto, jog Paganinis sumaniai ginąsis, 
bet jo elgesys vis tiek esąs amoralus ir smerktinas: mergina 
galėjusi gyventi pas motiną, jeigu piktas tėvas ją skriau- 
dęs. Smuikininkas nesutiko ir liepos 10 dieną, stiprinda- 
mas savo pozicijas, vėl rašė: 


„Pasipiktinimas, pone, — neblogas ginklas, ir daug dorų 
žmonių juo gynėsi nuo įtūžusios minios, kaip dabar aš... 

Šiuo metu Londono bei Paryžiaus laikraščiai irgi prade- 
da pliurpti, kad mis Votson apgailestaujanti dėl tokio 
kvailo ir neatsargaus savo poelgio, ir priduria, jog ji vy- 
kusi pas mane todėl, kad aš turėjęs ją Paryžiuje vesti, 
duoti jai didelį kraitį ir brangenybių!.. Vadinasi, niekas 
jos nevertė, ji buvo suinteresuota pati. Tegul žmonės 
nusprendžia, kas čia kaltas. Aš daugiau nesiteisinsiu...“ 


Ši skandalinga istorija labai pakenkė smuikininko re- 
putacijai: jis gynėsi, bet negalėjo paneigti, jog Šarlotė 
bėgo iš namų jo sukurstyta. Ir, žinoma, niekas nepatikėjo, 
kad maestro ketinimai buvo kuo doriausi: dainavimo 
pamokas jis, girdi, sugalvojęs kaip priedangą. Sunku iki 
galo išnarplioti šį kamuolį, suvytą iš smuikininko inty- 
maus gyvenimo įvykių, atsekti, kas teisus ir kas kaltas. 

Tačiau iš vieno patikimo dokumento aišku, kad po šito 
skandalo Šarlotė išplaukė į Ameriką ir ėmė ten koncer- 
tuoti, apsukriai naudodamasi... „buvusios Paganinio suža- 
dėtinės“ vardu. O smuikininkas, graužiamas sąžinės, kad 
pakenkė merginos reputacijai, pasisiūlė ją vesti. Tai po 
Paganinio mirties liudijo advokatas Džermis teisme, kur 
maestro buvo kaltinamas erezija. Štai jo parodymų tekstas: 

„Daugiau kaip prieš trisdešimt metų pažinojau velionį 
Nikolą Paganinį, kurį tėvai buvo kuo dievobaimingiau- 
siai išauklėję; niekad neteko girdėti, kad jis bent truputėlį 
abejotų šventojo mūsų tikėjimo dalykais, ir ne kartą pa- 
stebėjau, kaip jis gerbia visus, kurie tarnauja bažnyčiai. 
Pateiksiu keletą faktų, rodančių, jog velionis Paganinis 
buvo tikintis katalikas. 

Po to, kai prieš šį žmogų nusistatę laikraščiai ėmė rašy- 
ti, kad jis sukurstęs bėgti iš namų mis Šarlotę Votson, 
velionis paneigė šį kaltinimą ir, niekieno neverčiamas, 
pasiūlė Niujorke gyvenančiai merginai savo ranką. Su 
šiuo pasiūlymu jos tėvas sutiko. Tačiau ji pati turėjo nus- 
pręsti, ar vykti į Europą, — tam tikslui velionis jai paskyrė 
penkiasdešimt tūkstančių frankų, kuriuos man pavedė 
išmokėti jos tėvui, — ar palaukti, kol jis pats atplauks į 
Jungtines Valstijas. Nebūdamas tikras, kad mis Šarlotė 
Votson atvyks į Europą, jis man davė įgaliojimą pasirū- 
pinti šia santuoka; visa tai iš delikatumo laikiau paslap- 
ty, bet dabar teisybės vardan sakau, kaip viskas buvo. 

Šiame įgaliojime, kurį velionis Paganinis surašė savo 
ranka ir žemiau pasirašė, jis pareiškia norįs žmoną atvers- 
ti į katalikų tikėjimą. Tai padaryti kuo rimčiausiai ketino, 
kalbėdamas apie vedybas. Šį įgaliojimą pridedu prie kitų 
dokumentų". 


Kitas labai įdomus dokumentas išvydo dienos šviesą 
visai neseniai. Tai neišleistas Paganinio laiškas, kurį mums 
atsiuntė daktaras Fricas Roiteris iš Manheimo. Jame smui- 
kininkas rašo savo sekretoriui Urbaniui apie kažkokios 
mergaitės įdukrinimą: 


„Bulonė, 1839 m. birželio 20 d. 


Atsakydamas į vakarykštį jūsų laišką, prašau nuvykti 
pas mergaitės motiną ir pasakyti, kad jeigu jos dukra, 

anot jūsų, iš tikrųjų tokia maloni ir turi gabumų muzikai, 
aš ją pasiimsiu, auginsiu, auklėsiu kartu su savo sūnumi 
ir padarysiu iš jos virtuozą. Ji bus žinoma kaip mano mo- 
kinė, o ilgainiui taps savarankiška ir susilauks pripažinimo. 
Vis dėlto labai norėčiau pamatyti mergaitės motiną ir 
gauti jos bei patėvio leidimą mergaitę įdukrinti. Todėl, 
manau, turėtų čia atvažiuoti patėvis arba verčiau motina 
ir perduoti man mergaitę kartu su jos metrikais ir raštišku 
patėvio sutikimu. Gal šiai kelionei reikės drabužių, tad 
malonėkite jais pasirūpinti. 

Jeigu mergaitės tėvai nenorės ar negalės išvykti iš 
Londono, tegul ją išsiunčia į Bulonę su jumis ir įteikia 
raštišką įgaliojimą, perleidžiantį man tėvystės teises, ir 
metrikus bei valdžios išduotą dokumentą, kad paskui nebū- 
tų kalbų, jog aš enlevé une petite fille!“*. Žinoma, labai 
norėčiau susipažinti ir su tėvais. Kol kas jiems pasakykite, 
jog mergaitei duosiu išsilavinimą tokį pat kaip savo sūnui, 
kuris ją laikys seserimi. Nedelsdami parašykite, ko reikia, 
arba keliaukite pas ją. Laukiu atsakymo. Jeigu yra kokių 
nors kliūčių, padarysiu viską, kad jų nebūtų. Tuo tarpu 
nuvažiuokite pas juos, pasikalbėkite ir praneškite, ko dar 
reikia. Sudie. 


N. Paganinis” 


Vadinasi, smuikininkui buvo per mažai damų ir panelių, 
jeigu, praėjus vos kelioms dienoms po skandalo su Šarlo- 
te, jis nusprendė įdukrinti svetimą mergaitę. Gal laiškas 
buvo parašytas, susitarus su Urbaniu, kaip dokumentas, 
liudijantis Paganinio naudai? O gal maestro iš tiesų norėjo, 
kad Akilė, priverstas bastytis iš miesto į miestą ir gyventi 
vienas, ne taip kaip normalių tėvų vaikai, turėtų draugę? 
Antroji prielaida įtikimesnė. Kartais Nikolas jausdavosi 
toks vienišas, toks nelaimingas, toks ligonis ir, žinoma, 
graužėsi, kad jo kančių našta slegia ir gležnus Akilės pe- 
čius. Todėl visai galimas daiktas, jog maestro sūneliui 
ieškojo žaidimų draugės, linksmesnės ir guvesnės negu 
senas tėvas, Bet šis planas buvo neįgyvendintas. Paganinis 
liko vienas su sūnumi. 


10? pagrobiau mergaitę. (Pranc.) 

Dvidešimt pirmas skyrius 
GRĮŽIMAS Į TĖVYNE 


Į tėviškės padangę grįžau išgarsėjęs, 
Tavo ligūrams duotą žodį ištešėjęs, 


Karlas di Negras, 1834 m. spalis. 


Nemalonumai nesibaigė. Vos atvykusį į Paryžių smui- 
kininką vėl ėmė negailestingai pulti spauda. Iš Bulonės 
jis parašė į Londoną savo draugui airiui, karininkui Korne- 
lijui Markui Sempronijui O'Donogui, prašydamas atvykti 
pas jį dėl vieno garbės reikalo. Papasakojęs apie Votsoną, 
genujietis pageidavo su draugu susitikti ir sužinoti, kaip, 
jo manymu, „surasti daugybės šių keistų istorijų bei skan- 
dalingų anekdotų autorius, kurie neseniai jį apšmeižė 
laikraščiuose“. Per vieną pokalbį, baisiai pasipiktinęs ir 
įsižeidęs, Paganinis sušuko: 

— Užmirštis ir panieka — štai mano ginklas! 

Jis labai mėgo šį posakį. Tačiau iš tikrųjų jam reikėjo 
griebtis kitokių ginklų, kad atremtų tulžingus žurnalistų 
kaltinimus. Tiesą sakant, kad būtų pažinę smuikininką 
geriau, pamatę darbo, kančių ir ligų iškamuotą jo veidą, 
sudžiūvusį it skeletas kūną, jie nebūtų išdrįsę jo užsipulti. 
Bet nedorus savo straipsnius šie žmonės kūrė sėdėdami 
namie arba redakcijoje ir lengvai pamiršdavo ne tik labda- 
ringus Paganinio koncertus, bet ir beribį džiaugsmą, jo 
smuiko teikiamą. žmonėms, neapsakomą palaimą, kuri 
apimdavo sielas, jo talento sparnais pakilusias į dieviško 
meno aukštybes. 

1834 metų rudenį Journal des Dėbats rugsėjo 15 dienos 
numeryje išspausdintas toks pagiežingas Žiulio Žaneno 
straipsnis, kad nemalonu jį skaityti. Autorius iš tiesų labai 
žiaurus smMuikininkui, kurį vadina ce grand corps d'une 
ombre en peine!“. Jis matęs šį frakuotą vaiduoklį vieno 
Paryžiaus teatro scenoje. Anot jo, tai spekuliantas, pras- 
čiokas, nieko bendra neturįs su menu. Žanenas smerkia 
Paganinį, kad šis atsisakęs griežti koncerte skurstančių 


'93 ta ilgšė kenčianti siela. (Pranc.) 


Paryžiuje Anglijos artistų naudai, ir jeigu jis, girdi, dabar 
liko vienišas ir jo smuikas tyli, vadinasi, jis to nusipelnė. 
„Jį pražudė gobšumas; abejingumas nelaimingiems artis- 
tams taip pakenkė jo šlovei, kad dabar nei Anglijoje, nei 
Prancūzijoje niekas neis jo klausytis ir stebuklingasis 
smuikas gulės futliare, liūdnas, nebylus, nereikalingas...“ 

Po šių beširdiškų, neapgalvotų, piktų žodžių Žiulis 
Zanenas smuikininkui įžūliai pasiūlė vienintelį „puikų 
būdą, garantuojantį žmonių pagarbą, pripažinimą, susi- 
žavėjimą, gerbėjų ne mažiau, negu dabar yra šmeižikų“. 
Tasai būdas — surengti koncertą ir pajamas atiduoti nu- 
kentėjusiems nuo potvynio Sent Etjeno darbininkams. 

Vadinasi, Paganinio smuikas publiką dar gali žavėti. 
Bent tai matyti iš Žaneno straipsnio. O kodėl jis nesikreipė 
į jį mandagiau, kodėl pas jį neatėjo ir nepaprašė surengti 
labdaringo koncerto? Nieko panašaus nebuvo padaryta. 
Straipsnio autorius nė piršto nepajudino, kad ši iniciatyva 
nesužlugtų. Priešingai, pirma bjauriausiai smuikininką iš- 
koneveikęs, ėmė kategoriškai reikalauti. O rugsėjo 22 die- 
nos Figaro stebėjosi, kad Paganinis nesutiko su begėdišku 
Žaneno reikalavimu! 

Paganinio atsakymas laikraščiui Journal des Débats, 
mūsų nuomone, pernelyg mandagus: 


„Ponas redaktoriau, 


sąmojingas jūsų Žurnalistas taip neįprastai mane papra- 
šė surengti končertą vargšų naudai, kad turiu atsakyti 
į šį akibrokštą. 

Prancūzijoje nekoncertavau daugiau kaip trys mėne- 
siai: nualintai mano sveikatai reikia poilsio, ir aš grįžtu 
tėviškėn, į Genują, kur praleisiu tiek laiko, kiek reikės, 
kad visiškai pasitaisyčiau. Paryžiuje surengiau du koncer- 
tus vargšų naudai. Kas turi teisę abejoti, kad su malonumu 
surengčiau ir trečią? Tikiuosi, jog rasite vietos šioms eilu- 
tėms gerbiamame savo laikraštyje. 


Nikolas Paganinis” 


Be reikalo Paganinis buvo toks malonus ir nuolaidus: 
laikraštis ne tik nerado vietos jo laiškui, bet ir leido Žiuliui 
Žanenui vėl šlykščiai ir negailestingai smuikininką išdėti 

į šuns dienas. Šį redaktoriaus poelgį geriausiai apibūdina 
prancūzų rašytojas Filiberas Odebranas „Romane apie 
Paganinį“, išspausdintame 1890 metų gegužės mėnesio 
Nouvelle Revue puslapiuose: 

A tort ou à raison, chez nous un grand artiste, s'il veut 
être aimé de ses pairs, doit négliger les biens temporels. 
Il faut gu'il soit prodigue, jusqu'à devenir un panier percé. 
Autrement c'est un bourgeois ou un cancre, par conséquent 
un petit esprit!“*, 


Paganinis nusiuntė į Journal des Débats dar vieną laiš- 
ką, prašydamas išspausdinti pirmąjį. Galų gale laikraštis 
išspausdino abu. 

Tuo tarpu Paganinis susidėjo daiktus ir nusivylęs, su 
kartėliu širdy rugpjūčio 28 dieną išvyko į Italiją. Daugiau 
negalėjo kentėti. Jis svajojo tik apie tylą, poilsį, ramybę 
nuošaliame kampelyje, greta Akilės, ištikimojo Džermio ir 
dar kokio nors tikro draugo; buvo išsiilgęs paguodos ir 
gero žodžio po begalės skriaudų, kuriomis užsieny jam 
dosniai atsilygino klausytojai už labdaringus koncertus, 
prieš tai jį kėlę į padanges. 

Į Genują jis atvažiavo spalio pradžioje, bet ten neužsi- 
buvo: kelias valandas pailsėjęs, leidosi toliau. Taip greit 
paliko gimtąjį miestą, reikia manyti, ne todėl, kad nekant- 
ravo pamatyti „Gajonės“ vilą, tą „gražumėlį“, kurį jam 
buvo nupirkęs Džermis, o kad norėjo kuo greičiau pasi- 
slėpti nuošalioje vietoje. Jeigu žmonės jį būtų ėmę garbs- 
tyti dabar, kai jis buvo taip pavargęs ir nusivylęs, Pagani- 
nis nebūtų ištvėręs: neturėjo nei jėgų, nei noro lankstytis 
miniai, klausytis jos šauksmų, plojimų. Jam reikėjo tik 
ramybės, tylos, artimų draugų. 

Jis atvyko į Parmą spalio 5 dieną, lydimas Džermio, 
markizo di Negro ir bankininko Migonės. Vėliau prie jų 
prisidėjo Ladzaras Rebicas. Kelias dienas praleidęs Par- 
moje, Paganinis išvažiavo į „Gajonės“ vilą, esančią už še- 
šių kilometrų nuo miesto, Vigato komunoje. 


104 Jeigu pas mus didis menininkas nori, kad žmonės jį mėgtų, turi 
niekinti laikinas gėrybes. Tegul jis verčiau būna veltkleidys, tegul nu- 
skursta. Antraip visi jį laikys miesčioniu arba šykštuoliu, žodžiu, smulk- 
menišku žmogumi. (Pranc.) 

Farnezės di Kolorno viloje, Lombardžio Glauko muzie- 
juje, kabo akvarelė, kurioje pavaizduota „Gajonės“ vila 
tokia, kokia buvo tais laikais. Dabar ji labai pasikeitusi. 
Pagrindinis pastatas — paprastas dviaukštis namas — sto- 
vėjo tarp didelių ūksmingų parko medžių. Prieš vilą tyvu- 
liavo nuostabus ežeriukas, kuriame buvo galima pasiirsty- 
ti. Akvarelėje yra du laiveliai: didesnysis burinis, su 
kajute, mažesnysis irklinis, įbedęs nosį į salelės krantą 
po gluosniais svyruokliais. 1909 metais Aristidė Manase- 
ras, kuris atvyko čionai pažiūrėti vilos ir joje saugomų 
Paganinio daiktų, šią smuikininko buveinę taip aprašė: 
„Iškilmingas pastatas su plačia terasa ir kolonada atrodė 
labai jaukus tarp tankių parko medžių ir truputį liūdnas 
dėl kiparisų“. Kiparisai augo toje pusėje, kur vėliau lai- 
kinai — iki 1876 metų — buvo palaidotas Nikolas Pagani- 
nis. Viename neskelbtame laiške Džermiui smuikininkas 
labai išgyrė „Gajonės“ vilą, girdi, ten „nuostabus, nepa- 
prastai tyras oras, nes vila stovi prie Apeninų, skiriančių 
Parmą nuo Ligūrijos. 

Vilos kambariai buvo dideli, be puošmenų, su kesoni- 
nėmis lubomis ir paveikslais ant sienų. „Pirmame aukšte, 
pietinėje, seniausioje pastato dalyje į parko ir kaimiško 
namelio pusę“, buvo raudonoji svetainė, kurioje Paganinis 
retkarčiais grieždavo. Koks nors senas Vigato žemdirbys, 
rašo Manaseras, „mėmliodamas jums papasakos, kad girdė- 
jęs jį smuikuojant ir, iš vaikiško smalsumo žvilgtelėjęs 
pro langą, matęs, kaip jis, prisikabinęs prie dešinės rankos 
svorį, taip smarkiai braukė stryku per stygas su surdina, 
kad net prakaitas jam per veidą žliaugė; Paganinis griežė 
vaikščiodamas po kambarį ir tik kartkartėmis sustodavo 
prie aukšto piupitro pasklaidyti natų. 

Kambaryje baldai ir kitokie daiktai stovi ten pat, kur 
stovėjo anais laikais. Čia tokia netvarka, būdinga meninin- 
ko lizdui, kad į muziejų, kur kiekvienas daiktas turi savo 
vietą, visai nepanašu. Rodos, tuoj įeis Nikolas Paganinis 
ir ims dirbti kasdieninius savo darbus. Visi jo daiktai su- 
versti į krūvą: juodos atlasinės kelnaitės, sidabru išsiuvi- 
nėta liemenė, tamsiai rudas frakas balto atlaso pamušalu, 
špaga, bambukinė lazdelė, stačiakampis mėlyno stiklo 
lornetas auksiniais rėmeliais ir kitos smulkmenos, kurias 

smuikininkas paveldėjo iš pudra kvepiančio XVIII am- 
žiaus, — batų sagtelės su netikrais briliantais; žalio akmens, 
raudono stiklo ar aksomu aptrauktos dėžutės, skirtos neži- 
nia kokioms grožybėms laikyti. Įspūdį, kad čia gyvenama, 
daro ir Santo Varnio iškaltas biustas iš Kararos marmuro, 
pastatytas ant paradinių laiptų, bei Džordžo Petno tapytas 
natūralaus dydžio portretas. 

Žaliojoje svetainėje, paauksuotos krištolo kolonėlės 
vidury, kartu su užantspauduotu pergamentu ir liudijimu 
stovi strykas, kurį sūnus pasiliko, nors smuiką padovanojo 
Genujos miestui. Visi — nuo Paganinio amžininkų iki jo 
proanūkių — šį stryką laikė nežmoniškai ilgu. Iš pradžių 
man irgi taip atrodė, bet kai išmatavau, labai nustebome, 
kad jis tik keliais centimetrais ilgesnis už normalų, lygiai 
toks, kokiais naudojasi smuikininkai, grodami kūrinius 
su daug legato. 

Iš asmeninių didžiojo Sardinijos valdinio daiktų čia 
stovi karieta, kuria jis sirgdamas važinėjo po Europą. 
Smuikininko administratorius ir bičiulis Džermis šią ka- 
rietą laikė nepatogia ir šalta žiemos kelionėms, nors ji 
buvo padaryta Anglijoje pagal užsakymą ir kainavo šimtą 
penkiasdešimt svarų sterlingų“. 

Paganiniui patiko ne tik vila, bet ir čionykštis sveikas 
klimatas, tačiau vienu tarpu jis norėjo ją parduoti, nes 
ankstesnysis savininkas dėl skolų vilą buvo įkeitęs ir, 
smuikininkui ją įsigijus, kaip iš gausybės rago pasipylė 
visokie nemalonumai, ginčai, protestai. 


„Virš Paganinio tarsi sklandė pikta lemtis,— rašė Ko- 
dinjola,— kuri vertė dulkėmis viską, kas jam buvo 
brangu”. 


Netrukus pamatysime, kaip dėl neišmanymo ir intrigų 
sužlugs dar vienas nuostabus jo sumanymas. 

Beje, „Gajonėje” smuikininkas ilgai neužsibuvo: kelias 
savaites pailsėjęs, jau lapkričio 14 dieną surengė Parmoje 
labdaringą koncertą vargšų naudai. 

Šešerius metus Paganinis nesirodė Italijos publikai po 
koncertų Milane ir Pavijoje 1828 metų rudenį. Tai buvo 
paskutiniai audringos jo veiklos blyksniai: jis paliko tėvy- 
nę pavasarį, visų liaupsinamas, o grįžo vėlų rudenį, pa- 

kirstas nepagydomų ligų, kurios ėdė jam sveikatą jau tada, 
prieš gastroles užsienyje, galvotrūkčiais slysdamas nuo 
svaiginančios šlovės viršūnės. Jis tai jautė ir labai kentėjo. 
Trumpėjančiais spalio ir lapkričio vakarais, kai sykiu su 
prieblanda atsliūkindavo liūdesys, jam per kūną tikriau- 
siai eidavo šiurpas, pranašaudamas šaltą amžiną naktį. 

Paskutinę seno vienišo Fausto valandą jį aplankė trys 
pilki vaiduokliai: Badas, Skurdas ir Baimė. Badas negalėjo 
atidaryti durų, ir Skurdas paaiškino: 

— Tai turtuolio namai. Mudu čia įeiti negalėsime. 

Tada prabilo Baimė: 

— Keliaukit sau, niūrūs bičiuliai. Į šiuos namus tik aš 
galiu įeiti. Baimė gali prasmukti net pro rakto skylutę... 

Staiga aptemo dangus, užgeso žvaigždės ir papūtė le- 
dinis vėjas. 

— Tai mūsų sesutė Mirtis artinasi, — krūptelėjo šešė- 
liai. 

Badas ir Skurdas išnyko nakties tamsoje, o Baimė įsiga- 
vo vidun pro rakto skylutę. 

— Kas ten? — sušuko Faustas, pajutęs, kad namuose 
kažkas yra. 

— Aš,— atsakė patamsyje Baimė dusliu, nykiu balsu. 

— Kas tu? 

— Nesvarbu. Esu čia, ir viskas. 

— Eik šalin! 

— Ne. Esu ten, kur turiu būti. O kur pasirodau, dingsta 
ramybė, ir žmogus nebegali patirti džiaugsmo šiame pa- 
saulyje. Dabar mane pažįsti? Čia aš — Abejonė, čia aš — 
Baimė. 

— Nutilk! Tu man nieko negali padaryti, menkas vai- 
duokli! 

— Sakai, nieko? Pažiūrėsim! Išeidama paliksiu dovaną: 
žmonės akli visą gyvenimą, tu, Faustai, irgi būk aklas iki 
savo dienų galo! 

Baimė pūstelėjo Faustui į veidą ir dingo. Naktis jam 
staiga pasidarė dar tamsesnė, dar baisesnė: jis apako. 

Pro tirštą žiemos rūką praskridę virš „Gajonės“ ežerė- 
lio, klastingi vaiduokliai vogčia įsismelkė į puikius vienišo 
ligoto žmogaus namus. Baimė, abejonė, aklumas — štai 
kas jam liko gyvenimo pabaigoje. 

Kankinamas nerimo, jis blaškėsi po didelius vilos kam- 
barius, apžiūrinėjo turtus, sukrautus per savo amžių,— 
karalių dovanas, žiedus, segtukus, tabakines, ordinus, me- 
dalius, anglišką sidabrą, laurų vainikus, brangius smuikus, 
meistriškai padirbtus strykus, savo rankraščius, portretus, 
biustą... 

Koks nykus atrodė tas biustas — šaltas marmurinis dar 
gyvo Žmogaus atvaizdas... Kiek jam lemta dar gyventi? 
Kaip ilgai valia ir nervų įtampa labiau nei gydytojai ir 
vaistai palaikys gyvybę šiame išsekusiame kūne? Greitai, 
reikia manyti, labai greitai jo kūnas, anot Šotkio, subyrės 
ir susmuks it maišas kaulų... Ne, dar ne. Jis instinktyviai 
palietė jau išblukusią mėlynąją kepuraitę, pasiūtą iš myli- 
mos motutės suknelės... Ji ir toliau saugos jį, kaip visada... 

Kiek daug dar reikėjo nuveikti: išspausdinti rankraš- 
čius, aprašyti savo griežimo metodą!“ ir, jeigu leis sveika- 
ta, aplankyti tolimas šalis — Rusiją, Ameriką... Ameriko- 
je gyvena gražioji Šarlotė Votson, kuri galbūt taps jo žmo- 
na!“ 

„eisi leistų sveikata, — rašė jis Džermiui 1835 metų 
gruodžio 23 dieną, — vykčiau į Niujorką ir iš ten grįžčiau 
ne vienas; tai būtų ne pirma ir ne paskutinė kvailystė. 
Pažiūrėsime, juk laikas bėga . 

Kitą dieną, gerai nusiteikęs, rašo toliau: 


„Kaip būtų puiku praleisti žiemą Rusijoje ar nuplaukti 
į Ameriką: nauji miestai, bent milijonas skudų ir simpatin- 
ga mergaitė pašonėje — gyvenk ir norėk'. 


105 1835 metais Filipui Dzafariniui jis rašė: „Prieita ligi to, kad mano 
vardu spausdinami įvairūs muzikos kūriniai, surinkti kaip pakliuvo, su- 
bjauroti, menkaverčiai; ten nėra nė vieno mano veikalo; taigi, kaip mato- 
te, aš nuolat suirzęs, nervinuosi, kad taip apgaudinėjama publika. Dabar 
ketinu išspausdinti savo muziką ir prie jos pridurti paaiškinimus, kad būtų 
galima ją gerai atlikti. Todėl iki šiol neleidau spausdinti savo kūrinių 
taip, kaip spausdinami tie, apie kuriuos kalbėjau, ir iki šiol juos saugau, 
nors ir kokie jie būtų“. 

106 Paganinis rašo Džermiui apie laiškus, gautus nuo Šarlotės iš Ame- 
rikos ir nuo jos tėvo iš Londono: jis susitaikė net su juo... Bet Džermis 
draugą perspėjo: „Vienas laiškas tau atveria kelią į Londoną, antras — 
į kitą pasaulį. Tačiau, trokšdamas šilumos, tu nori vykti į Rusiją; bet gal 
verčiau pirma pasižvalgyk po Prancūziją, paskui po Olandiją, dar sykį 
nuvažiuok į Vokietiją ir ten pailsėk tarp trofėjų ir laurų“. 

„Gyvenu ir tikiuosi...“ — prisipažino jis draugui. Be 
abejo, dar bus gražių dienų, todėl reikia vyti šalin niūrius 
vaiduoklius, liūdesį, nuobodulį ir nepasiduoti... 

Bet pirmiausia reikia nusipurtyti sustingimą, apatiją ir 
vėl prakalbinti stebuklingąjį smuiką, pajusti magišką jo 
galią, vėl matyti publiką, sušilti jos entuziazmo ugnyje... 
Tik taip jis galės išsikapanoti iš nevilties bedugnės. Poilsis 
ir dykinėjimas — ne jam. 


xk X 


Pirmas Paganinio koncertas, jam grįžus į Italiją, įvyko 
1834 metų lapkričio 14-ąją. Iš pradžių buvo paskelbta, kad 
įvyks 4-ąją, bet dėl maestro ligos dešimčiai dienų atidėtas. 

Migonė apie tai rašė lapkričio 4-osios laiške pusbroliui 
Leonardui Diuranui, sakydamas, kad Paganinio akademija 
įvyksianti rūmų teatre, „dalyvaujant kunigaikštienei, kuri 
nuoširdžiai apsidžiaugė tokiu jo sprendimu . 

Nuo 1815 metų, po Vienos sutarties, Parmą valdė Marija 
Luiza, kurią Paganinis buvo sutikęs Austrijos dvare dar 
1828 metais. Kunigaikščio rūmų teatras (dabar Karališka- 
sis), pastatytas XVII amžiaus gale, 1829-aisiais buvo per- 
statytas ir pagal antrosios Napoleono žmonos skonį išde- 
koruotas. Kaip imperatoriaus žmona, Marija Luiza nebuvo 
populiari tarp italų, bet ją visi mėgo kaip Parmos, Pjačen- 
cos ir Gvastalijos valdovę, menų ir menininkų globėją, 
beje, sumaniai tvarkančią savo žemes ir valdinius. 

Parmos kultūrinio gyvenimo aukso amžius buvo XVI 
ir XVII šimtmečiai, kai miestą valdė Farnezės, ir XVIII 
šimtmetis — Diu Tijo, abato Frugonio, Tomazo Traetos 
laikai. Marija Luiza užsimojo miestui grąžinti ankstesnį 
spindesį. Būdama didelė muzikos mėgėja, ji tais pačiais 
metais, kai atvyko į Parmą, subūrė puikų orkestrą, kuris, 
tvarkomas dviejų komisijų — meninės ir administraci- 
nės — ir vadovaujamas pačios kunigaikštienės, grodavo 
rūmų teatre ir per dvaro šventes. Tad nenuostabu, kad 
Marija Luiza su džiaugsmu apsilankė labdaringame Pa- 
ganinio koncerte. 

Smuikininkas, be Maestoso allegro iš vieno savo kon- 
certo, be variacijų Nel cor più non mi sento („Kai širdis 

apmiršta“) tema, be Larghetto amoroso iš „Venecijos kar- 
navalo“, gana diplomatiškai į programą įterpė Maestosa 
suonata sentimentale su variacijomis Haidno Dio salvi 
l'Imperatore („Dieve, saugok imperatorių“) tema. Be abejo, 
valdovei tai patiko, ir šis vakaras tapo savotišku jos ir 
Paganinio ryšių preliudu. 

Tuo tarpu smuikininkas gavo iškilmingą kvietimą iš 
gimtojo miesto, kurio sindikai Vinčencas Sera ir Džanas 
Vinčencas Ričis, naudodamiesi Karolio Alberto rudens 
viešnage Genujoje, prašė jį suteikti garbę Paganinio kon- 
certui. Karaliui sutikus, jie išsiuntė smuikininkui kvietimą, 
ir koncertas buvo numatytas surengti lapkričio 30-ąją 
„Karlo Feličės“ teatre. Paganinis išvažiavo iš Parmos lap- 
kričio 24-ąją ir, atvykęs į Genują, apsistojo Emanuelės Tal- 
javakės namuose. 

Gazzetta di Genova 1834 metų gruodžio 3 dienos nume- 
ryje šį vakarą taip aprašė: 

„Linksmas ir įdomus genujiečiams buvo praėjusio sek- 
madienio vakaras! Daugybė teatro portiko ir fasado žibin- 
tų apšvietė žmonių minią, susirinkusią pasveikinti myli- 
miausių valdovų, kurie maloningai teikėsi dalyvauti kon- 
certe, dėl ko šis ilgai lauktas vakaras buvo dar iškilmin- 
gesnis ir puikesnis. 

Sunku apsakyti, kaip tą vakarą atrodė skaisčiai ap- 
šviestas teatras, kuriame susirinko ne mažiau kaip trys 
tūkstančiai žiūrovų, nekantriai laukiančių koncerto pra- 
džios... 

Į sceną išėjo Paganinis. Visi nuščiuvo. Jis smarkiai 
brūkštelėjo stryku per stygas, ir nuostabi muzika užtvindė 
auksinę salę: garsai, balsai ir, nesuklysime pasakę, žodžiai, 
kurie sklido iš to stebuklingo medinio instrumento, iki 
širdies gelmių jaudino klausytojus, žadindami įvairiausias 
mintis. 

O, kiek kartų kapų tylą nutraukė sužavėta publika; 
sekdama jų didenybių pavyzdžiu, apimta visuotinio entu- 
ziazmo, ji audringom ovacijom sveikino įžymųjį tėvynainį, 
kuris laikėsi kukliai, tačiau buvo dėkingas ir sujaudintas”. 


Ta proga Genujos miesto dekurionų taryba liepė smui- 
kininko garbei nukaldinti medalį su užrašu: Nic. Paganino 


267 


Fidicini cui nemo par fuit civique bene merenti!“'. 1834. 
Gruodžio 5-ąją Paganinis „Karlo Feličės“ teatre surengė 
vargšų naudai dar vieną koncertą. 

Gruodžio 12-ąją Paganinis vėl buvo Parmoje ir daly- 
vavo iškilmėse Marijos Luizos gimimo dienos garbei. 
Gruodžio 20-ąją, prašomas rūmų kamerhero ir smuikininko 
mėgėjo grafo Andželo Bjankio, surengė akademiją rinkti- 
nei Pjačencos auditorijai. 

Per Kūčias jis grįžo į Genują ir markizo Filipo Paolučo 
buvo pakviestas į vakarą jo namuose sausio 2 dieną. 
Smuikininkas pakvietimą priėmė ir maloniai sutiko pa- 
griežti markizo svečiams. Mieste siautėjo cholera, kuri jau 
keli mėnesiai klaidžiojo po Europą, ir gruodžio 5 dieną 
„Karlo Feličės“ teatre įvykusio koncerto pajamos buvo 
atiduotos nukentėjusiems nuo epidemijos šelpti. Vėliau 
Paganinis choleros ištiktoms vargšų šeimoms paaukojo dar 
tūkstantį lirų. 

Smuikininkas ketino grįžti į Parmą ir net patraukti į 
Milaną groti „La Skaloje“, bet sveikata taip pašlijo, kad 
jis turėjo likti Genujoje. Draugai jį lankė, guodė, tačiau 
maestro buvo liūdnas, kaip matyti iš neišsiųsto laiško se- 
nam draugui, poetui Džoakinui Pontei, kuris 1819 metais 
jam sukūrė odę. Štai tasai laiškas: 


„Bičiuli, 

norint patekti į skausmo buveinę, nelabai tinka statūs 
mano namų laiptai, kuriais tau vėl teks lipti, jeigu pasveik- 
si taip greitai, kaip aš linkiu. 

Mane aplankė genialusis p. Pjetras Izola. Taigi drau- 
gystė ir mūzos kartais palengvina sunkias mano dienas. 
Šios mielos kenčiančios žmonijos draugės stengiasi pa- 
lenkti likimą mano pusėn. 

Reiškiu kuo nuoširdžiausi padėką didžiam Poetui. 


Visuomet tavo 
Nikolas Paganinis 


Genuja, 1835 m. balandžio 25 d.“ 
107 Didžiai nusipelniusiam piliečiui, smuikininkui Nikolai Paganiniui, 
kuriam niekas negali prilygti. (Lot.) 

„Sunkias mano dienas“ — tai žodžiai, padiktuoti kar- 
tėlio ir didelių kančių. Paganiniui buvo baisiausia pri- 
verstinis dykinėjimas, nes tada jį apimdavo niūrios min- 
tys, baimė, neviltis. 

Tuo tarpu draugai jam rengė iškilmingą šventę. Ini- 
ciatorius buvo markizas di Negras, kuris Nikolą visuomet 
labai mylėjo ir globojo nuo pirmųjų jo karjeros žingsnių. 
Šventė įvyko 1835 metų liepos 28 dieną di Negro viloje 
„Žemės rojus“, stovinčioje ant kalvos, tarp žalių medžių, 
kvapnių laurų, žydinčių gėlių; svečiai susirinko terasoje, 
iš kurios atsivėrė nuostabus Genujos vaizdas su tūkstan- 
čiais čerpėmis dengtų namukų, aptūpusių aukštą krantą 
ligi pat jūros, ligi uosto su išmetusiais inkarus laivais, 
saugomais rūsčios viduramžių tvirtovės. 

Dalyvaujant Paganiniui, buvo atidengtas marmurinis 
biustas, sukurtas Genujos skulptoriaus Paolo Oliverio, ir 
markizas di Negras pasakė kalbą. „Gražu, kai didieji žmo- 
nės susilaukia pagyrimo iš proanūkių,— kalbėjo jis, — bet 
dar gražiau ir maloniau, kai jį girdi būdami gyvi. Todėl 
aš nenoriu pavesti ainiams to, ką privalome padaryti 
mes, — iškilmingai atiduoti pelnytą pagarbos duoklę ge- 
nialiam mūsų kraštiečiui . 

Gausybės įvairiaspalvių lempelių apšviestame sode su- 
sirinko rinktinė Genujos publika ir daug aukštų svečių 
iš užsienio. Jie sėdėjo pusračiu gėlėmis apkaišytame pa- 
viljone. Pirmiausia kalbėjo markizas Antonijus Brinjolė 
Salė, Sardinijos karaliaus pasiuntinys Liudviko Pilypo dva- 
re ir Paganinio draugas dar nuo Prancūzijos laikų. Paskui 
advokatas Martelis smuikininko garbei padeklamavo sone- 
tą. Savo eiles skaitė di Negras, Lorencas, Kosta, Džuzepė 
Krokas, Džuzepė Moras, Ferdinandas Maestris ir Pjetras 
Izola. Po iškilmingosios dalies, rašo Gazzetta di Genova, 
damos ir kavalieriai ėmė šokti „kvepiančių kedrų papėdė- 
je”. Svečiai linksminosi ligi aušros. 


Dvidešimt antras skyrius 


PAGANINIS PARMOJE 


Dėl visko kaltas likimas, kuris nori, 
kad būčiau nelaimingas... 


Paganinis 


Rugsėjo pradžioje Paganinis kelias dienas viešėjo Mila- 
ne, paskui, to pat mėnesio 20-ąją, grįžo į Parmą. Jis tikėjosi 
„Gajonės“ viloje rasti Džermį, bet kai ten atvyko, jam 
sugniaužė širdį: vilą rado tuščią ir užrakintą'?“. Džermis 
buvo Sarcane, nes sirgo ir labai liūdėjo, mirus motinai. 
Vienam su Akile Paganiniui didžiulis namas atrodė tuščias, 
liūdnas, nejaukus. 

Laimė, smuikininką neilgai slėgė vienatvė ir liūdesys, 
mat netrukus jis gavo džiugią žinią: Marija Luiza jam siūlė 
tapti Rūmų orkestro komisijos nariu. Pasiulymas glostė 
maestro savimeilę, todėl jis mielai sutiko ir parašė komi- 
sijos pirmininkui didžiajam kamerherui Stefanui Sanvitalei 
tokį laišką: 

„Gajonė, 1835 m. lapkričio 4 d. 

Ekscelencija, 


esu be galo dėkingas už džiugią žinią, kad šviesiausioji 
mūsų Valdovė maloningai teikėsi mane paguosti, siūlyda- 
ma tapti Rūmų orkestro komisijos nariu. 

Niekas, nebent silpna sveikata, negali iš manęs atimti 
džiaugsmo mokyti orkestro muzikantus, kad pelnyčiau 
šviesiausiosios kunigaikštienės malonę. Maldauju Jūsų 
Ekscelenciją perduoti šviesiausiajai Valdovei beribę ištiki- 
mo jos tarno padėką, kurią dar sykį išreikšiu jai prie kojų, 
jeigu man bus suteikta tokia garbė. 

Su didžiausia pagarba lieku nuolankiausias Jūsų Eks- 
celencijos tarnas 


Nikolas Paganinis ” 


108 Štai ką jis rašė draugui rytojaus dieną: „Parma, 1835 m. rugsėjo 
23 d. Net pašiurpau, kai šio mėnesio 20 dieną atvykęs vilą radau užrakintą. 
Be tavęs mums čia labai nejauku. Greičiau atvažiuok ir rašyk, nes man 
taip reikia paguodos. Mudu su Akile labai tavęs laukiame“. 

Grafas Sanvitalė, vykdydamas kunigaikštienės nuro- 
dymus, su Paganiniu elgėsi itin pagarbiai bei maloniai 
ir prašė jį pareikšti savo nuomonę apie orkestrą, jo sudėtį 
ir veiklą. 

Parmos rūmų orkestras buvo labai kuklus: devyni smui- 
kai, du altai, dvi violončelės, keturi kontrabosai, trys 
fleitos, trys obojai, trys klarnetai, du fagotai, trys anglų 
ragai, du trimitai, trombonas ir timpanai. Viso labo trisde- 
šimt keturi orkestrantai, kurie paprastai užimdavo vietas 
pagal konkursą ir gaudavo pastovų atlyginimą. Buvo ir 
keletas vadinamųjų aspirantų. Jie teikdavo paslaugas už 
menką algą arba už tam tikrą, retkarčiais gaunamą atly- 
ginimą. Buvo kviečiami tada, kai reikėdavo padidinti or- 
kestro sudėtį. 1835 metais tokių aspirantų buvo šešiolika: 
kai kurie puikiai išmanė darbą ir koncertuodami nuolat 
kėlė savo meistriškumą. Be muzikantų, Marija Luiza išlai- 
kė du dainininkus ir dainininkę. Rūmų orkestrui vadovavo 
keletas dirigentų, kurių kiekvienas turėjo savo pareigas: 
vienas dirigavo muzikantams, kitas — dainininkams, tre- 
čias — vienuolių moterų chorui, ir taip toliau. 1835 metais 
Parmos rūmų orkestre dirbo Ferdinandas Simonis, Džuze- 
pė Nikolinis, Džuzepė Alinovis, Ferdinandas Orlandas ir 
Ferdinandas Melkijoris. 

Tais laikais orkestrui diriguodavo pirmasis smuiki- 
ninkas arba maestro di cembalo — klavesino partijos at- 
likėjas; operą diriguodavo pats autorius — per premjerą 
ir kelis vakarus po jos. Matėme, kad Paganinis dirigavo 
Rosinio „Matildą di Šabran“, grieždamas pirmojo smuiko 
partiją. Džervazonio manymu, Parmos rūmų orkestro diri- 
gentas Melkjoris buvo puikus smuikininkas, bet dažnai 
sirgdavo ir jį turėdavo pavaduoti kiti. 1835 metų rugsėjo 
mėnesį, staiga mirus Enrikui Dal'Astai, liko laisva pirmojo 
smuikininko vieta. Grafas Sanvitalė rūpinosi, kad kuni- 
gaikštienė patvirtintų konkursinės komisijos sudėtį, ir 
spalio 10 dieną apie tai rašė kabineto sekretoriui kavalie- 
riui Richeriui: 

„Būtų labai naudinga, kad į komisiją įeitų baronas 
Nikolas Paganinis, kuris geriau negu kas kitas gali pareikš- 
ti nuomonę apie naują rūmų orkestro sudėtį. 

Taigi Paganinį kvietė ne tiek laisvos pirmo smuiko 

vietos užimti, kiek paties orkestro pertvarkyti. Jam suti- 
kus, lapkričio 4 dieną Sanvitalė Richeriui rašė: 


„Mieste jau sklinda gandai apie šį paskyrimą ir visi 
tam pritaria; vadinasi, žmonės apie garbųjį poną baroną 
yra geros nuomonės. Netrukus prasidės konkursiniai eg- 
zaminai, ir mes nepaprastai džiaugiamės, kad priimsime į 
savo tarpą Žmogų, kuris galės apibendrinti mūsų pasiūly- 
mus Jos Didenybei dėl orkestro sudėties pakeitimo“. 


Lapkričio 16 dieną Šv. Simono aikštėje esančių Sanvi- 
talės rūmų salėje įvyko konkursinis egzaminas. Iš penkių 
pretendentų nugalėjo Ferdinandas Skvasonis, kuriam prieš 
tai, kaip ir kitiems keturiems, buvo mokama aspiranto 
alga. Vietoj sergančio Melkjorio į rūmų teatro direktoriaus 
kėdę atsisėdo Ferdinandas Orlandas, o Paganiniui buvo 
pavesta diriguoti koncertus!““. 

Beveik po trisdešimt metų kartojosi istorija kaip Luko- 
je, Elžbietos Bačoki dvare, tik tada kunigaikštienė buvo 
Napoleono sesuo, o dabar — jo našlė, ištekėjusi (trečią 
kartą nuo 1829 metų) už grafo Bombeleso, ir Paganinis 
dabar turėjo ne dvidešimt trejus, o penkiasdešimt trejus 
metus, nors jo širdis išliko tokia pat jauna, o plaukai — 
juodi kaip jaunystėje. Marijos Luizos pasiūlymas smuiki- 
ninką nudžiugino; jis su entuziazmu ėmėsi darbo. 

Reikėjo pasiruošti kunigaikštienės gimtadieniui, kurį 
ji švęsdavo gruodžio 12-ąją. Jis nedelsdamas atleido tris 
prastus smuikininkus ir pridūrė tris pučiamuosius bei mu- 
šamuosius instrumentus, paėmęs iš karinio orkestro. Kon- 
certas turėjo nepaprastą pasisekimą, ir 1835 metų gruodžio 
23 dieną laimingas Paganinis apie šį įvykį Džermiui rašė: 


109 Lapkričio 26 dieną Sanvitalė Richeriui rašė: „Šįryt sukviečiau 
visus orkestro muzikantus į vieną Sanvitalės rūmų salę. Pasakęs trumpą 
kalbą, juos įspėjau, jog nuo šiolei jie turi groti taip, kad būtų patenkinta 
Jos Didenybė, jog jiems diriguos ponas baronas Paganinis ir jau šiandien 
pradės repetuoti „Vilhelmo Telio“ uvertiūrą. Visi muzikantai panoro 
nusipelnyti Jos Didenybės malonę ir labai nudžiugo, kad jų dirigentas 
ir vadovas bus įžymusis Paganinis. Jie su tokiu užsidegimu atliko minėtą 
uvertiūrą, jog ponas baronas kuo nuoširdžiausiai juos išgyrė, nors daugelį 
matė pirmą kartą... Paskui ponas baronas Paganinis išreiškė norą žemai 
nusilenkti Jos Didenybei ir ją patikinti, kad netrukus jos orkestras bus 
vienas iš geriausių". 

„Abi uvertiūros — „Vilhelmo Telio” ir „Fidelijaus“,— 
kurias dirigavau rūmuose gruodžio 12 dieną, sukėlė furorą; 
publika pamatė, ką reiškia, kai orkestrui vadovauja virtuo- 
zas. Stebėkis! Maestro Orlandas patyrė visišką fiasko. 
Jis net atsisėsti prie klavesino nemokėjo ir buvo toks 
kvailas, kad per pirmą orkestro repeticiją teatre dirigavo 
nejudėdamas, tarytum aklas kurčnebylis. Ir tada vietoj ma- 
estro Orlando paskyriau pirmąjį smuikininką Ferarą, iš 
tiesų puikų dirigentą, kurį buvo rekomendavę K. Karlis ir 
Rola. Po šios repeticijos Orlandą atleidau ir pasodinau tarp 
dviejų kontrabosistų: tegul mokosi skaityti partitūrą, 
užuot klaidinęs kitus. 

Rūmai suteikė man garbę paskirdami teatro komisijos 
nariu, ir be mano sutikimo nieko negalima daryti. Po trijų 
orkestro repeticijų ir pakeitus pučiamųjų instrumentų pūs- 
tukus, labai efektingai skamba opera „Puritonai“. Patik- 
rinęs kai kuriuos muzikantus ir nustatęs, kad jie neturi 
klausos, atleidau iš orkestro ir teatro septynis žmones. 

Jeigu kunigaikštienė pakviestų pietų vieną tavo pažįs- 
tamą ir pati užkabintų jam ant kaklo ordiną... ką tu pasa- 
kytum apie tokią garbę?“ 


Sausio 5 dieną trumpais sakiniais, kuriuose justi nuo- 
širdus darbo džiaugsmas, Džermiui jis rašo: 


„Bičiuli, 
orkestras fantastiškas!!“. Esu laimingas, kad gavau 
viską, ko norėjau. Tačiau baisiai stinga laiko, nes be mano 


110 Kaip Paganinio nuomonę vertino Parmos muzikai, matyti iš šio 
nepublikuoto laiškučio, kurį profesorius Arnoldas Bonorandis malonin- 
gai leido čia pacituoti: 

„Didžiai gerbiamas Profesoriau, 

nuoširdžiai dėkoju už man parodytą pasitikėjimą. Jūs klausiate mano 
nuomonės apie savo Didžiuosius koncertinius duetus dviem fagotams? 
Galiu tik pritarti nemirtingajam savo draugui Rosiniui ir kitiems įžy- 
miems maestro, kurie šiuos kūrinius iš tiesų deramai įvertino. Kiekvienas, 
panorėjęs juos groti, turės didžiausią malonumą. Publika bus patenkinta, 
o inteligentai laikys juos vertais profesoriaus Tartanjinio. Džiaugiuosi 
kartu su jumis. Su nuoširdžia pagarba 


jūsų nuolankiausias tarnas 
Nikolas Paganinis” 

patarimo nieko nedaroma. Matai, kokios garbingos vy- 
riausiojo koncertmeisterio pareigos“. 


Fetisas, sužinojęs apie Paganinio paskyrimą Parmos 
rūmų teatro komisijos nariu, baisiai nusivylė: „Gaila,— 
rašo jis Revue Musicale puslapiuose,— kad šis artistų 
karalius nusileido iki dvariškio lygio!“ Tačiau Paganinis, 
priešingai, buvo laimingas ir negalėjo atsidžiaugti dvaru. 
Marija Luiza smuikininką apdovanojo Šv. Jurgio ordinu, 
ir baronas kavalierius Nikolas Paganinis visada jį prisi- 
segdavo, eidamas į rūmų pokylius. Sausio 15 dieną jis 
naiviai kaip vaikas Džermiui gyrėsi: 


„Vakar vakare buvau rūmų kaukių baliuje su špaga 
ir ordinais, įskaitant ir Konstantino ordiną. Tą, kuris su 
briliantais, prisisegiau prie krūtinės; neįprasta, bet gražu“. 


Jis ir toliau uoliai pertvarkinėjo orkestrą ir vasario 4 
dieną Džermiui rašė apie naują muzikantų sudėtį: 


„Jos Didenybės prašomas, pertvarkau rūmų orkestrą 
ir esu taip užsiėmęs, kad turiu atsisakyti malonumo keliau- 
ti į Turiną. Tikiuosi, jog šis vėlavimas man nepakenks. 
Vyksiu ten atėjus pavasariui arba dar anksčiau. 

Reikia vėl gerti vaistus, bet tai manęs negąsdina. Ži- 
noma, dėl šventos ramybės verčiau jį surašysiu. Turiu gal- 
voje testamentą“. 


Tai kas, kad jis sirgo ir rijo vaistus vienus po kitų. 
Tai kas, kad virš jo sklandė mirties šešėlis. Orkestras darė 
pažangą, ir maestro buvo laimingas. 


„Orkestras, — rašė jis Džermiui vasario 5-ąją, — nors ne 
visas, šiandien geriausias Italijoje. Kelios Rosinio „Vil- 
helmo Telio“ ir Bethoveno „Fidelijaus“ repeticijos — ir 
nauji pučiamųjų instrumentų pūstukai padarė stebuklą. 
Tai labai pakėlė mano prestižą. 

Kapelmeisteriui Ferarai iš Milano Jos Didenybė mano 
rūpesčiu paskyrė trijų tūkstančių frankų algą, be to, jis 
gaus atlyginimus iš rūmų ir iš teatro. Tačiau, be tarnybos 
dvare, turės kasdien mokyti muzikos du Jos Didenybės 
nurodytus jaunuolius. 

Antrasis kaukių balius, kuris turėjo būti surengtas šio 
mėnesio 9 dieną, neįvyko dėl Neapolio karalienės mirties. 
Kantrybės! Vis tiek nebegalėsiu šokti gavoto”. 


Maestro pasijuto tarsi iš naujo gimęs; jo koncertų 
finaluose vėl atsirado putojantis brio, gaivalingas sma- 
gumas. Karikatūroje, kurią 1836 metais nupiešė Parmos 
dailininkas Vinčencas Bertolotis, jis pavaizduotas prie 
dirigento pulto — strykas pakeltas, plaukai išsidraikę, 
akys svaido žaibus. Jis buvo toks laimingas, jog grafui 
Sanvitalei neribotam terminui skolino dideles sumas, 
norėdamas jį išvaduoti iš gausybės skolų kilmingiems 
genujiečiams ir šitaip jam atsidėkoti. Paganiniui reikėjo 
grafo paramos, nes sumanytas rūmų orkestro pertvarkymo 
projektas buvo perdėm novatoriškas. Maestro suprato, kad 
pats labai daug geidžia, bet žinojo, kad eina teisingu keliu 
ir siūlo naudingas reformas. 

Dinamiškas genujiečio protas karštligiškai dirbo, ir 
reikia tik stebėtis, skaitant Paganinio laiškus Sanvitalei, 
kuriuose jis išdėsto savo planus. Maestro užsimojo ne tik 
pertvarkyti rūmų orkestrą, bet ir „įkurti šiame mieste 


akademiją”. 
Orkestras buvo padidintas nuo trisdešimt keturių iki 


keturiasdešimt devynių muzikantų, neskaitant septynių 
dublerių pučiamiesiems ir timpanams; be to, dirigavimo 
problema buvo peržiūrėta ir išspręsta, remiantis visiškai 
naujais kriterijais. Paganinis gastroliavo užsienyje ir galė- 
jo klausytis simfoninės muzikos, atliekamos iš tikrųjų 
puikių orkestrų Vienoje, Vokietijoje, Paryžiuje. Jo kon- 
certuose pirmiausia būdavo grojamos simfonijos, kurias 
dażnai diriguodavo garsūs muzikai, pavyzdžiui, Habene- 
kas Paryžiuje. Įžvalgus ir nuovokus maestro atidžiai ste- 
bėjo užsienio kolegų darbą, suprato, kokie yra Italijos 
orkestrų tradicinės sistemos trūkumai ir kokia turi būti 
dirigento funkcija. Dirigentas — ne klavesinistas, ne pir- 
masis smuikininkas, kurie vadovavo muzikantų ansamb- 
liams kaip išmanė — duodavo ženklus rankomis bei stryku 
ir, padėję į šalį savo instrumentą, kai būdavo galima, laz- 
dele ar natų popieriaus ritiniu stuksendavo į piupitrą, o jei 
orkestrantai negirdėdavo, trypdavo į taktą kojomis. Tai 
dar pusė bėdos operoje, kur orkestro vaidmuo antraeilis, 


275 


tačiau nepakenčiama atiiekant Haidno, Mocarto, Vėberio ir 
Bethoveno simfoninius kūrinius. 

Paganinis Sanvitalei aiškino, kad užsienyje visi or- 
kestrai turi: „...dirigentą, stovintį tokioje vietoje, iš kurios 
jis gali perduoti savo mintis bei norus dainininkams ir 
muzikantams. Jam prieš akis, ant fortepijono ar staliuko, 
yra partitūra, kurią jis, reikalui esant, gali vartyti kaire 
ranka. Jis diriguoja stovėdamas, duoda ženklą pradėti, 
skaičiuoja taktą tarytum chronometras, rodo akimis, ką 
daryti, ir yra viso orkestro centras...“ 

Norint, kad ir Italijoje orkestrai darniai grotų ir pasiek- 
tų gerų rezultatų, reikia iš pagrindų pertvarkyti pasenusią 
jų sistemą. 


„Paganinis,— rašė kritikas B. Lupas,— pirmasis Itali- 
joje iškėlė klausimą dėl orkestro pertvarkymo, taigi ir 
dėl dirigento. Kadangi jis ne tik griežė, bet ir kūrė pats, 
jo pasiūlymai, be abejo, lietė ir instrumentuotę bei in- 
terpretaciją; žodžiu, jis kėlė esmines simfoninio kūrinio 
atlikimo problemas. 

Nepaprastai svarbu yra instrumentuotė, teikianti dau- 
gybę galimybių ir sprendimų. Todėl klavesinisto ar pirmo- 
jo smuikininko dirigavimo nepakako. Reikėjo asmenybės, 
sugebančios savaip interpretuoti simfoninį kūrinį ir valdyti 
visą orkestrą. Paganinis išpranašavo, koks turi būti šiuolai- 
kinio orkestro dirigentas”. 

Jis nagrinėja orkestro problemas be galo įžvalgiai. 
Svarbiausiais instrumentais laiko altus ir violončeles. 
Reikalauja, kad kiekvienas muzikantas atliktų savo partiją 
kuo tiksliau, atkakliai siekia kuo subtiliau perteikti kūri- 
nio koloritą; anot jo, tik taip Parmos orkestras galės „gerai 
groti didžiųjų kompozitorių, net Bethoveno simfonijas”. 


„Naujojo orkestro muzikantai,— rašo Paganinis,— 
sudaro darnų ansamblį, nes per koncertus jie atlieka sun- 
kius garsiausių kompozitorių kūrinius; todėl žmonės ne tik 
labiau pamėgs instrumentinę muziką, bet ir teisingiau su- 
pras patį meną, kuris, taip puoselėjamas, dar labiau su- 
klestės“. 


Tuo metu Italijoje simfoninės muzikos padėtis buvo 

apverktina; taigi Paganinio idėjos bei iniciatyva nepa- 
prastai novatoriškos. Jis teigė, jog būtina „nenuilstamai 
ir kaskart vis geriau propaguoti“ muzikos meną, o kad 
juo imtų domėtis kuo platesni ir įvairesni visuomenės 
sluoksniai, siūlė įsteigti „Koncertų draugiją“, nustatė abo- 
nementinį mokestį, sugalvojo programas ir rekomendavo 
dalį draugijos lėšų skirti vertingiems muzikos kūriniams 
įsigyti ir geriausiems muzikantams premijuoti. 

Paganinis, šis apsigimęs muzikas, garsų meno fanatikas, 
o ne vien su niekuo nepalyginamas virtuozas, kai likimas 
jam suteikė laimingą galimybę turėti savo orkestrą, jį 
formuoti, kurti ir valdyti, sugalvojo grandiozinį planą, tar- 
si matydamas svajonėse ateitį. 

Tačiau kas būtų drįsęs sekti paskui drąsų jo skrydį 
į ateitį? Gal austrės Marijos Luizos dvariškiai? Sužinoję 
apie Nikolo planus, jie negalėjo atsitokėti ir ėmė šnibždė- 
tis, kad Paganinis esąs „pernelyg didis“ jam patikėtoms 
pareigoms. 1836 metų vasario 27 dieną Ričmondas atsiuntė 
Sanvitalei konfidencialų laišką: 


„Jūsų Ekscelencija savo nuoširdžiame šio mėnesio 24 
dienos laiške mane klausiate, ar baronas kavalierius Pa- 
ganinis, sudarydamas kunigaikštienės rūmų orkestro 
reorganizavimo projektą, turi įtraukti ir save į šio orkestro 
vadovaujančių darbuotojų sudėtį, nes jo paskyrime sako- 
ma: „su specialiu įpareigojimu rūpintis teatro muzika”, 
tai yra, anot Jūsų Ekscelencijos, ar jo veikla apsiriboja 
tik teatru, ar ji apima visą dvaro muziką, ir t. t. 

Į šį klausimą turiu garbės Jūsų Ekscelencijai atsakyti, 
kad ponas baronas kavalierius Nikolas Paganinis, sudary- 
damas rūmų orkestro reorganizavimo projektą, neturi 
savęs įtraukti į vadovaujančių šio orkestro darbuotojų 
sudėtį, nes: 

1) jis pernelyg didis, kad būtų šio orkestro tarnautojas; 

2) jo paskyrime sakoma: „su specialiu įpareigojimu 
rūpintis teatro muzika”; taigi jo pareigos apsiriboja tik 
teatru, kuriame jis, kaip administracinės komisijos narys, 
įpareigotas rūpintis vien minėto teatro muzika, nes kiek- 
vienam komisijos nariui pavesta tvarkyti tik kurią nors 
teatro veiklos dalį. 

Teatro administracinės komisijos nutarimai galioja tik 


277 


teatre; vadinasi, tik teatre galioja ir atskirų komisijos 
narių sprendimai. 


Dvarę niekas negali savavališkai šio klausimo spręsti, 
vien pirmasis kunigaikštienės rūmų mažordomas, gavęs 
pačios valdovės įsakymą . 


Tr vėl menkystės, pavyduoliai ir bailiai ėmė regzti intri- 
gas prieš genijų. Kai užsimojusį sudaryti orkestro reorga- 
nizavimo projektą Paganinį Sanvitalė supažindino su 
„konfidencialiu“ laišku, įsižeidęs maestro jam taip atsakė: 


„Parma, 1836 m. vasario 29 d. 


Ekscelencija, 


dėkoju Jūsų Ekscelencijai, kad teikėtės mane supažin- 
dinti su laišku, kurį šio mėnesio 27 dieną gavote iš Jos 
Didenybės kabineto; kadangi ten, darant man garbę, esu 
laikomas pernelyg didžiu, jog galėčiau būti rūmų orkestro 
tarnautojas, aš sau leidžiu štai ką pasakyti: 

1) manau, kad Jos Didenybė, suteikdama man garbę 
sudaryti jos orkestro reorganizavimo projektą, nenorėjo 
manęs paskirti orkestro tarnautoju ir kad tarnautojais 
tikra šio žodžio prasme neturi vadintis nei komisijos na- 
riai, nei jos pirmininkas, nei juo labiau žmonės, artimi 
pačiai Jos Didenybei; 

2) iš pagyrimo „pernelyg didis“, kuriuo man norima 
įsiteikti, nieko nebelieka antroje laiško dalyje, nes ten 
aiškiai sakoma, kad mano pareigos rūmų orkestre apsiri- 
boja vien teatro muzika; 


3) kadangi Jūsų Ekscelencija vadovaujate orkestrui 
tiek pačiame dvare, tiek kitur, aš manau, jog tvarkyti visus 
orkestro reikalus patikėta jums vienam, nes tik taip įma- 
noma sėkmingai darbuotis. Iš minėto laiško supratau, 
kad toks vadovavimas, kai viską tvarko vienas asmuo, 
gali būti anuliuotas. 


Tikiuosi artimiausiu metu Jos Didenybei įteikti rūmų 
orkestro reorganizavimo projektą, apie kurį ne sykį Jūsų 
Ekscelencijai kalbėjau; jame išdėsčiau savo mintis. Viltis, 
kad šį mano darbą pirmiausia peržiūrės ir vertins Jūsų 
Ekscelencija, yra didelis atpildas man už triūsą. 

Turiu garbės būti nuolankiausias Jūsų Ekscelencijos 
tarnas. 


Nikolas Paganinis” 


Po kelių dienų, kovo 6-ąją, Paganinis pasiūlė smuiki- 
ninko vietą rūmų orkestre Karlui Binjamiui, su kuriuo 
buvo susipažinęs per neilgą savo viešnagę Kremonoje. Bin- 
jamis sutiko ir kovo 12 dieną su Paganiniu sudarė sutartį: 


„Kavalierius baronas Paganinis priima smuikininku 
į savo orkestrą poną Karlą Binjamį, šiuo metu einantį 
Mantujos teatro dirigento pareigas. 

Pasitraukti iš šių pareigų, kurias šiandien patvirtino 
baronas Paganinis, ponas Binjamis galės tik po nepertrau- 
kiamo dešimties metų darbo. 

Baronas Paganinis ponui Binjamiui skiria du tūkstan- 
čius frankų metinės algos ir penkis šimtus frankų už dvi 
45 minučių pamokas, kurias penkis kartus per savaitę turės 
duoti dviem barono Paganinio nurodytiems jaunuoliams. 

Ponas Binjamis algą pradės gauti nuo 1836 metų birželio 
1-osios; todėl nuo tos dienos jis privalo būti barono Paga- 
ninio nurodytoje vietoje. 

Šios sutarties laikytis įsipareigoja žemiau pasirašę 


baronas N. Paganinis ir 
Karlas Binjamis“. 


Ši sutartis, kaip rašo Kodinjola, buvo tarsi nesantaikos 
obuolys. Marija Luiza nepanoro jos pripažinti ir, kurstoma 
Paganinio nemėgstančių dvariškių, joje įžvelgė nepagarbą 
savo aukščiausiajai valdžiai. Paganinis su Binjamiu nėrėsi 
iš kailio, stengdamiesi užglaistyti konfliktą, bet nieko ne- 
laimėjo. Grafas Sanvitalė atkakliai tylėjo ir slapčia ieškojo 
žmogaus į Paganinio vietą. 

Štai kaip atrodo neskelbtas Paganinio laiškas, kurį 
pateikiame, maloningai sutikus jo savininkui daktarui 
Roiteriui iš Manheimo: 

„Parma, 1836 m. gegužės 27 d. 

Šviesiausiajam ponui Filipui Dzafariniui, Ferara 


Didžiai gerbiamas ir brangus bičiulį, malonus jūsų 
laiškas, išsiųstas 1835 metų gruodžio 30 dieną, atėjo laiku, 

ir aš perskaičiau jį su dideliu malonumu, kaip ir kiekvieną 
jūsų rašytą žinutę ar ką nors apie jus. 

Likimas taip lėmė, jog jis pateko tarp mano reikalinių 
popiėrių, o kadangi tuo metu buvau iki kaklo pasinėręs 
į darbus, paskui rimtai susirgau, jūsų laišką ir patarimus 
visai užmiršau, todėl jaučiuosi labai kaltas. 

Laišką prisiminiau ne tvarkydamas popierius, tarp ku- 
rių jis buvo pasimetęs, o šio mėnesio 3 dieną vėl gavęs 
iš jūsų žinutę. Jį perskaitęs pamačiau, kad jūsų patarimai 
man nebūtų davę jokios naudos. Bet pakalbėkime apie 
įdomesnius dalykus. 


Gegužės pradžioje man buvo smarkiai sutrikę nervai. 
Skubių reikalų verčiamas, turiu vykti į Turiną, tačiau, 
kol laikysis šalti orai, sėdėsiu namie, nes dar nesijaučiu vi- 
sai pasveikęs. 

Pati šviesiausioji Valdovė kuo gražiausiais žodžiais 
mane prašė parengti projektą, kurį įgyvendinus orkestras 
būtų geriausias pasaulyje. Tačiau mano idėjos ne visiems 
patiko, nors stengiausi niekam nepakenkti ir metinės or- 
kestro išlaidos beveik nepadidėjo. Jau kone du mėnesiai 
mano projektas įteiktas Jos Didenybei, bet iki šiolei dar 
negavau atsakymo. Vienintelė paguoda, kad mano ketini- 
mai dori, nes šviesiausiosios Valdovės garbei siūliau tik 
gera. 

Taip susiklosčius aplinkybėms, suprantate, nedaug kuo 
galiu jus nudžiuginti. Turine ilgai neužtruksiu, tik atliksiu 
vieną nepaprastai svarbų reikalą!!! ir tuojau grįšiu. Turiu 
pasakyti, jog čia susidraugavau su ponu Luidžiu Toridža- 
niu, kuris, kiek man žinoma, pažįstamas su monsinjoru 
Askviniu, ir šie jų ryšiai gali būti jums naudingi. Reko- 
menduoju parašyti jam pačiam — tikrai nesigailėsite. 

Sudie, brangus bičiuli, ir neabejokite, kad mano pagar- 
ba ir meilė jums, didžiai talentingam bei doram žmogui, 
niekuomet neišblės, nors ir kiek laiko prabėgtų, nors ir 
kaip toli būtume vienas nuo kito. Prašykite mane, ko rei- 
kės, mylėkite, kaip visada. Ištikimas jūsų draugas 


N. Paganinis” 

"! Kaip matysime vėliau, Paganinis turi galvoje Akilės legitima- 
ciją. 

Paganinis neslepia savo apmaudo ir įsitikinimo, kad 
dvare prieš jį rezgamos pinklės ir jo projektas niekuomet 
nebus nei priimtas, nei įgyvendintas. Vietoj Binjamio buvo 
siūlomas kitas smuikininkas — Nikola de Džovanis, kuris 
1836 metų gruodžio 26-ąją Parmoje dirigavo Belinio „Pi- 
ratą“. Oficialų pranešimą apie jo paskyrimą Gazzetta di 
Parma išspausdino gerokai vėliau, 1837 metų kovo 4 dienos 
numeryje: „Jos Didenybė šviesiausioji mūsų Valdovė va- 
sario 8 dienos įsakymu teikėsi paskirti poną Nikolą de 
Džovanį rūmų orkestro dirigentu ir pirmuoju smuiki- 
ninku”. 

Bet dar gerokai prieš šį įsakymą Paganinis jautėsi ne- 
smagiai „Gajonės“ viloje, Parmoje: žinojo esąs nepagei- 
daujamas kunigaikštienės rūmuose. Jis vėl neteko kantry- 
bės. Tuo metu lyg tyčia užtruko žiema ir gegužė buvo 
labai šalta. 

„Vakar mieste snigo, — rašė jis Džermiui gegužės 3 die- 
ną,— širyt „Gajonėje“ viskas buvo apledėję. Man tai jau 
aštuntas žiemos mėnuo. Trūksta tik žemės drebėjimo; jei 
bus tokia Dievo valia, sulauksime ir jo. 

Nerašiau anksčiau, nes gulėjau reumato susuktas ir gy- 
džiausi „Lerua“ būdu. Kai pasijusiu geriau, nedelsdamas 
važiuosiu į Turiną ir, gavęs, ko man reikia, kad nusiramin- 
čiau, surašysiu testamentą. 

Dėkoju už įdėtą laišką iš Amerikos. Ten manęs laukia, 
ir aš norėčiau ten nukeliauti jau vien todėl, kad įsitikin- 
čiau, ar iš tiesų sunku mirti nuo jūros ligos; nors kažin, 
ar man lemta baigti dienas tarp žuvų. 

Juo geriau, kad jaunasis Raimondis negali suteikti gar- 
bės tam suš... miestui, pilnam aukštuomenės mulkių; ap- 
maudu, kad jiems teko tokia puiki, auksinės širdies valdo- 
vė; tik, deja, užmarši”. 


Laiško tonas piktas, o Parmai adresuotą šiurkštų 
epitetą, anot de Sosino, gali drėbti tik buvęs uosto vaikė- 
zas. Paganinis pritrūko kantrybės ir netrukus visiems 
laikams paliks užmaršiąją Mariją Luizą, apgailėtiną pik- 
taliežuvių dvarą, jo intrigas ir rietenas, orkestrą ir komi- 
siją. Norėdamas padėti Binjamiui, jis dar sykį įmantrių 
aukštuomenės stiliumi kreipsis į Sanvitalę, bet greitai ir 

su juo ims kalbėti išdidžiau. Štai kaip atrodo paskutinis 
laiškas, rašytas 1836 metų balandžio 7 dieną: 


„Ekscelencija, 


kai paskutinėmis praėjusio karnavalo dienomis Jūsų 
Ekscelencija man konfidencialiai pranešėte, kas rašoma 
iš Kabineto gautame laiške, kuriame buvo išreikštas Jos 
Didenybės noras, kad pasiūlyčiau, ko, mano manymu, rei- 
kia visiškam ir ryžtingam jos orkestro pertvarkymui, aš, 
noIS-sirgau ir turėjau kitų reikalų, nedelsdamas ėmiausi 
Jos Didenybės man pavesto darbo; turiu pasakyti, jog 
Valdovė ne tik apipylė mane malonėmis, bet ir suteikė 
garbę savo pasitikėjimu, nes iš jos pačios ir iš pirmojo 
mažordomo išgirdau žodžius, kurių niekad nepamiršiu: 
Tout ce que proposera Paganini sera adoptė!!?. 

Tikėdamas tuo, ką girdėjau savo ausimis, aš ir toliau 
nuoširdžiai dirbau rūmų orkestro reorganizavimo darbą, 
nes iš žodžių „visiškas ir ryžtingas pertvarkymas” supra- 
tau, kad Jos Didenybė nori turėti orkestrą kitokį negu 
iki šiolei, ir negalėjau jo pertvarkyti palikdamas tokį, 
koks buvo. Antra vertus, sužinojau, jog ponas Ferara, rū- 
mų orkestre einąs pirmojo smuikininko ir dirigento parei- 
gas, nesąžiningai atlieka savo darbą. Patyręs, kad tai di- 
džiai nemalonu Jos Didenybei, nedelsdamas ėmiau rinkti 
žinias apie vieną puikų smuikininką, dirigentą, koncert- 
meisterį ir kompozitorių, gyvenantį Mantujoje. Turiu 
galvoje poną Karlą Binjamį, kurį iškviečiau į Parmą ir, ne- 
pasitikėdamas kitų nuomone, pats išegzaminavau. Mano 
lūkesčiai nebuvo apvilti; todėl netrukus jį priėmiau, 
džiaugdamasis, kad naujajam rūmų orkestrui vadovaus 
žmogus, turįs daugybę gerų savybių, tinkančių šiam darbui. 
Man žinoma, jog pikti liežuviai ėmė teršti Binjamio elgesį. 
Tai nesąmonė, nes tiek Kremonoje, tiek Mantujoje, tiek 
Milane jis daugelį metų su didžiuliu pasisekimu ėjo kon- 
certmeisterio pareigas, o nederamo elgesio žmogus šiame 
poste ilgai išsilaikyti negalėtų. 

Nors Valdovės žodžiai, kuriuos paminėjau laiško pra- 
džioje, man davė neribotą valdžią, aš iš delikatumo ne- 


"12 Viskas, ką pasiūlys Paganinis, bus priimta. (Pranc.) 

įtraukiau pono Binjamio pavardės į orkestro etatų sąrašą, 
tik prie savo projekto pridėjau su juo pasirašytą sutarties 
kopiją ir pastabą, kodėl šią sutartį pasirašiau. Turėjau 
tai padaryti, nes pamačiau, kad Jos Didenybės akyse nie- 
kinami mano darbai, be to, nesiskaitoma su man suteiktais 
įgaliojimais, nors aš, tikėdamas Valdovės palankumu ir 
naudodamasis man suteikta valdžia, projektą atlikau pagal 
jos norą. Priekaištas, kad padariau klaidą prie projekto 
pridėjęs sutartį (ją pasirašiau norėdamas įtikti Jos Dide- 
nybei ir patobulinti orkestrą, nors prieš kelis mėnesius 
galėjau duoti tik naudingų patarimų), verčia manyti, jog 
klaidą padariau ne aš, o tasai, kuris stengėsi mane apkal- 
tinti, kad ėmiausi kiek neįprastų priemonių. 

Nors ir kaip būtų, prašau Jūsų Ekscelenciją pagreitinti 
atsakymą, kurį Kabinetas, išmintingai viską apsvarstęs, 
teiksis man duoti, nes aš, kaip minėjau, turiu kitų reikalų, 
be to, labai noriu išspausdinti rūmų orkestro pertvarkymo 
projektą, kad kiekvienas, žinąs, jog man suteikti įgalioji- 
mai, galėtų spręsti, ar sugebėjau pateisinti kunigaikštienės 
pasitikėjimą, ir kad šiuo darbu, kurį atlikau remdamasis 
ilgamete savo patirtimi, galėtų pasinaudoti daugelis tų 
miestų, kur dėmesingai žiūrima į muzikos meno ugdymą. 


Nuolankiausias Jūsų Ekscelencijos tarnas 
N. Paganinis” 


„Gajonės“ vila jam teikė vien nemalonumų ir rūpesčių. 
Ar ne geriau buvo jos atsikratyti, jeigu buvo įmanoma? 
Ir maestro gegužės 24 dienos laiške su Džermiu tarėsi: 
„Parašyk, ką manai apie „Gajonės“ vilą...“ Visą baisią 
žiemą Paganinis praleido Parmoje, grafo Linačio rūmuose. 
Bet ir čia jam buvo blogai, nes ligos jo nepaliko, laikė 
uždariusios jį tarp keturių sienų, dažnai prikaustydavo 
prie lovos, besiraitantį nuo vidurių skausmų, kuriuos su- 
keldavo barbariškas gydymas „Lerua“ laisvinamaisiais. 
Jeigu jis būtų galėjęs, nedelsdamas būtų išvažiavęs... 
Kartą net arklius liepė kinkyti... Bet vėl sunegalavo ir ke- 
lionę teko atidėti. 


„Drauguži,— skundėsi jis Džermiui birželio 21 dieną, — 
turiu gerti vaistus kasdien, todėl vakar neišvykau, kaip 
tikėjausi ir tau rašiau praėjusio penktadienio laiške; bet 

kai pasijusiu geriau, iškart sėsiu į karietą ir, atvažiavęs 
į Turiną, duosiu tau žinią”. 


Šio kasdieninio gydymo smulkmenos kelia didelę 
užuojautą. Sunku įsivaizduoti, kaip Paganinis galėjo iš- 
tverti tokias kančias. 

Tačiau jis ištvėrė, dar sykį — nežinia, ar ilgam — 
atsistojo ant kojų, paprašė advokatą Toridžanį, apsiėmusį 
pašalinti nesutarimus, atsiradusius per trumpą, bet audrin- 
gą jo vadovavimą rūmų orkestrui, pasirūpinti nesėkmin- 
gais Karlo Binjamio reikalais ir liepos vidury, visiems 
laikams atsisveikinęs su Parma, išvyko į Turiną. 


Dvidešimt trečias skyrius 


NESĖKMINGA SPEKULIACIJA 
IR KILNUS POELGIS 


Paganinis — tai ugninga smuiko siela. 
E. Gijomas, 1839 m. 


Jau keleri metai Paganiniui nedavė ramybės Akilės 
legitimacija. Įteisinti nesantuokinį sūnų buvo nepaprastai 
sunku, bet, kupinas ryžto, jis patraukė į Turiną ir, ministro 
Vilamarinos!!* padedamas, gavo iš karaliaus liudijimą. 
Tai įvyko 1837 metų vasario 21 dieną, aštuoni mėnesiai 
po to, kai maestro iškeliavo iš Parmos. Tuo laikotarpiu 
rūmų orkestro komisijoje jį pavadavo grafas Džuzepė 
Kantelis, o smuikininkas de Džovanis, užėmęs vietą, kurią 
Paganinis buvo žadėjęs Binjamiui!!*, gruodžio 12-ąją, per 
Marijos Luizos gimtadienį, dirigavo koncertą. 

Taip baigėsi, kaip ir daugelis kitų, dar vienas audringas 
Nikolo Paganinio gyvenimo etapas — geniali jo, dirigento, 


113 Gauti liudijimą padėjo ir Galeacas Fontana Pinas. 

H4 Binjamis, kelis mėnesius išbuvęs be darbo ir nežinodamas, kas jo 
laukia, pareikalavo iš Paganinio pinigų. Maestro šį reikalą sutvarkyti 
pavedė Toridžaniui ir galų gale Binjamiui davė nedidelę sumą — 400 
frankų. 

veikla Parmos rūmų orkestre. Smuikininko laukė nauji 
keliai, bet jėgos silpo ir jų užteko neilgam. Dėl ligų jis 
turėjo atsisakyti ne tik kelionių į Rusiją bei Ameriką, bet 
ir sutuoktuvių su Šarlote Votson. Žodis „atsisakyti“ pasku- 
tiniaisiais jo gyvenimo metais tapo savotišku lozungu. 
Nespėjęs Turine nė kojų apšilti, Paganinis nudardėjo 
į „Karinjano“ teatrą pasiklausyti gitaristo Luidžio Lenja- 
nio. Maestro labai domėjosi šiuo koncertu, nes garsusis 
muzikantas skambino jo mėgstamu instrumentu. 


„Turėjau didžiulį malonumą,— rašė jis Džermiui liepos 
17-ąją.— Kai įėjau į ložę, publika sukėlė ovacijas. Ji plojo 
ir Man išeinant“. 

Tą pačią dieną jis aplankė Feličę Romanį, įžymųjį Ge- 
nujos rašytoją, ir labai džiaugėsi šiuo susitikimu. Romanis, 
kaip matyti iš maestro laiško Džermiui, buvo labai malonus 
ir žadėjo patvarkyti Akilės legitimacijos reikalus. 

Tų dienų laiške Džermiui yra šios eilutės: 


„Parašiau Rebicui pirksiąs dešimt akcijų, nes manau, 
kad jis apsukrus žmogus ir gerai pažįsta Paryžių. Tiek 
reikalų, jog nežinau nė kur bėgti“. 


Rebicas smuikininką įkalbėjo pirkti keletą Paryžiuje 
steigiamo muzikinio klubo akcijų. Ir Paganinis, visada 
toks atsargus, įtarus ir nepatiklus, leidžiasi įtraukiamas į 
įtartiną spekuliaciją, kuri drumstė jam ramybę iki gyveni- 
mo pabaigos. 

Turine smuikininkas užtruko tik mėnesį. 

„Vyksiu į Aleksandriją, — rašė jis Džermiui rugpjūčio 
18-ąją, — tiesa, girdėjau, ten siaučia cholera, tačiau turėsiu 
daugiau ramybės prieš koncertą, numatytą šiame mieste 
ateinantį mėnesį. Kadangi reikalas, dėl kurio ten vyksiu, 
neskubus ir būsime netoli vienas nuo kito, galėsime arba 
susitikę, arba per laiškus viską apsvarstyti. Tikiuosi, jog 
mano sumanymui pritarsi“. 


Paganinis norėjo įsipainioti į dar vieną spekuliaciją, 
bet dabar Džermis su Toridžaniu jį atkalbėjo. Toks leng- 
vabūdiškas rizikingų, neaiškių finansinių operacijų pomė- 
gis irgi iškalbingai byloja apie anksčiau jam nebūdingą 
dvasios būseną. 

Paganinis buvo toks turtingas, kad didinti kapitalo 
iš tiesų nereikėjo. Bet jam atrodė, jog turto jis turi dar 
per mažai ir negalės ramiai numirti, kol neaprūpins Akilės. 
Berniukui buvo tik vienuolika metų, ir, pasijutęs blogai, 
smuikininkas bijodavo netikėtos katastrofos; ši mintis ir 
anksčiau neišeidavo jam iš galvos, o dabar, visai pašlijus 
sveikatai, kamavo jį dieną ir naktį. Jei ne sūnus, Pagani- 
nis tikriausiai nebūtų vėlęsis į finansines avantiūras. 
Tokį maestro elgesį paskutiniais gyvenimo metais, matyt, 
galima paaiškinti tik jo rūpinimusi Akilės ateitimi. 

Spalio gale smuikininkas grįžta į Turiną. Tuo metu 
Nikolo gyvenime pasirodo žmogus, kuris suvaidins svarbų 
vaidmenį jam esant Nicoje. Tai grafas Ilarionė Spitaljeris 
di Česolė, šio miesto karališkojo senato pirmininkas. Jis 
pakviečia smuikininką į Nicą, prašydamas surengti tris 
koncertus. Paganinis sutinka atvykti gruodžio pradžioje. 
Ketina vėliau koncertuoti Marselyje. Gruodžio 23 dieną iš 
Nicos Džermiui jis rašo: 

„Bičiuli, 

dėl ilgo mano tylėjimo (laiškuose, nes mintimis nie- 
kad nesiliauju su tavim šnekėjęs) kalti trys koncertai, 
kuriuos surengiau miesto teatre 15-ąją, 17-ąją ir 20- 
ąją... Kaip visuomet, labai apsidžiaugiau gavęs mielą tavo 
laiškutį, rašytą šio mėnesio 16 dieną”. 


Ir priduria: 


„Tikiuosi, jog brangus ir gerbiamas mūsų ponas Džor- 
danas pasveiko. Paprašyčiau jį išnuomoti Karališkąjį teatrą 
Turine paskutiniam karnavalo penktadieniui, kuris, jei 
neklystu, bus vasario 3 dieną. Turėdamas viltį, kad jam 
pasiseks, rytoj trečią valandą vyksiu į Marselį. Tačiau bū- 
tinai grįšiu į Genują, pasimatysiu su tavim ir tučtuojau 
trauksiu į sostinę atlikti savo pareigos ir pradžiuginti šir- 
dies. Smuikas dar truputį ant manęs pyksta, bet, manau, po 
šešių ar aštuonių koncertų Marselyje jo pyktis atlėgs. 

Turiu daugiau drąsos negu jėgų. Bet džiaugiuosi, kad 
vėl paėmiau į rankas instrumentą ir pasirodžiau publikai, 
nes toks supurtymas mano sveikatai išėjo tik į naudą”. 


Kontaktas su publika smuikininkui įliejo truputį ener- 

gijos ir įkaitino kraują, bet jis jautė, kaip senka gyvybės 
šaltiniai ir su jais jo menas bei kerai. Paganinis liūdnai 
žvelgė į savo smuiką, ir jam rodės, kad instrumentas, išti- 
kimas jo gyvenimo ir kovų draugas, kuris kartu su juo 
džiaugėsi pergalėmis, dabar pyksta — „piksta“, rašė jis su 
klaida, nes buvo savamokslis, nors mintis reikšdavo labai 
įtaigiai ir gražiai. 

Tomis dienomis iš Marselio išsiųstame laiške maestro 
iškalbingai ir liūdnai rašo apie savo koncertus, kuriuose, 
turėdamas „daugiau drąsos negu jėgų“, jis dar stengėsi 
nepasiduoti, nugalėti ligas ir vėl pavergti publiką: 


„Marselis, 1837 m. sausio 22 d. 
Drauguži, 


atsakydami į mielą tavo laiškutį, rašytą gruodžio 31 die- 
ną, galime tvirtinti, jog ateinantys metai bus kaip niekad 
laimingi, jei ištversime šįmet; taigi daugiau drąsos! O, kad 
mano kūnas būtų toks stiprus kaip dvasia, aš dar labiau 
džiaugčiausi pasisekimu, kurį turėjau per visus tris kon- 
certus Nicoje ir per abu Didžiajame teatre... Čia daugiau 
negriešiu, nes paskelbiau, kad antras koncertas paskutinis, 
tvirtai nusprendęs neimti į rankas smuiko tol, kol nepa- 
taisysiu sveikatos, padedamas garsaus vokiečių daktaro, 
kuris garantuoja, jog visiškai pagysiu . 


Vėl gydytojai, vėl vaistai. O prasidėję prostatos skaus- 
mai kankino jį labiau už visus, iki šiol patirtus. Maestro 
jautėsi prislėgtas, sugniužęs, išsekęs. Galima įsivaizduoti, 
kaip rizikavo šis nelaimingas žmogus sutikdamas, kad 
jam būtų daromos sudėtingiausios procedūros be asepti- 
kos. Pasterui tuomet buvo tik penkiolika metų! 

Tačiau Paganinis tikėjo optimistiniais gydytojo paža- 
dais ir vėl puoselėjo viltį nukeliauti į Ameriką. 

Deja, ir šįsyk šuo ant uodegos nunešė jo lūkesčius, 
Ameriką ir koncertą Turine. 

„Drauguži,— nusiminęs rašė jis Džermiui sausio 31 die- 
ną,— aš, kaip ir tu, labai nuliūdęs, kad negalėjau padaryti 
to, apie ką taip svajojau, žodžiu, surengti Turine akademi- 
jos vasario 3-osios vakarą. Bet kas galėjo pamanyti, jog 
po dviejų mano koncertų čionai (miestas norėtų dvylikos) 

aš, užuot skubėjęs į sostinę, turėsiu gulėti, apimtas nervų 
uždegimo?“ 


Ir toliau: 


„„-„ daktaras tvirtina, kad visiškai pagysiu, tik reikia 
trupučio kantrybės ir trupučio laiko“. 


„Trupučio kantrybės ir trupučio laiko“... Kokia karti 
ironija! Paganinis dar laikėsi įsikibęs vilties lyg skęstantis 
šiaudo, bet jautė, kad žūsta. Dabar tik norėjo kuo greičiau 
grįžti į Genują ir Džermį prašė paruošti jam testamento 
blanką. Bet, vos išvykęs iš Nicos, vėl susirgo ir negalėjo 
toliau keliauti. 


„Drauguži,— rašė jis kovo 6-ąją iš Marselio, — šešta- 
dienį sėdau į karietą ir visą sekmadienį, pučiant žvarbiam 
vėjui, dardėjau iki Nicos, kur po pietų turėjau gultis į lovą, 
nes mane sugriebė reumatas ir pakilo karštis“. 


Išvardijęs vaistus, dietą ir įvairias procedūras, jis at- 
sidūsta: 

„Dieve, duok man kantrybės!“ 

Ir liūdnai baigia: 

„Esu taip nusiminęs, jog nė nežinau, dėl ko labiau kan- 
kinuosi — kad negaliu pasiekti Turino ir nuraminti savo 
širdies ar kad man visur skauda. Padėk man kartu su Džor- 
danu ir Jo Ekscelencija ministru Vilamarina. Mylėk mane. 
Bent gerai, kad padoriai įsikūriau ir esu žmoniškai aptar- 
naujamas. Brangus mano sūnelis tave bučiuoja, aš stipriai 
spaudžiu prie krūtinės ir nekantriai laukiu laiškų. 

Sudie. Tave karštai mylintis draugas 


Paganinis 
Hôtel du Nord 


P. S. Jei bus naujienų, brūkštelėsiu keletą žodžių. At- 
leisk už netikusią rašyseną“. 


Karštis, reumatas, uždegimai, kraujoplūdžiai, kosulys... 
Kiek daug liūdnų vaiduoklių aplink ligonio lovą!.. Tiesa, 
nuo kosulio yra puikūs vaistai, ir reikia kuo greičiau pa- 
rašyti Džermiui — o jeigu jis ims ir persišaldys: 

„Geriausias vaistas nuo kosulio ir gripo: paimk bal- 
tą svogūną, nulupk, supjaustyk į keturias dalis, įdėk į 
puoduką, įpilk dvi stiklines vandens ir užkaisk. Kai pusė 
vandens išgaruos, išgriebk svogūną, įmesk dvi ar tris 
uncijas cukraus ir dar truputėlį pavirk. Gerk karštą, nes 
šis vaistas muša temperatūrą ir gydo plaučius. Aš jį geriu 
rytą bei vakare ir gerai jaučiuosi; pasidaro lengviau kvė- 
puoti ir praeina kosulys”. 


Ar dar galima tikėtis nuplaukti į Ameriką? Turbūt. Su 
tokia viltimi jis parašė Šarlotės tėvui, prašydamas užsakyti 
bilietus į garlaivį: 


„Atsakiau į Votsono laišką, kurį man persiuntei,— 
rašė jis Džermiui.— Parašiau jam, kad dabar negaliu laiky- 
tis mūsų susitarimo, nes pablogėjo sveikata ir, jeigu jis 
pritars, galėčiau iškeliauti birželio pabaigoje. Be to, išsiun- 
čiau raštelį ponams į Havrą, kad jie tas dvi vietas laive 
įrašytų ne Votsono, o mano sąskaiton'. 


Kovo 21 dieną laiške draugui blykstelėjo vilties spin- 
dulėlis: 

„Vakar atsikėliau; buvo labai karšta; šiandien šalta. 
Man truputį geriau, išėjau pasivaikščioti“. 


Jis tikėjosi galėsiąs „sėsti į karietą po poros savaičių“. 
Bet pavasaris, droviai kyštelėjęs nosį, atsitraukė; vėl 
iškrito sniegas, atšalo, o šito Paganinis labai bijojo... 

Pagaliau linksmai sušvito saulutė ir jis galėjo leistis 
kelionėn. Smuikininkas sėdo į garlaivį (gydytojas jam 
patarė plaukti jūra, o ne važiuoti karieta) ir balandžio 3 
dieną'!? atplaukė į Genują. Gimtinės oras, džiaugsmas, 
susitikus su Džermiu ir kitais draugais, taip pataisė jam 
sveikatą, kad birželio 3-iąją jis galėjo vykti į Turiną ir 
padėkoti Karoliui Albertui, davusiam leidimą įteisinti 
sūnų. 

Birželio 9-ąją ir 16-ąją jis jautėsi gana gerai ir surengė 
vargšų naudai du koncertus. Gazzetta Piemontese birželio 
10 dienos numeryje apie pirmąjį taip rašė: 


115 1837 metų balandžio 27 dieną jis pagaliau surašė testamentą. 
Šis dokumentas išspausdintas Konestabilės monografijos priede. 


10. Paganinis 289 


„Šis nepaprastas vakaras pranoko lūkesčius. Teatre 
negalėjo sutilpti visi, kurie norėjo į jį patekti. 

Kilnus Paganinio siekimas žūt būt vėl išeiti į sceną 
išsipildė, ir jis grojo kaip niekad virtuoziškai, apimtas 
dieviško įkvėpimo. Publika klausėsi taip susikaupusi, kad 
keistai atrodė nuolat pratrūkstančios griausmingos ova- 
cijos“. 

Šis koncertas Feličę Romanį įkvėpė sukurti odę, kurioje 
jis išvardija Paganinio atliktus kūrinius: „Kampanela', 
„Mozės malda“ ir airių liaudies daina „Šv. Patriko diena". 

Antras koncertas irgi turėjo didelį pasisekimą, ir bir- 
želio 19 dienos Gazzetta Piemontese apie jį taip rašė: 


„Antras koncertas, kurį garsusis Paganinis surengė 
vargšų naudai, įvyko penktadienį „Karinjano“ teatre. Jis 
buvo nuostabus, kaip ir pirmasis. Tai dar vienas šio netu- 
rinčio sau lygaus smuikininko, griežiančio sunkiausiu ir 
tobuliausiu instrumentu, didžiausio meistriškumo įrody- 
mas. Žiūrovai karštai jam plojo ne tik kaip virtuozui, bet 
ir kaip talentingam kompozitoriui. Niekam ne paslaptis, 
kad jis puikus kontrapunkto meistras ir vienas iš geriausių 
Paerio mokinių. Dieviškos muzikos daromas įspūdis buvo 
juolab didesnis, kad žmonės žinojo, kokį tikslą turėdamas 
maestro griežė Turine, ir kiekviena kilni siela jautė pasi- 
tenkinimą, kad ir antrą koncertą lydi ne menkesnė sėkmė 
negu pirmąjį ir kad pajamos už juos Jo Didenybės įsakymu 
bus perduotos įgaliotiniams, kurie jas išdalys vargšams. 
Todėl Turino piliečiai visuomet prisimins gerbiamą Paga- 
ninį ne vien kaip genialų artistą, bet ir kaip taurios širdies 
žmogų“. 

Tai buvo paskutiniai vieši Paganinio koncertai. Jo 
karjera truko lygiai keturiasdešimt metų, nuo pirmųjų 
koncertų Lombardijoje ir Toskanoje, kur jis gastroliavo 
1797 metais kartu su tėvu. 

Į Turiną Paganinis atvyko su Rebicu, kuris norėjo su 
juo pasitarti dėl muzikinio klubo Paryžiuje projekto. 
Birželio 21 dieną smuikininkas jau buvo Prancūzijos sos- 
tinėje. „Jūs gerai suprantate, kad reikalai, dėl kurių turiu 
keliauti į kitus kraštus, daug svarbesni už tuos, kuriuos 
palieku Italijoje“,— rašė jis advokatui Luidžiui Toridža- 

niui. Šis balandžio 14 dienos laiške Džermiui išpranašavo: 


„Man regis, jog nemažai žmonių ar iš godumo, ar dėl to, 
kad jiems reikia pinigų, iš Paganinio turto nori pasipelnyti. 
Jie lenda prie jo, siūlo įvairius projektus, gundo dideliu 
uždarbiu ir nesuka sau galvos, kuo baigsis jų užmačios, 
kad tik patys turėtų naudos iš jo gero. Bet mūsų pareiga, 
brangus ir gerbiamas bičiuli, apsaugoti Nikolą nuo tų plė- 
šikų, atkalbėti jį nuo šlykščių spekuliacijų“. 

Deja, ne visi taip manė, ir Paganinį Paryžiuje tiesiog 
apakino miražas, kuriuo ne itin skrupulingi ir protingi 
žmonės sugebėjo apdumti jam akis. Avantiūristai ketino 
įsteigti „Paganinio kazino“ — jo vadovaujamą didelį mu- 
zikinį centrą. 

„Greičiau meno ilgesys, — teisingai rašo Kodinjola,— 
negu noras užsidirbti pinigų paskatino jį žengti šį abejotiną 
žingsnį. Maestro norėjo pats save įtikinti, kad jis vis dar 
dieviško garsų meno valdovas. Po to, kai buvo atidėtas 
ketinimas pačiam leisti savo kūrinius, kai Parmoje nepa- 
vyko suorganizuoti pavyzdinio orkestro, kai žlugo viltis 
surasti ramybę „Gajonės“ viloje, Rebico pasiūlyme jis 
įžiūrėjo dar vieną kilnų savo gyvenimo tikslą“. 


„Rebicas,— rašo Kodinjola,— buvo gana turtingas 
Genujos bajoras, Paganinio vaikystės draugas, labai doras 
ir kilnus žmogus, patriotas, literatūros žinovas. Jis pats 
kūrė eiles ir operų libretus, draugavo su daugeliu garsių 
Italijos ir užsienio rašytojų bei menininkų. Rebicas leidosi 
įtraukiamas į šį biznį, sumanytą įžūlių avantiūristų, norin- 
čių pasinaudoti smuikininko vardu ir pinigais, kad leng- 
viau įgyvendintų nešvarias savo užmačias. Iš pradžių 
maestro, kad padarytų draugui malonumą, jo prašomas, 
nupirko kelias akcijas, paskui įsivėlė į šį reikalą dar labiau 
už Rebicą, o kai, sužlugus pirmam projektui, finansines 
operacijas perėmė kiti ar tik kitais vardais prisidengę žmo- 
nės, smuikininkas pasijuto visai apraizgytas. Pirmo suma- 
nymo iniciatorius buvo Betonis, antro — Fleri. Abu turėjo 
vienodą tikslą, kuriam Džermis, aišku, bandė užkirsti ke- 
lią, tačiau šįsyk, deja, nesėkmingai. 


Todėl, vos atvykęs į Paryžių, Paganinis prisiėmė rim- 

čiausius įsipareigojimus, apie kuriuos nepasisakė nei 
Džermiui, nei Rebicui. Rugsėjo 16-osios laiške Džermiui 
skundėsi tik sveikata: 


„Visą laiką sergu, bet stengiuosi nepasiduoti. Homeo- 
patinį gydymą, kurį buvau pradėjęs, mečiau ir pasirodžiau 
akademijos prezidentui daktarui Madžendžiui. Jis paten- 
kintas nustatė, kad opos žarnyne nėra, kuo jis labai abejo- 
jo. Garantuoja, jog visai pasveiksiu. 

Tikėsimės! Kol kas gyvensiu Paryžiuje, bet šįmet į 
Rusiją nevažiuosiu; atidėsiu kelionę kitiems metams“. 


Tačiau Rebico žmonai laišką atsiuntė; jame rašė apie 
„Paganinio kazino“ ir apie prabangų butą, išsinuomotą 
tame pačiame name, kur buvo kazino. 


„Kazino, 1837 m. spalio 15 d. 


Viskas padaryta. Brangus mano draugas Rebicas įtrauk- 
tas į „Paganinio kazino“ steigėjų skaičių. Jam priklauso 
trisdešimt akcijų po tūkstantį frankų, ir jis paskirtas šio 
kazino administratorium. Karštai spaudžiu jį prie širdies. 
Jo dokumentai užrakinti mano stalčiuj; įteiksiu juos arba 
jam, arba jai — žodžiu, tam, kurį turėsiu laimės matyti“. 


Tai buvo atsakymas į Bjanki Rebico rugsėjo 28-osios 
laišką, kuriame ji labai nerimavo dėl to, ką perskaitė laik- 
raščiuose: 

„Šosė d'Anteno gatvė, biliardas, dekoracijos, net kazi- 
no pavadinimas... Įsivaizduoju, kas jus supa; bet žinau, 
kad esate tvirto būdo ir branginate savo garbę... Tikiuosi, 
jog sutarčių nepasirašėte, o jeigu ketinate pasirašyti, pir- 
ma pasitarkite su savo draugais advokatais...“ 


Ji maldavo pasikviesti Rebicą: tada jis bent turėtų 
šalia savęs „patikimą, dorą žmogų, kuris patartų, kaip 
geriau pasielgti, nes, nors fantazuotojų žodžiai ir planai 
gražūs, tokie sumanymai visada žlunga“. 

Tai irgi buvo pranašiški žodžiai. „Paganinio kazino“ 
bendrovė iš tikrųjų netrukus bankrutavo. 

Kazino atidaryti buvo numatyta spalio vidury su gana 
viliojančia programa: 

„Bendrovė savo muzikinėje ir literatūrinėje įstaigoje 

„Kazino“ numato sukoncentruoti įvairiausius malonu- 
mus — muziką, šokius, dailiuosius menus, pokalbius, skai- 
tymą, išvykas ir daug kitų pramogų — ir pasiūlyti publikai 
bei atvykstantiems į Paryžių užsieniečiams“. 

Tačiau didžiausias masalas, žinoma, buvo Paganinis, bet 
jis vėl susirgo. 


„Drauguži,— rašė jis Rebicui lapkričio 2 dieną, — ka- 
zino nebus atidarytas, nes man staiga ėmė dar labiau skau- 
dėti gerklę. Vis tiek kuo greičiau atvažiuok — be tavęs 
negalime sutvarkyti tavo reikalų“. 


Rebicas, perskaitęs kažkokiame prancūziškame laikraš- 
tyje apie laisvai parduodamas „Paganinio kazino“ akcijas, 
puolė į paniką: jis dar nebuvo atgavęs įdėtų pinigų ir, 
išsigandęs, kad taip pakrypo reikalai, liko Genujoje, ne- 
skubėjo į Paryžių ir negelbėjo draugo nuo dar didesnių 
bėdų, nors suprato, kad aplink jį, sunkiai sergantį ir bejė- 
gį, — vieni sukčiai. 

„Drauguži,— rašė Paganinis Džermiui lapkričio 17 die- 
ną,— štai jau pusantro mėnesio, kai man paralyžiuotos 
balso stygos ir negaliu kalbėti. Gydytojas, garsusis Ma- 
džendis, sako, jog laikui bėgant balsą atgausiu. Taigi kol 
kas tik plunksna ir popierium galiu aiškintis daugybę 
klausimų, kadangi man pavesta organizuoti kuo įdomesnį 
kazino atidarymą, kuris įvyks ketvirtadienį, nes aš taip 
noriu“. 


Iš tikrųjų lapkričio 25 dieną „Paganinio kazino“ buvo 
atidarytas, bet smuikininkas iškilmėse nedalyvavo. Nei 
tą vakarą, nei vėliau jis negalėjo įvykdyti prisiimtų įsi- 
pareigojimų. 

Rizikingas biznis žlugo, ir ne itin skrupulingi speku- 
liantai užsipuolė smuikininką. Girdi, dėl visko kaltas esąs 
jis, kadangi neįvykdė įsipareigojimų ir nekoncertavo savo 
vardu pavadintame kazino. Paganinis, vienas tarp sukčių 
gaujos, prarado ramybę, viltį, dvasios ir kūno jėgas. Gulėjo 
lovoje netekęs balso, leisgyvis. Kad nors Rebicas būtų 
atvykęs! Aišku, jis nebūtų galėjęs užkirsti kelio nelaimei, 
tačiau bent būtų radęs dorą advokatą ir bandęs apginti 
save ir draugą... Deja... 

Skaudi ir nemaloni buvo ši žiema smuikininkui. Pūste- 
lėjus šiltesniems kovo vėjams, vargšas patiklusis maestro, 
sukaupęs jėgas, paėmė plunksną ir galų gale Džermiui 
atvėrė iškankintą savo širdį: 


„Drauguži, 


jau keturi mėnesiai tau nerašau. Negaliu apsakyti, 
kiek iškentėjau. Nenorėjau guostis, nes bijojau, kad, viską 
metęs, atvažiuosi ir rasi mane jau užgesusį. Bet, ačiū 
Dievui, sveikstu ir dabar jaučiuosi geriau. 

„Kazino“ bendrovė, kurioje vieni vagys ir galvažudžiai, 
tuoj bankrutuos. Rebicas kada nors gailėsis taip barba- 
riškai su manim pasielgęs. Jis kaltas dėl visų mano nelai- 
mių. Praradau šešiasdešimt tūkstančių frankų, įdėtų į jo 
ir mano akcijas. Rebicas žadėjo tuoj pat atvažiuoti į Pary- 
žių, ir aš, jo laukdamas, nepasirūpinau, kad man padėtų 
tvarkyti reikalus koks kitas draugas“. 


Ir toliau: 


„Brangus Džermi, brūkštelėk porą žodelių — man taip 
reikia tavo paguodos. Nors balsą praradau, tačiau širdis, 
kaip ir anksčiau, priklauso tau“. 


O nepagražinta, žiauri tiesa štai kokia: šio tariamo 
literatūrinio ir muzikinio klubo spekuliantams Paganinis 
buvo tik masalas, kuriuo jie siekė prisivilioti azartinių 
lošimų mėgėjus. Būtent iš jų sukčiai tikėjosi didžiausio 
pelno. Berliozas pranašavo: „Muzikinėje programoje gar- 
siojo smuikininko vaidmuo bus toks: tam tikromis dieno- 
mis Paganinis tris kartus pasivaikščios sode... jeigu nelis!” 
Kazino šeimininkai neturėjo didelių iliuzijų dėl muziko 
sveikatos ir reikėjo kažko daugiau negu keleto jo koncer- 
tų, norint padengti didžiules išlaidas, susijusias su šios 
nepaprastai prabangios įstaigos įrengimu. Tik azartiniai 
lošimai galėjo išgelbėti nuo bankroto šį klubą. Ar Pagani- 
nis apie tai žinojo? Sunku patikėti. O jeigu žinojo, tai jo 
dalyvavimas šiame nešvariame biznyje smerktinas. Bet 
galbūt aferistai jam melavo tvirtindami, jog užtenką vien 
jo vardo ir auksą jie žarstysią kastuvais?.. Tačiau leidimo 
azartiniams lošimams „Paganinio kazino“ bendrovė ne- 
gavo ir po pusmečio patyrė bankrotą. Apgavikai Paganini 

kaltino, kad jis nesilaikęs sutarties sąlygų, ir ėmė tampyti 
po teismus, kurie, anot Eskiudjė, paskandinę smuikininką 
herbinių popierių jūroje, galutinai pakirto jam sveikatą 
ir, be abejo, pagreitino jo mirtį. 

Paūmėjusi dėl drėgno Paryžiaus klimato gerklų tuber- 
kuliozė visiškai atėmė jam balsą, ir maestro jautėsi nepil- 
navertis. Smuikininkas tikėjosi kovo mėnesį, atšilus orams, 
pasveikti, ketino koncertuoti Londone ir dar sykį, nežinia 
kelintą, bandė išsigydyti. Bet gegužės 19-ąją draugui rašė: 


„Čia klimatas toks bjaurus, kad pasitaisyti negaliu. 
Nežinau, ar vyksiu į Londoną. Turbūt rudenį patrauksiu 
į Italiją ir praleisiu ten žiemą”. 


Tuo tarpu, lyg piktam likimui lėmus, susirgo maestro 
smuikas — jis taip pat prarado balsą. Vieną rytą Nikolas 
pastebėjo, kad jo instrumentui kažkas atsitiko: nuostabusis 
„Gvarneris del Džezu“ sunegalavo lygiai taip kaip jo šei- 
mininkas — neteko balso ir tik šaižiai, nemaloniai cypė... 
Kas gi atsitiko? Išsigandęs Paganinis nuskubėjo pas smui- 
kų meistrą Ž. Viujomą, pasisakė, kas esąs, ir paprašė ap- 
žiūrėti jo brangenybę. Viujomas kuo atidžiausiai instru- 
mentą ištyrė, bet nieko nerado ir pasakė, kad ligos prie- 
žastis esanti viduje, kad reikėsią nuimti apatinę deką. 
Paganinis išsigando, tačiau leido tai daryti su sąlyga, kad 
ši delikati operacija bus atlikta jo namuose. 

Rytojaus dieną Viujomas atvyko pas jį. Paganinis at- 
nešė meistrui smuiką, susigūžė kampe, rankomis apsika- 
bino ilgą blauzdą, pasidėjo smakrą ant kelio ir susijaudinęs 
ėmė sekti kiekvieną šio neeilinio chirurgo judesį. Paprastai 
smuikas atidaromas specialiu peiliu, įkišus jį tarp dekos 
ir šono. Lentelei atšokus, pasigirsta baugus trakštelėji- 
mas... Tokiai operacijai atlikti reikia didelio įgudimo. 
Kiekvienas judesys turi būti gerai apskaičiuotas. Viujomas 
paėmė peilį ir drąsiai įsmeigė geležtę į stebuklingąjį 
instrumentą... Paganinis stryktelėjo tarsi įgeltas... Vargšas 
maestro krūpčiojo sulig kiekvienu brakštelėjimu... Rodės, 
peilis įkištas ne į smuiką, o į jo paties vidurius... Pagaliau 
skambtelėjusi deka atšoko... Operacija buvo atlikta sėk- 
mingai! 

Viujomas apžiūrėjo „Gvarnerio“ vidų ir pareiškė, jog 


295 


taisymas šiek tiek užtruksiąs. Skirtis su ištikimuoju draugu 
Paganiniui buvo tragedija, bet jam liko tik pasikliauti 
Viujomu. Po kelių dienų meistras atnešė instrumentą kuo 
puikiausiai sutaisytą... Pasirodo, buvo lengviau išgydyti 
smuiką negu smuikininką! 

Pasinaudojęs proga, Viujomas padarė tikslią smuiko 
kopiją — tikrą „Gvarnerio“ dvynį — ir ją atnešė Pagani- 
niui. 

— Nuostabu! — sušuko Nikolas, pagriežęs naujuoju 
instrumentu, ir nupirko jį už penkis šimtus frankų. Smuikas 
iš tiesų buvo puikus. Mirdamas maestro „Gvarnerio“ dvy- 
nį paliko Sivoriui; šis visuomet grojo tik juo ir meiliai 
jį vadino „savo Viujomu'. 

Po kiek laiko Viujomas vėl atėjo pas smuikininką pasi- 
teirauti, kaip laikosi „Gvarneris“. 

— Kuo puikiausiai, — atsakė maestro,— sveikas kaip 
ridikas. 

Ir iš rašomojo stalo stalčiaus ištraukė auksinę dėžutę, 
nusagstytą briliantais. 

— Užsakiau dvi tokias pat,— tarė jis, duodamas Viu- 
jomMui dėžutę, — vieną savo gydytojui, kitą savo smuiko 
gydytojui. Esu vienodai dėkingas abiem, tad ir prisimini- 
mas tegul bus vienodas. 

Viujomas labai apsidžiaugė tokia brangia dovana. Bet 
jo draugai suabejojo, kad dėžutė auksinė, o briliantai 
tikri. Tada meistras nuėjo pas juvelyrą, ir šis dėžutę įver- 
tino nuo pusantro tūkstančio iki tūkstančio aštuonių šimtų 
frankų. Gandai apie Paganinio šykštumą buvo taip plačiai 
pasklidę, kad niekas netikėjo jo dosnumu. Taip žmonės 
kalbėjo ir vėliau, kai jis visokeriopai rėmė skurstantį, 
ligotą ir nusivylusį Berliozą. 

Tai atsitiko tų pačių metų gruodį. Paganinis negalėjo 
išvažiuoti iš Paryžiaus, kaip buvo numatęs, nes nenorėjo 
nutraukti gegužės mėnesį pradėto gydymo, iš kurio ma- 
estro vis dar daug vylėsi, nors tuo laikotarpiu jo sveikata 
nepagerėjo. 

„Kasdien pasninkauju,— liūdnai rašė jis Džermiui ge- 
gužės 25-ąją, — arba valgau labai nedaug, o kai pagalvoju 
apie puikiuosius raviolius, kuriais mane vaišinai, net seilės 
ima varvėti; bet dar neprarandu vilties, brangus Džermi!“ 

Norėdamas išsiblaškyti ir užmiršti nemalonumus bei 
ligas, jis kuria muziką. 


„Parašiau dvi dideles sonatas su variacijomis, — gyrėsi 
jis Džermiui birželio 11 dieną.— Rašau trečią. Paskui 
instrumentuosiu. Be to, turiu instrumentuoti grandiozinį 
koncertą La Campana. Dabar, žinoma, nekoncertuoju, bet 
šie kūriniai atneš man garbę ir pinigų. 

Paryžiuje pilna didelių sukčių. Kai truputį aprimsiu, 
papasakosiu tokių dalykų, kad net išsižiosi“. 

Sukčiai buvo ne tik iš „Paganinio kazino“. Sukčius pasi- 
rodė esąs ir toksai Duglas Lavdėjus, per kurį smuikininkas 
vėl pateko į laikraščius. Su Lavdėjum, anglų tautybės 
advokatu, Paganinį siejo „Kazino“ reikalai, be to, maestro 
žiemą tris mėnesius pas jį gyveno Sen Lazaro gatvėje. 
Lavdėjus draugavo su tokiu Krozerijum, gydytoju homeo- 
patu, ir su juo savo įnamį supažindino. Matyt, Krozerijus 
Paganiniui davė patarimų, tačiau smuikininkas jų neėmė 
į galvą. Persikėlęs į kitą butą, maestro iš Lavdėjaus gavo 
laišką, kuriame advokatas jam pateikė fantastinę sąskaitą: 
18 000 frankų už juridinę konsultaciją, 10 000 frankų už 
fortepijono pamokas, panelės Lavdej duotas Akilei, 9800 
frankų už medicininę konsultaciją. Iš viso 37 800 frankų. 
Paganinis atsakė jam sarkastišku laišku, savo ruožtu pa- 
teikdamas astronominę sąskaitą: 26 400 frankų už pamo- 
kas, duotas panelei Lavdej, už muzikinius vakarus, ir taip 
toliau. 

Iš neatsargumo ir kvailumo, nesupratęs juokų, Lavdė- 
jus, norėdamas parodyti, koks Paganinis šykštus, išspaus- 
dino jo laišką laikraštyje Gazette Musicale, bet tik sau 
pakenkė, nes smuikininkas tame pat laikraštyje, jam kan- 
džiai atkirto, paskelbdamas sumas, kurias Lavdėjus, matyt, 
„veikiamas vasaros solsticijos ir ateinančių karščių“, ti- 
kėjosi iš jo gauti sau, dukteriai ir savo draugui daktarui. 

Nesunku įsivaizduoti, kaip Gazetie Musicale skaityto- 
jai mėgavosi dviejų šykštuolių rietenomis. Savaime su- 
prantama, po tokios polemikos buvo dar labiau tikima, 
jog Paganinis nežmoniškai šykštus, nors iš tikrųjų maestro 
buvo teisus, o Lavdėjus — veltėdis ir apgavikas. Šio ginčo 
pasekmė buvo lygiai tokia kaip Fetiso laiško, kurį Paga- 


297 


ninis išspausdino, norėdamas išsklaidyti gandus, kad nu- 
žudęs meilužę, sėdėjęs kalėjime ir parsidavęs velniui: 
šykštuolio etiketė tik dar labiau prilipo, ir smuikininkui 
nepavyko jos nusiplėšti iki pat mirties. 

Paganinis be reikalo užsikrovė dar vieną rūpestį, nes 
1838 metais!!? bėdų turėjo per akis. Blogiausia, kad mirė 
advokatas P. Eskiudjė, gynęs jo reikalus teisme nuo „Kazi- 
no“ sukčių ir tvarkęs Rebico akcijas. Nors ir didelę šunybę 
iškrėtė smuikininkui Rebicas, maestro buvo pasiryžęs 
viską jam atleisti, kad neprarastų seno, brangaus bičiulio; 


116 Paskutinę smuikininko viešnagę Paryžiuje 1838 metais savo 
„Memuaruose“ gyvai aprašė seras Čarlsas Alė, tuo laiku buvęs jaunas 
pianistas: 

„... Kalbėdamas apie 1838 metus, kurie man kupini prisiminimų, noriu 
keliais žodžiais paminėti bene garsiausią to meto žmogų — Paganinį. 
Apie maestro tiek buvau skaitęs ir girdėjęs, jog laikiau jį vienu iš pasaulio 
stebuklų ir labai apgailestavau, kad jis viešai nebekoncertuoja ir gyvena, 
kaip man buvo sakyta, tokiame bute, iš kurio smuiko garsai negirdėti 
gatvėje. Įspūdingą, panašią į vaiduoklį, bet keliančią pagarbą smuiki- 
ninko figūrą kone kiekvieną popietę buvo galima matyti Bernaro Lato 
muzikos reikmenų parduotuvėje, kur jis kiūtodavo nenusivilkęs ilgo 
apsiausto, nekreipdamas dėmesio į žmones ir beveik niekad nepakelda- 
mas skvarbių juodų akių. Maestro buvo viena iš Paryžiaus įžymybių, ir 
aš dažnai eidavau jo pažiūrėti. Vieną dieną draugas mudu supažindino, 
ir smuikininkas mane pasikvietė į svečius. Aš, žinoma, mielai priėmiau 
kvietimą. 

Dažnai pas jį lankydavausi, tačiau sunku perteikti bent vieną mūsų 
pasikalbėjimą. Jis sėdėdavo tylus, sustingęs, tarsi akmeniniu veidu, o aš 
it užkerėtas krūpčiodavau, pajutęs tiriamą jo žvilgsnį. Dažnai jis man 
liepdavo skambinti, kaulėta ranka be žodžių rodydamas į fortepijoną, 
ir, nors tylėdavo it nebylys, jaučiau, kad jam patinku, nes tokiu pat mostu 
prašydavo pakartoti. Neįmanoma nei apsakyti, nei įsivaizduoti, kaip troš- 
kau išgirsti jį griežiant. Nuo mažų dienų girdėjau apie Paganinį, apie 
antgamtišką jo meną, o štai dabar sėdėjau su juo viename kambaryje ir 
žiūrėjau į rankas, dariusias stebuklus. 

Niekad neužmiršiu, kaip sykį, man pagrojus, po ilgos mudviejų tylos 
Paganinis atsistojo ir priėjo prie smuiko futliaro. Neįmanoma apsakyti, 
ką tada jaučiau. Ėmiau visas virpėti, o širdis taip daužėsi, kad rodės, jog 
plyš krūtinė. Iš tikrųjų nė vienas vyras, pirmą kartą gyvenime einąs į 
ilgai lauktą pasimatymą su mylimąja, taip nesijaudina, kaip jaudinausi 
aš tuomet. Paganinis atidarė futliarą, išėmė smuiką ir ėmė jį derinti pirš- 
tais. Aš sėdėjau lyg ant adatų, maniau, kad neištversiu. Kai jis baigė 
brązginti stygas, tariau sau: „Dabar paims stryką“. Bet maestro rūpestin- 
gai vėl įdėjo smuiką į futliarą ir jį uždarė. Vis dėlto galiu tvirtinti, kad 
Paganinį girdėjau“. 

tad laiške prašė Džermį pašnekėti su juo bei jo žmona ir 
„kaip nors sutvirtinti mūsų draugystę“. O rugpjūčio mėnesį 
pridūrė: 


„Čia šuniškas oras. Karščiuoju, kosiu, o kojas taip suka 
reumatas, jog naktimis negaliu sumerkti akių. Svajoju 
apie saulėtąją Italiją. Daktarai tik pinigus moka lupti. 


Tačiau, atsisakęs vieno gydytojo, Paganinis nedelsda- 
mas kviečiasi kitą. Praėjus kelioms dienoms po šito laiško, 
Genujoje pasklido gandas, esą Paganinio sveikata bevil- 
tiška, bet vėliau atėjo nauja žinia, jog kažkoks daktaras 
jį išgelbėjęs. 

„Drauguži,— rašė šis kankinys Džermiui rugpjūčio 
16-ąją, — labai dėkoju už malonų kvietimą į svečius. Noriu 
pranešti, kad kelionę į Italiją turiu atidėti, ir tu man pri- 
tarsi, sužinojęs, kodėl. 

Atstatęs visus Paryžiaus ir vokiečių daktarus, nuspren- 
džiau paklausyti, ką sakys vienas medikas, kurį man re- 
komendavo ponas markizas Džanlukinas Duracas. Tai 
daktaras Benekas iš Bordo. Sako, jis čia tiesiog stebuklus 
darąs. Buvo pas mane vakar vakare ir beveik nedavė vil- 
ties, kad pasveiksiu. Kitą dieną atsiuntė nurodymus, kokio 
režimo turiu laikytis. Įsidėmėk: keturis kartus per dieną 
sočiai valgyti mėsos, ant tuščios širdies gerti žolių arbatos, 
o rytą ir vakare labai karštu, beveik verdančiu vandeniu 
plauti kojas, kempine braukant nuo kelių žemyn. 

Po trijų dienų jis vėl pas mane atėjo, kelis sykius pa- 
čiupinėjęs pulsą nustatė, kad mano sveikata pagerėjusi, 
ir tarė: „Jūs išgelbėtas. Išgydysiu visas jūsų ligas. Nenusi- 
minkite, plaučiai sveiki... Grąžinsiu jus Europai sveiką kaip 
ridiką, įmitusį ir stiprų...“ 

Šis gydytojas neima už atskirus vizitus, tik už vieną 
gydymą iš karto. Jeigu būtų taip, kaip jis žada, nepagai- 
lėčiau jam nė savo smuiko”. 

„Nė savo smuiko!“ Pasaulyje vien Akilę jis brangino 
labiau... Kad tik išgytų... Tačiau ir dabar pagerėjimas 
buvo efemeriškas. Negana to, prasidėjo teismo procesas, 
negailestingas kaip ir ligos. Lapkričio 28-ąją Džermiui 
jis rašė: 

„Brangusis, tavo tylėjimas sako, kad gavai laišką, 
kuriame prašiau man nerašyti, mat ketinau netrukus išva- 
žiuoti į Marselį. Iki šiolei buvau tampomas po teismus, 
bet po kelių dienų viskas baigsis ir aš tikrai išvyksiu, nes 
baisiai pasiilgau saulės. Ji čionai toks retas svečias... 
Vis per tą nelemtą Rebicą turiu čia sėdėti! Duok Dieve man 
kantrybės!..“ 


O toliau vėl graudus šauksmas: 
„Mano širdžiai reikia paguodos...“ 


Matyt, Paganinis kartais tikrai jausdavosi krintąs į 
prarają!!'. Tada jis ieškodavo nusiraminimo muzikoje — 
kurdavo arba studijuodavo Bethoveną!!*. Paskutiniai jo 
kvartetai smuikininkui atvėrė bekraštes erdves, kurias 
savo vizijose regėjo didysis kompozitorius, šis vienišas, 
apkurtęs muzikos gigantas. 

„Tikiuosi, kad tau nepaprastai patiks paskutiniai Bet- 
hoveno kvartetai, kai juos išmoksiu“, — rašė kitų metų 
rugsėjo 7 dieną iš Marselio Paganinis Džermiui. 

Ar daug žmonių anuomet suprato šią transcendentinę 
muziką, kuri peržengė savo epochos ribas ir buvo nepri- 
einama amžininkų protui? Mirtinai sergąs Paganinis, per 
kūrinius artimai bendraudamas su šiuo žmonių skausmo 
dainium, įkopusiu į svaiginančias muzikos meno viršūnes, 


117 Iš šio niūraus laikotarpio yra išlikęs nepublikuotas smuikininko 
laiškas, kurį čia išspausdinti maloniai leido jo savininkas senatorius 
grafas Džovanis Trekanis delji Altjeris: 

„Didžiai gerbiamas pone Antenorai Žoli, 

nuoširdžiai jums dėkoju už dėmesį Berliozui ir man ir už malonų 
pasiūlymą apsilankyti puikiame jūsų teatre. Tikiuosi kvietimu pasinau- 
doti grįžęs iš Italijos. Labai džiaugiuosi pažintimi su jumis ir reiškiu kuo 
didžiausią pagarbą. 

Nuolankiausias jūsų tarnas 
Nikolas Paganinis 


Paryžius, 1838 m. gruodžio 25 d.“ 
.118 1838 metų rugpjūčio 3 dienos laiške Džermiui jis rašė: „Negaliu 
sulaukti, kada išvyksiu į Genują. Turėčiau išvažiuoti mėnesio gale. Pa- 


siimsiu paskutinius Bethoveno kvartetus, kuriuos labai noriu tau pa- 
griežti“. 

suprato, ką norėjo pasakyti nemirtingasis genijus. Betho- 
veno kvartetai, be abejo, buvo didžiausia paguoda kenčian- 
čiai genujiečio sielai. Dieviška garsų kalba likimo brolis 
jam bylojo apie amžinus dalykus. 


xK ** 


Vieną vakarą jis tarytum išgirdo šio balso aidą per 
koncertą, į kurį vargais negalais nuslinko, sukaupęs pas- 
kutines jėgas. 

Tai buvo gruodžio 16-ąją, kai Berliozas konservatori- 
joje dirigavo savo „Fantastinę simfoniją” ir simfoniją 
„Haroldas Italijoje“, baigtą 1834 metų birželio 24 dieną. 
Paganiniui gyvenant Paryžiuje, šis kūrinys čia buvo atlie- 
kamas pirmą kartą. Galima sakyti, kad maestro — jo krikš- 
tatėvis, nes „Haroldas Italijoje“ atsirado iš nebaigtos 
simfonijos su alto solo, kurią smuikininkas buvo perleidęs 
Berliozui. Smuikininkas troško jos pasiklausyti. Berliozas 
jam padarė didžiulį įspūdį dar 1833 metų gruodžio mėnesį, 
ir maestro labai domėjosi jo muzika. Paskutinis prancūzų 
kompozitoriaus kūrinys — opera „Benvenutas Čelinis“ — 
buvo, anot autoriaus, „pasmaugta“ Grand Opėra teatre 
prieš kelis mėnesius, rugsėjo 1-ąją. Paganinis savo akimis 
matė šią egzekuciją ir, eidamas iš spektaklio, nusiminęs 
tarė: 

— Jei būčiau Grand Opėra direktorius, šiandien pat 
pasirašyčiau sutartį su šiuo jaunuoliu dar trims partitū- 
roms, sumokėčiau už jas iš anksto ir džiaugčiausi padaręs 
puikų biznį. 

Po šios daug triukšmo sukėlusios nesėkmės Berliozas, 
sugniužęs, išvargintas begalinių repeticijų, susirgo bron- 
chitu. Kompozitorius būtų į viską numojęs ranka, bet rei- 
kėjo gyventi, jei ne dėl savęs, tai dėl artimųjų, ir jis dar 
sykį pabandė — surengė du koncertus konservatorijoje. 
Į antro koncerto programą ir įtraukė „Haroldą Italijoje“. 

Suteikiame žodį Berliozui: 


„Koncertas baigėsi. Sėdėjau leisgyvis, suplukęs ir pur- 
tomas drebulio; tuo metu pro duris įėjo Paganinis su sūnum 
Akile ir, gyvai mostaguodamas rankomis, ėmė prie manęs 

artintis. Dėl gerklės ligos jis jau tada buvo visai praradęs 
balsą, ir tik jo sūnus galėjo jį girdėti ar, tikriau sakant, 
atspėti jo žodžius bent kiek triukšmingoj vietoj. Paganinis 
mostelėjo ranka, berniukas užlipo ant kėdės, prikišo ausį 
tėvui prie burnos, paskui man tarė: 

— Tėvas sako, jog per visą gyvenimą dar nė vienas 
koncertas jam nepadaręs tokio įspūdžio. Jūsų muzika jį 
taip sukrėtė, kad jis mielai jums padėkotų atsiklaupęs ant 
kelių. 

Išgirdęs šiuos žodžius, aš sumišau ir netikėdamas tik 
mostelėjau ranka; tada Paganinis griebė mane už rankos 
ir, kimiai švogždamas: „Taip, taip!“, nusitempė į sceną, kur 
dar sėdėjo daug muzikantų, atsiklaupė ir pabučiavo man 
ranką. Nereikia nė sakyti, koks sutrikęs jaučiausi. Nesigi- 
riu, tik pasakoju, kaip buvo. 

Visas įkaitęs, išėjau į šaltą orą, sutikau Armaną Berteną 
ir, kol jam pasakojau apie ši įvykį, taip sužvarbau, kad 
grįžęs vėl atguliau, dar labiau susirgęs nei pirma. Kitą 
dieną, kai buvau kambaryje vienas, įėjo Akilė. 

— Tėvas labai nusimins,— tarė jis man, — sužinojęs, 
kad vis dar negaluojate. Jis pats jus aplankytų, jeigu taip 
nesirgtų. Dabar tik perduoda šį laišką. 

Buvau beatplėšiąs voką, tačiau berniukas mane sulaikė 
tardamas: | 

— Atsakymo nereikia. Tėvas prašė perskaityti, kai 
būsite vienas. 

Ir jis skubiai išėjo. 

Manydamas, kad laiške sveikinimai ir komplimentai, 
atplėšiau voką ir štai ką perskaičiau: 

„Brangus bičiuli, 

Bethovenas mirė, ir tik toks genijus kaip Berliozas gali 
ji atgaivinti. Aš turėjau didžiulį malonumą klausydamasis 
jūsų kūrinių, todėl nuolankiai prašau teiktis priimti kaip 
pagarbos ženklą dvidešimt tūkstančių frankų, kuriuos jums 
išmokės baronas Rotšildas, gavęs čia pridėtą raštelį. 

Visada būsiu ištikimas jūsų draugas 


Nikolas Paganinis 


Paryžius, 1838 m. gruodžio 18 d.“ 

Berliozas gana gerai mokėjo itališkai, tačiau iš nuosta- 
bos jam taip susijaukė mintys, kad jis pamanė blogai su- 
pratęs laišką. Tada ištraukė iš voko raštelį, adresuotą Rot- 
šildui, ir perskaitė prancūziškai: 


„Ponas Barone, 


prašau išmokėti ponui Berliozui dvidešimt tūkstančių 
frankų, kuriuos vakar padėjau į jūsų banką“. 


Negalėdamas atsikelti iš lovos, kompozitorius tučtuo- 
jau nusiuntė kilniajam geradariui padėkos laišką: 


„O kilnusis, didysis menininke, nežinau, nė kaip jums 
dėkoti! Aš neturtingas, bet, patikėkit, tokio genijaus kaip 
jūs pagyrimas man tūkstantį kartų brangesnis nei dosni 
dovana. Trūksta žodžių apsakyti, ką jaučiu; atbėgsiu padė- 
koti, kai galėsiu atsikelti iš lovos. 


Berliozas“ 


Gandas apie smuikininko dovaną žaibiškai aplėkė 
Prancūzijos sostinę, ir dvi dienas Berliozo buto duris be 
perstojo varstė minios Paryžiaus meno žmonių, norinčių 
savo akimis perskaityti „šykštuolio“ laišką. Netrukus pa- 
sirodė komentarai, ir Žiulis Žanenas Journal des Débats 
gruodžio 24 dienos numeryje viešai paneigė įnirtingus 
savo išpuolius prieš Paganinį, išspausdintus šiame laikraš- 
tyje prieš ketverius metus, prisipažino apsirikęs ir nuošir- 
džiai gailėjosi dėl to, ką parašė apimtas pykčio ir apmaudo. 

Po šešių dienų Berliozas pasijuto geriau ir tuoj nusku- 
bėjo pas smuikininką. Jam buvo pasakyta, kad maestro 
vienas vaikščioja biliardinėje. 

„Aš įėjau, mudu apsikabinome ir negalėjome ištarti 
nė žodžio. Bet kai užsikirsdamas ėmiau dėkoti, Paganinis 
mane pertraukė (biliardinėje buvo tylu, ir aš galėjau gir- 
dėti jo žodžius) sakydamas: 

— Nekalbėkit apie tai! Nereikia! Man tai buvo didžiau- 
sias malonumas, kokį kada nors esu patyręs. Kad žinotu- 
mėt, kaip mane sujaudino jūsų muzika! Seniai nebuvau 
girdėjęs nieko panašaus... Bet dabar, — pridūrė jis, trenk- 
damas kumščiu į biliardo stalą,— visi, kurie prieš jus 


e.v wo 

ką išmanau ir man nelengva...“ 
„Nelengva įtikti? — svarstė Berliozas.— Nelengva pa- 
girti muzikos kūrinį? Nelengva duoti pinigų?” 


Ne, tik ne paskutinis variantas. Apie Paganinio šykštu- 
mą Berliozas turėjo savo nuomonę, kurią išsakė gruodžio 
20-osios laiške seseriai Adelei. 


„Daugelis nenori juo tikėti, — rašė jis, turėdamas gal- 
voje Paganinio dovaną, — bet daugelis negali suprasti 
tokio menininko kaip jis. Paganinis neapsakomai niekina 
materialines gėrybes bei tuščią blizgesį ir tam gailisi išleis- 
ti bent kiek daugiau pinigų, bet dėl meno viską atiduotų; 
tai kilnios ir didžios sielos žmogus. Vakar jis tat įrodė“ !!?, 


Pats smuikininkas, atsakydamas į Journal de Paris klau- 
simą, taip aiškina kilnų savo poelgį: 


„Padariau tai dėl Berliozo ir saves. Dėl Berliozo, nes 
mačiau, kad genialus, drąsus ir atkaklus jaunuolis gali 
sugniužti įnirtingoje kovoje su pavydžiom vidutinybėm 
bei abejingais neišmanėliais, ir tariau sau: „Reikia jam 
padėti“. Dėl savęs, nes palikuonys deramai mane įvertins, 
minėdami ne tik mano nuopelnus muzikai, bet ir tai, kad 
aš pirmas atpažinau genijų ir parodžiau jį žmonėms". 


Paganinis, kaip visi menininkai, buvo naivus (nors šiaip 
genujiečiai atsargūs ir gudrūs), o nedorų žmonių niekad 
nestigo, ir netrukus paėjo gandai, kad tie dvidešimt tūks- 
tančių frankų jam nepriklausė. Buvo minimas Bertenas, 
Journal des Dėbats savininkas. Kiti tvirtino, jog smuiki- 
ninkas šiuos pinigus davęs tik norėdamas prisigerinti 
Paryžiaus publikai, kurią negailestingas Žaneno straipsnis 
nuteikęs prieš jį dar 1834 metais. Bet argi šie piktaliežuviai 
nežinojo, kad Paganinis, iš kurio tebuvo likęs šešėlis (tik- 
riau sakant, šešėlio šešėlis!), nebeturėjo vilties koncertuoti 
Paryžiuje ir svajojo kuo skubiau grįžti į šiltąją Italiją? 
Žmonės gali manyti, ką nori. Bet tam, kuris iš tikrųjų do- 
misi Paganinio gyvenimu ir jį kruopščiai studijuoja, nė 


119 Toliau jis aprašo sceną pas Paganinį beveik kaip „Memuaruose“. 
Gruodžio 18 dienos laiške tėvui Berliozas kartoja tą pat. Įsidėmėtina, 
jog abu laiškai rašyti tuoj po šio įvykio. 

į galvą neateitų, kad smuikininkas būtų vaidinęs tokią 
komediją. 

Ne, maestro padėjo Berliozui!?? skatinamas taurių, 
broliškų jausmų. Be laiko pasenęs, neramaus gyvenimo 
nualintas, ligų suėstas, pats stovėdamas ant duobės krašto, 
jis ištiesė ranką jaunam kompozitoriui, kurį pikta lemtis 
norėjo pražudyti. Berliozo muzikoje Paganinis išgirdo 
galingų genijaus sparnų plazdėjimą; ši muzika pagavo jį 
ir didžiausio nusivylimo valandą iškėlė virš menko, apgai- 
lėtino pasaulio, virš fizinių ir dvasinių kančių, gniuždančių 
ir niokojančių jį kasdien vis labiau ir labiau. 

Kilnus poelgis ir dosni dovana reiškė išeinančio geni- 
jaus susižavėjimą kylančiu genijum, dėkingumą už patirtą 
malonumą. To vaisius buvo šedevras „Romeo ir Džuljeta. 
Berliozas sukūrė jį tuoj pat po šio įvykio, dedikavo Pa- 
ganiniui ir parašė partitūroje: „Ši simfonija pradėta 
1839-ųjų sausio 24 dieną, baigta tų pačių metų rugsėjo 8-ąją 
ir pirmą kartą atlikta konservatorijoje kitų metų lapkričio 
24-ąją. Dirigavo pats autorius“. 

1840-ųjų sausio 31 dienos laiške Umberui Feranui, 
pranešdamas apie simfonijos pasisekimą, Berliozas štai ką 
rašo: „Paganinis Nicoje; prieš porą dienų gavau iš jo laiš- 
ką; jis labai džiaugiasi savo kūriniu. Iš tikrųjų, jei 
ne maestro, jis nebūtų atsiradęs“. 

Nepamirškime to, klausydamiesi dieviškų šios simfo- 
nijos garsų (deja, Paganinis jų neišgirdo), aistringos Ve- 
ronos jaunuolių meilės dainos, nes šis šedevras, anot paties 
Paganinio, yra vienas iš didžiausių jo nuopelnų muzikai. 


0 


e. v> . 


užrašė ant Konestabilės laiško, kuriame šis paminėjo kritišką Berliozo 
pažiūrą į italų muziką: „Šviesiausiasis profesorius Berliozas laiko šmeižtu 
tariamą savo nedėkingumą; jis niekad neneigė gavęs dovaną ir mano, 
jog ne visi, atvirai reiškią nuomonę apie muziką, nori ką nors apjuodinti"“. 

Dvidešimt ketvirtas skyrius 


PASKUTINĖ VALANDA 


Sužeidžia visi, pribaigia paskutinis. 
Vienuolio autografas 


senos katedros bokšto 
laikrodžio ciferblate 


Praėjus kelioms dienoms po Berliozo koncerto, Paga- 
ninis pagaliau galėjo išvykti iš Paryžiaus. 


„Atidėliojau kelionę iš Paryžiaus, — rašė jis Džermiui 
iš Marselio vasario 17 dieną, — dėl vieno sukčiaus vertei- 
vos, kuris šmeižė mane karališkajam prokurorui, esą aš 
su keturiais ūsuotais ir ginkluotais vyrais norėjęs jį nuga- 
labyti savo namuose. Todėl, kol nebuvo apklausti visi 
liudytojai, du mėnesius negalėjau niekur kojos iškelti. 
Paskui, kaip ir reikėjo tikėtis, kaltinimas buvo panaikin- 
tas“. 


Tai dar viena aferistų iš „Kazino“ niekšybė. Vargšas 
Paganinis ant jų įtūžo ne juokais. 

„Šiuos niekšus reikia gerai pamokyti", — rašė jis Džer- 
miui sausio 26-osios laiške. 

Marselio oras sergančiam Paganiniui buvo į sveikatą, 
ir gerklų tuberkuliozė atlėgo. Jis apsigyveno savo draugo 
pono Briuno namuose, „nuostabioje viloje su bokštu užuo- 
vėjoj, į pietų pusę“. Ten jis vėl galėjo atsidėti mėgstamai 
muzikai — kvartetams. 


Vėliau smuikininkas susipažino su Chosė Galofre iš 
Barselonos; šiam jautė tokią didelę simpatiją, kad ne tik 
davė kelias pamokas, bet ir pagriežė savo kapričus. 

Konestabilė pasakoja, kad sergantis Paganinis sėdėjo 
ant sofos kambaryje, pilname instrumentų, natų ir vaistų. 
Akilė padavinėjo jam instrumentus, ir maestro tai skam- 
bino prancūziška gitara, tai, traukdamas stryku per myli- 
mojo „Gvarnerio“ stygas, žavėjo klausytojus kokiu nors 
linksmu ar liūdnu preliudu. Kartais jis grodavo Bethoveno 

kvartetus, ir Galofrė sako, kad niekad negirdėjęs geriau 
už Paganinį jų griežiant, nors smuikininkas visai nebetu- 
rėjo sveikatos. „Galofrė,— rašo Konestabilė,— šis ne tik 
muzikos, bet ir tapybos meno puoselėtojas, man sakė, jog 
paskutiniais gyvenimo mėnesiais į maestro buvo gaila 
žiūrėti — taip jis sulyso, ėdamas klastingos ligos“. 

1839 metų sausio 26 dieną Paganinis savo bičiuliui 
Džermiui rašė: 

„Mano draugas Briunas labai džiaugiasi pelnęs tavo 
pagarbą ir norėtų, kaip ir aš, kad porai savaičių atvyktum 
į Marselį; gyventum šalia manęs, ir mudu tau pagriežtume 
paskutinius Bethoveno kvartetus“. 


Šiuo laikotarpiu Paganinį apėmė instrumentų pirkimo 
aistra. Jis dažnai apie tai rašė Džermiui, Migonei, Merigiui 
ir įsigijo puikią brangių smuikų, altų bei violončelių ko- 
lekciją'*!. Būdamas Marselyje, vasario 17 dieną Džermį 
prašė surinkti instrumentus, jo paliktus įvairiose Italijos 
vietose, ir atsiųsti jam. Maestro norėjo šiuos senus drau- 
gus turėti šalia savęs, kartu su tais, kuriuos ką tik buvo 
įsigijęs. 

„„„ Būtų gerai, kad atvyktum kovo gale ir gyventum 
su manim porą savaičių. Išmėgintume violončeles, kad 
pamatytum, koks skirtumas. Neteksi amo, išgirdęs mano 
Stradivarijų. Tavo Gvarnerio balsas ne toks, koks turėtų 
būti; matyt, čia kalti šerdelė ir ramstukas, kuriuos bandy- 
sim pakeisti. 

Pas Karlį yra mano Amačio altas; norėčiau, kad atsiųs- 
tum jį ir Gvarnerio violončelę, kurią man Bolonijoje pa- 
dovanojo Milcetis. Paimk iš Parmos mano Stradivarijaus 
altą ir sykiu su Amačio violončele, jeigu jos, žinoma, tau 


'?! Aristidė Manaseras straipsnyje „Nauji dokumentai apie Nikolą 
Paganinį rašo, kad instrumentai, rasti Paganinio namuose jo mirties 
dieną, buvo šie: septyni Stradivarijaus smuikai, vienas — Džuzepės Gvar- 
nerio, vienas — Andrėjos Gvarnerio, vienas — Džuzepės Gvarnerio del 
Džezu, du — Nikolo Amačio, vienas — Karlo Tononio, vienas — Rudžje- 
rio; vienas Stradivarijaus altas; smuikelis, mandolina ir gitara. Vienas 
Amačio altas liko Karlio šeimoje. Dar 1835 metais Paganinis prašė Pačinį 
nupirkti jam Stradivarijaus smuiką ir violončelę. 

nereikia, Stradivarijaus bei Andrėjos Gvarnerio smuikais 
išsiųsk į Marselį'!?2. 


Sveikatos pagerėjimas buvo trumpalaikis. Jau vasario 
3-iąją Paganinis Džermiui skundėsi: 


„Vis negaliu pasitaisyti. Viduriavimas, reumato prie- 
puoliai, didelis silpnumas kojose labai mane liūdina”. 


Kovo 19-ąją jam pasidarė dar blogiau. 


„Man užeina tokie priepuoliai, kad jau šešios dienos 
ir šešios naktys negaliu miegoti. Sveikata nepagerėjo nė 
per nago juodymą. Visur skauda, ir taip nusilpau, jog nega- 
liu prisėsti prie savo kūrinių Londonui... Tačiau, tikiuosi, 
pavasarį atsigausiu...' 


Taigi prie visų ligų prisidėjo nemiga. Dabar Paganinis 
negalėjo, kaip kadaise, atsigauti gerai pamiegojęs. O čia 
dar rūpesčiai dėl Akilės, kurį jis įtaisė į Marselio koležą, ir 
giminaičių vaikų, kuriuos norėjo leisti į mokslus savo 
lėšomis. Kas dar išdrįstų tvirtinti, jog smuikininkas buvęs 
šykštus ir kietaširdis, jeigu jis, toksai ligonis, „kankinys“, 
kaip pats sako viename laiške!“?, randa jėgų rūpintis gimi- 
naičiais? Maestro mylėjo ne tik Akilę, bet ir brolių bei 
seserų vaikus ir anūkus. Ir ne vien jiems buvo dosnus ir 
dėmesingas: nors neapsakomai kentėjo, nepamiršo nei 
Karlo Binjamio, kuriam parašė ilgą laišką su draugiškais 
patarimais, nei Rebico, kuriam, numojęs ranka į patirtas 
per jį skriaudas, viską atleido. 

Pavasarį smuikininkas pasijuto „šiek tiek geriau“ ir 
nusprendė vykti į Pirėnus, į Balaruką, gydytis vandens ir 


122 Nerimo kupiname 1839 metų balandžio 8 dienos laiško Džermiui 
prieraše skaitome: „Smuikas, gulėjęs Andrėjos Gvarnerio vietoje, tasai, 
kurį man padovanojo generolas Pinas, yra Džuzepės Gvarnerio del Džezu. 
Bet kur tada mano Andrėja? Parmoje ar pas Karlį?.. Parmoje turėtų būti 
Viujomo padirbta mano smuiko kopija; neatsimenu, ar atsiėmiau Andrėją 
iš Karlio, ar ne. Jei ką nors apie tai žinai, pranešk, kad veltui Karlio ne- 
klausinėčiau. Sudie. Atleisk už bjaurią rašyseną“. 


123 1839 metų gegužės 4 dienos laiške Karlui Binjamiui maestro rašė: 
„Jau trečias mėnuo, kai aš tikras kankinys: taip kamuoja reumatas, kad 
negaliu miegoti; todėl neatsakiau į vasario 19 dienos tavo laišką“. 

purvo voniomis. Tačiau birželį skausmai padidėjo ir išvy- 
kimą teko atidėti. 

Per Šv. Liudviko atlaidus, „skatinamas, kaip rašo Ko- 
nestabilė, didžiausios savo aistros“, jis pėsčias, atsirėmęs 
į Galofrės ranką, nuėjo į bažnyčią, kur klausėsi Kerubinio 
Reguiem ir Bethoveno „Iškilmingųjų mišių“. Buvo žinoma, 
kad į pamaldas ateis Paganinis, todėl muzikantai jo laukė. 
Maestro pasirodė apie dešimtą valandą, ir visų žvilgsniai 
nukrypo į jį. Po mišių jis sėdo į karietą, nuvažiavo už mies- 
to, į kaimo smuklę ir ten, „kaip visi, kuriuos ėda klastinga 
džiova, labai daug valgė“. 

Liepos pradžioje Paganinis išvyko į Balaruką; ten pra- 
leido dvi savaites, bet naudos iš to neturėjo. 


„Vandens vonios man tik nervus visai sugadino, — rašė 
jis Džermiui iš Monpeljė, — todėl kreipiausi į vietines me- 
dicinos įžymybes. Labai noriu sužinoti, ką apie tai mano 
garsusis Lalemanas, dabar esąs Vernė gydomųjų vandenų 
kurorte. Į ten trisdešimt dvi mylios, todėl savo karieta ir 
pašto arkliais važiuosiu jam pasirodyti. Mane lydės vienas 
draugas ir iš tiesų puikus tarnas”. 


Ir toliau: 


„Čia apie savo ligas sužinojau vieno garsaus daktaro 
nuomonę. Jis gydytojo praktika nesiverčia, nes yra filo- 
sofas, didelis išminčius, labiausiai gerbiamas Monpeljė 
žmogus“. 


Gydytojo ir filosofo daktaro Gijomo nuomonė įdomi ne 
tiek diagnostikos, kiek psichoanalizės atžvilgiu. Štai ji: 
„Kadangi niekuomet nepraleidžiu progos pasimokyti, sku- 
bu išdėstyti savo požiūrį į garsiojo Maestro ligą. Galiu 
jį suformuluoti keliais žodžiais: Paganinis — tai ugninga 
smuiko siela. Siela sveika, bet smuiko sienelės be galo 
plonos; stygos visos, tik išsiderinusios ir blogai virpa. 
Nepaprastai sudirgę nervai, pažeistos nugaros smegenys 
juosmens srityje, sifilio viruso pažeistas minkštasis gomu- 
rys ir galbūt gomurio skliautas. Štai ką aš matau. Prieš 
pasakydamas, ką reikia daryti, pirma turiu sužinoti, kas 
buvo padaryta. 


E. Gijomas” 

Truputį pralinksmėjęs, smuikininkas iš Vernė rugpjū- 
čio 3 dieną Džermiui parašė laišką: 

„Drauguži, čia man ditirambus gieda poilsiautojai, visi 
labai gerbiami žmonės. Vieta maloni, valgis geras, oras 
puikus, o profesorius Lalemanas, mane išklausinėjęs, 
apžiūrėjęs ir išstuksenęs, tvirtina, jog esu sveikų sveikiau- 
sias. Mano liga — bendras nervų išsekimas, atsiradęs dėl 
įtempto darbo ir protinio pervargimo, bet čia vonios ir 
dušai pamažu mane išgydysią; aš, girdi, to nė nepastebė- 
siąs. Šis profesorius — tikras medicinos Dievas, darąs ste- 
buklus“. 


Tuo metu Paganinis sužinojo, kad Antonija Bjanki 
ištekėjusi. 

„Ji, grįžusi su vyru iš Paryžiaus, aplankė mano sūnų, — 
rašė jis Džermiui supykęs, — kurį prašiau, kad su ja nesu- 
sirašinėtų ir nevadintų jos motina, nes ši moteris jį par- 
davė”. 


Toliau, jau nusiraminęs: 


„Matysiu Rebicą; noriu jį apkabinti. Dėkoju tau Akilės 
vardu, kad rūpinaisi jo pirmąja komunija!' 


Ir dar toliau: 


„Kaip norėčiau, kad Lalemanas pasiųstų mane į Italiją 
baigti gydymo; bet jis baisus cholerikas, todėl tik paklau- 
siau, kiek dar laiko turėsiu čia būti. „Negaliu tiksliai pa- 
sakyti, — atsakė jis, — bet ne mažiau kaip aštuoniasdešimt 
dienų“. Man labai sugedo nuotaika, nes dienos jau vėsta 
ir reikia pasirūpinti ateinančia žiema“. 

Kitas laiškas labai liūdnas: 


„Vernė maudyklės, 1839 m. rugpjūčio 20 d. 
Mano mieliausias, 


išbandęs Vernė maudykles ir jomis taip pat nusivylęs, 
profesoriui Lalemanui pasakiau, kad važiuosiu į Marselį, 
nes sūnui prasidėjo atostogos ir aš turiu jį palydėti ten, 
kur jis praleis rugsėjo ir spalio mėnesius. Pasakiau kate- 
goriškai. Paskui per laišką atsiprašysiu“. 

Rugpjūčio 23 dieną Moniteur Universel išspausdinta 
žinutė irgi nelinksma: 


„Ką tik į Vernė maudykles atvyko Paganinis, lydimas 
daktaro Lalemano. Smuikininkas taip sulyso, kad iš jo 
šešėlis teliko. Prarado balsą ir kalba vien ugningomis 
akimis bei kampuotais judesiais. Išlipęs iš karietos, 
maestro Paganinis turėjo rankose stebuklingąjį smuiką. 
Ligoniui buvo rekomenduotas 22 laipsnių šilumos „Elzės“ 
šaltinis“. 

Bet ir „Elzės“ šaltinio vanduo ligoniui nepadėjo; todėl 
rugsėjo pradžioje jis grįžo į Marselį. Kaip tik tomis die- 
nomis maestro Džermiui rašė, kad jo atliekami paskutiniai 
Bethoveno kvartetai jam „nežmoniškai“ patiktų. 

Netrukus jis su Akile sėdo į garlaivį ir išplaukė į Ge- 
nują. Buvo gerai nusiteikęs ir Migonei rašė: 


„Turbūt 16-ąją plauksiu garlaiviu į Genują; apsigyven- 
siu viešbutyje kartu su sūnum ir tarnu. Tada paplepėsime, 
pasilinksminsime . 


Laiške Džermiui rašė norįs praleisti žiemą Nervyje 
ir baisiai džiaugėsi, kad greit su juo pasimatys'!?*. 

Tačiau kelionė jūra taip išvargino ligonį, kad į gimtojo 
miesto krantą jis išlipo leisgyvis. Pamatę jį draugai buvo 
sukrėsti ir suprato, jog nebetoli galas. Iškankintas reuma- 
to maestro nebesilaikė ant kojų ir turėjo gultis į lovą. Spa- 
lio 7 dieną Migonei rašytame laiškutyje jis pranešė esąs 
„Visiškai bejėgis“. Krizė buvo nepaprastai sunki, ir spalio 
9-ąją visi manė, jog smuikininkui atėjo gyvenimo pabaiga. 
Bet maestro vėl pergalėjo ligą ir dar kartą išsirengė į ke- 
lionę: norėjo pasilepinti švelniame Nicos klimate. Deja, 
tai buvo paskutinė jo viešnagė svetur. 


„Kaip mano sveikata? — rašė jis Migonei.— Kol 
kvėpuojų, turiu vilties. 


Lapkričio 2 dieną maestro išvyko ir Genujos daugiau 

124 „Pasirinkau Nervį,— rašė vargšelis,— kad būčiau arti tavęs ir 
bent pauostyčiau farinatos...“ Žinojo, jog šios genujietiškos kukulienės 
jam negalima valgyti. 

nematė. Kelionė jam buvo tikra kankynė, ir lapkričio 
24-ąją Džovaniui Batistai Džordanui jis rašė: 


„Brangus Džordanai, kelionė buvo siaubinga. Atvykau 
į Nicą visai be jėgų, ir mane reikėjo nešte nešti. Butas, 
kuriame gyvensiu, nuostabus, didelis, su patogumais, aps- 
tatytas naujais baldais, tik, bėda, namai kitoje gatvės 
pusėje užstoja saulę, todėl kambariai niekad neįšyla. Tu 
juk žinai, kaip šaltis kenkia mano temperamentui . 


Sunykęs jo kūnas, iš kurio teliko oda ir kaulai, nebe- 
galėjo sušilti. Jis truputį pralinksmėjo, gavęs nuoširdų 
Rebico laišką: mat draugo laukė, norėjo „kuo greičiau 
su didžiausiu malonumu jį apkabinti”. 

Dabar dieną ir naktį Paganinį be perstojo kamavo 
baisūs skausmai, ir seno draugo kompanija jam būtų 
teikusi daug paguodos!*?. Bet Rebicas vis nesirodė, ir Akilė 
veltui kiekvieną šeštadienį kėlėsi auštant ir bėgo į uostą 
jo pasitikti... Mylimas Džermis irgi buvo toli... Smuikinin- 
kas nuolat jam rašė ir gruodžio 7 dienos laiške pasakojo 
apie neseniai pradėto naujo gydymo smulkmenas: 


„Pas mane užėjo ponas Peizanas ir pasiūlė išmėginti 
savo balzamą. Aš sutikau. Pakviečiau jį apsilankyti kitos 
dienos vakare, kad parodytų, kaip tuo balzamu trintis. 
Peizanas liepė man plikai nusirengti, gultis į lovą ir užsi- 
kloti antklode. Tada tarnas su Akile ėmė trinti man rankų 
bei kojų sąnarius ir nugarą. Bet aš persišaldžiau, ir taip 
ėmė skaudėti man šonus, kad negalėjau kvėpuoti. Skaus- 
mai nepraėjo visą savaitę. 


Kitas šarlatanas smuikininką žadėjo per pavasarį ir 
vasarą išgydyti „pragaro akmeniu“, bet, anot ligonio, 
„atėjęs keletą kartų, nieko nedarė, tik postringavo apie 
muziką, nors išmanė apie ją ne daugiau kaip aš apie aku- 
šeriją“. | 

Lyg būtų buvę dar maža fizinių kančių, sesers vaikas 
užduodavo jam širdį piktais laiškais, tarsi atsidėkodamas 


125 Julijus Kapas savo monografijoje apie Paganinį cituoja neiš- 
spausdintą Nikolo laišką iš Nicos seseriai; jame jis rašo, kad, nors jau- 
čiasi blogiau, dar kurį laiką ten būsiąs, o vėliau vyksiąs į Toskaną ir ti- 
kįsis, kol gyvas, „pakvėpuoti Dantės ir Petrarkos tėviškės oru“. 

dėdei už tai, kad šis savo lėšomis jį leidžia į mokslus. O 
sausio pradžioj iš Paryžiaus atėjo pranešimas, jog apelia- 
cinio teismo sprendimu smuikininkas turįs sumokėti pen- 
kiasdešimt tūkstančių frankų „Kazino“ bendrovės nuosto- 
liams padengti. 


„Gal paduoti kasacinį skundą? — paklausė jis Džermį ir 
abejodamas pridūrė: — Bet kuo aš galiu pasikliauti Pary- 
žiuje?“ 

Sausio 11-ąją Gazette Musicale korespondentas rašė: 
„Beveik kasdien čia matau Paganinį. Karališkojo teismo 
sprendimas jam nuotaikos nepataisė, tačiau jis dar gana 
stiprus, ir retkarčiais girdžiu jį griežiant su surdina. Vis 
kalba apie naują metodą, kurį norėtų aprašyti bei pagar- 
sinti; tas metodas labai sutrumpintų grojimo technikos 
mokymąsi ir suteiktų galimybę pasiekti tobulesnį negu 
kitų smuikininkų intonavimą. Galų gale leidėjai vis tiek 
išvilios iš jo paslaptį, ir man regis, kad jis pats to nori”. 

Taip prasidėjo 1840-ieji, paskutiniai maestro gyvenimo 
metai. 

„Čia dažnai šviečia saulė,— rašė jis Džermiui,— bet 
vis tiek labai šalta. O kaip Genujoje?.. Dėl savo ligų niekur 
negaliu išeiti; blogiausia, kad per kelius nelaiko kojos, 
tačiau kurią nors dieną važiuosiu pasivažinėti karieta. 

Parašyk, ar tebegrieži su ponu Riva. Man neberūpi nei 
muzika, nei smuikas“. 


Pagaliau, pralaukus tris mėnesius, sausio 24-ąją, atva- 
žiavo Rebicas. Bet viešėjo labai trumpai, nes turėjo skubiai 
vykti į Marselį. 


„Pasakiau jam,— rašė Paganinis Džermiui,— kad štai 
jau trys mėnesiai, kai jo laukia kambarys, bet nežinau, 
ar jis grįš čia, ar į Genują. 

Džermiui irgi buvo paruoštas kambarys; maestro rašė 
jam apie tai vasario 1-osios laiške: 


„Baisiai laukiu tos nuostabios akimirkos, kai galėsiu 
tave apkabinti čia, Nicoje. Kambarys tau paruoštas. Virėja 
netikusi, bet puotą mums vis tiek ištaisys“. 


Laukdamas draugo, Paganinis stūmė dienas tupinėda- 

mas apie savo instrumentus ir niekur neskelbtame vasario 
15-osios laiške! Džermiui rašė: 


„Drauguži, 


dėkodamas dangui ir tau už rūpinimąsi manim, džiau- 
giuosi sužinojęs iš Luzardžio laiškų, kad sutartis padaryta. 
Turėk ją ir atsiųsk man sąskaitą, jeigu tau tai atrodo geriau. 
Dėl „Gajonės“ vilos sumanyta puikiai, tik nesmagu, kad 
Toridžanis turėjo nemalonumų. Šį reikalą geriausiai su- 
tvarkytų vienas mano pažįstamas, kuriuo galima pasikliau- 
ti kaip pačiu savimi. Turiu omeny Berliozą. Prašau tave 
į jį kreiptis, kai reikės dar kokių popierių ar ko kita. Suži- 
nok, kiek jis išleis pinigų, ir atsiskaityk su juo. Paskui 
parašyk, kiek davei advokatui M. Dubliui. Su tavim ne- 
prekiausiu — nenoriu nei parduoti, nei pirkti. Nors ponas 
Džilbertinis mano kitaip, galiu tau pasakyti, kad altai kai- 
nuoja labai pigiai, nes jų aibė, o smuikininkų nedaug. 
Už vienuolika luidorų įsigijau Amačio altą, tik jam trūksta 
postygio. Merigis irgi man siūlo puikų Amatį ir garsųjį 
velionio kunigaikščio Viskončio altą su neapsakomai 
puošniu iutliaru, abu už keturiasdešimt septynis luidorus. 
Tavo altas neblogas, tik per didelis, todėl jį parduoti ne- 


126 Šį laišką turi milanietis Karlas Lonatis, kuris mielai leido mums 
jį paskelbti kartu su kitu, taip pat neskelbtu, 1840 metų vasario 15 dienos 
Paganinio laišku Berliozui: 


„Brangus ir didžiai gerbiamas bičiuli, perskaičiau nuostabų jūsų laiš- 
ką ir negaliu nė apsakyti, kaip malonu, kad taip rūpinatės mano reikalais. 

Išsiunčiau dokumentus, kuriuos iš jūsų gavo ponas Borelis ir Genu- 
jos advokatas ponas Džermis. Džermiu galima visiškai pasitikėti, ir jeigu 
leisite, duosiu jam jūsų adresą; sutaupytume laiko, nes, prireikus kitų 
dokumentų, jis galėtų kreiptis tiesiai į jus, be to, atlygintų tas nedideles 
išlaidas, kurių prisidarėte. Tikiuosi, kad tokia graži mūsų draugystė ir 
ateity nenutrūks. 


Jūsų ir t. t.“ 


Laiškas Berliozui perrašytas kita ranka laiške Džermiui, o apačioj 
Paganinio pridurta: 


„Brangus Džermi, norėčiau žinoti, ką daryti su Gizolfio sūnėnu, kuris 
dingo kaip vandenyje... Jis man neberašo. Ką jis veikia? Ką tu manai?.. 
Primink apie mane Džordanui. Sudie. 


P. S. Atėjo instrumentai“. 

lengva. Mano violončelė — nesvarbu, ar ji Amačio, ar 
Rudžjerio, ar kieno kito darbo — skambi ir sveikų svei- 
kiausia. Taviškė gera ir gana graži, nors nekokios formos, 
bet Gvarnerio darbo; todėl galėtum už ją gauti tris tūks- 
tančius frankų. O kodėl nenori jos palikti sūnui? Jeigu 
tau atrodo, kad mano violončelė jam patinka labiau, tegul 
ją turi atminimui — aš būsiu laimingas. Juk ji nė kiek 
ne prastesnė už taviškę. 

Būtų labai negražu, jei parduočiau Viujomo padirbtą 
smuiką: meistras, ko gero, įsižeistų; tačiau, sužinojęs, kad 
už jį gavau net penkis šimtus, tikrai man padarytų kitą. 

Ką ten sumanei dėl violončelės? Briunas man parodė 
laišką, kur tvirtini, jog savo Viujomo darbo violončelę 
nori perleisti jam, o paskui, girdi, susitarsiąs su manim; 
dėl dievo meilės, nepainiok manęs į šiuos reikalus. Jei 
neskubi atsikratyti savo alto, aš jį nuvešiu ar išsiųsiu į 
Paryžių ir ten parduosiu, žinoma, tau pranešęs, kiek už jį 
galima gauti. Jeigu Briunas tavo violončelės nepirks, pa- 
siųsime į Paryžių ir ją. 

Sakyk, ar tavo sūnus Kandidas žino Rombergo metodą. 
Nekantriai laukiu dokumentų iš „Kazino“. Bučiuoju 


— tavo Paganinis”. 


Kovo mėnesį į „netikusios virėjos“ vietą atėjo „puikus 
virėjas“, ir Paganinis apie tai pranešė draugui, nepamirš- 
damas pasiskųsti sveikata: 


„Man labai liūdna, nes kosulys niekaip nepraeina, bet 
aš laikausi kaip įmanydamas ir skaniai valgau, nes dabar 
turiu „puikų virėją“. 

Ir laiško gale priduria: 

„Mylėk mane tokį, koks buvau, koks esu ir koks būsiu". 


Sunku skaityti apie tai, kaip vargšas Nikolas šaukiasi 
tolimų draugų. Paumėjus ligai, jį apėmė liūdna nuojauta, 
ir jis norėjo pasitarti su daktaru Gvaskoniu iš Genujos. 
Kaip tai padaryti? Džermiui jis rašė: 

„Paprašyk poną maestro Serą, kad jis nueitų pas garsųjį 
mūsų daktarą Gvaskonį ir dėl senos draugystės paprašytų 
išmintingo patarimo, kaip sumažinti baisų skrepliavimą, 

kuris jau seniai prasidėjo; net už stalo aš kaipmat prikosiu 
pilnas spjaudykles, ir nedaug tėra naktų, kai galiu ramiai 
miegoti”. 


Deja, plaučių liga greitai ir negailestingai progresavo. 
Daktaras Gvaskonis atsiuntė vaistų, ir dėkingas ligonis 
bičiuliui rašė: 

„Nica, 1840 m. balandžio 4 d. 

Drauguži, 

atsakau į mielą tavo laiškutį, rašytą kovo 27-ąją. Kas 
galėjo pamanyti, kad taip atšals ir mano liga dar labiau 
paumės?.. 

Kuo nuoširdžiausiai dėkoju už Gvaskonio receptą. 
Vaistininkas, kurio vaistinė šalia mano namų, parodė šį 
receptą visiems medicinos profesoriams, ir tie pripažino, 
kad geresnio ir man tinkamesnio vaisto kaip šis nė būti 
negali. Sutikęs mūsų maestro Serą, pasakyk, kad niekad 
neužmiršiu tos dienos, kai jis mane supažindino su mieluo- 
ju daktaru Gvaskoniu“. 


O toliau skaitome apie vaikišką ligonio norą: 


„Norėčiau šokolado, tik ne dietinio, nes jo nemėgstu, 
o geriausio, pagaminto iš aukščiausios rūšies kakavos, be 
to, mano skrandžiui būtų naudinga rinktinė cikorija. Ga- 
lėtum mano vardu paprašyti gerąjį poną Taljavakę, kad 
man parūpintų kokį tuziną svarų . 


Dar toliau keletas žodžių apie Akilę: 


„Kadangi noriu, jog sūnus ir toliau mokytųsi skambinti 
fortepijonu, paklausk fabrikantą Bevilakvą, ar jis dar turi 
tų vokiškų pianinų ir kiek jie kainuoja; tik kad būtų malo- 
naus tembro. 

Žiūrėk savo sveikatos. Maniškė laukia šiltesnių orų“. 

Deja, negelbėjo jokie vaistai, jokie vaistai daugiau 
negelbėjo. Balandžio 18-ąją, didįjį šeštadienį, draugui jis 
rašė: 

„Lioviausi gėręs Gvaskonio mikstūrą, nes pradėjau 
lengvai atsikosėti, tik mane gąsdina gausybė karkalų, ku- 
riuos iškrenkščiu dieną ir naktį, net už stalo priskrepliuoju 

kokias tris ar keturias spjaudykles. Maistas į kūną neina. 
Apetitas mąžta, o silpnumas didėja. Kojos per kelius suti- 
no, ir aš, tarsi sraigė, vos pakrutu, o pašilenkęs nebegaliu 
atsitiesti. 

Vienas aštuoniasdešimtmetis gydytojas, kuris jau ne- 
siverčia praktika, davė kažkokio vandens skrandžiui su- 
stiprinti, bet kol kas nepajutau jokio pagerėjimo. Kad 
daktaras ponas Gvaskonis turėtų kokį nors vaistą, kuris 
mane sustiprintų ir sumažintų kosulį, gal ši liga nebūtų 
paskutinė? Prašau tave, paklausk brangųjį Gvaskonį, ku- 
riam esu neapsakomai dėkingas“. 


Devynias dienas truko tyla. Paskui, balandžio 27-ąją, 
parašytas dar vienas laiškas Džermiui: 


„Laiku neatsakiau į du mielus tavo laiškučius, nes 
kelias dienas baisiai skaudėjo galvą ir kosėjau kraujais. 
Daktarai sakė, kad dabar man gali pagerėti, bet kol kas 
viskas po senovei. l | 

Šokoladas, kurį atsiuntė ponas Taljavakė, labai skanus. 
Prašau jam perduoti įdėtą laiškelį ir atsilyginti. 

Be galo dėkingas profesoriui Gvaskoniui už patarimą 
gerti chinino žievės nuovirą. Būtinai pamėginsiu. Sveikink 
nuo manęs poną Serą, o daktarui perduok didžiausią mano 
padėką’. 


Tomis dienomis Paganinį aplankė vicekonsulas Bergas, 
anot maestro, „labai malonus žmogus”. Kartu su Bergu 
atėjo toksai ponas Serdžentas, kurį smuikininkas pavadino 
„kartuvių klientu”. Pastarasis tikrai nebuvo malonus. 

„Spjauk į jį ir daryk, kaip išmanai',— patarė maestro 
Džermiui, mat juo visiškai pasitikėjo. Bet šis apsilanky- 
mas dėl „Kazino“ reikalų labai sujaudino tiesiog akyse 
silpstantį ligonį. 

Gegužės 4-ąją jis parašė Džermiui dar vieną, paskutinį, 
laišką, kuriame vėl kalbėjo apie „Kazino“ reikalus. Maest- 
ro buvo labai sunerimęs: 


„Būtų neapsakomai gaila, jei ponas Serdžentas kontis- 
kuotų mano instrumentus Nicoje!.. Kaip manai, ar jis gali 
tai padaryti?“ 


Paskui vėl prisiminė pianiną, kurį norėjo gauti Akilei: 

„Jei matysi pianinų fabrikantą Bevilakvą — regis, tokia 
jo pavardė, — paklausk, ar neturi vokiško, malonaus temb- 
ro instrumento. 


Toliau pridūrė: 

„Baigiu subyrėti, ir man baisiai gaila, kad negalėjau 
atrašyti geram mūsų draugui Džordanui. Atrodo, jog Rebi- 
cas nė neketina baigti tos nelemtos istorijos, per kurią 
praradau sveikatą, — tegul padeda jam Dievas. 

Laukdamas atsakymo, karštai spaudžiu tave prie 
širdies. 

Tavo draugas 
Nikolas Paganinis’ 


Kaip tik Dž. B. Džordanui Paganinis gegužės 12-ąją 
išsiuntė paskutinį laišką: 

„Brangus drauguži,— rašė jis,— jaučiuosi kaltas, kad 
neatsakiau į tavo laiškus. Vis per amžinas savo ligas. 
Mielasis ponas komisaras Brikas labai norėjo nuvežti jums 
mano laišką, bet, deja, negalėjau jo parašyti. Toks jau 
nelaimingas mano likimas“. 


Papasakojęs draugui, kad nesutarė su Rebicu, bet dabar 
nori su juo taikytis, keliais žodžiais paminėjęs sūnėno 
studijas universitete, Paganinis štai ką parašė apie savo 
sveikatą ir gydytoją: 


„Dabar mane globoja ponas Binė, kuris laikomas ge- 
riausiu Nicos gydytoju. Jis sako, kad, trečdaliu sumaži- 
nus kosulį, dar truputį patraukčiau, o jei kosulį pavyktų 
sumažinti dviem trečdaliais, tai ir maitintis galėčiau; bet 
iš vaistų, kuriuos jau keturios dienos geriu, nėra jokios 
naudos“. 


Paskui jis prašė draugą apkabinti „dieviškąjį mūsų 
Džermį“, priminti apie jį ministrui Vilamarinai ir perduoti 
penkis šimtus frankų vienam giminaičiui, kuriam „priža- 
dėjęs padėti...“ 

„Esu didžiausias vargšas“, — skundėsi jis ir baigė laišką 
šiais žodžiais: 

„Ak, kaip turiu atsiprašyti mielųjų ponių Skjaseti... 

kad neatsakiau į nuostabų jų laišką. Bet žinau, kaip jos 
mane myli, ir tikiuosi, kad man atleis. Perduokite ponioms 
nuoširdžiausią mano pagarbą ir parašykite, kaip joms 
sekasi. 

Turiu vilties greit sulaukti laiško iš mūsų Džermio, 
Rebico ir jūsų. Sudie“. 


Sudie. Paganinis gyveno paskutines dienas šiame pa- 
saulyje. Jau buvo visai silpnas, bet nenorėjo pasiduoti. 

Tačiau prieš mirdamas dar sykį pagriežė smuiku — 
bent tai tvirtina Mari ir Leonas Eskiudjė. Kartą vakare jis 
sėdėjo miegamajame prie lango. Besileidžianti saulė nuda- 
žė debesis purpuriniais ir auksiniais atšvaitais; šiltas švel- 
nus vėjelis nešė svaigų žydinčių gėlių kvapą; medžiuose 
čiulbėjo tūkstančiai paukščių; po bulvarą vaikščiojo ele- 
gantiškos moterys, jaunimas. Žvilgtelėjęs pro langą į žmo- 
nes, maestro pakėlė akis į nuostabų lordo Bairono paveiks- 
lą, kabantį virš lovos. Didysis poetas, jo genialumas, 
šlovė ir nelaimės, įkvėpė smuikininką, ir jam ausyse su- 
skambo kerinti melodija. Tai buvo muzikinė poema, gra- 
žiausia iš visų, kurias kada nors sukūrė jo vaizduotė. 


„Jis tarytum išgyveno visus audringos Bairono būties 
įvykius. Iš pradžių abejonės, ironija, nusivylimas — jų 
pilni „Manfredo“, „Laros“, „Giauro“ puslapiai, — paskui 
kvietimas kovoti už laisvę, raginimas sutraukyti grandines, 
ir pagaliau didžiojo poeto mirtis ir graikų triumfas”. 


Nuskambėjo paskutinė šios nuostabios dramos frazė, 
ir strykas ūmai apmirė tarp stingstančių smuikininko 
pirštų... Paskutinė įkvėpimo liepsna sudegino jam sme- 
genis... 

Sunku pasakyti, ar taip buvo iš tikrųjų, tačiau grafas 
Česolė savo prisiminimuose irgi tvirtina, kad stovinčio 
ant mirties slenksčio Paganinio improvizacija Bairono 
gyvenimo motyvais jį tiesiog sukrėtusi. 

Deja, poeto pranašystė išsipildė: Paganinis, kaip Bai- 
ronas, iki dugno išgėrė kančių taurę, ir gyvenimas prieš 
mirtį jam buvo itin žiaurus, negailestingas. Šlovė, turtai, 
meilė — sotus jais buvo iki kaklo. Dabar sieloje jautė 
vien didžiulę tuštumą, begalinį nuovargį... Sėkmė tik kartė- 

lį paliko. Iškamuotas jo kūnas raitėsi mėšlungio tampomas, 
kol lediniai mirties pirštai nuramino jį amžinai. 

Ypač Paganinis kankinosi nuo gegužės 15-osios iki 
25-0sios — paskutines dienas prieš mirtį. Ilgas valandas 
atkakliai stengėsi nuryti smulkučius maisto kąsnelius, 
negalėjo susikalbėti net su Akile ir rašė savo norus po- 
pieriaus lapeliuose'?'. Akilė tuos lapelius saugojo kaip 
didžiausias relikvijas, todėl daugelis išliko iki mūsų dienų. 
Julijus Kapas savo knygoje išspausdino paskutinio lapelio 
faksimilę!?, kur Paganinio parašyti keisti žodžiai apie 
rožes, mūsų jau minėtas skyriuje apie Pauliną Bonapart — 
Raudonąją Rožę: 


„Damaskinės rožės... raudonos rožės... jos tamsiai rau- 
donos ir atrodo tarsi iš Damasko šilko... pirmadienis, 
18-oji“. 


127 Viename lapelyje, kurį šiandien turi maestro Enrikas Polas, yra 
parašytos šios liūdnos eilutės: „Mano vidurių liga atsirado dėl baisių 
negalavimų, kurie per paskutinius penkiolika metų kartojosi kas trečią 
dieną. O nervinis kosulys kyla dėl to, kad man tarytum kas šiaudu kutena 
gerklę; kai užeina toks priepuolis, negaliu atsikvėpti ir duodu kaip iš 
patrankos. Paskui kiaurą dieną neįstengiu prakalbėti — visai dingsta 
balsas. Kosulys taip mane išvargina, jog turiu keletą valandų atsigulęs 
pailsėti. Kadangi neįmanoma pašalinti to kutenimo, kuris man atsieina 
tiek nežmoniškų pastangų, negalėsiu išsigydyti nė vidurių, labai nusilpu- 
sių ne tik dėl ligų, bet ir dėl nebejauno (sic) amžiaus. Tasai kutenimas 
nuslenka į negaluojančius vidurius, ir nuo jo niekas nežino jokių vaistų. 
Kartais įgimtos ligos ir uždegimai žmogų nuvaro į kapus. Man nepadėjo 
garsiausi Europos gydytojai. Įžymusis daktaras La Greka iš Triesto dar 
prieš kokia dvylika ar penkiolika metų man sakė, jog 
gydymas beviltiškas...“ 

Šis lapelis rašytas gerokai anksčiau, 1837—1838 metų žiemą Pary- 
žiuje. 

Kelios dienos prieš mirtį Paganinis lapelyje parašė nurodymą vi- 
rėjai: „Kadangi negaliu ryti ir valgydamas sugaištu pustrečios valandos, 
moteris tegul maistą verda ant silpnos ugnies, neskubėdama“. 

128 Kapas savo knygoje pateikia faksimilę dar vieno raštelio, pažy- 
mėto gegužės 7 diena: „Vakare pirmasis daktaro Benačio vizitas. 8-ąją, 
penktadienio rytą, antrasis vizitas ir receptas Nr. 1: nuo kosulio išgerti 
prieš miegą vieną šaukštą (sic), o jeigu nepadės, dar po šaukštą dusyk 
per naktį, kad rytą būtų lengviau atsikosėti. Daktaro Benačio vizitas 
9-ąją, šeštadienį, ir receptas Nr. 2: vieni miltukai su dviem šaukštais 
vandens triskart per dieną. Gerti anksti rytą, valanda prieš (sic) pusryčius, 
ir valanda prieš pietus. Pradėjau šiandien prieš pietus. Vakare prieš miegą 
išgersiu šaukštą... nuo kosulio“. 


320 


Akilė tvirtino, kad nuo šios dienos (lapelio apačioje 
pažymėta: „Paskutiniai Nikolo Paganinio parašyti Žžo- 
džiai”) tėvas nebeėmė į rankas plunksnos. 

Apie paskutines didžiojo smuikininko valandas prikur- 
ta daug fantastiškų istorijų. Viename poetiškame apsa- 
kyme jis miršta šviečiant mėnulio pilnačiai, ištiesęs ranką 
į smuiką. Iš tikrųjų tai įvyko nelabai poetiškai. Smuiki- 
ninko draugas Titas Rubaudas, slaugęs jį paskutinėmis 
jo gyvenimo dienomis, pasakojo, kad nei jis, nei kas nors 
kitas, tuomet buvęs šalia maestro, nemanė, „jog šis taip 
greit atsisveikins su šiuo pasauliu, bet Paganiniui, sėdusiam 
valgyti pietų, užėjo toks baisus kosulio priepuolis, kad jis 
neištvėrė ir staiga numirė”. 

Luji Eskiudjė pasakojo, jog ligonis įsigeidęs pietums 
balandžio, bet jo nė neparagavęs. Maestro sėdant už stalo, 
užėjęs baisus kosulys, ir jis užspringęs pliūptelėjusiu iš 
gerklės krauju. 

Tai įvyko 1840 metų gegužės 27 dieną, penktą valandą 


po pietų. 


xK Æx x 


Paganinis, gimęs 1782 metų spalio 27 dieną, išgyveno 
penkiasdešimt septynerius metus ir septynis mėnesius. 
Visą šį laiką jis, galima sakyti, neturėjo nei poilsio, nei 
ramybės. Bet nenumaldomas likimas dar penkiasdešimt 
šešerius metus jį persekiojo, ir tik nuo 1896-ųjų maestro 
palaikai galėjo ilsėtis ramybėje. Anot Artūro Kodinjolos, 
smuikininkas tarytum nujautė visa tai, 1831 metais į Revue 
Musicale rašytą laišką baigdamas šiais žodžiais: 


„Vis dėlto turiu vilties, kad man mirus šmeižtas galų 
gale paliks savo auką ir tie, kurie taip žiauriai man keršija 
už sėkmę, duos ramybę mano palaikams'. 


Neregėtas gyvųjų pyktis ant mirusio Paganinio yra 
šiurpus fantastiško nepakantumo pavyzdys. Tiesą sakant, 
niekas negalėjo numatyti tokio nesuprantamo, metų metus 
trukusio priešiškumo vargšo smuikininko palaikams, iš 
kurių tuomet, kai juos galų gale paguldė į karstą, buvo 
likęs vien skeletas. 

Testamentą, nurodęs, kam palieka turtą, paskyręs savo 
valios vykdytojus ir globėją Akilei, jis baigia šiais žo- 
džiais: 

„Draudžiu mane laidoti su iškilmėmis. Nenoriu, kad 
man būtų griežiamas re gu ie m. Tegul kapucinai atlaiko 
už mano sielą šimtą mišių. Smuiką dovanoju Genujos 
miestui ir pageidauju, kad jis ten būtų amžinai. Savo sielą 
pavedu gailestingiausiajam Viešpačiui Dievui”. 


Nei eretikas, nei bedievis tokių žodžių parašyti nega- 
lėjo. Tačiau Nicos vyskupas monsinjoras Domenikas 
Galvanis po mirties Paganinį apkaltino erezija ir uždraudė 
laidoti jo kūną su bažnytinėmis apeigomis. 

Bažnytinės valdžios manymu, Nikolas sunkiai nusidė- 
jo — Mirė nepriėmęs švenčiausiojo sakramento; pagal kai 
kurių liudytojų tendencingą tvirtinimą, jis taip pasielgęs 
tyčia. O atsitiko štai kaip: Nicoje visi buvo įsitikinę, jog 
smuikininko dienos suskaitytos, ir vyskupas, kurio ausis 
pasiekė gandai apie maestro ryšius su pragaro jėgomis, 
pavedė kanauninkui Kafareliui (tos parapijos, kuriai pri- 
klausė grafo Česolės namas, nuodėmklausiui) nueiti pas 
ligonį ir paruošti jį paskutinei valandai. 

Kruopščiai išstudijavęs įvairius to meto dokumentus, 
Artūras Kodinjola padarė išvadą, jog kanauninkas, „kad 
vyskupas jo nebartų dėl blogai atliktos pareigos“, iškreipė 
tiesą ir labai pakenkė maestro atminimui. Jis buvo užsukęs 
pas smuikininką trissyk, bet matė jį tik vieną kartą. „Ku- 
nigui atėjus, Paganinis, visai praradęs balsą, pažadėjo užra- 
šyti išpažintį ant grifelinės lentelės, tačiau to nepadarė, nes 
užėjo kosulio priepuolis, nuo kurio, matyt, trūko kažkokia 
arterija...“ 

Štai ką Titas Rubaudas pasakoja toliau: 


„Kelios dienos prieš mirtį Paganinis mane paprašė kur 
nors gauti lygią lentelę, mat jis kunigui žadėjo užrašyti 
savo išpažintį — kadangi visai neteko balso ir kiti žmonės 
jo nesuprato, žodžiu jos atlikti negalėjo. Paklausiau, ar 
šios lentelės jam reikia išpažinčiai atlikti raštu, ir jis link- 
telėjo galvą, bet iškart davė suprasti, kad kunigas, pers- 
kaitęs jo nuodėmes, čia pat kuo nors jas ištrinsiąs. Aš atsi- 
stojau, ketindamas kuo greičiau tokią lentelę surasti, bet 

maestro davė ženklą pasilikti ir pridūrė, kad tai neskubu. 
O vėliau, kai ateidavau, jis arba miegodavo, arba dėl 
skausmų būdavo labai suirzęs, ir tos lentelės vis negalė- 
davau jam įteikti“. 


Kanauninkas Kafarelis savo parodymuose, kuriuos da- 
vė vėliau, prisipažino matęs Paganinį ištiktą sunkaus 
priepuolio: 


„Jam prasidėjo smarkus kosulio priepuolis su vėmimu, 
ir mes visi ten buvę manėme, kad jau viskas baigta. Aš 
atkakliai prašiau jį ištarti šventą Jėzaus ir Marijos vardą, 
bet jis tylėjo...“ 


Tarnaitė Tereza Repeto štai ką paliudijo: 


„Per pirmuosius du kunigo apsilankymus Paganinis 
siuntė sūnų sužinoti, ko jis norįs. Pasikalbėjęs su Akile, 
kunigas išėjo nepamatęs ligonio. Trečią sykį Paganinį 
aš įkalbėjau kunigą priimti, ir šis išeidamas man pasakė, 
kad ligonis prižadėjęs atlikti išpažintį raštu“. 

Iš tikrųjų taip ir buvo. Bet tuoj po smuikininko mirties 
paėmė viršų melagingi parodymai, esą ligonis atsisakęs 
„pasiruošti amžinybei“. Kanauninkas patvirtino šį kalti- 
nimą, pridūręs, kad velionio namuose ant sienų matęs 
keturis nepadorius paveikslus, kurie „nebuvę nei religi- 
niai, nei krikščioniški“. Tie paveikslai buvo Farnezės ir 
Vatikano galerijų šedevrų reprodukcijos. Ir Paganinio 
testamento vykdytojai Pjetras Toridžanis, Dž. B. Džordanas 
ir Ladzaras Rebicas (Džermis!?? jo paties prašymu nuo šių 
pareigų buvo atleistas), nuėmę nuo durų antspaudus, ve- 
lionio kambariuose rado du kryžius ir tris Švč. Mergelės 
Marijos paveikslus. 

Paganinis nebuvo bedievis; tai matyti iš daugelio jo 
laiškų. Jis auklėjo sūnų krikščioniškai, ir Akilė atlikinėjo 
visas katalikų bažnyčios apeigas. Be to, jau matėme, kad 
maestro, sužinojęs apie motinos mirtį, išreiškė viltį susi- 
tikti su ja danguje. O kai ketino vesti Votson, rašė Džer- 


12? Testamente sakoma: „Šiame testamente nemir.iu seno savo draugo 
advokato Luidžio Guljelmo Džermio, nes jis to norėjo. Tačiau sūnų prašau 
klausyti jo patarimų“. 

miui norįs merginą atversti į katalikų tikėjimą. Abejones, 
ar smuikininkas buvo tikintis, išsklaido jo draugų ir pa- 
žįstamų pasakojimai. Bet kol sveikas protas ir tiesa nugalės 
fanatizmą bei nepakantumą, prabėgs daug laiko. 

Grafas Česolė ėmėsi globoti velionio sūnų ir sykiu 
su kitais draugais stengėsi gauti bažnytinės valdžios lei- 
dimą palaidoti smuikininką šventintose kapinėse. Maestro 
kūnas buvo išbalzamuotas ir pašarvotas salėje. Žmonės 
plaukte plaukė pažiūrėti mirusio Paganinio, ne tiek norė- 
dami su juo atsisveikinti, kiek skatinami nesveiko smal- 
sumo. Visi vėl prisiminė legendas apie jo ryšius su velniu; 
jos dar ilgai nepaliko šio daug iškentėjusio gero žmogaus 
palaikų, šio didžio menininko, atidavusio save pasauliui. 

Vyskupo draudimas laidoti Paganinį kapinėse genujie- 
čius tiesiog apstulbino. Visi, kurie smuikininką gerai pa- 
žinojo, baisiai pasipiktino, nes jį mylėjo, nors velionis, 
beje, kaip kiekvienas žmogus, turėjo trūkumų ir buvo 
ūmaus, kartais nepakenčiamo būdo, bet nėra nieko stebė- 
tino — juk jis sirgo ir jo nervai buvo sudirgę. 

Draugai vylėsi galėsią smuikininko palaikus pargabenti 
į jo gimtąjį miestą, tačiau, kaip rašo Kodinjola, Genujos 
gubernatorius Filipas Paolučis, „ištikimas ortodoksiš- 
kiausios dvasininkijos tarnas, atsiklausė vyskupo nuomo- 
nės ir, laukdamas tikslių nurodymų, kategoriškai uždraudė 
įvežti velionio kūną į kunigaikštystės teritoriją“. 

Tuo tarpu Džermis kreipėsi į Paganinio draugą ministrą 
Vilamariną, kad šis įteiktų prašymą pačiam valdovui; jis 
citavo ištraukas iš smuikininko laiškų ir meldė karalių 
leidimo palaidoti velionį gimtojoje žemėje. 


„Karolis Albertas nebuvo kurčias šiam teisingam pra- 
šymui; birželio 5 dieną Ladzaras Paolučiui rašė, jog kara- 
lius, manydamas, kad smuikininko palaikai jau atgabenti 
į Genują, ir sužinojęs, kad testamente jis liepęs už jo sielą 
atlaikyti šimtą mišių, be to, laiškuose rodęs katalikiškus 
jausmus, pareiškė, jog Paganinis atsisakęs išpažinties tik- 
riausiai dėl ūmaus savo būdo ir tuomet jį apėmusio didelio 
susierzinimo, o ne dėl bedievystės. Todėl karalius pagei- 
davo, kad Genujos arkivyskupas pakeistų monsinjoro 
Galvanio sprendimą ir leistų smuikininką palaidoti šven- 
toje vietoje su deramomis iškilmėmis'“. 

Genujos arkivyskupas kardinolas Tadinis, susipažinęs 
su karaliaus noru, davė jam aiškų, bet neigiamą atsakymą. 

Kodinjola mano, jog Nicos vyskupą rėmęs ministras 
Solaras dela Margarita, „kurio glaudūs ryšiai su jėzuitais 
niekam nebuvo paslaptis“. Iš tiesų birželio 8-ąją Solaras 
privačiame laiške rašė apie šiuos dalykus ir siūlė „neleisti 
laikraščiuose spausdinti straipsnių apie Paganinį“ iki 
atskiro potvarkio. Paskui prie laiško pridūrė šį konfiden- 
cialų įspėjimą: 

Je ne puis vous écrire officiellement avant d'avoir 
des notions plus positives, mais il était utile de vous 
prévenir pour mettre en garde car si l'on peut célébrer 
Paganini comme musicien célèbre, il serait scandaleux 
de lui décerner des éloges qu'il ne mérite aucunement 
oubliant à l'heure de la mort qu'il était chrėtien“““, 


Taigi nė vienas Sardinijos karalystės laikraštis nepra- 
nešė apie maestro Paganinio mirtį. Veltui ieškotume di- 
džiojo smuikininko nekrologo tų metų Genujos ir Pjemon- 
to spaudoje. 

Kodinjola taip baigia: 


„Įsikišus tokiam autoritetui kaip Solaras, Paganinio 
palaikų likimas, galima sakyti, buvo nulemtas, kadangi 
net Karolis Albertas nedrįso eiti prieš visagalio savo 
ministro valią”. 


Prašymas, parašytas karališkajam Nicos senatui, buvo 
atmestas (paskui senatas jį atmetė dar du kartus), ir remian- 
tis nepatikimais įrodymais bei melagingais liudijimais, 
Paganinis vėl buvo kaltinamas erezija. Tiems, kurie rū- 
pinosi išsaugoti gerą jo vardą, teliko vienas kelias: kreip- 
tis į aukščiausiąją bažnyčios valdžią — popiežių Gri- 
galių XVI. 

1841 metų rugsėjo 2 dieną Akilė, kuriam ėjo jau sep- 
tyniolikti, su ištikimuoju tėvo draugu advokatu Džermiu 


30 Negalėsiu jums rašyti oficialiai, kol neturėsiu pozityvesnės in- 
formacijos, tačiau noriu jus įspėti, kad būtumėte atsargesnis, mat galime 
Paganinį šlovinti kaip garsų muziką, bet būtų skandalas, jei žarstytume 
jam pagyrimus, kurių jis visiškai nenusipelnė, nes mirties valandą už- 
miršo esąs krikščionis. (Pranc.) 

išvyko į Romą, ir, anot Kodinjolos, Vatikane „užvirė dar- 
bas, turėjęs greitai viską išspręsti“. Tačiau tokie dalykai 
paprastai trunka be galo ilgai, ir Paganinio kūnas vis dar 
buvo nepalaidotas šventintoje vietoje. 

Smuikininko palaikai neturėjo ramybės. Iš kambario, 
kur jis mirė, karstas su lavonu buvo išneštas į grafo Česo- 
lės namų rūsį. Iš ten pervežtas į Nicos ligoninę, o iš jos į 
Vilafrankos lazaretą, nes, rašo Belgranas, prietaringi žmo- 
nės tvirtino, kad „vieni matė, kaip Paganinio karstas 
staiga imdavo švytėti, o kiti girdėdavo stebuklingus smui- 
ko garsus“. Bet ir lazarete maestro kūnas neilgai gulėjo: 
jo personalas, kuris nakties vėjo stūgavimą laikydavo 
vaiduoklio dejonėmis ir atodūsiais, privertė grafą pasiimti 
lavoną. Jis buvo palaidotas prie aliejaus fabriko sienos, 
bet aplinkui buvo toks purvas ir dvokas, jog karstą vėl 
teko ekshumuoti. 

Tuo metu apie Paganinį vėl sukuriama legenda. Ją iš- 
girdo plaukiąs jachta Viduržemio jūros pakrante Gi de 
Mopasanas. Suteikiame žodį rašytojui: 

„Artėdami prie Sent Onora salos, plaukiame pro pliką, 
raudoną, pasišiaušusią it dygliakiaulė uolą, tokią akmenuo- 
tą, dantytą, nusėtą smailiais kyšuliais, kad į ją beveik 
neįmanoma išlipti; reikėtų labai apdairiai statyti kojas 
ir žengti kuo atsargiausiai; ji vadinasi Sen Fereolis. 

Nežinia iš kur atsiradusios žemės žiupsnelis susikaupė 
uolos plyšiuose bei įdubose, ir ten išdygo laukinės lelijos 
ir nuostabūs mėlyni irisai, kurių sėklos tarsi nukrito iš 
dangaus. 

Ant tos neregėtos, vidury jūros stūksančios uolos buvo 
palaidotas Paganinis ir išgulėjo ten penkerius metus. Šio 
genialaus, šiurpių legendų apgaubto smuikininko palaikų 
likimas toks kaip ir visas jo gyvenimas. Sako, velionis 
smuiku daręs stebuklus, nes jam padėjęs velnias, buvęs 
liesas it giltinė ir labai keisto būdo — tikras Hofmano 
personažas. 

Sūnus įkėlė tėvo kūną į laivą ir nuplaukė Italijos link. 
Bet Genujos kleras atsisakė laidoti šį velnio apsėstąjį. 
Romos kurija irgi nedrįso duoti leidimo. Kai sūnus norėjo 
kūną iškelti į krantą, municipalitetas pasipriešino, sakyda- 
mas, jog smuikininkas miręs nuo choleros. Nors Genujoje 


siautė šios ligos epidemija, miesto valdžia nutarė, kad 
naujas lavonas gali dar labiau pabloginti padėtį. 

Paganinio sūnus grįžo į Marselį, bet jam nebuvo leista 
įplaukti į uostą dėl tos pačios priežasties. Kanų miesto 
valdžia irgi visaip kratėsi šio numirėlio. 

Ir Akilė pasiliko jūroje, liūliuodamas ant bangų šio 
didžio menininko bei keistuolio kūną, kurio niekas neno- 
rėjo priglausti. Nebežinojo, nei ką daryti, nei kur plaukti, 
nei kur gabenti brangaus žmogaus palaikus. Staiga tarp 
bangų jis pamatė pliką Sen Fereolio uolą. Šios uolos vi- 
dury tėvą ir palaidojo. 

Tik 1845 metais Akilė čia grįžo su dviem draugais, 
iškasė tėvo palaikus ir pargabeno į Genują. 

Kažin, ar didžiajam smuikininkui nebūtų buvę geriau 
ilsėtis šioje nesvetingoje salelėje ir klausytis, kaip bangos 
groja keistais uolų instrumentais?“ 


Pasakojimas įspūdingas, bet neatitinka tikrovės. Tačiau 
jis ligi šiolei gyvas!?!, o salelėje yra duobė, vadinama 
Trou de Paganini!” 

Pagal grafo Česolės versiją, tamsią, debesuotą naktį, 
kai įsišėlusios bangos daužė pakrantės uolas, jis liepęs 


131 Apie tai laikraščio Corriere della sera 1939 metų rugpjūčio 21 
dienos numeryje buvo išspausdintas straipsnis: „Ispanų smuikininkas 
Chuanas Manenas, kuris tvirtina, jog tuščioje Sen Fereolio salelėje prie 
Žydrojo kranto radęs Paganinio kapą, siūlo Kanų ir Antibo municipalite- 
tams bendromis jėgomis pastatydinti didžiajam genujiečiui paminklą ir 
ateinančių metų gegužės 27-ąją, per Paganinio mirties šimtąsias metines, 
iškilmingai jį atidengti. Legendą apie įžymiojo smuikininko palaidojimą 
Sen Fereolyje išgirdo Mopasanas ir novelėje „Ant vandens“ aprašė, kaip 
po niūrios odisėjos Paganinio karstas buvo palaidotas mažytėje salelėje. 
Be to, vienuolio iš Lereno abatijos knygutėje yra sakinys: „Nuolat vėjo 
čaižomų laukinių krūmų brūzgynuose dar šiandien lengvai galima rasti 
iš visų pusių apkrautą akmenimis duobę, kurioje kelerius metus ilsėjosi 
nepaprasto smuikininko palaikai“. 

1844 metais pargabenus maestro palaikus į Italiją, daugelis nenorėjo 
tikėti, jog prieš tai jis buvo palaidotas Sen Fereolyje. Manenas tuo niekad 
neabejojo. Neseniai už kelių žingsnių nuo takelio jis aptiko duobę, kurią 
minėjo vienuolis iš Lereno. Ji 45 cm gylio, 110 cm pločio, 190 cm ilgio, 
o iš kraštų sukrauti akmenys. Duobė pilna žemių ir sausų lapų. Netoliese 
riogsojo dar viena akmenų krūva; jais, matyt, buvo apdėtas kapas“. 


132 Paganinio duobė. (Pranc.) 

pervežti Paganinio karstą į Sent Ospiso kyšulį — į savo 
pilį. Velionis ten buvęs palaidotas saracėnų bokšto papė- 
dėje, o ant kapo buvusi užversta marmurinė plyta su jo 
pavarde. 

Yra dar vieno jūrininko liudijimas. 1844 metų balandį, 
kai karstas su Paganinio kūnu Nicoje buvo keliamas į laivą, 
muitininkas kapitoną paklausęs: „Kas čia?“ Kapitonas Ras- 
tė atsakęs: „Paganinis. Tas pats, kuris taip gra- 
žiai griežė. 

Laivo lydraštyje parašyta: 

„Liudijame, kad į „Marijos Magdalenos“ (Sardinija) 
laivą, kurio kapitonas Džo Batistas Rastė, tikrai įkeltas 
karstas su velionio barono Paganinio kūnu, kuris jam 
mirus buvo išbalzamuotas pagal visas šio meno taisykles. 
Kūnas paguldytas į sandariai uždarytą cinko karstą; šis 
įdėtas į riešutmedžio dėžę, o dėžė — į nedažyto medžio 
skrynią, pažymėtą raidėmis SAV (Sveikatos apsaugos 
valdyba). Laivas plaukia iš šio miesto į Genują, o iš ten 
Paganinio palaikai nedelsiant bus nugabenti į Polčeverą — 
į jo vilą. Prašome visas valdybas, intendantus, sargus ir 
kitus sveikatos apsaugos tarnautojus nedaryti jokių kliūčių 
šiam pervežimui. 


Taip 1844 metų balandžio 22 dieną didžiojo smuikinin- 
ko palaikai sugrįžo į uostą, kur jo tėvas kadaise dirbo 
pakuotoju. 

Policija ėmėsi „atitinkamų priemonių, kad smuikininko 
palaikai būtų nuvežti į Polčeverą, į jo vilą, slaptai, be jokių 
iškilmių ir palaidoti nešventintoje vietoje, kaip įsakyta 
jo šviesybės". 

Metus smuikininko kūnas išgulėjo Polčeveros slėnyje, 
jo senelio name. Tuo laikotarpiu Akilei pavyko iš bažny- 
tinės valdžios gauti leidimą laikyti už tėvo sielą mišias 
Parmos Šv. Jurgio bažnyčioje. Kaip tik šio šventojo ordinu 
Paganinį buvo apdovanojusi Marija Luiza. Atlaikius mi- 
šias, Parmos vyskupas panaikino draudimą įvežti palaikus 
į kunigaikštystės teritoriją, ir 1845 metų gegužės mėnesį 
Akilė atgabeno velionį į „Gajonės“ vilą ir užkasė sode 
po kiparisais. Ten jis išgulėjo daugiau kaip dvidešimt 
metų. Tik 1876-aisiais Akilės sūnus Atila Paganinis išsi- 

rūpino, kad bažnytinė valdžia atšauktų Nicos vyskupo 
draudimą, ir galų gale, patyrę tiek negandų, smuikininko 
palaikai visiems laikams atgulė amžino poilsio Parmos 
kapinėse. 

Bet jų poilsį likimas sudrumstė dar du kartus. 1893 me- 
tais karstas buvo iškastas ir atidengtas, dalyvaujant Paga- 
ninio anūkui ir čekų smuikininkui Ondržičekui. Nikolo 
Paganinio veidas buvo kuo puikiausiai išsilaikęs, tarsi 
gyvas, tačiau po sutrūnijusių juodų drabužių skiautėmis 
barkšojo tik griaučiai. 

Antrąsyk smuikininko karstas buvo iškastas po trejų 
metų, 1896-aisiais, ir perkeltas į naująsias Parmos kapines. 
Ant kapo stovi didingas mauzoliejus, panašus į nedidelę 
šventyklą. Jis pastatytas iš granito nuo Madžorės ežero 
krantų. 

Ant mauzoliejaus iškalti keli užrašai. 

Už urnos: 


„ČIA ILSISI NEPRILYGSTAMAS GENIJUS 
NIKOLAS PAGANINIS, 
KURIS DIEVIŠKAIS SMUIKO GARSAIS 
UŽBŪRĖ VISĄ EUROPĄ 
IR PAPUOŠĖ ITALIJĄ 
VAINIKU SPINDULINGU . 


Ant pjedestalo, po biustu: 


„AMŽINAM ATMINIMUI 
PASTATĖ ŠĮ PAMINKLĄ 
SŪNUS AKILĖ IŠ PALERMO”. 


Į dešinę nuo urnos: 


„DIDŽIAI KILNI ŠIRDIS 
BUVO DOSNI VISIEMS 
ARTIMIESIEMS, MENININKAMS, VARGŠAMS". 


Į kairę nuo urnos: 


„NEPAPRASTAS VYRAS 
NUOSTABIA MUZIKA 
ŽAVĖJO GARSIAUSIUS MAESTRO”. 


Bet gražiausias Antono Džulijaus Barilio epigrafas. Jis 
iškaltas marmurinėje lentoje, įmūrytoje į namą, kuriame 
smuikininkas mirė: 


„Baigiantis 1840 metų gegužės 27 dienai, 
Iš šitų namų 
Nikolo Paganinio siela 
Išskrido į amžinosios harmonijos šalį. 
Ilsisi strykas galingas, bet magiškos natos 
Vis dar svaigiai skamba ore, 
Kai papučia Nicos vėjelis švelnus”. 


Dvidešimt penktas skyrius 


IŠLEISTI i 
IR NEIŠLEISTI KŪRINIAI 


Mano įstatymas — meno įvairovė ir 
vienovė. 


Paganinis 


Paganinio kūrinių likimas dar tragiškesnis negu jo 
gyvenimas. Per pusę šimtmečio po smuikininko mirties 
buvo išspausdinta tik maža jų dalis. Rankraščių yra apie 
šimtą. Daugumą po autoriaus mirties paveldėjo sūnus, 
kuris, be abejonės, žinojo, kad tėvas paskutiniaisiais me- 
tais labai norėjo — tai matyti iš cituotų laiškų — išleisti 
visą savo kūrinių rinkinį. 

Taigi kalbos, kad smuikininkas pavydžiai saugojęs 
savo kūrinius ir nenorėjęs jų publikuoti, yra nepagrįstos. 
Aišku, anksčiau, kol koncertavo, jis tikrai niekam nerodė 
savo muzikos. Čia nėra nieko keista. Antra vertus, šis bur- 
tininkas greičiausiai žinojo, kad vargu ar atsirastų virtuo- 
zas, kuris galėtų jo kūrinius pagroti iš natų. Jis turėjo 
ne tik savo paslapčių ir „triukų“, pavyzdžiui, skordatūrą, 
bet ir „ypatingą ranką“ bei daug įgimtų fiziologinių savy- 
bių, kurias, atkakliai lavindamas, nepaprastai ištobulino. 


330 


Kai kurių Paganinio kūrinių vietų iki šiol beveik neįma- 
noma tiksliai atlikti. 

Paryžiuje, kaip matėme, penkiasdešimtmečiui smuiki- 
ninkui kilo mintis išleisti visą savo kūrinių rinkinį. Jis 
norėjo pats jį sudaryti ir redaguoti. Atėjo laikas, kad visi 
galėtų studijuoti jo muziką, pamatyti, kaip jis rašė smuikui. 

Deja, visas jo kūrinių rinkinys nebuvo išleistas nei 
tada, nei vėliau. Neturime jo nė šiandien. Po tėvo mirties, 
Akilei sutikus, Paryžiaus leidėjas Šenenbergeris išspaus- 
dino keletą smuikininko rankraščių. Vėliau Akilė pavedė 
maestro Džustui Dačiui aranžuoti fortepijonui orkestrinių 
kūrinių akompanimentą!?*, o profesoriui Romeo Franco- 
niui — redaguoti kai kurių rankraščių smuiko partiją. 
Tačiau visi šie darbai nebuvo išspausdinti. 


Akilės sūnūs — Andrėja, Džovanis ir Atila Pagani- 
niai — nutarė parduoti smuikininko rankraščius bei „Ga- 
jonės“ viloje saugomus jo daiktus. 1903 metais jie išleido 
aštuoniasdešimt šešių muzikinių autografų katalogą ir 
pasiūlė valstybei jį įsigyti. Švietimo ministerija sudarė 
specialią komisiją, į kurią įėjo maestro Etorė Pinelis iš 
Romos, maestro Luidžis Torkis iš Bolonijos ir maestro 
Enrikas Polas iš Milano. 1908 metais, nuo rugsėjo 12-osios 
iki 16-osios, komisija, susirinkusi „Gajonės“ viloje, per- 
žiūrėjo ir įvertino muzikinį smuikininko palikimą. Štai 
kaip atrodė jų darbo ataskaita, kurios kopiją maestro 
Enrikas Polas išsaugojo iki mūsų dienų ir maloniai leido 
išspausdinti šioje knygoje: 


„Ekscelencija! Komisija, kurią Jūsų Ekscelencija su- 
darė didžiojo Paganinio autografams įvertinti, susirinko 
Parmoje rugsėjo 11-osios vakarą, o kitą dieną išvyko į 
„Gajonės“ vilą, pas smuikininko įpėdinius, saugančius jo 


133 Šių kūrinių akompanimentą maestro Dačis aranžavo fortepijo- 
nui: „Napoleonas“, Tarantela, „Kaimo baletas“, Sonata su penkiomis 
variacijomis, „Audra“, Cantabile ir valsas, „Varšuvos sonata“, „Marija 
Luiza“, Sonata didžiajam altui, „Pavasaris“, IV koncertas d-moll, III kon- 
certas E-dur, Sonata Merveille de Paganini („Paganinio stebuklas"), de- 
dikuota jos šviesybei kunigaikštienei Elžbietai Bačoki, Polonezas su va- 
riacijomis, Cantabile smuikui ir fortepijonui, „Nikolas Paganinis — 
p. Henriui“. 

kolekciją. Rugsėjo 12-ąją, 13-ąją, 14-ąją, 15-ąją ir 16-ąją 
komisija ją peržiūrėjo ir įvertino, o paskutinę dieną su- 
sumavo nuveikto darbo rezultatus ir, laikydamasi gautų 
nurodymų, nustatė rankraščių autentiškumą, reikšmę muzi- 
kos menui bei visos kolekcijos kainą. Apsvarsčiusi kiek- 
vieną į Katalogą (paaiškėjo, kad jis gana netikslus) įtrauk- 
tą kūrinį, komisija padarė šias išvadas: kruopščiai patikri- 
nę (apie tai galima spręsti iš pridėtos ataskaitos Nr. 1) 
rankraščius, Kataloge vadinamus autogratais, mes 
pripažinome, kad jie iš tikrųjų autentiški, t. y. rašyti Pa- 
ganinio ranka, išskyrus keletą, dėl kurių mums kilo abe- 
jonių. Komisija yra tos nuomonės, kad jų reikšmė menui 
gana reliatyvi. Paganinis buvo unikalus virtuozas, ir jo 
menas nepakartojamas. Tačiau šis genijus visų pirma 
stengėsi atskleisti didžiausias savo instrumento paslaptis 
ir stebinti minią, užuot siekęs kilnesnių tikslų ir paisęs 
griežto žinovų skonio, todėl jo palikti jau žinomi kūriniai, 
neskaitant 24 kapričų smuikui solo, neturi didelės muziki- 
nės vertės, bet yra neįkainojamas lobis smuiko menui. 
Kaip tik šiuo požiūriu reikia juos vertinti. Tarp neišleistų 
mūsų peržiūrėtos kolekcijos kūrinių neradome nė vieno, 
pranokstančio jau žinomus. Tačiau trys koncertai, Katalo- 
ge pažymėti 55-uoju, 60-uoju ir 65-uoju numeriais (Trečias 
koncertas E-dur, Ketvirtas koncertas d-moll, Penktas kon- 
certas a-moll), iš tikrųjų nusipelno muzikantų dėmesio, nes, 
gerai juos išstudijavę, jie galėtų pademonstruoti didžiau- 
sią virtuoziškumą. 

Po šių trijų koncertų eina kiti, ne tokie reikšmingi kū- 
riniai: Nr. 56— Sonata su penkiomis variacijomis, 
Nr. 57 — „Iškilminga sentimentalioji sonata“, Nr. 58 — 
„Pavasaris“ (sonata), Nr. 59 — „Napoleonas“ (sonata), 
Nr. 63 — Tarantela, Nr. 64 — „Kaimo baletas“, Nr. 66 — 
Sonata didžiajam altui. Beveik visi šie kūriniai senstelėju- 
sio stiliaus ir smuiko muzikos požiūriu ne tokie įdomūs 
kaip trys koncertai. Iš jų išsiskiria Sonata didžiajam altui, 
nes galėtų papildyti kuklią literatūrą tam instrumentui, 
kuriam ji parašyta. Numeriai 61, 62, 67, 75 dar mažiau 
įdomūs smuiko meno požiūriu. Šie kūriniai arba parašyti 
jaunystėje, arba yra įprastinės rokoko stiliaus variacijos. 
Numeriai 1—10 ir 40—49!9* visai menkaverčiai. Dalį jų 

sudaro kompozicijos smuikui ir gitarai. Likusieji kūri- 
niai — trio, kvartetai ir kt., kur solo partijas atlieka tai 
smuikas, tai gitara, o kiti instrumentai tik primityviai 
akompanuoja. Galbūt kai kuriuos iš jų vertėtų aranžuoti 
fortepijonui, kad būtų bent kokia nauda besimokantiems 
muzikos. 

Numeriai 12, 13, 37, 39, 50, 51, 53 neturi jokios vertės, 
nes vieni be pagrindinės smuiko partijos ir nebaigti, kiti 
tėra nereikšmingi kūrinių metmenys. Tą pat galima pasa- 
kyti apie 11, 14, 15—36 ir 82, 83, 84 numerius. Šie kūriniai 
neįdomūs, pasenę, vaikiški arba šiandien visiškai nepri- 
imtini. 

Viską susumavusi, komisija nutarė, jog Paganinio ko- 
lekcijoje yra tik trys iš tiesų smuikininkams vertingi 
kūriniai — trys koncertai; septyni ne tokie svarbūs, keturi 
vidutiniški, devyniolika labai nedidelės vertės, aštuoni 
nereikalingi, nes nebaigti, o kiti beverčiai. Daugelis Pa- 
ganinio kūrinių nebaigti todėl, kad jis pavydžiai saugojo 
stebuklingo savo griežimo paslaptį. Bijodamas, kad pub- 
likos susidomėjimas jo koncertais sumažės, jeigu jie bus 
išspausdinti ir visiems prieinami, Paganinis savo partitū- 
rose visada praleisdavo pagrindinę smuiko partiją, nes 
grieždavo ją iš atminties; jis tai darydavo tyčia, kad ne- 
kuklūs smalsuoliai nesužinotų jo paslapčių. Norime į tai 
atkreipti dėmesį, nes kai kas gali pamanyti, jog pagrindinės 
nebaigtų kūrinių partijos dingusios. Deja, jos amžinai pra- 
žuvo kartu su unikaliu ir nepakartojamu jo menu. 

Nustačiusi Paganinio rankraščių meninę vertę, komisija 
dabar pasakys savo nuomonę apie juos kaip autografus. 
Kaip autografai jie nepaprastai vertingi, nes nuo smuiki- 
ninko mirties praėjo septyniasdešimt metų ir jo vardą 
gaubia mitinė aureolė, tarytum jis būtų gyvenęs senų 


134 Numerius atitinka šie kūriniai: 1 — Tercetas, 2 — Šeši duetai 
smuikui ir gitarai, 3 — Sonata smuikui ir gitarai, 4 — II kvartetas, 5 — 
XV kvartetas, 6 — XII kvartetas, 7 — X kvartetas, 8 — XIV kvartetas, 
9 — XIII kvartetas, 10 — Du tercetai, 40 — Trys kvartetai op. 1, 41 — 
VII kvartetas, 42 — VIII kvartetas, 43 — IX kvartetas, 44 — Tercetas, 
45 — Serenada, 46 — Trys riturnelės, 47 — Trys duetai, 48 — Trys du- 
etai op. 1, 49 — Sonatų rinkinys, 61 — „Varšuvos sonata“, 62 — Cantabile 
ir valsas, 67 — „Audra“, 75 — „Marija Luiza“. 

senovėje, kai dievai savo numylėtinius apdovanodavo 
antgamtiniais sugebėjimais. Autografų vertę dar labiau 
padidina tai, kad jie reikalingi meninei analizei ne tik jau 
žinomų, garsių jo kūrinių, bet ir tokių, kurie gali išgarsėti 
laikui bėgant (pavyzdžiui, minėti trys koncertai). Deja, 
Paganinio kolekcijoje yra daugiau ne tokių naudingų 
ir įdomių dalykų; todėl komisija nutarė juos vertinti vien 
kaip autografus ir įkainoti 9450 lirų. Ši suma kartu su 6050 
lirų, gautų už senoviškus brangius daiktus, sudaro 16 000 
lirų. Komisijos nuomone, tiek verta visa kolekcija. 

Jeigu pamaldžiai garbiname didžiųjų mūsų žmonių 
palikimą, tai nedaug tėra dalykų, vertesnių didesnės pa- 
garbos už tuos, kuriuos sukūrė ar turėjo Paganinis. Juos 
reikia išsaugoti jo tėvynei ir neleisti, kad šis turtas būtų 
išblaškytas svetur. Mes, komisijos nariai, kuriems Jūsų 
Ekscelencijos pageidavimu teko garbė ir laimė imtis tokios 
malonios užduoties, žvelgdami į šias relikvijas, virpame iš 
susijaudinimo ir norime, kad tokį jausmą patirtų visi, žiū- 
rėdami į daiktus, bylojančius apie genijų, sušvitusį tarsi 
stebuklingas reginys Meno danguje. 

Žinodami, jog daugelis su didžiausiu džiaugsmu šį turtą 
įsigytų, tikimės ir neabejojame, kad jis pasiliks mūsų 
tėvynėje. Taigi kitos tautos dar sykį žavėsis Italija ir jai 
pavydės visur, kur Paganinio vardas skamba kaip meno 
stebuklas, kaip nepasiekiamas idealas. 

Su tokiais linkėjimais komisija įteikia Jūsų Ekscelen- 
cijai dokumentą, kuris, jos manymu, sudarytas labai 
kruopščiai, nuoširdžiai dėkoja už pasitikėjimą ir laiko 
didele garbe būti nuolankiausiais šviesiausiosios Jūsų 
Ekscelencijos tarnais. 


Etorė Pinelis, Luidžis Torkis, 
Enrikas Polas, referentas 


Milanas, 1908 m. rugsėjo 30 d.“ 


Taigi smuikininko palikimą komisija įvertino ne 
100 000 lirų, kaip savo knygoje klaidingai rašo Konestabi- 
lė, o daug mažiau — viso labo 16 000. Tačiau dėl lėšų sto- 
kos (taip buvo atsakyta Paganinio įpėdiniams) Švietimo 
ministerija negalėjo įsigyti rankraščių net už tokią iš tiesų 

menkutę kainą ir apsiribojo tuo, kad specialiu potvarkiu 
uždraudė išvežti iš Italijos tris minėtus koncertus. 

Tada Paganinio įpėdiniai surengė smuikininko rank- 
raščių ir daiktų aukcioną, kuris įvyko 1909 metais Floren- 
cijoje. Nemuzikinių rankraščių komplektą įsigijo antikva- 
ras Jozefas Bajeris iš Frankfurto prie Maino. Paskui jie 
ėjo iš rankų į rankas, kol 1927 metais Vienos antikvaras 
V. A. Helkas juos pardavė, štai ką parašęs savo kataloge: 
Collection importante d'environ 200 lettres, pièces 
manuscrites etc... provenant de sa succession renfermant 
les pièces années 1818 à 1840... Parmi eux un nombre de 
pièces entièrement aut. de Paganini, beaucoup de pièces 
seulement signées et de pièces avec des annotations auto- 
graphes'“?. Asmeniniai daiktai, medaliai, instrumentai 
buvo parduoti įvairiems žmonėms ir išsisklaidė po visą 
pasaulį. 

Muzikinius rankraščius įsigijęs Leo Olškis iš Floren- 
cijos savo ruožtu juos pardavė kolekcionieriui Vilhelmui 
Hejeriui, kuris juos išgabeno į Kelną, į privatų savo muzie- 
jų. V. Hejeris mirė 1913 metais, o 1926-aisiais ir 1927-aisiais 
Paganinio autografus pardavė jo vaikai. Vėliau buvo rašy- 
ta, kad šis neįkainojamas turtas žuvo, bet, laimė, tai ne- 
tiesa. 

Mums pavyko sužinoti, kad visus Paganinio rankraš- 
čius, kuriuos Hejerio muziejaus kataloge aprašė Georgas 
Kinskis, įsigijo daktaras Fricas Roiteris iš Manheimo, 
turįs dar keletą nespausdintų smuikininko laiškų. 


xK k x 


Renė Sosino knygos „Burtininkas Paganinis” pratar- 
mėje Žakas Tibo rašo: 


„Šis žmogus ne tik sukūrė naują stilių, bet ir neregėtai 
padidino technines smuiko galimybes. Tai tikras genijus! 


133 Didelė, maždaug 200 laiškų, rankraščių ir kt., kolekcija iš 1815— 
1840 metų laikotarpio palikimo... Tarp jų apstu Paganinio ranka rašytų 
popierių, daug dokumentų tik su jo parašu arba su jo pastabomis. (Pranc.) 

Genijus ir neprilygstamas virtuozas, pranokęs visus savo 
meto smuikininkus. Jo šlovės saulė ir šiandien vis dar 
atinamai spindi. Aš manau, kad be galo įvairūs ir origi- 
nalūs Paganinio kūriniai visada kels muzikos mylėto- 
jams beribį susižavėjimą. Argi kompozicijos nepaženk- 
lintos tiek instrumentiniu, tiek tematiniu atžvilgiu dieviška 
žyme (kaip dažnai jos būdavo apdovanojamos šiuo epi- 
tetu!)? 

Paganinio kūryboje susipina du stiliai: klasikinis ro- 
mantiškasis ir šiuolaikinis. Jis ištisu šimtmečiu aplenkė 
dabartinę smuiko muziką, ir aš esu įsitikinęs, kad jo -atra- 
dimai, puikios kompozicijos turėjo įtakos techninėms 
orkestruotės galimybėms visame pasaulyje. Kai kurie 
garsūs kompozitoriai — Robertas Šumanas, Johanesas 
Bramsas, Hektoras Berliozas ir Ferencas Listas — ne tik juo 
žavėjosi, bet ir iš jo dažnai semdavosi įkvėpimo. Jie ne- 
svyruodami paversdavo jo kūrinius smuikui fortepijoni- 
niais šedevrais. Joks žmogus, joks menininkas nenusipelnė 
tokio biografų dėmesio. Jeigu Paganinis, kaip buvo mano- 
ma, sėmėsi jėgų antgamtiniame pasaulyje, juolab naudinga 
sužinoti grynai žemiškus jo sugebėjimus“. 


Tegul šiuos Žako Tibo žodžius įsidėmi tie (jų nestigo 
nei anksčiau, nei dabar), kurie apie Paganinį, kaip kompo- 
zitorių ir kūrėją, kalba su didžiausia panieka. 

Alberas Žarozi rašo: 


„Paganinio didybei netrūko nieko, net jo nesupran- 
tančių amžininkų. Nėra kito tokio menininko, vertinamo 
taip lengvabūdiškai. Nors Listo (vienintelio, kuris, rodos, 
iš tikrųjų suprato šį genialų muziką), Šumano ir Bramso 
dėka vėlesnės kartos 24 kapričų autoriui ėmė jausti pagar- 
bą, šiandien vis dar atsiranda smuikininkų, gana įtariai 
žiūrinčių į Paganinio kūrybą. 

Aš skirstau smuikininkus į šias tris grupes: kompozi- 
torius smuikininkus, smuikininkus atlikėjus ir smuikinin- 
kus kompozitorius. 

Taigi šiandien atrodo, kad visi smuikininkai kompo- 
zitoriai bejėgiai. Kartais jie pasimeta, nuleidžia rankas, 
puola į neviltį, kai reikia sukurti labai sudėtingą dalyką... 
Tik ne Paganinis! Jis gali atlikti viską, ko įsigeidžia neribo- 

ta jo fantazija, nes instrumentas jam atskleidė didžiausias 
savo paslaptis. Tai, kas kitiems neįmanoma, jam tėra vieni 
juokai. Šia prasme jis tarp smuikininkų turi ypatingą vietą, 
tokią pat kaip Listas tarp pianistų. Paganinis unikalus 
„smuikininkas kūrėjas“, gebąs pagroti savo kompozicijas 
taip virtuoziškai, kad publika nebeskiria kūrinio nuo paties 
atlikėjo ir jo vaizduotės“. 


Listas vadinamas „pianistu virtuozu”, o Paganiniui 
visiems laikams prisegta „smuikininko virtuozo“ etiketė. 
Šie transcendentiniai, fantastiški atlikėjai užtemdo save 
kaip kompozitorius. Nei Paganinis, nei Listas iki šiol de- 
ramai neįvertinti ne tik kaip kūrėjai!*?, bet ir kaip n o v a- 
toriai. Geriausi Paganinio (ir Listo) kūriniai turi ne vien 
didelę muzikinę vertę. Prisiminkime, kada jie buvo para- 
šyti, ir suprasime, kad jie drąsiai aplenkė laiką, parody- 
dami amžininkams ir vėlesnėms kartoms teisingą kelią. 
Musorgskio šūkis „Į naujus krantus!“ puikiausiai tinka 
ir Paganiniui, ir Listui. 

Chronologine tvarka pirmiausia eina Paganinio 24 kap- 
ričai. Labiausiai įtikima, kad smuikininkas juos sukūrė 
ankstyvoje jaunystėje, kai nuo 1799-ųjų iki 1800-ųjų pa- 
baigos dėl politinių įvykių gyveno Genujoje ir Polčeveros 
slėnyje. Taigi šį garsiausią kūrinį jis parašė būdamas še- 
šiolikos—aštuoniolikos metų. Turint galvoje kapričų me- 
ninį bei techninį brandumą, originalumą ir naujoviškumą, 
sunku patikėti, kad jų autorius — beveik paauglys. Tačiau 


13 Dar galima kęsti, kai apie Paganinį klaidingai kalba eilinė pu- 
blika. Blogiau, kai apie jo kūrybą lengvabūdiškai sprendžia kritikai 
ir muzikologai. Pavyzdžiui, Morisas Rekselis, vienas iš naujausių smui- 
kininko kritikų, rašo: „Veikiami Paganinio šlovės, muzikologai sten- 
giasi jo kūriniuose įžvelgti, ko nėra; beje, jis pats buvo įsitikinęs, kad 
jie nelabai vertingi; todėl nesiryžo, kol gyvas, jų publikuoti, teisinda- 
masis, jog, patekę smuikininkams į rankas, jie prarasią prestižą“. 
Kodinjola taip komentuoja šiuos Rekselio žodžius: „Rekselio tvirti- 
nimas, kad Paganinis vengęs spausdinti savo kūrinius, neatitinka tik- 
rovės; tik ankstyva mirtis jam sukliudė padaryti tai, apie ką jis svajojo 
daugelį metų“. Konestabilės „Nikolo Paganinio gyvenimo“ 1936 metų 
leidimo pratarmėje Mompelijus rašo: „Nikolas Paganinis man visuomet 
atrodė vertas dėmesio ne tiek kaip kompozitorius (talento jam nestigo, 
bet tikrai vertingų kūrinių jis parašė nedaug), kiek dėl to, kad sugebėjo 
žavėti publiką ir muzikus”. 

tokio amžiaus Šubertas sukūrė savo šedevrus „Margarita 
prie ratelio“ ir „Girių karalius“. O kodėl Paganinis nega- 
lėjo sukurti kapričų? Galbūt kai kurie buvo parašyti tru- 
putį vėliau. 

Pirmą kartą kapričus išleido Milane Rikordžio leidyk- 
la 1818 metais, bet nenurodyta nei aplikatūra, nei dina- 
mika. Visiems, kurie dėl to skųsdavosi, Paganinis atsaky- 
davo: 

— Žiūrėkit, kam juos paskyriau. 

Dedikacija iš tiesų lakoniška ir išraiškinga: „Ar- 
tistams . 

Lokatelis, sukūręs „Mįslingus kapričus“ ir „Naujosios 
moduliacijos meną“ puse šimtmečio anksčiau negu Paga- 
ninis savo kapričus, laikomas genujiečio pirmtaku. Jei 
turėsime galvoje, kada jie buvo parašyti, Lokatelio kūri- 
niai mums tikrai atrodys genialūs ir novatoriški. Be abejo, 
Paganinis iš jų sėmėsi įkvėpimo, ir juose reikia ieškoti jo 
metodo užuomazgų. 

Šarlis Dankla knygoje „Pastabos ir prisiminimai“ rašo: 
„Paganinį pirmą kartą išgirdau būdamas trylikos metų. 
Tai keistas, fantastiškas, nepaprastų sielos galių žmogus. 
Koks tikslumas, koks pasitikėjimas savimi, koks malonus 
garso tembras!.. Jis nuolat stovi man prieš akis, o ausyse 
vis dar skamba jo smuiko garsai... Velniškas ir sykiu švel- 
nus jo griežimas padarė man tokį didelį įspūdį ir taip įaud- 
rino vaikišką mano vaizduotę, kad aš kiaurą naktį negalė- 
jau užmigti... Kai kurie muzikai tvirtino, jog Paganinis 
tarsi meteoras užges, nepalikęs pėdsako. Aš nesutinku su 
tokia klaidinga ir net neteisinga nuomone, nes šiandien, 
kaip anuomet, maestro daro didžiulę paslaugą tiems smui- 
kininkams, kurie sugeba pasisemti įkvėpimo iš novatoriš- 
kų jo efektų. Reikia kuo rimčiausiai mokytis iš „Kapri- 
čų“ — tai šedevras, tikras smuiko mokyklos paminklas. 

Jožefas Joachimas, Bachmano paklaustas apie Pagani- 
nio įtaką smuiko technikai, štai ką jam rašė: 

„Nemirtingas Paganinio nuopelnas, kad jis neapsako- 
mai padidino instrumento resursus, ištobulinęs kairės 
rankos techniką ir prigalvojęs naujų stryko padėčių. Dėl 
to jis išgaudavo stulbinančius efektus ir darydavo magišką 
įspūdį savo amžininkams. 

Šį nežemišką įspūdį dar labiau padidindavo geniali ir 
neapsakomai muzikali smuikininko asmenybė; tai liudija 
daug jo kūrinių ir visų pirma 24 kapričai. Jie iš tiesų be 
galo originalūs ir rodo puikiai įvaldytą kompozicijos 
techniką”. 


I kapričas, E-dur, turi du pagrindinius elementus: šo- 
kinėjančius arpeggio ir tercijų gamas. Po įžangos netikėtai 
pereinama iš E-dur tonacijos į e-moll. Vidurinė dalis įdomi 
sekvencinėmis moduliacijomis ir perėjimu iš mažoro į 
minorą. Kodoje, nuolat kartojant toniką, sugrįžtama į 
E-dur tonaciją. 

II kapričas, h-moll, atliekamas dviem, ne visada gretu- 
tinėmis, stygomis, ir jį sunku groti, nes stryką reikia trauk- 
ti neužkliudant tarpinių stygų. Čia didžiuliai ištempimai 
ir decimų arba net platesni intervalai. Tai vienas sunkiau- 
sių kapričų. 

III kapričas, e-moll,— viena iš pirmųjų kompozicijų, 
kur panaudotos trelės oktavomis. Labai drąsi, iškilminga 
ir santūri įžanga. Po jos 3/8 metro Presto, išlaikant pasto- 
vią šešioliktinių natų tėkmę. Drąsios moduliacijos į tolimas 
tonacijas, nuotaikų įvairovė. Pabaigoje ta pati įžanginė 
santūri tema. 

IV kapričas, c-moll, yra vienas iš gražiausių. Pradinė 
Maestoso frazė talpi, su bethoveniškais akcentais. Muzikos 
turinys nepaprastai gilus, iš visų kapričų labiausiai išplė- 
totas. Viduryje yra epizodas, primenantis choralą. 

V kapričas, a-moll. Jo pradžia — laipsniškai kylantys 
arpeggio bei minorinė ir chromatinė gamos. Po to eina 
Agitato su įdomiais rikošetais. Tai unikalaus štricho pa- 
vyzdys, kurį rankraštyje nurodė autorius. 


VI kapričas, g-moll,— be galo sunkus kairei rankai, 
melodingas tremoluojantis legato. Paslaptingoj prieblan- 
doj viena oktava aukščiau skambanti repriza; pabaigoje 
pereinama į G-dur. 


VII kapričas, a-moll, visai ne barkarolė, kaip tvirtina 

Bachmanas, o greičiau audringa pjesė. Čia irgi graži, aist- 
ringa paganiniška melodija ir labai įdomus moduliacijų 
žaismas. Pradžia, kaip ir kituose kapričuose, minorinė, o 
šviesi pabaiga mažorinė. 

VIII kapričas, Es-dur; labai trumpa oktavų įžanga 
(ji kartojasi antros padalos pradžioje ir reprizoje), po jos 
eina šešioliktinės kartu su besitęsiančia sveikąja nata. 
Muzikos atžvilgiu kapričas ne iš geriausiųjų. 

IX kapričas, E-dur, smuikininkų labai mėgstamas ir 
dažnai grojamas, vadinamas „Medžiokle'“. Jis rondo for- 
mos, prasideda grakščiu fleitos mėgdžiojimu dvigubomis 
natomis, paskui trečia ir ketvirta stygomis imituojamos 
valtornos. Pradinė tema — viena iš tų įtaigių Paganinio 
temų, kurias, sykį išgirdęs, įsimeni visam laikui; gryna, 
liaudiška šios temos melodija primena medžioklės rago 
skambėjimą, dėl to kapričas ir pavadintas „Medžiokle'. 
Tema dar dusyk kartojasi — vidury ir pabaigoj. Tarp 
akrobatinių pasažų yra akordinis epizodas e-moll ir kitas 
epizodas a-moll su charakteringais rikošetais. 

X kapričas, g-moll, pagal chronologiją yra pirmas 
„velniškas“ Paganinio kūrinys. Ta pati slėpininga, magiška 
atmosfera tvyro ir kituose kapričuose, pavyzdžiui, XIII, 
XX ir XXII; jie gerokai „demoniškesni“ net už garsiąsias 
„Raganas“. Iš smuiko trykšte trykšta vingrios trelės, Žžai- 
biški staccati, įmantrios natų arabeskos bei chromatiniai 
pasažai, ir, rodos, matai pašėlusiai besisukantį ratelį, kly- 
kaujančias raganas, velniukus, piktąsias dvasias. Tikra 
nelabųjų puota tarsi viesulas praūžia apstulbusiems klau- 
sytojams pro ausis. 

XI kapričas, C-dur, prasideda Andante appassionato 
su įdomiomis moduliacijomis, nerimastingais akcentais. 
Paskui pereina į originalaus ritmo Presto su punktyrinėmis 
natomis. Drąsūs šuoliai per stygas, labai greitas tempas. 
Pabaigoje skamba ta pati Andante tema. 

XII kapričas, As-dur,— tai legato etiudas, grojamas 
dviem gretimomis stygomis. Viena nata vis kartojama, 
kita melodiškai kinta, paskui judama lygiagrečiai, deci- 
momis. Kapričas nepaprastai sunkus ir gana monotoniš- 
kas. 

XIII kapričas, B-dur, yra vienas iš garsiausių ir vadi- 

namas „Juoko kapriču“ (Capriccio della risata), mat chro- 
matinė slinktis tercijomis primena juoko protrūkį. Įdomus 
ritmas su kilnojamais akcentais įsisiautėja kaip ir X kap- 
riče. 

XIV kapričas, Es-dur, maršo ritmu imituoja trimitų 
garsus. Toks įspūdis, tarytum instrumentai paeiliui įsijung- 
tų į orkestrą: pirma vienas, paskui du, trys, pagaliau 
triukšmingai ima groti visi. 

XV kapričas Posato, e-moll, sicilianos tempo. Nuostabi 
oktavų tema su virtuoziškomis arpeggio variacijomis. 
Puiki spalvinga mažorinė vidurinė padala. 

XVI kapričas Presto, g-moll, griežiamas vienu atokvė- 
piu. Ypač magišką įspūdį daro pabaiga. Pjesė būtų gana 
negyva, jeigu jos neatgaivintų paties autoriaus nurodyti 
akcentai. 

XVII kapričas, Es-dur, Bachmanui panašus į dviejų 
senučių pokalbį. Tai dialogas, tik ne senučių. Po teatrališko 
įvado eina Andante, kuriame skriejančios natos kaitalio- 
jamos su sekstų ar tercijų intervalais. Antra, oktavinė, 
padala ypač virtuoziška ir sunki. 

XVIII kapričą, C-dur, sudaro trumpa kurantė ketvirta 
styga, imituojanti kariškus signalus. Po jos eina Allegro — 
tercijų etiudas su minorine padala. Nuostabus kapričas 
baigiamas kurante. 

XIX kapričą, B-dur, paruošia keturi įžanginiai Lento 
taktai oktavomis. Allegro assai panašus į gyvą pokalbį, 
kuriame Bachmanas nežinia kodėl girdi dviejų raganų 
balsus: kapričas pernelyg grakštus ir malonus, kad pri- 
mintų raganas. Veikiau jis dvelkia XVIII amžiumi. Čia 
smuikas irgi mėgdžioja įvairių instrumentų balsus. Viduri- 
nė padala atliekama ketvirta styga su nepaprastai drąsiais 
ir virtuoziškais kairės rankos šuoliais. 

XX kapričas, D-dur,— rylą imituojantis pastoralinis 
Allegretto su gana įtaigiu tęsiamu pedalu. Vidurinė padala 
vaiduokliška, su virpančiomis it žaltvykslės trelėmis — 
tipiška Paganinio maniera. Paskui vėl ryla. Vaizdinga 
scena: pastoralinis rylos balsas, rodos, išgainioja piktąsias 
dvasias, šokančias pašėlusiame sūkuryje. 

XXI kapričas Amoroso, A-dur, vienas iš gražiausių. 
Tai duetas, kurį Paganinis itin mėgdavo dainuoti smuiko 

stygomis. Melodija skamba sekstomis ir imituoja tenoro 
bei mecosoprano balsus. Toliau nuotaika keičiasi, įgauna 
patetikos. Finaliniame Presto Paganinis duoda valią savo 
fantazijai, rašydamas nuostabias, virtuoziškas staccato 
gamas. 

XXII kapričas Marcato, F-dur. Čia gana įdomi tercijų 
ir decimų kaita. Antra padala — tai žaibiškų staccati, ak- 
robatiškų šuolių per stygas, kaprizingų trelių seka. Šis 
puikus kapričas parašytas tipiška Paganinio maniera. 

XXIII kapričas Posato, Es-dur. Pirma, oktavinė, pada- 
la karingo charakterio, po jos eina oktavų glissandi žemyn; 
minoriniame epizode — akordai, trumputės gamos. Labai 
originali antros padalos ritmika; joje atsiskleidžia rafinuo- 
ta kūrėjo vaizduotė. 

XXIV kapričas, a-moll, — tema su variacijomis. Bach- 
manas jį vadina labai linksmu, tačiau žodis „linksmas“ 
tikrai per menkas šiam be galo įvairiam ir nuotaikingam 
kapričui. Temos pradžia drąsi, originali. Pirmoji variaci- 
ja — skriejantys staccati. Antroji — šešioliktinių legati 
dviem stygomis su charakteringais akcentais; trečioji — 
paslaptingos ir magiškos oktavos, grojamos trečia ir ket- 
virta stygomis; ketvirtoji — chromatinė aukštame regist- 
re; penktoji — oktavų arpeggio; šeštoji — tercijų ir deci- 
mų gamos; septintoji — skerco triolių ritmu; aštuntoji — 
akordai, kuriuos siūloma atlikti legato, bet taip niekas 
negroja; devintoji — nuostabus pizzicato kaire ranka; 
dešimtoji — labai aukštame registre, skaidraus kolorito 
(kai kurie smuikininkai ją atlieka flažoletais); vienuolik- 
toji — akordai arpeggio; finalas mažorinis, šviesus ir 
nuotaikingas. 

Šis kapričas paskutinis; jis užbaigia visą ciklą. Beveik 
visi kiti kapričai trumpesni, bet intensyvūs, tarsi sukon- 
centruoti ir stebinantys temų įvairove; jie liaudiško cha- 
rakterio, nuo pradžios iki galo sukurti Paganinio, kuris 
kiekviename puslapyje dosniai pažeria keistos savo vaiz- 
duotės lobių, išnaudodamas visas paklusnaus instrumento 
technines bei išraiškos galimybes. Tačiau kapričuose ne- 
rasime ilažoletų — jų apstu tik paskesniuose smuikininko 
kūriniuose. 

Šiuo pirmuoju opusu Paganinis sukūrė naują stilių 

ir pradėjo naują erą smuiko muzikos istorijoje. 

Smuikininkas sukūrė dar vieną, „Atsisveikinimo kapri- 
čą“, skirtą savo draugui E. Eliasonui; jis buvo išspausdin- 
tas 1833 metų rugpjūčio mėnesį kartu su šešiais Eliasono 
kapričais, dedikuotais Paganiniui. XXV kapričas nelabai 
įdomus nei smuiko technikos, nei muzikos atžvilgiu. 

Antrąjį ir trečiąjį opusus sudaro dvylika sonatų smui- 
kui ir gitarai. 1820 metais jas išleido Rikordis, o vėliau Pa- 
ryžiuje — Pačinis. Šiuos opusus Paganinis sukūrė anksty- 
voje jaunystėje, 1802—1805 metais. Pirmosios šešios so- 
natos skirtos ponui Delepianei. Greičiausiai jos sukurtos 
tada, kai Paganinis leido dienas kilmingosios toskanietės 
dvare. 

Kitas šešias sonatas Paganinis dedikavo „Panelei Ele- 
onorai"“, turbūt dar vienai savo meilei. Visų dvylikos sona- 
tų yra dvi dalys. 

Pirmosios sonatų dalys lėtos — tai Andante, Larg- 
hetto arba Adagio (retkarčiais menuetas), antrosios grei- 
tos — Allegro (dažnai polonezai) arba Presto. Abi gana 
trumpos: tai tik sonatos užuomazga. Šeštoji sonata iš 
op. 3, e-moll, labiau išplėtota. Ketvirtoje to paties opuso 
sonatoje yra grakštus, šaipokiškas Allegro monteggiando, 
a-moll. Technika nesudėtinga, tik penktos sonatos op. 3 
Adagio parašytas tercijomis. Įdomus ketvirtos sonatos 
op. 2 I dalies pavadinimas — „Sinagoga“, bet muzikoje 
nėra nieko žydiška. 

Ketvirtąjį ir penktąjį opusus sudaro šeši kvartetai 
smuikui, altui, gitarai ir violončelei, kuriuos Paganinis de- 
dikavo „savo gerbėjoms“. Jie išspausdinti Rikordžio lei- 
dyklos 1820 metais. Fetisas mano, kad sukurti apie 1804— 
1805 metus. Šeši kvartetai muzikos atžvilgiu neįdomūs, 
daug prastesni už geriausius Paganinio kūrinius smuikui — 
kapričus ir koncertus. Vis dėlto yra keletas labai mielų 
veikalėlių. Pavyzdžiui, I kvarteto melodijos raiškios ir 
grakščios, menuetas malonus, o Tema su variacijomis 
pernelyg teatrališka, dvelkia opera. II kvartete yra dai- 
ningas Larghetto; III kvartete — melodingas romansas; 
IV kvartete — puikus kanono formos menuetas su bet- 
hovenišku trio; V kvartete labai gyva I dalis ir gana mie- 
las menuetas, ypač jo trio su įdomiais gitaros efektais 

minorinėje tonacijoje; VI kvartete — puikus tribalsis 
kanonas ir švytintis polonezas. 


Op. 6 ir 7 — tai I ir II koncertai smuikui ir orkestrui. 
Abu išleisti po autoriaus mirties, 1851 metais Paryžiuje ir 
Maince. 

Kiek koncertų sukūrė Paganinis? Jeigu tikėsime Ko- 
nestabile, Akilės sūnus turėjo aštuonis tėvo koncertus. 
Bet Konestabilės knygoje, šalia antru numeriu pažymėtų 
„Keturių koncertų be akompanimento“, Akilės parašyta: 
Koncertas Nr. 5. Vadinasi, Paganinio sūnus turėjo keturis 
koncertus su orkestro pritarimu ir penktąjį — be akompa- 
nimento, viso labo penkis, o ne aštuonis, kaip tvirtina Ko- 
nestabilė. Štai tie koncertai: 


1. I koncertas smuikui ir orkestrui D-dur. 
2. II koncertas smuikui ir orkestrui h-moll. 
3. III koncertas E-dur. 

4. IV koncertas d-moll. 

5. V koncertas a-moll. 


Išspausdinti tik du pirmieji, kitus tris turi smuikinin- 
ko giminaičiai Milane. 

Apie VI koncertą f-moll Paganinis rašo Džermiui laiš- 
ke iš Frankfurto prie Maino 1830 metų vasario mėnesį, 
sakydamas, kad jį pradėjęs. Tačiau nėra žinoma, ar jį bai- 
gė ir kur jo autografas. 

Corriere delle dame 1824 metų birželio 12 dienos 
numeryje yra išspausdinta Paganinio koncerto „La Ska- 
loje” programa. Pirmas iš eilės yra Concerto di un solo 
tempo in mi (Vienos dalies koncertas in E). Galbūt tai 
trečias koncertas, vėliau papildytas dviem dalimis. Ne- 
žinia. 

„Autobiografinėse pastabose“ Paganinis mini du kon- 
certus, parašytus apie 1796 metus ir atliktus Parmoje „per 
akademiją didžiajame teatre“. Jie dingo kaip ir kiti jo jau- 
nystės kūriniai. 

Konestabilė kalba apie kitus du koncertus: si-diez mi- 
nor ir mi-diez; pasak Mompelijaus, tai visiškai neįprastos 
tonacijos. Savaime suprantama, smuikas turėjo būti su- 
derintas pustoniu aukščiau. 

Pagal Fetisą, I koncertas D-dur buvo sukurtas 1811 

metais. Bethoveno koncertas smuikui ir orkestrui para- 
šytas 1806-aisiais. Taigi Paganinio kūrinį galima laikyti 
romantinio koncerto eros pradžia. 

Pirmosios dalies pradinė tema energinga ir veržli. Pas- 
kui, nors melodinis piešinys lieka tas pats, ji keičiasi, įgau- 
na elegiškumo. Prasideda virtuoziški pasažai, įvairinantys 
temą tercijomis, gamomis, arpeggio. Po to temą kartoja 
moduliuojantis epizodas, kurio antrame takte pasigirsta ir 
nutrūksta antroji tema. 


getik 

Tako = 

Ji aistringa ir žavi. Tai naujas XIX amžiaus balsas, senti- 
mentalus ir patetiškas. Skamba charakteringos Belinio, 
Donicečio ir Verdžio gaidelės, išplaukusios iš širdies 
gelmių, paprastos, tyros, pavergiančios ne tik eilinį žmo- 
gelį, bet ir rafinuotą aristokratą. Paklausykite, kaip šią 
temą Paganinis groja žemame registre: įtaigiai, šiltai, 
tarsi kalbėdamas meilės žodžius. 

Bet štai Paganiniui įkyrėjo ši jausminga melodija ir jis 
ima rodyti virtuoziškumo stebuklus. Prasideda negirdėta 
neregėta garsų fantasmagorija. Po triukšmingo epizodo, 
skirto orkestrui, eina puiki centrinė padala (vėliau Vjeta- 
nas ją imituos savo I koncerte E-dur), po to skamba dainin- 
gas, aistros ir liūdesio kupinas epizodas bei nuostabi melo- 
dija, kur ne kur pertraukiama virtuoziškų pasažų ir groja- 
ma ketvirta styga, su nauju įkarščiu ir patetiniu akcentu. 
Virtuoziškoji pusė irgi įdomi: decimos, rikošetų gamos, 
tercijos, sekstos, kiti dvigarsiai. Savaime suprantama, 
originalios Paganinio kadencijos neišliko, ir redaktoriai 
elgėsi, kaip išmanė. 

Antroji dalis — nuostabus, ekspresyvus, labai smui- 
kiškas Adagio. Viljamas Gardineris, klausydamasis, kaip 
jį griežia Paganinis, girdėjo „nežemiškus garsus, kuriuos, 
rodės, skleidė neapsakomas kenčiančios širdies nerimas”. 
Anot Konestabilės, sukurti šią dalį Paganinį įkvėpęs besi- 
meldžiantis kalėjime aktorius de Marinis. Puiki antrosios 
temos (D-dur) pradžia. Paskui vėl ilgam įsivyrauja mino- 

ras — iki pat šviesaus, ramaus baigiamojo akordo. Adagio 
labai dainingas, padailintas fioritūromis, nepaprastai 
grakštus. 

Trečioji dalis — žėrintis Rondo su šokinėjančiomis še- 
šioliktinėmis (natomis), decimų, sekstų ir oktavų interva- 
lais. Reikia pažymėti, kad čia Paganinis pirmą kartą nau- 
doja dvigubus flažoletus. Ši koncerto dalis menkesnė už 
kitas: ji teatrališka ir primena prastoko skonio kabaletes 
ir operą buffa. Kadangi trečiosios dalies vertė nedidelė, 
smuikininkai dažniausiai atsisako Adagio, groja tik pir- 
mąją šio koncerto dalį. 

II koncertą h-moll smuikui ir orkestrui Paganinis mini 
1838 metų birželio 11 dienos laiške Džermiui, kuriame rašo 
turįs instrumentuoti „grandiozinį varpų koncertą“. Tačiau 
šį koncertą jis ne kartą atliko anksčiau ir tikrai žinoma, 
kad 1828 metais jį griežė Vienoje. Gal turėjo omeny naują 
orkestruotę, gal kitą koncertą? Nežinia. 

Pirmosios dalies, Allegro maestoso, tema tarytum pa- 
imta iš Viočio. Ji nėra griežtai romantinio charakterio. Pa- 
ganinis ją išdėsto viršutiniame registre, išgaudamas nau- 
ją, stulbinantį efektą. Virtuoziškuose, gana aukštos tesitū- 
ros epizoduose gausu glissandi, rikošetų, pasažų dviem 
stygomis. Antroji tema, D-dur, labiau paganiniška, su 
teatrališkais akcentais. Skamba trelės, sekstų ir decimų 
pasažai, glisanduojamų oktavų gamos, flažoletinių tercijų 
pasažai (flažoletai čia naudojami dėl labai aukštos trelių 
tesitūros). Po to eina orkestro tutti. Nuostabi, aistringa 
vidurinės dalies tema jau primena Verdį. Mažiau vykusi 
antra temos pusė, o aistringi du pirmieji taktai panašūs į 
Viočio XVIII koncertą. Toliau eina tercijų, sekstų, decimų 
ir kitų intervalų pasažai. Čia irgi trūksta pirmos temos rep- 
rizos, bet yra antros temos repriza, kaip I koncerte. 

Antroje dalyje, Adagio, po įžanginio tutti viršutiniame 
registre skamba aistringas meldimas su lengvutėmis fio- 
ritūromis. Tema su variacijomis; vėliau taip darė ir Šope- 
nas. Vyrauja vaiduokliška atmosfera, kur Paganinis — vi- 
sagalis burtininkas. 

Paskutinė koncerto dalis — tai rondo La Campane- 
lla, kurį vėliau Listas virtuoziškai transkribavo fortepi- 
jonui. 

Imituojantys varpelį flažoletai skamba pakaitomis su 
natūraliais garsais. Pasažai su rikošetais staccato, arpe- 
ggio — šiame grakščiame rondo yra viskas, kad publika 
eitų iš proto. Toliau girdėti būsimas verdiškas motyvas, 
po jo skamba bravūriniai tercijų ir chromatiniai sekstų 
pasažai. Naują cantabile strofą (jos nėra Listo transkripci- 
joje) lydi pizzicato kaire ranka, dvigubi flažoletai, tercijų, 
sekstų, decimų pasažai, oktavos, skriejantys staccati, ok- 
tavų bei trelių glissando — ištisas Paganinio virtuoziš- 
kumo fejerverkas. Pabaiga ir koda — mažorinės tonacijos 
(kaip Listo transkripcijoje), šviesi ir aiški. 

Bachmanas „Gajonės“ viloje susipažino su trimis kitais 
neskelbtais koncertais smuikui ir štai ką rašė: „Smuikinin- 
kams didelė skriauda, kad Paganinio įpėdiniai nenori pu- 
blikuoti jo rankraščių. „Gajonės“ viloje matėme tris kon- 
certus, kurie mums pasirodė verti didžiausio dėmesio. 
Stengėmės tuos ponus įtikinti, kad šiuos vertingus rankraš- 
čius parduotų, bet jie nė girdėti nenori, sako, arba par- 
duos viską, arba nieko. Dėl tokios jų „paslaugos“ menui 
Paganinis gali karste apsiversti“. | 

Prabėgus dvidešimt trejiems metams po to, kai buvo 
parašyti šie žodžiai (1913), padėtis nė per nago juodymą 
nepasikeitė į gerąją pusę: daug Paganinio kūrinių iki šiol 
tebėra išbarstyta po visą pasaulį, nemažai išleistų ir neiš- 
leistų jo autografų perėjo iš vienų rankų į kitas. Per tą lai- 
ką išspausdinti tik keturi veikalėliai, o Trys koncertai iki 
šiol guli neprieinami muzikams. Veltui jų laukia smuiki- 
ninkai, veltui vartosi karste Paganinis, anot Bachmano. 

Prieš kelerius metus kartu su seserimi pianiste koncer- 
tavo maestro proproanūkė smuikininkė Andreina Paga- 
nini. Ji atliko vieną iš garsiųjų koncertų ir mielai mums 
apibūdino šiuos kūrinius: 


Trečiasis koncertas E-dur susideda iš trijų dalių. Kon- 
certo rankraštis turi penkiolika puslapių. Yra keturiasde- 
šimt penkios neautografinės orkestro partijos ir keturios 
autografinės su parašais (antroji fleita, timpanai, serpen- 
tas, didysis būgnas); kiti instrumentai: fleitos, obojai, klar- 
netai, fagotai, trimitai, valtornos, trombonas, smuikai, 
altai, kontrabosas. 

Pirmąją dalį po trumpo įžanginio Andante pradeda 
Allegro marziale. Plačios frazės, oktavomis, tercijomis, 
sekstomis ir decimomis paįvairinti pasažai. Drąsi, origina- 
li harmonizacija. Kadencijos, kaip ir kitur, nėra, matyt, Pa- 
ganinis grieždamas nepaprastai įsijausdavo, duodamas va- 
lią lakiai fantazijai. 

Antroji dalis — pakilus, išraiškingas, didžių jausmų 
kupinas Adagio. 

Trečioji dalis — polonezas, Andantino vivace; akro- 
batiniai pasažai, įmantrūs rikošetai, dvigubų stygų kom- 
binacijos, gausios decimos, trelės, pizzicati. Visame kū- 
rinyje daug virtuoziškų efektų, tačiau muzikos atžvilgiu 
jis labai vertingas ir tik patvirtina smuikininko meninę 
individualybę. 

Ketvirtasis koncertas d-moll trijų dalių: Allegro maes- 
toso, Adagio (flebile con sentimento) ir Rondo galante. 
Yra dvylika autografinių smuiko partijos puslapių. Trūks- 
ta orkestro partitūros, bet yra visos orkestro partijos (tie 
patys instrumentai kaip III koncerte plius timpanai). Prieš 
kelerius metus pasklido gandas, kad šią partitūrą tarp 
senų laikraščių radęs vienas Parmos batsiuvys. Ji autogra- 
finė, bet didelės vertės neturi, nes nėra solinės smuiko 
partijos. Tačiau reikia tikėtis, kad ilgainiui jos viena kitą 
suřas ir autografo vientisumas bus atstatytas. 

Pirmoji šio koncerto dalis labai originali, gyva, joje 
apstu bravūrinių pasažų, efektingų triukų, melodingų 
epizodų. Kadencijos nėra. (Andreinos Paganini koncertui 
ją parašė jos mokytojas Enrikas Polas!*'.) 

Antroji dalis — Adagio espressivo, trečioji — nepa- 
prastai sudėtingas ir originalus Rondo. Savo struktūra 
ketvirtas koncertas panašus į abu publikuotus koncertus. 

Penktas koncertas a-moll susideda taip pat iš trijų dalių: 
Allegro maestoso, Andantino un poco sostenuto ir Rondo 
(Andantino guasi allegro). Šio koncerto Paganinis neins- 
trumentavo, todėl nėra nei partitūros, nei orkestro partijų. 


t37 Šį koncertą su Džusto Dačio akompanimentu grojo taip pat Ro- 


meo Franconis. Apie Andreinos Paganini (kuriai akompanavo Semas) Mi- 
lane pagrotą IV koncertą La Perseveranza 1921 metų vasario 22 dieną ra- 
šė: „Labai ekspresyvus, melodingas kūrinys su transcendentiniais bra- 
vūriniais epizodais“. 

Pirmoje dalyje (tema ta pati kaip „Varšuvos sonatos“) 
apstu moduliacijų, įdomių efektų, melodingų frazių, be- 
sikaitaliojančių su dvigubų stygų pasažais tercijomis, ok- 
tavomis, decimomis, staccati, arpeggio ir pašėlusiais, ne- 
paprastai sunkiais brio. 

Andantino un poco sostenuto melodingas ir ekspresy- 
vus, Rondo žaismingas ir akrobatiškas, ypač pabaigoje, 
kur Paganinis negaili arpeggio, trelių, flažoletų. 

Dabar pakalbėsime apie kitus kūrinius smuikui ir or- 
kestrui. Pradėsime nuo publikuotų: 

Op. 8, „Raganos“, variacijos smuikui ir orkestrui, su- 
kurtos 1813 metais; jų tema paimta iš obojaus solo, lydin- 
čio raganų pasirodymą Ziusmairo balete „Benevento rie- 
šutmedis“. Neregėtam šio kūrinio populiarumui įtakos, 
be abejo, turėjo pavadinimas: jis labai derėjo prie Paga- 
ninį gaubiančios vaiduokliškos aureolės. Tiesą sakant, 
"Raganose" nieko vaiduokliška nėra, nebent fenomena- 
lus, antgamtinis virtuoziškumas. Sakoma, kad vienoje va- 
riacijoje smuikininkas groteskiškai mėgdžiojo senos ra- 
ganos balsą, turbūt dėl didesnio efekto, pateisindamas kū- 
rinio pavadinimą. Po orkestro įžangos skamba švelnus ir 
aistringas Larghetto, iš pradžių D-dur, paskui F-dur. Tada 
pasigirsta Andantino — variacijos smuikui solo. Jos nėra 
labai gražios, bet jų klausytis gana malonu. Pirma varia- 
cija paremta tercijomis ir sekstomis. Antra — tai riko- 
šetai, pizzicati, flažoletai. Retkarčiais tema skamba più 
lento, tarytum trumpas atokvėpis po virtuoziškų efektų. 
Antra variacija baigiasi minoru. Tai, be abejo, gražiausia 
ir muzikiniu atžvilgiu vertingiausia „Raganų“ vieta. Ši 
jausminga frazė po keturių taktų netikėtai keičia kūrinio 
toną, dar po dviejų virtuoziškų taktų kartojasi, paskui 
dingsta. Grieždamas trečią variaciją ketvirta styga, Paga- 
ninis, kažkokio triuko padedamas, pašaipiai mėgdžioja 
kimų senos raganos balsą. Po ketvirtos stygos skamba 
dvigubi ftlažoletai. Finalas — tai Allegretto, staccato stry- 
ko galu, arpeggio. Jis baigiasi labai efektingais flažole- 
tais. 

Op. 9, variacijos God save the King tema smuikui ir Or- 
kestrui, sukurtos Vokietijoje 1829 metais. Balandžio 3 die- 
ną išsiųstame iš Berlyno laiške Džermiui Paganinis rašo 

griežiąs smuiku solo. Orkestro akompanimentas buvo su- 
kurtas vėliau. Berlyne maestro pavadino kūrinį „Variaci- 
jomis Heil dir in Siegerkranz tema”. Variantas smuikui 
solo G-dur, partitūra — As-dur tonacijos. 

Tai vienas iš sunkiausių Paganinio kūrinių; čia kiekvie- 
nas puslapis reikalauja nežmoniško virtuoziškumo. Vie- 
nas anglų kritikas baisiai pasipiktino gausiomis fioritū- 
romis, girdi, per jas dingstąs himno iškilmingumas. 

Po trumpos orkestro įžangos smuikas griežia labai su- 
dėtingus akordus, derindamas juos su pizzicato kaire ran- 
ka. Pirmoje variacijoje — tercijos, sekstos, decimos. An- 
troje — skriejantys staccati, rikošetai, dvigubi flažoletai. 
Trečioje — vientisas tremolo. Ketvirta atliekama vienu 
metu stryku ir pizzicato kaire ranka. Penktoje — dvigubi 
flažoletai, kurie tai šen, tai ten sukelia aido efektą; ji bai- 
giasi pizzicato kaire ranka, kai strykas tęsia pedalą. Tik di- 
džiausias virtuozas gali imtis tokio sunkaus dalyko. 

Op. 10 — „Venecijos karnavalas”; tai variacijų formos 
kūrinys venecijietiškos dainelės „O mama, o brangioji!“ 
tema. Paganinis apie jį kalba 1828 metų gruodžio 12 dienos 
laiške Džermiui. Kaip tik tuomet jį sukuria. 

Pagal populiarios dainelės motyvą (šia tema taip pat 
pasinaudojo Ernstas) Paganinis sukūrė dvidešimt variacijų 
ir finalą. Tai tikra virtuoziškumo antologija: staccato, tre- 
lės, melodijos aukščiausiame registre ir ketvirta styga, 
akordas trimis stygomis, efektai sul ponticello, oktavos, 
decimos su dvigubais flažoletais, dvigubi flažoletai su aido 
efektais. Tai buvo mėgstamiausias Paganinio kūrinys; 
maestro iš jo išgaudavo stulbinančius efektus ir keldavo 
neapsakomą publikos entuziazmą. 

Op. 11 — tai Moto perpetuo („Amžinasis judėjimas“) 
smuikui ir orkestrui, vienas iš garsiausių Paganinio kūri- 
nių, puikus ir nepaprastai efektingas. 

Op. 12 — tai variacijos smuikui ir orkestrui Non piū 
mesta accanto al fuoco („Prie židinio“) Rosinio tema, 
paimta iš operos „Pelenė“. Čia irgi smuikas suderintas pus- 
toniu aukščiau, griežia D-dur tonacija, o orkestras — Es- 
dur. 

Po gražios, ekspresyvios ir aistringos įžangos (Intro- 
duzione andante), kurioje justi charakteringi verdiški ak- 

centai, skamba smagus ir gyvas Allegro, o po jo — trys 
variacijos: viena šešioliktinėmis, kita staccato su ilažole- 
tais, trečia su dvigubais flažoletais. Pabaigoje vėl groja 
orkestras, ir atsikvėpęs smuikininkas virtuoziškai atlieka 
kodą — paskutinę savo muzikinių fejerverkų dalį. 

Op. 13 — Variacijos arijos Di tanti palpiti („Kaip virpa 
širdis“) Rosinio operos „Tankredas“ tema. Įžanga Larghe- 
tto cantabile viena gražiausių. Aistringa, originali Paga- 
ninio melodija pradedama oktava aukščiau ir paskui plė- 
tojama su gausybe fioritūrų iki išraiškingo rečitatyvo 
a-moll. Pirma variacija — dvigubų natų tercijos, chroma- 
tiniai tercijų pasažai, greiti arpeggio, ilažoletinės gamos, 
staccato. Antra variacija — dvigubi aukščiausio registro 
flažoletai ir nepaprastai drąsūs rikošetai. Trečia varia- 
cija — šešioliktinės su pizzicato kaire ranka. Tema plė- 
tojama kaip Rosinio arijoje ir užbaigiama trumpa ko- 
da. 

Variacijos Mozės maldos tema iš Rosinio operos 'Mo- 
zė Egipte“ 1903 metais išleistame kataloge pavadintos 
„Maldos sonata“; kūrinys neturėjo solinės smuiko parti- 
jos, todėl buvo klaidingai manoma, kad jis dar nepubli- 
kuotas. Paganinis iškreipė Rosinio temą, pailgindamas 
pirmą natą ir gana nevykusiai nutraukdamas nuostabią 
frazę. Tema atliekama trissyk: žemutiniame registre, vir- 
šutiniame ir flažoletais. Paskui skamba nelabai gražus, 
gana paviršutiniškas maršas. Bravūrinės variacijos su 
gausiais flažoletais ir efektais prie ramstuko (tuo metu tai 
buvo naujovė) labai žavėjo publiką. 

Įžangą ir variacijas arijos Nel cor più non mi sento 
(„Kai širdis apmiršta“) tema iš Džovanio Paizielo operos 
„Gražioji malūnininkė“ 1830 metais pirmą kartą išspausdi- 
no Guras apybraižoje apie Paganinio techniką. Vėliau jas 
išleido Šėnenbergeris ir Rikordis. Fetiso manymu, Guras 
jas pakeitė, bet, tiesą sakant, šio kūrinio autorium visada 
buvo laikomas Paganinis. 1827 metų gruodžio 19 dienos 
laiške Džermiui maestro rašo apie „Variacijas be orkestro”, 
kurios jam padėjusios pasiekti „visišką harmoniją“. Tik- 
riausiai čia tas pats kūrinys. Įžanga — kapričas su rikoše- 
tais, flažoletiniais akordais, velniškais triukais vaiduokliš- 
koje atmosferoje. Eksponuojant temą naudojami pizzicati, 

todėl melodinė linija beregint pasipuošia fioritūromis. 
Pizzicato kaire ranka duoda gitaros efektą. 

Pirma variacija — tai rikošetai, įvairūs dvigarsiai ir 
žaibiškos gamos; antra variacija — tremolo; trečia — dvi- 
gubi flažoletai, pizzicato kaire ranka, rikošetai, aido efek- 
tai; ketvirta — ištisas pizzicato; penkta — keturgarsiai 
akordai ir flažoletinės gamos; šeštos variacijos pradžia 
atliekama ketvirta styga, tonacija minorinė, niūri; toliau — 
flažoletai. Paskutinė variacija — arpeggio peršoktomis 
stygomis. Koda — arpeggio ir flažoletinės gamos. 

Guras yra aranžavęs kitą Paganinio kūrinį — „Stebuk- 
lingą duetą“. Ši trumpa kompozicija muzikos atžvilgiu 
nelabai vertinga, bet nepaprastai sunki griežti. Akompani- 
mentas — tai pizzicato žemame registre, o melodija išgau- 
nama viršutiniame. Duetas dedikuotas kunigaikštienei 
Elžbietai. 

Op. 19 — Tema su variacijomis. Tai šešiasdešimt varia- 
cijų genujietiškos dainelės „Barukaba“ tema smuikui ir 
gitarai. Rikordžio leidime — tik smuikui. Ant pirmo dvi- 
dešimties variacijų rankraščių pluošto pažymėta: Genuja, 
1835 m. vasario 1 d.; ant antro — Genuja, 1835 m. vasa- 
rio 7 d.; ant trečio — Genuja, 1835 m. vasario 19 d. Kūrinys 
skirtas Džermiui. Galima pastebėti, kad daugelyje pirmo 
rankraščio variacijų gausu rikošetų. Formos atžvilgiu tai 
subrendusio kompozitoriaus kūrinys, parašytas ne pagal 
šablonišką schemą. Ypač daug dėmesio skiriama strykui. 
Vieni pasažai labai virtuoziški, kiti — savotiški etiudai. 
Deramai jas atrinkęs, geras smuikininkas galėtų surengti 
koncertą. 

Georgas Kinskis ir Fricas Rotšildas Universal Edition 
leidykloje išspausdino keturis Paganinio kūrinius iš Heje- 
rio kolekcijos. (Dabar šie kūriniai atiteko Roiteriui.) Štai 
jie: 

1. Variacijos Jozefo Veiglio tema smuikui ir fortepi- 
jonui. Originalas, pavadintas Sonata su variacijomis, yra 
smuikui ir orkestrui. Kokia tema — nenurodyta, bet ją nu- 
statyti nesunku, turint omeny, kad Bethovenas taip pat 
pasinaudojo ja 1798 metais kurdamas Trio B-dur op. 19 
klarnetui, violončelei ir fortepijonui. Tai arijos Pria ch'io 
l'impegno („Kol dar nepažadėjau“) iš operos „Šveicarų 

šeima“ melodija. Kaip matyti iš pastabų partitūroje, ma- 
estro šį kūrinį griežė 1829 metų spalio 15 dieną per atsi- 
sveikinimo koncertą Leipcige. Kitą kartą jį griežė Frank- 
furte 1830 metų balandžio 11 dieną ir daug sykių Londone 
bei Liverpulyje 1831—1832 metais!“č. 

2. Moto perpetuo („Amžinasis judėjimas“). Rankraš- 
čiuose šis kūrinys turi du skirtingus akompanimentus. 
Viename — fleita ir styginiai instrumentai (du altai, vio- 
lončelė ir kontrabosas), kitame — tik styginiai (du smui- 
kai, du altai, violončelė ir kontrabosas). Tiek pirmo, tiek 
antro akompanimento instrumentai soliniai. Abiejose ver- 
sijose prieš Vivace yra trumpos introdukcijos: Andante 
amoroso ir Larghetto. Šėnenbergerio Paryžiaus leidykla 
norėjo šį Moto perpetuo išspausdinti 1851 metais kartu su 
kitais kūriniais, bet negalėjo, nes trūko solinės smuiko 
partijos. Kruopščiai peržiūrėjus Hejerio kolekcijos rank- 
raščius, pavyko nustatyti, kad ši partija identiška XIV 
kvarteto smuikui, altui, violončelei ir gitarai finalo smuiko 
partijai. Taigi galima daryti išvadą, kad Paganinis šį puikų 
kvarteto finalą aranžavo smuikui su orkestro pritarimu. 

Lygindami šį, antrąjį, Paganinio Moto perpetuo su gar- 
siuoju jo Moto perpetuo op. 11, pastebėsime, kad akom- 
panimentas čia ne toks monotoniškas, nes dviejose vietose 
grakšti violončelės melodija papuošta smuiko tioritūromis. 

Virš vienos akompanimento alto partijos yra pastaba, 
iš kurios sužinome, kaip Paganinis griežė šį kūrinį 1832 me- 
tų birželio 1 dieną per koncertą Paryžiuje — „2242 natas 
per tris minutes ir 1/20”, kitaip sakant, visą kūrinį atliko 
per tris minutes ir tris sekundes. Solinės partijos tonaci- 


!3 Apie kitus Paganinio kūrinius liko vien prisiminimas: Sonata 
scena amorosa („Meilės scenos sonata") minima „Autobiografinėse pa- 
stabose“; du Adagio dvigubomis stygomis paminėti 1828 metų birželio 11 
dienos laiške iš Vienos („Parašiau du Adagio dvigubomis stygomis; jie 
labai efiektingi: klausantis vieno, norisi verkti, klausantis kito, ima liū- 
desys“); „Ispaniškas fandangas“ su humoristinėmis imitacijomis; jame 
Paganinis mėgdžioja naminių gyvulių balsus. Muzikos licėjuje, Genujo- 
je, Paganinis parašė Sonatą su variacijomis smuikui, pritariant altui, 
gitarai ir violončelei. Maestro ją dedikavo savo mokiniui Kamilui Sivo- 
riui. Šią kopijos kopiją padarė R. Franconis iš autografo, esančio pas Si- 
vorį. Tai meistriškas, bet neoriginalus kūrinys, susidedantis iš allegro 
su trimis bravūrinėmis variacijomis. 

ja — A-dur, kitų instrumentų — B-dur, tačiau aranžuotojai 
nesilaikė šio pusės tono skirtumo. 

Be abejo, šis Moto perpetuo menkesnis už pirmąjį, jame 
mažiau fantazijos. Jis paremtas tik viena melodine formu- 
le ir per ilgas. 

3. Cantabile ir Valsas smuikui ir gitarai. Tai kūrinėlis, 
dedikuotas „šauniajam berniukui ponui Kamilui Sivoriui". 
Aranžuotojai padarė laisvą labai paprasto gitaros akompa- 
nimento parafrazę, kartais remdamiesi prof. Džusto Dačio 
variantu, pavyzdžiui, gražia imitacija valso antroje pada- 
loje. Po preliudo Cantabile guasi adagio eina valsiukas 
Andantino cis-moll ir Cis-dur „su puikios invencijos epi- 
zodu”, anot aranžuotojų. Tai kompozicija be pretenzijų, 
bet, Kinskio nuomone, „labai įdomi muzikinės artikulia- 
cijos atžvilgiu“. Tačiau valsiukas abejotino skonio ir pats 
kūrinėlis menkavertis. 

4. Cantabile D-dur — vienintelis Hejerio kolekcijos 
kūrinys, autoriaus parašytas smuikui ir fortepijonui, toks 
ir išlikęs. Aranžuotojai tik kur ne kur pridūrė papildomas 
natas, kad akompanimentas būtų skambesnis. Veikalėlis 
jau kvepia Beliniu, bet jo struktūra tradicinė, melodija kar- 
tojama ketvirta styga. 


x k x 


Dabar pakalbėsime apie neišleistus Roiterio kolekcijos 
kūrinius!?*: 

1) „Napoleonas“, 2) „Varšuvos sonata“, 3) „Audra“, 
4) „Pavasaris“, 5) Polonezas su variacijomis, 6) „Kaimo 
baletas“, 7) Sonatina ir mažas polonezas, 8) „Šv. Bernardo 
vienuolynas“, 9) Sonata amorosa galante, 10) „Karo so- 
nata“, 11) Maestosa sonata sentimentale, 12) Tarantela, 


13) Sonata appassionata, 14) Popuri, 15) „Šv. Patriko die- 


139 Tai tie patys autografai, pažymėti Hejerio muziejaus ir smuiki- 
ninko įpėdinių kataloguose. Roiterio kolekcijoje, be kitų publikuotų 
kūrinių, yra šie: I koncertas, II koncertas, „Raganos“, Heil dir in Sieger- 
kranz, „Venecijos karnavalas“, Non più mesta („Prie židinio“), Di tanti 
palpiti („Kaip virpa širdis“), Variacijos Mozės maldos tema, Variacijos 
„Barukaba“ tema, „Stebuklingas duetas”. 

na“ — visi kūriniai smuikui ir orkestrui; 16) „Marijos Lui- 
zos” sonata smuikui ir gitarai (arba smuikui ir nedideliam 
orkestrui), 17) Sonata didžiajam altui. 

„Napoleono“ sonatos smuikui (ketvirta styga) ir orkest- 
rui arba smuikui, gitarai ir fortepijonui pagrindinė smuiko 
partija, gitaros ir fortepijono partijos bei 19 orkestrinių 
partijų yra autografinės. Kūrinys svarbus istoriniu atžvil- 
giu, nes tai pirmoji Paganinio kompozicija ketvirta styga. 

Kaip ji atsirado, jau kalbėjome: Paganiniui pagriežus 
kūrinį dviem stygoms, Elžbieta Bačoki jam patarė parašyti 
ką nors vienai stygai. Kompozicija, kurią maestro atliko 
kunigaikštienės dvare per Napoleono gimimo metines, 
susilaukė tokios sėkmės, kad Čimarozos kantata prieš ją 
visai nublanko. Šį epizodą smuikininkas papasakojo Šot- 
kiui, paskui ėmė raustis lagaminuose, ištraukė sonatos 
rankraštį ir, „silpnu, bet maloniu“ balsu padainavęs pradinį 
motyvą, tarė, kad jį labai sėkmingai panaudojęs Rosinis 
vienoje pirmųjų savo operų. Nežinia, kokią jaunojo Rosi- 
nio operą Paganinis turėjo galvoje, tačiau aišku, jog „Na- 
poleono“ sonata turi daug bendra su arijos Di tanti palpiti 
(„Kaip virpa širdis“) tema. 

Kūrinys gana įdomus ir muzikos atžvilgiu. Paganinis 
jį mėgo ir tikrai būtų griežęs visuose koncertuose, jeigu 
ne Vaterlo. „Blyškiajam korsikiečiui“ pralaimėjus, įtraukti 
į programą jo vardu pavadintą kūrinį buvo rizikinga, 
nors, tiesą sakant, turinys neturi nieko bendra nei su pačiu 
imperatoriumi, nei su jo darbais. Tačiau žinoma, kad „Na- 
poleono“ sonata buvo atliekama Anglijoje, nes ant trom- 
bono partijos užrašyta: Ed. Abbott 6th June 1834. 

Po trumpos ir lėtos orkestro įžangos (Adagio), panašios 
į operos uvertiūrą, pereinama prie 6/8 Larghetto, tada 
grojama pirmoji tema. Joje išsiskiria du periodai: vienas 
Es-dur, kitas B-dur, abu su variantais. Tada eina bravūrinė 
kadencija. Po jos — Andantino variato su dviem kitais 
periodais, kurie griežiami pritariant orkestrui. Pirma va- 
riacija iš pradžių žemos tesitūros, paskui aukštos. Antra — 
cantabile, kur flažoletai skamba pakaitomis su natūraliais 
garsais; dviejų balsų efektą Paganinis labai mėgo ir dažnai 
naudojo. Po trečios variacijos eina greiti flažoletai pakai- 
tomis su natūraliais garsais kiekviename takte. 

„Napoleono“ sonata labai efektinga ir sunki. Meistriš- 
kai ją pagriežę smuikininkai galėtų susilaukti didelės 
sėkmės. 

„Varšuvos sonatos“ smuikui ir orkestrui tik pagrindinė 
smuiko partija išliko autografinė. Orkestro partijos ne- 
bėra!*?. Lenkišką temą a-moll iš orkestro perima solinis 
smuikas. (Polo pastaboje 1903 metų kataloge parašyta, kad 
V koncerto a-moll pirmosios dalies tema yra „Varšuvos 
sonatos“ tema.) Gražiai pakeitęs koloritą, ją vėl perima 
orkestras mažorine tonacija. Antroji tema, cantabile, kurią 
griežia smuikas solo, šiame kūrinyje turbūt gražiausia. 
Paskui kartojama pirma padala, su rečitatyvu. Antra polo- 
nezo A-dur tema, Andantino, naivoka, neaiškaus charak- 
terio: 


Šia tema parašytos septynios labai paganiniškos varia- 
cijos. Kūrinys baigiamas finaliniu Presto-streta. 

„Audra“ sukurta Vienoje 1828 metais. Išliko tik pagrin- 
dinės smuiko partijos autografas. Orkestro partiją sukūrė 
Jozefas Panis. „Audra“ prasideda „Viesulo“ preliudu su 
pizzicato. Įžangoje justi baimingas ateinančios audros 
laukimas. Po jos — Allegro maestoso (primenantis Rodė 
VII koncertą) su lengvai įsimenamu motyvu. Antras epi- 
zodas — „Audros“ pradžia su liūdna tema. Kūrinys ne- 
vientisas, ir pastangos įvardyti kiekvieną padalą („Malda', 
„Aliarmas jūroje“, „Uraganas“, „Didžiausias aliarmas', 
„Ramybė ) tik viską gadina. 

Iš tiesų šis didelės apimties kūrinys, atliktas 1828 metų 
liepos 24 dieną Vienoje per atsisveikinimo koncertą Redu- 
to salėje, buvo nuobodus ir niekam nepatiko. Tik variaci- 
jos, smuikininko pridurtos gale, truputį išjudino publiką 
ir susilaukė plojimų. 

„Pavasaris“ — sonata smuikui ir orkestrui. Autogratinė 
išliko tik solinė smuiko partija su dalinėmis akompanimen- 
to nuorodomis. Orkestro partijų nėra. Tai irgi tema su 


140 Yra tik D. Dačio transkripcija smuikui ir fortepijonui. 

variacijomis. Po orkestro įžangos Andante sostenuto pra- 
sideda Larghetto cantabile amoroso, skirtas smuikui solo; 
tai paprasta, liaudiška, lengvai įsimenama melodija, plė- 
tojama dviem skirtingais periodais; antrajame justi cha- 
rakteringi verdiški akcentai. 

Paskui — tutti, paremtas styginių pizzicato pakaitomis 
su pučiamaisiais. Po solo smuiko rečitatyvo (Allegro mode- 
rato) ir kadencijos skamba lengva ir grakšti Tema gentile: 


Šia tema parašytos keturios variacijos, kurios baigiasi 
finalu ir koda (più presto). Techniniu požiūriu variacijos 
gana įdomios ir drąsios. 

Iš Polonezo su variacijomis A-dur smuikui ir orkestrui 
išliko solinės smuiko partijos autografas; trūksta orkestro 
partijos. Pirma tema, Adagio cantabile, labai graži, ener- 
ginga, ekspresyvi. Yra repriza dvigubomis natomis, po 
kurios prasideda puikus, bet šiek tiek paviršutiniškas 
polonezas, primenantis VI sonatą smuikui ir gitarai iš op. 3. 
Polonezo tema parašytos keturios variacijos, ne tokios sun- 
kios kaip kitų Paganinio kūrinių. 

„Kaimo baletas“, arba, kaip Paganinio užrašyta ant 
solinės smuiko partijos, „Variacijos komiška tema, pratę- 
siama orkestro“, — kompozicija paprastučio šokio tema. 
Keturiasdešimt devyniose jos variacijose gausybė techni- 
nių sunkumų: paprastų ir dvigubų flažoletų, pizzicato, 
oktavų, rikošetų, dvigubų trelių. Anot Kinskio, tai virtuo- 
ziškumo koncentracija. Variacijos be akompanimento, 
tik paskutinei pritaria orkestras, bet po kiekvienų trijų 
variacijų orkestras groja temą, duodamas solistui pailsėti. 

Sonatina ir Mažasis polonezas su variacijomis parašyti 
smuikui solo, pritariant dviem smuikams, violončelei, 
kontrabosui ir dviem klarnetams (kanconetėje dar yra 
altas); išliko orkestro partijos bei partitūros autografas. 
Tačiau sonatinos partitūra ne visa, o Mažojo polonezo 
nėra. Sonatinos tema labai grakšti. Polonezas (Vivace) 
turi keturias variacijas, po to skamba devynių taktų kan- 

conetė (Andantino); kanconetėje trūksta alto partijos!*!. 

„Šv. Bernardo vienuolynas“ — sonata smuikui, orkest- 
rui ir vyrų chorui. Išliko solinės smuiko partijos ir trisde- 
šimt šešių orkestro partijų autografai (kitos dvidešimt 
aštuonios — kopijos). 

Kinskis spėja, kad šią sonatą maestro parašė apsilan- 
kęs įspūdingame vienuolyne, stovinčiame tarp didingų 
uolų ant šalto Alpių ežero kranto. Paskutiniai natų popie- 
riaus lapai pirkti Prahoje, ir Kinskis mano, jog kūrinys 
galėjo būti parašytas 1829 metais. Iš kai kurių orkestrantų 
pavardžių matyti, kad jis galėjo būti atliktas 1832-aisiais 
Paryžiuje, 1833-iaisiais Londone, 1837-aisiais Turine. 

Iš nuorodos įžangoje aišku, kad ji buvo sumanyta kaip 
II koncerto smuikui finalo, t. y. rondo La Campanella, 
įžanga. Ji sukurta varpeliui, altui, violončelei ir kontra- 
bosams, o virš jos užrašyta: „Maldinga įžanga prieš „Var- 
pelio“ rondo“: 


Toliau yra epizodas, pavadintas „Aušra“, po jo — vy- 
riškų balsų (be žodžių) unisonas, pritariant violončelėms 
ir kontrabosams: 


Tema turi dvi variacijas. Pirmajai pritaria dvi fleitos, 
altai ir violončelės, antrajai — visas orkestras. Prie abiejų 
nuorodos: Canto fermo tutti unisono, matyt, Alpių vie- 
nuolyno vyrų choras. Solinės variacijų partijos partitūroje 
nėra. 

Sonata amorosa galante smuikui ir orkestrui. Jos tėra 
fragmentas. Išliko ne visa autografinė partitūra, kurioje 


'*! Ant dirigentui skirtos smuiko partijos užrašyta Habeneko pa- 
vardė. Iš kitų pavardžių, užrašytų ant orkestro partijų, matome, kad 
kūrinys atliktas 1832 metais Ruane, 1834-ųjų lapkričio 14 dieną Parmoje, 
1834-ųjų gruodžio 10 dieną Pjačencoje. 

šalia pavadinimo parašyta: „Londonas“. Kadangi solinės 
smuiko partijos nėra, apie kūrinį nieko negalima spręsti. 
Nebent kad parašytas 1831 metais Londone. 

„Karo sonatos“ taip pat išliko tik fragmentas. Trys 
orkestrinės partijos autografinės (alto, violončelės ir kont- 
raboso), trisdešimt devynios — kopijos. Žinoma, kad šį kū- 
rinį, parašytą ketvirtai stygai, Paganinis labiausiai mėgo. 
Maestro visada jį grieždavo, net paskutiniaisiais gyvenimo 
metais. 1834-aisiais jį atliko Pjačencoje, 1837-aisiais — 
Marselyje. Iš tikrųjų labai gaila, kad dingo pagrindinė 
smuiko partija. „Karo sonata“ susideda iš įžangos (Alleg- 
ro), Larghetto, Maestoso, Andante su trimis variacijomis 
ir finalo (Andantino poco mosso). 

Fetisas prisimena, kad ją grieždamas Paganinis „pasie- 
kė nuostabų meistriškumą, išgaudamas ilažoletinius garsus 
trijų oktavų diapazone“. 

Maestosa sonata sentimentale — tai sonata su variaci- 
jomis Austrijos himno tema smuikui (ketvirta styga) ir 
orkestrui. Išliko pagrindinės smuiko partijos, partitūros 
ir klavyro autografai. Klavyras sutrumpintas. Jis susideda 
iš įžangos (Allegro agitato), himno (Larghetto cantabile) ir 
keturių variacijų. Išliko taip pat orkestro partijos. Trys 
iš jų autografinės (kontrabosas ir dvi valtornos), keturias- 
dešimt septynios kopijos. 

Šią sonatą Haidno „Imperatoriškojo kvarteto“ Andante 
„Dieve, saugok imperatorių Pranciškų“ tema Paganinis 
sukūrė Vienoje 1828 metais ir pirmą sykį atliko birželio 
27 dieną per savo dvyliktą koncertą, paskui ją kartojo per 
kitą koncertą, susilaukdamas audringų ovacijų. Maestro 
ją griežė taip pat Paryžiuje 1831-aisiais, per choleros epi- 
demiją 1832-aisiais, Anglijoje 1831-aisiais, 1832-aisiais ir 
Parmoje 1834-ųjų lapkričio 14-ąją. Šį ketvirtai stygai pa- 
rašytą kūrinį Paganinis atliko taip virtuoziškai, kad Guras 
negalėjo atsipeikėti iš nuostabos. 

Tarantelos a-moll smuikui ir nedideliam orkestrui iš- 
liko partitūros autografas, kuriame yra ir pagrindinė smui- 
ko partija. Orkestro sudėtis tokia: styginių kvintetas, ilei- 
ta, du klarnetai, fagotas, dvi valtornos, trombonas. Kūrinys 
nelabai sunkus, išskyrus keletą pasažų. Parašytas neapo- 
lietiškos tarantelos tema: 

Sonata appassionata smuikui ir orkestrui išliko ne visa. 
Yra partitūros autografas, keturiasdešimt vienos orkestro 
partijos kopijos, bet nėra solinės smuiko partijos. Sonatą 
sudaro: įžanga (Allegro assai), smuiko solo (Larghetto 
appassionato), temos įvadas (Allegro vivace), pati tema: 


toliau — dvi variacijos, più presto (tutti), koda ir più lento. 

Popuri tėra išlikusios trisdešimt dvi orkestrinės parti- 
jos, iš kurių penkios autografinės (violončelė, kontrabosas, 
fleita, trombonas, didysis būgnas ir timpanai). Ant diri- 
gentui skirtos obligatinės pirmo smuiko partijos Paganinio 
ranka užrašyta Habeneko pavardė. Kūrinys susideda iš 
įžangos su rečitatyvu (Maestoso), temos (Andantino) su 
keturiom variacijom ir finalo (Allegro). Iš įrašų partijose 
matyti, kad Paganinis griežė Popuri 1831-aisiais Paryžiuje, 
paskui 1831—1833-iaisiais daug kartų Londone ir 1836-ųjų 
gruodžio 17-ąją Nicoje. 

„Šv. Patriko dienos“ išliko tik orkestrinės partijos: 
dvidešimt septyni autografai ir šešiolika kopijų. Ant Paga- 
ninio partijos pavadinimas užrašytas iš klausos: Patris Dei. 
Beveik lotyniškai! Variacijas airių liaudies dainos tema 
maestro sukūrė viešėdamas Airijoje 1831 metų vasarą, ir 
ant trombono partijos orkestro muzikanto pažymėta data: 
Dublinas, 1831 m. rugsėjo 17 d. Kompozicija prasideda 
Adagio cantabile, jai pritaria styginių kvartetas. Dainos 
melodiją perima orkestras (Allegretto vivace). 


Pjesė baigiasi dviem trumpom variacijom. Trūksta soli- 
nės smuiko partijos. 
„Marijos Luizos“ sonatai smuikui (ketvirta styga) pri- 


360 


taria nedidelis orkestras (du smuikai, altas, violončelė, 
kontrabosas, du obojai ir dvi valtornos) arba gitara (ji turi 
būti suderinta tonu aukščiau). Yra išlike solinės smuiko 
partijos ir gitaros partijos autografai. Kompozicija suside- 
da iš šių dalių: orkestro įžangos (menueto tempas), Adagio, 
paprasto, bet grakštaus polonezo su trim variacijomis 


(Andantino) ir trumpo finalo. Kinskio manymu, „Marijos 
Luizos“ sonata buvo parašyta 1816-ųjų rugpjūtį, pager- 
biant Napoleono žmoną, kuri tų metų balandžio mėnesį 
tapo Parmos didžiąja kunigaikštiene. 

Sonata didžiajam altui ir orkestrui. Išliko solinio alto 
partijos ir gitaros akompanimento autografai. Ant alto 
partijos užrašyta: „Pagrindinė partija — Paganinio sonata 
didžiajam altui — Londonas, 1834 m. balandis“. Kūrinį 
sudaro šios dalys: Įžanga, Larghetto, Rečitatyvas a piacere, 
Cantabile, tema trys variacijos ir koda. Tema: 


Viola 
sola. 


Visos orkestrinės partijos perrašytos kažkokio V. Gud- 
vino. Ant jų pažymėta data: Londonas, 1834 m. balandžio 
27 d. 

Kaip atsirado Sonata didžiajam altui, jau kalbėjome. 
Paganinis labai mėgo šį instrumentą ir turėjo puikų Stra- 
divarijaus darbo egzempliorių. Vaikystėje jis altu irgi 
daug griežė. Žinoma, altas — ne smuikas, atitinkąs Paga- 
ninio temperamentą, ir maestro juo čyrindavo tik pramo- 
gos dėlei. 1833—1834 metais, sumanęs parašyti altui didelį 
kūrinį, maestro susirūpino netobulu jo skambėjimu ir 
paprašė Džermį atsiųsti didelį altą, kurį vadino „Paganinio 
kontraltu“ arba „didžiuoju altu“!**. Šiuo instrumentu buvo 

132 Journal des artistes 1834 metų liepos 29 dienos numeryje rašoma 
apie šį didįjį altą ir apie tai, kaip Paganinis juo domėjosi, mat jam seniai 
magėjo sukonstruoti instrumentą, kurio garsas būtų panašus į žmogaus 
balsą. 

labai sunku griežti — reikėjo ypatingų sugebėjimų ir ne- 
paprastai ilgos rankos, todėl maestro varžovų nebijojo. 
Paganinio sonata, parašyta didžiajam altui, tinka ir pa- 
prastam altui, tačiau (tai matyti iš Polo pastabos 1903 metų 
kataloge) ji techniškai baisiai sunki, su gausybe dvigubų 
natų, flažoletų, drąsių rikošetų. Ją išspausdinus, muzika 
altui praturtėtų dar vienu reikšmingu kūriniu. 


x k X 


1851 metais išleidus kai kuriuos pomirtinius maestro 
kūrinius, Fetisas rašė, kad Paganinį apgaubusi dar didesnė 
šlovė, o jo muzika atkėlusi naujo pasaulio vartus jauniems 
smuikininkams. „Tik gerai išstudijavę jo palikimą suprasi- 
me, ko jis vertas... Tik tada suvoksime šio žmogaus didybę, 
kai patys išvysime, kokius sunkumus jis įveikdavo, griež- 
damas savo muziką. 

„Tik pamanykite,— rašė Kordara,— kad Fetisas taip 
sakė 1851 metais, susipažinęs su keletu anksčiau nežinomų 
Paganinio kūrinių! Ką jis pasakytų dabar, matydamas 
tiek daug neišleistų didžiojo menininko darbų?“ O štai ką 
rašo Arnaldas Bonaventūra knygoje „Nikolo Paganinio 
muzikiniai autografai ': 

„Šios kompozicijos smuikui ir orkestrui paženklintos 
ryškiu menininko individualybės antspaudu. Žinoma, čia 
apstu keistybių ir įmantrybių, tačiau jos irgi įdomios: per 
jas geriau pažįstame smuikininko kūrybą. Kai kurių vei- 
kalų tėra metmenys, todėl negalima apie juos susidaryti 
aiškaus vaizdo, bet jų visuma padeda suprasti, ko neįsten- 
gėme suprasti iki šiol, — Nikolo Paganinio asmenybę; jų 
visuma įgalina vertinti smuikininką ne tik kaip atlikėją, 
bet ir kaip kompozitorių“. 


xK k X 


Be kūrinių smuikui, dar yra nemažai neišleistų kompo- 
zicijų gitarai, pluoštas kvartetų styginiams bei styginiams 
su gitara. 

Kūriniai gitarai ne tokie vertingi kaip kūriniai smuikui, 
bet juos išleidus gitaristai tikrai apsidžiaugtų. 

Visuose kvartetuose pasireiškia despotiška, valdinga 
smuikininko prigimtis: pirmas smuikas pasiima liūto dalį, 
o kiti instrumentai tenkinasi tuo, kas liko. Studijuodamas 
maestro rankraščius, Polas tai pastebėjo ir ant VIII kvar- 
teto užrašė: „Čia viešpatauja pirmas smuikas!“ 

Vis tiek geriausius Paganinio kvartetus reikėtų išspaus- 
dinti, studijuoti, groti. Smuikų ir gitaros garsų derinys 
čia nuostabus ir per koncertus Florencijoje 1909—1910 
metais Bonaventūrai atrodė „didžiai efektingas“; jam ypač 
patiko vieno iš kvartetų smuikui, altui, violončelei ir gita- 
rai jausmo ir poezijos kupinas Larghetto. Styginių kvar- 
tetus jis vadina „vertais rimčiausio dėmesio“ ir rašo: „Be 
galo itališka jų melodika, taurus ir grakštus stilius parodo 
smuikininką naujoje šviesoje; tai ne koncertų ar pjesių 
su variacijomis Paganinis. Čia jis rimtesnis, labiau paty- 
rIęs, galima sakyti, klasikas”. 

Įdomu matyti, kaip įgimtas instinktas vedė smuikininką 
prie šios aukščiausios, aristokratiškiausios, elegantiškiau- 
sios muzikinės formos, kurios kilnų intymumą vertina 
vien tikri muzikai. Paganinio laikais susidomėjimas kvar- 
tetais jų gimtinėje, Italijoje, buvo labai apsilpęs. 

Kai kurių neišleistų Roiterio kolekcijos kvartetų smui- 
ko ir alto partijų temos be galo įdomios: styginių kvarteto 
Nr. 1 tema energinga ir graži; kvarteto Nr. 8 smuikui, al- 
tui, gitarai ir violončelei — bethoveniška; kvarteto Nr. 10 
su gitara smuiko melodijos tema su nuostabiom modulia- 
cijom, švelni ir aistringa. 

Dar yra šie neišspausdinti Roiterio kolekcijos kūriniai: 
serenada altui, violončelei ir gitarai, dedikuota seseriai 
Dominikai; du menuetai gitarai, altui ir smuikui; trio smui- 
kui, violončelei ir gitarai; trio altui, gitarai ir violončelei; 
koncertino fagotui, valtornai ir orkestrui; fantazija sop- 
ranui ir orkestrui (transkribuota sopranui ir fortepijonui), 
kanconetė balsui ir gitarai. 

Tryliktame skyriuje kalbėjome apie neišleistus kūri- 
nius, esančius pas Sivorio įpėdinius. Maiklas Zacharevi- 
čius 1940 metų balandžio mėnesį Music and letters nume- 
ryje rašo, kad Genujoje tarp senų Korelio sonatos kopijų 
rastas nežinomas ir nepublikuotas Paganinio rankraštis, 
priklausąs Sivorių šeimai. 1939 metais di Pjetras juos 

atgabenęs į Londoną ir parodęs jam. Tai fantazija smuikui 
solo, sprendžiant iš parašo — autentiškas Paganinio auto- 
grafas. Pirmame puslapyje pažymėtas numeris (gal kūri- 
nio?) neįskaitomas, nes ant jo vyno dėmė. Zacharevičiaus 
manymu, tai 46 arba 47. Jis ilgai ir kruopščiai studijavęs 
rankraštį, įveikęs tokius sunkumus, kad jam iš pradžių net 
galva svaigusi. Dabar darbą baigęs ir norįs pagriežti šį 
kūrinį klausytojams, juoba kad Sivorių šeima neprieštarau- 
janti. Antra vertus, jis tikįsis rankraštį nusipirkti ir iš- 
spausdinti. Kai griežiu, rašo jis, jaučiuosi tarsi pakliuvęs 
į raganų puotą ir, rodos, „matau liesos Paganinio figūros 
šešėlį“. Zacharevičius tvirtina, kad ši fantazija parašyta 
tikrai ne šarlatano, anot Paganinio amžininkų, o „genijaus, 
kuriam lygaus nebuvo, nėra ir nebus“. „Stilius, — priduria 
jis, — nei senoviškas, nei moderniškas'; tai „unikali mu- 
zika, kurią sukurti galėjo tik Paganinis . 


x k Æ 


Baigdama šią Paganinio kūrinių apžvalgą, palinkėsiu 
didžiojo smuikininko šimto metų mirties jubiliejaus proga 
išleisti jo opera omnia. Tai būtų geriausias ir jo tikrai ver- 
tas paminėjimas. Tikiuosi, kad maestro autografy savinin- 
kai Italijoje ir už jos ribų užmegs ryšį su Paganinio jubi- 
liejaus komitetu ir kad galų gale visi jo darbai išvys dienos 
šviesą ir dar ilgai bei deramai šlovins savo kūrėją. 


Dvidešimt šeštas skyrius 


PAGANINIO PASLAPTIS 
Per kančias į žinojimą. 


Eschilas 


Paganinis kompozitorius ir šiandien gyvas savo kūri- 
niuose, o Paganinis virtuozas dingo amžinai. Antgamtinio 
jo .griežimo stebuklai liko vien prisiminimuose. 

Dviejų smuikininko amžininkų straipsnių ypač įdomios 
tos vietos, kur kalbama apie Paganinio griežimo manierą. 

Tai daktaro Frančesko Benačio „Fiziologinis etiudas“ ir 
Karlo Guro „Nikolo Paganinio griežimo menas“. Abu 
išspausdinti 1831 metais. 

Frančeskas Benatis buvo garsus Mantujos gydytojas 
laringologas. Jo darbus apie balso stygas apdovanojo Pa- 
ryžiaus mokslų akademija. Benatis gydė Paganinį Vienoje 
ir Paryžiuje. Anot jo, kad Paganinis būtų kas buvo, turėjo 
suderinti „idealų muzikinį protą su nepaprastai jautriais 
organais. Pagal protą jis galėjo tapti garsiu kompozito- 
riumi, didžiu muziku, tačiau be neregėtai jautrios klausos 
ir ypatingos kūno sandaros, be pečių, rankų, pirštų jis ne- 
būtų galėjęs tapti tuo dievišku virtuozu, kuriuo žavimės. 
Paganinis išblyškęs ir liesas, jo burna įdubusi, o smakras 
išsišovęs, mat jis neturi dantų ir, nors jam keturiasdešimt 
septyneri metai, atrodo daug vyresnis. Neproporcingai 
didelė galva ant ilgo plono kaklo labai kontrastuoja su 
grakščiomis jo galūnėmis“. 

Toliau Benatis aprašo smuikininko veidą: 

„Aukšta plati kakta, ereliška nosis, pašaipi volteriška 
burna, didelės atlėpusios ausys, ilgi susivėlę juodi kaip 
anglis plaukai blyškaus veido fone“. 


Jis sako, jog gyvenime Paganinis niekad neatrodė 
paniuręs, kaip įprasta jį vaizduoti. Priešingai, su draugais 
jis būdavo geros nuotaikos, sąmojingas, su Akile irgi mėgo 
krėsti pokštus. Tačiau gydytojas pastebėjo, kad maestro 
nepaprastai dirglus. Jis išvardijo visas jo ligas nuo pat 
vaikystės, bet neigė, jog smuikininkas sirgo džiova (kaip 
matėme, jis klydo), ir pranešė šias smulkmenas: 


„Kairys petys visu coliu aukštesnis už dešinį; todėl, kai 
jis stovi nuleidęs rankas, dešinė atrodo ilgesnė už kairę. 
Jo pečių, žasto, dilbio, riešo, pirštikaulių raiščiai neapsa- 
komai elastingi. Plaštaka normalaus dydžio, bet jis sugeba 
ją dvigubai pailginti ištempdamas sąnarių raiščius. Pa- 
vyzdžiui, kairės rankos pirštai, kurie liečia stygas, tokie 
lankstūs, kad nejudindamas plaštakos gali jais greitai 
lakstyti per stygas“. 


Daktaras Benatis neneigia, jog tokį pirštų lankstumą 
smuikininkas pasiekęs atkaklių treniruočių dėka, bet sako, 

kad čia daugiausia pačios gamtos nuopelnas. Toliau jis 
rašo apie labai dideles Paganinio smegenėles ir ypatingą 
klausą, ypač kairės ausies, kuri arčiau instrumento: 


„Ausų kaušeliai puikiai pritaikyti garso bangoms gau- 
dyti, klausomoji landa plati ir gili, iškilioji dalis smarkiai 
išsišovusi, kontūrai ryškūs. Sunku rasti dar didesnę ir to- 
bulesnių proporcijų ausį . 


Benačio straipsnis pasirodė 1831 metais Revue de Pa- 
ris gegužės mėnesio numeryje. Jame buvo nagrinėjamas 
Balzako teigimas, kad genialumas priklausąs nuo fiziolo- 
ginių žmogaus ypatybių. Benatis cituoja Lavaterį — fizio- 
nomikos specialistą ir Galį — kraniologijos žinovą, kurie 
tvirtino, jog Žmogaus polinkį į kokią nors veiklą galima 
nustatyti iš tam tikrų jo kūno sandaros požymių. 

Gėtė, kuris sulaukęs aštuoniasdešimties metų vis dar 
buvo jaunatviškai smalsus, nors ligi kaklo pasinėręs į 
„Antrojo Fausto gelmes, domėjosi įvairiausiais klausi- 
mais, ir nė viena tos epochos naujovė neliko jo nepastebė- 
ta. Kartą Benačio straipsnį poetui perskaitė namiškiai, nes 
jis saugojo nuvargusias akis. Gėtė vėl tarsi išvydo nepap- 
rastą smuikininko figūrą, kaip ir prieš dvejus metus per 
koncertą Veimare, 1829-ųjų spalio 30 dieną, — tuomet šiam 
„liepsnos ir žaibų stulpui"“, anot jo, trūko pagrindo. Dabar, 
išgirdęs daktaro straipsnį, jis pamatė ir pagrindą. 1831 me- 
tų birželio 9-ąją poetas Celteriui rašė: 


„Revue de Paris pirmame gegužės mėnesio numeryje 
yra labai įdomus straipsnis apie Paganinį, parašytas vieno 
gydytojo, kuris jį pažinojo ir kelerius metus gydė. Straips- 
nyje sakoma, jog šiam nepaprastam žmogui kūno sudėji- 
mas bei rankų proporcijos labai padėję išugdyti talentą 
ir pasiekti, kas neįmanoma irneįtikima. Vadi- 
nasi, keista gyvų būtybių veikla priklauso nuo organizmo 
sandaros ir žodžiai „Gyvūnus moko jų organai“ iš tiesų 
protingi. Turėdami galvoje, kad žmogus — taip pat gyvū- 
nas, be to, sugebantis vystyti savo organus, mielai sutik- 
sime su gydytojo mintimis”. 


Taigi besidomįs mokslu poetas suformulavo fiziologinę 
virtuoziškumo kilmę: gyvūną moko organai, o žmogus 

ne tik moko savo organus, bet ir pats yra jų mokomas. 
Kaip tik Paganinis šias organizmo savybes buvo nepapras- 
tai ištobulinęs. Daktaro Benačio pastebėtos maestro kūno 
ypatybės buvo įgimtos, o deformacijos atsirado vėliau nuo 
ilgo griežimo. Beje, tas pats likimas ištiko ir Paganinio 
Gvarnerį. 1885 metais, gerai ištyręs smuiką, Edvardas He- 
ronas Alenas pastebėjo jame pokyčius, atsiradusius ne tik 
dėl ilgo naudojimo, bet ir dėl ypatingos šeimininko grie- 
žimo manieros. Jis rašė: „Smarkiai nutrintas kaklelio 
ir nugarėlės šonas rodo, kaip stipriai Paganinis laikydavo 
smuiką, grieždamas aukštus pasažus ir pizzicato,— tuo 
galima paaiškinti ir ilgą griovelį išilgai postygio, ir plačią 
dėmę ant dekos prie kaklelio. Nuzulintos smuiko išlenkimų 
briaunos iškalbingai liudija, kaip energingai maestro 
braukydavo bravūriniuose pasažuose per pirmą ir ketvirtą 
stygas”. 

Paganinio, šio smuiko kentauro, kūno linijos bei rankų 
forma prisitaikė prie instrumento ir prie tokios padėties, 
kuri patogiausia griežti. Kai jo kūnas pavirsdavo smuiko 
medžiu, susiliedavo su juo, tapdavo neatskiriama jo dali- 
mi, smuiko medžiaga gerdavo žmogaus šilumą, jo gyvybės 
syvus ir keitė formą pagal šio valdingo despoto norą. 
Susijungęs su instrumentu, smuikininkas perdavė jam savo 
sielos balsą, savo dainą. Ir medis, iš kurio instrumentas 
buvo padirbtas, kalbėjo taip: Viva fui in sylvis: sum dura 
occisa securi, — dum vixi tacui, mortua dulce canto!““?. 

Paganinis iš kitų virtuozų skyrėsi ypatinga atlikimo 
maniera, savotiška smuiko, rankų bei viso kūno padėtimi. 
Maestro amžininkai vieningai tvirtino, kad kai jis griežda- 
vo, jo poza būdavo negraži, nenatūrali, groteskiška. Štai 
tipiška tų laikų Paganinio karikatūra: ant gerokai aukštes- 
nio už dešinį kairio peties uždėtas smuikas, kairė alkūnė 
prispausta prie liemens, nežmoniškai persikreipęs, smar- 
kiai pasviręs į priekį kūnas atrodo įsitempęs, nerangus, 
tačiau maestro judesiai nesuvaržyti, nuostabiai lengvi, 
tiesiog tobuli. 

Galima įsivaizduoti, kaip smalsiai Paganinio amžininkai 


43 Augau miške, bet aštrus kirvis mane nukirto; gyvas tylėjau, miręs 
gražiai dainuoju. (Lot.) 

žiūrėjo į šiuos stebuklus. Smalsiausias ir atkakliausias 
buvo Guras. Jis įkyriai paskui maestro sekiojo, jį stebėjo, 
jo klausėsi ir parašė gana įdomią apybraižą su daugybe 
smulkmenų apie tai, kaip griežė šis didis smuikininkas, 
sulaužęs, anot nustebusio ir sužavėto vokiečių muziko, 
visus įpročių barjerus ir tradicines taisykles. Guras kant- 
riai, po trupinėlį iššniukštinėjo smuikininko dvigubą fla- 
žoletų paslaptį. Paganinis, rašo vokietis, naudojoplonas 
stygas dėl šių priežasčių: jis dažnai grieždavo aukštus 
garsus, paprastus ir dvigubus flažoletus, pizzicato kaire 
ranka — visa tai su plonomis stygomis išeidavo daug ge- 
riau. Be to, suderindavo stygas pustoniu aukščiau, o ket- 
virtą kartais kilstelėdavo didžiąja ar mažąja tercija. Tai 
padaryti buvo galima tik su plonomis stygomis, nes storos, 
labai įtemptos, būtų skambėjusios šaižiai. Aišku, plonų 
stygų garsas silpnesnis, o kvinta gali pereiti net į cypimą. 
Tačiau Paganinis šiuos trūkumus lengvai įveikdavęs. Jo 
smuiko balsas būdavęs garsus, o kvinta skambėdavusi 
dieviškai švelniai. 

Paganinis įsigudrino grieždamas nepastebimai suderin- 
ti smuiką pustoniu aukščiau, ir tuomet jo instrumentas 
ryškiai išsiskirdavo iš viso orkestro, kurį šis manevras 
tarsi prislopindavo. Renė de Sosinas jo smuiką vaizdingai 
palygino su „laumžirgiu, plevenančiu tarp lietaus čiurkš- 
lių“. 

Guras pateikia keletą įdomių detalių: „Jam svarbiau- 
sia, — rašo jis,— gera stygų proporcija, ypač kad būtų 
idealios kvintos, antraip neišeitų dvigubi ilažoletiniai 
garsai. Paganinis įtempia ketvirtą stygą labai atsargiai (ki- 
ti taip nedaro), nei aukščiau nei žemiau už tą toną, kuris 
jai skirtas, pavyzdžiui, sol. 

Iš to galima daryti išvadą, kad prieš koncertą Paganinis, 
jei reikia, keičia ketvirtą stygą; todėl ji visada darniai 
skamba. Jo sugebėjimas griežiant derinti stygas tiesiog 
fantastiškas”. 

Tiesą sakant, tai buvo vienas iš Paganinio stebuklų. 
„Jo ramstukas,— toliau rašo Guras,— ne toks išgaubtas 
kaip kitų smuikų. Todėl jam lengviau grieżti viršutinėje 
postygio dalyje, be to, jis gali užgriebti iškart tris stygas. 
Stygos gana aukštai pakeltos, kad nesitrintų į kaklelį . 

Guras pastebi keistą Paganinio stovėseną griežiant — 
jo alkūnė stipriai prispausta prie liemens ir beveik nejuda, 
vien riešas lankstosi it guminis, atkartodamas stryko ju- 
desius. 


„Tik grieždamas arpeggio,— rašo Guras,— kai ener- 
gingai apatine stryko dalimi brūkšteli prie ramstuko per 
stygas, jis truputį patraukia alkūnę ir dilbį nuo liemens”. 


Ir toliau: 


„Paganinio stovėsena gana laisva, nors ne tokia kilni 
kaip Bajo, Rodė ir Šporo. Kai jis griežia, jo kūno svorio 
centras yra kairėje pusėje, ir kairys petys išsikišęs daugiau 
negu šių maestro. 

Paganinis nuo kitų smuikininkų skiriasi labiausiai štai 
kuo: 1) ypatinga maniera derinti instrumentą; 2) tik jam 
vienam būdingu stryko vedžiojimu; 3) išgaunamų stryku 
ir pizzicato garsų, atliekamų kairės rankos pirštais, jungi- 
mu; kartais jis tai daro beveik vienu metu; 4) dažnais 
flažoletais — dvigubais ir paprastais; 5) griežimu ketvirta 
styga; 6) negirdėtu iki šiol virtuoziškumu, nes nė vienas 
iš dabartinių smuikininkų nedrįsta išdarinėti tokių triukų 
kaip jis“. 

Iš pradžių Guras nežinojo, kaip Paganinis derina smui- 
ką. Jis klausėsi jo koncerto Es-dur ir rašė: 


„Kadangi Paganinis derina instrumentą taip, kad niekas 
negirdi, mums belieka stebėtis, kad net aukščiausiose 
Es-dur tonacijos pozicijose švelnūs ir duslūs tonai skamba 
nepaprastai garsiai ir aiškiai . 


Kai kurie pasažai, iš pradžių Gurui pasirodę nesuvokia- 
mi ir neįmanomi pagriežti, jam tapo aiškūs, vos tik jis 
suprato, kaip maestro derina stygas. 

Stryką Paganinis valdė irgi ne taip kaip kiti smuikinin- 
kai. Jis sugebėdavo greitai ir lengvai pagriežti sunkiau- 
sias vietas; staccato atlikdavo ne stryko viršūne, o apatine 
dalimi, kas yra nepalyginti sunkiau. 


„Grieždamas staccato,— rašo Guras,— jis smarkiai uż- 
kliudo stygą stryku, laikydamas jį tik dešinės rankos 
nykščiu ir smiliumi. Koks stulbinantis, koks nepaprastas 

jo staccato! Trenkęs per stygą, strykas šokinėdamas taip 
greit perbėga visą gamą, kad natos pabyra tarsi perlų 
vėrinys. 

Jis prispaudžia stryką prie stygos maždaug per tris 
colius nuo jo viršūnės. Vedžiodamas dešine ranka, prilaiko 
jį mažuoju pirštu, todėl strykas labai jam pavaldus”. 


Ir toliau: 


„Jo arpeggio garsai tikslūs, nors griežia juos tik puse 
stryko. Legato pasažuose jis pereina nuo stygos ant stygos 
drąsiai ir tiksliai. Pasažuose, kur užgriebia tris stygas iš 
karto, maestro griežia nepaprastai energingai, ir styga re 
skamba, nors strykas jos neliečia“. 


Pizzicato kaire ranka, rašo Guras, senojoje italų smuiko 
mokykloje būdavo atliekamas dažnai, nuo Mestrino laikų, 
O „... prancūzų ir vokiečių mokyklos šį būdą visai pamiršo. 
Tik Paganinis jį naudoja ir, reikia pasakyti, gana sėkmin- 
gai. Norint jį gerai atlikti, reikia žiūrėti, kaip kairės rankos 
antras, trečias ir ketvirtas pirštai gnaibo stygą. Gnaibyti 
trečią ir ketvirtą stygas itin nelengva, nes jos sunkiai 
virpa, ypač kai pirštai — spaudžiantys stygą ir atliekantys 
pizzicato — labai arti vienas kito“. 

Plonos re ir sol stygos skambėjo nepaprastai garsiai, 
todėl nebuvo sunku atlikti stulbinančius efektus, o mažai 
išgaubtas ramstukas Paganiniui leido užgriebti iškart tris 
stygas viršutiniame registre. 

Paprasti ir dvigubi flažoletai buvo vienas iš Paganinio 
stebuklų. Guras rašo: 


„Galima ramiai tvirtinti, kad Paganinis tiksliausius ir 
gryniausius garsus išgauna grieždamas ilažoletus, kuriuos 
atlieka tiesiog tobulai, — nesvarbu, ar jie paprasti, ar dvi- 
gubi, ar lėto, ar greito tempo,— ir, reikia pasakyti, jam nie- 
kad netrūksta nė vienos natos. 

Mane stebina, kad šiais laikais smuikininkai atsisako 
flažoletinių garsų; žinoma, ne kiekvienas gali juos pagriež- 
ti, tačiau muzikantai be reikalo jų baidosi. Paprasti flažo- 
letai išgaunami kaip ir paprasti garsai, tik juos griežiant 
pirštai švelniai liečia stygas, užuot spaudę jas. Dvigubus 

flažoletus griežti sunkiau, nes dažnai dviem garsams reikia 
keturių pirštų“. 


Chromatines gamas aukštyn ir žemyn, ištisus pasažus 
dviem stygomis — visa tai, anot Guro, Paganinis grieždavo 
flažoletais tarsi juokaudamas. Tiesą sakant, rašo vokietis, 
„maestro ranka ne didesnė negu kitų žmonių, tik jis, kaip 
ir pianistai, nuo ankstyvos vaikystės taip ją ištreniravo, 
kad galėjo apimti trijų oktavų intervalą“. 

Net ketvirta styga grieždamas Paganinis lengvai atlik- 
davo flažoletus. Stygą sol jis pakeldavo ne tik mažąja, bet 
ir didžiąja tercija. „Mozės maldoje“ smuikininkas tvir- 
tindavo ketvirtą stygą šalia pirmosios, vietoj stygos Ia; 
todėl publika labai stebėdavosi, kad jis gali iš tos pačios 
stygos vienu metu išgauti žemiausius ir aukščiausius 
garsus. 

Paganinio tours de force, virtuoziški pasažai ir tiesiog 
antgamtiniai triukai buvo unikalūs ir nepakartojami. 
Šiuo klausimu jo amžininkų nuomonė vieninga. Pasažai 
dvigubomis stygomis — visų smuikininkų baubas — jam 
buvo niekai. Jo aplikatūra niekuo nepanaši į kitų smuiki- 
ninkų bei mokyklų aplikatūrą. Kartais vienas pirštas per- 
lipdavo per kitą, kartais jis vienu pirštu išgaudavo kelias 
natas. Treles smuikininkas atlikdavo mažuoju, o kairės 
rankos nykštį galėdavo taip atlaužti, kad jo nagas liesda- 
vo riešą. 

Paganinis iš tikrųjų maksimaliai išvystė smuiko grieži- 
mo techniką. Norint pasiekti daugiau, būtų reikėję sukurti 
kitą instrumentą. Mikelandželas Abadas rašo: 


„Kaip jis ištobulino smuiko techniką, darydamas netie+ 
sioginę įtaką kitų instrumentų technikai, matyti iš jo kūri- 
nių, kurie net šiandien yra it bandomasis akmuo geriau- 
siems virtuozams ir stato Paganinį tarp didžiųjų mokytojų, 
nors mokinių jis, tiesą sakant, neturėjo (išimtis — Kami- 
las Sivoris ir Katerina Kalkanjo, gavę iš jo keletą pamokų). 

Ne visi dabartiniai griežimo metodai sumanyti Pagani- 
nio, kuris daug ką perėmė iš Lokatelio op. 9 — „Mįslingųjų 
kapričų („Naujosios moduliacijos meno“). Bet niekas iki 
jo nebuvo taip drąsiai ir tobulai šio meno įvaldęs. Sekda- 
mas Lokateliu, jis kaire ranka išgaudavo tokius aukštus 

garsus, kokius gali girdėti žmogaus ausis. Paganinis išnau- 
dodavo ypatingą kiekvienos stygos tembrą, ypač ketvir- 
tosios, kuri XIX amžiaus pradžioje tiko vien žemiems 
garsams griežti ir tam, kad retkarčiais būtų patogiau ran- 
kai. Maestro dėka šios stygos reikšmė smarkiai išaugo. 
Paganinis labai išplėtė kiekvienos stygos tesitūrą. Visose 
jo kompozicijose (išskyrus kapričus) gausu flažoletinių 
garsų, ne tik paprastų ir natūralių, bet ir dirbtinių bei 
dvigubų. Nuosekli tercijų arba sekstų, juo labiau oktavų 
arba decimų seka, reikalaujanti ypatingos rankos padėties, 
buvo bandoma dar prieš Paganinį. Tačiau maestro pirmas 
ėmė griežti sujungtą su melodija tremolo legato, paprastą 
arba oktavų glissando ir, turėdamas neapsakomai lanks- 
čius pirštus, atlikdavo iki tol negirdėtus pasažus. Tiesa, 
vienas būdas, sugalvotas N. Mestrino, nepelnytai priskiria- 
mas Paganiniui. Tai pizzicato kairės rankos pirštais pa- 
kaitom su rikošetu arba griežiant pratisą garsą. 

Paganinis nepaprastai daug dėmesio skyrė strykui. 
Labai originalūs jo staccato, spiccato ir rikošetai. Jo 
kompozicijose staccato kartais atliekamas dviem krypti- 
mis, labai dažni greiti pasažai dviem negretutinėmis sty- 
gomis, neliečiant stygos, esančios tarp jų“. 

Neįstengdama perprasti šių Paganinio technikos triukų, 
publika manė, kad jis žino magišką, gal net šėtonišką pa- 
slaptį. Paganinis neneigė šių gandų, kaip, beje, ir kitų. 
Jis netgi juos kurstė mįslingomis užuominomis apie 
save!** ir savo mokinius. 

Konestabilė pasakoja: „Kartą, kai Paganinis griežė sy- 
kiu su Vienos virtuozais, tarp kurių buvo ir garsusis kvar- 
tetų atlikėjas Šupancigas, nustebęs Maizederis atsargiai 
paklausė: „Parodykite, kaip jūs apatinėje postygio dalyje 


141 Konestabilė rašo: „Paganinio menas — ypatingas menas. Jis gimė 
kartu su juo ir kartu nuėjo į kapą jo paslaptis. Paslapties jis nenorėjo 
atskleisti nei žinovams, nei smalsuoliams. Savo griežimo metodą maestro 
sumanė išdėstyti knygelėje, kuri, anot jo, apstulbintų visus smuikininkus. 
Žinodamas šią paslaptį, kurios nežino nė viena konservatorija, jaunuolis 
išmoktų virtuoziškai griežti smuiku daugiausia per trejus metus, o mo- 
kydamasis kitu būdu sugaištų ne mažiau kaip dešimtį metų. Klausiamas, 
ar jis rimtai kalba, ar juokauja, Paganinis atsakydavo: „Prisiekiu, kad 
sakau teisybę“, o vėliau prašė Šotkį, kad jis visa tai ypač pabrėžtų jo bio- 
grafijoje“. 

išgaunate fleitos garsus — mums jie išeina tik prie pat 
ramstuko — ir tuos staccato-pizzicato, kuriuos atliekate 
be stryko, vien kairės rankos pirštais, ir tokius žaibiškus 
pizzicato”. Paganinis atsakė: „Kiekvienas turi savo paslap- 
čių, mano brangusis“. „Aš puikiai jus suprantu, — sutiko 
Maizederis,— bet galite drąsiai jas išspausdinti: garantuo- 
ju, kad niekas nesugebės jomis pasinaudoti“. 

Paganinis neprieštaravo. Vėliau ne kartą žadėjo pub- 
likuoti savo metodą, sakydamas, kad tai padarytų pervers- 
mą smuiko mokykloje, nes mokiniai pasiektų didelį meis- 
triškumą per labai trumpą laiką. Paremdamas šį tvirtinimą, 
jis duodavo du pavyzdžius — violončelistą Čandelį ir 
smuikininką Sivorį. 


Konestabilė rašo: 


„Per genujiečio keliones visur pasirodydavo praneši- 
mai apie koncertus, sonatas bei rondo d Ia Paganini, ir 
kritika teisingai stengėsi užgesinti šį nesulaikomą įkarštį. 
Maestro turbūt tik atlaidžiai šypsojosi, mat buvo tikras, 
jog griežti kaip jis muzikantai galėtų tik susipažinę su jo 
paslaptimi. „Mano paslaptis, jei galima ją taip vadin- 
ti, — kalbėjo Paganinis,— smuikininkams nurodys kelią, 
kuriuo eidami jie daug geriau pažins instrumento prigim- 
tį ir pamatys, kad jis nepalyginti turtingesnis, negu mano- 
ma. Aš tai atradau ne atsitiktinai, o ilgai ir atkakliai ieško- 
damas. Mokantis pagal mano paslaptį, nereikės prakaituo- 
ti keturias ar penkias valandas per dieną, kaip pagal senąjį 
metodą, kuris griežimą tik apsunkina, užuot jį palengvi- 
nęs. Tačiau turiu pareikšti, jog labai klysta tie, kurie, netu- 
rėdami talento, tikisi tapti garsiais virtuozais perpratę ma- 
no manierą derinti stygas arba mano stryką“. Norėdamas 
įrodyti, kad tai ne tušti žodžiai, maestro paminėdavo šią 
paslaptį žinojusį Gaetaną Čandelį. „Čandelis griežė vio- 
lončele seniai, bet prastokai, todėl jo niekas nepastebėjo. 
Kadangi šis jaunikaitis man labai patiko, aš nusprendžiau 
jam padėti ir atskleidžiau savo paslaptį. Efektas buvo toks 
didelis, kad jau po trijų dienų visi tik ir kalbėjo apie Čan- 
delio stebuklą. Anksčiau jis džyrindavo taip, kad net ausis 
skaudėdavo klausantis, ir laikė stryką it mokinukas, o po 
mano pamokų jo garsai tapo švarūs ir gražūs. Jis lengvai 

valdė stryką ir sužavėtiems klausytojams darė didžiulį 
įspūdį. 

Paganinis tvirtino, jog tai, ką jis sako, — gryna teisybė, 
ir, paprašytas savo stebėjimus išdėstyti popieriuje, nesvy- 
ruodamas sutiko ir užrašė: „Gaetanas Čandelis iš Neapo- 
lio, sužinojęs iš Paganinio jo paslaptį, tapo Neapolio Ka- 
rališkojo teatro pirmuoju violončelistu ir galėtų būti 
Europos pirmuoju violončelistu“. 

Apie Sivorį Paganinis Šotkiui štai ką sakė: 


„Šiam berniukui buvo viso labo septyneri metai, kai 
pradėjau jį mokyti griežti gamą. Po trijų dienų jis jau ga- 
lėjo griežti įvairias pjeses ir visi šaukė: „Paganinis pada- 
rė stebuklą!” Iš tiesų po dviejų savaičių Sivoris ėmė viešai 
koncertuoti”. 


Paganinis duodavo pamokas įvairiems žmonėms Itali- 
joje ir užsieny, bet vieninteliu savo mokiniu jis visada 
laikė Sivorį. Taip jį pavadino ir laiške, kurį leido mums 
publikuoti dr. Roiteris: 


„Milanas, 1828 m. kovo 2 d. 


Šviesiausiajam Ponui Bolonijos advokatui 
Vinčencui delji Antoniui 


Didžiai gerbiamas drauge, 


dėkoju jums už malonų laišką ir prašau priimti nuošir- 
džiausius mano sveikinimus. 

Mielai įvykdysiu pono kavalieriaus Milcečio reikala- 
vimą. Kadangi, kaip rašote, nesvarbu, kokiu būdu tai pa- 
darysiu, malonėkite iš pono kavalieriaus Karlo Karlio, 
kuris atsisako toliau laikyti mano pinigus, paimti trisde- 
šimt du tūkstančius lirų ir atiduoti ponui advokatui Lui- 
džiui Guljelmui Džermiui, kuris žinos, ką su jais daryti, 
nes šiuo klausimu jam esu davęs nurodymus. 

Turiu pasakyti, kad jaunasis Filipas niekad nebuvo 
mano mokinys. Toks gabus vaikinas būtų galėjęs daugiau 
pasiekti muzikos mene, jei būtų turėjęs gerą mokytoją. 
Jis dabar koncertuoja Milane, paskui vyks į Paryžių ir Lon- 
doną. Mano mokiniu gali vadintis tik Si- 

voris,kuris dabar koncertuoja Paryžiu- 
je ir turi didžiulį pasisekimą. 

Pirmadienį važiuosiu į Vieną, kur manęs laukia kuni- 
gaikštis Meternichas. Man bus didžiausia laimė, jei įvyk- 
dysiu jūsų prašymą ir jums pasitarnausiu, nes mano širdy- 
je vis dar gyvi ir amžinai bus gyvi nuostabūs taurios jūsų 
sielos bruožai. 

Teikitės perduoti mano pagarbą kilniai ir dorybingai 
jūsų šeimai 

— nuolankiausias jūsų tarnas 
ir ištikimas draugas 


Nikolas Paganinis”. 


Kadangi Sivoris buvo Paganinio mokinys, galimas 
daiktas, jis žinojo ypatingą didžiojo savo mokytojo meto- 
dą. Bet niekad jo neatskleidė, kaip ir Čandelis bei pats Pa- 
ganinis. 

Daugelis smuiko gerbėjų, nuo Guro iki mūsų dienų, 
stengėsi atspėti garsiąją Paganinio paslaptį. Eberhartas, 
Žarozi, Mantovanis, Kopertinis, Sfilijus parašė traktatus ir 
išdėstė metodus, kaip šią paslaptį atskleisti. Kai kurie ci- 
tavo, ką jis buvo sakęs Šotkiui apie savo mokytoją Dža- 
komą Kostą: 


„Su malonumu prisimenu brangųjį Kostą, kuriam, ma- 
tyt, teikiau vien rūpesčius, nes jo principai man atrodė 
priešingi gamtai, ir nesutikau laikyti bei vedžioti stryko 
taip, kaip jis mane mokė“. 


Iš šių žodžių jie darė gana teisingą išvadą: pagal ma- 
estro metodą mokinys lengvai ir labai greitai galėjo iš- 
mokti griežti smuiku, nes šis metodas rėmėsi įgimtomis 
rankos savybėmis, o ne prieštaraujančių gamtai, dirbtinių 
ir forsuotų pozicijų mokymusi. Smuiko tyrinėtojai sten- 
gėsi išaiškinti Paganinio aplikatūrą, bandė naudoti įgimtas 
rankos savybes atitinkančią aplikatūrą, ginčijosi dėl to, 
ar reikia iš pat pradžių mokinį mokyti diatoninių bei chro- 
matinių gamų. 

Dėl vietos stokos negalime aprašinėti įvairiausių me- 
todų — tiek paganiniškų, novatoriškų, tiek praktinių. Visi 

jie kruopščiai ištirti, išanalizuoti ir tikrai verti dėmesio. 

Paganinis turėjo savo metodą; jis buvo puikus, tačiau 
juo naudotis galėjo tik jis — ši nepaprasta, unikali asme- 
nybė. Kai kurie principai, kuriuos Paganinis nustatė rem- 
damasis ilgamete patirtimi, tiko ir normalių gabumų mo- 
kiniui, bet daug kitų vidutinybėms buvo neįkandami. 
Antra vertus, Paganinio paslaptis dviguba: jo metodas bei 
mokymas ir jo griežimas. Pirmąją paslaptį galima atskleisti 
ir perduoti kitiems, tačiau antroji individuali ir nepertei- 
kiama. 

Amžininkai savo straipsniuose dažnai kalba apie Paga- 
ninio smuiko garsą. Jis buvęs neapsakomai gražus, jo sty- 
gos skambėdavusios jausmingai, tarytum gyvo žmogaus 
balsas. 


Guras savo esė bandė atskleisti smuikininko pas la p- 
"tį aiškindamas jo meistriškumą ir techniką. Tačiau buvo 
dar viena paslaptis, kurios atskleisti neįmanoma. Tai Paga- 
ninio griežimo maniera, unikali, nepakartojama, susijusi 
ne tiek su nežemiška jo technika, kiek su paslaptingu smui- 
kininko vidaus pasauliu, jausmais, nepakartojama asme- 
nybe. Guras suprato, kad jausmai ir įspūdžiai, kuriuos Pa- 
ganinis žadino žmonių širdyse, buvo jo jausmai ir įspū- 
džiai. Juose atsispindėjo audringas, klajokliškas maestro 
gyvenimas, jo nusivylimai, džiaugsmai, aistros, siekiai; 
visa tai, nuo ko imdavo smarkiau plakti jam širdis, jis 
sudėjo į savo kūrinius, į savo smuiko stygas. Grieždamas 
Paganinis, anot Guro, viską pasaulyje užmiršdavo, ir mu- 
zikoje atgimdavo jo gyvenimas su vargais, kančiomis, 
džiaugsmais ir malonumais. 


„Paganinio muzika — jo gyvenimas; ji be galo lyriška, 
kaip ir pats smuikininkas. Maestro patyrė daugiau nerimo 
ir skausmo negu džiaugsmo, matė daugiau rūškanų dienų 
negų saulėtų; todėl iš jo smuiko dažniausiai sklisdavo 
širdį gniaužiantis skundas ir sielvartas. 

Yra menininkų, kurie talentingai, įtaigiai vaizduoja 
išorinį pasaulį, parodo tokį, kokį mato genijus, o Pagani- 
nis Mums atskleidžia savo vidaus pasaulį, nepaprastai 
lyrišką savo prigimtį. 

Neprilygstama maestro technika neatskiriama nuo in- 

tymiausių jo sielos virpesių. Kaip veržliai, jausmingai jis 
griežia kantilenas ir adagio! Jų klausantis apima toks liū- 
desys, kad sunku sulaikyti ašaras“. 


Tačiau nemažai kritikų su šia nuomone nesutiko: 


„Daugelis tų, kurie sako, kad jis tobulai įvaldęs smuiko 
techniką, stengiasi paneigti ar bent sumenkinti tai, kas su- 
kuria ir išaukština didį menininką. Iš tiesų jie tik patvirti- 
na, kad jis nemoka gerai pateikti savo kūrinių poetinės 
pagrindinės minties, kad retai arba niekad jam nepa- 
vyksta išreikšti gražių ir kilnių jausmų, sužadinti žmonių 
širdyse taurių emocijų, kad, užuot panaudojęs techniką 
kaip priemonę tikslui pasiekti, jis stengiasi tik apstulbinti, 
demonstruodamas jokio ryšio neturinčius triukus, kurie 
stebina, bet nejaudina“. 


Journal de Francfort 1831 metų balandžio 3 dienos 
numeryje rašė: 


„Iki šiol tik garbstėme nepaprastą Paganinio talentą, 
kurį jis atskleidė grieždamas smuiku. Bet, išskyrus žino- 
vus, pastebinčius menkiausias smulkmenas, publika jo 
muzikoje originalių grožybių nematė. Jo koncertas didįjį 
penktadienį atskleidė šią tiesą netgi ne itin išprususiems 
klausytojams. Jis atliko, anot jo, įžangą, kurią visi vienin- 
gai pavadino dieviška. Norint sukurti tokią švelnią, 
tokią jaudinančią melodiją, reikia, kad žmogų apimtų eks- 
tazė, kad jis girdėtų, kaip gieda meilės himnus aukščiausia- 
jam angelai, kad matytų, kaip visa gamta šlovina savo kū- 
rėją. Tokie šedevrai negali pražūti, nes juos pagimdė 
švenčiausias žmogaus jausmas“, 


Sykiu su anoniminiu straipsnio autoriumi daug amži- 
ninkų, tarp jų ir Mendelsonas, tvirtino, kad Paganinis 
niekad taip nejaudindavo, kaip grieždamas paprastas, ty- 
ras, švelnias ir liūdnas melodijas. Kai daina, išsiveržusi iš 
jo smuiko ir sielos gelmių lėtai pakildavo harmonijos spar- 
nais, jis pasiekdavo kūrybos viršūnę. Tai buvo didžiųjų 
Italijos vokalistų, neprilygstamųjų XVIII amžiaus daini- 
ninkų menas, kurį jis paveldėjo ir perkėlė į smuiko meną. 

Šubertas sakė: „Kai jis griežė Adagio, aš girdėjau gie- 
dant angelą“. Šių žodžių gana, kad būtų atsakyta visiems. 

Tačiau buvo ir kita Paganinio temperamento pusė — 
kaprizinga, ekscentriška. Ji būtinai turėjo pasireikšti 
nežabotu virtuoziškumu, nepakartojamais garsų akroba- 
tikos triukais. Medžiagai, verdančiai jo vaizduotės žaizdre, 
reikėjo išsiveržti, pavirsti rapsodiškais kūriniais, fioritū- 
romis, ornamentais, kadencijomis, kurie buvo tarytum 
stebukladario burtai, akimirksniu atsirandantys ir akimir- 
ksniu dingstantys amžiams. Lengvučius fleitos garsus, žai- 
biškus trelių zigzagus, arpeggio perlus — visa tai jis rieš- 
kučiomis žarstė aplink save it žėrinčius brangakmenius. 
Spindesys trukdavo tik akimirką ir užgesdavo, apžilpinęs 
akis ir sielą. 

Ši Paganinio kūrybos dalis (ją lyginti galima nebent 
su gausiomis Ferenco Listo, to fortepijono Paganinio, 
kompozicijomis, kurias pats pianistas negailestingai smer- 
kė) bevaisė ir trumpalaikė. Teisingumo dėlei turime 
pasakyti, kad šiuo požiūriu įmanoma tik apytikriai įsi- 
vaizduoti Paganinio muziką. Daugelis jo kompozicijų 
dingo kartu su juo. Tai, kas maestro rankose buvo nuos- 
tabu, kitų rankose atrodo bjauru, nepakenčiama. Ši Paga- 
ninio kūrybos dalis iš tiesų, anot Fetiso, gimė ir mirė 
kartu su juo. 

Paganinio virtuoziškumas, tvirtino kai kurie,— sąmo- 
ninga nuolaida publikos skoniui ir laikui. Be abejo, jis 
puikiai pažinojo gyvenimą bei žmones ir buvo skeptikas. 
Patirtis išsklaido iliuzijas. Jis, kaip ir Listas, turėjo tvir- 
tą nuomonę apie publiką. Tai minia, kuriai teikė malonu- 
mą pasakos apie jo ryšius su pragaro jėgomis, tačiau ma- 
estro visada ją nugalėdavo su styga, ištempta po cirko 
kupolu, ant jos rodydamas pavojingus, širdį gniaužiančius 
triukus. Bet Paganinis nejautė, kaip Listas, nei didžiulės 
paniekos klausytojams, nei pasibjaurėjimo savimi dėl to, 
kad turi, anot vengrų pianisto, išdarinėti „dresuoto šuns“ 
išdaigas bei cirkininko pokštus. To nematyti nei iš jo ko- 
respondencijos, nei iš amžininkų prisiminimų. Maestro 
pataikavo publikos skoniui, virtuozišku griežimu vers- 
damas ją šėlti, tačiau tai darė be paniekos sau ir kitiems. 
Ši muzikinė akrobatika, kaip jau sakėme, atitiko jo tem- 
peramentą, pomėgį visko, kas nepaprasta, fantastiška. Be- 
je, tokį pomėgį turėjo ir Listas. 

Nuolatiniai koncertai Paganiniui trukdė ugdyti kom- 
pozitoriaus talentą: jis turėjo daugiausia dėmesio skirti ne 
geriausiai muzikinės veiklos pusei; per juos maėstro ne- 
galėdavo susikaupti ir neturėdavo ramybės, taip reikalin- 
gos rimtiems ir sudėtingiems kūriniams rašyti; todėl ten- 
kindavosi kompozicijomis, kur daug efektų ir išorinio 
blizgesio. Kapričai, ankstyvos jo jaunystės vaisius, turi- 
ningi, originalios formos, drąsūs ir naujoviški. Nieko ge- 
riau už juos Paganinis nesukūrė. Virtuoziškose jo kom- 
pozicijose palyginti nedaug tėra puslapių, kupinų jausmo, 
aistros. 

Tačiau tų, kurie išliko, negalima smerkti: šie akroba- 
tiniai pasažai, fantasmagoriškos arabeskos, kvapą gniau- 
žiantys triukai tušti ir negyvi be savo kūrėjo. Trūksta žo- 
džių aprašyti Paganiniui jo įkvėpimo akimirką: tai kerai, 
išnykę kartu su burtininku, dingę visiems laikams. Kad ir 
koks skeptikas buvo Paganinis kai kuriais atžvilgiais, kad 
ir koks nusivylęs, visų pirma jis — aistringos prigimties 
žmogus. Jo širdyje tarsi amžinoji ugnis niekad negeso 
džiaugsmas, tikėjimas, viltis. Per kiekvieną koncertą Pa- 
ganinis atsiduodavo žiūrovams tarytum mylimai mote- 
riai — visa siela, visu kūnu, karštai ir aistringai. Jo sielos 
virpulys, polėkis persiduodavo smuikui, o paskui — klau- 
sytojams. „Reikia stipriai jausti pačiam, kad priverstum 
jausti kitus“, ir jis pavergdavo širdis, valdydavo minias. 


Tokia buvo Paganinio paslaptis — vienintelė, didžiau- 
sia ir tikriausia. Jos neįmanoma paaiškinti, neįmanoma 
atskleisti. Tai buvo ypatingos jo asmenybės, genialaus jo 
meno paslaptis. 


„Paganinis mirė, — rašė Listas nekrologe.— Kartu su 
juo užgeso galinga siela — tokias sielas gamta dažnai 
stengiasi kuo greičiau pasiimti. Su juo išnyko unikalus 
meno fenomenas. Jo genijus, neturėjęs nei mokytojų, nei 
lygių sau, buvo toks didis, kad negalėjo turėti net sekėjų. 
Niekas neįstengs eiti jo pėdomis. Jo šlovė nepanaši į jo- 
kią kitą šlovę. Jo vardas iš tų, kurie paprastai tariami vie- 
ni. Akinamai švytinti šlovė, karališkas titulas, žmonių 
jam suteiktas dar gyvam, praraja tarp jo ir kitų, bandžiusių 
juo sekti, — tuo pasigirti negali joks menininkas. Visa tai 

paaiškinti įmanoma tik mįslingu jo genialumu ir dar mjs- 
lingesniais faktais. Tegul ilsisi ramybėje. Jis buvo didis. 
Ar mes žinome, kokią kainą turi sumokėti žmogus už di- 
dybę?“ 


Į šį liūdną klausimą atsako nemirtinga Eschilo senten- 
cija: per kančias į žinojimą. 

Žinias ir meistriškumą Paganinis pasiekė per skausmus. 
Ir minia gaivališkai ėjo paskui šį Prometėją, apakinta tra- 
giškos jo didybės. Gaivališkai Paganinį šlovindama, ji 
jautė, kad žavisi žmogumi, nepakartojamu, nepanašiu į 
jokį kitą, galbūt vieninteliu žmonijos istorijoje. Listas sa- 
kė teisybę: pasaulyje kito Paganinio nebus! 


1782 — 


1786 — 


1787 — 


1788 — 


1789 — 
1790 — 


CHRONOLOGINĖ LENTELĖ! 


Spalio 27 d. Genujoje smulkaus prekybininko šeimoje gimsta 
Nikolas Paganinis.— K. F. E. Bachui ir K. V. fon Gliukui sukan- 
ka 68 metai, J. Haidnui — 50, F. Gosekui — 48, K. D. fon Diter- 
sdorfui — 43, Dž. Paizielui — 42, A. E. M. Gretri — 40, L. Bokeri- 
niui — 39, D. Čimarozai — 33, M. Klemenčiui — 30, V. A. Mo- 
cartui — 26, L. Kerubiniui — 22, L. van Bethovenui — 12, 
G. Spontiniui — 8, F. A. Bualdjė —7.— Dž. Paizielo opera 
„Sevilijos kirpėjas“. Mocarto opera „Pagrobimas iš seralio“, 
„Hafnerio simfonija“ ir koncertai fortepijonui K. 413—415. 
Miršta J. K. Bachas, P. Metastazijus. Gimsta Dž. Fildas, 
D. F. Oberas. 

Mocarto „Linco simfonija“. Išspausdinami pirmieji Bethoveno 
kūriniai. Miršta J. A. Hasė. 

Gretri opera „Ričardas Liūtaširdis“. Mocarto 6 koncertai forte- 
pijonui K.449— 459. Gimsta L. Šporas. 

Mocartas užbaigia Haidnui dedikuotų 6 kvartetų ciklą (k. 387— 
465) ir 3 koncertus fortepijonui K. 466—482. Haidno „Septyni 
Išganytojo žodžiai ant kryžiaus“ orkestrui (vėliau — styginių 
kvartetui). 

Tėvas pradeda mokyti Paganinį smuikuoti, groti mandolina ir 
gitara. Haidnas užbaigia „Paryžiaus simfonijų“ ciklą (Nr. 81— 
87). Mocarto opera „Figaro vedybos“, „Prahos simfonija“ ir 3 
koncertai fortepijonui K. 488— 503. Gimsta K. M. fon Vėberis. 
Haidno simfonijos Nr. 88—89. Mocarto opera „Don Žuanas“, 
„Mažoji nakties muzika“. Miršta Gliukas. 

Haidno simfonijos Nr. 90—91. Mocarto 3 paskutinės simfonijos 
(tarp jų „Jupiteris“). Miršta K. F. E. Bachas.— J. V. Gėtės „Eg- 
montas“. 

Didžiosios prancūzų revoliucijos pradžia. 

Haidnas apsigyvena Vienoje. Mocarto opera „Jos visos tokios“, 
kvartetai K. 589—590. Gimsta smuikininkas K. Lipinskis. 


! Nurodomos sceninių kūrinių pastatymo, o kitų kūrinių — užbai- 
gimo datos. 

1791 


1792 


1793 
1795 


1796 


1797 


1798 


1799 


1800 


1801 


1802 


1803 


1804 


1805 


1806 

Pirmas Paganinio viešas koncertas. Haidnas Anglijoje (simfo- 
nijų Nr. 93—96 premjera). Mocarto opera „Užburtoji fleita“ ir 
Reguiem. Gretri opera „Vilius Telis“. Miršta Mocartas. Gimsta 
Dž. Mejerberas. 

Pirmieji Paganinio kompozicijos bandymai. Bethovenas apsi- 
gyvena Vienoje. D. Čimarozos opera „Slaptos vedybos“. Gimsta 
Dž. Rosinis. 

Paganinis mokosi pas Dž. Kostą. Haidno kvartetai Nr. 69—74. 
Paganinis koncertuoja Šiaurės Italijoje, sukuria variacijas 
„Karmanjolės“ tema. Haidno simfonijos Nr. 103—104.— Trečias 
Žečpospolitos padalijimas. 

Paganinis mokosi kompozicijos pas G. Giretį ir F. Paerį, klauso- 
si prancūzų smuikininko R. Kroicerio ir pats jam groja. Haid- 
no mišios Nr. 7 ir 8. Bethoveno variacijos Paizielo tema (Nel 
cor piū non mi sento). Gimsta F. Bervaldas. 

Paganinio koncertai Šiaurės Italijoje. Kerubinio opera „Medė- 
ja“. Gimsta F. Šubertas, G. Donicetis. 

Haidno oratorija „Pasaulio sutvėrimas“. Bethoveno sonatos 
smuikui ir fortepijonui Nr. 1—3. 

Paganinis studijuoja senųjų italų meistrų (Dž. Tartinio, P. Loka- 
telio) kūrinius. Bethoveno „Patetinė sonata“. Miršta Ditersdor- 
fas.— Marengo mūšis; Italiją užima prancūzai. 

Paganinio koncerto klausosi admirolas Nelsonas. Bethovenas 
užbaigia I simfoniją ir 6 kvartetus op. 18, sukuria Septetą. Keru- 
binio opera „Dvi dienos“, Bualdjė opera „Bagdado kalifas“. 
Paganinis paskiriamas Lukos respublikos pirmuoju smuikininku. 
Haidno oratorija „Metų laikai“. Bethoveno baletas „Prometėjo 
tvariniai“. Miršta Čimaroza. Gimsta V. Belinis. 

Paganinis parašo pluoštą kūrinių gitarai bei su gitaros pritarimu, 
pradeda kurti kapričus smuikui solo. Bethoveno „Heiligenštato 
testamentas“, II simfonija ir sonatos fortepijonui Nr. 16—20. 
Miršta A. Lolis — vienas žymiausių italų smuikininkų iki Paga- 
ninio. 

Bethoveno „Kroicerio sonata“ smuikui ir fortepijonui. Gimsta 
A. Adanas, H. Berliozas. 

Bethoveno „Herojinė simfonija“, Trigubas koncertas ir sonata 
Appassionata. Gimsta M. Glinka ir J. Štrausas (tėvas). 
Napoleonas tampa Italijos karaliumi; valdyti Lukos kunigaikš- 
tystę jis paveda savo seseriai E. Bačoki, kuri paskiria Paganinį 
dvaro smuikininku ir orkestro vadovu (iki 1813). Miršta Boke- 
rinis. Bethoveno opera „Fidelijus“. 

Bethoveno IV simfonija, uvertiūra „Leonora“ Nr. 3, Koncertas 


smuikui ir IV koncertas fortepijonui. L. Šporo Koncertas smui- 
kui a-moll („Vokalinė scena“). 


1807 — 


1808 — 


1809 — 


1810 — 


1811 — 


1812 — 


1813 — 


1814 — 


1815 — 


1816 — 


1817 — 


1818 — 


1819 — 


1820 — 


Paganinis sukuria ir atlieka sonatą „Napoleonas“. Bethoveno 
uvertiūra „Koriolanas“. Spontinio opera „Vestalė“. 

Paganinis Florencijoje. Bethoveno V ir VI simfonijos. Gėtės 
„Fausto“ I dalis. 

Paganinis užbaigia 24 kapričus smuikui solo, op. 1; dvaro teatre 
Lukoje diriguoja Čimarozos operą „Slaptos vedybos“. Bethove- 
no V koncertas fortepijonui. Spontinio opera „Fernandas Korte- 
sas”. Miršta Haidnas. Gimsta F. Mendelsonas. 

Paganinis susipažįsta su advokatu Džermiu. Bethoveno uvertiū- 
ra „Egmontas“ ir XI kvartetas. Gimsta F. Šopenas, R. Šumanas, 
F. Erkelis. 

Bethoveno uvertiūra „Atėnų griuvėsiai“, trio op. 97. Vėberio 
koncertai klarnetui Nr. 1,2. Gimsta F. Listas, A. Toma. 
Bethoveno VII ir VIII simfonijos, sonata smuikui ir fortepijo- 
nui op. 96. Gimsta F. Flotovas.— Dž. Bairono „Čaild Haroldo 
klajonės“.— Napoleonas Rusijoje. 

Paganinis susipažįsta su poetu ir revoliucionierium U. Foskolu, 
sukuria „Raganas“, koncertuoja Milano „La Skalos“ teatre. Ro- 
sinio operos „Italė Alžyre“ ir „Tankredas“. Šuberto I simfonija, 
3 sonatinos smuikui ir fortepijonui. Miršta Gretri. Gimsta 
R. Vagneris, Dž. Verdis.—.Tautų mūšis“ prie Leipcigo. 
Garsas apie Paganinį pasklinda po Europą, jo klausosi Stendalis. 
Dž. Fildo 3 noktiūrnai fortepijonui. Šuberto daina „Margarita“ 
prie ratelio“. 

Šuberto II ir III simfonijos, daina „Girių karalius“.— Baigiasi 
Vienos kongresas, restauravęs Italijos valstybių monarchinius 
režimus. 

Paganinio ir prancūzų smuikininko Š. F. Lafono varžybos „La 
Skalos“ teatre. Rosinio opera „Sevilijos kirpėjas“ ir „Otelas“. 
E. T. A. Hofmano opera „Undinė“. L. Šporo opera „Faustas“. 
Šuberto IV ir V simfonijos, Konzertstūck ir Rondo smuikui ir or- 
kestrui. Miršta Paizielas. Gimsta smuikininkas K. Sivoris. 


Rosinio opera „Pelenė“. Gimsta N. Gadė.— Bairono „Manfre- 


das“. 


Paganinio I koncertas smuikui. Pažintis su lenkų smuikininku 
K. Lipinskiu (ir bendri koncertai su juo), Rosiniu ir Baironu. 
Bethoveno sonata Hammerklavier. Rosinio opera „Mozė Egip- 
te“. Šuberto VI simfonija. Gimsta Š. Guno. 

Paganinis kuria variacijas Rosinio temomis. Engras piešia jo 
portretą. Spontinio opera „Olimpija“. Šuberto kvintetas „Fo- 
relė“. Vėberio „Kvietimas šokiui" fortepijonui. Gimsta Ž. Ofen- 
bachas. 

Paganinis užbaigia 15-0s kvartetų su gitara ciklą. Rikordžio lei- 
dykla Milane išleidžia jo kapričus op. 1, sonatas op. 2 ir 3, kvar- 


383 


1821 


1822 


1823 


1824 


1825 


1826 


1827 


1828 

tetus op. 4 ir 5. Listas pradeda koncertuoti. Šuberto OGuartetten- 
saiz. 

Paganinis diriguoja Rosinio operos „Matilda di Sabran” prem- 
jerą Romoje, sukuria variacijas Paizielo tema, sunkiai suser- 
ga. Vėberio opera „Stebuklingasis šaulys“ ir Konzertstūck for- 
tepijonui ir orkestrui.— Miršta Napoleonas Bonapartas. 
Šuberto „Nebaigtoji simfonija“. Bethoveno XXXII sonata forte- 
pijonui. Miršta E. T. A. Hofmanas. Gimsta S. Frankas. 
Paganinis klausosi dainininkės A. Katalani koncerto, duoda pa- 
mokas mažajam K. Sivoriui, parašo jam pluoštą pjesių. Betho- 
veno IX simfonija ir Missa solemnis, variacijos fortepijonui 
Diabelio tema. Rosinio opera „Semiramidė“, Vėberio opera „Eu- 
riantė“, Šporo opera „Jesonda“. Šuberto ciklas „Gražioji malū- 
nininkė“. Gimsta E Lalo. 

Stendalio knygoje „Rosinio gyvenimas“ pakartojama legenda, 
esą Paganinis išmokęs smuikuoti kalėjime, būdamas katorgi- 
ninkas. Rosinis apsigyvena Paryžiuje. Mendelsono I simfonija. 
Šuberto Oktetas, kvartetas „Mirtis ir mergelė“, Sonata arpe- 
džonui (violončelei) ir fortepijonui. Gimsta A. Brukneris, 
B. Smetana. 


Gimsta Paganinio sūnus Akilė. Verdis rašo pirmuosius kūrinius. 
Bualdjė opera „Baltoji dama“. Šuberto simfonija C-dur („Di- 
džioji“). Bethoveno XV kvartetas ir Didžioji fuga styginių kvar- 
tetui. Gimsta J. Štrausas (sūnus). Mendelsono Oktetas stygi- 
niams. 


Paganinio II ir III koncertai smuikui. Vėberio opera „Obero- 
nas“, Rosinio opera „Korinto apsiaustis“. Mendelsono uvertiūra 
Šekspyro „Vasarvidžio nakties sapnui“. Bethoveno XIII, XIV ir 
XVI kvartetai, Šuberto XV kvartetas. Miršta Vėberis. 


Paganinio koncertai Florencijoje, Milane, Turine ir Romoje, 
kur popiežius jį apdovanoja „Auksinio pentino“ ordinu. Leipcige 
išspausdinami K. Lipinskio 3 kapričai, dedikuoti Paganiniui. 
Belinio opera „Piratas“. Šuberto vokalinis ciklas „Žiemos ke- 
lias”, Fantazija smuikui ir fortepijonui. Miršta Bethovenas. 
A. Mandzonio romanas „Sužadėtiniai“ (galutinė red. 1842). 
Paganinis išvyksta į koncertinę kelionę po Europos šalis. 20 jo 
koncertų Vienoje, kur jam suteikiamas dvaro kamervirtuozo 
titulas. Vieno iš koncertų klausosi Šubertas. Paganinio garbei 
nukaldinamas aukso medalis. 6 koncertai Prahoje, ten Paganinis 
pateikia autobiografinę medžiagą J. M. Šotkiui. Obero opera 
„Nebylė iš Portičio“. K. Černio rondo „Varpelis“ Paganinio 
tema. Šuberto styginių kvintetas ir vokalinis ciklas „Gulbės 
giesmė“. Miršta Šubertas. Gimsta D. G. Rosetis. 


1829 — Paganinis sukuria IV koncertą smuikui ir „Vienos karnavalą", 


koncertuoja Vokietijoje. Pažintis su Spontiniu, Mendelsonu, 
Mejeberu ir kunigaikščiu Antanu Radvila, su kuriuo Paganinis 
drauge muzikuoja. Prūsijos karalius suteikia Paganiniui dvaro 
kamervirtuozo titulą. Koncertai Varšuvoje, Paganinio klausosi 
Šopenas. Sukuriama „Varšuvos sonata“. Vėl koncertai Vokietijo- 
je, Paganinio klausosi Gėtė.— Rosinio opera „Vilius Telis“. 
Šopeno Koncertas f-moll ir „Prisiminimai apie Paganinį" (va- 
riacijos „Venecijos karnavalo“ tema). Berlyne Mendelsonas 
diriguoja J. S. Bacho „Pasiją pagal Matą“, prasideda Bacho 
renesansas. Miršta Gosekas, kompozitorius ir gitaristas M. Džu- 
lianis. 


1830 — Koncertų Vokietijoje tąsa (iš viso joje Paganinis surengė apie 


1831 — 


1832 — 


100 koncertų). Paganinio klausosi Šumanas. Vestfalijos dvare 
Paganinis perka barono titulą. Prahos universiteto profesorius 
J. M. Šotkis išleidžia Paganinio monografiją, knygas apie jį iš- 
spausdina ir K. Guras (Maince), G. Haris (Braunšveige), G. de La- 
falekas (Paryžiuje), L. F. Heritjė (Paryžiuje), F. K. J. Šiucas 
(Ilmenau), L. Veinbergas (Hamburge). Leipcigo Allgemeine mu- 
sikalische Zeitung paskelbia Paganinio autobiografinę apy- 
braižą, kurią persispausdina Paryžiaus žurnalas Revue Musi- 
cale.— Belinio opera „Kapulečiai ir Montekiai“, Obero opera 
„Fra Djavolas“. Berliozo „Fantastinė simfonija“. Šopeno Kon- 
certas fortepijonui e-moll, V. Hugo drama „Ernani“, Stendalio 
romanas „Raudona ir juoda“. Liepos revoliucija Prancūzijoje. 


12 Paganinio koncertų Paryžiuje (jo klausosi Balzakas, Dela- 
krua, Ž. Sand, V. Hugo, Š. Berijo, Listas). Paganinis klausosi 
Rosinio „Otelo“ ir Bethoveno V simfonijos. Paryžiuje išspaus- 
dinamos G. Anderso, F. Benačio ir F. Fajolio knygos apie Paga- 
ninį. Koncertai Londone, Dubline, Glazge.— Dž. Madzinis įku- 
ria pogrindinę revoliucinę organizaciją „Jaunoji Italija“. Be- 
linio operos „Somnambula“ ir „Norma“, Mejerbero opera „Ro- 
beras Velnias“. Berliozo uvertiūros „Korsaras“ ir „Karalius 
Lyras“. Miršta R. Kroiceris. 

Paganinis toliau koncertuoja Anglijoje (iš viso surengia 65 kon- 
certus), Paryžiuje, po to grįžta į Londoną.— Verdis nepriimamas 
į Milano konservatoriją. Donicečio opera „Meilės eliksyras“. 
Rosinio Stabat mater. Išspausdinamos pirmos Šopeno mazurkos. 
Glinkos Didysis sekstetas ir „Patetinis trio“. Šumano 6 etiudai 
fortepijonui pagal Paganinio kapričus, op. 3. Listo „Didžioji 
bravūrinė fantazija Paganinio „Varpelio“ tema“. Miršta M. Kle- 
mentis, J. V. Gėtė. 


1833 — Paganinis įsigyja Stradivarijaus altą, Paryžiuje klausosi Ber- 


liozo „Fantastinės simfonijos“. Mendelsono „Itališkoji simfo- 

1834 — 


1835 — 


1836 — 


1837 — 


1838 — 


1839 — 


nija“. Šumano 6 koncertiniai etiudai pagal Paganinio kapričus, 
op. 10. Gimsta J. Bramsas, A. Borodinas.— A. Puškino „Eugeni- 
jus Oneginas“. 

Paganinis koncertuoja Belgijoje ir Londone, nusiperka vilą 
Toskanoje, rašo Sonatą didžiajam altui, užsako Berliozui kūrinį 
altui ir orkestrui. Berliozas sukuria simfoniją „Haroldas Italijo- 
je“ (su alto solo), kurios Paganinis deramai neįvertina.— Liono 
darbininkų sukilimas. Leipcige Šumanas įsteigia „Naująjį mu- 
zikos laikraštį". Pirmoji Vagnerio opera — „Fėjos“. Mendelsono 
„Dainos be žodžių“ (I sąs.). Miršta Bualdjė. Gimsta A. Ponkjelis. 
Paganinis sugrįžta į tėvynę. Genujoje jo garbei nukaldinamas 
aukso medalis, Di Negro viloje pastatomas jo biustas. Paganinis 
paskiriamas Parmos dvaro teatro ir orkestro vadovu, sukuria 
variacijas „Barukabos“ tema. Verdis kuria pirmą operą. Doni- 
cečio „Lučija di Lamermur“, Belinio „Puritonai“, Ž. F. Halevi 
„Žydė“ („Kardinolo duktė“). Šumano ciklas fortepijonui „Kar- 
navalas” (viena jo pjesių pavadinta „Paganinis“). Miršta Be- 
linis. Gimsta K. Sen Sansas. 

Parmoje Paganinis diriguoja Belinio „Puritonus“, koncertuoja 
Nicoje ir Marselyje. Mejerbero opera „Hugenotai“, Glinkos 
„Ivanas Susaninas“. Šopenas pradeda 24 preliudų fortepijonui 
ciklą. Dž. Madzinio „Muzikos filosofija“. Gimsta L. Delibas. 
Paganinis parašo testamentą, kuriuo savo turtą (įvertintą 
1 700 000 frankų, neskaitant vilos ir muzikos instrumentų kolek- 
cijos) palieka sūnui, o Gvamnerio smuiką — Genujos miestui. 
2 koncertai Turine — paskutiniai jo gyvenime. Paryžiuje ati- 
daromas „Paganinio kazino“.— Listo ir Talbergo pianistinės 
varžybos Paryžiuje. Berliozo Reguiem. Šumano „Fantastinės 
pjesės“ fortepijonui. Miršta Dž. Fildas, Dž. Leopardis. Gimsta 
M. Balakirevas. 

Policija uždaro „Paganinio kazino“. Paryžiuje Paganinis klau- 
sosi Berliozo operos „Benvenutas Čelinis“, „Fantastinės simfo- 
nijos“ ir „Haroldo Italijoje“; pastaruoju kūriniu šį kartą lieka 
sužavėtas ir dovanoja Berliozui 20 000 frankų. Paryžiuje Pa- 
ganinis susitinka su lenkų smuikininku A. Kontskiu, dovanoja 
jam keletą savo rankraščių, parašo apie jį atsiliepimą (saugomas 
Mokslų Akademijos bibliotekoje Vilniuje).— Listo Šeši bravū- 
riniai etiudai pagal Paganinio kapričus (II red. 1851). Šumano 
„Kreisleriana“ ir Noveletės fortepijonui. Gimsta Ž. Bizė, 
M. Bruchas. 

Paganinis paskutinį kartą Genujoje. Klausosi Kerubinio Re- 
guiem, Bethoveno Missa solemnis, su draugais groja vėlyvuo- 
sius Bethoveno kvartetus. Išvyksta į Nicą gydytis.— Verdžio 
I opera — „Obertas“. Berliozo simfonija „Romeo ir Džuljeta“. 


Listas pradeda ciklo „Klajonių metai“ II dalį („Italija“), sukuria 
koncertą fortepijonui A-dur. Miršta ispanų kompozitorius ir 
gitaristas F. Soras. Gimsta M. Musorgskis. 

1840 — Gegužės 27 d. Nicoje Paganinis miršta.— Donicečio operos 
„Favoritė“ ir „Pulko duktė“. Berliozo „Gedulo ir triumfo sim- 
fonija“. Vagnerio uvertiūra „Faustas“. Šumano „dainų metai“. 
Gimsta P. Čaikovskis, Dž. Verga. 

1845 — Paganinio palaikai perkeliami į Gajonės vilą (1876 jie palai- 
dojami Parmos kapuose, o 1896 — naujuose Parmos kapuose). 

1851 — Išspausdinama Dž. Konestabilės parašyta pirmoji fundamentali 
Paganinio biografija. 


N. PAGANINIO KŪRINIŲ SĄRAŠAS 


KŪRINIAI SMUIKUI IR ORKESTRUI 


Napoleonas (Napoleone), sonata su variacijomis (ketvirta styga), Es-dur. 
1807. Išspausdinta 1940 m. Milane (M. Abado transkripcija smuikui 
ir fortepijonui). 

Polonezas su variacijomis, A-dur. Iki 1810. M. Kerglio klavyras išsp. 
1951 Maince. 

Raganos (Le streghe), variacijos F. K. Ziusmairo tema (iš baleto „Beneven- 
to riešutmedis“). Op. 8. 1813. Išsp. Paryžiuje ir Maince 1851. 

Koncertas e-moll. Apie 1815. Išsp. 1973 Genujoje. 

Marija Luiza, sonata (ketvirta styga), E-dur. 1816. (Yra variantas smuikui 
ir gitarai.) 

Pirmas koncertas, Es-dur (paprastai atliekamas transponuotas į D-dur).. 
Op. 6. 1817—1818. Išsp. Paryžiuje ir Maince 1851. 

Introdukcija ir variacijos maldos „Iš tavo žvaigždėto sosto" (Dal tuo stel- 
lato soglio) iš Dž. Rosinio operos „Mozė“ tema. 1818— 1819. Išsp. 1855 
Hamburge. 

Introdukcija ir variacijos arijos „Prie židinio“ (Non piū mesta accanto 
al fuoco) iš Rosinio operos „Pelenė“ tema. Op. 12. 1819. Išsp. Paryžiu- 
je ir Maince 1851. 

Introdukcija ir variacijos arijos „Kaip virpa širdis“ (Di tanti palpiti) iš 
Rosinio operos „Tankredas“ tema. Op. 13. 1819. Išspausdintos Pary- 
žiuje ir Maince 1851. 

Karo sonata (Sonata militare) su trim variacijomis Figaro arijos Non piū 
andrai iš V. A. Mocarto operos „Figaro vedybos“ tema. 1824. (Smuiko 
partija neišliko.) 

Antras koncertas, h-moll. Op. 7. 1826. Išsp. Paryžiuje ir Maince 1851. 

Trečias koncertas, E-dur, 1826. 

Sonata su variacijomis arijos „Kol dar nepažadėjau“ (Pria ch'io l'impegno) 
iš J. Veiglio operos „Jūreivio meilė“ tema. 1828. G. Kinskio ir F. Rot- 
šildo klavyras išsp. 1922 Vienoje. 

Audra (La tempesta), variacijos. 1828. (Solinę smuiko partiją ir 2 paskuti- 
nes variacijas sukūrė N. Paganinis, visa kita — Vienos smuikininkas 
J. Panis.) 

Iškilminga sentimentalioji sonata (Maestosa sonata sentimentale), 
c-moll—E-dur (variacijos Austrijos himno tema, ketvirta styga). 
1828. Išsp. 1978 Romoje. 

Šv. Bernardo vienuolynas (II convento del monte di S. Bernardo) smuikui, 
orkestrui ir vyrų chorui. 1828—1830. 

Sonata appassionata, Es-dur. 18292 (Solinė smuiko partija neišliko.) 

Ketvirtas koncertas, d-moll. 1829. Išsp. 1954 Milane. 

Variacijos Anglijos himno „Dieve, saugok karalių“ (God save the King) 
tema. Op. 9. 1829. Išsp. Paryžiuje ir Maince 1851. 

Venecijos karnavalas (I! carnevale di Venezia): variacijos dainelės 
„O mama, o brangioji“ (Oh mamma, mamma cara) tema. Op. 10. 1829, 
Išsp. Paryžiuje ir Maince 1851. 

Varšuvos sonata (Sonata Varsavia), A-dur: introdukcija ir 7 variacijos 
J. Elsnerio mazurkos tema. 1829. (Išliko tik solinė smuiko partija, 
pagal kurią parengtas D. Dačio klavyras.) 

Penktas koncertas, a-moll. 1830. (Partitūros nėra: Paganinis užrašė tik 
solinę smuiko partiją.) 

Amžinasis įudėjimas (Moto perpetuo), C-dur. Po 1830. Išsp. Paryžiuje 
ir Maince 1851. (Yra variantas smuikui ir gitarai, išsp. 1977 Frank- 
furte prie Maino.) 

Popuri. 1831. (Solinė smuiko partija neišliko.) 

Sonatina ir mažas polonezas su variacijomis, B-dur. 1831. 

Galantiškoji meilės sonata (Sonata amorosa galante), B-dur. 1831. (Parti- 
tūra nepilna, trūksta solinės smuiko partijos.) 

Šv. Patriko diena (St Patrick's day), variacijos airių liaudies dainos tema. 
1831. (Trūksta solinės smuiko partijos.) 

Pavasaris (La primavera), sonata A-dur. 1838—1839. M. Kerglio klavyras 
išsp. 1952 Maince. 

Kaimo baletas (Balletto campestre) („variacijos komiška tema, pratęsia- 
mos orkestro“). 1838. (1952 Maince išsp. M. Kerglio klavyras tėra tik 
kūrinio dalis — 16 variacijų iš 49.) 

Sonata su penkiomis variacijomis. Sukūrimo data nežinoma. 

Tarantela a-moll. Sukūrimo data nežinoma. (1959 Frankfurte prie Maino 
išsp. transkripcija smuikui ir gitarai.) 

Variacijos dueto „Duok man, gražuole, ranką“ (Lù ci darem la mano) iš 
Mocarto operos „Don Žuanas“ tema. (Sukūrimo data nežinoma, 
kūrinys neišliko.) 

Šeštas koncertas, f-moll. (Jo variantas smuikui ir gitarai aptiktas Londone 
1972; V ir VI koncertus orkestravo F. Mompelijas.) 


KITI ORKESTRINIAI KŪRINIAI 


Concertino fagotui, valtornai ir orkestrui. 18312 
Sonata didžiajam altui ir orkestrui, C-dur. 1834. Išsp. 1983 Romoje. (Yra 
variantas altui ir gitarai, išsp. Frankfurte prie Maino 1986.) 


KŪRINIAI SMUIKUI SOLO 
(ARBA SU FORTEPIJONO PRITARIMU) 


Sonata smuikui solo. Apie 1800. | 

Ispaniškas fandango (Fandango spagnolo). 1800. (Neišliko.) 

24 kapričai smuikui solo, „skirti artistams“. Op. 1. Apie 1802—1809. 
Išsp. 1820 Milane. (1982 Niujorke išsp. T. Normano transkripcija 
gitarai.) 

Stebuklingas duetas (Duo merveille) smuikui solo. 1806— 1808. Išsp. 1830. 

Maince K. Guro knygoje apie Paganinį. 

Meilės scena (Scena amorosa) smuikui (I ir IV stygomis) ir fortepijonui. 
1807. 

Introdukcija ir variacijos arijos „Kai širdis apmiršta" (Nel cor più non mi 
sento) iš Dž. Paizielo operos „Malūnininkė“ tema smuikui solo. 
1820—1821. Išsp. 1830 Maince minėtoje Guro knygoje, 1960 Frank- 
furte prie Maino, 1978 Paduvoje. 

Rečitatyvas ir variacijos arijų „Ateikit, brangieji“ (Deh cari venite) ir 
„Apie jaunuosius“ (Di certi giovanni) iš Paizielo operos „Malūni- 
ninkė“ temomis smuikui solo. 1820—1821. 

Neapolietiška tema (Tema napolitana) smuikui ir fortepijonui. 1829. 

Amžinasis judėjimas (Movimento perpetuo) smuikui ir fortepijonui, 
B-dur. Po 1830. 1922 Vienoje išsp. G. Kinskio ir F. Rotšildo transkrip- 
cija (A-dur). 

Atsisveikinimo kapričas (Caprice d'adieu) smuikui ir fortepijonui. 1831? 
Išsp. 1833 Maince, 1978 Paduvoje. 

Meilės duetas (Duetto amoroso) smuikui ir fortepijonui arba smuikui ir 
gitarai. Išsp. 1952 Maince. 

Paduvos grožybės (Les charmes de Padoue), divertismentas smuikui ir 
fortepijonui. Išsp. 1831 Londone. 

Patriotinė tema (Tema patriotico) ir 6 variacijos. 

Tema su [7] variacijomis. 


KŪRINIAI SMUIKUI IR GITARAI 


Variacijos „Karmanjolės“ tema. Apie 1795. Išsp. 1980 Genujoje. 

6 sonatos: A-dur, C-dur, d-moll, A-dur, D-dur, a-moll. Op. 2. 18022—1809. 
Išsp. 1820 Milane. 

6 sonatos: A-dur, G-dur, D-dur, a-moll, A-dur, e-moll. Op. 3. 18022— 1809. 
Išsp. 1820 Milane. (1940 Milane išsp. V sonatos I dalies ir IV sonatos 
II dalies M. Abado transkripcija smuikui ir fortepijonui, pavadinta 
Adagio amoroso e tamburino.) 

Koncertinė sonata (Sonata concertata), A-dur. 1804. Išsp. Frankfurte prie 
Maino 1955. 

30 sonatų. 1805—1808. (1955 Frankfurte prie Maino išsp. 12 sonatų.) 

Cantabile ir Valsas. 1823—1824. (Transkripcija smuikui ir fortepijonui 
išsp. 1922 Vienoje.) 

Sonatų rinkinys (Centone di sonate): 18 sonatų. Po 1828. Išsp. Frankfurte 
prie Maino 1955. (Sonatos Nr. 1 transkripcija fleitai ir gitarai išsp. 
1983 Paryžiuje.) 

60 variacijų genujietiškos dainelės „Barukaba“ (Barucaba) tema. 1835. 
Išsp. Paryžiuje ir Maince 1851. (Yra variantas smuikui solo.) 
Didžioji sonata (Grande suonata), A-dur. Išsp. 1955 Frankfurte prie Maino. 
Cantabile, D-dur. Transkripcija smuikui ir fortepijonui išsp. 1922 Vienoje. 

Serenada 2 smuikams ir gitarai. Išsp. 1970 Ankonoje. 

15 mažų duetų. (Iš jų šeši išsp. 1952 Maince „Florencijos duetų“ pavadini- 

mu, keturi išsp. 1972 Milane sonatinų pavadinimu ir dvylika — 1977 
Frankfurte prie Maino.) 


Bravūrinės variacijos (Variazioni di bravura) XXIV kapričo smuikui solo 
tema. Išsp. Frankfurte prie Maino 1959. 


KITI KAMERINIAI INSTRUMENTINIAI KŪRINIAI 


3 riturnelės 2 smuikams ir violončelei. Iki 1800. 

3 kvartetai 2 smuikams, altui ir violončelei: d-moll, Es-dur, a-moll. Apie 
1800. Išsp. 1976 Romoje. 

3 duetai smuikui ir violončelei. Apie 1802. 

Sonata išderintam smuikui (Sonata a violino scordato), pritariant 2 kitiems 
smuikams. Apie 1802. 

3 kvartetai smuikui, altui, gitarai ir violončelei: a-moll, C-dur, A-dur. 
Op. 4. 1806—1816. Išsp. 1820 Milane. (I kvartetas dar išsp. 1972 Mi- 
lane.) 

3 kvartetai smuikui, altui, gitarai ir violončelei: D-dur, C-dur, d-moll. 
Op. 5. 1806—1816. Išsp. 1820 Milane. 

Serenada altui, violončelei ir gitarai, C-dur. Iki 1808. 

15 kvartetų smuikui, altui, violončelei ir gitarai. 1818—1820. (I, III, IV, 
V ir VI kvartetai neišliko; VII kvartetas, E-dur, išsp. 1965 Frankfurte 
prie Maino; IX, D-dur, išsp. 1935 Maince; VIII (A-dur), X (A-dur), 
XIV (A-dur) ir XV (a-moll) kvartetai išsp. 1980 Romoje.) 

Sonata su variacijomis smuikui, altui, violončelei ir gitarai. 1824? 

Rondo smuikui ir violončelei, 1831. Išsp. 1986 Romoje. 

Trio smuikui, gitarai ir violončelei, D-dur. 1833. Išsp. Frankfurte prie 
Maino 1955. 

Koncertinis trio (Terzetio concertante) smuikui, gitarai ir violončelei, 
D-dur. 1833. Išsp. Frankfurte prie Maino 1955, 

Sonata smuikui, pritariant smuikui ir violončelei. Išsp. 1860 Maince. 

4 noktiurnai smuikui, altui, violončelei ir gitarai. 

2 menuetai smuikui, altui ir gitarai. 


KŪRINIAI GITARAI SOLO 


Sinfonia Lodovisia, 1800—1801. (S. Mairo operos „Lodoiska“ uvertiūros 
aranžuotė.) 

Fantazijos (Ghiribizzi): 43 mažos pjesės. Apie 1820. Išsp. Milane 1984. 

37 menuetai ir 34 mažos pjesės. 1804—1818. 

Minuetto e Perigoldino. 18242 

4 sonatinos. (3 sonatinos išsp. Vysbadene 1957.) 

Įvairios kitos pjesės. (Iš viso kūrinių gitarai solo — apie 140.) 


VOKALINIAI KŪRINIAI 


Himnas harmonijai (Inno all'armonia), kantata. 1819. (Natos neišliko.) 


Ir vis tiek mielas (Ė pur amabile), kanconetė balsui ir fortepijonui (teks- 
tas kompozitoriaus). 1828, 

Kokia laiminga diena (Oue! jour heureux), patriotinė daina balsui, chorui 
ir fortepijonui. 1830. Išsp. Hanoveryje 1830. 

Kanconetė balsui ir gitarai, D-dur. 

Boplano romansas (Romance de Beauplan) balsui ir fortepijonui. 


Vokalinė fantazija (Ghiribizzo vocale: Da voi cari lumi) balsui ir or- 
kestrui. l 


Pastaba. Italijos muzikos istorijos institutas Romoje 1976 m. pradėjo 
naują, akademinį N. Paganinio kūrinių leidimą (Edizione nazionale). 
Detalus M. Morečio ir A. Sorento parengtas Paganinio kūrinių teminis 
katalogas išspausdintas 1982 m. Genujoje. 


TURINYS 


Pirmas skyrius 


Juodos Katės skersgatvyje .....LLLLLLk L eaaaaa aaa aa aaa da ass e ane sese aaa esa een aa sea a 


Antras skyrius 


Pirmas Paganinio koncertas .....LLcL sakas k kak aa kaka an asas an sene ae sen eaa seses ses 


Trečias skyrius 


Lukoje srode ss k nose ai io e a a a i si a a i S 


Ketvirtas skyrius. 


Elžbieta Bonapart, Baltoji Rožė „o.s usnsseeeseseresererrresoreessseseeeseessesrsess 


Penktas skyrius 


Paulina Bonapart, Raudonoji Rožė ......eeseesessnenseesesseereresesersessessesesasreoee 


Šeštas skyrius 


Audringas koncertas ir audringas išvykimas... kaka a saaa see oes 


Septintas skyrius 

„Raganos“ 

Aštuntas skyrius 

Toli gražu ne angeliškos Andželinos istorija 
Devintas skyrius 


Strykų dvikova ir daug meilės batalijų .......0so.oonssesseenseerssorroerorseseresseeeee 


Dešimtas skyrius 


Nuotykiai ir nesėkmės Neapolyje ...sesossesssessseorsrecersrrerereseonereesresreeereee 


Vienuoliktas skyrius 


Romos karnavalas ...........seseressecsecsesocesssesoeseesssoossscessesoesesssasaroossesosessoresoso 


Dvyliktas skyrius 


Tuščiai prabėgę dveji liūdni metai ..........ooeueeseerereerssesesssserrreeeseeess 


Tryliktas skyrius 

Grįžimas į meną ir į gyvenimą. Sūnus Akilė 
Keturioliktas skyrius 

Vienos užkariavimas ......PLLDa aaa aaa aaeaea ai 
Penkioliktas skyrius 

Prahoje = 

Šešioliktas sakyti 

Vokietijoje EA E E aa Lisa 
Septy nioliktas ks iiuss 


Antrieji metai Vokietijoje ............uonennesssesresesessrererererorrerseressessorrereneronee 

Aštuonioliktas skyrius 
ParyVŽiUjė sonion nison 
Devynioliktas skyrius 
Anglijoje ir AifiJOje zi kas aisinisasos dinsis ki isoio a kasai aa ia 
Dvideši mtas skyrius 

Sarlote Votson Ledai aisiais sis Ba iai e ia i aa 
Dvidešimt pirmas skyrius 

Grįžimas: | tevyne ainiai aria R A aa ia 
Dvidešimt antras skyrius 

Paganinis Par MO je Lasa iai iai aaa i a is 
Dvidešimt trečias skyrius 

Nesėkminga spekuliacija ir kilnus poelgis ........sseesessesseooesorseseresseseessse 
Dvidešimt ketvirtas skyrius 

Paskutinė Valanda carane n sa koksai nikas as dao o kasai aA iaa 
Dvidešimt penktas skyrius 

Išleisti ir neišleisti Kūriniai ...............e..sooessososssssssssesosesssseososeseseossosssecooss 
Dvidešimt šeštas skyrius 

Paganinio paslaptis Licusiunsssisukindsusšiisikus sassosvans sa uk iso ik isa kas kus asa susonLaa sokas 


Chronologinė lentelė (sudarė A. Tauragis) ......eessesssersreresseosesornsesesseeo 
N. Paganinio kūrinių sąrašas (sudarė A. Tauragis) .....LLLL L uk kak kaka aana ni 

